
Cuvânt înainte la ediţia a treia 


Au trecut zece ani de la publicarea primului volum şi 
şapte ani de la publicarea celui de-al doilea volum al aces¬ 
tei cărţi. Are sens o a treia ediţie, m-am întrebat, chiar dacă 
primele două, în tiraje de carte de specialitate, sunt epuiza¬ 
te? Am răspuns afirmativ, nu numai din motive ţinând de 
peisajul cultural actual, în care cărţile dedicate psihanalizei 
rămân rare. Dorinţa de a reuni cele două volume într-unul 
singur, aşa cum era firesc, a jucat şi ea un rol important. De 
asemenea, câteva clarificări, care s-au produs lent, mi-au 
permis să renunţ la ideea unui capitol sau chiar a unui vo¬ 
lum special dedicat epistemologiei psihanalizei, ceea ce a 
grăbit tipărirea ediţiei „definitive". Practicarea psihanali¬ 
zei, cât şi contactul permanent cu literatura psihanalitică 
recentă m-au convins că disciplina întemeiată de Freud este 
o hermeneutică, şi nu o ştiinţă a naturii. Asumarea acestui 
statut, cu toate pierderile pe care le presupune, mi-a oferit 
liniştea de a mă bucura de libertăţile interpretării. 

Principala constrângere pe care mi-am impus-o a fost de 
a verifica dacă, într-adevăr, cartea de faţă se menţine în pe¬ 
rimetrul filosofiei, fără derapaje psihologiste. Rezultatul ve¬ 
rificării fiind mulţumitor, am pus-o din nou pe lume cu sen¬ 
timentul că are un loc al ei şi cu gândul că ar fi obţinut 
aprobarea lui Constantin Noica. 


4 ianuarie 2009 




Cuvânt înainte la volumul întâi 


Ideea de inconştient, devenită ideea directoare a secolu¬ 
lui al XX-lea datorită psihanalizei, nu putea, în timp ce re¬ 
voluţiona celelalte discipline ale omului, lăsa indiferentă fi- 
losofia. în cultura occidentală există numeroase lucrări 
dedicate relaţiei filosofie-psihanaliză, unele dintre ele sin¬ 
teze atotcuprinzătoare, cum este cartea Despre interpretare. 
Eseu asupra lui Freud de Paul Ricoeur. Şi alte nume mari ale 
filosofiei au reflectat asupra psihanalizei, pronunţându-se 
pozitiv sau negativ asupra ei: Marcuse, cu celebra carte a 
anilor '60, Eros şi civilizaţie, Habermas, Horkheimer, Fromm, 
cu toţii reprezentanţi ai Şcolii de la Frankfurt, a cărei filo- 
sofie socială critică nu e de conceput în afara influenţelor 
psihanalizei, Wittgenstein, Popper. 

Cultura română, în care se încadrează încercarea de faţă, 
oferă o imagine opusă: indiferent de cauze, fapt este că un 
singur gânditor, e adevărat, de primă importanţă, şi anu¬ 
me Lucian Blaga, a încorporat sistemului său filosofic idei 
de sorginte psihanalitică. E de presupus că, în condiţii nor¬ 
male, începutul realizat de Blaga şi-ar fi găsit continuarea 
şi amplificarea în perioada postbelică. 

în absenţa unei tradiţii autohtone şi la distanţă de tradi¬ 
ţia occidentală, Filosofia inconştientului îşi caută drumul 
propriu, fără să neglijeze vreuna din sursele accesibile. Nu 
este vorba nici de un comentariu filosofic la opera lui 
Freud, în maniera lui Ricoeur, nici de o preluare a unor ele¬ 
mente ale doctrinei psihanalitice în construcţii filosofice mai 

cuprinzătoare, aşa cum procedează Blaga în filosofia cultu¬ 
rii sau Marcuse şi Fromm în filosofia socială. Titlul indică 
o triplă intenţie: constructivă, sistematică şi sintetică. 

Aşa cum filosofia tradiţională s-a străduit să spună to¬ 
tul despre spirit din perspectiva conştientului, filosofia in¬ 
conştientului abordează spiritul din perspectiva zonelor su¬ 
bliminale, mai superficiale sau mai profunde (inconştient 
personal, inconştient colectiv), revelate de psihanaliză. 
Ideea de inconştient este fundamentul pe care se clădeşte 
o viziune complementară despre spirit. In măsura în care 
reconsideră domeniile spiritului dintr-o perspectivă unică, 
demersul regăseşte vocaţia sistematică a filosofiei, fără a ur¬ 
mări realizarea ei integrală. In sfârşit, caracterul sintetic de¬ 
rivă din efortul de a utiliza filosofic toate contribuţiile psih¬ 
analizei, indiferent de şcoala care le-a produs (freudiană, 
jungiană, kleiniană, lacaniană). 

întrucât elaborarea s-a dovedit mai dificilă şi mai lentă 
decât în estimările iniţiale, iar primele două capitole — „Pre¬ 
liminarii la o filosofie a inconştientului" şi „Impuritatea spi¬ 
ritului: psihanaliza ca hermeneutică" — pot alcătui un întreg 
de sine stătător, comunic cititorilor prin publicare mai întâi 
primul volum al Filosofiei inconştientului, urmând ca volumul 
al doilea, structurat de capitolele „Antropologia psihanaliti¬ 
că", „Noologia abisală" şi „Epistemologia psihanalizei", să 
fie tipărit într-un viitor cât mai apropiat. Sper să pot fructi¬ 
fica în beneficiul ediţiei definitive acest decalaj, reconside- 
rînd prima parte din perspectiva celei de a doua şi a even¬ 
tualelor comentarii şi sugestii critice înregistrate între timp. 


1 ianuarie 1998 



Cuvânt înainte la volumul al doilea 


Ceea ce doresc să fie „cartea vieţii" se naşte mai greu de¬ 
cât mi-aş fi închipuit. Mai întâi a trebuit s-o împart în două 
volume, dintre care primul a fost publicat în 1998, deoare¬ 
ce partea a doua, dedicată „noologiei abisale", se refuza 
unei elaborări rapide. Acum, când ideea spiritului incon¬ 
ştient şi-a găsit o tratare mulţumitoare, mă văd silit să pu¬ 
blic volumul al doilea, care o conţine, fără ultimul capitol, 
intitulat „Epistemologia psihanalizei", ce urmează a fi in¬ 
clus în ediţia definitivă, care va îngloba cele două volume. 

Nemulţumirea provocată de elaborarea lentă, care a dus 
la fragmentare, este compensată de câteva câştiguri pe care 
le consider importante. Primul mi se pare a fi articularea 
unei noologii abisale care reuneşte, pentru prima dată, 
printr-o relaţie de filiaţie, trei momente fondatoare: Freud, 
Jung, Blaga. Apoi, asumarea unei noi modalităţi de filoso- 
fare — filosofarea la persoana întâi, care abandonează ilu¬ 
zia impersonalităţii activităţii filosofice, pretins produs al 
spiritului pur, rostit prin alesul său, filosoful, un adevărat 
Moise laic. A filosofa la persoana întâi, a-1 pune în joc pe 
„eu", care înlocuieşte pluralul maiestăţii sau discursul im¬ 
personal, înseamnă să accepţi că şi spiritul care se întoarce 
asupra sa este influenţat de subiectivitatea purtătorului său. 
Consecinţă a filosofiei inconştientului, care afirmă şi 
demonstrează impuritatea spiritului, ideea filosofiei la 
persoana întâi deschide o nouă cale spre obiectivitate. în 
locul obiectivitătii ca premisă, obiectivitatea ca rezultat. 

Eliberarea de prezumţia obiectivitătii apriorice trimite spre 
ideea de operă deschisă în acest domeniu. Dacă obiectivi¬ 
tatea (relativă) se află la capătul drumului, atunci asuma¬ 
rea subiectivităţii este urmată de depăşirea sa spre un grad 
mai mare de obiectivitate. Conform acestei logici, ediţia de¬ 
finitivă ar urma să fie „curăţată" de o parte din „impurită¬ 
ţile" de subiectivitate ale primei variante în două volume. 

Continuitatea între primul şi cel de-al doilea volum al 
Filosofiei inconştientului este asigurată de capitolul „Antro¬ 
pologia psihanalitică", unde psihanaliza este situată prin¬ 
tre orientările hedoniste, ca fiind cea mai radicală şi cea mai 
fundamentată dintre ele. La suma particularităţilor psih¬ 
analizei ca hedonism se adaugă, în acelaşi capitol, prezen¬ 
tarea câtorva elemente pentru „ontologia psihanalitică". în 
sfârşit, una din cele mai recente evoluţii din psihanaliza 
contemporană — teoria relaţiei cu obiectele — este regân- 
dită dintr-o perspectivă antropologică. 

Pentru a sublinia şi formal unitatea celor două volume, 
am numerotat capitolele din volumul al doilea în prelun¬ 
girea numerotării din primul volum. 


8 septembrie 2001 



Capitolul I 


PRELIMINARII LA 
O LILOSOLIE A INCONŞTIENTULUI 

t 




1. Este posibilă o filosofie a inconştientului? 

D eşi în istoria filosofiei există o carte intitulată 
semnificativ Philosophie des Unbewufiten (1869), 
scrisă de Eduard von Hartmann, carte suficient 
cunoscută şi discutată în epocă, reluarea aceleiaşi teme spre 
sfârşitul secolului al XX-lea, la mai bine de o sută de ani de 
la încercarea similară anterioară, are nevoie de legitimare 
teoretică. Atât motive conjuncturale, superficiale, cât şi mo¬ 
tive profunde, esenţiale o fac necesară. 

Mai întâi, în cultura română, dominată de ideologia co¬ 
munistă timp de aproape o jumătate de secol, ideea de in¬ 
conştient a fost eliminată din câmpul reflexiei oficiale în nu¬ 
mele unui pretins raţionalism. Atât încercările filosofice 
dedicate acestei teme, foarte numeroase în Occident, cât şi 
orientările psihologice abisale derivate din freudismul ini¬ 
ţial au rămas în afara conştiinţei filosofice în condiţiile in¬ 
terzicerii lor exprese. 

Literatura occidentală dedicată problemei, literatură care 
continuă să fie accesibilă fragmentar şi oarecum aleatoriu 
cercetătorului român, nu conţine o lucrare totalizatoare de 
tipul celei scrise de Eduard von Hartmann. Cercetările oc¬ 
cidentale, care stau, chiar în domeniul filosofiei, sub sem¬ 
nul specializării, se concentrează de obicei asupra unui 

singur autor, fie el Freud, Jung sau Lacan, nepropunându-şi 
o sinteză a implicaţiilor filosofice proprii orientărilor psih¬ 
analitice. 

în al treilea rând, în raport cu reperul (sau modelul) 
menţionat iniţial, lucrarea de faţă nu operează doar cu mij¬ 
loace filosofice. Ea îşi propune să prelucreze, din perspec¬ 
tiva filosofiei, cunoştinţe provenind din domenii care se re¬ 
vendică de la ştiinţă. Dacă pretenţia emisă de Freud şi unii 
epistemologi contemporani că psihanaliza aparţine ştiinţe¬ 
lor naturii s-ar dovedi îndreptăţită, atunci s-ar pune între¬ 
barea în ce mod psihanaliza ca ramură a ştiinţei poate ali¬ 
menta o filosofie. 

Oricum ar fi, problema esenţială, în funcţie de care răs¬ 
punsul la celelalte întrebări contează sau nu, este însăşi po¬ 
sibilitatea principală a unei filosofii a inconştientului. Dacă 
filosofia este spirit întors asupra spiritului (C. Noica), atunci 
problema posibilităţii unei filosofii a inconştientului poate 
fi reformulată în felul următor: se ocupă într-adevăr filoso¬ 
fia inconştientului de spirit? Dacă un astfel de demers, ali¬ 
mentat, în cazul prezentei cărţi, de psihologiile abisale, ar 
reduce spiritul la regiunea sufletului, atunci faptul că s-ar 
intitula pretenţios „filosofia inconştientului" nu i-ar schim¬ 
ba natura. Cu alte cuvinte, există în psihanaliză ca teorie a 
inconştientului pasaje care pot da seama nepsihologist de 
spirit*, de acel noi din fiecare eu, sau măcar implicaţii care 
pot fi fructificate de această perspectivă? 

* Deşi o parte a filosofiei contemporane a renunţat la utilizarea terme¬ 
nului „spirit", fie sub influenţa marxismului, care îi preferă terme¬ 
nul „conştiinţă socială", aşa cum s-a întâmplat şi în cultura Româ¬ 
niei comuniste, fie sub influenţa filosofiei analitice, care îl respinge 
pe motiv că nu poate fi definit univoc, lucrarea de faţă, considerân- 
du-1 consubstanţial filosofiei, îl va folosi în accepţia concordantă pe 
care i-o conferă câţiva importanţi gânditori, şi anume aceea de cul¬ 
tură. La Dilthey, care preia ideea de spirit obiectiv de la Hegel, cu¬ 
prinsul spiritului include limba, familia, societatea, statul, dreptul, 
arta, religia. Pentru Nicolai Hartmann, voinţa, acţiunea, valorile. 

Răspunsul meu la această întrebare este fără ezitare afir¬ 
mativ şi se bazează pe dezvoltările de care cititorul va lua 
cunoştinţă parcurgând capitolele următoare. Pe de o parte, 
psihanaliza ca hermeneutică aplicată culturii, documentea¬ 
ză inconfundabil impuritatea spiritului. Spre deosebire de fi- 
losofia tradiţională şi mai ales spre deosebire de idealismul 
german, care consideră puritatea spiritului ca subînţeleasă, 
hermeneutica psihanalitică întâlneşte poziţia lui Nietzsche, 
care afirma impuritatea funciară a spiritului. Chiar dacă fi- 
losofia inconştientului, în ipostaza de demers care demon¬ 
strează, cu ajutorul psihanalizei, impuritatea spiritului, ar 
pune la îndoială independenţa sa genetică, autonomia func¬ 
ţională îi este dincolo de orice îndoială. Iar această autono¬ 
mie este cu atât mai mare cu cât spiritul îşi cunoaşte şi asu¬ 
mă impuritatea. Nietzscheeana idee a spiritului liber 
primeşte în filosofia inconştientului temeiuri noi, mai solide. 

Pe de altă parte, o a doua idee esenţială a filosofiei in¬ 
conştientului este ideea spiritului inconştient. Dincolo de di¬ 
ferenţele dintre Freud şi Jung sau Blaga, diferenţe care ţin 
mai mult de gradul de claritate al conştiinţei filosofice, la 
fiecare dintre ei întâlnim într-o formă sau alta ideea sau 
chiar noţiunea de spirit inconştient. La Freud, acesta e nu¬ 
mit supra eu şi se formează în ontogeneză, în timp ce la 
Jung vom întâlni termenul de inconştient colectiv şi arhe¬ 
tip, iar la Blaga pe cel de factori stilistici. Deşi incertă în de¬ 
taliile sale, provenienţa spiritului inconştient este, în opti¬ 
ca jungiană sau blagiană, de natură supraindividuală. 

Din unghiul de vedere al filosofie tradiţionale, pentru 
care spiritul este indisolubil asociat conştiinţei, răspunsul 

dreptul, morala, religia, arta ţin de spirit 1 . în sfîrşit, Karl R. Popper 
înţelege prin „lumea 3" produsele minţii umane autonome pentru 
că sunt obiective în raport cu procesele psihice („lumea 2"), adică 
„arhitectura, arta, literatura, muzica şi, probabil, cel mai important 
lucru, ştiinţele exacte şi disciplinele umaniste" 2 , ceea ce nu înseam¬ 
nă altceva decât spirit. 

la întrebarea de mai sus nu poate fi decât negativ. Ca ilus¬ 
trare paradigmatică pentru identificarea spiritului cu con¬ 
ştiinţa, altfel spus a spiritului pur şi simplu cu spiritul con¬ 
ştient, poate fi citat un pasaj din Filosofia spiritului a lui 
Hegel; „Spiritul însă are puterea să se menţină în contra¬ 
dicţie şi deci în durere, atât împotriva răutăţii, cât şi a ne¬ 
norocirii. De aceea, logica obişnuită se înşală când socoteş¬ 
te că spiritul este ceva ce exclude total de la sine 
contradicţia. Dimpotrivă, orice conştiinţă conţine o unitate 
şi o separaţie, prin urmare, o contradicţie..." 3 

Pe o poziţie identică se situează, peste timp, cunoscutul 
reprezentant al filosofiei vieţii, Ludwig Klages în nu mai 
puţin cunoscuta sa carte Der Geist als Widersacher der Seele. 
Iată un pasaj semnificativ: „Aşa cum, în purtătorul vieţii, 
trăirea se leagă de trăire şi, datorită trăirii, sufletul care tră¬ 
ieşte cu imaginea trăită, conştiinţa purtătorului vieţii în¬ 
seamnă seria actelor strict momentane ale spiritului" 4 . Echi¬ 
valarea spiritului cu conştiinţa înregistrată şi de Nicolai 
Hartmann în Das Problem des geistigen Seins ca fiind carac¬ 
teristică nu numai psihologismului, ci şi „teoriilor idealis¬ 
te", trimite la o problemă care, din păcate, nu poate fi tra¬ 
tată aici fără riscul de a pierde firul principal al discuţiei, şi 
anume la relaţia filosofiei cu psihologia. S-ar părea că, în 
cea mai mare parte, filosofia a fost construită tacit pe teza 
fundamentală a psihologiei conştiinţei: psihicul = conştiin¬ 
ţă. Chiar Hartmann, care disociază spiritul de conştiinţă — 
nu orice existenţă spirituală este conştiinţă, în acest caz în- 
cadrându-se creaţia şi receptarea artistică, înţelegerea intui¬ 
tivă, gândirea intuitivă, raţionamentul intuitiv, după cum 
nu oricărui act conştient îi revine atributul spiritualităţii (in¬ 
teligenţa care rămâne în slujba nevoilor vieţii şi pe care o 
întâlnim şi la animalele superioare) — admite, ca o remi¬ 
niscenţă a poziţiei de care se detaşează, că „Bewufitsein ge- 
hort irgendwie zum Geiste", ceea ce înseamnă că, intr-un 
fel, conştiinţa ţine de spirit. 5 



Preliminarii la o filosofie a inconştientului 


23 


Important pentru scopul pe care ni l-am propus este fap¬ 
tul că situarea (necritică) a filosofiei pe poziţiile psihologiei 
conştiinţei a generat conflictul, care se perpetuează în dife¬ 
rite forme de o sută de ani, între filosofie şi psihanaliză, 
anul 1895 marcând, prin Studii asupra isteriei de Breuer şi 
Freud, naşterea psihanalizei. Acelaşi conflict va deveni ma¬ 
nifest şi în România ultimului deceniu al secolului XX, pe 
măsură ce cărţile de psihanaliză vor deveni tot mai nume¬ 
roase, ocupându-şi locul cuvenit în conştiinţa teoretică a 
epocii. 

Dacă filosofia dominantă, construită pe premisa identi¬ 
tăţii psihicului cu conştiinţa, este prin definiţie antipsiha- 
nalitică, la rândul ei, psihanaliza, axată pe ideea de incon¬ 
ştient, se opune filosofiei conştientaliste. Faptul iese clar în 
evidenţă în suficient de numeroasele referiri ale lui Freud 
la filosofie, minuţios înregistrate de Paul-Laurent Assoun 
în cartea Freud, filosofia şi filosofii 6 . 


1.1. Cultura filosofică a lui Freud 

înainte de a prezenta sintetic atitudinea întemeietorului 
psihanalizei faţă de filosofia conştientalistă, ne putem în¬ 
treba în ce măsură Freud deţine un minim de competenţă 
în domeniu, care să confere opiniei sale un anumit grad de 
asigurare. Deşi atitudinea lui Freud faţă de filosofie este clar 
ambivalenţă, declaraţiile de adeziune entuziastă din tine¬ 
reţe fiind urmate, la maturitate, de afirmaţii din care reiese 
dezinteresul său programatic pentru aceeaşi filosofie, un 
lucru este indiscutabil: în formaţia sa universitară, Freud a 
luat contact cu filosofia la cel mai înalt nivel, continuând 
după aceea lecturile filosofice, la care se referă în repetate 
rânduri în opera sa. 

în timpul studiilor la Facultatea de Medicină din Viena, 
Freud are şansa de a fi iniţiat în filosofie de nimeni altul 

decât Franz Brentano. în semestrul de iarnă al anilor 
1874-1875, frecventează „reuniunile de lectură" în cadrul 
cărora Brentano îşi introducea studenţii în reflexia filoso¬ 
fică şi istoria filosofiei. De asemenea, Freud studiază în 
1875 cursul de logică aristotelică ţinut tot de Brentano. 
Paul-Laurent Assoun consideră că tendinţa întemeietoru¬ 
lui psihanalizei de a îmbina cercetarea empirică cu exigen¬ 
ţa speculativă şi-ar avea originea tocmai în întâlnirea cu 
Brentano. 

Referinţele filosofice în opera lui Freud sunt numeroase 
şi de tipuri diferite. Paul-Laurent Assoun trece în revistă 
trei tipuri: referinţa negativă, referinţa euristică şi referinţa 
legitimantă. Obiectul referinţei negative este filosoful Vai- 
hinger, pe care Freud îl alege ca prototip de condamnat al 
iluzionismului filosofic. Prin referinţa euristică, Freud uti¬ 
lizează, în câmpul psihanalizei, definiţii filosofice pe care 
le consideră lămuritoare. Astfel, în eseul dedicat analizei 
straniului, Freud preia definiţia pe care Schelling o dă fe¬ 
nomenului: „ceea ce ar fi trebuit să rămână un mister, un 
secret, dar se manifestă". în sfârşit, referinţa legitimantă 
apelează la conceptul filosofic ca o anticipare a teoretizări¬ 
lor psihanalizei. Astfel, pentru conceptul de inconştient, 
Freud îl invocă drept precursor pe Lipps, iar pentru con¬ 
ceptul de complex Oedip, pe Diderot, care, în Nepotul lui 
Rameau, vorbeşte avant la lettre de constelaţia afectivă des¬ 
coperită mai târziu de psihanaliză. Imperativul categoric 
kantian e văzut ca o teoretizare anticipativă a tabuului oe- 
dipian, a cărui expresie sublimată este. Plotin e desemnat 
drept precursor al definiţiei psihanalitice a visului ca reali¬ 
zare a unei dorinţe. 

Dintre filosofii importanţi, Freud îl cunoaşte pe Platon, 
a cărui operă o foloseşte ca referinţă legitimantă. în Dinco¬ 
lo de principiul plăcerii, eseu prin excelenţă speculativ, Freud 
utilizează într-o formă prelucrată din perspectiva propriilor 
idei mitul androginului. în timp ce la Platon, androginul 

era strămoş doar pentru anumiţi bărbaţi şi femei, alături de 
ei coexistând fiinţe unisexuate, Freud transformă principiul 
monist originar în structură exclusivă a sexualităţii, ceea ce 
îi permite să găsească un precedent cultural major pentru 
teoria sa referitoare la bisexualitatea omului. Conceptul pla¬ 
tonician de Eros e şi el evocat de Freud ca anticipare intui¬ 
tivă, menită să amortizeze indignarea provocată de viziu¬ 
nea psihanalitică lărgită asupra libidoului, introdusă 
începând cu anul 1914 în studiul Pentru a introduce narcisis¬ 
mul, viziune în care „instinctele eului", până atunci consi¬ 
derate a fi antagonistele libidoului, se dovedesc a fi de na¬ 
tură libidinală — libido întors asupra eului. 

Empedocle se numără şi el printre gânditorii preferaţi 
de Freud. Teoria filosofului grec despre filia şi neikos — cele 
două forţe (constructivă şi distructivă) care guvernează lu¬ 
mea — este şi ea folosită de Freud ca referinţă legitimantă 
pentru ultima sa teorie despre instincte axată pe antagonis¬ 
mul ontic dintre Eros şi Thanatos. 

La filosofia lui Kant, Freud se raportează în două mo¬ 
duri. In acelaşi eseu filosofic Dincolo de principiul plăcerii, în¬ 
temeietorul psihanalizei contestă caracterul necesar şi uni¬ 
versal al structurii spaţio-temporale afirmat de Kant în 
secţiunea Estetica transcendentală din Critica raţiunii pure. 
Contraargumentele lui Freud nu sunt de ordin filosofic, ci 
psihanalitic. Investigarea clinică a inconştientului îi revela¬ 
se lui Freud atemporalitatea proceselor psihice inconştien¬ 
te. în virtutea acestui fapt, Freud consideră că punctul de 
vedere kantian se bazează pe generalizarea nelegitimă a 
perspectivei sistemului percepţie-conştiinţă. Chiar dacă, aşa 
cum încearcă să demonstreze Paul-Laurent Assoun, părin¬ 
tele psihanalizei vizează de fapt viziunea schopenhaueria- 
nă a kantismului, viziune care a acreditat o „inflexiune an¬ 
tropologică a subiectivităţii kantiene", critica sa poate 
reprezenta un punct de plecare rodnic în cercetările şi dez¬ 
baterile filosofice. 

Celălalt mod de raportare este pozitiv, Freud obişnuind 
să spună, conform relatării lui Binswanger, că, asemeni lui 
Kant, care postulează în spatele fenomenului existenţa unui 
lucru în sine, el ar postula în spatele conştientului, accesi¬ 
bil experienţei, existenţa inconştientului, care nu poate con¬ 
stitui niciodată obiectul unei experienţe directe. 

Schopenhauer este cel mai frecventat şi cel mai citat fi¬ 
losof. Paul-Laurent Assoun inventariază în opera lui Freud 
15 referiri la filosoful german. Referinţa este legitimantă, 
Schopenhauer apărând în postura de precursor pentru mai 
multe idei freudiene importante. în partea istorică din In¬ 
terpretarea viselor, Freud îl menţionează ca pe filosoful care 
îndrăzneşte să gândească visul detaşându-se de majorita¬ 
tea confraţilor care-1 abandonau intuiţiei poetice. în felul 
acesta, Schopenhauer acordă visului o demnitate teoretică 
pe care raţionalismul occidental i-o refuza. 

Şi în ce priveşte conceptul psihanalitic de refulare, Freud 
îl invocă pe Schopenhauer drept precursor, deşi ţine să sub¬ 
linieze în Contribuţii la istoria mişcării psihanalitice (1914) că 
a ajuns independent şi inductiv la acest concept. în ceea ce-1 
priveşte pe filosof, ideea de refulare apare în încercările sale 
de a explica nebunia punând-o în legătură cu trecutul bol¬ 
navului. Schopenhauer ridică la idee tendinţa psihicului 
uman de a respinge orice reprezentare asociată a unui afect 
neplăcut. 

Problematica inconştientului este, de asemenea, pre¬ 
zentă la Schopenhauer, chiar „omniprezentă", după 
Paul-Laurent Assoun. Inconştientul apare ca predicat uni¬ 
versal al voinţei, constituind caracterul originar al aceste¬ 
ia. Freud îl citează ca precursor şi pentru importanţa pe 
care a acordat-o sexualităţii şi afectivităţii în Metafizica iu¬ 
birii, supliment la cartea a IV-a a lucrării Lumea ca voinţă 
şi reprezentare şi-l apreciază pentru a fi gândit moartea în 
termeni asemănători cu cei din eseul Dincolo de principiul 
plăcerii. 

Pesimismul este o altă mare temă care-i apropie pe Scho- 
penhauer şi Freud, apropiere care-1 determină pe Paul-La- 
urent Assoun să vorbească în cazul acesta de o relaţie de fi¬ 
liaţie între filosof şi savant. In Psihologia mulţimilor şi 
psihologia eului, Freud citează parabola porcilor spinoşi pe 
care o extrage din Parerga şi Paralipomena. Asemenea porci¬ 
lor spinoşi într-o iarnă severă, oamenii stau în faţa alterna¬ 
tivei: fie trăiesc în izolare, riscând să sucombe datorită ad¬ 
versităţilor mediului, fie se apropie pentru a supravieţui, 
asumându-şi neplăcerile proximităţii sugerate excelent de 
metafora înţepării reciproce. Psihanaliza confirmă etica pe¬ 
simistă a lui Schopenhauer care recomanda rezerva afecti¬ 
vă pentru a conserva individualitatea, fără a rupe legături¬ 
le sociale indispensabile, practica terapeutică documentând 
faptul că orice relaţie afectivă intimă şi durabilă este ambi¬ 
valenţă, presupunând, alături de dimensiunea pozitivă, o 
dimensiune negativă, ostilă. 

Mai semnificativă pentru afinitatea întru pesimism între 
Schopenhauer şi Freud e lucrarea ultimului Disconfort în 
cultură, structurată pe ideea incompatibilităţii dintre pro¬ 
gresul cultural şi fericirea umană. Orice progres cultural 
trebuie plătit prin renunţarea la satisfacerea instinctuală, 
care se traduce în planul psihic al individului prin nevro¬ 
ză, nefericire sau revoltă. Cum progresul cultural e inevi¬ 
tabil, inevitabilă este şi nefericirea umană. Aceste idei care 
se alimentează în bună măsură din experienţa clinică a lui 
Freud nu diferă substanţial în ceea ce priveşte conţinutul 
de postulatele schopenhaueriene referitoare la imposibili¬ 
tatea fericirii şi la suferinţă ca fundament al vieţii. Ideile 
freudiene şi-ar avea rădăcina în „marele curent pesimist 
german care porneşte de la Schopenhauer" 7 . 

Dar relaţia lui Freud cu Schopenhauer are, subliniază pe 
bună dreptate Paul-Laurent Assoun, un sens mai profund, 
care depăşeşte nivelul simplei referinţe legitimante sau al unei 
filiaţii laxe. Această relaţie ar determina însăşi atitudinea lui 

Freud faţă de filosofie. Schopenhauer îi oferă întemeietoru¬ 
lui psihanalizei paradigma raportării la filosofie, ca un caz 
particular al relaţiei dintre ştiinţă (psihanaliză) şi filosofie: 
este o modalitate de a concilia scientismul riguros şi ambi¬ 
ţia speculativă. 

Freud rezolvă problema mai sus enunţată, care nu era 
doar una subiectivă, ci şi una obiectivă, a epocii, în spiritul 
lui Schopenhauer: refuză radical metafizica pură şi preten¬ 
ţia sa de universalitate şi autonormativitate, fie opunân- 
du-i-se direct, fie ignorând-o. Prototipul acestei metafizici 
este Hegel, atât pentru Schopenhauer, cât şi pentru Freud. 
Unei asemenea filosofii de şcoală, a cărei caracteristică era 
excluderea materialului oferit de ştiinţă, Schopenhauer îi 
contrapunea propria filosofie, care îmbina neokantismul cu 
ştiinţele pozitive. în lucrarea Voinţa în natură (1836), Scho¬ 
penhauer considera că independenţa reciprocă dintre filo¬ 
sofie şi ştiinţă este garanţia unităţii lor finale. 

Din perspectiva unei asemenea viziuni, Freud nu se va 
limita la scientism, ci va atribui speculaţiei un loc necesar 
în teoria sa, speculaţie care apare fie ca un element inte¬ 
grant al psihanalizei (dimensiunea numită chiar de Freud 
„metapsihologie"), fie ca referinţă filosofică atestând coin¬ 
cidenţa dintre ştiinţă (psihanaliză) şi filosofie. De aseme¬ 
nea, Freud respinge soluţiile eclectice fatale în egală măsu¬ 
ră atât pentru filosofie, cât şi pentru ştiinţe. 


1.2. Filosofie tradiţională şi perspectiva inconştientului 

Cultura filosofică a lui Freud, aşa cum a reieşit din suc¬ 
cinta prezentare, ni se pare suficient de bogată pentru a ne 
permite să calificăm afirmaţiile sale referitoare la relaţia din¬ 
tre psihologia inconştientului şi filosofie ca fiind făcute în 
cunoştinţă de cauză. Filosofiei dominante, edificată pe te¬ 
meiul premisei împrumutate psihologiei prepsihanalitice 

pentru care psihicul şi conştiinţa sunt coextensive, Freud îi 
opune ideea că inconştientul, redus la absurd de numita fi¬ 
losofie, este o realitate experimentală. Fenomenele hipnoti¬ 
ce, visele, actele ratate, simptomele nevrotice, la care are ac¬ 
ces clinica psihanalitică, sunt tot atâtea dovezi care 
documentează realitatea inconştientului. Dacă filosofia tra¬ 
diţională a preluat tacit conştientalismul psihologiei prep- 
sihanalitice, descoperirea inconştientului de către psihana¬ 
liză nu poate lăsa indiferentă filosofia. Schimbarea majoră 
adusă de psihanaliză trebuie să se reflecte în schimbarea 
statutului conştiinţei: din esenţă-principiu ea devine calita- 
te-accident, în timp ce inconştientul devine în-sinele psihic. 

Freud nu numai că contestă cu argumente faptic-expe- 
rimentale conştientalismul filosofiei dominante, dar îşi pro¬ 
pune să-l şi explice. în absenţa accesului la faptele studia¬ 
te de psihanaliză, filosofia ridică la concept conştientalismul 
naiv al simţului comun şi al psihologiei prepsihanalitice. 
Mai mult decât atât, rezistenţele filosofilor în a accepta 
ideea de inconştient sunt de natură afectivă, ca orice rezis¬ 
tenţă la psihanaliză: pentru că în inconştient există conţi¬ 
nuturi neacceptate de conştient, nimeni nu admite existen¬ 
ţa inconştientului şi nu doreşte să-l cunoască. 

Chiar când vorbeşte despre inconştient, filosofia îl înţe¬ 
lege tot din perspectivă conştientalistă: el este aşa cum ara¬ 
tă Freud, în Cuvântul de spirit şi relaţiile sale cu inconştientul, 
„ceva susceptibil de a deveni conştient", cu alte cuvinte, un 
fel de conştient inconştient. Lipsită de perspectiva clinică 
revelatoare de manifestări inconfundabile ale inconştientu¬ 
lui psihic, filosofia nu-1 poate gândi în alteritatea sa radica¬ 
lă în raport cu conştientul. O altă atitudine a filosofiei tra¬ 
diţionale faţă de inconştient — ipostazierea inconştientului 
în entitate metafizică (este una din formele inconştientului 
la Eduard von Hartmann) — îşi are sorgintea tot în con¬ 
ştientalismul funciar al filosofiei, în disocierea ireconcilia¬ 
bilă între psihic şi inconştient, care-i stă la bază. 

2. Ideea şi conceptul de inconştient 
în istoria filosofiei 

Un examen atent al modului în care apar şi sunt tratate 
ideea şi conceptul de inconştient în istoria filosofiei este in¬ 
dispensabil scopului urmărit de prezenta lucrare. Trecerea 
în revistă a filosofilor care au abordat problema inconştien¬ 
tului, inclusiv a lui Eduard von Hartmann, constituie o pre¬ 
gătire pentru noua filosofie a inconştientului: orice demers 
nou îşi caută precursorii pentru a se sprijini pe ei şi pentru 
a se diferenţia de ei; cunoaşterea tratării filosofice a ideii şi 
a conceptului de inconştient poate pune mai bine în lumi¬ 
nă particularităţile perspectivei psihanalitice asupra incon¬ 
ştientului şi ale filosofiei inconştientului, bazate pe ea. 

Când se vorbeşte despre precursorii filosofici ai psihana¬ 
lizei, primul citat este Leibniz. Nu avem de-a face în acest 
caz cu conceptul de inconştient, ci doar cu ideea de incon¬ 
ştient. Conştiinţa se naşte, după filosof, din „percepţiile 
mici", care, luate în sine, nu sunt conştiente. Aceste percep¬ 
ţii subliminale dau naştere conştiinţei prin stimulare reci¬ 
procă. 8 

Ca un prim comentariu la această idee, remarc faptul că, 
deşi o întâlnim într-o operă filosofică, ea ar putea foarte 
bine figura într-una psihologică. Este unul din acele mo¬ 
mente de indistincţie între filosofie şi psihologie sau de în¬ 
globare a psihologiei de către filosofie. Deşi pentru psih¬ 
analiză o astfel de prefigurare vagă poate avea o anumită 
valoare în sensul că Freud şi şcoala sa nu vin pe un teren 
gol, din punctul de vedere al filosofiei inconştientului, ea 
are doar o importanţă redusă. Nu ne trimite, cel puţin di¬ 
rect, la o dimensiune inconştientă a spiritului. 

După R. Eisler, idei asemănătoare întâlnim la Christian 
Wolf, Baumgarten, Tetens, care admit existenţa unor repre¬ 
zentări care cad în afara conştiinţei. Dintre partizanii unei 
asemenea poziţii, o menţiune aparte se cuvine lui Kant. El 

numeşte, în Antropologie în perspectivă pragmatică, astfel de 
reprezentări „reprezentări întunecate". In capitolul intitu¬ 
lat „Despre reprezentările pe care le avem, fără să fim con¬ 
ştienţi de ele", Kant scrie: „A avea reprezentări şi a nu fi 
conştient de ele, aceasta pare contradictoriu, căci cum pu¬ 
tem şti că le avem dacă nu suntem conştienţi de ele? Aceas¬ 
tă obiecţie o face încă Locke, care, din acest motiv, respin¬ 
ge existenţa unui asemenea tip de reprezentări. Insă noi 
putem deveni în mod mijlocit conştienţi că avem o repre¬ 
zentare, deşi nu suntem în mod nemijlocit conştienţi de ea. 
Astfel de reprezentări le numesc întunecate." 9 

Foarte promiţătoare din punct de vedere psihanalitic 
este ideea din finalul citatului, şi anume că la reprezentări¬ 
le întunecate avem acces în mod mijlocit. Şi în psihanaliză 
accesul la inconştient este întotdeauna mijlocit. Numai că, 
dacă examinăm exemplul pe care-1 dă Kant pentru a-şi ilus¬ 
tra ideea, ne dăm seama că inconştientul pe care-1 gândeş¬ 
te este de fapt un conştient latent. Cu alte cuvinte, atât Leib- 
niz, cât şi Kant ilustrează ideea lui Freud că filosofii vorbesc 
despre ceea ce psihanaliza numeşte preconştient, adică de¬ 
spre conţinuturi susceptibile de a deveni în orice clipă con¬ 
ştiente. 

Dacă sunt conştient că văd, la o oarecare distanţă, un 
om, spune Kant, fără a fi în acelaşi timp conştient că-i văd 
ochii, nasul, gura şi totuşi identific ceea ce văd drept un om, 
asta înseamnă că am totuşi reprezentarea părţilor, a căror 
percepere nu-mi este conştientă. Nimic nu mă împiedică 
însă, am adăuga noi, să devin conştient de respectivele re¬ 
prezentări; ceea ce nu se întâmplă în cazul inconştientului 
studiat de psihanaliză, caz în care accesul la conştiinţă e ba¬ 
rat de un obstacol interior (instanţă refulantă, de pildă). 

Foarte interesante sunt afirmaţiile lui Kant despre rapor¬ 
tul cantitativ între sfera reprezentărilor întunecate şi cea a 
reprezentărilor clare. Cuprinsul reprezentărilor întunecate 
ar fi nemăsurat, în timp ce reprezentările clare sunt doar 

puncte în imensitatea primelor. Dacă facem abstracţie de 
conţinutul inconştientului la Kant şi în psihanaliză, putem 
vedea în afirmaţia filosofului o anticipare a tezelor psihana¬ 
litice despre ponderea infimă a conştientului în raport cu in¬ 
conştientul. La pagina 18 a ediţiei citate, Kant scrie: „Astfel, 
câmpul reprezentărilor întunecate este cel mai mare la om." 

Când vorbeşte despre influenţa reprezentărilor întune¬ 
cate asupra intelectului uman, Kant se apropie intr-adevăr 
de psihanaliză şi de una dintre ideile pe care aceasta o pune 
la baza unei filosofii contemporane a inconştientului — 
ideea impurităţii spiritului. „Adesea ne jucăm cu reprezen¬ 
tările întunecate şi avem un anume interes să punem în um¬ 
bră faţă de imaginaţie obiecte plăcute sau neplăcute. Şi, mai 
des, devenim noi înşine un joc al reprezentărilor întuneca¬ 
te, iar intelectul nostru nu se poate salva de la perturbările 
pe care acestea i le impun, chiar dacă le recunoaşte drept 
amăgire." 10 Ilustrarea oferită de Kant se referă chiar la „iu¬ 
birea sexuală" ( Geschlechtsliebe ). Celebrul filosof se referă, 
cu uimire, la energia pe care o consumă oamenii pentru a 
învălui ceea ce le place atât de mult, dar care, apropiindu-i 
prea mult de animalitate, le trezeşte pudoarea. 

La filosofi ca Fichte, Schelling, Cari Gustav Carus, Scho- 
penhauer întâlnim, alături de inconştientul psihologic, un 
inconştient metafizic. Fichte vorbeşte (după Rudolf Eisler) 
de o „intuire lipsită de conştiinţă a lucrurilor", ceea ce nu 
aduce nimic nou faţă de poziţia lui Kant. Afirmaţia lui 
Schelling, citată tot după R. Eisler, că temeiul absolut al con¬ 
ştiinţei este „inconştientul etern", poate fi interpretată atât 
în sens psihologic, cât şi în sens filosofic (ontologic). In ul¬ 
timul sens, reformulând propoziţia de mai sus, se poate 
spune că fiinţa este inconştientă, un principiu inaccesibil 
conştiinţei umane. Din punct de vedere psihologic, ideea, 
întâlnită şi la C.G. Carus despre naşterea conştiinţei din in¬ 
conştient, e pe deplin validă şi din punct de vedere psih¬ 
analitic. 

Concepţia lui E. von Hartmann despre inconştient ală¬ 
tură unei perspective psihologice, chiar fiziologice asupra 
inconştientului, una ontologică. Inconştientul fiziologic „cu¬ 
prinde predispoziţiile moleculare ale organelor materiale 
centrale ale sistemului nervos, predispoziţii aflate în stare 
de repaos". Inconştientul psihic este pentru filosof un in¬ 
conştient relativ. Este vorba despre fenomene psihice care 
„rămân sub limita conştiinţei centrale superioare", deşi ele 
ar fi perceptibile pentru conştiinţa individuală inferioară 
din interiorul organismului. Inconştientul metafizic, numit 
de E. von Hartmann inconştient absolut, este: „fiinţa meta¬ 
fizică unitară din cosmos cu atributele voinţei inconştiente 
şi ale reprezentării inconştiente". 11 

Pentru o filosofie a inconştientului bazată pe psihanali¬ 
ză, inconştientul fiziologic nu prezintă nici un fel de inte¬ 
res, pentru că psihanaliza se limitează la perimetrul psihi¬ 
cului, inconştientul psihic („relativ") pare a fi conceput tot 
ca o a doua conştiinţă, subliminală, ceea ce coincide cu pre- 
conştientul psihanalizei şi nu are implicaţii majore pentru 
viaţa spiritului. în schimb, inconştientul metafizic, deşi 
considerat de Freud ca un simptom al „conştientalismu- 
lui" filosofiei dominante, care presupune ca premisă taci¬ 
tă echivalarea psihicului cu conştiinţa, ipostaziind incon¬ 
ştientul în plan transcendent, poate interesa o ontologie 
care ţine seama de teoria arhetipurilor a lui Jung. Acesta 
lasă deschisă, în ultima parte a vieţii, problema dacă în 
spatele arhetipurilor — elemente structurante ale incon¬ 
ştientului colectiv — mai există ceva metapsihic sau meta- 
biosic. 

Privilegiată şi paradoxală este relaţia lui Freud cu Nietz- 
sche. Privilegiată, pentru că nici un alt filosof nu s-a apro¬ 
piat atât de mult de maniera psihanalitică de a gândi incon¬ 
ştientul şi, implicit, de o filosofie a inconştientului edificată 
pe baza ei. într-o altă carte dedicată relaţiei dintre filosofie 
şi psihanaliză, Freud et Nietzsche 12 , Paul-Laurent Assoun 

menţionează două din declaraţiile concludente ale unor 
psihanalişti cunoscuţi referitoare la apropierea dintre idei¬ 
le lui Nietzsche şi Freud. Federn, unul dintre primii adepţi 
ai lui Freud, afirmă la şedinţa din 1908 a Societăţii de Psih¬ 
analiză din Viena că afinităţile dintre filosofia lui Nietzsche 
şi psihanaliză sunt atât de mari, încât „rămâne să ne între¬ 
băm doar ce i-a scăpat" filosofului. Cu acelaşi prilej, Adler, 
care nu devenise încă disident, susţine că „dintre toţi filo¬ 
sofii importanţi care ne-au lăsat ceva, Nietzsche e cel mai 
apropiat de modul nostru de a gândi" 13 . 

Episodul Weimar demonstrează şi el că memoria lui 
Nietzsche s-a bucurat de un tratament de excepţie din par¬ 
tea psihanaliştilor. In 1911, aceştia îşi ţin congresul în ves¬ 
titul orăşel german, pe care prezenţa arhivelor Nietzsche, 
fondate de Elisabeth Forster, sora filosofului, îl transforma¬ 
se în capitala studiilor nietzscheene. Jones şi Sachs sunt de¬ 
legaţi să prezinte surorii marelui precursor omagiile con¬ 
gresului. Nietzsche devine astfel singurul filosof, arată 
Paul-Laurent Assoun, care se bucură de o asemenea consi¬ 
deraţie din partea instituţiilor psihanalitice. 

Consonanţele dintre Nietzsche şi Freud sunt foarte bine 
documentate de existenţa unor tentative de a da o sinteză 
gândirii lor. Dacă Th. Mann îi numeşte doi mari iluminişti 
moderni care descind din Schopenhauer, iar Binswanger 
pune în evidenţă intenţionalitatea demascatoare a operei 
lor, Otto Rank propune, în principala sa operă filosofică 
Voinţa de fericire (1929), prima mare sinteză freudo-nietz- 
scheeană. 

Paradoxală, pentru că referirile la Nietzsche sunt puţin 
numeroase şi extrem de succinte în opera lui Freud. Situa¬ 
ţia s-ar datora, după declaraţiile întemeietorului psihanali¬ 
zei, nu lipsei, ci excesului de interes. Asemănările prea mari 
cu propria ideaţie l-ar fi împiedicat pe Freud, dornic să-şi 
menţină imparţialitatea ştiinţifică, să se abandoneze unei 
lecturi captivante. 

Nu faptul că Nietzsche gândeşte inconştientul îl apropie 
de psihanaliză şi-l face interesant pentru filosofie, ci modul 
în care concepe inconştientul. Simpla insistenţă asupra in¬ 
conştientului, conceput ca o a doua conştiinţă, nu l-ar fi in¬ 
dividualizat decât cantitativ faţă de Leibniz, Kant sau 
E. von Hartmann, la care întâlnim aceeaşi idee. O afirma¬ 
ţie extrem de tranşantă despre existenţa inconştientului 
cum este cea din Ştiinţa veselă — „Mult timp, gândirea con¬ 
ştientă a trecut drept gândirea în genere. Abia acum ne dăm 
seama de adevăr: cea mai mare parte a activităţii noastre 
spirituale rămâne pentru noi inconştientă" 14 — şi-ar pier¬ 
de din valoare dacă Nietzsche nu ar gândi inconştientul şi 
ca pe un perimetru închis, impenetrabil pentru conştiinţa 
subiectului, aşa cum este inconştientul freudian. In Ome¬ 
nesc, prea omenesc, Nietzsche descrie clar inconştientul ca pe 
un cuprins al conţinuturilor şi proceselor psihice la care eul 
conştient nu are acces: „Omul este foarte bine apărat împo¬ 
triva sa, împotriva cercetării şi asedierii de către sine însuşi; 
de obicei, el îşi poate percepe doar lucrările exterioare. Ce- 
tăţuia propriu-zisă îi este inaccesibilă, chiar invizibilă.. ." 15 . 

Nu numai ideea de inconştient în sens freudian e pre¬ 
zentă la Nietzsche, ci şi cea de refulare. Procesul de înde¬ 
părtare din conştiinţă şi menţinere în afara conştiinţei a 
anumitor conţinuturi psihice, descoperit de Freud în legă¬ 
tură cu tendinţele sexualităţii infantile şi considerat cel mai 
important mijloc de apărare a eului este numit de Nietz¬ 
sche „uitare activă". In Genealogia moralei există un pasaj ui¬ 
mitor în care Nietzsche descrie ceea ce psihanaliza numeş¬ 
te refulare, subliniind rolul ei defensiv. „Uitarea nu este o 
vis inertiae, cum cred cei superficiali; ea este mai curând o 
capacitate de inhibare activă, pozitivă în sensul cel mai pro¬ 
priu. A închide din când în când uşile şi ferestrele conştiin¬ 
ţei, a rămâne în afara larmei şi luptei ce caracterizează lucra¬ 
rea convergentă sau divergentă a organelor utile care alcă¬ 
tuiesc lumea noastră subterană, puţină linişte, momentană 

tabula rasa a conştiinţei pentru a face loc noului, în special 
funcţiilor superioare şi funcţionarilor înalţi, stăpânirii, pre¬ 
vederii şi predeterminării... iată foloasele uitării active. Ea 
se aseamănă unui paznic, unui apărător al ordinii sufleteşti, 
al liniştii, al etichetei..." 16 

Pentru o filosofie a inconştientului bazată pe psihanali¬ 
ză, de cel mai mare interes e ideea lui Nietzsche despre im¬ 
puritatea spiritului. In termeni psihanalitici, această idee 
poate fi tradusă prin conceptul de întoarcere a refulatului. 
O dată refulate, aruncate în inconştient, anumite conţinu¬ 
turi psihice nu încetează să fie active: ele încearcă să se în¬ 
toarcă în conştient, dar nu se pot manifesta la acest nivel 
decât deformat, deghizat. Urmărind modul în care Nietz¬ 
sche tratează problema impurităţii spiritului, vom putea în 
acelaşi timp să trecem în revistă conţinuturile pe care filo¬ 
soful le gândeşte a fi inconştiente. 

Mai înainte, câteva informaţii despre această idee a im¬ 
purităţii spiritului care va face carieră în secolul al XX-lea, 
în special datorită psihanalizei. Nietzsche nu este deschi¬ 
zător de drum, ci se înscrie în prelungirea meditaţiei mo¬ 
raliştilor francezi, care acordă în scrierile lor un spaţiu 
considerabil analizei a ceea ce mai târziu se va numi im¬ 
puritatea spiritului. Să amintim pentru ilustrare cunoscu¬ 
tul aforism al lui La Rochefoucault: „Viciile intră în al¬ 
cătuirea virtuţilor, aşa cum intră otrăvurile în alcătuirea 
leacurilor." 

Dintre filosofi, Nietzsche este cel care combate de-a 
dreptul vehement ideea purităţii spiritului, susţinută de 
idealismul german. Afirmaţia cea mai tranşantă, care-i va 
fi şocat pe contemporani, o găsim în Antihrist: „Spiritul pur 
este pură minciună" 17 . în Genealogia moralei, sintagme ca 
„raţiune pură", „spiritualitate absolută", „cunoaştere în 
sine" sunt calificate ca dând conţinut „vechii şi periculoa¬ 
sei fabule conceptuale care a postulat un subiect al cunoaş¬ 
terii pur, atemporal, insensibil, abulic" 18 . De asemenea. 

reflecţia 31 din Aurora combate antropologia filosofică os¬ 
tilă concepţiei evoluţioniste despre descendenţa omului în 
numele spiritului care ar separa natura de om printr-o pră¬ 
pastie de netrecut. 

Unul dintre elementele impurificatoare ale spiritului în 
viziunea lui Nietzsche este sexualitatea. „Gradul şi felul se¬ 
xualităţii unui om îi pătrund spiritul până în regiunile cele 
mai înalte", scrie filosoful în Dincolo de bine şi de rău 19 . Nu 
este singurul loc în care Nietzsche gândeşte şi exprimă foar¬ 
te freudian problema sexualităţii. El a sesizat de exemplu 
că viziunile pe care sfinţii le atribuiau comunicării cu forţe 
divine sau demonice erau în mare parte rolul spiritual al 
abstinenţei sexuale. Astfel, în Omenesc, prea omenesc putem 
citi: „Este ştiut că regularitatea raporturilor sexuale tempe¬ 
rează ba chiar anihilează imaginaţia, în timp ce abstinenţa 
sau dezordinea o duc la paroxism. Imaginaţia multor sfinţi 
creştini era deosebit de murdară, numai că, închipuindu-şi 
că aceste dorinţe sunt demoni adevăraţi, care s-au înstăpâ¬ 
nit asupra lor, nu resimţeau nicio vinovăţie". 20 

La Nietzsche, spre deosebire de Freud, sexualitatea nu 
reprezintă dimensiunea privilegiată a sufletului care impu- 
rifică spiritul şi nici conţinutul cel mai important al incon¬ 
ştientului, ci doar un element printre altele cu aceeaşi na¬ 
tură nonspirituală. Dintre celelalte aspecte omeneşti, prea 
omeneşti, fără de care, în pofida a ceea ce susţinea filosofia 
clasică germană şi mai ales Kant, geneza spiritului e de ne¬ 
conceput, Nietzsche acordă o mare atenţie utilităţii, în ter¬ 
meni psihologici — interesului. Dreptatea nu este o ema¬ 
naţie a spiritului absolut (voinţă divină) sau una dintre 
acele valori care ar putea popula autarhica lume platoni- 
ciană a ideilor, ci transfigurarea prozaicei utilităţi. Tot în 
Omenesc, prea omenesc, Nietzsche ajunge la această conclu¬ 
zie în urma unui demers istoric: „Dreptatea a apărut în re¬ 
laţiile dintre cei la fel de puternici..., acolo unde nici unul 
nu are o superioritate evidentă şi unde lupta nu ar avea 

drept consecinţă doar o inutilă vătămare reciprocă. Astfel, 
s-a ajuns la ideea înţelegerii mutuale, a egalei îndreptăţiri 
a pretenţiilor celor două părţi. La început, dreptatea îmbra¬ 
că forma schimbului." 21 

Utilitatea, interesul se ascund şi în spatele ospitalităţii, 
care nu este nici ea o valoare „pură", necondiţionată. „Sen¬ 
sul ospitalităţii, scrie Nietzsche în Aurora, este de a parali¬ 
za agresivitatea străinului. Acolo unde străinul nu e resim¬ 
ţit ca duşman, se diminuează şi ospitalitatea. Ea înfloreşte 
atâta timp cât dăinuie premisa ei cea rea." 22 

Printre conţinuturile sufleteşti care, în viziunea lui Nietz¬ 
sche, impurifică lumea spiritului trebuie inclus tot ceea ce 
ţine, în limbajul său, de voinţa de putere. Moraliştii numeau 
acelaşi lucru „vanitate", iar Adler, discipolul lui Freud, 
„autoestimaţie". Iată o declaraţie programatică a filosofu¬ 
lui în ceea ce priveşte importanţa covârşitoare pentru om a 
voinţei de putere: „Nici nevoia şi nici dorinţa, ci iubirea de 
putere este demonul omului. Chiar dacă au sănătate, lo¬ 
cuinţă, hrană, distracţii, oamenii sunt şi rămân nefericiţi, 
căci demonul aşteaptă şi vrea să fie satisfăcut. Ia-le totul şi 
satisfă demonul şi vei vedea că sunt aproape fericiţi — atât 
de fericiţi, pe cât pot fi oamenii şi demonii." Dar dacă voin¬ 
ţa de putere, şi nu sexualitatea, constituie instinctul cel mai 
puternic al omului, atunci Nietzsche e mai aproape de 
Adler decât de Freud, anticipând prin opera sa sinteza pe 
care o încearcă mai târziu Jung! 

Cultul geniului, de exemplu, este un fenomen care are 
în spate nevoia de confort autoestimativ. Plasarea geniului 
într-un panteon cât mai îndepărtat în timp de contempo¬ 
rani îi fereşte pe aceştia de neplăcerile autoestimative (sen¬ 
timentul de inferioritate) produse de invidie: „Iubirea de 
noi înşine favorizează cultul geniului, căci acesta răneşte 
dacă nu se află cu totul departe de noi, asemeni unui mira¬ 
col; chiar Goethe cel lipsit de invidie îl numea pe Shake- 
speare steaua sa din înaltul cerurilor..." 23 

Remarcabilă este şi intuiţia lui Nietzsche referitoare la 
sufletul feminin, intuiţie care anticipează teoria lui Adler 
despre protestul viril — orientarea inconştientă spre un 
ideal de masculinitate. Filosoful sesizează, în absenţa ori¬ 
cărei experienţe clinice, că: „în spatele vanităţii personale, 
femeile nutresc întotdeauna ele însele un dispreţ imperso¬ 
nal pentru femeie" 24 . Ceea ce îşi găseşte o corespondenţă 
ideatică perfectă în cartea lui Adler Le temperament nerveux, 
unde este sintetizată o experienţă psihoterapeutică înde¬ 
lungată, printre ale cărei concluzii se află şi următoarea: 
„Existenţa sentimentului de inferioritate, mai mult sau mai 
puţin conştient la toate femeile, datorită faptului că sunt 
femei". 25 Cu o altă formaţie şi în alte condiţii, Nietzsche ar 
fi dezvoltat intuiţia iniţială până la a-şi da seama că senti¬ 
mentul impersonal de inferioritate al femeii este produsul 
sufletesc al unei discriminări culturale a masculinului şi 
femininului, discriminare care conduce, în pofida educa¬ 
ţiei pentru îndeplinirea rolului de femeie, la o orientare 
spre un ideal de masculinitate. Artizanul acestei orientări 
este sentimentul de inferioritate produs de participarea la 
feminitate. 

Cea mai importantă contribuţie a lui Nietzsche la tema 
impurificării spiritului prin conţinuturi inconştiente, ţinând 
de autoestimaţie, o constituie teoria resentimentului. Max 
Scheler consideră descoperirea resentimentului şi a acţiu¬ 
nii sale asupra judecăţilor de valoare morale drept una din¬ 
tre puţinele realizări importante ale eticii moderne. Subli¬ 
niez faptul că resentimentul trimite la produse spirituale 
majore cum sunt moralele şi religiile, nemaifiind vorba doar 
de spiritul subiectiv, ci şi de spiritul obiectiv. 

In esenţă, resentimentul, asupra căruia voi reveni în ca¬ 
pitolele următoare, constă, pe de o parte, în devalorizarea 
valorilor inaccesibile anumitor categorii sociale şi, pe de 
altă parte, în investirea cu valoare a datelor condiţiei res¬ 
pectivelor categorii. Resorturile sufleteşti inconştiente ale 

acestei extraordinare metamorfoze din lumea spiritului 
sunt, într-o lectură scheleriană-adleriană, sentimentele de 
inferioritate provocate de neputinţa de a acţiona în sensul 
unor afecte cum sunt: ura, invidia, dorinţa de răzbunare. 
Devalorizarea valorilor dominante şi ridicarea la rangul de 
valoare a unor nonvalori are rolul de a reface echilibrul 
autoestimativ al celor vizaţi. 

Pentru Nietzsche, produsul resentimentar prin excelen¬ 
ţă este religia creştină şi mai ales morala creştină. în Ecce 
homo, înregistrăm cea mai categorică afirmaţie a filosofului: 
„Creştinismul s-a născut din spiritul resentimentului şi nu, 
aşa cum s-a crezut, din spirit". 26 Extraordinara inversare 
produsă de creştinism se oglindeşte foarte clar în simbolul 
crucificării: „Dumnezeu pe cruce — nu înţelege încă nimeni 
gândul ascuns al acestui simbol? Tot ceea ce suferă, tot ceea 
ce este răstignit pe cruce este divin". 27 

Principalul indiciu al faptului că morala creştină este un 
produs al resentimentului îl reprezintă pentru Nietzsche 
extraordinara răsturnare valorică pe care o presupune. Tot 
ceea ce Antichitatea păgână situa în vârful ierarhiei axiolo¬ 
gice — bogăţia, virtuţile războinice, viaţa simţurilor, liber¬ 
tatea spirituală — este înlocuit cu valori ca sărăcia, iubirea 
aproapelui, abstinenţă, credinţă în Dumnezeu, umilire, su¬ 
punere. Toate valorile promovate de creştinism, crede 
Nietzsche, reflectau fidel starea de fapt a păturilor dezmoş¬ 
tenite din Imperiul Roman care l-au produs. 

Funcţia creştinismului este, pentru filosoful german, cu 
evidenţă consolatoare. „Creştinismul ar putea fi numit un 
adevărat tezaur de ingenioase mijloace consolatorii, atât de 
multe sunt elementele sale care alină, narcotizează", scrie 
Nietzsche în Genealogia moralei 28 . 

Anticiparea psihanalizei în opera lui Nietzsche nu se li¬ 
mitează la prezenţa ideii de inconştient în sens freudian, a 
refulării şi a întoarcerii refulatului, precum şi a implicaţiei 
impurităţii spiritului, importantă pentru o filosofie contem- 



Preliminarii la o filosofie a inconştientului 


4i 


porană a inconştientului. Oricât de surprinzător ar părea, 
regăsim în scrierile filosofului referiri la caracterul represiv 
al ideii spiritului pur, referiri foarte apropiate de dezvoltă¬ 
rile lui Freud din lucrarea sa de critică socială Disconfort în 
cultură (Das Unbehagen in der Kultur). 

Dacă ideea spiritului pur este eronată, dacă sufletul şi 
trupul sunt întotdeauna prezente în spirit, atunci transfor¬ 
marea acestei idei într-o normă, intr-un precept (spiritul tre¬ 
buie să fie pur) îi evidenţiază orientarea represivă la adre¬ 
sa dimensiunii sensibile a omului. Particularul şi singularul 
sunt repudiate, cerinţele somatice şi sentimentele devalori¬ 
zate, iar supraindividualul exaltat, divinizat, recomandat 
conduitei fiecăruia. Consecinţele aplicării unei asemenea 
normativităţi sunt sentimentele de nefericire şi, la limită, 
disfuncţiile psihice, susţine Nietzshe ca un adevărat de 
psihanalist avant la lettre. 

Cel mai semnificativ text al filosofului în această proble¬ 
mă poate fi citit în Aurora: „Pretutindeni unde a domnit te¬ 
oria despre puritatea spiritului, prin urmări ea a distrus for¬ 
ţa nervoasă; a impus devalorizarea corpului, neglijarea sau 
chinuirea lui şi, datorită instinctelor sale, chinuirea şi dis¬ 
preţuirea omului însuşi; ea a produs suflete pustiite, ten¬ 
sionate, asuprite, care, pe deasupra, îşi închipuiau că deţin 
cauza sentimentului lor penibil şi că ar putea chiar s-o în¬ 
lăture. Corpul este sursa răului, el prosperă încă prea mult! 
Aşa gândeau acei oameni în timp ce corpul, prin durerile 
sale, ridica plângere după plângere împotriva continuei sale 
prigoniri. O nervozitate excesivă, cronică a constituit în cele 
din urmă soarta acelor virtuozi ai spiritului pur. Singura 
formă de plăcere pe care o mai cunoşteau era extazul şi alţi 
precursori ai nebuniei." 29 

în pofida aparenţelor de reducţionism absolut pe care 
o lasă multe dintre aforismele lui Nietzsche, aşa încât ai 
impresia că e mai curând un epigon al lui Freud, nu un pre¬ 
cursor, atât de mare îi este a căuta şi dezvălui nonspiritul 

din spirit, profanul din sacru, cum ar spune Mircea Elia- 
de, totuşi, filosoful îi recunoaşte spiritului o anumită au¬ 
tonomie atunci când vorbeşte de spiritul liber. Desigur, nu 
este o autonomie genetică, pentru că genealogia produ¬ 
selor spirituale a demonstrat că de obicei ele conţin un 
moment nonspiritual, având o „origine încărcată", ci doar 
una funcţională. O dată constituit, spiritul se poate des¬ 
prinde de sursele sale, le poate controla, întorcându-se 
chiar împotriva lor. O atare evoluţie este doar posibilă, 
nu necesară, căci şi funcţionarea spiritului poate fi per¬ 
turbată de conţinuturile nonspirituale ale vieţii interioa¬ 
re. Spiritul liber este tocmai spiritul evoluat, care-şi cu¬ 
noaşte părinţii şi bunicii şi nu-i lasă să se amestece în 
treburile sale. Geniul, de pildă, ilustrează un astfel de spi¬ 
rit liber: „Vom vorbi despre geniu mai ales la acei oameni 
ca Platon, Spinoza şi Goethe, în cazul cărora spiritul e 
foarte slab legat de ei şi se poate ridica apoi cu mult dea¬ 
supra lor" 30 . 

Dar ce este „spiritul liber" nietzscheean dacă nu eul ma¬ 
tur de care vorbea Freud? Din punctul de vedere al psih¬ 
analizei, se ajunge la maturitate atunci când eul se detaşea¬ 
ză de influenţele instanţelor inconştiente — sine şi supraeu, 
controlându-le. Atât în filosofia lui Nietzsche, cât şi în psih¬ 
analiză, impuritatea genetică a spiritului nu exclud auto¬ 
nomia sa funcţională. 

Intr-o istorie prepsihanalitică a ideii de inconştient, ro¬ 
mantismul, analizat de Blaga din această perspectivă în ar¬ 
ticolul Cultul inconştientului în revista „Universul literar" 
(1926), rămâne nu atât prin recunoaşterea existenţei incon¬ 
ştientului, cât prin modul în care-1 valorizează. Din perspec¬ 
tiva creaţiei spirituale, inconştientul e mai cuprinzător decât 
conştientul, deţine puteri oculte, fiind sursa previziunilor 
şi, mai ales, constituie adevărata sursă a valorii artistice. Cu 
cât starea în care este creată o operă se apropie mai mult de 
cvasisomnambulism, cu atât valoarea sa artistică este mai 

asigurată. Pe bună dreptate. Lucian Blaga afirmă că putem 
vorbi la romantici de un adevărat cult al inconştientului. 
Acest cult se apropie mai mult de concepţia lui Jung asu¬ 
pra inconştientului, care vede sursa creaţiilor spirituale în 
arhetipurile inconştientului colectiv, decât de freudism, pen¬ 
tru care inconştientul este în primul rând patogen — sursă 
a îmbolnăvirilor nevrotice. 

Dacă impuritatea spiritului asupra căreia Nietzsche 
insistă atât de mult, vizând spiritul obiectiv, dar mai ales 
pe cel subiectiv, este o idee esenţială pentru o filosofie a 
inconştientului clădită pe temeiul psihanalizei, atunci 
Marx nu poate nici el lipsi dintre precursorii psihanali¬ 
zei şi ai filosofiei inconştientului. Insă Marx e mai apro¬ 
piat de Jung decât de Freud şi Adler, pentru că incon¬ 
ştientul pe care-1 descrie este unul supraindividual. Nu¬ 
mai că la Jung inconştientul supraindividual sălăşluieş¬ 
te în interiorul individului, în timp ce Marx îl situează în 
afara acestuia. Inconştientul despre care vorbeşte Marx 
poate fi numit inconştient social. El este o dimensiune a 
organismului social, şi anume pendantul conştiinţei so¬ 
ciale, aşa cum inconştientul individual este pendantul 
conştiinţei individuale. 

Deşi inconştientul social (viaţa materială a societăţii) este 
în mare parte rezultatul complexităţii vieţii sociale şi nu 
poate fi, în această măsură, derivat dintr-un proces similar 
refulării din psihanaliză, constituind mai curând un fel de 
conştient latent, Marx vorbeşte în mai multe rânduri de 
anumiţi factori care împiedică pătrunderea în conştiinţa so¬ 
cială a structurii materiale. Rolul de instanţă refulantă îl joa¬ 
că anumite interese practice. Existenţa inconştientului so¬ 
cial şi a unor instanţe ale organismului social care împiedică 
pătrunderea în conştiinţă a unor conţinuturi indezirabile 
fac cu putinţă ceea ce Marx numeşte conştiinţă falsă. Spiri¬ 
tul obiectiv (cultura unei epoci) nu este nici pentru Marx 
ceva pur. Asemeni conştiinţei individuale, conştiinţa socială 

poate exprima altceva decât crede. Şi la acest nivel sunt 
frecvente iluziile, deghizările, autoamăgirea. Când o epocă 
îşi închipuie că este determinată de motive pur politice sau 
religioase, Marx recomandă cercetarea lor din perspectiva 
motivelor subiacente reale care se exprimă sub forma poli¬ 
ticului sau religiosului. De asemenea, ideea că legea ar de¬ 
riva dintr-o voinţă liberă este considerată de Marx o sim¬ 
plă iluzie. 


3. Inconştientul în psihanaliză 

3.1. Factualitatea teoriei freudiene 

Dacă descoperirea inconştientului ca fenomen şi con¬ 
ceptualizarea acestuia nu reprezintă o contribuţie a psih¬ 
analizei, filosofia descriind încă de la Leibniz şi Kant un 
conştient subliminal — ceea ce mai târziu psihanaliza va 
numi preconştient — şi, o dată cu Nietzsche, un tărâm cu 
adevărat inaccesibil conştiinţei — ceea ce putem numi in¬ 
conştient în sens tare —, atunci primul demers al unei fi¬ 
losofii a inconştientului bazată pe psihanaliză este de a pre¬ 
ciza specificul ideii de inconştient în disciplina întemeiată 
de Freud. 

Toate particularităţile viziunii psihanalitice asupra in¬ 
conştientului derivă din sursa care o alimentează, şi anu¬ 
me din practica de clinică. Inconştientul psihanalizei nu este 
rezultatul introspecţiei sau al speculaţiei, ci al teoretizării 
unei experienţe psihoterapeutice. Chiar dacă Freud avea 
cultură filosofică, debutul carierei sale, care a stat sub sem¬ 
nul neurologiei şi al cercetărilor minuţioase de laborator, 
nu lăsa să se întrevadă nimic din evoluţia sa ulterioară spre 
psihanaliză, adică spre o disciplină axată pe studiul incon¬ 
ştientului. 

Freud se întâlneşte pentru prima dată cu inconştientul 
prin intermediul relatărilor colegului şi prietenului său mai 
vârstnic Joseph Breuer, care constatase, tratând (între anii 
1880 şi 1882) o pacientă isterică (vestita Ana O.), că, sub hip¬ 
noză, aceasta îşi amintea de incidente ale trecutului uitate 
în stare de veghe. Mai interesant era faptul că reamintirea 
unor evenimente uitate ale trecutului era urmată de dispa¬ 
riţia simptomelor. Fără îndoială, hipnoza nu este întâmplă¬ 
tor legată de începuturile psihanalizei, ea fiind una din căi¬ 
le experimentale de acces la inconştient. Freud o vede în 
1885, la Paris, mânuită de un maestru european recunoscut 
(Charcot), care, asemeni unui magician, producea sub hip¬ 
noză şi făcea să dispară, la pacienţi isterici, cele mai spec¬ 
taculare simptome. El însuşi o va utiliza pentru un timp, 
afirmă Roger Perron 31 în a sa istorie a psihanalizei. Prin 
hipnoză se demonstrează atât existenţa inconştientului psi¬ 
hic, cât şi eficienţa sa: nu numai că astfel se poate ajunge la 
conţinuturi psihice inaccesibile în stare de veghe, dar, ape¬ 
lând la sugestie, se poate demonstra cum, în stare posthip- 
notică, subiectul realizează prin comportament anumite 
sarcini pe care i le-a transmis hipnotizatorul şi de care el nu 
este conştient. 

Experienţa întâlnirii directe a lui Freud cu inconştientul 
e sintetizată în Studii asupra isteriei (1895). La început, pe ur¬ 
mele lui Breuer, Freud utilizează hipnoza pentru a scoate 
din uitare evenimentul traumatic care se află la originea 
simptomului. Această lucrare întemeietoare a psihanalizei 
conţine formularea rămasă celebră: „istericii suferă de re¬ 
miniscenţe". Prin „reminiscenţe", Freud înţelege un eveni¬ 
ment traumatic de natură sexuală din trecutul bolnavului. 
Astfel, întemeietorul psihanalizei dă o primă formulare 
ideii referitoare la etiologia sexuală a nevrozelor, esenţială 
în psihanaliză, care va duce la despărţirea de Breuer. Aces¬ 
ta nu împărtăşea concepţia că întotdeauna şi în asemenea 
grad sexualitatea participă la tulburările isterice. 

Uitarea evenimentului traumatic nu este una obişnuită, 
care poate fi revocată în orice moment, recuperându-se con¬ 
ţinutul respectiv, ci o uitare activă, cum ar spune Nietzsche, 
impusă de un conflict intrapsihic. După Roger Perron, în 
această fază de dezvoltare a psihanalizei, inconştientul e al¬ 
cătuit dintr-o „idee", de fapt o dorinţă, cristalizată în jurul 
unui eveniment sexual din copilărie, care este considerată 
de conştiinţa morală ca fiind inacceptabilă. Combătută şi 
împinsă dincolo de limitele conştientului, devenită incon¬ 
ştientă, respectiva idee continuă să fie activă şi se manifes¬ 
tă ca simptom, care reprezintă o satisfacere deghizată a sa. 32 

In varianta definitivă a psihopatologiei freudiene, simp¬ 
tomul nevrotic este considerat o formaţiune de compromis 
care rezultă din întâlnirea dintre o tendinţă sexuală inter¬ 
zisă (ţinând de sexualitatea infantilă) şi o tendinţă opusă, 
care o reprimă. Simptomul satisface ambele tendinţe: atât 
tendinţa interdictivă, cât şi tendinţa interzisă. în cazul iste¬ 
riei, pe primul plan se află satisfacerea tendinţei prohibite, 
în timp ce în cazul nevrozei obsesionale, interdicţia, apăra¬ 
rea împotriva tendinţei interzise. 

Unul din exemplele de simptome oferit de Freud în In¬ 
troducere în psihanaliză este concludent pentru concepţia sa 
din acel moment (1916-1917). Pacienta realiza de mai mul¬ 
te ori pe zi acţiunea compulsivă de a trece din camera ei în 
camera învecinată, unde se aşeza la masa situată în mijlo¬ 
cul camerei, chema femeia de serviciu, căreia uneori îi dă¬ 
dea o însărcinare, pentru ca alteori să o concedieze fără a-i 
cere nimic. Pentru sensul simptomului important e amă¬ 
nuntul în aparenţă insignifiant că pe faţa de masă din ca¬ 
mera de zi se afla o pată. 

Din asociaţiile pacientei reiese că în urmă cu zece ani, în 
noaptea nunţii, soţul, un bărbat mult mai în vârstă, a în¬ 
cercat fără succes de mai multe ori să realizeze actul sexu¬ 
al, trecând pentru aceasta în câteva rânduri în camera so¬ 
ţiei. Dimineaţa, soţul a vărsat o sticlă cu cerneală roşie pe 

aşternut pentru a evita ruşinea la care l-ar fi expus în ochii 
servitoarei un cearceaf imaculat. Sensul simbolic al actului 
maladiv este, după Freud, negarea realităţii impotenţei so¬ 
ţului: „nu, nu e adevărat, el nu are de ce să se ruşineze în 
faţa servitoarei". Tendinţa refulantă e în acest caz cerinţa fi¬ 
delităţii (se izolase de lume pentru a îndepărta orice ispită 
şi nu se separase juridic de soţul ei, deşi era despărţită în 
fapt), iar cea refulată, dorinţa de a duce o viaţă normală, re- 
căsătorindu-se. 

în Studii asupra isteriei e prezent nu numai germenele 
conceptului psihanalitic al inconştientului, un conţinut de 
natură instinctuală (sexuală) neacceptat de instanţele socia¬ 
lizate ale psihicului, dar e descris şi mecanismul defensiv 
care stă la baza inconştientului — refularea. Termenul „re¬ 
fulare" nu-i aparţine lui Freud, aşa cum nu-i aparţine nici 
termenul „inconştient". în lucrarea Psihologie ştiinţifică 
(1824), Herbart vorbeşte despre alungarea din conştiinţă a 
unei idei neplăcute, care însă poate reveni sub alte întru¬ 
chipări. Conform afirmaţiei lui R. Perron, maeştrii lui 
Freud — Briike, Meynert, Breuer — invocau adesea teorii¬ 
le lui Herbart. Ca şi în cazul inconştientului, conceptul co¬ 
relativ de refulare capătă în psihanaliză o baz ăfactuală. 

în clinica psihanalitică refularea îşi manifestă prezenţa 
în dificultăţile de conştientizare a conţinuturilor inconştien¬ 
te. Fie că este patogen, fie că nu, inconştientul nu se livrea¬ 
ză de la sine nici măcar în cadrul psihanalizei. Pentru a-1 
aduce la suprafaţă, psihanaliza utilizează o serie de tehnici, 
menite tocmai să relaxeze instanţa refulantă şi să permită 
manifestarea mai clară a refulatului. 

Asocierea liberă, adică recomandarea ca analizatul să 
verbalizeze fără selecţie tot ceea ce-i trece prin minte în 
timpul orei de terapie, care a devenit regula fundamentală 
a psihanalizei, înlocuind hipnoza încă din perioada Studi¬ 
ilor asupra isteriei, urmăreşte tocmai relaxarea controlului 
psihic, ceea ce permite accesul la conştient al derivatelor 

inconştientului. De asemenea, setting-ul psihanalitic cu im¬ 
personalitatea sa voită, precum şi poziţia întins a analizan- 
dului urmăresc să faciliteze desprinderea de prezent, regre- 
sia spre anii primei copilării, retrăirea (corectivă) a conflic¬ 
telor infantile. 

Neutralitatea binevoitoare a psihanalistului, atitudinea 
optimă din punct de vedere terapeutic, care nu lasă să 
transpară nimic din personalitatea sa reală, are drept scop, 
împreună cu setting-ul psihanalitic, să-l stimuleze pe pa¬ 
cient în a transfera asupra analistului atitudinile şi senti¬ 
mentele trecutului. Interpretarea transferului considerată a 
fi esenţa travaliului analitic, vizează şi ea transgresarea ba¬ 
rierei creată de refulare, pătrunderea în universul secret al 
fantasmelor copilăriei, alcătuitoare a nucleului inconştien¬ 
tului, căci, pentru Freud, inconştientul nu este altceva de¬ 
cât istoria infantilă a vieţii umane. 

Interpretarea viselor, după o altă formulare celebră a lui 
Freud, calea regală de acces la inconştient, îşi propune să 
fructifice slăbirea în timpul somnului a cenzurii specifice 
stării de veghe, slăbire care permite dorinţelor (infantile) 
refulate să se exprime mai limpede, deşi arareori nedefor¬ 
mat. Pericolul exprimării directe a refulatului produce tre¬ 
zirea, ca un ultim mijloc de apărare în faţa inconştientului. 
Tehnica interpretării viselor, cu ajutorul asociaţiilor produ¬ 
se de pacient în marginea materialului oniric, tehnică de¬ 
venită paradigmatică pentru hermeneutica psihanalitică, 
oferă mijloacele pentru deconstruirea simbolurilor onirice 
şi dezvăluirea sensului lor inconştient. 

Ideea că visele au un sens legat de cauza simptomului, 
cu alte cuvinte, de tendinţa inconştientă patogenă i-a fost 
sugerată lui Freud tot de experienţa psihoterapeutică: prin¬ 
tre asociaţiile pe care pacienţii le produceau în legătură cu 
simptomul şi circumstanţele apariţiei sale erau adesea inse¬ 
rate vise sau fragmente de vis. Interpretând visul ca pe un 
simptom, Freud are revelaţia descoperirii sensului ascuns 

al produselor onirice, uneori extrem de îndepărtat de faţa¬ 
da lor conştientă. O comparaţie dintre conţinutul manifest 
şi conţinutul latent al visului poate documenta surprinză¬ 
toarea distanţă semantică dintre ele, precum şi natura con- 
ţinuturilor inconştiente. 

în Introducere în psihanaliză, Freud reproduce următorul 
vis (conţinut manifest) al unei doamne tinere, căsătorită: 
„Se afla cu soţul ei la teatru şi o parte a stalurilor era com¬ 
plet goală. Soţul îi povesteşte că Eliza L. şi logodnicul ei ar 
fi vrut să vină şi ei la teatru, dar nu găsiseră decât locuri 
proaste (3 locuri costând 1 florin şi 50 de creiţari), pe care 
nu le puteau accepta. Ea gândeşte că n-a fost cine ştie ce ne¬ 
norocire". 33 

Interpretarea dezvăluie sub faţada confuză, în aparenţă 
fără sens sau cu sens inocent, o surprinzătoare nemulţumi¬ 
re faţă de faptul de a se fi căsătorit, dorinţa de a nu se fi că¬ 
sătorit atât de repede: „A fost o prostie din parte-mi să mă 
grăbesc atât la măritiş. Văd din exemplul Elizei că n-aş fi 
pierdut nimic dacă aş fi aşteptat... pentru aceiaşi bani aş fi 
putut găsi unul de o sută de ori mai bun." 34 

Setul de tehnici psihanalitice — de la asocierea liberă 
şi analiza transferului la interpretarea viselor — vizează 
deconstruirea obstacolelor opuse de psihicul pacientului 
manifestării inconştientului. Rezistenţa pacientului, care 
însoţeşte permanent travaliul analitic şi a cărei depăşire 
constituie unul din principalele obiective ale acestuia, pro¬ 
vine din anumite forţe psihice care au exercitat cândva re¬ 
fularea. Inconştientul şi refularea rămân, oricât s-ar fi ra¬ 
finat pe parcursul dezvoltării tehnica şi teoria psihanali¬ 
tice, două dintre principalele conceptualizări ale clinicii 
freudiene. 

Descoperirea clinică a inconştientului în temeiul anali¬ 
zei simptomelor nevrotice are, pe lângă avantajul episte¬ 
mologic al incontestabilei factualităţi, dezavantajul valabi¬ 
lităţii restrânse a numitei descoperiri: doar nevroticii au 

simptome şi deci inconştient. Dacă Freud şi-ar fi limitat cer¬ 
cetările la perimetrul disfuncţionalităţii psihice numite în 
mod tradiţional nevroză, atunci psihanaliza ar fi rămas o 
psihoterapie şi cel mult o psihopatologie axată pe ideea ro¬ 
lului patogen jucat de inconştient. Numai că între 1895 şi 
1905, Freud publică trei cărţi care vor scoate psihanaliza din 
limitaţia patologicului, extinzându-i considerabil sfera de 
cuprindere. 

Este vorba mai întâi de cartea epocală din 1900 — Inter¬ 
pretarea viselor —, în care este dezlegat, pentru prima dată 
în istoria spiritului, secretul visului. Ce-i drept, nevroticii 
visează şi-şi relatează visele în timpul psihanalizei lor cu 
folos pentru integrarea inconştientului în conştiinţă. Insă ei 
nu sunt singurii care visează. Oamenii calificaţi, conform 
opiniei comune, drept sănătoşi, adică oamenii care nu au 
simptome, visează şi ei. Spre deosebire de simptom, visul 
e un fenomen universal. Descoperind că visul are aceeaşi 
structură cu simptomul nevrotic, Freud face primul pas 
spre trecerea de la psihopatologie la psihologia stării de să¬ 
nătate psihică, schiţând totodată ideea care legitimează 
această trecere: între boală şi sănătatea psihică există doar 
o deosebire de grad şi nu una de natură. 

Tot atât de factual ca simptomul, dar accesibil observa¬ 
ţiei şi experimentării fiecăruia, nu doar unui cerc restrâns 
de specialişti, visul se dovedeşte a fi şi el, asemeni simpto¬ 
mului, un produs de compromis între două tendinţe opu¬ 
se: dorinţa de a dormi, care ţine de sistemul conştient-pre- 
conştient, şi o dorinţă refulată, de obicei ţinând de 
sexualitatea infantilă. întâlnirea lor produce visul pro- 
priu-zis, numit în limbajul tehnic al psihanalizei „conţinut 
manifest", cu alte cuvinte, ceea ce e reţinut şi poate fi rela¬ 
tat de către visător în momentul trezirii. Asemeni simpto¬ 
mului, visul satisface simultan dorinţa de a dormi şi dorin¬ 
ţa/ dorinţele inconştiente. Altfel spus, visul este o satisfacere 
halucinatorie, deghizată, a unor dorinţe inconştient, astfel 

încât somnul poate continua. Ca şi în cazul simptomului, 
Freud descoperă în spatele faţadei ininteligibile, absurde a 
visului, o tendinţă inconştientă care, o dată dezvăluită, îi 
conferă sens. 

Anul 1903 este un an important în istoria psihanalizei, 
în acest an, Freud publică volumul Psihopatologia vieţii co¬ 
tidiene, care aduce în planul teoriei o altă serie de fenome¬ 
ne neglijate de ştiinţa oficială a vremii — actele ratate. Stu¬ 
diul acesta îi permite lui Freud să considere ipoteza sa 
despre diferenţa doar graduală între starea de boală şi să¬ 
nătate psihică ca fiind confirmată. Aşa cum inspirat suge¬ 
rează titlul lucrării, actele ratate sunt simptomele omului 
sănătos. Identitatea cu simptomul se referă nu numai la ca¬ 
racterul de perturbare funcţională a vieţii psihice, ci şi la 
aspectul structural. 

Ca şi simptomul (sau visul), actul ratat este o formaţiu¬ 
ne de compromis între o activitate conştientă, perturbată şi 
o tendinţă preconştientă sau inconştientă, perturbatoare. 
Când preşedintele unei şedinţe spune: „declar şedinţa în¬ 
chisă", în pofida intenţiei sale conştiente contrare de a des¬ 
chide şedinţa, actul ratat îi trădează atitudinea de respin¬ 
gere faţă de respectiva şedinţă, dorinţa secretă de a o 
termina cât mai repede. în general, Freud consideră că prin 
intermediul actelor ratate transpar, mai mult sau mai pu¬ 
ţin deghizat, la nivelul conştientului „egoismul, ostilitatea, 
toate sentimentele şi impulsurile reprimate datorită educa¬ 
ţiei morale". 

Din punct de vedere al teoriei inconştientului, analiza 
conceptuală a actelor ratate echivalează cu o confirmare a 
ideii că şi omul sănătos, nu numai nevroticul, are incon¬ 
ştient. Dacă la nevrotic simptomul exprimă deformat in¬ 
conştientul, în cazul omului sănătos psihic, actele ratate, nu 
numai visul, joacă acelaşi rol. Structura celor două serii de 
fenomene e identică, dimensiunea inconştientă exprimată 
simbolic, asemănătoare sau identică, diferă doar durata 

perturbării, în cazul simptomului ea fiind permanentă, în 
timp ce în cazul actului ratat e doar pasageră, de foarte 
scurtă durată, şi funcţiile afectate — simptomul afectează 
mai mult sau mai puţin grav funcţii vitale, în aşa fel încât 
uneori simţul realităţii şi capacitatea de adaptare sunt 
aproape anulate, în timp ce actele ratate au rareori o sem¬ 
nificaţie practică, aşa cum se întâmplă cu pierderile de 
obiecte. 

Cartea pe care Freud o publică în 1905, Cuvântul de spi¬ 
rit şi raportul său cu inconştientul, este importantă nu numai 
pentru că descrie un alt fapt care documentează inconfun- 
dabil existenţa şi eficienţa inconştientului psihic, fapt care 
ţine, de asemenea, de starea de sănătate psihică, ci şi pen¬ 
tru că, dintre manifestările simbolice ale inconştientului, 
cuvântul de spirit are o poziţie intermediară între simp¬ 
tom, vis, act ratat, pe de o parte, şi creaţiile spirituale ma¬ 
jore, pe de altă parte. în cazul primelor trei, intenţia comu¬ 
nicării este absentă, toate fiind rezultatul neintenţional al 
unui conflict intern, al unui joc de forţe aleatoriu. Interven¬ 
ţia proceselor secundare, care ţin de sistemul precon- 
ştient-conştient nu este aici semnificativă. Nici simptomul, 
nici visul şi nici actul ratat nu urmăresc să transmită unui 
al treilea, deci unei comunităţi potenţiale, un mesaj. Sen¬ 
sul lor trebuie să rămână ascuns atât celui care le produce, 
cât şi celorlalţi. Produs al unui conflict inconştient, sensul 
poate fi dezvăluit doar de un travaliu de descifrare — in¬ 
terpretarea psihanalitică. Cuvântul de spirit însă ţine sea¬ 
ma de condiţia comunicabilităţii şi este în virtutea acestui 
fapt cel mai „social" dintre produsele inconştientului fără 
semnificaţie culturală majoră. El face trecerea între produ¬ 
sele inconştientului cu semnificaţie strict psihică şi produ¬ 
sele cu semnificaţie culturală — literatură, artă, religie, mo¬ 
rală, filosofie. 

în ceea ce priveşte relaţia cuvântului de spirit cu incon¬ 
ştientul, relaţie care se află acum în centul interesului nostru 

teoretic, ea este evidenţiată în cazul cuvântului de spirit cu 
tendinţă. Freud a constatat în lucrarea menţionată un pa¬ 
ralelism perfect între travaliul visului şi travaliul cuvântu¬ 
lui de spirit: ca şi visul, cuvântul de spirit este construit cu 
ajutorul condensării, deplasării, reprezentării prin contra¬ 
riu etc., contribuţia proceselor primare fiind însă limitată 
de cerinţa comunicabilităţii, adică a inteligibilităţii pentru 
un al treilea real sau potenţial. Tendinţa cuvântului de spi¬ 
rit, fie ea sexuală sau agresivă, este comunicată mai trans¬ 
parent şi, în acelaşi timp, mai socializat. Efectul comic pro¬ 
vine tocmai din această îmbinare a unei relative 
transparenţe cu neutralizarea (socializarea) tendinţei incon¬ 
ştiente exprimate pe calea cuvântului de spirit. 

Unul din cuvintele de spirit analizate de Freud ilustrea¬ 
ză concludent, credem, afirmaţiile de mai sus: doi parve¬ 
niţi dintr-un oraş american au ţinut cu orice preţ ca picto¬ 
rul cel mai bun al locului să le facă portretul; cu ocazia unei 
petreceri unde a fost invitată toată lumea bună, portretele 
au fost expuse unul lângă celălalt, solicitându-se în acelaşi 
timp evaluarea unui reputat critic de artă. După ce le pri¬ 
veşte îndelung, acesta scutură din cap şi întreabă, arătând 
spre spaţiul liber dintre portrete: „Şi unde este Mântuito¬ 
rul?" Descărcarea agresivităţii criticului prin aluzia la cru¬ 
cificarea Mântuitorului între doi tâlhari (subtextul fiind: 
„tâlharii îi văd, dar unde este Mântuitorul?") este suficient 
de transparentă şi socializată pentru ca să producă nu o 
confruntare, ci râsul binefăcător. 

Dacă între sănătatea şi boala psihică (nevroză) e doar o 
deosebire de grad, dacă, altfel spus, inconştientul patogen, 
producător al simptomului în cazul nevrozei, se manifestă 
asemănător la omul sănătos, deosebirile existând, dar nefi- 
ind esenţiale, atunci de aici se poate avansa spre întrebarea 
de prim interes pentru o filosofie a inconştientului: se mani¬ 
festă inconştientul şi în produsele culturale majore, cum ar 
fi literatura, morala, religia, filosofia? Constatarea prezenţei 

inconştientului la acest nivel al spiritului ar autoriza psih¬ 
analiza să spună ceva despre spirit şi ar legitima filosofia 
inconştientului. 

Prima dintre manifestările „psihanalizei aplicate", adi¬ 
că ale utilizării forţei euristice a psihanalizei în alte dome¬ 
nii decât psihoterapia, psihopatologia sau psihologia omu¬ 
lui sănătos, a fost psihanaliza literaturii. Freud a studiat 
literatura din două motive: pe de o parte, pentru a vedea 
dacă poate fi decelată aici prezenţa inconştientului, iar pe 
de altă parte, o dată identificată acţiunea inconştientului, 
pentru a scoate disciplina pe care a întemeiat-o din condi¬ 
ţia singularităţii, atât de greu de suportat în perioada înce¬ 
puturilor. Din punct de vedere al cercetării prezente, ne in¬ 
teresează doar primul aspect. 

Paradigmatic pentru psihanaliza literaturii considerăm 
a fi eseul Motivul alegerii casetei publicat de Freud în 1913. 
Plecând de la două scene din piesele lui Shakespeare, Freud 
analizează şi motivele mitologice prelucrate de dramaturg. 
Motivul alegerii între trei femei prezent atât în mitologie 
(alegerea lui Paris între trei zeiţe, de exemplu), cât şi la 
Shakespeare (alegerea casetei atribuirii dintre cele trei ca¬ 
sete, de aur, argint şi plumb, în Neguţătorul din Veneţia şi 
alegerea regelui Lear între cele trei fiice ale sale) este inter¬ 
pretat cu ajutorul tehnicii interpretării visului. Conform 
acestei tehnici, alegerea dintre trei casete (din Neguţătorul 
din Veneţia), cea de-a treia, caseta atribuirii conţinând por¬ 
tretul Porţiei, simbolizează alegerea între trei femei, în vis 
casetele sau alte obiecte asemănătoare reprezentând orga¬ 
nul genital feminin şi, prin extensie, femeia însăşi. 

Faptul că întotdeauna, în mitologie şi literatură, alege¬ 
rea cade asupra celei de a treia este elucidat folosindu-se 
aceeaşi tehnică. Trăsătura comună a celei de a treia este, în 
diferite forme, tăcerea: Cordelia refuză elocinţa zgomotoa¬ 
să a surorilor ei. Porţia e ştearsă, inaparentă, asemeni plum¬ 
bului din care e făcută caseta atribuirii, iar Cenuşăreasa se 

ascunde şi tace. în vis, tăcerea simbolizează moartea. 
Atunci, cea de-a treia este o moartă, moartea însăşi, simbo¬ 
lizată, datorită intervenţiei unui alt procedeu oniric, repre¬ 
zentarea prin contrariu, prin cea mai frumoasă femeie, zei¬ 
ţa iubirii. Datorită dificultăţii omului de a accepta destinul 
ineluctabil, Atropos, neîndurătoarea, este metamorfozată 
de travaliul visului în zeiţa vieţii. 

Confirmată în repetate rânduri, posibilitatea de a inter¬ 
preta literatura cu ajutorul tehnicii de interpretare a viselor 
are importanţă teoretică deosebită, interesând esenţial filo- 
sofia inconştientului. Literatura şi o dată cu literatura, ori¬ 
ce produs spiritual (religia sau morala, de pildă) apare ca 
avînd, asemeni visului, un conţinut manifest şi un conţinut 
latent. Conţinutul manifest — textul pe care ni-1 oferă scri¬ 
itorul — nu epuizează sensurile operei. Conţinutul latent, 
care poate fi construit pe baza conţinutului manifest, are în 
miezul său tendinţe deghizate. Din această structură bipar¬ 
tită, Freud deduce două tipuri de plăcere estetică: plăcerea 
preliminară, produsă de tehnica scriitoricească, plăcere care 
deschide spre adevărata plăcere furnizată de opera de artă, 
şi anume plăcerea provocată de retrăirea refulatului. 

Factualitatea teoriei psihanalitice despre inconştient ră¬ 
mâne o constantă şi dincolo de freudism. Fiecare înnoire 
în câmpul teoriei psihanalitice, care este în esenţă o teorie 
despre inconştient, se face pe baza unui nou aspect al ex¬ 
perienţei psihoterapeutice. Astfel, includerea în câmpul 
psihanalizei a conţinuturilor sociale ale inconştientului 
(sentimentele de inferioritate şi tendinţa de autoafirmare) 
realizată de Alfred Adler se bazează pe studiul altei cate¬ 
gorii de pacienţi, decât cea studiată de Freud: pacienţii 
proveniţi din păturile de jos ale societăţii. Jung descoperă 
arhetipurile cercetând şi tratând psihozele, tip de îmbol¬ 
năvire psihică gravă, care pune în evidenţă straturile cele 
mai profunde ale inconştientului — straturile inconştien¬ 
tului colectiv. 

3.2. Conţinuturile inconştientului şi 

structura psihicului. Natură şi cultură 
în psihanaliză 

Factualitatea teoriei inconştientului din psihanaliză îi 
conferă, din punct de vedere epistemologic, un grad mai 
înalt de asigurare ştiinţifică în raport cu teoriile filosofice 
despre inconştient. Dar nu numai atât. Aceeaşi factualitate 
condiţionează, pe lângă atingerea unei profunzimi inacce¬ 
sibile observaţiei curente, bunului-simţ, intuiţiei sau specu¬ 
laţiei, orientarea spre anumite conţinuturi ale inconştientu¬ 
lui. Filosofia inconştientului întemeiată pe psihanaliză va 
trebui să dezvolte orientări simetrice. 

Corelaţia dintre factualitate şi conţinuturile inconştien¬ 
tului în psihanaliză este pusă clar în evidenţă atât de ope¬ 
ra lui Freud, cât şi de înnoirile aduse de fiecare dintre ma¬ 
rii psihanalişti. Natura materialului clinic condiţionează natura 
conţinuturilor inconştientului. La Freud, care a tratat şi a cer¬ 
cetat doar nevrotici provenind din anumite categorii socia¬ 
le — păturile mijlocii ale societăţii vieneze de la sfârşitul se¬ 
colului al XlX-lea şi începutul secolului al XX-lea —, 
conţinuturile inconştientului aveau o natură instinctuală, 
în primul rând sexuală. Propoziţia fundamentală a psiho¬ 
patologiei freudiene, menţinută pe parcursul întregii evo¬ 
luţii clinice şi teoretice, afirma răspicat etiologia sexuală a 
nevrozelor. 

Şi nici nu putea fi altfel în condiţiile de atunci: cei care 
apelau la ajutorul întemeietorului psihanalizei erau produ¬ 
sele unei educaţii axate pe principiile rigide vis-â-vis de via¬ 
ţa simţurilor şi, în special, faţă de sexualitate, ale moralei 
victoriene. Instalată în jurul anului 1840, aceasta se carac¬ 
teriza printr-o atitudine sever restrictivă faţă de sexualita¬ 
te. Recomanda iubirea, încercând să evite sexualitatea! 

Un prim principiu era sanctitatea căminului, în care ro¬ 
lul femeii era de a sluji bărbatul. Plăcerea şi bucuria erau 

interzise dacă proveneau dintr-o iubire extraconjugală. Re¬ 
stricţiile moralei victoriene vizau mai ales sexualitatea fe¬ 
meii şi a copilului. Conform idealului victorian, femeia tre¬ 
buia să fie delicată, pură, incapabilă de a trăi sexualitatea, 
asemeni unui înger. Natura feminină diferă de cea mascu¬ 
lină: femeia nu are tendinţe sexuale active, ele trebuie tre¬ 
zite. Doar femeile depravate au simţăminte erotice sponta¬ 
ne. O femeie poate trece prin viaţă fără să cunoască viaţa 
simţurilor. Ca şi femeia, copiii sunt virtuoşi de la natură, 
adică lipsiţi de viaţă sexuală. Orice manifestare a sexuali¬ 
tăţii observată înaintea pubertăţii era considerată un indi¬ 
ciu al degenerescenţei. 

Viziunea despre sexualitatea feminină şi cea infantilă 
conducea în mod necesar la pruderie. Pentru a feri feme¬ 
ia şi copilul de influenţe dăunătoare, referinţele sexuale 
din cărţi, conversaţii, ambianţă erau eliminate. Thomas 
Bowdler publică o versiune Shakespeare pentru femei şi 
copii din care lipseau pasajele sexuale. în 1899, poliţia en¬ 
gleză a confiscat volumul al II-lea din lucrarea lui Have- 
lock Ellis Studii în psihologia sexului ca fiind contrară mo¬ 
ralei oficiale. în conversaţie, cuvintele cum ar fi „piept de 
pui" erau evitate pe motiv că ar fi putut sugera sânii fe¬ 
meii. în anumite case, picioarele pianului erau acoperite 
cu un veşmânt pentru a eluda orice aluzie la coresponden¬ 
tul uman. 

în sfârşit, orice manifestare a sexualităţii care cădea în 
afara genitalităţii orientate spre reproducere era vehement 
condamnată. Masturbarea, numită viciu solitar, trecea la un 
urolog al secolului al XlX-lea (William Acton) drept cauză 
a orbirii, impotenţei, acneei. Medicii recomandau castrarea 
copiilor la care se observa activitate sexuală: extirparea cli¬ 
torisului, cuterizarea organelor genitale sau a prostatei. Po¬ 
luţiile nocturne (spermatoreea) erau echivalate cu gonore- 
ea şi combătute prin corsete şi inele, adevărate echivalente 
masculine ale centurii de castitate. 

Nimic mai firesc în asemenea condiţii decât dezvoltarea 
subculturii sexuale (pornografia), a ipocriziei şi promiscui¬ 
tăţii ca replici informale la exigenţele oficiale. 

In concepţia freudiană, nevroza, perturbare funcţiona¬ 
lă a psihicului, apare la acei indivizi care eşuează în încer¬ 
carea de a trece de la natură la cultură, cu alte cuvinte, de 
la principiul plăcerii la principiul realităţii. Şi, cu cât cul¬ 
tura e mai represivă faţă de instinctele omului, cu atât mai 
mulţi sunt cei care rămân suspendaţi între natură şi cultu¬ 
ră. Nevroticii nu pot accepta pe deplin cerinţele principiu¬ 
lui realităţii — amânarea obţinerii plăcerii sau chiar renun¬ 
ţarea la ea, cramponându-se de principiul plăcerii (satisfa¬ 
cere imediată şi necondiţionată), care ar caracteriza starea 
de natură. 

Elementul natural cel mai rebel la prelucrare culturală 
este, după Freud, sexualitatea, principiul plăcerii fiind de¬ 
finitoriu tocmai pentru funcţionarea acesteia. Una din în¬ 
noirile teoretice aduse de psihanaliză constă în conceperea 
extinsă a sexualităţii, ca o căutare de plăcere pură şi sim¬ 
plă, nu neapărat legată de zonele genitale şi de reprodu¬ 
cere. Noţiunea de sexualitate infantilă, atât de controver¬ 
sată, se referă la faptul că de la naştere fiinţa umană caută 
plăcerea prin excitarea diferitelor zone ale corpului, numi¬ 
te în psihanaliză zone erogene. Activate mai întâi de func¬ 
ţiile care ţin de autoconservare (hrănire sau excreţie), zo¬ 
nele erogene se autonomizează şi caută plăcerea de dragul 
plăcerii. 

Fiind predominant autoerotică şi neurmărind reprodu¬ 
cerea, plăcerea vizată şi obţinută de sexualitatea infantilă 
este inacceptabilă din punct de vedere cultural. Perpetua¬ 
tă dincolo de o anumită vârstă, sexualitatea de tip infantil 
l-ar izola pe individ, pentru că, în virtutea autoerotismului, 
îl face sieşi suficient şi, la limită, ar duce la dispariţia spe¬ 
ciei umane prin faptul că nu stimulează producerea unor 
noi exemplare. 

Ciclul de dezvoltare a sexualităţii infantile se încheie 
foarte timpuriu, la cinci ani, o dată cu declinul complexu¬ 
lui Oedip. Primul mare succes al prelucrării culturale a na¬ 
turii umane este tocmai depăşirea complexului Oedip, care 
marchează renunţarea la ataşamentele libidinale infantile, 
respectiv la înclinaţiile faţă de părintele de sex opus. In¬ 
succesul repetat al aspiraţiilor şi frica de pedeapsă produc 
nu numai renunţarea la ataşamentele incestuoase, ci şi pri¬ 
ma interiorizare majoră a legii. Interdicţiile parentale de¬ 
vin nucleul unei instanţe psihice care va acţiona de acum 
înainte ca un părinte interior (supraeu). 

Fiind cea mai importantă luptă dintre cultură şi natură 
din ontogeneza umană, complexul Oedip şi depăşirea sa 
constituie şi terenul care predispune la nevroză. După în¬ 
temeietorul psihanalizei, complexul Oedip este complexul 
nucleal al nevrozelor. Fie că individul nu s-a desprins satis¬ 
făcător de acest complex, rămânând fixat de ataşamentele 
incestuoase, aşa cum se întâmplă în cazul isteriei, sau l-a 
rezolvat prin regresie la stadiul anterior al evoluţiei libidi¬ 
nale, şi anume la stadiul sadic-anal, ceea ce se întâmplă în 
cazul nevrozei obsesionale, nevroza adultului se va naşte 
din conflictul dintre fixaţiile infantile, incestuoase sau sa- 
dic-anale, şi instanţele care le interzic. Prin atitudinea ex¬ 
trem de represivă faţă de manifestările sexualităţii infanti¬ 
le, morala victoriană crea în proporţii de masă astfel de 
fixaţii predispozante la nevroză. Simptomul nevrotic este 
formaţiunea de compromis care încearcă să satisfacă simul¬ 
tan tendinţa interzisă şi instanţa interdictivă, natura şi cul¬ 
tura din om, indiciu inconfundabil al eşecului trecerii de¬ 
pline de la natură la cultură. 

Faptul că Adler pune în prim-planul teoriilor sale asu¬ 
pra inconştientului nu conţinuturi instinctuale, asemeni lui 
Freud, maestrul său, ci conţinuturi sociale este determinat 
în primul rând de natura materialului clinic care i-a stat la 
dispoziţie. Majoritatea pacienţilor lui Adler proveneau din 

păturile de jos ale societăţii, al căror conştient şi inconştient 
erau dominate de problemele sociale. Reflexul psihic al unei 
poziţii economice şi sociale defavorizate poate fi constatat 
nu numai la nivel conştient, ci şi la nivel inconştient. Tera¬ 
pia unor asemenea pacienţi l-a condus pe Adler spre o altă 
viziune asupra nevrozei şi inconştientului. 

Nevroza nu mai este rezultatul conflictului dintre natu¬ 
ră (sexualitate, principiul plăcerii) şi cultură, ca la Freud, ci 
al eşecului de a socializa dorinţa de autoafirmare. Şi pen¬ 
tru că „planul secret de viaţă", care vizează superioritatea, 
autoafirmarea este un răspuns la sentimentul de inferiori¬ 
tate pe care-1 trăieşte orice fiinţă umană în prima copilărie 
din cauza discrepanţei dintre posibilităţile sale biologice re¬ 
duse şi cerinţele mediului, precum şi datorită comparaţiei 
cu adulţii, sentiment de inferioritate care are toate şansele 
să se permanentizeze în anumite condiţii, cum ar fi cele 
create de handicapul fizic sau cel social (situaţia economi¬ 
că şi cea socială defavorizată), conflictul patogen generator 
de nevroză e unul care ţine de domeniul socialului. 

Inconştientul, nu numai cel al nevroticilor, ci şi cel al oa¬ 
menilor sănătoşi (Adler menţine ideea freudiană despre di¬ 
ferenţa doar graduală dintre sănătate şi boală psihică) are 
drept conţinuturi de primă importanţă reflexele psihice ale 
vieţii sociale: sentimentele (complexele) de inferioritate şi 
reacţia faţă de ele — dorinţa de autoafirmare. Funcţia psi¬ 
hică cea mai importantă pentru Adler este autoestimaţia, 
care conferă, printr-un sentiment pozitiv al valorii proprii, 
securitate psihică, şi nu sexualitatea, care oferă plăcere. 

Cu Jung, accentul teoriei psihanalitice se mută din nou 
asupra unui alt conţinut al inconştientului. Cauza deplasă¬ 
rii nu mai rezidă de această dată în apartenenţa socială a 
pacienţilor, ci în tipul de disfuncţie psihică studiată. Jung, 
psihanalist cu experienţă psihiatrică îndelungată în clinica 
lui Bleuler din Ziirich, se ocupă în primul rând de psihoze, 
tulburări psihice majore care produc o destructurare consi- 

derabilă a personalităţii. înlocuirea realităţii obiective cu re¬ 
alitatea psihică, după Jung nota distinctivă a psihozei, eru- 
perea inconştientului în conştient, adăugate la gravitatea 
perturbării, explică natura conţinuturilor inconştientului de 
care se ocupă cu predilecţie Jung. 

Fără să nege existenţa inconştientului personal pus în 
evidenţă şi studiat de Freud şi Adler, Jung acordă atenţia 
sa teoretică în primul rând inconştientului colectiv cu arhe¬ 
tipurile sale, adică acelui tip de inconştient pe care îl pun 
în evidenţă psihozele. Arhetipurile, elementele structurale 
ale inconştientului colectiv, nu se mai constituie în ontoge- 
neză, aşa cum se întâmplă cu inconştientul personal, alcă¬ 
tuit din conţinuturi refulate, ţinând de sexualitate sau auto- 
estimaţie, ci ele reprezintă precipitatele experienţei filoge- 
netice ale speciei umane în situaţii fundamentale. Indife¬ 
rent cum se formează — lamarkist, ca o întipărire particu¬ 
lară a fenomenelor cosmice, organice sau a relaţiilor inter- 
umane (relaţia bărbat-femeie, relaţia adult-copil) şi situaţi¬ 
ilor existenţiale esenţiale, ceea ce susţine Jung într-o primă 
tentativă explicativă sau într-un mod necunoscut şi incog¬ 
noscibil, ultima atitudine a lui Jung faţă de problema origi¬ 
nii inconştientului colectiv —, arhetipurile simt patterns of 
behaviour. Ţin, aşadar, de biologic, precedând şi in-formând 
experienţa individuală. Identificate atât în producţiile psi- 
hoticilor, cât şi în visele şi fantasmele copiilor sau adulţilor 
sănătoşi contemporani, arhetipurile sunt regăsite în cultu¬ 
ra majoră (religie, filosofie, literatură). Semnificaţia omni¬ 
prezenţei arhetipurilor este dublă. 

Pe de o parte, Jung menţine principiul formulat de Freud 
al identităţii de natură între boala şi sănătatea psihică, in¬ 
cluzând în sfera sa de valabilitate, alături de nevroze, şi psi¬ 
hozele; pe de altă parte, din pimctul de vedere al relaţiei na- 
tură-cultură, Jung reprezintă o prespectivă nouă în cadrul 
psihanalizei. Pentru Freud şi Adler, inconştientul este pato¬ 
gen şi se regăseşte în simptom doar deformat, deghizat. 

Chiar dacă e întotdeauna prezent în cultură, inconştientul 
personal nu este prin sine creator de cultură. El se insinuea¬ 
ză în produsele culturale ca un caz particular de întoarcere 
a refulatului (Freud). Cultura se opune naturii, iar aceasta 
impregnează cultura într-o manieră disimulată. Arhetipuri¬ 
le inconştientului colectiv se află într-o cu totul altă relaţie 
faţă de cultură. Ele sunt creatoare de cultură, acele matrici 
ale imaginarului care structurează experienţa şi creaţiile cul¬ 
turale intr-un mod determinat, în esenţă identic la omul din 
toate timpurile şi locurile. Faptul că arhetipurile se manifes¬ 
tă totuşi simbolic nu presupune necesitatea deghizării. Sim¬ 
bolismul este doar forma naturală a arhetipurilor, pentru că 
ele nu se opun culturii, ci o întemeiază. 

Din punctul de vedere al filosofiei inconştientului, ideea 
unui inconştient care să ţină de domeniul spiritului (Jung 
afirmă expres că arhetipurile sunt germeni spirituali) este 
de un considerabil interes. Inconştientul, ţinând şi de astă 
dată de natură, nu se mai opune culturii, ci o creează. In¬ 
conştientul este de ordin spiritual pentru că natura conţine 
spirit, natura şi cultura aflându-se într-un raport de conti¬ 
nuitate. Aşadar, varianta jungiană spune ceva despre spi¬ 
rit, într-o modalitate nouă, susţinută de o experienţă clini¬ 
că, în raport cu filosofia tradiţională, şi anume că există 
spirit inconştient, cu alte cuvinte, că spiritul nu este epui¬ 
zat de spiritul conştient. 

Ideea, care are ca aderent important în cultura română pe 
Lucian Blaga, se contura încă la Freud, fără să fi fost însoţi¬ 
tă în cazul întemeietorului psihanalizei de o conştiinţă filo¬ 
sofică limpede, aşa cum se întâmplă la Jung şi mai ales la 
Blaga. în prima teorie despre structura psihicului, Freud îl 
vede alcătuit tripartit, din conştient, preconştient şi incon¬ 
ştient. în acest moment al evoluţiei psihanalizei, viziunea do¬ 
minantă a filosofiei despre echivalenţa dintre spirit şi con¬ 
ştient nu este pusă în discuţie. Dacă facem abstracţie de 
preconştient, care este un conştient latent, atunci lumea 

interioară a omului e împărţită în două regiuni: regiunea lu¬ 
minoasă a conştientului, care, din zestrea naturală a omului, 
preia ceea ce e acceptat de cultură, de exemplu sexualitatea 
genitală axată pe reproducere, şi zona considerată întunecoa¬ 
să, chiar sumbră, a inconştientului, care conţine tendinţele 
naturale ale omului repudiate de cultură, cum ar fi sexuali¬ 
tatea perversă a copilăriei, tendinţele egoiste şi agresive. Dacă 
interpretăm prima topică freudiană din perspectiva relaţiei 
spirit-suflet, centrală în filosofia inconştientului pe care in¬ 
tenţionăm s-o avansăm, atunci constatăm că spiritul ţine 
acum exclusiv de domeniul conştientului. înnoirea pe care 
o aduce psihanaliza în acest moment este ideea că există în 
noi un suflet inconştient, adică un cuprins al singularului de 
care nu avem cunoştinţă, alcătuit din componente ale natu- 
ralităţii neacceptate de latura noastră culturală. 

Cea de-a doua teorie freudiană despre structura psihi¬ 
cului este mult mai bogată şi mai interesantă pentru filoso¬ 
fia inconştientului. Inconştientul nu mai alcătuieşte o in¬ 
stanţă aparte, nu mai este un substantiv, ci atributul 
„inconştient" revine acum tuturor celor trei instanţe care 
structurează psihicul: şinele, eul şi supraeul. 

Se-ul care, în cea de-a doua topică, înlocuieşte, ca instan¬ 
ţă, inconştientul din prima topică, preia poziţia, conţinutu¬ 
rile, modul de funcţionare şi funcţia acestuia. Ca pol in¬ 
stinctual al personalităţii, conţinând reprezentanţii psihici 
ai instinctelor (Eros şi Thanatos), în cea mai mare parte con¬ 
ştienţi, şi refulatul, se-ul constituie polul energetic al orga¬ 
nismului. Nou este în cea de-a doua teorie despre psihic şi 
structura sa faptul că şi instanţele socializate „superioare" 
deţin o dimensiune inconştientă (Eul) sau sunt în mare par¬ 
te inconştiente (supraeul). Din punct de vedere al existen¬ 
ţei unui spirit inconştient, doar supraeul prezintă interes. 
Deşi supraeul este o noţiune avansată în a doua parte a 
operei lui Freud, în prima parte el este prefigurat de 
termenul „cenzură", instanţă inconştientă care selectează 

conţinuturile cărora le este permis accesul în conştient. Prin 
termenul cenzură, Freud introduce pentru prima dată în 
gândirea psihanalitică ideea de spirit inconştient, fără să-i 
dezvolte implicaţiile filosofice. 

Supraeul (cenzura) este o instanţă care apare încă în pri¬ 
ma copilărie (5-6 ani), succesiv declinului complexului Oe- 
dip. Normele sociale care-i structurează nucleul încorpo¬ 
rează cerinţele fundamentale pentru existenţa culturală a 
omului: interzicerea incestului şi a agresivităţii orientate 
împotriva părinţilor. Caracterul lor inconştient derivă din 
modalitatea interiorizării precumpănitor afectivă. Ulterior 
primei cristalizări din copilărie, supraeul preia pe aceeaşi 
cale afectivă şi alte norme morale şi estetice, norme care se 
adaugă nucleului iniţial şi acţionează în aceeaşi manieră in¬ 
conştientă. 

Aşadar, în ultima teorie asupra psihicului, Freud vorbeş¬ 
te explicit despre un inconştient care nu mai poate fi echi¬ 
valat cu răul, nu mai constă din conţinuturi psihice instinc¬ 
tuale respinse cultural, ci din norme culturale esenţiale 
pentru om. In acest mod era deschis un nou domeniu de in¬ 
vestigare, nu numai pentru etică, dar şi pentru filosofie care 
se poate ocupa de acum înainte nu numai de spiritul con¬ 
ştient, ci şi de cel inconştient, aşa cum psihologia începe să 
se ocupe, o dată cu psihanaliza, de sufletul inconştient. 


4. Filosofie şi psihanaliză. 

Tur de orizont contemporan 

Bogăţia şi diversitatea abordărilor filosofice ale psihana¬ 
lizei îl pune pe Paul-Laurent Assoun în faţa constatării că 
în majoritatea cazurilor psihanaliza devine obiect al filo¬ 
sofici, fără ca acest demers să fie susţinut printr-o legiti¬ 
mare. Cu alte cuvinte, simpla comunicare între cele două 

discipline ar necesita o reflexie legitimantă, tocmai pentru 
că filosofia a fost axată pe conştient, iar psihanaliza se ocu¬ 
pă în primul rând de inconştient. 

In subcapitolele anterioare am avansat legitimarea pen¬ 
tru cea mai strânsă formă de colaborare între filosofie şi 
psihanaliză, şi anume pentru elaborarea unei filosofii baza¬ 
tă pe ideea de inconştient — ceea ce am numit în tradiţia lui 
Eduard von Hartmann „filosofia inconştientului" —, legiti¬ 
mare care constă în esenţă în a demonstra că spiritul nu 
cade în afara interesului psihanalizei. Filosofia inconştien¬ 
tului se întemeiază, aşa cum am văzut, pe două idei: impu¬ 
ritatea spiritului, pe de o parte, şi spiritul inconştient, pe de 
altă parte. 

Deşi nu vorbeşte despre o filosofie a inconştientului, ci 
doar despre preluarea în discursul filosofic a ideii de incon¬ 
ştient, Alain Journaville este unul dintre puţinii autori oc¬ 
cidentali preocupaţi de legitimarea apelului filosofiei la 
psihanaliză. Intr-o carte masivă (500 pagini) şi consistentă 
dedicată lui Lacan, autorul demonstrează valenţele filoso¬ 
fice ale ideii de inconştient cu referire la un singur caz: teo¬ 
ria lacaniană a inconştientului 35 . Interpretarea pe care, prin 
semnificant, Lacan o dă inconştientului întâlneşte gândirea 
filosofică al secolului al XX-lea şi permite dezvoltarea inte¬ 
rogării sale. Placa turnantă a interrelaţiei între filosofia con¬ 
temporană şi viziunea lui Lacan asupra inconştientului este 
conceptul de „real". 

în filosofia clasică, realul este tot ce poate popula o 
lume, în timp ce pentru Heiddeger sau Levinas, de exem¬ 
plu, realul este non-lumea, ceea ce niciodată nu va putea 
ocupa loc într-o lume. De asemenea, pentru Lacan, incon¬ 
ştientul e realul pur din celebrul său triptic: real, imaginar, 
simbolic. Conceperea inconştientului prin intermediul 
semnificantului, ceea ce constituie o inovaţie în raport cu 
Freud, permite în acelaşi timp o demonstrare neexperimen¬ 
tală a existenţei inconştientului şi o confruntare cu spaţiul 

filosofic. în ce priveşte ultimul aspect, cel care ne intere¬ 
sează aici, Alain Jouranville consideră că lucrurile sunt cla¬ 
re: „Semnificantul lacanian este inconştientul în măsura în 
care el aparţine unei alte ordini decât lumea" şi, pentru el 
(Lacan) „fiinţa este într-o anumită manieră conformă lim¬ 
bajului. Semnificantul e fiinţa însăşi. Iar inconştientul, ori¬ 
cât de uimitor ar părea, presupune dimensiunea adevăru¬ 
lui" 36 . Semnificatul semnificantului constă în dorinţă şi 
castrare. 


4.1. Psihanaliza — obiect al teoriei şi filosofiei ştiinţei 

încercările de sistematizare a relaţiilor dintre filosofie şi 
psihanaliză în cultura occidentală înregistrează câteva di¬ 
recţii principale. Astfel, Michele Bertrand în articolul Das 
philosophische Interesse an der Psychoanalyse (Interesul filoso¬ 
fic pentru psihanaliză), din volumul Die Philosophen und 
Freud 37 , vorbeşte despre o preocupare care vede în psihana¬ 
liză (opera lui Freud şi a continuatorilor) un nou corp teo¬ 
retic pentru cercetări de tip filologic, pe de o parte, şi pen¬ 
tru teoria şi istoria ştiinţei, pe de altă parte. în cadrul acestei 
preocupări, Alfred Lorenzer trece în revistă cercetări care 
evidenţiază originea filosofică a unor „topoi" psihanalitici; 
este vorba în primul rând de idei ţinând de filosofia natu¬ 
rii. (Articolul Nachbarschaften, Grenziibergănge [Vecinătăţi, in¬ 
terferenţe].) 

De asemenea, Helmuth Vetter, referindu-se la lectura fe¬ 
nomenologică, hermeneutică şi neostructuralistă a lui 
Freud, evidenţiază printre altele faptul că întemeietorul 
psihanalizei se înscrie în tradiţia secolului al XlX-lea, care 
este o tradiţie filosofică. în virtutea acestei filiaţii, Odo Mar- 
quard avansează ideea că elementele psihanalizei au fost, 
înainte de a deveni părţi componente ale unei ştiinţe, con¬ 
cepte filosofice (Vezi articolul introductiv al volumului 

amintit, articol intitulat Phănomenologische, hermeneutische 
und (neo)strukturalistische Freudlekture). 

In spaţiul acestei prime direcţii putem încadra una din 
formele cele mai frecvente de relaţie între filosofie şi psih¬ 
analiză, şi anume critica filosofică (epistemologică) a psih¬ 
analizei. După Ludwig Nagel (Freud in der zeitgenossischen 
sprachanalytischen Philosophie und im Umfeld der Frankfurter 
Schule), receptarea lui Freud în teoria ştiinţei şi filosofia ana¬ 
litică este marcată de ambivalenţă. Aspectul negativ al re¬ 
ceptării vizează pretenţia formulată de Freud că psihanali¬ 
za ar putea deveni măcar în viitor o ştiinţă a naturii. Primul 
care a atacat această pretenţie a fost Wittgenstein prin afir¬ 
maţia că de fapt Freud oferă doar speculaţii, cu alte cuvin¬ 
te, ceva care precedă formularea ipotezelor. 

Critica lui Wittgenstein la adresa psihanalizei este du¬ 
blată de un considerabil interes. Acesta apare nu numai în 
convorbirile despre Freud din 1942-1946 consemnate de 
Rush Rhees, ci şi de cele din 1949-1951, notate de un alt 
elev al său, O. K. Bonwosma ( Wittgenstein. Conversations 
1949-1951, Indianapolis, 1986). Acesta relatează că în mo¬ 
mentul în care a devenit profesor la Cambridge, Wittgen¬ 
stein a prezentat comitetului un text de 140 de pagini, din¬ 
tre care 72 erau consacrate asemănării dintre filosofie şi 
psihanaliză. 

Un alt critic al pretenţiilor lui Freud referitoare la ştiin- 
ţificitatea psihanalizei este Karl Popper. In lucrarea din 1978 
Die beiden Grundprobleme der Erkenntnisthorie (Cele două pro¬ 
bleme fundamentale ale teoriei cunoaşterii, Tubingen, 1979), lu¬ 
crare în care reia obiecţiile din anii '30, cunoscutul filosof 
reproşează teoriilor psihanalitice faptul de a nu oferi prog¬ 
noze verificabile, indicându-se condiţiile în care pot fi in¬ 
firmate empiric. După Karl Popper, psihanaliza, deşi aspi¬ 
ră la statutul de ştiinţă, este în realitate doar o pseudoştiinţă 

Forma cea mai elaborată, dar şi cea mai incisivă a criti¬ 
cii psihanalizei din perspectiva teoriei ştiinţei o oferă Adolf 

Grunbaum în lucrarea The Foundations of Psychoanalysis. A 
Philosophical Critique, (University of California Press, 1984). 
Propunându-şi două obiective: a) verificarea validităţii da¬ 
telor obţinute de analist în contextul clinicii şi b) discutarea 
teoriei refulării care se bazează pe aceste date, Grunbaum 
ajunge la concluzii negative: datele nu sunt valide şi chiar 
dacă ar fi, ele nu susţin teoria refulării. Radicalitatea pozi¬ 
ţiei lui Grunbaum a provocat numeroase discuţii. Astfel, în 
ediţia din 1986 a Behavioral and Brain Sciences (Cambridge 
University, voi. 9, nr. 21), 39 de filosofi şi psihanalişti se ra¬ 
portează pozitiv sau negativ la tezele lui Grunbaum. 

Ludwig Nagel evidenţiază existenţa în câmpul teoriei 
ştiinţei a unor gânditori care valorizează pozitiv psihanali¬ 
za. Reprezentanţi ai filosofiei ştiinţei, cum ar fi, printre al¬ 
ţii, Richard Rorty şi Stanley Cavei nu mai examinează ope¬ 
ra lui Freud din perspectiva criteriilor de ştiinţificitate din 
ştiinţele naturii, ci îl consideră pe întemeietorul psihanali¬ 
zei ca pe un filosofant care se desparte filosofând de filoso- 
fie. în acest sens, poziţia lui Freud poate fi apropiată de cea 
a lui Wittgenstein şi Heidegger, care, de asemenea, ar filo- 
sofa împotriva filosofiei. Rorty, considerat de Nagel ca fi¬ 
ind un reprezentant al gândirii postanalitice, îl plasează pe 
Freud în seria „edifyng philosophers", care, prin abordarea 
lor creatoare, pot zdruncina nu numai vocabularul rutinier 
al filosofiei clasice, dar şi pe cel al dogmatismului filosofiei 
analitice. 

Pe o poziţie aparte în problema statutului epistemologic 
al psihanalizei se situează Alfred Lorenzer, care refuză al¬ 
ternativa hermeneutică — ştiinţă a naturii ca fiind inadap- 
tată realităţii ei teoretice, propunând acceptarea acestei re¬ 
alităţi, adică a apartenenţei psihanalizei la ambele tipuri de 
demersuri. „Psihanaliza aparţine ambelor domenii" afirmă 
Lorenzer 38 . 

Tensiunea dintre o artă a interpretării, care vizează lu¬ 
mea vieţii şi istoriei şi o înţelegere cauzală a caracterizat de 

la început psihanaliza. Ea este inevitabilă pentru că derivă 
din natura obiectului de studiu: „Este vorba, pe de o par¬ 
te, de sensul suferinţei, de sensul relaţiilor interumane, iar 
pe de altă parte, de suferinţă ca proces corporal, fiziologic, 
palpabil, ambele fiind indestructibil împletite" 39 . 

In legătură cu problema ştiinţificităţii psihanalizei me¬ 
rită menţionat şi punctul de vedere al lui Hans Strotzka, 
care în articolul Freud und die Philosophie 40 , pune faţă în faţă 
ecoul durabil şi profund al psihanalizei în cultura occiden¬ 
tală, unde a fost integrată în toate domeniile, inclusiv în 
cel al limbajului curent, şi primirea ostilă a psihanalizei din 
partea filosofiei şi psihologiei academice. In spatele repro¬ 
şului de neştiinţificitate adresat psihanalizei s-ar ascunde 
de fapt rezistenţa la critica ideologiilor imanentă psihana¬ 
lizei, care o fac suspectă atât pentru una, cât şi pentru cea¬ 
laltă. Descoperirea inconştientului impune filosofiei o li¬ 
mitare a competenţelor care îi reveneau până în acel 
moment, iar psihologiei experimentale academice o ima¬ 
gine de sine mai realistă: ratând complexitatea vieţii, ex¬ 
perimentele de laborator sunt, ce-i drept, satisfăcătoare din 
punct de vedere ştiinţific, dar tratează adesea probleme ire- 
levante. 


4.2. Evidenţierea şi fructificarea implicaţiilor filosofice 
ale psihanalizei 

Alături de examenul epistemologic şi de perspectiva is¬ 
toriei ideilor, o altă dimensiune a relaţiei filosofiei cu psih¬ 
analiza, cu siguranţă importantă pentru că reprezintă un 
demers constructiv, este punerea în evidenţă, examinarea 
şi fructificarea implicaţiilor filosofice ale descoperirilor psih¬ 
analitice în special a descoperirii inconştientului. Pentru 
Helmuth Vetter (articolul mai sus citat), problematica filo¬ 
sofică repusă în discuţie de conceptul psihanalitic de incon- 

ştient cuprinde teme cum ar fi „subiect", „eu", „conştiin¬ 
ţă". Punerea în discuţie a pretenţiei cognitive a filosofiei 
este prezentă, după autor, mai ales în câmpul filosofiei fran¬ 
ceze, unde s-au distins pe această linie poziţia fenomeno¬ 
logică (Paul Ricoeur) şi cea neostructuralistă (Jacques La- 
can). Ambele poziţii ar avea ca punct de plecare cunoscuta 
deviză a lui Freud: „Wo es war, soli ich werden". 

Abordarea realizată de Paul Ricoeur este hermeneutică, 
fiind însă vorba de o hermeneutică de un gen aparte, de o 
hermeneutică a îndoielii: „interpretarea ca exerciţiu al în¬ 
doielii". 

Această hermeneutică, prefigurată de Marx şi Nietzsche, 
plasează dubiul în centrul siguranţei carteziene, descope¬ 
rind în spatele deformărilor caracteristice pentru cogito „un 
adevăr al subiectului care nu poate fi încadrat nici în cone¬ 
xiunile de sens ale teoriilor clasice ale înţelegerii, nici situat 
la nivelul proceselor psiho-fiziologice. El vorbeşte de un 
discurs mixt în câmpul explicaţiei energetic-cauzale şi al 
hermeneuticii". 41 

Spre deosebire de Ricoeur, care se concentrează asupra 
părţii ultime a operei lui Freud, unde se-ul (das Es) este con¬ 
ceput ca dimensiunea întunecată, inaccesibilă a personali¬ 
tăţii noastre — un recipient al emoţiilor clocotitoare — iar 
eul ca instanţă care stabileşte relaţii cu lumea exterioară, 
apărând individul de excesele se-ului care-i periclitează 
existenţa, relaţia dintre se şi eu fiind una de înlocuire, pre¬ 
luare a se-ului de către eu, Lacan preferă scrierile timpurii, 
din perspectiva cărora le citeşte pe cele târzii. Eul nu mai 
este scopul final al procesului terapeutic, ci arche şi telos sunt 
inconştientul, dar nu se-ul haotic, ci un inconştient structu¬ 
rat. Aşadar, Lacan nu se cantonează în iraţional, ci încear¬ 
că să atingă o supraraţionalitate care rămâne inaccesibilă 
pentru ratio a individului, deoarece aceasta se fixează asu¬ 
pra obiectelor individuale şi scapă din vedere structura 
semnificativă a relaţionalităţii. 

Foarte bine reprezentată în cultura italiană, problema¬ 
tica implicaţiilor filosofice ale psihanalizei este concentra¬ 
tă de Patrizia Giampieri sub sintagma „criză a subiectului, 
criză a raţionalităţii" 42 . Autoarea ţine să sublinieze de la 
început că nu este vorba de o prăbuşire, moarte a raţiona¬ 
lităţii şi a subiectului în contact cu descoperirea inconştien¬ 
tului de către psihanaliză, ci doar de o transformare a lor. 
Astfel, la Massimo Cacciari subiectul apare ca un proces 
conflictual, deoarece între se şi eu nu se poate realiza o sin¬ 
teză pe deplin satisfăcătoare. Franco Rella (II mito dell'al- 
tro, Lacan, Deleuze, Foucault. Milano, 1978) consideră că 
Freud face parte dintre gânditorii care contribuie la criza 
raţionalităţii clasice: destrămarea identităţii dintre realita¬ 
te şi reprezentare, precum şi a unităţii lumii, cunoaşterii şi 
a subiectului. Insă, în timp ce gândirea negativă contrapu- 
ne raţiunii latura ei întunecată, alteritatea sa, Freud propu¬ 
ne un nou model de raţionalitate. Ar fi un fel de a treia cale 
între raţionalitatea tradiţională, care a exclus tot ceea ce se 
afla în conflict cu ea ca fiind altceva sau nebunie, şi gândi¬ 
rea negativă care, evidenţiind clivajul subiectului sau dis- 
funcţionalităţile pe care cultura le induce individului, nu 
le-a elaborat teoretic. Psihanaliza încearcă să edifice o lo¬ 
gică a conflictului, a tot ceea ce nu putea fi exprimat în lim¬ 
bajul raţionalităţii clasice. 

Remo Bodei elaborează şi el tema unei noi raţionalităţi, 
a unei „raţionalităţi transformatoare". Bazându-se pe rezul¬ 
tatele psihanalizei, Bodei susţine că raţionalitatea nu este 
întărită prin negarea sau ignorarea instinctelor, ci prin co¬ 
laborarea cu acestea, vizându-se o modificare generală. Re¬ 
fularea dorinţelor şi sentimentelor legate de viaţa instinc¬ 
telor provoacă „rătăcirile gândirii" studiate de psihanaliză: 
sentimentul de înstrăinare, senzaţia de deja vu, eşuarea din 
cauza succesului, fenomenologia gândirii nevrotice, deli¬ 
rul. Extrem de interesantă din punct de vedere filosofic este 
reconsiderarea evidenţei din punct de vedere psihanalitic. 

Spre deosebire de Descartes şi Husserl, evidenţa nu mai 
coincide la Freud cu adevărul. Evidenţa poate fi folosită nu 
numai pentru a dezvălui, ci şi pentru a învălui. Adevărul 
însuşi nu este niciodată neutru, ci intricat într-un domeniu 
conflictual, unde se înfruntă diferite forţe şi instanţe. 

O altă formă de interrelaţie între filosofie şi psihanaliză, 
cea mai importantă pe linia colaborării, este utilizarea unor 
concepte fundamentale ale psihanalizei în construcţiile filo¬ 
sofice originale. Unul din cazurile paradigmatice de acest tip 
este filosofia culturii a lui Lucian Blaga. Am putea spune, 
apelând la unul din termenii introduşi de Lucian Blaga, că 
viziunea sa asupra culturii este în esenţă „noologie abisală", 
adică ştiinţă despre spiritul inconştient, ceea ce este extrem 
de concludent pentru sursele teoretice şi orientarea sa. 

în construcţia sa. Lucian Blaga porneşte de la insatisfac¬ 
ţiile teoretice pe care le provoacă morfologia culturii (Lro- 
benius, Spengler) şi fenomenologia în ce priveşte explica¬ 
rea fenomenului stil şi a unităţii stilistice a unei culturi. 
Lilosoful român consideră că dimensiunea explicativă în fi¬ 
losofia culturii poate fi asigurată prin apelul la ideea de in¬ 
conştient. Nu este inconştientul în variantă freudiană sau 
adleriană, adică inconştientul personal, constituit în onto- 
geneza individului, ci inconştientul colectiv, supraindivi- 
dual, asemănător inconştientului descris de Jung. Lucian 
Blaga îşi propune să ofere prin concepţia sa despre matri¬ 
cea stilistică, structurată de factorii stilistici, ceea ce lipsea 
romantismului, carent în articulare interioară, şi psihanali¬ 
zei freudiene, privată de o „perspectivă vastă în adânc". 

Prin teoria despre factorii stilistici, Blaga se situează, ca 
şi Jung, pe teritoriul spiritului inconştient. „Coordonatele 
stilistice pe care le vom pune în lumină la diferite popoare 
din arhaic până azi, n-am vrea să fie înţelese ca expresii su¬ 
mare a unor nebuloase înclinări psihologice, ci ca nişte ade¬ 
vărate funcţii de putere categorială aparţinând spiritului 
inconştient." 43 

Coordonatele categoriale ale spiritului inconştient sunt 
stabilite de Blaga pornind de la morfologia culturii: orizon¬ 
tul spaţial şi temporal al inconştientului, accentul axiologic, 
atitudinea anabazică şi catabazică (sau neutră), năzuinţa for¬ 
mativă. Situarea pe teritoriul inconştientului colectiv, studiat 
mai întâi de Jung, îl obligă pe Blaga să insiste asupra distinc¬ 
ţiei între factorii stilistici şi arhetipuri. In timp ce arhetipuri¬ 
le sunt înnăscute, stereotipe, legând omul de natură şi popu¬ 
lând domeniul a ceea ce este universal uman, factorii stilistici 
ţin mai curând de cultură şi istorie, variind de la o epocă la 
alta şi de la etnie la etnie. Deosebirea cea mai importantă i 
se pare lui Blaga a consta în faptul că arhetipurile sunt rap¬ 
sodice, nu se constituie prin relaţii reciproce într-o structură, 
în timp ce factorii stilistici alcătuiesc un câmp stilistic care-şi 
pune amprenta pe toate produsele spirituale ale unei epoci 
sau ale unei etnii: filosofie, ştiinţă, artă, politică. 

Ca orice gânditor care acceptă ideea existenţei incon¬ 
ştientului, chiar dacă este vorba de spirit inconştient, Bla¬ 
ga a trebuit să rezolve problema relaţiei dintre inconştient 
şi conştient. Faptul că Blaga, la fel ca Jung, se ocupă de spi¬ 
ritul inconştient, nu de sufletul inconştient, asemeni lui 
Freud şi Adler, determină modul de relaţionare între cele 
două niveluri. Pentru că spiritul inconştient nu se opune 
culturii, ci o întemeiază, nu mai poate fi vorba de o întoar¬ 
cere a refulatului în forme deghizate, ca la Freud, ci de 
„personanţă" (sau de jungiana manifestare simbolică), adi¬ 
că de o manifestare diminuată, de un ecou stins, al incon¬ 
ştientului în conştient. 

Pe aceeaşi linie a preluării unor elemente ale teoriei 
psihanalitice în concepţiile filosofice se mai înscriu două 
orientări importante ale filosofiei contemporane. Am în ve¬ 
dere filosofia socială a Şcolii de la Frankfurt, reprezentată 
printre alţii de Herbert Marcuse şi Erich Fromm şi de ana¬ 
liza existenţială, care are în Binswanger pe cel mai cunos¬ 
cut exponent. 

Cartea lui Marcuse Eros şi civilizaţie, care constituie 
unul dintre manifestele teoriei sociale critice, operează cu 
termeni în care perspectiva socială şi psihanalitică (a di¬ 
namicii instinctuale) fuzionează. Astfel, conceptul de 
„principiu al randamentului" înlocuieşte anistoricul con¬ 
cept freudian de „principiu al realităţii", care presupunea 
opoziţia statică şi incompatibilitatea definitivă dintre na¬ 
tură şi cultură. Prin principiu al randamentului, Marcu¬ 
se înţelege principiul care a guvernat societăţile bazate, 
din punct de vedere economic, pe penurie, din punct de 
vedere social, pe împărţirea inechitabilă a penuriei, în fa¬ 
voarea dominaţiei, iar din punct de vedere instinctual, pe 
represiunea instinctelor, pe canalizarea energiei libidina- 
le spre muncă. 

Alte concepte introduse de Marcuse, cum ar fi „desubli- 
mare represivă" şi „sublimare nonrepresivă" presupun ace¬ 
laşi fundal teoretic: sublimarea devine o noţiune istorică. 
Tipurile de cultură axate pe principiul randamentului pre¬ 
supun întotdeauna sublimarea represivă, reorientarea 
forţată a libidoului spre performanţa culturală; societatea 
occidentală contemporană, care lasă să se întrevadă posibi¬ 
litatea unui principiu nonrepresiv al realităţii (învingerea 
penuriei, diminuarea timpului de muncă) prezintă fenome¬ 
ne clare de desublimare, încă represivă: pătrunderea sexu¬ 
alităţii în politică şi afaceri, de exemplu. Principiul nonre¬ 
presiv al realităţii în formele sale mature va permite 
reconvertirea sexualităţii în Eros şi, pe acest temei, subli¬ 
marea nonrepresivă. 

Analiza existenţială, asociată cu numele psihiatrului şi 
filosofului elveţian Ludwig Binswanger, numită uneori şi 
psihanaliză existenţială, trece drept o îmbinare a freudis¬ 
mului cu fenomenologia şi filosofia existenţei în varianta 
lui Heidegger. în contextul psihiatriei epocii respective, care 
se ghida după principiul teoretic că boala psihică este 
efectul unei perturbări organice a creierului (Kraepelin, 

Bleuler), meritul lui Freud constă, după Binswanger, în 
aceea că înţelege omul şi bolile sale psihice din perspecti¬ 
va conflictelor psihice interne. 

Ceea ce îl nemulţumeşte pe Binswanger la Freud este vi¬ 
ziunea pozitivistă asupra omului, ideea de „homo natura", 
idee conform căreia omul ar fi epuizat de dinamica şi me¬ 
tamorfoza instinctelor, gândite în termenii cauză şi efect. 
Sub privirea de fizician mecanicist a lui Freud, omul — afir¬ 
mă psihiatrul elveţian — îşi pierde umanitatea, iar relaţii 
de tipul prieteniei şi al iubirii devin de neconceput. Aşa 
cum subliniază Dieter Wyss în masiva sa lucrare dedicată 
dezvoltării psihanalizei, depăşirea pozitivismului freudian 
este posibilă, după Binswanger, doar pe calea fenomenolo¬ 
giei lui Husserl şi a filosofiei existenţei heideggeriene 44 . In 
acest mod poate fi depăşit biologismul radical al lui Freud, 
pentru care nu există persoană ca atare, corporalitatea fiind 
decisivă pentru ceea ce este omul. Binswanger pune în evi¬ 
denţă trăsătura fundamentală a omului neglijată de toate 
antropologiile pozitiviste, şi anume faptul că este o fiinţă 
care se poate raporta la sine, trăsătură care mută totul în 
ontologic. Din punctul de vedere al psihopatologiei, per¬ 
spectiva ontologică permite considerarea fenomenelor mor¬ 
bide din perspectiva „existenţialelor", adică a însuşirilor 
„Dasein"-ului 45 . 

Un exemplu clinic redat de Dieter Wyss după Binswan¬ 
ger ilustrează foarte clar specificitatea analizei existenţia¬ 
le în raport cu psihanaliza freudiană. Fobia unei tinere fete 
care trăieşte stări puternice de angoasă atunci când are im¬ 
presia că în mers i se desprinde tocul de la pantof ar fi in¬ 
terpretată de Freud ca fiind legată de fantasma naşterii 
sau a castrării, fantasme asociate întâmplării trăite la vâr¬ 
sta de cinci ani, când la desprinderea schiului de gheată, 
tocul i-a rămas în legături. Binswanger consideră că tul¬ 
burarea trebuie explicată ca o reacţie la periclitarea 
„proiectului continuităţii". Acest proiect a fost ameninţat 

prima dată de întâmplarea trăită la cinci ani, ceea ce a pro¬ 
dus angoasa de a cădea în afara continuităţii, angoasă din 
care mai târziu a luat naştere fobia. Un cititor imparţial se 
poate întreba dacă cele două perspective sunt într-adevăr 
exclusive, aşa cum pretinde Binswanger, sau pot fi, totuşi, 
complementare. 

în planul tehnicii terapeutice, analiza existenţială men¬ 
ţine principalele noţiuni ale psihanalizei, dându-le o accep¬ 
ţie mai cuprinzătoare, care include şi planul ontologic. Ast¬ 
fel, relaţia psihoterapeutică şi transferul care se dezvoltă în 
cadrul ei sunt concepute ca o „întâlnire" între două persoa¬ 
ne, între doi parteneri întru Dasein. în felul acesta poate fi 
depăşit reducţionismul caracteristic perspectivei medicale 
care-1 transformă pe pacient într-un obiect, dând relaţiei 
dintre pacient şi psihoterapeut un singur sens — de la pri¬ 
mul spre cel de-al doilea. De asemenea, rezistenţa pacien¬ 
tului la psihoterapie nu mai este concepută în termeni de 
repetiţie a unei atitudini mai vechi, atitudinea faţă de ima- 
go-ul patern, ci în termenii imposibilităţii de a comunica în 
plan uman cu terapeutul. 


4.3. Psihanaliza filosofiei 

în sfârşit, o ultimă formă importantă de interferenţă în¬ 
tre filosofie şi psihanaliză este psihanaliza filosofiei. Sem¬ 
nalată încă de Freud în articolul din 1913 Interesul pentru 
psihanaliză, posibilitatea ca filosofia să devină obiect de stu¬ 
diu pentru psihanaliză nu a produs acelaşi efect ca psih¬ 
analiza literaturii, care a devenit unul dintre cele mai frec¬ 
ventate domenii ale psihanalizei aplicate. Explicaţia trebuie 
căutată în pretenţia de obiectivitate a filosofiei şi în masca¬ 
rea reuşită a mesajului instinctual. 

Partea dedicată psihanalizei filosofiei din studiul amin¬ 
tit sună în felul următor: „Teoriile şi sistemele filosofice 

sunt opera unui mic număr de persoane cu o pregnantă in¬ 
dividualitate; în nicio altă ştiinţă personalitatea omului de 
ştiinţă nu joacă un rol atât de important ca în filosofie... 
Astfel, psihanaliza poate indica motivele subiective şi in¬ 
dividuale ale teoriilor filosofiei, care pretind că provin 
dintr-o logică imparţială, evidenţiind pentru critică punc¬ 
tele slabe ale sistemului. Realizarea acestei critici nu este 
în sarcina psihanalizei, căci, după cum se ştie, determina¬ 
rea psihologică a unei opere nu exclude corectitudinea sa 
ştiinţifică" 46 . 

Impresia despre la caracterul contradictoriu al enunţu¬ 
lui lui Freud se impune atenţiei: pe de o parte, în filosofie, 
personalitatea creatorului se manifestă mai mult decât în 
orice altă ştiinţă; pe de altă parte, influenţa psihicului in¬ 
conştient al creatorului nu afectează valoarea de adevăr a 
operei, în formularea lui Freud „corectitudinea sa ştiinţifi¬ 
că". Dacă valoarea estetică nu e condiţionată de valoarea 
de adevăr, filosofia vizează, asemeni ştiinţei, tocmai uni¬ 
versalitatea adevărului. Or, dacă opera filosofică nu scapă 
de influenţele care vin din inconştientul autorului, atunci 
acest fapt nu perturbă tocmai universalitatea discursului fi¬ 
losofic, transformându-1 într-o simplă raţionalizare a incon¬ 
ştientului? 

La această întrebare găsim un răspuns complet în cartea 
lui Paul-Laurent Assoun Freud, filosofia şi filosofii, menţio¬ 
nată în câteva rânduri în paginile anterioare. în primul 
rând, psihanaliza consideră filosofia ca produs al filosofu¬ 
lui, ceea ce înseamnă că iluzia operei filosofice înţeleasă ca 
produs al spiritului pur este destrămată. „Structura logică, 
pur sincronă, e pusă în perspectivă datorită istoriei instinc¬ 
tuale. Ceea ce părea un început absolut se vădeşte un punct 
de ajungere." 47 Cu alte cuvinte, psihanaliza descoperă sen¬ 
sul instinctual al filosofiei ca activitate individuală. Cerin¬ 
ţa anonimităţii şi a universalităţii filosofiei indică, în cazul 
opţiunii pentru o asemenea activitate, o instinctualitate 

puternică: „Instinctul e cu atât mai puternic, cu cât... se 
străduieşte mai mult să se mascheze" 48 . Prin urmare, din 
punctul de vedere al individualităţii filosofului, filosofia 
constituie „o alegere de obiect culturală", explicabilă prin 
raportul dintre predispoziţiile constituţionale şi istoria per¬ 
soanei. 

Dată fiind relaţia dintre operă şi autor, putem descoperi 
în operă ecourile dinamicii instinctuale a autorului. Dintr-o 
astfel de perspectivă, psihanaliza poate dezvălui punctele 
slabe ale textului filosofic. Este vorba de aserţiunile care 
trec drept obiective, rezultat al unei logici imparţiale, în 
limbajul pe care l-am folosit în subcapitolele anterioare, al 
spiritului pur, în fapt ele exprimând „subiectivitatea fan¬ 
tasmelor". 

Un alt autor, Michel Bertrand, propune chiar câteva in¬ 
dicii care fac recognoscibilă intervenţia unei alte logici, a 
subiectivităţii, singularităţii, în perimetrul logicii obiective, 
a spiritului. Incongruenţele şi neclarităţile textului, care sunt 
numite de M. Bertrand „actele ratate ale filosofiei", mar¬ 
chează punctele în care interferează motive de alt ordin de¬ 
cât cel spiritual. Absenţele, mai greu de identificat, consti¬ 
tuie un al doilea indiciu. Contradicţiile dintre discursul 
manifest şi discursul latent, aşa cum poate fi reconstruit din 
categoriile şi principiile primului, un al treilea. Ca exempli¬ 
ficare, M. Bertrand se referă la analiza făcută de Marx scrie¬ 
rilor economiştilor clasici. Enunţurile prin care aceştia de¬ 
scriu în mod explicit realitatea socială sunt incompatibile 
cu ceea ce rezultă din propriile lor categorii, ceea ce trans¬ 
formă respectivele enunţuri în simptome ale societăţii date. 
Ele ţineau deci de ideologie şi nu de ştiinţă. 

Un al patrulea indiciu este negarea: „în urmă cu câţi¬ 
va ani, am arătat într-un studiu despre Spinoza că moar¬ 
tea nu poate fi concepută în termenii sistemului său. Au¬ 
torul se putea apropia de ea doar în enunţuri pur 
negative, ceea ce arată că e vorba aici de ireprezentabil 

prin excelenţă. Acest ireprezentabil este însă grăitor în sen¬ 
sul că, din punctul de vedere al strădaniei de menţinere 
în existenţă, reprezintă extrema neputinţă faţă de activi¬ 
tatea cauzelor externe, care produc dizolvarea existenţei 
noastre" 49 . Cu alte cuvinte, în textul lui Spinoza transpa¬ 
re atitudinea sa în faţa morţii. 

Pe de altă parte însă, psihanaliza admite existenţa în 
filosofie a unor enunţuri cu adevărat obiective: „Obiecti¬ 
vitatea autentică a unui sistem filosofic constă în ansam¬ 
blul enunţurilor care rezistă travaliului de epurare a 
obiectivitătii", afirmă Paul-Laurent Assoun 50 . Să însem¬ 
ne faptul acesta că pentru Freud şi psihanaliză există o 
zonă a „logicii pure", cum o numeşte PL. Assoun, sau a 
spiritului pur? Aici este în joc problema simbolicii instinc¬ 
tuale. Dacă orice creaţie culturală, inclusiv filosofia, are 
un fundament instinctual, atunci obiectivitatea decurge 
din modul în care simbolizarea instinctului se acordă cu 
ordinea logică. Altfel spus, există două tipuri de simbo¬ 
lizare a instinctelor: o posibilitate este cea în care funcţia 
simbolizantă absoarbe funcţia logică şi o videază de va¬ 
labilitate specifică — este conceptul-mască, simplă raţio¬ 
nalizare a instinctului; cealaltă posibilitate se referă la 
simbolizarea „reuşită", acea simbolizare în care, logicita- 
tea nu e afectată, ceea ce înseamnă că psihanaliza nu e re- 
ducţionistă dacă recunoaşte logicului (spiritului) o exis¬ 
tenţă de sine stătătoare. 

Psihanaliza filosofiei se detaşează în egală măsură de 
logicism, care concepe filosofia ca realitate dezâncarnată 
şi de psihologism, care o explică prin date psiho-antro- 
pologice, neluând în serios pretenţia sa de obiectivitate. 
Psihanaliza ţine seama de pretenţia de obiectivitate a fi¬ 
lozofiei, dar o pune în legătură cu subiectivitatea fantas- 
matică. 

Filosofia poate deveni obiect al psihanalizei nu numai 
ca operă filosofică sau în calitate de activitate creatoare a 

subiectului, ci şi ca „instituţie" culturală. în acest caz, psih¬ 
analiza se preocupă de instinctualitatea generică, practi¬ 
când ceea ce Paul-Laurent Assoun numeşte „arheologie 
pulsională". Generic, funcţia unei instituţii culturale este, 
după Freud, de a descărca omul de tensiunile pe care i le 
produc nevoile. O parte din nevoi sunt satisfăcute prin in¬ 
termediul acţiunii de transformare a realităţii. Cealaltă par¬ 
te — nevoile pe care realitatea nu le poate satisface —, pe 
calea formaţiunilor culturale superioare, printre care şi fi¬ 
losofia. O astfel de nevoie o constituie rezolvarea tensiuni¬ 
lor fără intervenţia adaptării la realitate, adică ceea ce Freud 
numeşte principiul plăcerii (satisfacere imediată şi necon¬ 
diţionată). Una din cele mai vechi modalităţi de satisface¬ 
re de acest gen este modalitatea animistă a atotputerniciei 
ideilor, modalitate care stă la baza tuturor formaţiunilor psi¬ 
hice ulterioare. 

în timp ce ştiinţa reprezintă calea de evitare a neplăce¬ 
rii prin adaptarea la realitate, filosofia şi alte forme ale cul¬ 
turii constituie moduri compensatorii şi tranzitorii între 
animismul primitiv, pe care-1 prelungesc, şi ştiinţă, pe care 
o pregătesc. Primatul epistemologic al ştiinţei faţă de filo- 
sofie derivă din principiul adaptării care o ghidează. Sen¬ 
sul dezvoltării culturii umane poate fi considerat şi din 
perspectiva prezenţei atotputerniciei ideilor. Prima fază 
este una a animismului naiv, în care atotputernicia ideilor 
se afirmă necenzurat. Faza religioasă, care-i succedă, se 
caracterizează printr-un anumit grad de decentrare: pro¬ 
iecţia atotputerniciei în unităţi transcendente — zeii şi 
apoi Dumnezeu. Ultima fază, cea a ştiinţei, marchează în¬ 
vingerea atotputerniciei, decentrarea completă, accepta¬ 
rea realităţii. 

în cadrul acestei tripartiţii, arta şi filosofia ocupă un loc 
aparte. Arta ilustrează remanenţa animismului primitiv şi 
reactualizarea sa în măsura în care artistul recreează ima¬ 
ginar realitatea în conformitate cu dorinţele sale. Filosofia 

are o poziţie mediană între artă şi ştiinţă. Asemeni artei, fi- 
losofia dă expresie ambiţiei de dominare globală a lumii, 
caracteristică atotputerniciei ideilor, ambiţie ce se realizea¬ 
ză pe calea conceptului şi a construcţiei sistematice. Ase¬ 
meni ştiinţei, filosofia cere luarea în considerare a realului, 
pe care-şi propune să-l cunoască. 




Capitolul II 

IMPURITATEA SPIRITULUI: 
PSIHANALIZA CA HERMENEUTICĂ 




1. Hermeneutică si filosofie 

i 

D eşi majoritatea celor care abordează psihanali¬ 
za din perspectiva filosofiei îi acordă fără re¬ 
zerve statutul de hermeneutică, faptul acesta 
ar fi irelevant pentru o filosofie a inconştientului, dacă her¬ 
meneutica ar cădea în afara sferei filosofiei. In studiul Exis- 
tence et hermeneutique, Paul Ricoeur analizează relaţiile lo¬ 
gice şi istorice dintre filosofie şi hermeneutică şi le 
demonstrează convingător convergenţele. 1 

Ca primă formă de manifestare istorică a hermeneuticii, 
exegeza, disciplină care-şi propune să înţeleagă un text, 
avea totuşi afinităţi cu filosofia în măsura în care presupu¬ 
nea, în fundalul demersului pur tehnic, o teorie a semnu¬ 
lui şi semnificaţiei. Această implicaţie a „comprehensiunii" 
în genere va fi explicitată abia la sfârşitul secolului XVIII şi 
începutul secolului al XlX-lea, după ce exegeza a condus la 
o hermeneutică generală datorită dezvoltărilor din filolo¬ 
gia clasică şi ştiinţele istorice: „Abia o dată cu Schleierma- 
cher şi Dilthey problema hermeneutică devine problemă fi¬ 
losofică" 2 . Demersul lui Dilthey de a da, în epoca pozitivis¬ 
mului, ştiinţelor spiritului o validitate comparabilă cu cea 
a ştiinţelor naturii consta în a delimita sub forma compre¬ 
hensiunii metoda de cunoaştere specifică primelor, în timp 

ce explicaţia rămânea apanajul celor din urmă. însă proble¬ 
ma „înţelegerii" s-a vădit a fi menită nu numai unui destin 
epistemologic. 

Cu Heidegger, arată Paul Ricoeur, putem vorbi de o „on¬ 
tologie a comprehensiunii". Demersul filosofului german, 
apreciat drept revoluţionar, rezidă, pe de o parte, în a re¬ 
nunţa la dezbaterile de metodă, în a părăsi terenul teoriei 
cunoaşterii, ceea ce echivalează cu abandonarea ideii că 
„hermeneutica este o metodă demnă de a lupta cu arme ega¬ 
le cu cea a ştiinţelor naturii" 3 . Pe de altă parte, comprehen¬ 
siunea, care nu mai e privită ca o metodă de cunoaştere, 
este considerată ca un „mod de a fi". Prin urmare, la onto¬ 
logie nu se ajunge treptat, o asemenea cale a paşilor succe¬ 
sivi fiind preferată de Paul Ricoeur, cale pe care o vom pre¬ 
zenta ceva mai departe, ci printr-o răsturnare a problema¬ 
ticii. „Problema: care sunt condiţiile în care un subiect cu¬ 
noscător poate înţelege un text sau istoria? este înlocuită de 
problema: ce este fiinţa a cărei fiinţă constă în comprehen¬ 
siune? Problema hermeneutică devine astfel o provincie a 
Analiticii acestei fiinţe, Desein- ul, care există înţelegând." 4 

Calea lungă, ocolitoare, de a ajunge de la hermeneutică 
la ontologie, cale preferată şi practicată de filosoful francez, 
constă în parcurgerea a trei etape. Prima dintre ele se situea¬ 
ză la nivelul demersurilor hermeneutice particulare, adică, 
în fond, la nivelul planului unde se exercită comprehensiu¬ 
nea — planul limbajului (exegeză, disciplinele istorice, psih¬ 
analiză). în felul acesta, se păstrează legătura dintre „com¬ 
prehensiunea originară" şi „comprehensiunea istorică" (dis¬ 
ciplinele care practică metodic interpretarea), ceea ce Hei¬ 
degger nu poate realiza. Etapa „semantică" se axează pe 
tema semnificanţilor cu sens multiplu sau simbolici. 

Este momentul să expun accepţiile pe care Paul Ricoeur 
le dă termenilor simbol şi interpretare, accepţii la care ader. 
în restul lucrării, „simbol" şi „interpretare" vor fi folosiţi 
consecvent în sensul care urmează. „Numesc simbol, scrie 

Ricoeur, orice structură de semnificaţie sau un sens direct, 
primar, literal, care, în plus, desemnează un alt sens indi¬ 
rect, secundar, figurat, care nu poate fi accesibil decât prin 
intermediul primului." 5 Motivul pentru care adopt aceas¬ 
tă definiţie ţine strict de disputa dintre Jung şi Freud în pro¬ 
blema simbolului. Din perspectiva definiţiei mult prea re¬ 
strictive a lui Jung, referinţa simbolului este ceva necunoscut 
şi care nu e accesibil altfel decât prin intermediul simbolu¬ 
lui, ceea ce exclude din câmpul simbolologiei întreaga teo¬ 
rie a lui Freud, întrucât simptomul nevrotic, de exemplu, 
trimite la ceva cunoscut — complexele copilăriei. Accepţia 
avansată de Ricoeur însă este suficient de cuprinzătoare 
pentru a îngloba toate orientările psihanalizei. 

„Interpretarea", termen corelativ termenului de simbol, 
este înţeleasă de filosoful francez ca „acea activitate de gân¬ 
dire care constă în a descifra sensul ascuns în sensul apa¬ 
rent, în a dezvolta nivelul de semnificaţie implicat în sem¬ 
nificaţia literală" 6 . Şi această definiţie este pe deplin satis¬ 
făcătoare din punctul de vedere al psihanalizei, indiferent 
de orientările particulare care îi dau conţinut. Fie că e vor¬ 
ba de şcoala lui Freud, Jung, Adler, Klein sau Lacan, inter¬ 
pretarea constă în demersul de dezvăluire a sensului sub¬ 
iacent sensului manifest. 

Revenind la relaţia dintre hermeneutică şi filosofie în vi¬ 
ziunea lui Paul Ricoeur, trebuie spus că a doua etapă a dru¬ 
mului ocolitor care duce de la hermeneutică la filosofie este 
„filosofia reflexivă". „Semantica expresiilor cu sens multi¬ 
plu nu e suficientă pentru a califica o hermeneutică drept 
filosofică." 7 Ceea ce pune în mişcare depăşirea planului lin¬ 
gvistic este dorinţa unei ontologii: referirea simbolului la 
existenţă. Intre înţelegerea simbolurilor şi înţelegerea exis¬ 
tenţei se situează înţelegerea de sine. „Problemele filosofi¬ 
ce pe care o filosofie reflexivă le consideră drept cele mai 
radicale privesc posibilitatea comprehensiunii de sine ca su¬ 
biect al operaţiilor de cunoaştere, de voliţie, de evaluare." 8 

Etapa existenţială, cea de-a treia pe drumul care duce de 
la hermeneutică la ontologie, este parcursă având ca punct 
de plecare psihanaliza, ceea ce sporeşte considerabil inte¬ 
resul meu pentru dezvoltările filosofului francez, deşi mo¬ 
dul în care voi prelucra filosofic psihanaliza este diferit de 
al său. „Vom urma o primă pistă, cea care ne este oferită de 
reflexia filosofică asupra psihanalizei. Ce putem obţine de 
la aceasta pentru o ontologie fundamentală?" 9 Sprijinin- 
du-se pe interpretarea viselor, fantasmelor, miturilor, psih¬ 
analiza detronează conştiinţa imediată din poziţia pe care 
şi-o arogă — aceea de a fi originea sensului. Inconştientul, 
care este descoperit de fiecare dată în spatele faţadei pro¬ 
duselor spiritului uman, nu numai că obligă filosofia să pla¬ 
seze locul semnificaţiilor dincolo de subiectul imediat, dar 
şi probează că expresia, limbajul, se alimentează din dorin¬ 
ţă, din instinctele vieţii. „Existenţa, putem spune acum, este 
dorinţă şi efort. O numim efort pentru a-i sublinia energia 
pozitivă şi dinamismul; o numim dorinţă pentru a-i subli¬ 
nia lipsa şi indigenţă. Erosul este fiul lui Poros şi al Peniei. 
Astfel, Cogito nu mai este acest act pretenţios, care era ini¬ 
ţial, vreau să spun, această pretenţie de a se pune pe sine 
însuşi; el apare ca deja pus în fiinţă." 10 Cu alte cuvinte, ar¬ 
heologia subiectului practicată de psihanaliză conduce la o 
restabilire a problematicii existenţei ca dorinţă. 


2. Hermeneutica psihanalitică şi 
relaţia spirit-suflet 

Primul capitol al unei filosofii a inconştientului edifica¬ 
tă cu ajutorul psihanalizei, capitol care tratează „impurita¬ 
tea spiritului", nu poate fi scris decât dacă hermeneutica 
psihanalitică este situată pe terenul tradiţionalei teme filo¬ 
sofice a relaţiei dintre spirit şi suflet. 

Deşi psihanaliza are numeroase implicaţii filosofice, 
acestea nu sunt şi nici nu pot fi fructificate în câmpul psih¬ 
analizei. Ca teorie şi cercetare născute în marginea unei psi- 
hoterapii, psihanaliza, în special cea freudiană, nu temati- 
zează problemele conexe, de ordin filosofic, ale demersului 
terapeutic. Astfel, implicaţia ontologică netematizată a te¬ 
rapiei psihanalitice şi a oricărei psihoterapii, este autono¬ 
mia psihicului în raport cu somaticul (organicul). 

în repetate rânduri, aproape ori de câte ori prezintă ca¬ 
zuri clinice, Freud nu scapă prilejul de a se delimita de psi¬ 
hiatria epocii, care explica disfuncţiile psihice prin disfunc- 
ţii organice, ţinând de creier sau de mai vaga degeneres- 
cenţă. Pentru Freud, nevrozele sunt „psihonevroze", ceea 
ce înseamnă că simptomele rezultă dintr-un joc de forţe psi¬ 
hice, nu sunt un ecou psihic al unei cauze organice. Din 
apartenenţa nevrozei la psihic rezultă pentru psihanaliză 
problema sensului simptomului — condiţia de posibilitate 
a psihanalizei ca hermeneutică. Dezvăluind sensul ascuns 
al simptomului, actul hermeneutic al psihanalizei îşi reali¬ 
zează vocaţia terapeutică, pe care o putem descrie esenţial 
ca extindere a câmpului conştiinţei. 

însă niciodată Freud nu a teoretizat filosofic premisele 
efectului terapeutic al psihoterapiei analitice, niciodată nu 
s-a deplasat în planul ontologiei pentru a susţine cu argu¬ 
mentele clinicianului autonomia psihicului: dacă psihicul 
nu ar fi autonom, acţiunea terapeutică utilizând exclusiv 
mijloace psihice nu ar fi eficientă. 

Nici când vorbeşte despre vis şi combate teoriile „ştiin¬ 
ţifice", somatice, ale unui Binz, conform cărora visul este 
simpla expresie a diminuării, în timpul somnului, a activi¬ 
tăţii creierului, ca atare lipsit de orice sens, un produs ne¬ 
folositor, ba chiar dăunător, şi preferă teoriile „neştiinţifi¬ 
ce", populare, care susţin că visul are un sens ascuns ce 
poate fi descifrat, Freud nu invocă teoria psihanalitică a vi¬ 
sului — confirmare şi adâncire a concepţiilor tradiţionale — 

pentru a susţine în plan ontologic autonomia psihicului. La 
fel se întâmplă şi cu teoria actelor ratate: Freud revendică 
doar paternitatea tematizării în psihologie a actelor ratate, 
fără să fie preocupat de a dubla tematizarea psihologică de 
una filosofică (ontologică). Cu toate că, şi în acest caz, com¬ 
bate teoriile psihofiziologice despre actul ratat, care-1 con¬ 
cepeau ca pe un produs al oboselii, hipertensiunii, distra¬ 
gerii atenţiei etc., privându-1 de orice sens, sau pe cele 
lingvistice din perspectiva cărora actul ratat era produsul 
mecanic al relaţiilor fonetice dintre cuvinte, Freud nu mer¬ 
ge până la capăt, până la ontologie, cu descoperirea sa. Din¬ 
colo de intenţiile şi realizările teoretice ale lui Freud, actul 
ratat în viziune psihanalitică se adaugă teoriei simptomu¬ 
lui sau visului ca un argument în favoarea autonomiei aces¬ 
tei regiuni a fiinţei care este psihicul. 

In epoca modernă nu numai problema fiinţei „ca pro¬ 
blemă tematică pentru o adevărată cercetare" a căzut în ui¬ 
tare, cum arată Heidegger în Sein und Zeit, ci şi problema 
relaţiilor dintre regiunile fiinţei, fapt evidenţiat de Ludwig 
Klages. în introducerea la mult discutata lucrare Der Geist 
als Widerasacher der Seele (Spiritul ca adversar al sufletului), 
Klages explică deruta teoretică a contemporanilor prin ui¬ 
tarea uneia dintre descoperirile fundamentale ale vechilor 
greci: „avem în vedere admiterea metafizică a unei triple 
substanţe a omului — acopa (corp), cpu^i) (suflet) şi spirit, 
numit şi 7rveupa sau Jioyoq" 11 . Din istoricul pe care Klages îl 
schiţează reiese că, pregătită de presocratici, tema amintită 
devine idee conducătoare la gânditorii mari ai perioadei de 
înflorire, pentru a rămâne un centru de cristalizare în epo¬ 
ca elenistică. Tripartiţia corp-suflet-spirit supravieţuieşte în 
Evul Mediu, este anulată de cartezianism, renaşte pentru 
scurt timp în romantism, „intelectul calculator" al celei de-a 
doua jumătăţi a secolului al XlX-lea, în special şcolile psi¬ 
hologice, suprimând-o din nou. La informaţiile oferite de 
Klages trebuie să adăugăm că, în prima jumătate a secolului 

al XX-lea, filosof ia vieţii repune în atenţie tripartiţia antică, 
accentul căzând, în special la Klages, asupra relaţiei dintre 
spirit şi suflet, mai ales asupra opoziţiei dintre ele. 

în pofida dificultăţii de a defini conceptele filosofiei, 
printre care se numără şi „spirit", în istoria filosofiei, mai 
ales în cea germană, nu au lipsit încercările de acest gen. 
Necesitatea unui asemenea demers deriva, la unii filosofi, 
şi din faptul că spiritul este apanajul omului. Deţinerea se¬ 
cretelor spiritului ar fi livrat, în această logică, înseşi secre¬ 
tele umanului. în importanta, dar puţin cunoscuta în Ro¬ 
mânia, lucrare a lui Nicolai Hartmann Das Problem des geis- 
tigen Seins (Problema existenţei spirituale) putem citi chiar în 
Introducere: „Omul este o fiinţă spirituală, singura de acest 
fel pe care o cunoaştem. Desigur, el nu este «doar» fiinţă 
spirituală, însă este... în mod esenţial o fiinţă spirituală". 12 

Orice trecere în revistă a contribuţiei gânditorilor ger¬ 
mani la „problema existenţei spirituale" trebuie să înceapă, 
considerăm, cu lucrarea lui Hegel Filosofia spiritului. Găsim 
aici nu numai prima tratare majoră, care vizează exhausti¬ 
vul, a problematicii spiritului, nu numai definiţia omului 
ca fiinţă spirituală, definiţie preluată şi de Nicolai Hart¬ 
mann, după Hegel spiritul fiind „ceea ce este adevărat în 
om", dar şi prima tematizare importantă a relaţiei dintre 
spirit şi suflet, relaţie sub al cărei semn se plasează prezen¬ 
tul capitol. 

Dintre determinabile pe care Hegel le atribuie spiritu¬ 
lui, mă voi opri doar asupra celor care prezintă interes pen¬ 
tru filosofia inconştientului. Astfel, voi lăsa de o parte idea¬ 
litatea spiritului („suspendarea alterităţii ideii", întoarcerea 
ei la sine din altul), pentru a insista asupra universalităţii, 
consubstanţialităţii cu conştiinţa şi a relaţiilor care decurg 
de aici cu natura şi implicit cu sufletul. 

Spiritul, afirmă Hegel, este „universalul fiinţând pentru 
sine în mod universal". De aici rezultă că spiritul nu poate 
fi conceput în afara universalităţii şi că doar omul se ridică 

la „universalitatea gândirii", aceasta fiind nota sa distinc¬ 
tivă în raport cu natura, în timp ce animalul rămâne canto¬ 
nat la nivelul singularului: „animalul înfăţişează numai dia¬ 
lectica lipsită de spirit a trecerii de la o simţire singulară, 
care îi umple întreg sufletul, la altă simţire singulară, tot 
atât de exclusiv dominantă în el" 13 . Aşa cum spiritul nu 
poate fi gândit în afara universalităţii — dreptul, religia, 
eticul sunt spirit (obiectiv) tocmai datorită faptului că au 
un conţinut universal 14 —, tot astfel sufletul este asociat in¬ 
destructibil singularului. 

Dar omul nu este doar spirit, ci este în acelaşi timp na¬ 
tură. Regăsim cu Hegel relaţia om-animal (natură) în chiar 
interiorul omului, şi asta, în primul rând, sub forma rela¬ 
ţiei spirit-suflet. Pasajul cel mai clar din Filosofia spiritului, 
în ce priveşte concepţia lui Hegel despre suflet şi relaţia 
acestuia cu spiritul este, în opinia mea, cel dedicat bolii psi¬ 
hice. Hegel foloseşte termenul „Wahnsinn", traductibil în 
limba română prin demenţă sau nebunie. Deşi filosoful ger¬ 
man nu utilizează expresia care mai târziu va căpăta, în li¬ 
teratura germană de specialitate, girul uzului unanim şi 
anume „Geisteskrankheit" (boală a spiritului) totuşi el toc¬ 
mai despre boala spiritului vorbeşte. Această îmbolnăvire 
a spiritului e înţeleasă ca o slăbire a universalului din om, 
ceea ce permite manifestarea nestingherită a „naturalităţii" 
sale, numită şi „determinările egocentrice ale inimii": „Con¬ 
ţinutul ce devine liber în această naturalitate a sa, îl consti¬ 
tuie determinările egocentrice ale inimii, vanitatea, mân¬ 
dria şi celelalte pasiuni — iluzii, speranţe — dragostea şi 
ura subiectului" 15 . După Hegel, „ca nemijlocită, inima apar¬ 
ţine naturii şi este egocentrică", adică subiectivă. Aşadar, 
spiritul ca universal („principiile teoretice sau morale") ţine 
sub control, în condiţii de sănătate, naturalitatea, subiecti¬ 
vitatea, singularitatea omului. Intre spirit şi suflet există o 
tensiune permanentă, factorul dominant fiind, pentru o 
funcţionare normală, spiritul. Boala psihică echivalează cu 

inversarea raportului de forţe: „geniul rău al omului este 
cel ce în demenţă devine dominant..." 16 întrepătrunderea 
dintre cele două niveluri, imixtiunea subtilă a sufletului 
(singularul) în spirit, imixtiune documentată atât de con¬ 
vingător de Nietzsche şi apoi de Freud, este de neconceput 
pentru Hegel. în viziunea sa, spiritul e pur sau nu este. 

Chiar dacă senzaţia sau sentimentul, prin natura lor sin¬ 
gulare („...simţirea e ceva izolat, singular, accidental, ceva 
unilateral — subiectiv" 17 ), pot avea conţinuturi universale, 
spune Hegel cu referire la o tendinţă accentuată a epocii 
sale de a considera „inima şi simţirea" drept criterii ale bi¬ 
nelui, moralităţii, religiozităţii, totuşi ele reprezintă un ca¬ 
dru corupător pentru spirit în măsura în care un conţinut 
universal este prins într-o formă singulară. Cine se sprijină 
doar pe terenul simplei simţiri, se îndepărtează de terenul 
temeiurilor comune tuturor, terenul gândirii, singura care 
are acces la universal, ceea ce în plan practic presupune im¬ 
posibilitatea predicţiei naturii actului, simţirea producând 
în egală măsură acte bune şi acte rele. Să remarcăm identi¬ 
tatea de concepţie în această privinţă dintre Hegel şi Kant, 
ultimul devenind obiectul ironiei lui Schiller tocmai pentru 
separarea moralităţii de sentiment. 

Dintre rezultatele cercetării lui Hegel asupra spiritului, 
cea mai expusă revizuirilor ulterioare a fost ideea despre 
consubstanţialitatea dintre spirit şi conştiinţă. Pentru He¬ 
gel, de conştiinţă depinde însăşi universalitatea spiritului: 
dacă senzaţia stă în întregime sub semnul singularului şi 
accidentalului, ridicarea pe treapta conştiinţei asigură de¬ 
păşirea singularităţii, deoarece „conştiinţa îşi exercită inde¬ 
pendenţa faţă de materialul simţirii prin aceea că ea îl ridi¬ 
că din forma singularităţii în forma universalităţii şi reţine 
dintr-însul esenţialul omiţând ceea ce e pur accidental şi in¬ 
diferent..." 18 

Nu numai filosofia inconştientului bazată pe psihanali¬ 
ză contestă această indestructibilă asociere dintre spirit şi 

conştiinţă, asociere transformată în dogmă a filosofiei tra¬ 
diţionale, arhetipurile inconştientului colectiv descrise de 
Jung nefiind altceva decât spirit inconştient, dar şi filosofia 
independentă de psihanaliză din primele decenii ale seco¬ 
lului al XX-lea. Printre alţii, Nicolai Hartmann demonstrea¬ 
ză în Das Problem des geistigen Seins (Problema existenţei spi¬ 
rituale) că spiritul şi conştiinţa nu se suprapun: există, pe 
de o parte, o activitate spirituală inconştientă (creaţia şi re¬ 
ceptarea artistică, înţelegerea intuitivă, gândirea intuitivă, 
raţionamenul intuitiv), aşa cum există, pe de altă parte, con¬ 
ştiinţă şi inteligenţă nespirituale, puse în slujba nevoilor 
vitale, conştiinţă a cărei existenţă o constatăm şi la anima¬ 
lele superioare. Hartmann afirmă că înţelegerea spiritului 
din perspectiva conştiinţei este una din expresiile psiholo¬ 
gismului: „Astfel, spiritul nu trebuie înţeles prin conştiin¬ 
ţă. Existenţa spirituală nu este o dimensiune psihologică... 
Depăşirea psihologismului înseamnă eliberarea privirii fi¬ 
losofice pentru imperiul existenţei spirituale" 19 . 

Pericolul psihologismului nu ameninţă doar teoriile 
idealiste, cum este cea a lui Hegel, ci şi ceea ce Hartmann 
numeşte metafizicile inconştientului. Nu numai înţelege¬ 
rea spiritului din perspectiva conştiinţei scapă din vedere 
eterogenitatea sufletului în raport cu spiritul, ci şi ipoteza 
că spiritul este înrădăcinat în straturile sufleteşti profunde 
(inconştientul). Deşi Hartmann recunoaşte existenţa incon¬ 
ştientului psihic, falimentul psihologiei conştiinţei, precum 
şi existenţa spiritului inconştient, acest fapt nu-1 determină 
să facă vreo concesie psihologismului: „Chiar dacă existen¬ 
ţa sufletească nu este epuizată de conştiinţă şi chiar dacă 
existenţa spirituală este mai cuprinzătoare decât conştiin¬ 
ţa, totuşi ar fi eronat să punem în relaţie spiritul inconştient 
şi sufletul inconştient şi să-l caracterizăm pe primul din per¬ 
spectiva ultimului" 20 . Ilustrarea care ne este oferită provi¬ 
ne din domeniul logicii: legitatea logică prin intermediul 
căreia gândim lumea obiectuală nu ţine de existenţa sufle- 

tească, de actul de gândire, deşi nu suntem conştienţi de 
ea. Spiritul, conştient sau inconştient, se ridică deasupra su¬ 
fletului, fiind „sfera ontică superioară", conchide Hart- 
mann. 

Priveşte oare această obiecţie adusă de Hartmann meta¬ 
fizicilor inconştientului şi încercarea prezentă de a construi 
o filosofie a inconştientului pornind de la psihanaliză? Alt¬ 
fel spus, eterogenitatea spiritului şi sufletului ca regiuni ale 
existenţei nu anulează orice încercare de a gândi filosofic 
psihanaliza? Voi examina pe rând cele două idei principa¬ 
le ale unei filosofii a inconştientului bazate pe psihanaliză, 
idei pe care le-am prezentat în capitolul anterior. Prima din¬ 
tre ele, alimentată de hermeneutica psihanalitică, şi anume 
„impuritatea spiritului" nu pune în discuţie distincţia spi- 
rit-suflet, ci operează cu ea. Ideea impurităţii spiritului nu 
se referă la geneza spiritului din suflet, nu „explică" nive¬ 
lul ontic superior din perspectiva nivelului ontic inferior, 
cu alte cuvinte, nu este reducţionistă, ci descrise doar, refu¬ 
zând accentele psihologiste din psihanaliză, unele dintre 
ele prezente chiar în opera întemeietorului psihanalizei, un 
aspect al relaţiei dintre cele două niveluri ale existenţei, mai 
precis, relaţia dintre spiritul conştient şi sufletul inconştient. 

Procedând astfel, filosofia inconştientului completează 
şi adânceşte literatura de specialitate dedicată relaţiei din¬ 
tre spirit şi suflet. Consideraţiile lui N. Hartmann din Pro¬ 
blema existenţei spirituale au ca punct de plecare „experien¬ 
ţa", şi anume faptul că nu cunoaştem decât spiritul „purtat" 
( getragen ) de nivelul ontic inferior, cel al sufletului. Aceas¬ 
tă dependenţă a stratului superior, care este purtat, de stra¬ 
tul inferior, care-1 poartă, constituie un fapt ontic fără ex¬ 
cepţie în lume. De aici decurge imposibilitatea ca stratul 
superior, purtat, să fie independent de stratul inferior, pur¬ 
tător. Aşadar, spre deosebire de anumite orientări de gân¬ 
dire, calificate drept „visare speculativă", care susţin exis¬ 
tenţa unei lumi aparte a spiritului, alături de cea empirică. 

Hartmann afirmă că spiritul poate fi, în raport cu sufletul, 
doar autonom, şi nu independent. Ceea ce este valabil pen¬ 
tru orice strat superior în raport cu stratul imediat inferior, 
care joacă rolul de strat purtător. 

Faptul că spiritul este doar autonom în raport cu sufle¬ 
tul, şi nu independent îi impune, alături de determinaţiile 
care-i revin în exclusivitate, anumite determinaţii ale stra¬ 
tului purtător. în acest cadru al interrelaţiilor dintre spirit 
şi suflet se înscrie cu noi contribuţii şi filosofia inconştien¬ 
tului pe care o propun. înainte de a mă referi la „impurita¬ 
tea spiritului", prelucrare filosofică a hermeneuticii psih¬ 
analitice, iată modul în care concepe problema Nicolai 
Hartmann. 

Spre deosebire de relaţia organicului cu anorganicul, în 
care treapta inferioară este preluată de treapta superioară 
şi transformată de aceasta, legile fizicului rămânând în vi¬ 
goare şi în plan organic, psihicul nu se raportează în ace¬ 
laşi mod la organic, nu-1 preia, ci este doar „purtat" de aces¬ 
ta. „Viaţa sufletească nu «conţine» organismul în sine, 
organele nefiind elementele sale, nici măcar în sensul cel 
mai exterior; şi mai puţin legile organicului sunt pietrele 
sale de construcţie" 21 . De acelaşi tip este şi relaţia dintre 
spirit şi suflet: existenţa spirituală este purtată şi în acelaşi 
timp autonomă, prin autonomie netrebuind să înţelegem 
izolare, separare ( Abgelostheit ). 

Care sunt, aşadar, determinaţiile care revin spiritului în 
virtutea poziţiei sale ontice — aceea de a fi purtat de suflet? 
Alături de intersubiectivitate (obiectivitate), spontaneitate, 
personalitate, altitudinea individualităţii, diversitate etc., 
note specifice spiritului, acesta are în comun cu purtătorul 
său caracteristici cum ar fi temporalitatea, finitudinea, dis- 
tructibilitatea. Din perspectiva hermeneuticii psihanalitice, 
trebuie adăugat la enumerarea lui Hartmann încă un atri¬ 
but: impuritatea spiritului. Spiritul viu, spiritul întrupat in¬ 
clude, tocmai în virtutea faptului că este purtat de suflet. 



Impuritatea spiritului: psihanaliza ca hermeneutică 97 


elemente care-i sunt eterogene, deşi acestea funcţionează, 
împreună cu întregul care le înglobează, după legile spiri¬ 
tului. 

Relaţia dintre spirit şi suflet presupune nu numai as¬ 
pectul evidenţiat de Hartmann, şi anume faptul că stratul 
superior este „purtat" de stratul inferior, dar şi un alt as¬ 
pect, asupra căruia Hartmann nu insistă: este vorba de 
tensiunea dintre cele două niveluri eterogene, tensiune 
subliniată de Hegel, Klages şi Freud. Impuritatea spiritu¬ 
lui este una din soluţiile posibile pentru tensiunea dintre 
spirit şi suflet. 

Când am prezentat, cu câteva pagini mai înainte, con¬ 
cepţia lui Hegel despre boala spiritului care este demenţa, 
a reieşit clar că pentru autorul Filosofiei spiritului relaţia spi- 
rit-suflet este o relaţie de opoziţie tensionată: în condiţiile 
funcţionării normale a spiritului, acesta (universalul), îşi 
subordonează sufletul (singurul). îmbolnăvirea spiritului 
aduce cu sine nu numai o relaxare a controlului exercitat 
de spirit asupra sufletului, ci şi o inversare a raportului de 
forţe; din dominat, sufletul devine dominant. La Klages, as¬ 
pectul conflictual al relaţiei Geist-Seele, implicat de dezvol¬ 
tările lui Hegel, trece pe primul plan. Din declaraţiile pe 
care le face Klages la începutul cărţii sale Der Geist als 
Widersacher der Seele, adevărat manifest al filosofiei vieţii, 
reiese că înnoirea pe care o aduce în tratarea raportului spi- 
rit-suflet rezidă în două idei centrale: a) spre deosebire de 
concepţiile moştenite în problemă, care înfăţişau tripartiţia 
corp, suflet, spirit sub forma unei clădiri cu trei niveluri 
(corpul — temelia, sufletul — nivelul mijlociu, spiritul — 
ultimul nivel), Klages apropie până la indistincţie primele 
două straturi, care devin expresia vieţii; b) spiritul devine 
polul opus vieţii, care urmăreşte ca scop final, distrugerea 
vieţii, iar ca scop intermediar, separarea corpului de suflet 
şi a sufletului de corp. La pagina 7 a numitei lucrări putem 
citi: „...corpul şi sufletul sunt poli indestructibil uniţi ai 

celulei vieţii, între care spiritul se insinuează din exterior, 
asemeni unei pene, cu scopul de a-i separa, deci de a lipsi 
corpul de suflet şi sufletul de corp şi în acest fel de a ucide 
viaţa la care ajunge". 

Cartea lui Klages a rămas în istoria filosofiei prin insis¬ 
tenţa autorului asupra conflictului dintre Geist şi Seele, pre¬ 
cum şi asupra acţiunii mortificatoare pe care spiritul o exer¬ 
cită asupra sufletului, insistenţă care a generat numeroase 
controverse. In timp ce la Hegel, controlul exercitat de spi¬ 
rit asupra naturalităţii omului este valorizat pozitiv, la Kla¬ 
ges valorizarea aceluiaşi aspect devine negativă. Spiritul, 
care înseamnă cuprindere ( Erfassen ), înţelegere prin concep¬ 
tualizare ( Begreifen ) şi judecare ( Urteilen ) parazitează prin¬ 
cipiul vital (sufletul), trăirea la nivel senzorial ( Sinnesein- 
druck) şi afectiv ( Gefiihl ), distrugând, prin caracterul său 
punctual, care întrerupe fluxul devenirii, imaginile şi sim¬ 
bolurile. „Abia intelectul unei vitalităţi împovărate de spi¬ 
rit ucide, fragment cu fragment, imaginile lumii, până când, 
în cele din urmă, rămân doar lucrurile, iar în viitor, doar ci¬ 
frele." 22 Spiritul, scrie în altă parte Klages, a rupt unitatea 
dintre suflet şi lume, manifestă în fenomene cum ar fi tele- 
patia, presimţirile, clarviziunea, pentru a oferi în schimb 
calculul. 

Cu tema represiunii pe care cultura o exercită asupra in¬ 
stinctelor, temă prezentă în toate lucrările lui Freud, înce¬ 
pând cu Studii asupra isteriei (1895), cartea de început a psih¬ 
analizei, dar, mai ales în Disconfort în cultură (1936), 
întemeietorul psihanalizei se înscrie firesc în prelungirea 
criticii culturii practicate de filosofia vieţii, mai întâi de 
Nietzsche şi apoi de Klages. Contribuţia specifică a psih¬ 
analizei, pe care o voi discuta în capitolul următor, consa¬ 
crat antropologiei, constă în documentarea prin material 
clinic a disfuncţiilor pe care le induce spiritul (cultura) în 
planul sufletului: nevrozele concepute ca boli de integrare 
culturală, de trecere de la natură la cultură. 

în paragraful de faţă mă refer doar la ideea impurităţii 
spiritului, în a cărei dezvoltare şi adâncire rezidă aportul 
hermeneuticii psihanalitice la problematica relaţiei Geist-Se- 
ele. Şi în această privinţă psihanaliza se înscrie în prelun¬ 
girea unui important reprezentant al filosofiei vieţii — Fr. 
Nietzsche. Spre deosebire de acesta, care îşi obţinea ideile 
doar din intuiţie, speculaţie şi introspecţie, psihanaliza se 
alimentează dintr-o practică psihoterapeutică de un tip 
aparte — sursă de profunzime de neatins pe alte căi şi mo¬ 
dalitate de control pentru teorie. 


3. Principiile hermeneuticii psihanalitice 

înainte de a expune ideea impurităţii spiritului din per¬ 
spectivă psihanalitică este necesar să prezentăm esenţiali- 
zat principiile hermeneuticii psihanalitice, principii care o 
individualizează printre celelalte hermeneutici. Admiterea 
existenţei inconştientului psihic constituie particularitatea 
principală a psihanalizei ca hermeneutică. Prin studiul ne¬ 
vrozelor, Freud a descoperit că simptomul este provocat de 
acţiunea patogenă a unor conţinuturi psihice la care conşti¬ 
inţa nu are acces şi care sunt patogene tocmai pentru că se 
află în afara sferei de cuprindere a conştiinţei. 

Descoperirea inconştientului psihic este epocală nu nu¬ 
mai pentru psihologie, ci şi pentru filosofie, în speţă pen¬ 
tru abordarea relaţiei Geist-Seele. Dezmărginirea psiholo¬ 
giei, care, din momentul apariţiei psihanalizei, nu mai 
poate, cel puţin obiectiv, accepta limitarea psihicului la con¬ 
ştiinţă, trebuind să admită că psihicul este nu numai con¬ 
ştient, ci şi inconştient, mai mult, că dimensiunea incon¬ 
ştientă se dovedeşte a fi decisivă, este dublată în plan 
filosofic de posibilitatea de a înţelege într-un mod nou re¬ 
laţia Geist-Seele. Aportul psihanalizei în această privinţă se 

concretizează mai întâi în relevarea unei noi dimensiuni a 
sufletului — sufletul inconştient. Conţinuturile sufletului 
inconştient lămuresc modalităţile interferenţei sale cu spi¬ 
ritul conştient. 

Dacă vom compara concepţia lui Hegel despre suflet 
cu cea a lui Freud, vom constata că există cel puţin o apro¬ 
piere esenţială: ambii, ca de altfel şi Klages, îl echivalează 
cu naturalitatea omului. Pentru a specifica viziunea lui 
Freud, putem desemna sufletul ca totalitatea conţinuturi- 
lor singulare, neacceptate de cultură (spirit), ale vieţii in¬ 
stinctuale, accentul căzând în primul rând pe sexualitatea 
infantilă, care devine obiectul refulării tocmai datorită na¬ 
turii sale anticulturale. E suficient, pentru a ilustra afirma¬ 
ţia, să invoc tendinţele incestuoase ale copilărie, pe care 
psihanaliza le înregistrează în inconştientul tuturor oa¬ 
menilor. 

Discutând într-un studiu din 1915 (Triebe und Triebschic- 
ksale), despre „destinele instinctelor", Freud menţionează, 
alături de transformarea în contrariu, întoarcerea împotri¬ 
va propriei persoane, sublimarea şi refularea. Pentru înţe¬ 
legerea relaţiei spirit-suflet din perspectivă psihanalitică 
de o importanţă paradigmatică este tocmai refularea. Ge¬ 
neric, putem spune să sufletul inconştient se naşte prin re¬ 
fulare, adică prin respingerea şi menţinerea în afara con¬ 
ştiinţei a anumitor conţinuturi psihice. Freudian vor¬ 
bind — şi deocamdată mă concentrez asupra punctului de 
vedere al întemeietorului psihanalizei —, îndepărtarea din 
conştiinţă a unui anumit conţinut este necesară pentru a 
evita un conflict producător de neplăcere între o tendinţă 
instinctuală singulară şi o cerinţă culturală. Freud, asemeni 
lui Hegel, plasează natura (sufletul) în opoziţie faţă de cul¬ 
tură (spiritul). 

Reprimate pe parcursul trecerii de la natură la cultură, 
anumite tendinţe instinctuale vor constitui partea cea mai 
mare şi cea mai importantă, în viziune psihanalitică, a 

vieţii psihice — inconştientul. însă o caracteristică defini¬ 
torie a inconştientului este dinamismul. Conţinuturile psi¬ 
hice refulate au tendinţa permanentă de a reveni în conşti¬ 
inţă. Cum acestei reveniri i se opune instanţa refulantă, 
„întoarcerea refulatului" nu este posibilă, cu anumite ex¬ 
cepţii, decât în forme deghizate, mascate. La toate produ¬ 
sele activităţii umane participă inconştientul, prezenţa sa 
nefiind însă nemijlocită, ci mijlocită (de deformări). Nu nu¬ 
mai simptomul, visul, actul ratat, dar şi cuvântul de spirit, 
opera artistică, morala, religia au o structură de sens bie- 
tajată: un conţinut manifest înregistrat de conştiinţă, în care 
trebuie să căutăm conţinutul (sensul) latent (inconştient), 
care va fi întotdeauna de natură instinctuală. Pentru a ne 
referi doar la relaţia dintre spiritul conştient şi sufletul in¬ 
conştient, se poate spune că, întotdeauna, în sacru vom 
găsi ascuns profanul. 

Hermeneutica psihanalitică include o tehnică de desci¬ 
frare a deformărilor fără de care sufletul inconştient nu se 
poate manifesta, datorită cenzurii, la nivelul spiritului con¬ 
ştient. Paradigma hermeneuticii psihanalitice este interpre¬ 
tarea visului. Pentru că asemeni visului, produsele spiritu¬ 
ale presupun un travaliu de traducere a sensului 
conţinutului latent, fapt atestat de suprapunerea perfectă 
dintre tehnica visului şi tehnica Witz-ului sau a creaţiei ar¬ 
tistice, de exemplu, interpretarea visului, ca demers invers 
încifrării onirice, oferă cheia pentru orice descifrare a sen¬ 
sului latent în sensul manifest. 

Din rândurile de mai sus reiese că hermeneutica psih¬ 
analitică este de neconceput fără stabilirea a două identi¬ 
tăţi structurale: a) dincolo de varii deosebiri, simptomul ne¬ 
vrotic, pe de o parte, şi visul, actul ratat, cuvântul de spirit, 
pe de altă parte, au aceeaşi structură duală (conţinut mani¬ 
fest — conţinut latent); cu alte cuvinte, boala (nevroza) şi 
sănătatea psihică, de care ţin visul, actul ratat şi cuvântul 
de spirit, se deosebesc doar gradual; b) produsele culturale 

majore, cum ar fi literatura, şi produsele psihice individu¬ 
ale de tipul visului nu se deosebesc structural, în ambele 
sensul manifest şi sensul latent interferând la nivelul pri¬ 
mului, deşi literatura încorporează valoarea estetică, în timp 
ce visului îi este eterogenă. Atât în literatură, cât şi în vis 
vom regăsi aceleaşi conţinuturi refulate. Că Freud cunoş¬ 
tea diferenţa dintre literatură şi vis în plan axiologic o do¬ 
vedeşte afirmaţia sa despre inaccesibilitatea talentului scri¬ 
itorului, sursa valorii estetice, pentru psihanaliză, afirmaţie 
avansată la începutul studiului său dedicat lui Dostoievski 
(.Dostoievski şi paricidul). 


4. Spiritul inconştient şi 
problema psihologismului 

Dacă „impuritatea spiritului", prima din ideile în jurul 
căreia se poate construi o filosofie a inconştientului pornind 
de la psihanaliză, nu stă sub semnul psihologismului, în¬ 
trucât nu reduce spiritul la suflet, relevând doar imixtiunea 
deghizată a sufletului la nivelul spiritului, ideea spiritului 
inconştient pare a fi, cel puţin în variantă freudiană, într-o 
situaţie diferită. 

Nu numai Nicolai Hartmann, ci şi Max Scheler susţine 
că spiritul nu poate fi derivat din suflet. Metoda psiholo¬ 
gică în filosofie, pe care Max Scheler o descrie şi combate 
în amplul studiu Die transzendentale und die psychologische 
Methode, metodă bine reprezentată în primele decade ale 
secolului al XX-lea prin gânditori ca Lipps, Laas, James, 
Avenarius, Cornelius, afirmă însă tocmai ideea contrară: 
„Tot ceea ce ne este dat ca ceva obiectual real, fie că e vor¬ 
ba de corpuri, tradiţii, procese sufleteşti singulare, ştiinţă, 
artă, religie, constituie fapte de conştiinţă ( Bewufitseinsta- 
tsachen ) de care luăm cunoştinţă prin experienţă. Orice 

abordare filosofică, fie că se numeşte teoria cunoaşterii, lo¬ 
gică, etică, estetică, metafizică nu poate avea altă sarcină 
decât de a constata anumite fapte de conştiinţă, de a le de¬ 
scrie, clasifica şi de a le explica cauzal geneza" 23 . Spre de¬ 
osebire de metoda transcendentală care practică o reduc¬ 
ţie logică, metoda psihologică apelează la o reducţie 
cauzală. Din perspectiva celei din urmă, sarcina teoriei cu¬ 
noaşterii ar fi, arată Scheler, de a vedea cum s-au format 
conceptele cele mai generale ale ştiinţei în experienţa psi¬ 
hică reală, şi nu de a înregistra modul în care se succed 
conceptele în logica atemporală. 

Dacă Freud s-ar fi manifestat ca filosof profesionist, Max 
Scheler l-ar fi situat cu siguranţă printre reprezentanţii me¬ 
todei psihologice. Dar nu în legătură cu „faptele de conşti¬ 
inţă", ci în legătură cu faptele ce ţin de inconştient. Deşi nu 
tematizează problema spiritului inconştient, Freud e pri¬ 
mul din mişcarea psihanalitică la care o întâlnim. Restruc¬ 
turările teoretice pe care le aduce a doua teorie freudiană 
despre aparatul psihic, elaborată în jurul anului 1920, ne 
pun de fapt în faţa a două tipuri de inconştient, nu numai 
eterogene, ci şi opuse. Primul tip este ceea ce în termenii re¬ 
laţiei spirit-suflet am numit suflet inconştient, adică totali¬ 
tatea conţinuturilor singulare care ţin de viaţa instinctuală 
şi care sunt, din acest motiv, repudiate şi reprimate de di¬ 
mensiunea culturală a omului. Deşi reprimate, ele se ma¬ 
nifestă deghizat la nivelul spiritului conştient. Din punct 
de vedere moral, acest prim tip de inconştient poate fi echi¬ 
valat cu răul, cu demonicul. 

Cel de-al doilea tip de inconştient pe care-1 descrie teo¬ 
ria freudiană târzie poate fi calificat ca situându-se sub 
semnul binelui. Există, după Freud, o instanţă inconştien¬ 
tă (supraeul), care încorporează cerinţele culturale (morale, 
estetice, civice) — adevărata dimensiune spirituală incon¬ 
ştientă a personalităţii. însă, după Freud, spiritul incon¬ 
ştient se formează pe parcursul ontogenezei din elemente 

care ţin de suflet — sentimentele de iubire şi ură, care dau 
conţinut complexului Oedip. Vom amâna pentru capitolul 
al IV-lea, dedicat tratării spiritului inconştient, discuţia re¬ 
feritoare la posibilitatea sau imposibilitatea de a deriva spi¬ 
ritul din suflet, mărginindu-ne aici la a menţiona că în 
psihanaliza freudiană există, alături de perspectiva gene¬ 
tică asupra spiritului, pe care o putem califica din unghiul 
de vedere al unui Scheler sau Hartmann, drept psihologis- 
tă, o perspectivă funcţională. Din acest ultim punct de ve¬ 
dere se recunoaşte autonomia spiritului. Chiar dacă se naş¬ 
te din suflet, spiritul are, după Freud, autonomie 
funcţională. Odată constituit, spiritul inconştient funcţio¬ 
nează după legi proprii, controlează şi se opune sufletului 
inconştient, uneori chiar mai eficient decât o poate face spi¬ 
ritul conştient. 

Concepţia lui Jung despre spiritul inconştient (arhetipu¬ 
rile inconştientului colectiv) satisface integral exigenţele fi¬ 
losofice privitoare la spirit. Intr-un prim moment al elabo¬ 
rării teoriei inconştientului colectiv, cel anterior anilor 
1936-1937, când arhetipurile erau considerate a fi precipi¬ 
tate ale experienţei filogenetice a speciei umane, „patterns 
of behaviour" sau instincte culturale, am putea identifica 
totuşi o formă diluată de psihologism — antropologismul. 
Conform acestuia, arată Mircea Florian în Logică şi episte¬ 
mologie, „legile logicii (şi alte manifestări alte spiritului, am 
adăuga) sunt legi umane, prin urmare, adevărul cel mai 
obiectiv păstrează un coeficient uman, relaţia cu subiecti¬ 
vitatea." 24 Varianta ultimă a teoriei lui Jung însă, care aban¬ 
donează viziunea biologică asupra formării arhetipurilor şi 
lasă deschisă poarta spre metafizic, nu contrazice cerinţele 
obiectivismului. Este momentul în care Jung depăşeşte mo¬ 
nismul lui Freud şi se declară dualist. Spiritul şi materia 
sunt două entităţi independente, care nu pot fi derivate una 
din alta. Inconştientul colectiv, echivalat de Jung cu spiri¬ 
tul inconştient, nu datorează nimic în ce priveşte constitui- 

rea sa experienţelor individuale şi nici experienţelor funda¬ 
mentale ale genului uman. 

Funcţionarea spiritului inconştient nu este, pentru Jung, 
afectată de sufletul inconştient, spre deosebire de funcţio¬ 
narea spiritului conştient. Acţiunea generatoare de cultură 
a arhetipurilor este directă, nemijlocită, neperturbată sau 
impurificată de elemente singulare. Pentru a folosi un ter¬ 
men al lui Blaga, spiritul inconştient, înţeles ca inconştient 
colectiv, se manifestă prin „personanţă" în planul conştiin¬ 
ţei, adică nemodificat, nedeformat, doar diminuat, asemeni 
unui ecou. 

Odată fixate cadrele filosofice ale hermeneuticii psihana¬ 
litice, se poate trece la dezvoltarea ideii impurităţii spiritu¬ 
lui. Subcapitolele „Actul ratat şi cogito-ul cartezian", „In¬ 
terpretarea visului — paradigmă a hermeneuticii psihana¬ 
litice", „Hermeneutica simptomului nevrotic" vor pregăti 
treptat terenul pentru subcapitolele dedicate literaturii, mo¬ 
ralei, religiei sau ştiinţei, în care, utilizând instrumentele 
dobândite pe parcurs, voi documenta modul în care sufle¬ 
tul inconştient se insinuează în spiritul conştient. 


5. Actul ratat şi cogito-ul cartezian. 

Problema subiectului 

Din perspectiva filosofiei inconştientului, studiul actu¬ 
lui ratat este mai curând un necesar exerciţiu pregătitor 
pentru documentarea ideii impurităţii spiritului. Imixtiu¬ 
nea conţinuturilor inconştiente (preconştiente) în planul 
conştiinţei nu vizează spiritul conştient, mai ales dacă e vor¬ 
ba de fenomene ca uitarea unor proiecte sau pierderea de 
obiecte. Cercetarea lapsusurilor — greşelile de pronunţare, 
scriere sau lectură a cuvintelor — ar putea fi chiar mai mult 
decât un exerciţiu pregătitor, dacă vedem în cuvânt, aşa 



io6 


Filosofia inconştientului 


cum gândea Constantin Noi ca, forma cea mai pregnantă a 
spiritului. Intenţia inconştientă ar perturba, modifica, de¬ 
forma, în acest caz, însuşi elementul spiritului. 

Chiar dacă varianta de act ratat care este lapsusul ne-ar 
apropia mai mult de hermeneutica fenomenelor culturale 
complexe, totuşi atuul cognitiv al actului ratat rămâne, in¬ 
diferent de tipul său, transparenţa, derivată din simplitate. 
Reconstruirea cu mijloace psihanalitice a sensului latent 
dintr-un roman cum este Casa Buddenbrook de Thomas 
Mann este incomparabil mai dificilă decât identificarea, cu 
aceleaşi mijloace, a intenţiei ascunse care a dus la ratarea 
unei întâlniri sau a factorului perturbator inconştient 
dintr-un lapsus. 

Deoarece actul ratat revelează câteva din particularită¬ 
ţile hermeneuticii psihanalitice, particularităţi care pot fi re¬ 
găsite şi în cazul visului, simptomului nevrotic sau cuvân¬ 
tului de spirit, mă opresc asupra lor înainte de a vedea în 
ce fel hermeneutica actului ratat ne pregăteşte pentru o 
nouă înţelegere a relaţiei spirit-suflet. 

Ce frapează de la început este discrepanţa dintre carac¬ 
terul insignifiant al fenomenului şi importanţa pe care i-o 
acordă psihanaliza. în acest sens, trebuie menţionat că 
abia psihanaliza teoretizează coerent actul ratat, Freud re- 
vendicându-şi pe bună dreptate paternitatea includerii 
sale în câmpul psihologiei. De ce a fost nevoie de atâta 
timp — Psihopatologia vieţii cotidiene apare abia în 1903 — 
pentru ca un fenomen cotidian să facă obiectul unei teo¬ 
rii psihologice de sine stătătoare? Cauza pare a fi tocmai 
insignifianţa sa. Disfuncţiile psihice subsumate sub deno- 
minarea de act ratat afectează doar pasager aspecte nee¬ 
senţiale ale vieţii psihice, spre deosebire de simptom care 
afectează durabil aspecte esenţiale. Pronunţarea sau audi¬ 
ţia greşită a unui cuvânt sunt punctuale şi pot fi corecta¬ 
te imediat, înainte de a deveni o problemă pentru individ. 
Pe de altă parte, actele ratate nu au, cu excepţia pierderii 

de obiecte, consecinţe pragmatice demne de a fi luate în 
seamă. 

Importanţa pe care psihanaliza o acordă actelor ratate 
pare disproporţionată în raport cu locul pe care ele îl ocu¬ 
pă în viaţa psihică. Cartea pe care Freud le-o dedică, toc¬ 
mai Psihopatologia vieţii cotidiene, constituie cheia de boltă 
a extinderii psihanalizei de la psihopatologie la psiholo¬ 
gie, de la fenomenele morbide la cele ale stării de sănăta¬ 
te. După A. Farrou şi H. Scheffer, „psihanaliza şi-a schim¬ 
bat în mod fundamental poziţia prin descoperirea actelor 
ratate, mai mult decât o făcuse cu teoria viselor. Dacă nu 
există decât o tranziţie între normal şi nevrotic, dacă, în 
structura psihologiei abisale, nu există decât o diferenţă 
de grad între lapsus şi cea mai penibilă obsesie, atunci 
psihanaliza nu mai este o psihoterapie, o metodă curati¬ 
vă pentru bolile psihicului, ci mai curând psihologia vie¬ 
ţii normale" 25 . 

Capitolul final din Psihopatologia vieţii cotidiene, intitu¬ 
lat semnificativ „Determinism. Credinţă în hazard şi su¬ 
perstiţie" dezvoltă, în prelungirea cercetării actului ratat, 
una din ideile predilecte ale lui Freud — ideea caracteru¬ 
lui riguros al determinismului psihic. Faptul că perturbă¬ 
rile minore ale vieţii psihice de tipul actului ratat se do¬ 
vedesc a fi, în pofida aparenţelor, „pe deplin motivate şi 
determinate de motive necunoscute conştiinţei", îl întă¬ 
reşte pe Freud în convingerea că în viaţa psihică nu exis¬ 
tă hazard. 

Aşadar, locul central acordat actului ratat în edificiul 
psihanalizei este concordant cu unul din principiile herme¬ 
neuticii freudiene, şi anume cu principiul discordanţei între 
importanţa indiciilor şi importanţa problemei la care trimit. Mai 
ales interpretarea viselor a demonstrat că tot ce, în conţinu¬ 
tul manifestat, este neînsemnat, minuscul, trimite la aspec¬ 
te esenţiale din conţinutul latent. Tot astfel, insignifiantul 
act ratat aduce dovada decisivă referitoare la unitatea 

structurală dintre boală şi sănătatea psihică, precum şi la 
rigurozitatea determinismului psihic. Ceea ce din perspec¬ 
tiva conştiinţei pare produsul hazardului este în fapt pro¬ 
dusul determinismului psihic inconştient. 

Disputa lui Freud cu adepţii altor puncte de vedere ex¬ 
plicative asupra actului ratat conduce la o altă trăsătură 
esenţială a hermeneuticii psihanalitice. Reprezentanţii 
orientării fiziologice sau psihofiziologice, printre aceştia nu- 
mărându-se şi celebrul Wundt, susţineau că fenomene ca 
tulburările circulatorii, oboseala, excitaţia, perturbările de 
atenţie constituie cauzele sau, cel puţin, condiţiile necesa¬ 
re pentru producerea actului ratat. în schimb, reprezentan¬ 
ţii punctului de vedere pe care-1 putem numi „fonetic" (fi¬ 
lologul Meringer şi psihiatrul Meyer) subliniază rolul jucat 
de relaţiile fonetice dintre cuvinte — consonanţe, asonan- 
ţe — în formarea greşelilor de limbaj. Ca şi factorilor fizio¬ 
logici sau psihofiziologici, factorilor fonetici li se atribuie 
rolul de cauze sau condiţii necesare. 

Susţinut de numeroase exemple, efortul lui Freud, de 
altfel încununat de succes, vizează reducerea importanţei 
factorilor mai sus menţionaţi la rangul de simple condiţii fa- 
vorizante. Consecinţa demonstraţiei lui Freud este că dis- 
funcţiile grupate sub termenul generic de acte ratate sunt 
fenomene psihice, adică fenomene cu sens, rezultanta inter¬ 
ferenţei a două intenţii — una conştientă şi perturbată, alta 
preconştientă sau inconştientă şi perturbatoare. Plasarea 
precumpănitoare a actului ratat în câmpul psihicului, de¬ 
taşarea sa de somatic sau fizic, permite conceperea sa ca un 
fenomen cu sens, îl transformă în obiect al hermeneuticii. 
Vom constata acelaşi demers în cazul visului şi al simpto¬ 
mului nevrotic: ambele sunt fenomene psihice provenite 
din înfruntarea unor tendinţe psihice contrare, doar astfel 
putându-se vorbi de sensul lor. După Freud, problema sen¬ 
sului se poate pune cu îndreptăţire doar începând cu lumea 
psihică. 

După o cercetare extrem de minuţioasă, în finalul Psiho¬ 
patologiei vieţii cotidiene, Freud enunţă câteva concluzii ge¬ 
nerale. Printre acestea, un loc important îl ocupă ideea re¬ 
feritoare la natura (sau conţinutul) tendinţelor inconştiente 
care, interferând cu o intenţie conştientă, produc actul ra¬ 
tat. în cele mai multe cazuri, tendinţa perturbatoare ţine, 
dacă gândim lucrurile în termenii relaţiei spirit-suflet, de 
suflet, de ceea ce e singular în naturalitatea omului. „Sen¬ 
timentele şi impulsurile egoiste, gelozia, ostilitatea, toate 
reprimate de educaţia morală, se folosesc adesea, la omul 
sănătos, de calea actului ratat pentru a-şi manifesta forţa 
incontestabilă, nerecunoscută însă de instanţele psihice su¬ 
perioare." 26 

întreaga problematică a opoziţiei dintre natură şi cultu¬ 
ră (suflet-spirit) e conţinută în rândurile de mai sus şi poa¬ 
te fi regăsită în toate lucrările importante ale lui Freud. Ten¬ 
siunea dintre cele două dimensiuni se rezolvă în cazul 
actului ratat printr-o cedare de scurtă durată, la care cerin¬ 
ţele culturale sunt constrânse să consimtă sub presiunea 
tendinţelor naturale (singulare). „Producerea acestor acte 
ratate şi acţiuni accidentale echivalează în bună parte cu o 
tolerare comodă a ceea ce nu este moral." De obicei, inter¬ 
ferenţa dintre acţiunea conştientă şi tendinţa inconştientă 
apare ca un compromis al celor două, ca o condensare a lor, 
în care ponderea unuia sau altuia din elementele compo¬ 
nente variază în funcţie de situaţia raportului de forţe. Mult 
mai rar se întâmplă ca tendinţa subiacentă să înlocuiască 
complet intenţia conştientă. Este cazul preşedintelui Came¬ 
rei Deputaţilor din Austria, din timpul lui Freud, care a des¬ 
chis într-o zi şedinţa spunând: „Stimaţi domni, constat pre¬ 
zenţa unui număr suficient de persoane şi declar şedinţa 
închisă". 

Adâncindu-ne pentru o clipă în uriaşa cazuistică oferi¬ 
tă de Freud, constatăm că unul din motivele subiacente care 
produc în mod frecvent lapsusul este ostilitatea. S. Ferenczi, 

cunoscutul discipol al lui Freud, relatează că într-o discu¬ 
ţie despre oraşele Italiei septentrionale care păstrează sem¬ 
nele influenţei austriece nu a fost capabil să reproducă nu¬ 
mele oraşului la care se gândea — Verona. Amnezia a fost 
provocată de coincidenţa de nume dintre oraşul italian şi bă¬ 
trâna servitoare a casei unde fusese găzduit în respectivul 
oraş (în maghiară, Veronica se pronunţa Verona), servitoare 
faţă de care nutrea puternice sentimente de antipatie. 

Uneori, ostilitatea inconştientă poate genera acte ratate 
mai mult sau mai puţin benigne. Freud reproduce după 
Hitschmann un caz de lapsus repetat în redactarea reţete¬ 
lor, în care medicul, un bărbat tânăr incomodat în viaţa sa 
erotică de convieţuirea cu bătrâna sa mamă şi un frate mai 
tânăr, prescrie unor doamne în vârstă doze de zece ori mai 
mari de beladonă, fiind silit, în momentul în care şi-a dat 
seama de eroare, să retragă reţeta. Tânărul medic a depla¬ 
sat asupra pacientelor sale vârstnice atât ostilitatea faţă de 
mama sa, cât şi dorinţa de a o elimina. Cum ostilitatea faţă 
de părinţi este una din atitudinile pe care cultura le con¬ 
damnă extrem de sever, ea nu se poate manifesta direct, ci 
doar pe calea de două ori ocolită a actului ratat periculos 
faţă de femeile în vârstă, care-i aminteau de mama sa. 

Nu doar o dorinţă distructivă inconştientă se poate ex¬ 
prima prin actul ratat, ci şi una autodistructivă. Freud vor¬ 
beşte despre „sinuciderea inconştientă". „Cunosc mai mul¬ 
te cazuri de accidente fatale aparent întâmplătoare (căderi 
de pe cal sau din trăsură), despre care se poate presupune, 
în lumina împrejurărilor în care s-au produs, că sunt sinu¬ 
cideri inconştiente." 27 Afirmaţia este susţinută prin cazul 
unui excelent ofiţer de cavalerie, care în timpul unor curse, 
contrar abilităţilor sale recunoscute, cade din şea, se răneş¬ 
te grav şi în câteva zile moare. Circumstanţele accidentului 
sunt dominate de decesul mult-iubitei sale mame, fapt 
care-1 deprimă profund. In aceeaşi categorie pot fi incluse 
şi automutilările. 

Agresivitatea inconştientă îndreptată împotriva semeni¬ 
lor se poate manifesta şi sub forma benignă a deformării de 
nume proprii. Ca şi în cazul în care deformarea unor astfel 
de nume este conştientă, intenţionată, lapsusul trădează 
dispreţul faţă de cel al cărui nume este pronunţat incorect. 
Un contemporan al lui Freud, care nu accepta metoda ca- 
thartică propusă de acesta şi de Breuer, vorbea de metoda 
„Freuer-Breud"! Invers, când autorul lapsusului îşi atribuie 
numele unei persoane străine, acest fapt trădează aspiraţia 
inconştientă spre o poziţie, situaţie inaccesibilă altfel decât 
printr-o „uzurpare" momentană. 

Aprecierea conţinută în denominarea tehnică a feno¬ 
menului, atât în limba germană ( Fehlleistung ), cât şi în lim¬ 
ba română (act ratat), indică inconfundabil contraperfor- 
manţa, eroarea, disfuncţia, eşecul unei activităţi conştiente, 
însă doar din perspectiva conştiinţei, valorizarea este ne¬ 
gativă. Din perspectiva inconştientului, actul ratat este un 
act reuşit: tendinţa refulată a reuşit să se impună fie doar 
şi pentru o clipă, în pofida interdicţiilor culturale. Natu- 
ralitatea singulară a străpuns bariera normelor culturale, 
lăsându-ne să întrevedem terenul mişcător, mlăştinos pe 
care a fost edificată cultura. în acest sens, actul ratat este 
o mărturisire, nu numai individuală, ci şi colectivă. Victo¬ 
ria culturii asupra naturii este doar parţială şi provizorie. 
Forţele pe care spiritul, cultura le-a alungat în inconştient 
revin la suprafaţa conştiinţei în anumite momente, parcă 
pentru a ne avertiza împotriva iluziei despre atotputerni¬ 
cia culturii. 

Când la acuzaţia de venalitate, direcţia unui periodic din 
Austria contemporan cu Freud a răspuns: „Cititorii noştri 
sunt martori că noi am apărat întotdeauna binele general 
în modul cel mai interesat", înlocuirea cuvântului dezinte¬ 
resat, vizat de intenţia conştientă, prin contrariul său, echi¬ 
valează cu o mărturisire. La fel stau lucrurile în cazul reco¬ 
mandării pe care autorul unor scrisori o face unei rude: în 

loc de îndemnul de a consulta pe profesorul X, în text a 
apărut „de altfel te sfătuiesc să-l insulţi fără întârziere pe 
profesorul X". în sfârşit, atât de frecventul obicei al persoa¬ 
nelor căsătorite de a se juca cu verigheta trădează dificul¬ 
tăţi conjugale şi gânduri ostile mariajului. 

Demn de remarcat este şi faptul că actul ratat ne prile¬ 
juieşte nu numai întâlnirea cu inconştientul „de jos", 
într-una din formele sale. Psihopatologia vieţii cotidiene este 
una din rarele lucrări unde Freud vorbeşte şi de refularea 
binelui. Exemplul oferit este concis şi concludent: interzi- 
cându-şi, în timpul doliului care a urmat decesului mamei 
sale, frecventarea teatrelor, o doamnă din Viena cedează, 
spre sfârşitul perioadei cuvenite, presiunii prietenilor şi-şi 
cumpără bilet pentru un spectacol care se anunţa foarte in¬ 
teresant. Ajunsă la teatru, constată că şi-a pierdut biletul. 
Intenţia inconştientă nu mai stă în acest caz sub semnul 
singularului, egoismului, răului, ci sub semnul binelui, al 
generalului, respectarea până la capăt a doliului asumat. 
Este vorba de unul din pasajele care-i va fi inspirat pe cul- 
turaliştii americani să extindă accepţia termenului „refu¬ 
lare", care, în concepţia lor, vizează nu numai tendinţele 
instinctuale interzise, accepţie prevalentă la Freud şi în 
psihanaliza ortodoxă, ci şi tendinţele de sorginte cultura¬ 
lă, „binele". 

Indiferent dacă e rezultatul intervenţiei inconştientu¬ 
lui „de jos" sau al inconştientului „de sus", actul ratat tri¬ 
mite şi la o altă problemă filosofică, problema cogito-ului 
şi a subiectului, înrudită cu problema impurităţii spiritu¬ 
lui. Asemeni visului, simptomului nevrotic, cuvântului 
de spirit, actul ratat demonstrează că planul conştient, la 
nivelul căruia se manifestă, constituie doar „locul efecte¬ 
lor de sens", şi nu originea sensului. De aceea, psihana¬ 
liza este, alături de structuralism, una din disciplinele 
care pune în discuţie pretenţia „de a considera reflexia 
subiectului asupra sa şi punerea subiectului de către sine 

însuşi drept un act originar, fundamental şi fondator", 
arată Paul Ricoeur. 28 

Efortul lui Descartes de a întemeia filosofia pe certitu¬ 
dinile oferite de reflexie s-a alimentat din incertitudinile 
acumulate de tradiţia filosofică în ce priveşte lucrurile. Re¬ 
luând această tradiţie, şi în special cea sceptică, dubiul car¬ 
tezian are, după cum se ştie, un rol metodic. Iluziile pe care 
ni le produc simţurile, ca şi visele, despre lucruri, determi- 
nându-ne să atribuim realitate unor fantasme, sunt utili¬ 
zate de Cartezius pentru a dobândi conştiinţa realităţii spi¬ 
rituale, afirmă Emil Brehier. 29 Certitudinea primă a 
filosofiei carteziene e obţinută din îndoiala privitoare la lu¬ 
cruri. Dubiul este un gând, gândul meu: „dubiul meu, care 
este gândul meu, este legat de existenţa acestui eu care 
gândeşte; nu pot să-mi dau seama că gândesc fără a avea 
certitudinea că exist. Cogito ergo sum... Astfel, Descartes 
ajunge la o primă judecată de existenţă înlocuind cerceta¬ 
rea sterilă asupra obiectelor cu reflexia asupra aceluia care 
cercetează" 30 . 

Cu ideea de inconştient Freud se alătură lui Marx şi 
Nietzsche întru combaterea iluziilor conştiinţei, de astă 
dată. Deşi nu tematizează problema subiectului, psihanali¬ 
za o presupune în sensul că descoperirea inconştientului şi 
în special a caracterului său dinamic face cu neputinţă o fi- 
losofie a subiectului ca filosofie a conştiinţei. Paul Ricoeur 
afirmă pe bună dreptate în studiul Une interpretation philo- 
sophique de Freud că psihanaliza poate fi folosită împotriva 
dogmatismului conştiinţei, aşa cum Descartes a folosit ar¬ 
gumentele sceptice împotriva dogmatismului lucrului. 
Principala obiecţie care poate fi adusă cogito-ului cartezian 
din perspectiva psihanalizei este confuzia pe care o face în¬ 
tre apodicticitate şi adecvare, confuzie inerentă conştiinţei 
imediate. 

Prin apodicticitatea cogito-ului. Paul Ricoeur desemnea¬ 
ză faptul că adevărul propoziţiei cogito ergo sum nu este 

anulat de conţinutul eventual eronat al gândurilor subiec¬ 
tului. Chiar dacă toate aserţiunile mele sunt greşite, e ne¬ 
cesar ca eu cel ce gândesc să fiu. Dar apodicticitatea cogi- 
to-ului nu antrenează şi adecvarea sa, aşa cum presu¬ 
puneau Descartes şi filosofii care i-au urmat. In formularea 
lui Paul Ricoeur: „Eu sunt, dar ce sunt eu, eu care sunt? Iată 
ceea ce nu ştiu" 31 . Ideea de inconştient, aşa cum o avansea¬ 
ză psihanaliza, introduce o distanţă între apodicticitate şi 
adecvarea judecăţii referitoare la modul de a fi al subiectu¬ 
lui. Sau, în termenii lui Jacques Lacan, subiectul încetează 
să fie transparent şi unitar. 32 

Conştiinţa de sine imediată este, din perspectivă psih¬ 
analitică, conştiinţă falsă. Pentru a ilustra modul în care 
conştiinţa de sine se înşală, putem utiliza chiar raportarea 
acesteia la actul ratat. Printre condiţiile de existenţă ale ac¬ 
tului ratat, Freud enumeră, alături de încadrarea în limite¬ 
le stării normale şi caracterul pasager, o a treia particula¬ 
ritate, la prima vedere bizară: „Chiar dacă ne dăm seama 
de actul ratat, nu vom admite că motivaţia sa se află în noi, 
ci vom fi tentaţi să-l explicăm prin «neatenţie» sau să-l 
marginalizăm ca pe ceva «întâmplător»" 33 . Aşadar, conşti¬ 
inţa de sine imediată refuză să admită că tendinţa care şi-a 
făcut drum spre manifestare, adesea asocială şi din acest 
motiv incomodă pentru latura culturală a personalităţii, 
aparţine subiectului. Intre explicaţiile stereotipe pe care au¬ 
torii actului ratat le furnizează, când sunt puşi în faţa dis- 
funcţionalităţii lor de moment, pe primul plan se situează 
cele care anulează sensul (neatenţia şi întâmplarea), pla¬ 
sând actul ratat în domeniul non-sensului. Este evident că 
această eroare a conştiinţei de sine imediate se alimentea¬ 
ză din narcisism. Pentru imaginea de sine a subiectului, ac¬ 
tul ratat reprezintă de două ori o leziune narcisică: pe de 
o parte, psihopatologia vieţii cotidiene îl pune, uneori, 
intr-un mod brutal, în faţa propriei „umbre", pe care nu e 
dispus să şi-o asume; pe de altă parte, aceeaşi psihopato- 

logie îi demonstrează că sursa sensului scapă controlului 
conştiinţei. 

Că eul nu este stăpân nici măcar în propria casă o de¬ 
monstrează în alt mod atât visul, cât şi simptomul nevro¬ 
tic. Şi în acest caz sensul, mult mai încifrat, nu ţine de con¬ 
ştiinţă, care doar îl înregistrează, de obicei, ca pe un 
nonsens. Conştiinţa de sine imediată se apără de acest apa¬ 
rent corp străin atribuindu-1 proceselor organice — teoria 
somatică asupra visului, conform căreia fenomenele oniri¬ 
ce sunt expresia diminuării activităţii creierului în timpul 
somnului (Binz), sau teoria somatică asupra simptomului, 
după care tulburările activităţii creierului ar explica dis- 
funcţiile nevrotice (Kraepelin). 

Mai mult decât atât, teoria psihanalitică ajunge, prin ge¬ 
neralizări succesive, la concluzia omniprezenţei inconştien¬ 
tului: orice activitate umană şi orice produs al activităţii 
omului îl presupune ca pe un element coparticipant într-o 
mai mare sau mai mică măsură. Chiar spiritul ştiinţific, la 
prima vedere forma cea mai apropiată de idealul spiritului 
pur, nu este ferit de imixtiunea sufletului inconştient. O 
spune, printre alţii, Gaston Bachelard cu autoritatea sa de 
om de ştiinţă şi de istoric al ştiinţelor, dar şi de excelent cu¬ 
noscător al psihanalizei. Psihanaliza cunoaşterii ştiinţifice 
pe care o propune în Laformation de l'esprit scientifique şi pe 
care o ilustrează prin Psihanaliza focului are un dublu scop, 
cognitiv şi terapeutic. 

In plan cognitiv, psihanaliza cunoaşterii ştiinţifice îşi pro¬ 
pune să evidenţieze aspectele subiective, „impure", care se 
ascund în spatele a ceea ce se pretinde a fi obiectiv. „Este 
suficient să vorbim despre un obiect pentru a ne crede 
obiectivi. Dar prima noastră opţiune, obiectul ne indică pe 
noi într-o măsură mai mare decât cea în care îl desemnăm 
noi pe el, şi ceea ce considerăm că reprezintă reflecţiile 
noastre fundamentale asupra lumii, nu este adeseori decât 
o confidenţă asupra tinereţii spiritului nostru. Câteodată ne 

mirăm în faţa unui obiect ales; adunăm ipoteze şi reverii; 
ne formăm astfel convingeri care au aparenţa unei ştiinţe. 
Dar sursa iniţială este impură: evidenţa primă nu este un 
adevăr fundamental", scrie Bachelard chiar la începutul 
Psihanalizei focului 34 . 

In plan terapeutic sau „pedagogic", termen preferat de 
Bachelard, descoperirea „acţiunii valorilor inconştiente afla¬ 
te chiar la baza cunoaşterii empirice şi ştiinţifice", urmăreş¬ 
te tocmai atingerea unei adevărate obiectivităţi. In terme¬ 
nii gânditorului francez, scopul psihanalizei cunoaşterii şti¬ 
inţifice este „să vindecăm spiritul de fericirile sale, să-l 
smulgem din narcisismul creat de evidenţa primordială, 
să-i oferim alte dovezi decât posesiunea, alte forţe de con¬ 
vingere decât căldura şi entuziasmul.. ." 35 Adevărata obiec¬ 
tivitate ştiinţifică se obţine criticând nu numai senzaţia, bu- 
nul-simţ, sau practica habituală, ci şi complexele inconştien¬ 
te ale cercetătorului, pentru că acestea, deşi eterogene spi¬ 
ritului său, îl influenţează. 

Revenind la cogito-ul cartezian, întâlnirea filosofiei cu 
psihanaliza produce un cogito „rănit" (Paul Ricoeur) în mă¬ 
sura în care conştiinţa de sine imediată nu este sursa sen¬ 
sului, iar subiectul nu poate fi, din acest motiv, plasat la ni¬ 
velul eului. Eu cel care sunt, pentru că gândesc, nu sunt cel 
care-mi închipui că sunt pentru că nu eu gândesc, ci sunt 
gândit de forţe aflate dincolo de pragul conştiinţei. Pe bună 
dreptate. Paul Ricoeur îl opune pe Freud lui Descartes şi 
Husserl, care încep printr-un act de recunoaştere a capaci¬ 
tăţii conştiinţei de sine imediate de a se deţine, apropiin- 
du-1 de Spinoza, la care începutul constă în suspendarea li¬ 
berului arbitru, al controlului conştiinţei: „Asemeni lui Spi¬ 
noza, Freud începe prin negarea liberului arbitru aparent 
al conştiinţei, în măsura în care acesta este de fapt o igno¬ 
rare a motivaţiilor ascunse" 36 . 

Refuzând să împărtăşească iluziile conştiinţei imediate, 
psihanaliza nu-şi limitează influenţa în planul filosofiei la 

un rol distructiv. Dimensiunea constructivă a contribuţiei 
psihanalizei la problema cogito-ului şi a subiectului poate 
fi rezumată, în viziunea lui Ricoeur, în două idei: conştiin¬ 
ţa ca sarcină şi arheologia subiectului. 

Critica pe care psihanaliza o exercită asupra conştiin¬ 
ţei de sine imediate nu implică negarea conştiinţei. Ceea 
ce contestă psihanaliza în temeiul experienţei clinice este 
doar postularea eului şi a conştiinţei ca puncte de pleca¬ 
re solide. In psihanaliză, spre deosebire de filosofia carte¬ 
ziană, conştiinţa nu este origine, ci punct final, adică „sar¬ 
cină". Terapia psihanalitică rezidă în esenţă într-un proces 
de conştientizare a conţinuturilor inconştiente, indiferent 
dacă e vorba de inconştientul personal (Freud) sau de in¬ 
conştientul colectiv (Jung). Motivaţiile subterane, despre 
care conştiinţa imediată nu ştie nimic, sunt aduse în lumi¬ 
na conştiinţei şi integrate acesteia. Conştiinţa mediată de 
procesul analitic este o conştiinţă extinsă care se deţine 
într-adevăr. Din punctul de vedere al problematicii rela¬ 
ţiei spirit-suflet, psihanaliza ca terapie sau ca teorie con¬ 
tribuie la „lămurirea" (C. Noica) spiritului conştient prin 
identificarea elementelor eterogene care ţin de sufletul in¬ 
conştient (inconştientul personal) şi integrarea lor, ceea ce 
le face inofensive. 

Dacă subiectul nu poate fi, psihanalitic vorbind, eul con¬ 
ştient în imediatitatea sa, atunci cum îl mai putem gândi? 
Tocmai căutarea cu mijloace psihanalitice a adevăratului 
subiect e numită de Ricoeur „arheologia subiectului". Ca 
orice arheologie, psihanaliza este simultan o întoarcere în 
spaţiu şi timp, o coborâre de la nivelul eului conştient spre 
se-ul inconştient, cea mai veche instanţă a personalităţii. în 
termenii primei „topici", arheologia este o deplasare regre¬ 
sivă de la conştient la inconştient. Dacă vom urma drumul 
indicat de regresia pe care o parcurge visul spre straturile 
şi etapele arhaice ale personalităţii, în spatele încifrărilor 
sale vom găsi dorinţa infantilă, dorinţa anticulturală, în 

ultimă instanţă narcisismul, forma originară a dorinţei. Din 
perspectiva arheologiei subiectului, „eu gândesc" devine 
„se-ul gândeşte". Capitolul următor, dedicat visului, va re¬ 
lua pe larg aceste idei. 


6. Interpretarea visului — 

paradigmă a hermeneuticii psihanalitice. 

Dorinţa 

# 

Cu visul şi interpretarea sa ne situăm, la prima vedere, 
tot în anticamera filosofiei inconştientului. în primul rând, 
pentru că în cazul visului nu poate fi vorba, cel puţin la pri¬ 
ma vedere, de spirit. Reîntâlnim situaţia familiară nouă prin 
studiul actului ratat, în care conştiinţa (nu spiritul conştient) 
înregistrează formaţiuni confuze, lacunare, adesea ilogice, 
ininteligibile, al căror sens nu-1 deţine. „Conştiinţa, afirmă 
Freud, în încheierea cercetării sale despre vis, nu este decât 
un organ de simţ care permite perceperea calităţilor psihi¬ 
ce". Ceea ce caracterizează în egală măsură actul ratat şi vi¬ 
sul este absenţa intenţiei conştiente a comunicării. Cel mult, 
visul ar pune într-o lumină mai crudă sufletul inconştient, 
plasându-se tot pe teritoriul psihologiei, şi nu pe cel al fi¬ 
losofiei. 

însă, spre surprinderea celui neiniţiat în psihanaliză, 
Freud afirmă încă în Traumdeutung (1900), lucrarea sa fun¬ 
damentală în domeniu, că visul este un analogon al ope¬ 
rei de artă. Pentru Paul Ricoeur, aserţiunea din 1900 nu 
are doar o valoare istorică: interpretând Oedip de Sofocle 
şi Hamlet de Shakespeare cu metoda aplicată viselor, 
Freud a stabilit pentru totdeauna „unitatea creaţiei litera¬ 
re, a mitului şi a travestirii onirice" 37 . în ce sens un pro¬ 
dus care ţine de suflet (visul), prin intermediul căruia fie¬ 
care se îndreaptă, după Heraclit, spre propria sa lume. 

poate fi un analogon al unui produs al spiritului — lite¬ 
ratura? 

Dubla analogie — structurală şi funcţională — dintre vis 
şi creaţia literară ne conduce în inima filosofiei inconştien¬ 
tului, ilustrând una dintre problemele sale fundamentale, 
şi anume problema impurităţii spiritului. Asemeni visului, 
opera literară are un conţinut manifest şi un conţinut latent, 
ultimul fiind încorporat în primul ca singura sa formă de 
existenţă obiectivă. Deosebindu-se de vis prin intenţionali¬ 
tatea conştientă a comunicării, realizată prin utilizarea pro¬ 
cedeelor tehnicii literare, utilizare care-i conferă valoare es¬ 
tetică, deci spiritualitate, opera literară este identică visului 
prin faptul că sensul ei nu este epuizat de mesajul conştient. 
Ca şi în cazul visului, analiza conţinutului manifest ne va 
dezvălui conţinutul latent, care nu se poate exprima nemij¬ 
locit, datorită opoziţiei pe care o exercită cenzura cultura¬ 
lă. Sensul ascuns al operei literare nu este diferit de sensul 
ascuns al visului, care constă, după Freud, în realizarea ha- 
lucinatorie a unei dorinţe refulate. „Orice text, scrie S. Kof- 
man în L'Enfance de l'Art, este rezultatul unui conflict de 
forţe. Rezultat al unui compromis, el exprimă în acelaşi 
timp dorinţa, depăşirea interdicţiei şi pedepsirea ei posibi¬ 
lă..." 38 Cum dorinţele refulate care dau conţinut sensului 
ascuns al visului şi operei literare ţin de prima copilărie, 
s-ar părea că, dintre produsele spiritului, literatura este cel 
mai impur. înainte de a analiza natura acestor dorinţe, să 
vedem în ce constă analogia funcţională dintre vis şi opera 
de artă. 

Pentru a facilita înţelegerea acestui ultim tip de analo¬ 
gie, este necesară introducerea în discuţie a unui alt produs 
al inconştientului, şi anume cuvântul de spirit. Deşi tehni¬ 
ca pe care Freud o decelează în cazul Witz-ului se suprapu¬ 
ne perfect peste tehnica specifică travaliului visului, cuvân¬ 
tul de spirit este definit nu numai de notele onirismului, ci 
şi de atributul caracteristic literaturii, precum şi altor creaţii 

spirituale, adică de intenţia conştientă a comunicării. Ter¬ 
men mediu între act ratat, vis, simptom nevrotic, pe de o 
parte, şi literatură, pe de altă parte, cuvântul de spirit ne 
permite accesul la înţelegerea plăcerii estetice. Pe scurt, pen¬ 
tru că voi dedica un capitol aparte cuvântului de spirit, teh¬ 
nica Witz-ului, fără de care efectul comic al râsului nu este 
de conceput, are un rezultat hedonic preliminar, plăcerea 
esenţială provenind din economisirea energiei consumată 
de refularea impusă de cultură, altfel spus adevărata plă¬ 
cere rezidă în retrăirea refulatului (sexualitate sau agresivi¬ 
tate interzise). Situaţia e similară în cazul literaturii: tehni¬ 
ca literară introduce, prin efectul său hedonic, adevărata 
plăcere estetică — retrăirea refulatului, a dorinţelor arhai¬ 
ce ale omenirii, pe care cultura le-a reprimat. Aşadar, atât 
visul, cât şi opera literară au menirea de a permite reveni¬ 
rea la originile naturale ale omului, fără a încălca normele 
culturale care l-au îndepărtat de acele origini. Din această 
perspectivă, literatura are o clară funcţie compensatorie: 
imaginarul artistic obiectivat regăseşte sensibilitatea, sufle¬ 
tul sau natura într-o sinteză reuşită cu raţiunea, spiritul sau 
cultura. 

Dacă visul este un model structural şi funcţional pen¬ 
tru cuvântul de spirit şi pentru literatură, atunci îl vom 
aborda cu conştiinţa faptului că astfel ne situăm pe terito¬ 
riul filosofiei (inconştientului) şi nu în perimetrul psiho¬ 
logiei. Principala descoperire a lui Freud în privinţa visu¬ 
lui poate fi rezumată de două idei: a) visul are un sens 
care este dat de b) realizarea unei dorinţe inconştiente. 
Preocuparea sa obsesivă pentru evidenţierea sensului fe¬ 
nomenelor studiate nu lipseşte, cum este şi firesc, nici în 
cazul visului. 

Ne-am aştepta ca formaţia sa riguroasă de om de ştiin¬ 
ţă (înainte de a deveni psihanalist, Freud s-a distins ca ne¬ 
urolog de laborator) să-i fi orientat acceptarea spre teoria 
„somatică", a unui Binz de exemplu, conform căreia visul 

ar reprezenta produsul diminuării activităţii creierului în 
timpul somnului. Rupt de realitate şi funcţionând doar cu 
un număr redus de celule, datorită somnului, creierul nu 
se poate ridica la complexitatea şi coerenţa activităţii carac¬ 
teristice stării de veghe. Organicitatea visului îl determină 
pe Binz să conchidă asupra inutilităţii (lipsei de sens) şi 
chiar morbidităţii visului: „După cum vedem, toate fapte¬ 
le ne determină să considerăm visul un proces somatic, în 
toate cazurile inutil, adesea de-a dreptul maladiv" 39 . 

Nu numai că Freud nu aderă la o astfel de teorie, dar 
opţiunea sa se îndreaptă spre onirologia „neştiinţifică", po¬ 
pulară sau romantică. Este o opţiune pe deplin asumată, 
întemeietorul psihanalizei declarând fără rezerve: „a tre¬ 
buit să constat că aici este vorba din nou de unul din ace¬ 
le cazuri în care o superstiţie populară menţinută cu încă¬ 
păţânare pare a se apropia mai mult de adevăr decât ştiinţa 
de astăzi" 40 . Motivul preferinţei acordate teoriilor non-şti- 
inţifice era tocmai credinţa acestora în existenţa unui sens 
ascuns al visului, dincolo de aparenţa sa ininteligibilă, şi a 
posibilităţii de a accede la el printr-o metodă de interpre¬ 
tare. Regăsind ideea sensului ascuns al visului şi a inter¬ 
pretării, psihanaliza se înscrie în prelungirea teoriilor po¬ 
pulare sau romantice, cărora le confirmă orientarea 
generală. 

Desigur, psihanaliza se deosebeşte de precursorii săi 
într-ale onirologiei, atât în ce priveşte conceperea sensului 
visului, cât şi în ce priveşte metoda de interpretare. Astfel, 
lumea greco-latină vedea în vis, aşa cum reiese din cartea 
lui Artemidor din Daldis, o modalitate prin care omul poa¬ 
te primi mesaje din lumea zeilor. Sensul visului este un me¬ 
saj divin sau o premoniţie. Descoperind pe altă cale că vi¬ 
sul are un sens, Freud îl ancorează în imanenţa vieţii 
interioare a omului (dorinţele primei copilării). Nici Jung 
nu depăşeşte limitele experienţei sale psihoterapeutice, deşi 
leagă visul de inconştientul colectiv, care este un inconştient 

supraindividual — precipitatul experienţelor speciei. Nu 
ştim, afirmă Jung, dacă în spatele arhetipurilor care se ma¬ 
nifestă simbolic în vis există o realitate metapsihică. 

între metodele de interpretare a visului elaborate de oni- 
rologia prefreudiană, metoda simbolică ocupă un loc im¬ 
portant, mai ales datorită vechimii sale. Conform abordă¬ 
rii simbolice, conţinutul visului alcătuieşte un întreg, pe 
care interpretarea trebuie să-l înlocuiască, dacă vrea să ajun¬ 
gă la sensul care nu se livrează de la sine, cu un alt conţi¬ 
nut analog şi inteligibil. Freud ilustrează interpretarea sim¬ 
bolică prin exemplul biblic al modului în care Iosif 
tălmăceşte visul faraonului despre cele şapte vaci grase ur¬ 
mate de şapte vaci slabe: surplusul acumulat în şapte ani 
de prosperitate va fi distrus de cei şapte ani dezastruoşi 
care le vor urma. 

Două sunt, după Freud, punctele slabe ale metodei sim¬ 
bolice: a) nu are acces la acele vise al căror conţinut mani¬ 
fest este ininteligibil; b) nu pot fi indicate procedeele de care 
se serveşte. Produs al inspiraţiei, intuiţiei interpretului, me¬ 
toda simbolică este o artă, nu o tehnică. Depinzând exclu¬ 
siv de particularităţile persoanei tălmăcitorului, metoda 
simbolică nu este transmisibilă. 

Metoda descifrării tratează visul ca pe o scriere cifrată, 
fiecare semn al acesteia putând fi tradus cu ajutorul unei 
chei fixe într-un alt limbaj, inteligibil. Contribuţia finală a 
interpretării constă în alcătuirea unui sens global din sen¬ 
surile elementelor descifrate. Din perspectivă psihanaliti¬ 
că, vulnerabilitatea metodei descifrării rezidă în caracterul 
arbitrar al cărţilor de vise. în plus, alături de simbolurile 
universale sau generale din vise, există simboluri individu¬ 
ale care nu pot fi găsite în nicio carte de vise. 

Variantă modernă a onirologiilor hermeneutice tradiţio¬ 
nale, psihanaliza se individualizează în raport cu acestea 
prin concepţia asupra sensului visului şi prin metoda de 
interpretare. Ambele particularităţi derivă din factualitatea 

teoriei psihanalitice, din întemeierea sa pe o experienţă cli¬ 
nică. In privinţa sensului visului, marea descoperire a lui 
Freud constă în ideea că visul e realizarea unei dorinţe, esen- 
ţialmente a unei dorinţe refulate. Dezlegarea enigmei visului 
beneficiază de rarul privilegiu de a fi celebrată printr-un 
monument. Astăzi, pe locul casei de la Bellevu, undeva, pe 
unul din dealurile de la marginea Vienei, casă în care Freud 
a avut la 24 iulie 1895 visul despre injecţia făcută Irmei, pri¬ 
mul vis interpretat în manieră psihanalitică, se află un mo¬ 
nument sobru, pe a cărui tablă comemorativă se poate citi: 
„Aici i s-a dezvăluit Dr. S. Freud, la 24 iulie 1895, secretul 
visului". 

înainte de a vedea care este natura dorinţelor pe care vi¬ 
sul le realizează halucinatoriu, este necesar, tocmai pentru 
că prezenta lucrare propune o abordare filosofică a visului 
şi a celorlalte fenomene studiate de psihanaliză, să punem 
întrebarea dacă şi în ce mod filosofia abordează dorinţa. 
Din punctul de vedere al relaţiei spirit-suflet, care dă aici 
cadrul filosofic, cea mai interesantă viziune este cea hege¬ 
liană, expusă în Filosofia spiritului. Hegel insistă asupra sin¬ 
gularităţii dorinţei: „conştiinţa de sine în nemijlocirea ei este 
ceva singular şi este dorinţă..sau: „dorinţa este... în con¬ 
ţinutul ei... egoistă", după cum ceva mai departe putem 
citi: „întocmai ca obiectul dorinţei şi ca dorinţa însăşi, la 
rândul ei satisfacerea dorinţei este şi ea cu necesitate ceva 
singular, trecător, cedând dorinţei care se naşte mereu din 
nou, — o obiectivare ce rămâne neîncetat în contradicţie cu 
universalitatea subiectului şi care e totuşi neîncetat din nou 
declanşată, prin lipsa simţită de subiectivitatea nemijloci¬ 
tă..." O altă notă a dorinţei este relaţia cu obiectul său, re¬ 
laţia în care obiectul e distrus: „Raportul dorinţei faţă de 
obiect este încă în întregime raport de distrugere egoistă, — 
nu un raport constructiv" 41 . 

Accepţia pe care o conferă Freud dorinţei implică nota sin¬ 
gularităţii, care nu este însă explicitată, deoarece preocuparea 

întemeietorului psihanalizei este aici de ordin psihologic, 
şi nu filosofic. Ca şi în alte situaţii, Freud distinge cu grijă 
planul biologic de cel psihologic, nevoia (trebuinţa) de do¬ 
rinţă. Prima, produsă de o tensiune internă, se satisface 
printr-o acţiune adecvată (procurarea hranei, de exemplu); 
cea de-a doua, dorinţa, presupune trăirea satisfacerii şi exis¬ 
tenţa urmelor mnezice ( Gedăchtnisspuren ) legate de aceas¬ 
ta. Dorinţa, ca pandant psihic al nevoii, constă în reactiva¬ 
rea (reproducerea halucinatorie) a urmelor mnezice ale 
satisfacerii. „De îndată ce nevoia reapare, scrie Freud în ca¬ 
pitolul final din Interpretarea visului, capitol de sinteză teo¬ 
retică a întregii cărţi, se naşte, datorită legăturii stabilite îna¬ 
inte, o mişcare psihică menită să reinvestească imaginea 
mnezică a acelei percepţii, adică să recreeze situaţia primei 
satisfaceri." 42 

Pentru a explicita singularitatea dorinţei inconştiente în 
viziune freudiană, dorinţă în absenţa căreia visul adultu¬ 
lui nu se poate constitui, este utilă trecerea în revistă a în- 
treagii game a dorinţelor care se realizează oniric. Primul 
tip — dorinţele conştiente, formate în timpul zilei, dar care 
nu au putut fi satisfăcute din cauza unor circumstanţe ex¬ 
terioare — prezintă doar indirect un anume interes pentru 
filosofia inconştientului. Asemenea dorinţe dau conţinut 
viselor de tip infantil, în care conţinutul manifest şi conţi¬ 
nutul latent al visului se suprapun, indiferent dacă ele apar 
la copii sau la adulţi. Aceste vise reprezintă realizarea ha¬ 
lucinatorie, nedeghizată a unei dorinţe nesatisfăcute din 
timpul zilei. Nerealizarea diurnă a dorinţei nu este cauza¬ 
tă de intervenţia cenzurii culturale. Când exploratorii în ţi¬ 
nuturi arctice, supuşi unor privaţiuni severe şi diverse, vi¬ 
sează în timpul nopţii bucuriile căminului, mese copioase 
sau munţi de tutun, frustrarea compensată oniric e pro¬ 
vocată de condiţiile limită în care trăiesc şi nu de o in¬ 
terdicţie culturală. Interesul pe care-1 au aceste vise pentru 
filosofia inconştientului e în primul rând istoric şi metodo- 

logic. Istoric, ele au fost folosite de Freud în lucrarea de 
sinteză Uber den Traum (1901) ca model pentru visele inin¬ 
teligibile; metodologic, visele infantile, ca realizare nede¬ 
ghizată a unei dorinţe, pot fi utilizate oricând ca introdu¬ 
cere la studiul viselor în care conţinutul manifest este o 
deformare a conţinutului latent, cu alte cuvinte, a acelor 
vise în care dorinţa se realizează mascat, pentru că nu este 
acceptată de cenzura culturală. 

Nici dorinţele diurne care nu se pot realiza pentru că au 
fost reprimate şi cărora visul le oferă terenul unei satisfa¬ 
ceri halucinatorii nu trezesc interesul deosebit al filosofiei 
inconştientului: ele sunt dorinţe care au acces la conştiinţă, 
nu contravin normelor fundamentale ale culturii, dar se 
ciocnesc de cerinţe contrarii care le fac imposibilă realiza¬ 
rea. Visul doamnei, relatat de Freud în Interpretarea viselor, 
căreia o prietenă îi prezintă logodnicul, înfăţişează situaţia 
diurnă inversat; deşi tânărul bărbat i-a făcut o impresie 
proastă, aceea de a fi un om de duzină, respectiva doamnă 
nu a făcut economie de elogii, adevărul manifestându-se 
apoi în plan oniric. 

Dorinţele inconştiente, care ţin de prima copilărie şi care 
se pot manifesta la nivelul conştiinţei doar în forme deghi¬ 
zate, sunt singurele care merită atenţia filosofiei inconştien¬ 
tului, pentru că le vom regăsi în produsele culturale ca fac¬ 
tori eterogeni, impurificatori. Dorinţele infantile refulate, 
situate în centrul onirologiei freudiene ca sursa principală 
a visului adultului, se impun filosofiei inconştientului ca 
obiect de studiu nu numai datorită singularităţii, ci şi da¬ 
torită indestructibilităţii lor: întotdeauna active, tinzând 
spre exprimare, ele folosesc în acest scop orice conţinut con¬ 
ştient care le este favorabil. „Ele simt, scrie Freud, asemeni 
titanilor din legendă, strivite din timpurile originare de 
munţi uriaşi, pe care zeii învingători i-au aruncat asupra 
lor: spasmele membrelor lor îi mai cutremură şi astăzi din 
când în când." 43 In alt loc, Freud reia, în calitate de referinţă 

legitimantă, ideea lui Nietzsche despre vis ca singura mo¬ 
dalitate de acces la perioada primitivă a umanităţii. 

Analiza dorinţelor inconştiente revelate de vis eviden¬ 
ţiază caracterul lor singular. Filogenetic şi ontogenetic (la 
Freud ontogenia repetă filogenia), este vorba de dorinţe 
preculturale, ţinând de o ipotetică stare de natură, şi în 
această măsură anticulturale. Cultura se poate edifica doar 
prin reprimarea unor astfel de dorinţe. în Viitorul unei ilu¬ 
zii, Freud menţionează: incestul, canibalismul şi crima. Din¬ 
tre acestea, doar canibalismul pare a fi un primitivism de¬ 
plin depăşit. Forţa dorinţelor incestuoase este încă 
puternică, fiecare individ retrăind în copilăria sa constela¬ 
ţia afectivă pe care legenda şi apoi Sofocle le-au asociat cu 
numele lui Oedip. Mai mult, capacitatea omului de a trăi 
în cultură depinde de modul în care reuşeşte să rezolve si¬ 
tuaţia oedipiană. Nevroza constituie, după Freud, disfunc- 
ţia ce provine dintr-un eşec al renunţării depline la dorin¬ 
ţele incestuoase, din cramponarea de un fragment de 
natură pe care cultura nu-1 acceptă. 

Faţă de crimă, cultura are o atitudine ambiguă. Interzi¬ 
să moral şi juridic în toate culturile, ea este legitimată în 
anumite situaţii: răsturnări sociale majore (revoluţiile) sau 
războaie. Ca şi tendinţele incestuoase, tendinţele criminale 
repudiate de cultură s-au refugiat în inconştient, de unde, 
în timpul nopţii, se ridică, în forme mai mult sau mai pu¬ 
ţin deghizate, la suprafaţă, prin intermediul visului. Şi nu 
numai nevroticii visează consumarea incestului sau elimi¬ 
narea unui rival sau adversar, ci şi oamenii fără simptome. 

O altă categorie de dorinţe anticulturale se alimentează 
din tendinţele perverse ale sexualităţii infantile. Dacă o pri¬ 
mă ipoteză freudiană deriva traumatismul şi fixaţia eroti¬ 
că generatoare de nevroză dintr-o acţiune seductivă a adul¬ 
ţilor (părinţi, alte rude apropiate, educatori), îmbogăţirea 
experienţei clinice a condus la ideea rămasă definitivă a 
existenţei unei sexualităţi infantile — sursă de experienţe 

şi fantasme pe care le dezvăluie psihanaliza. Autoerotismul 
definitoriu pentru o parte considerabilă a tendinţelor sexu¬ 
alităţii infantile poate fi gândit din perspectiva filosofiei in¬ 
conştientului ca singularitate. Făcându-1 pe individ sieşi su¬ 
ficient, autoerotismul reprezintă, asemeni incestului sau 
crimei, o tendinţă anticulturală care, repudiată de treptata 
socializare a individului, îşi găseşte refugiu în inconştient. 
Ca şi celelalte dorinţe anticulturale, dorinţele perverse ale 
copilăriei se reactivează în timpul somnului, manifestân- 
du-se oniric. 

Deoarece funcţia visului este de a proteja somnul, func¬ 
ţie care se realizează prin prelucrarea într-o halucinaţie de 
obicei vizuală a factorilor perturbatori (excitatori) externi 
şi interni (tendinţele instinctuale refulate, de exemplu), în¬ 
cercarea dorinţelor prohibite de a se impune conştiinţei, în¬ 
cercare facilitată de slăbirea cenzurii în timpul somnului, 
conduce la deformarea lor prin procedeele travaliul visu¬ 
lui în aşa fel încât să devină nerecognoscibile. Manifestarea 
directă ar conduce la întreruperea somnului, ceea ce se şi 
întâmplă când forţa dorinţei tinde să o impună într-o for¬ 
mă frustă (coşmarul). Travaliul visului nu este un proces 
creator, ci un proces de traducere din limbajul conţinutului 
latent în limbajul conţinutului manifest. Cu alte cuvinte, di¬ 
ferenţa de inteligibilitate dintre conţinutul manifest (ceea 
ce este accesibil conştiinţei dintr-un vis în momentul trezi¬ 
rii) şi conţinutul latent care rezultă din interpretare, primul 
fiind lacunar, incoerent, ininteligibil, spre deosebire de cel 
din urmă, care este complet, coerent, inteligibil, dar necon¬ 
venabil cenzurii culturale, indică faptul că traducerea rea¬ 
lizată de travaliul visului este un proces de încifrare. 

Paul Ricoeur afirmă în masiva şi excelenta carte dedi¬ 
cată valorificării filosofice a psihanalizei freudiene — De 
l'interpretation. Essai sur Freud — că „interpretarea visului 
este paradigma oricărei interpretări, pentru că visul este 
paradigma tuturor vicleniilor dorinţei" 44 . Se ştie însă că 

„vicleniile" dorinţei care se exprimă prin simptomul ne¬ 
vrotic nu sunt cu nimic mai puţin abile. Mai curând, visul 
este, dintre vicleniile dorinţei, cea mai accesibilă înţelege¬ 
rii umane. Este, poate, motivul pentru care Freud a consi¬ 
derat că visul reprezintă calea regală de acces la incon¬ 
ştient. Fapt este că, deşi istoric Freud a descifrat mai întâi 
simptomul nevrotic, ceea ce i-a permis să înţeleagă şi vi¬ 
sul ca un produs al inconştientului, interpretarea visului a 
constituit prima dezvăluire completă a articulaţiilor trava¬ 
liului inconştientului. Privilegiul visului în ce priveşte ac¬ 
cesul la inconştient provine în primul rând din pregnanţa 
manifestării proceselor inconştiente şi, poate, nu în ultimul 
rând, din faptul existenţei viselor de tip infantil, care tra¬ 
duc nedeformat în plan halucinatoriu o dorinţă diurnă ne¬ 
satisfăcută. 

Dintre „vicleniile" pe care le foloseşte travaliul visului 
pentru a masca dorinţa inconştientă, condensarea şi depla¬ 
sarea sunt cele mai importante. Ele pot fi regăsite în toate 
produsele în care este prezent inconştientul: vis, act ratat, 
simptom, cuvânt de spirit, literatură, religie, morală etc. în 
Vocabularul psihanalizei, Faplanche şi Pontalis numesc con¬ 
densarea „una din principalele modalităţi de funcţionare a 
proceselor inconştiente". Deformarea produsă de conden¬ 
sare este de ordinul incompletitudinii: întotdeauna conţi¬ 
nutul manifest al unui vis este mai concis decât conţinutul 
său latent. Altfel spus, o reprezentare din conţinutul mani¬ 
fest înlocuieşte o serie întreagă de reprezentări din conţi¬ 
nutul latent, preluându-le energia. în visul despre injecţia 
făcută Irmei, visul fondator pentru tehnica psihanalitică a 
interpretării, în spatele personajului principal se ascund alte 
două persoane, de la care împrumută anumite caracteris¬ 
tici: soţia lui Freud şi o altă pacientă a acestuia, mai intere¬ 
santă decât Irma. Dr. M din acelaşi vis este „palid, fără bar¬ 
bă, şchioapătă". Doar paloarea aparţine în realitate lui 
Joseph Breuer, desemnat în vis prin dr. M., celelalte două 

trăsături fiind împrumutate de la fratele lui Freud. Elemen¬ 
tul comun care a făcut cu putinţă condensarea este un as¬ 
pect moral: ambii s-au opus unei propuneri a lui Freud. 
Pentru a oferi şi exemple culturale, figurile compozite bine 
cunoscute din mitologie, figuri definitorii în special pentru 
arta orientală, sunt şi ele produse ale condensării: centau¬ 
rul, cerberul. După Hesiod, ultimul avea cincizeci de cape¬ 
te, coamă de şerpi vii şi coadă de şarpe. 

Acţiunea deplasării, care se conjugă cu cea a condensă¬ 
rii, echivalează cu o completă inversare a valorilor: ceea ce 
în conţinutul latent este important apare în planul conţinu¬ 
tului manifest ca lipsit de importanţă, reprezentat prin de¬ 
talii minime — evenimente recente sau provenind din co¬ 
pilărie, de cele mai multe ori indiferente. Prezentă în orice 
produs la care participă inconştientul, nu numai în vis, de¬ 
plasarea poate fi înregistrată şi în opera de artă. Este ceea 
ce întreprinde Freud în interpretarea dedicată statuii Moi- 
se de Michelangelo. Abordând-o în mod declarat după mo¬ 
delul interpretării viselor, Freud îşi fixează atenţia asupra 
unor detalii lipsite de importanţă: poziţia ciudată a table¬ 
lor de legi şi a degetului arătător de la mâna dreaptă a pro¬ 
fetului. Pe acest temei, întemeietorul psihanalizei avansea¬ 
ză ipoteza că Moise nu este reprezentat în clipa în care, la 
coborârea de pe muntele Sinai, indignat de necredinţa po¬ 
porului său se pregătea să-l pedepsească, aşa cum susţinea 
majoritatea exegeţilor, ci în momentul imediat următor 
unui mare conflict sufletesc. Furia care-1 împingea spre o 
pedepsire violentă a poporului său a fost înfrântă de grija 
pentru tablele de legi, periclitate de acţiunea inspirată de 
furie 45 . 

întrucât imaginea constituie modul de expresie propriu 
visului, ceea ce în limbajul psihanalizei este desemnat prin 
„figurabilitate" sau „luarea în considerare a figurabilităţii", 
conţinutul latent va fi astfel restructurat încât să poată îm¬ 
brăca hainele senzorialităţii, chiar dacă e vorba de cele mai 



130 


Filosofia inconştientului 


abstracte idei. Această „viclenie" a travaliului visului ope¬ 
rează o selecţie asupra ramificaţiilor gândurilor esenţiale 
ale visului, preferându-le pe acelea apte de a fi reprezenta¬ 
te vizual. Astfel sunt afectate în special conexiunile logice 
dintre ideile visului, înlocuite prin modalităţi inadecvate 
de expresie: legătura cauzală prin juxtapunere, elementele 
succedându-se uneori în ordine inversă, mai întâi efectul şi 
apoi cauza; disjuncţia prin conjuncţie; absenţa negaţiei etc. 
Indiciu inconfundabil al triplei regresii realizate de vis (to¬ 
pică, formală şi temporală), figurabilitatea îşi întrepătrun¬ 
de efectul cu cel al condensării şi deplasării, orientând-o, 
de pildă, pe cea din urmă spre imagini substitutive. Terme¬ 
nul aristocrat, arată Laplanche şi Pontalis, „alunecă" spre 
cel de „poziţie înaltă" care poate fi reprezentată printr-un 
turn înalt. 

In sfârşit, ultima mare viclenie a travaliului visului, ela¬ 
borarea secundară, încearcă să şteargă urmele acţiunii pri¬ 
melor trei, umplând golurile, eliminând sau adăugând ele¬ 
mente, pentru a conferi coerenţă şi inteligibilitate sporite 
conţinutului manifest. Deformare a deformărilor, elabora¬ 
rea secundară se manifestă nu numai în vis, fobii, delir, adi¬ 
că la nivelul sufletului, ci şi la nivelul spiritului. Formarea 
anumitor sisteme de gândire o presupun, afirmă Freud în 
Totem şi Tabu. Este vorba mai ales de sistemele de gândire 
primitive care nu ezită să stabilească, în absenţa cunoaşte¬ 
rii raporturilor reale, raporturi inexacte între fenomene. 

Nu pot încheia trecerea în revistă a mijloacelor onirice 
de încifrare, fără a menţiona simbolismul ca un aspect 
aparte al deplasării. Dacă ar exista doar un simbolism uni¬ 
versal sau general, atunci misiunea interpretării nu ar fi cu 
mult mai dificilă decât demersul bazat pe cărţile de vise. 
De altfel, Freud a demonstrat în eseul Motivul alegerii case¬ 
tei modul în care pot fi folosite simbolurile universale pen¬ 
tru a interpreta nu numai vise, ci şi operele literare. Sim¬ 
bolurile cheie, cum ar fi caseta, tăcerea, cea de-a treia 

femeie din motivul alegerii casetei sunt aplicate dramelor 
shakespeareene Neguţătorul din Veneţia şi Regele Lear, unor 
basme şi mituri, demonstrându-se că problematica lor pro¬ 
fundă este de fapt dificultatea omului de a-şi accepta con¬ 
diţia de fiinţă muritoare. Ridicate vălurile simbolurilor, cea 
de-a treia, asupra căreia cade întotdeauna alegerea, se do¬ 
vedeşte a fi nu cea mai frumoasă şi mai înţeleaptă femeie, 
zeiţa vieţii, ci însăşi moartea, zeiţa morţii, neîndurătoarea 
Atropos. 

Din păcate, misiunea hermeneutului de vise este mult 
îngreunată de existenţa simbolurilor individuale, care se 
formează pe parcursul istoriei infantile a dorinţei, în func¬ 
ţie de circumstanţele singulare, niciodată absente dintr-o 
astfel de istorie. Sensul le poate fi descifrat doar pe baza 
asociaţiilor creatorului lor, în cadrul psihanalizei, deoarece 
singura condiţie pe care trebuie s-o îndeplinească este sta¬ 
bilitatea legăturii dintre elementul simbolizat şi elementul 
simbolizator, indiferent de natura acestora. De aici şi difi¬ 
cultatea de a interpreta simbolurile individuale în opera li¬ 
terară, în absenţa asociaţiilor scriitorului, absenţă ce poate 
fi parţial suplinită de utilizarea biografiei sale. 

Prin accentul pe care-1 pune asupra simbolurilor indivi¬ 
duale în dauna simbolurilor universale sau generale, psih¬ 
analiza freudiană se apropie de cerinţa atribuită de Con¬ 
stantin Noica „logicii lui Hermes", care refuză să ia în 
considerare doar generalul, forma goală, preferând forme¬ 
le semnificative, bazate pe relaţia individual-general: „Lo¬ 
gica lui Hermes pleacă de la îndurarea pentru cele neîn¬ 
semnate şi pentru ridicarea lor posibilă la general" 46 . 

Dacă travaliul visului cu toate „vicleniile" sale urmăreşte 
încifrarea dorinţei infantile refulate, în aşa fel încât să nu 
fie recunoscută de cenzură şi să nu producă întreruperea 
somnului, fiind simplă traducere a conţinutului latent în 
conţinut manifest, interpretarea visului este demersul 
invers, deconstruirea deformărilor şi măştilor impuse 

conţinutului latent, retraducerea conţinutului manifest în 
conţinut latent, dezvăluirea dorinţei în toată cruditatea sa. 

Nu numai „inconştientul de jos" produce vise, ci şi „in¬ 
conştientul de sus". Visele de pedepsire, cum le numeşte 
Freud, exprimă şi ele o dorinţă inconştientă, dar nu o do¬ 
rinţă interzisă, ci o dorinţă a cenzurii culturale (supraeu), 
provocată de o dorinţă refulată, ceea ce indică o participa¬ 
re mai importantă a cenzurii la formarea visului. Pentru fi¬ 
losofia inconştientului, visele de pedepsire produse de cen¬ 
zură prezintă un interes major, constituind una din dovezile 
cele mai clare ale existenţei spiritului inconştient. Dacă ac¬ 
tul ratat ne-a familiarizat cu ideea că refularea vizează nu 
numai tendinţele indezirabile cultural ale omului, ci şi, în 
anumite situaţii, tendinţe, conţinuturi culturale, visul ne 
conduce un pas mai departe, spre ideea că normele cultu¬ 
rale fundamentale care alcătuiesc spiritul pot fi atât con¬ 
ştiente, cât şi inconştiente. Pe de o parte, cenzura culturală 
participă la majoritatea viselor, impunând, prin travaliul vi¬ 
sului, deformarea, deghizarea dorinţei refulate; pe de altă 
parte, aceeaşi cenzură apare în visele de pedepsire ca sur¬ 
sa dorinţei inconştiente pe care o exprimă visul, adică în ca¬ 
litate de coautor principal. Capitolul patru va fi în întregi¬ 
me dedicat spiritului inconştient. 


7. Hermeneutica simptomului nevrotic. 

Dorinţa şi legea 

Asemeni actului ratat sau visului, simptomul nevrotic 
are un sens, chiar dacă de cele mai multe ori este vorba de 
un sens ascuns, la care se ajunge cu dificultate. In ecuaţia 
unui fenomen cu sens, contribuţia somatică nu deţine, con¬ 
form concepţiei lui Freud, o importanţă decisivă, pentru ac¬ 
tul ratat, de pildă, „rangul" somaticului fiind doar de con- 

diţie favorizantă. Pe primul plan se situează factorii sufle¬ 
teşti şi spirituali, nu cei somatici. Că aşa stau lucrurile şi în 
cazul nevrozei o ilustrează concludent noţiunea de „dispo¬ 
nibilitate somatică". Exprimarea simbolică a conflictului 
psihic în isterie (conversia) „alege" un anumit organ dato¬ 
rită particularităţilor sale înnăscute sau dobândite pe par¬ 
cursul istoriei individuale. Corporalul oferă doar terenul 
de manifestare, nu este constitutiv conflictului patogen. 
Dora, bine cunoscuta pacientă a lui Freud, îşi localizează 
simptomele (afonie, tuse) în zona orală (gură, aparat fona- 
tor), pentru că în copilărie a fost o adevărată „sugătoare", 
exercitând susţinut şi prelungit zona orală. 

întrucât psihanaliza este în primul rând o psihotera¬ 
pie — descoperirea inconştientului în accepţie contempo¬ 
rană se datorează experienţei clinice, iar toate înnoirile te¬ 
oretice ulterioare au, de asemenea, o bază clinică (vezi 
capitolul I) —, ideea despre simptomul nevrotic ca feno¬ 
men cu sens are o importanţă deosebită, mult mai mare de¬ 
cât considerarea visului sau a actului ratat ca fenomene cu 
sens. Spre deosebire de psihiatria epocii (Kraepelin), pen¬ 
tru care orice disfuncţie psihică avea un substrat organic, 
fiind în fond o boală a creierului, Freud scoate nevroza de 
sub incidenţa somaticului şi, o dată cu ea, psihanaliza din 
cadrul medicinii. „Aşadar, abia cu preţul abandonării cor¬ 
pului, scrie Jean Starobinski, inconştientul devine deţinăto¬ 
rul unui limbaj şi producătorul de palimpseste sau de re¬ 
busuri oferite de aici înainte unei activităţi de descifrare, 
încetând să mai aibă ca sursă exclusivă viaţa corpului, in¬ 
conştientul iese de sub competenţa exclusivă a unei anga¬ 
jări medicale şi ţine de o hermeneutică." 47 

Simetria între simptomul nevrotic, pe de o parte, şi ac¬ 
tul ratat sau vis, pe de altă parte, nu este epuizată de pro¬ 
blema sensului. Există de asemenea o identitate structura¬ 
lă: şi în cazul simptomului analiza regăseşte un conţinut 
manifest şi un conţinut latent, întrepătrunse la nivelul 

conţinutului manifest. De aici decurge că hermeneutica 
simptomului nu diferă prin nimic de hermeneutica visului. 
Faptul este subliniat şi de Otto Fenichel, autorul unei exce¬ 
lente lucrări de sinteză dedicate teoriei psihanalitice a ne¬ 
vrozelor: „Posibilitatea mai sus menţionată de a retransfor- 
ma limbajul somatic al simptomului de conversie în limbaj 
uman este cu deosebire evidentă în marea criză isterică, de¬ 
venită o raritate în zilele noastre. Aceste crize sunt expre¬ 
sia pantomimică a unor fantasme, uneori complicate. Ele 
pot fi analizate în detaliu, asemeni unui vis, mecanismele 
de deformare fiind identice cu cele ale visului" 48 . 

Aceeaşi idee fusese susţinută de Freud în ce priveşte ob¬ 
sesiile: „Reprezentările obsesive apar, după cum se ştie, ca 
fiind nemotivate sau absurde, ca şi conţinutul viselor noas¬ 
tre" 49 . însă, ca şi în cazul visului, ideile obsesive cele mai 
absurde pot fi înţelese, continuă Freud, dacă reuşim să re¬ 
facem legătura dintre ele şi evenimentele vieţii pacientului, 
veriga lipsă fiind scufundată în inconştient. Să ne oprim, 
împreună cu Freud, mai întâi asupra unui exemplu sufi¬ 
cient de transparent. Este vorba de impulsurile sinucigaşe 
ale omului cu şobolani. Conţinutul manifest al unuia din¬ 
tre ele este următorul: „Peste imperativul de a promova 
examenul în prima sesiune poţi trece, dar ce vei face dacă 
vei primi din interior ordinul de a-ţi tăia gâtul cu briciul? 
El a observat imediat că acest ordin intra deja în vigoare, 
s-a precipitat către dulap pentru a lua briciul, apoi însă a 
gândit: «Nu, asta ar fi prea simplu. Trebuie să te duci să o 
omori pe bătrână». Apoi, din cauza spaimei, a căzut pe po¬ 
dea." 50 în plină sesiune de examene, pacientul lui Freud 
simte lipsa iubitei sale, care trebuise să părăsească Viena 
pentru a-şi îngriji bunica bolnavă. Faţă de această frustra¬ 
re, omul cu şobolani reacţionează în primul moment 
printr-un acces de furie inconştient („Ah! aş vrea s-o omor 
pe această bătrână care m-a lipsit de iubita mea"), urmat 
imediat de pedeapsa pentru astfel de gânduri: sinuciderea. 

Deformarea din simptom rezidă în inversarea dintre cauză 
şi efect, în conştientizarea secundară a cauzei nemulţumi¬ 
rii şi în „izolarea" cauzei de efect. 

înainte de a ne referi la o altă asemănare între simptom 
şi vis sau act ratat, cea privitoare la natura ideilor latente 
care le subîntind, asemănare de prim interes pentru filoso- 
fia inconştientului în măsura în care vom regăsi aceleaşi 
idei latente (complexul Oedip) şi în literatură, să eviden¬ 
ţiem şi aspectele care le separă. Necesitatea unui astfel de 
demers este impusă mai ales de acuzaţiile aduse psihana¬ 
lizei că ar fi şters orice deosebire dintre sănătate şi boala 
psihică. Aşa cum întemeietorul psihanalizei avea cunoştin¬ 
ţă clară de diferenţa dintre vis şi opera literară, talentul ar¬ 
tistic care-i conferă ultimei spiritualitate fiind inaccesibil de¬ 
mersului psihanalitic, tot astfel nu-i erau străine deosebirile 
dintre actul ratat (psihopatologia vieţii cotidiene) şi simp¬ 
tomul nevrotic. în timp ce primul afectează pasager func¬ 
ţii psihice neesenţiale, ultimul perturbă durabil funcţii psi¬ 
hice vitale, cum ar fi simţul realităţii, capacitatea de 
relaţionare socială, performanţa profesională etc. în plan 
existenţial, specificul simptomului se traduce prin suferin¬ 
ţă, în acest caz inconştientul fiind cu adevărat patogen. Re¬ 
zultatul unei psihanalize reuşite, al unei psihanalize care a 
învins nevroza, echivalează cu redobândirea capacităţii de 
a iubi şi de a munci. 

Sensul simptomului este dat, ca şi sensul actului ratat 
sau visului, de conflictul dintre suflet şi spirit. Dincolo de 
diversitatea simptomelor reunite sub categoria nosologică 
de nevroză (angoase, fobii, conversii, obsesii, compulsii), 
simptome pe care conştiinţa le înregistrează, dar nu le în¬ 
ţelege, dincolo de diferenţele dintre cele două mari tipuri 
de nevroze — isteria şi nevroza obsesională —, psihanali¬ 
za freudiană regăseşte aceeaşi constelaţie ideatică şi afecti¬ 
vă inconştientă, numită printr-un termen consacrat „com¬ 
plex Oedip". Una din propoziţiile esenţiale ale psihopato- 

logiei psihanalitice desemnează complexul Oedip drept 
„complexul central al nevrozei". 

Aşa cum tendinţele incestuoase pe care copilul le mani¬ 
festă faţă de părintele de sex opus şi corelativele atitudinii 
ostile faţă de părintele de acelaşi sex, tendinţe şi atitudini 
care dau conţinut complexului Oedip în forma sa „poziti¬ 
vă", descrisă şi de Sofocle în al său Oedip, reprezintă cul¬ 
mea dezvoltării sexualităţii infantile, tot astfel depăşirea 
complexului Oedip reprezintă încununarea eforturilor de 
prelucrare culturală a instinctelor şi a dorinţelor pe care 
acestea le alimentează. 

Acţiunea restrictivă a legii culturale îndreptată împotri¬ 
va satisfacerii nelimitate a dorinţei îşi începe acţiunea încă 
din primele faze ale vieţii umane. Mai întâi înţărcarea şi 
apoi controlul sfincterelor amendează considerabil acţiu¬ 
nea principiului plăcerii. Insă abia interiorizarea tabuului 
incestului marchează trecerea definitivă de la natură la cul¬ 
tură, ştiut fiind că una din notele care definesc omul ca fi¬ 
inţă culturală, delimitându-1 de restul vieţuitoarelor, este 
tocmai interzicerea incestului. De aceea, nu trebuie să ne 
mire faptul că acest pas uriaş şi decisiv de la natură la cul¬ 
tură pe care copilul îl face doar în trei ani (între trei şi şase 
ani), în timp ce, filogenetic, umanitatea a avut nevoie de 
mii de ani pentru acelaşi proces, provoacă atâtea perturbări 
ale vieţii sufleteşti şi spirituale, perturbări cunoscute sub 
numele de nevroză. 


7.1. Complexul Oedip în isterie 

Pentru a răspunde la inevitabila întrebare „Cum trebuie 
înţeleasă mai concret ideea că sensul nevrozei este legat de 
complexul Oedip?" ne putem referi mai întâi la isterie, 
unde sensul oedipian al simptomului e mai accesibil. Ana¬ 
liza crizei isterice prin metoda interpretării visului scoate 

la iveală evenimente uitate şi fantasme construite în jurul 
acestor evenimente, afirmă Fenichel. Ideile latente ale simp¬ 
tomului „reprezintă expresii deformate ale complexului Oe- 
dip şi ale derivatelor aceluiaşi complex. Câteodată criza îşi 
trădează caracterul sexual şi se termină printr-un veritabil 
orgasm... In alte cazuri, criza nu are această semnificaţie, 
dar poate pune în scenă anumite aspecte ale sarcinii sau 
naşterii. Exemplul clasic pentru aceasta este pseudo-sarci- 
na isterică" 51 . 

Partea de natură din conflictul isteric o reprezintă ata¬ 
şamentul excesiv faţă de alegerea de obiect incestuoasă 
(părintele de sex opus), în termeni psihanalitici „fixaţia" 
faţă de acest obiect realizată în faza falică a dezvoltării li- 
bidoului. Contraponderea culturală o constituie interdic¬ 
ţia incestului, una din normele fundamentale ale culturii. 
Istericul rămâne suspendat între natură şi cultură, nefiind 
capabil nici să abandoneze ataşamentele incestuoase ale 
copilăriei, nici să accepte pe deplin norma culturală. Lup¬ 
ta inconştientă dintre aceste forţe opuse produce simpto¬ 
mul. Datorită puternicelor fixaţii inconştiente faţă de pri¬ 
mele obiecte ale iubirii, istericul revine la ele când viaţa 
afectivă şi sexuală de adult îl deziluzionează. Conflictul in¬ 
fantil dintre dorinţa incestuoasă şi interzicerea sa cultura¬ 
lă este reactivat şi se rezolvă în simptom. Ca formaţiune 
de compromis a unor forţe opuse, simptomul le satisface 
pe amândouă, în isterie pe primul plan situându-se de obi¬ 
cei satisfacerea dorinţei. 

Nu întotdeauna legătura dintre complexul Oedip şi 
simptomul isteric este directă şi nemijlocit accesibilă anali¬ 
zei. Intre fantasmele oedipiene originare şi simptomul adul¬ 
tului se inserează adesea una sau mai multe formaţiuni in¬ 
termediare. Ele pot fi, cum arată Fenichel, de natură 
genitală (ideea de sarcină sau naştere) sau de natură prege- 
nitală. Un exemplu oferit de acelaşi Fenichel ilustrează foar¬ 
te clar ultima situaţie: greţurile şi vomismentele unei 

paciente nu apăreau decât după ce mânca peşte. Pacienta 
îşi explica simptomele ca fiind o reacţie la cruzimea pe care 
o presupunea actul de a mânca animalele şi în special peşti, 
pentru că acestea au suferit (intestinul peştelui se numeşte 
în germană, limba pacientei, „Seele", care înseamnă şi su¬ 
flet). însă, cum tatăl pacientei era mort, analiza a arătat că, 
printr-o succesiune de mijlociri, a mânca peşte, care avea 
Seele, echivala cu a mânca sufletul (Seele) tatălui, ceea ce 
reprezenta o deformare orală a ideii de uniune sexuală cu 
el. O privire din perspectiva relaţiei natură-cultură asupra 
acestui simptom regăseşte atât tendinţa incestuoasă cât şi 
interdicţia ei exprimată de regurgitarea alimentului cu va¬ 
loare simbolică. 


7.2. Sensul fobiei micului Hans 

Dacă nevroza este una din formele conflictului dintre 
natură şi cultură, dintre instincte şi eu, acest conflict nu apa¬ 
re abia în anii adulţi ai omului, ci este constitutiv evoluţiei 
sale ontogenetice. în termeni psihanalitici, nevroza adultu¬ 
lui reeditează nevroza copilului, altfel spus nu există ne¬ 
vroză a anilor maturităţii, fără o nevroză a anilor copilăriei. 
Pe această idee, dedusă din experienţa psihoterapeutică, se 
bazează cura psihanalitică: în cadrul relaţiei cu analistul, 
pacientul retrăieşte corectiv nevroza sa infantilă sub forma 
nevrozei de transfer. Modificarea de personalitate se pro¬ 
duce, în cazul unei psihanalize reuşite, la nivelul funda¬ 
mentelor, ceea ce elimină cauzele structurale ale simptome- 
lor. Fantasmele plăsmuitorilor de romane ştiinţifico-fantas- 
tice despre mişcarea liberă în timp, mai ales despre reveni¬ 
rea în trecut, devin în terapia psihanalitică realitate. Ca 
într-un act iniţiatic temporal, cel analizat plonjează în pro¬ 
priul trecut, chiar în preistoria sa, pe care-1 retrăieşte aie¬ 
vea. Celelalte personaje ale trecutului sunt întruchipate 

simultan sau succesiv de psihanalist, care, prin interpretă¬ 
rile sale, conştientizează şi corectează greşelile trecutului. 

In măsura în care nevroza adultului repetă nevroza co¬ 
pilului, este mai avantajos din perspectiva cunoaşterii sen¬ 
sului simptomului şi a legăturii sale nemijlocite (isterie) sau 
mijlocite (nevroza obsesională), cu complexul Oedip, să ne 
adresăm originalului decât copiei sale târzii. Printre cazu¬ 
rile celebre expuse de Freud există unul — cazul micului 
Hans — care surprinde apariţia nevrozei infantile, descrie 
tratamentul acesteia şi rezultatul său favorabil. Pentru pri¬ 
ma dată în istoria psihanalizei, un copil devenea în mod 
nemijlocit şi cu deplin succes obiectul tratamentului şi cer¬ 
cetării psihanalitice. Deşi de atunci (1908), literatura psih¬ 
analitică s-a îmbogăţit cu numeroase cazuri de acest fel, 
constituindu-se chiar o branşă aparte dedicată copilului, ca¬ 
zul micului Hans rămâne o paradigmă. Din punctul de ve¬ 
dere al interesului nostru, el este pe deplin edificator pen¬ 
tru sensul oedipian al simptomului nevrotic. De altfel, aici 
se regăsesc excelent ilustrate toate principiile hermeneuti¬ 
cii psihanalitice a simptomului. 

Freud ţine să sublinieze că băieţelul de cinci ani, pe 
care-1 tratează prin intermediul tatălui său, Max Graf, un 
apropiat al cercului psihanalitic vienez, este pe deplin să¬ 
nătos somatic, fobia sa fiind un simptom cu determinare 
strict psihică: „...Hans nu este ceea ce se înţelege de regu¬ 
lă printr-un copil degenerat, înclinat ereditar spre nevroză, 
ci, dimpotrivă, este din punct de vedere corporal bine con¬ 
stituit, este vesel şi o companie plăcută, un spirit des¬ 
chis. . ." 52 Aceste rânduri vizează concepţia psihiatrică a vre¬ 
mii care, pusă în faţa cazului micului Hans, ar fi atribuit 
disfuncţia sa unei degenerescenţe ereditare. 

Deşi dotat cu o constituţie robustă, micul Hans se îm¬ 
bolnăveşte psihic, dezvoltând un comportament nemotivat 
la prima vedere. După o perioadă în care teama reprezintă 
starea dominantă — într-o zi, când se plimba cu bona în 

parc, începe să plângă şi cere să fie dus acasă pentru a fi 
alintat de mama sa; seara nu vrea să se separe de mamă, îi 
e frică, dar nu ştie de ce — izbucneşte fobia. Lui Hans îi este 
frică nu fie muşcat pe stradă de un cal, acesta ar putea chiar 
să intre seara în camera sa. In momentele de maximă inten¬ 
sitate, Hans refuză să mai iasă pe stradă sau în curte, rămâ¬ 
nând în balcon. Se manifestă şi alte fobii adiacente: la gră¬ 
dina zoologică, îi e frică de animalele mari; de asemenea, îi 
e frică de camioanele încărcate cu multe pachete şi de po¬ 
sibila prăbuşire a calului. Conţinutul manifest al fobiilor e 
pe deplin ermetic pentru conştiinţă, în întregime absurd, în 
măsura în care Hans nu a avut experienţe negative cu 
vreunul din animalele sau obiectele care îi inspiră frică. Sen¬ 
sul, conţinutul latent, este dat de constelaţia oedipiană, de 
tendinţele oedipiene anticulturale şi de lupta culturii îm¬ 
potriva lor. 

Manifestările, interesele, gândurile şi fantasmele care 
apar începând cu vârsta de trei ani şi jumătate, momentul 
în care tatăl pacientului îşi începe notaţiile, justifică pe de¬ 
plin afirmaţia lui Freud despre Hans ca fiind „un mic Oe- 
dip". Fantasma cu girafele, pe care Hans o are într-o noap¬ 
te, ilustrează cel puţin în parte, curenţii afectivi din cadrul 
triunghiului oedipian: „Noaptea erau în cameră o girafă 
mare şi una şifonată şi cea mare a ţipat, pentru că am luat-o 
pe cea şifonată. Atunci ea a început să ţipe încontinuu şi 
apoi eu m-am aşezat pe girafa şifonată" 53 . Planul imaginar 
reflectă atât tandreţea şi dorinţa pe care o nutreşte pentru 
mamă — în timpul nopţii lui Hans i s-a făcut dor de dez¬ 
mierdările şi organul genital al mamei (girafa şifonată) —, 
cât şi intervenţia interdictivă a tatălui (girafa cea mare). 

Fobia faţă de cai exprimă deformat conflictul ambiva¬ 
lenţei afective faţă de tată. Acesta nu este doar obiectul iu¬ 
birii, ci şi un rival, faţă de care Hans simte gelozie şi ostili¬ 
tate. însă cum sentimentele negative sunt refulate de 
sentimentele pozitive, precum şi de raportul de forţe între 

tată şi fiu, defavorabil celui din urmă, ele se vor exprima în 
legătură cu un obiect de substituţie — calul. Alături de re¬ 
fulare, fobia presupune proiectarea şi deplasarea afectului. 
Agresivitatea lui Hans este mai întâi proiectată asupra ta¬ 
tălui, resimţit astfel ca ostil, şi apoi deplasată asupra calu¬ 
lui. Frica de a fi muşcat pe stradă de un cal exprimă frica 
de castrare ca o pedeapsă paternă pentru activităţile sale 
autoerotice legate de dorinţa pentru mamă. Ca rival, tatăl 
este instanţa interdictivă şi punitivă. Frica de animalele 
mari de la grădina zoologică este o altă formă pe care o îm¬ 
bracă frica de castrare: disproporţia dintre penisul acesto¬ 
ra şi penisul său îi induce teama că ar fi fost castrat. Din fri¬ 
ca de posibila prăbuşire a calului transpare dorinţa lui Hans 
ca tatăl său să cadă, adică să moară, fapt confirmat de un 
act simptomatic: discutând cu tatăl său acest subiect, Hans 
aruncă jos un cal jucărie pe care-1 ţinea în mână. 


7.3. Nevroza ca negativ al perversiunii 

După ce descoperă că sensul unuia din simptomele 
Dorei — „tuşea nervoasă" — este o fantasmă sexuală in¬ 
conştientă, Freud enunţă propoziţia devenită între timp cla¬ 
sică: „Psihonevrozele sunt negativul perversiunilor. Forţe 
motrice pentru construirea simptomului isteric sunt furni¬ 
zate nu numai de sexualitatea normală refulată, ci şi de ten¬ 
dinţele perverse inconştiente" 54 . Identificându-se cu doam¬ 
na K., amanta tatălui ei, Dora fantasmează inconştient o 
situaţie de satisfacţie sexuală per os, cum spune Freud, în 
termeni moderni, fellatio. 

Dacă „negativul" perversiunii înseamnă atât negarea 
perversiunii, adică refularea tendinţelor perverse, împin¬ 
gerea lor în inconştient, ceea ce este specific istericilor, cât 
şi inversul perversiunii, construirea unei atitudini sau a unui 
comportament opuse tendinţei perverse, atitudine sau 

comportament pe deplin acceptate social (curăţenie, con¬ 
ştiinciozitate, punctualitate, politeţe, în locul murdăriei, 
dezordinii, agresivităţii), aşa cum se întâmplă în cazul ob- 
sesionalilor, atunci avem imaginea cea mai intuitivă a ne¬ 
vrozei ca rezolvare defectuoasă a conflictului dintre natu¬ 
ră şi cultură. Căci ceea ce din perspectivă culturală e numit 
perversiune, denumire care conţine o judecată de valoare 
negativă, constituie tendinţe intrinseci ale naturii umane. 

în candoarea sa, copilul manifestă aceste tendinţe fără 
reţinere, ca o căutare de plăcere nelimitată ce urmează a fi 
obţinută, în succesiune, din exercitarea zonelor erogene 
(orală, anală, falică), activate iniţial de satisfacerea nevoilor 
alimentare sau de excreţie. Din punctul de vedere al nor¬ 
melor culturale, el este, aşa cum spunea Freud, un „pervers 
polimorf". Restricţiile culturale, al căror purtător este fami¬ 
lia, vor arunca în inconştient, pe rând, tot ceea ce cultura 
nu acceptă din sexualitatea infantilă. 

Revenind la Dora, pacienta lui Freud, se poate spune că 
o exercitare foarte intensă în prima copilărie a zonei orale 
a lăsat urme în inconştient („fixaţii" la acest tip de plăcere), 
care la maturitate au alimentat fantasmele perverse. „Iată 
că această fantasmă perversă, extrem de şocantă, despre su- 
gerea penisului are cea mai candidă origine; ea este reface¬ 
rea unei impresii pe care o putem numi preistorică; impre¬ 
sia sugarului aflat la sânul mamei sau al doicii..." 55 
Simptomul „tusei nervoase" apare ca o formaţiune de com¬ 
promis între fantasma inconştientă şi interdicţia ei. 


7.4. Complexul Oedip în nevroza obsesională 

Relaţia dintre simptom şi constelaţia oedipiană este mult 
mai complicată în cazul nevrozei obsesionale. Conflictul fi¬ 
ind în esenţă acelaşi, diferenţa faţă de isterie rezidă în mo¬ 
dalitatea de a-1 soluţiona. în copilărie, tendinţele oedipiene 

sunt combătute nu prin refulare, aşa cum se întâmplă la is¬ 
terici, ci prin regresie la stadiul anterior de evoluţie al libi- 
doului; de la stadiul falie se revine la stadiul sadic-anal. De 
aici imaginea stranie şi derutantă pe care o oferă uneori ne¬ 
vroza obsesională, care reactivează conflictele infantile prin 
satisfacerea fantasmatică a dorinţelor oedipiene în manie¬ 
ră sadic-anală caracterizată de agresivitate, cruzime. 

Unul din exemplele oferite de Fenichel, şocant pentru 
profani, este pe deplin concludent în acest sens. Este vorba 
de un pacient dominat de două obsesii: de câte ori vedea o 
femeie, se simţea obligat să gândească: „Aş putea ucide 
această femeie", iar când vedea un cuţit, „aş putea să-mi tai 
penisul". Sensul inconştient al primei obsesii, revelat de 
analiză, este, la un prim nivel, dorinţa de a-şi ucide mama; 
extensia acestei dorinţe la toate femeile constituie o defor¬ 
mare prin generalizare; la un al doilea nivel de profunzi¬ 
me, dorinţa ucigaşă ascundea sub forma sa crudă ataşa¬ 
mentul incestuos faţă de mamă. Cea de-a doua obsesie a 
acestui simptom bifazic exprimă destul de transparent pe¬ 
deapsa pentru dorinţele incestuoase. 56 

Că agresivitatea ca trăsătură definitorie pentru stadiul 
sadico-anal caracterizează gândirea şi comportamentul ob- 
sesionalilor o demonstrează printre altele, un simptom ce¬ 
lebru — marea temere obsesivă a „omului cu şobolani", 
pacientul lui Freud. Apelul la tratamentul psihanalitic i-a 
fost impus tocmai de conţinutul aberant al simptomului. 
Concentrat, ca ofiţer în rezervă, dr. Lorenz ia cunoştinţă 
prin intermediul relatării unui coleg de o groaznică pe¬ 
deapsă orientală: peste fesele condamnatului se aplică un 
vas cu şobolani, care pătrund sfredelind în anus. Imediat, 
pacientul s-a gândit că o astfel de pedeapsă s-ar putea apli¬ 
ca unor persoane dragi — tatălui său şi prietenei sale. Ul¬ 
terior, gândul iniţial s-a transformat în obsesie. în momen¬ 
tul apariţiei simptomului, tatăl pacientului era mort de 
nouă ani. 

Pe parcursul vieţii, dr. Lorenz s-a gândit de mai multe 
ori că tatăl său ar putea muri. La doisprezece ani, îndrăgos¬ 
tit de sora unui prieten care nu era suficient de afectuoasă 
cu el, i-a trecut prin minte că dacă i s-ar întâmpla o neno¬ 
rocire, de exemplu să-i moară tatăl, mica prietenă ar deveni 
mai tandră. Cu şase luni înainte de moartea tatălui, i-a ve¬ 
nit ideea: „dacă moare tata voi avea mijloacele necesare 
pentru a mă căsători cu doamna X", pentru ca apoi să se 
autopedepsească dorind ca tatăl să-l dezmoştenească. în 
sfârşit, în ziua premergătoare morţii tatălui şi-a zis: „Sunt 
pe punctul de a pierde ce am mai scump pe lume", adău¬ 
gând apoi: „Da, dar doamna X îmi este mai dragă". 

Persistenţa gândurilor ucigaşe la adresa tatălui indică 
faptul că relaţia cu tatăl a fost decisivă pentru apariţia ne¬ 
vrozei. Conform ipotezei lui Freud, în jurul vârstei de şase 
ani pacientul fusese aspru pedepsit de tatăl său pentru ac¬ 
tivităţi autoerotice. Pedeapsa a pus capăt acestor activităţi 
specifice pentru complexul Oedip, dar în acelaşi timp a dat 
naştere unui resentiment durabil faţă de tată şi, mai ales, a 
constituit obstacolul decisiv care a provocat regresia la sta¬ 
diul sadic-anal. Aşadar, nu numai datorită resentimentului, 
ci în special datorită particularităţilor mentale ale stadiului 
sadic-anal, gândurile omului cu şobolani la adresa tatălui 
său sunt uneori atât de crude, de distrugătoare. 

Aceeaşi atitudine o manifestă dr. Lorenz faţă de iubită, 
fără ca în istoria relaţiilor lor să existe vreun eveniment tra¬ 
umatic. Agresivitatea sa îmbracă forme distructive nu nu¬ 
mai în obsesia declanşată de relatarea pedepsei orientale, 
ci şi în alte simptome. într-o vacanţă de vară pe care o pe¬ 
trece împreună cu prietena sa şi care debutează cu o neîn¬ 
ţelegere, pacientul lui Freud produce mai multe simptome 
alimentate de tendinţe agresive inconştiente îndreptate îm¬ 
potriva ei. Compulsia de a o proteja, care apare în timpul 
unei plimbări cu vaporul, avea drept conţinut manifest 
ideea „nu trebuie să i se întâmple ceva", iar în plan corn- 



Impuritatea spiritului: psihanaliza ca hermeneutică 145 


portamental insistenţele ca Gisela să-şi pună gluga. Ideea 
latentă a simptomului, faţă de care conţinutul manifest re¬ 
prezintă o apărare, avea sensul contrar. O altă compulsie — 
cea de a număra în timpul furtunilor până la 40 sau 50 — 
are ca substrat frica faţă de un pericol de moarte: dorinţa 
inconştientă ca iubita sa să moartă sau/şi frica de pedeap¬ 
să pentru gândurile sale rele. „...Ştim că tendinţele ostile 
ale pacientului nostru sunt extrem de violente, asemănă¬ 
toare unei furii fără sens şi deci considerăm că, în ciuda îm¬ 
păcării ulterioare cu doamna, această furie a contribuit în 
continuare la formarea de obsesii", comentează Freud ma¬ 
nifestările maladive ale pacientului său. 57 

în acelaşi context existenţial şi psihologic, pacientul pro¬ 
duce un interesant simptom în doi timpi, care exprimă şi el 
o trăsătură derivată din regresia la stadiul sadic-anal: o pu¬ 
ternică ambivalenţă afectivă faţă de iubita sa. Aflându-se 
pe stradă în ziua plecării acesteia, loveşte cu piciorul o pia¬ 
tră, pe care se simte constrâns interior să o înlăture pentru 
a evita un eventual accident al prietenei sale, care urma să 
treacă prin acelaşi loc, peste câteva ore, cu trăsura. După 
câteva minute, şi-a spus că gestul său este absurd şi, din 
nou constrâns interior, a reaşezat piatra în mijlocul străzii. 
Astfel de acte compulsionale în doi timpi, în care primul 
este anulat de cel de-al doilea sunt, scrie Freud, fenomene 
tipice în nevroza obsesională. „Desigur, gândirea conştien¬ 
tă a bolnavului le înţelege greşit, atribuindu-le o motivaţie 
secundară, le raţionalizează. Sensul lor real e reprezentat 
de faptul că ele exprimă conflictul dintre două tendinţe 
opuse şi de intensităţi aproape egale, tendinţe care sunt, 
după experienţa mea, o opoziţie dintre dragoste şi ură." 58 

Există şi o dovadă „aproape experimentală", cum o nu¬ 
meşte Fenichel, despre relaţia esenţială dintre nevroza ob¬ 
sesională şi regresia la stadiul sadic-anal al dezvoltării libi- 
doului. în studiul Predispoziţia la nevroza obsesională, Freud 
descrie cazul unei paciente care înlocuieşte brusc o nevroză 

de angoasă, de care suferise timp de câţiva ani, cu o nevro¬ 
ză obsesională gravă. Prima nevroză a apărut după ani 
buni de viaţă echilibrată şi satisfăcătoare, ca reacţie la o 
frustraţie majoră — imposibilitatea de a avea copii cu băr¬ 
batul pe care îl iubea, soţul ei. Conflictul patogen a avut ca 
termeni opuşi tendinţele erotice, exprimate fantasmatic, 
asociate dorinţei de a avea copii, pe de o parte, şi normele 
morale referitoare la fidelitate şi familie, pe de altă parte. 
Cea de-a doua nevroză a apărut după devalorizarea vieţii 
genitale, cauzată de impotenţa soţului. Principalele simp- 
tome erau „o penibilă obsesie de a se spăla... şi măsuri pre¬ 
ventive foarte energice contra unor grave prejudicii pe care 
ceilalţi le-ar putea suferi din partea sa, adică din formaţiuni 
reacţionale contra impulsurilor erotico-anale şi sadice" 59 . 

In aceeaşi serie de fapte se înscriu, susţine Freud, şi mo¬ 
dificările caracteriale care intervin la unele femei după me¬ 
nopauză, adică după renunţarea la funcţia genitală. Tine¬ 
rele femei graţioase, soţiile iubitoare şi mamele tandre se 
transformă, o dată cu vârsta a treia, în persoane agresive, 
sâcâitoare, meschine şi avare, manifestând trăsături de ca¬ 
racter care ţin de stadiul sadic-anal. Cu alte cuvinte, renun¬ 
ţarea din motive biologice la activitatea genitală produce 
regresia la stadiul anterior stadiului genital. Freud subli¬ 
niază, parcă pentru a-şi întări afirmaţiile, că fenomenul de- 
volutiv amintit nu a scăpat ochiului ager al scriitorilor sa¬ 
tirici, care au fructificat bogata sursă de comic pe care o 
reprezintă. 

Cititorul care a urmărit până aici dezvoltările mele se va 
întreba desigur care sunt factorii ce impun diferenţele din¬ 
tre isterie şi nevroza obsesională. De ce în faţa aceluiaşi con¬ 
flict, cel oedipian, unii (istericii) aleg refularea acestuia, iar 
alţii (obsesionalii) regresia la stadiul sadic-anal, care prece¬ 
dă stadiul falie pe terenul căruia se dezvoltă conflictul oe¬ 
dipian. Terminologia psihanalitică numeşte această între¬ 
bare „problema alegerii nevrozei". 

întrucât regresia la stadiul sadic-anal este caracteristică 
pentru nevroza obsesională, „alegerea nevrozei" e determi¬ 
nată de factori care favorizează regresia. Cel mai important 
dintre ei este fixaţia la stadiul sadic-anal. „Cu cât fixaţia e 
mai puternică, cu atât este mai facilă regresia", afirmă Fe- 
nichel rezumând teoria psihanalitică. Condiţiile care favo¬ 
rizează fixaţia sunt diverse, acţiunea lor putându-se suma. 
Un grad sporit de erogenitate a zonei anale contribuie, ca 
dimensiune constituţională, la realizarea fixaţiei. Satisfacţi¬ 
ile exagerate, precum şi frustraţiile severe ale erotismului 
anal joacă un rol important în constituirea fixaţiei. De ase¬ 
menea, alternanţa unor satisfacţii exagerate cu frustraţii 
exagerate, ca reacţie la primele, are importanţa ei. 

Influenţele culturale sunt prezente implicit sau explicit 
încă din această fază a dezvoltării libidinale. Cu excepţia 
factorului constituţional, care nu e însă fatal, toate celelal¬ 
te condiţii favorizante ale fixaţiei presupun influenţele cul¬ 
turale exercitate de familie. Atât satisfacţiile exagerate, cât 
şi frustraţiile exagerate sau alternanţa lor sunt cu putinţă 
doar în cadrul mediului familial. Educaţia sfincteriană pro- 
priu-zisă reprezintă partea explicită a influenţelor cultura¬ 
le. Momentul ales pentru a o efectua, precum şi modalita¬ 
tea acesteia participă la producerea fixaţiei. Severitatea 
educaţiei conduce la fixaţie prin intermediul frustrării, aşa 
cum caracterul gratifiant al educaţiei generează fixaţia prin 
satisfacţie. 

Un alt factor de care depinde regresia este natura orga¬ 
nizării falice. Slăbiciunea acesteia predispune la regresie, 
pentru că o poziţie insuficient consolidată a dezvoltării este 
mai uşor abandonată decât una consolidată. La submina¬ 
rea poziţiei falice poate contribui o reprimare traumatică a 
activităţilor erotice specifice acestui stadiu — o ameninţa¬ 
re explicită sau implicită cu castrarea. Unei astfel de repri¬ 
mări i-a căzut victimă „omul cu şobolani", pacientul lui 
Freud, despre care am vorbit mai sus. 

în sfârşit, un al treilea factor important pentru regresia 
la stadiul sadic-anal este gradul de dezvoltare al eului. „Eul 
predispus să apeleze la regresie ca mijloc de apărare este 
puternic sub un aspect şi slab sub alt aspect", scrie Feni- 
chel. Eul obsesionalilor poate fi, îşi dezvoltă acelaşi autor 
ideile, suficient de puternic pentru a se împotrivi, la o vâr¬ 
stă precoce, tendinţelor instinctuale, dar, în acelaşi timp, 
metodele folosite sunt imature, ceea ce ilustrează latura sa 
slabă. 

Ca şi în cazul isteriei, revenirea la sexualitatea infantilă 
este, prin conflictele arhaice pe care le reactivează, cea care 
produce simptome. Combaterea, în preistoria obsesionali¬ 
lor, a conflictului oedipian, prin regresia (parţială) la sta¬ 
diul sadic-anal reprezintă o soluţie defectuoasă în măsura 
în care regăsirea de către adult, în condiţii de frustrare de¬ 
terminate, a manifestărilor erotice sadic-anale presupune şi 
regăsirea apărărilor împotriva lor şi a conflictelor incon¬ 
ştiente dintre respectivele tendinţe şi mijloacele defensive, 
în general, obsesionalii sunt dominaţi, scrie Fenichel, de 
conflicte „între agresivitate şi supunere, între cruzime şi 
blândeţe, între murdărie şi curăţenie, ordine şi dezordi¬ 
ne" 60 , adică de conflicte legate de erotismul sadic-anal. 

Alte două particularităţi ale nevrozei obsesionale, care 
se reflectă din plin în planul simptomului, derivă tot din 
faptul fundamental al regresiei la stadiul sadic-anal. Mai 
întâi este vorba de mijloacele de apărare utilizate. Spre de¬ 
osebire de isterie, unde principalul mijloc de apărare îl con¬ 
stituie refularea, în nevroza obsesională mijloacele de apă¬ 
rare predilecte sunt formaţiunile reacţionale, anularea, izo¬ 
larea şi suprainvestirea libidinală a lumii conceptelor, toc¬ 
mai pentru că tendinţele combătute ţin de erotismul anal. 
Aşa se explică faptul că uneori în simptomele obsesionale 
impulsul combătut poate fi conştient. Apelul la izolare, de 
pildă, face posibilă pătrunderea în conştiinţă a tendinţelor 
agresive, chiar ucigaşe, tocmai pentru că mecanismul 

defensiv le separă în mod etanş de motricitate, ceea ce ex¬ 
clude pericolul materializării lor. în al doilea rând, regre- 
sia este responsabilă de severitatea extremă a supraeului 
obsesionalilor, conferindu-i inconfundabile note sadice, de 
cruzime. 


7.5. Nevroza şi condiţia umană 

Una din temele importante şi controversate ale teoriei 
psihanalitice este universalitatea constelaţiei oedipiene: nu 
numai în inconştientul nevroticilor, ci şi în cel al oamenilor 
sănătoşi, nu numai la europeni, unde a fost descoperit de 
Freud, ci şi la populaţiile arhaice, chiar dacă au o altă for¬ 
mă de familie, există complexul Oedip. Analiza viselor oa¬ 
menilor sănătoşi, precum şi a creaţiilor literare, aşa cum se 
va vedea într-unul din capitolele următoare, atestă omni¬ 
prezenţa conţinuturilor oedipiene. întrucât deosebirea din¬ 
tre omul sănătos şi nevrotic nu este dată de absenţa com¬ 
plexului Oedip la primul, se pune întrebarea în ce constă 
această deosebire, dacă există vreuna din punct de vedere 
psihanalitic. 

Diferenţa este de ordin cantitativ: în timp ce la omul să¬ 
nătos reziduurile etapelor psihosexuale infantile sunt mi¬ 
nime, el depăşind complexul Oedip, la nevrotic fixaţiile in¬ 
fantile au o pondere covârşitoare. Tocmai pentru că 
predispoziţia la nevroză rezidă în asemenea fixaţii, „vinde¬ 
carea" psihanalitică poate fi echivalată cu maturizarea. Pen¬ 
tru a relua împreună cu Fenichel o metaforă a lui Freud, la 
omul sănătos doar puţine „trupe de ocupaţie" au rămas în 
spate, în poziţia complexului Oedip; marea masă a arma¬ 
tei dezvoltării psihice a atins poziţiile genitalităţii adulte 
orientate spre reproducere, făcâdu-1 pe individ apt de alte 
alegeri de obiect decât cele infantile (părinţii). Dimpotrivă, 
la nevroticul potenţial cea mai mare parte a trupelor au 

rămas în poziţia complexului Oedip şi doar o infimă parte 
au avansat. La cea mai mică dificultate, avangarda, puţin 
numeroasă, revine la poziţiile consolidate din spate. 

Deşi depăşirea complexului Oedip fereşte de nevroză în 
condiţii existenţiale obişnuite, diferenţa doar graduală din¬ 
tre nevrotic şi omul sănătos nu exclude apariţia disfuncţii- 
lor psihice la cel din urmă în condiţii existenţiale limită. 
Frustrări exterioare excesive pot impune regresia şi nevro¬ 
za la cei care au parcurs o dezvoltare psihosexuală norma¬ 
lă. Faptul de a trăi în cultură, definitoriu în exclusivitate 
pentru om, implică, în cel mai bun caz, doar potenţial ne¬ 
vroza. 


8. De la psihologia inconştientului 
la estetică: Witz-ul 

Aşa cum studiul actului ratat constituie una din pietre¬ 
le de rezistenţă ale edificiului psihanalitic, confirmând încă 
o dată (după vis) că între simptomul nevrotic şi starea de 
sănătate deosebirea, realizată pe fondul unei identităţi 
structurale, este doar de grad şi permiţând astfel trecerea 
de la psihopatologie la psihologie, cercetarea cuvântului de 
spirit face trecerea de la psihologia inconştientului la disci¬ 
plinele filosofice (estetică). 

Este interesant de remarcat că prezenţa spiritului în acest 
produs al inconştientului este evidentă în termenul limbii 
franceze sau în cel al limbii române, în timp ce termenul 
german îşi dezvăluie legătura cu spiritul doar în urma unei 
investigaţii etimologice. După cum ne informează dicţio¬ 
narul etimologic al limbii germane din seria Duden 61 , ră¬ 
dăcina indogermanică din care provine Witz trimitea la 
„wissen" (cunoaştere), de unde s-a dezvoltat sensul „Ver- 
stand" (intelect), „Klugheit" (înţelepciune), „Schlauheit" 

(viclenie). în secolul XVII, sub influenţa limbii franceze („es- 
prit") şi a limbii engleze („wit"), Witz capătă şi sensul de 
„dar al formulării spirituale". Abia din secolul XVIII, sensul 
de „Spott, Scherz" (glumă) devine predominant. 

Freud îşi înscrie explicit contribuţia în prelungirea stră¬ 
daniilor filosofilor de a defini cuvântul de spirit şi de a-i ex¬ 
plica efectul comic. La autorităţi ale domeniului, cum ar fi 
Th. Vischer, Kuno Fischer şi Th. Lipps, cuvântul de spirit e 
încadrat în estetică drept o subclasă oarecum marginală a 
comicului. întemeietorul psihanalizei este nemulţumit de 
caracterul parţial al contribuţiei înaintaşilor, printre care îl 
include şi pe Kant, de absenţa unei teorii coerente, care să 
integreze aceste contribuţii, de insuficienţele fiecăreia din¬ 
tre ele, autorii menţionaţi neputând identifica, de pildă, tră¬ 
săturile indispensabile pentru existenţa cuvântului de spi¬ 
rit, dar nu părăseşte teritoriul esteticii. Definiţia pe care o dă 
cuvântului de spirit din perspectivă psihanalitică este pe de¬ 
plin concludentă în acest sens: „cuvântul de spirit este o con¬ 
tribuţie adusă comicului din domeniul inconştientului" 62 . 

Oricât de surprinzător ar fi pentru cei animaţi de preju¬ 
decăţi în ce priveşte psihanaliza sau pentru cei ale căror lec¬ 
turi nu includ lucrarea Cuvântul de spirit şi raportul său cu 
inconştientul, Freud abordează aici, spre deosebire de alte 
texte de psihanaliză aplicată, dimensiunea formală a obiec¬ 
tului cercetat (cuvântul de spirit), mijloacele tehnice în ab¬ 
senţa cărora efectul comic al râsului nu este obţinut. Cum 
tehnica este cea care conferă valoare estetică, Freud se pla¬ 
sează, tratând-o pe multe pagini, pentru o dată cel puţin, 
indubitabil şi în perimetrul esteticii, nu numai al psiholo¬ 
giei artei. Din acest motiv Tzvetan Todorov îl alătură celor 
câţiva „solitari" care au preferat interpretării textelor par¬ 
ticulare „descrierea generală a formelor discursive". Cuvân¬ 
tul de spirit şi raportul său cu inconştientul ar ocupa „un loc 
de cinste" între Tratatul despre fabulă al lui Lessing şi Morfo¬ 
logia basmului de Propp . 63 



152 


Filosofia inconştientului 


Dintre numeroasele procedee tehnice ale cuvântului de 
spirit, optsprezece la număr, după inventarul realizat de To- 
dorov, ne vom opri doar asupra câtorva, şi anume asupra 
acelora în care legătura tehnicii cu inconştientul este mani¬ 
festă. Aceasta pentru că aportul lui Freud nu constă nici în 
descrierea diferiţilor tropi, nici în tehnica interpretării, cum 
susţine Todorov, ci tocmai în analiza relaţiei dintre incon¬ 
ştient şi procedeele tehnice datorită cărora primul devine 
comunicabil într-un mod care presupune virtuţile artisticu¬ 
lui. Pentru filosofia inconştientului, studiul lui Freud asu¬ 
pra cuvântului de spirit e important mai ales datorită lu¬ 
minilor pe care le aruncă asupra metamorfozelor la care 
trebuie supus sufletul inconştient pentru a deveni comuni¬ 
cabil prin intermediul spiritului conştient. 

Spre deosebire de actul ratat, vis sau simptomul nevro¬ 
tic, produse ale sufletului inconştient pe care conştiinţa nu 
le înţelege, cuvântul de spirit, deşi se alimentează din 
aceeaşi sursă, este accesibil înţelegerii conştiente imediate. 
Efectul comic al râsului indică atingerea scopului comuni¬ 
cării, care singularizează cuvântul de spirit printre produ¬ 
sele inconştientului cercetate până acum. Prin urmare, opo¬ 
ziţia dintre suflet şi spirit nu mai conduce în cazul 
cuvântului de spirit la un compromis care retează comuni¬ 
carea, fapt evident în caracterul îndeobşte ininteligibil al ac¬ 
tului ratat, visului sau simptomului nevrotic, care ascund 
anumite conţinuturi sufleteşti interzise cultural, ci la o sin¬ 
teză, întrepătrundere a sufletului şi spiritului, care permi¬ 
te aducerea în planul conştiinţei, fără conflict, a tendinţelor 
pulsionale. Beneficiul plăcerii estetice indică şi răsplăteşte 
reuşita acestei metamorfoze. 

Cercetarea lui Freud asupra dimensiunii formale a cu¬ 
vântului de spirit porneşte de la întrebarea autentic feno¬ 
menologică referitoare la esenţa cuvântului de spirit. Intr-o 
altă formulare, Freud se întreabă dacă efectul comic, în ab¬ 
senţa căruia cuvântul de spirit e de neconceput, provine din 

tehnica sau din ideea sa. Explicitând ideea subiacentă mai 
multor cuvinte de spirit, întemeietorul psihanalizei ajunge 
la concluzia, oricând verificabilă, că râsul e provocat de teh¬ 
nică, nu de idee. 

Una din cele mai importante caracteristici formale ale 
cuvântului de spirit este concizia. Ca şi în cazul visului, 
comparaţia dintre conţinutul manifest şi ideea sa latentă 
conduce la constatarea că ultima este mult mai amplă de¬ 
cât Witz-ul pe care l-a produs. în cuvântul de spirit atribuit 
de Heine unuia din personajele sale, adesea invocat de 
Freud ca ilustrare, acesta se lăuda: „Am stat lângă Rot- 
schield, care m-a tratat ca pe unul din ai săi, cu totul fami- 
lionar". Sursa efectului comic este cuvântul „familionar" re¬ 
zultat din sinteza cuvintelor familiar şi milionar, care 
traduce şi maschează prin râs amărăciunea provocată celui 
cu venituri modeste de familiaritatea pe care i-o arată un 
milionar, întotdeauna marcată de ceva forţat, de distanţă şi 
condescendenţă. 

Variaţiunile pe tema conciziei sunt numeroase, iar Freud 
nu evită să le treacă în revistă şi să le analizeze cu minuţia-i 
cunoscută. Pe lângă contopirea a două cuvinte, în a cărei 
categorie intră şi rebotezarea unuia din potentaţii Europei 
de odinioară, pe numele său Feopold, datorită relaţiei spe¬ 
ciale cu o femeie numită Cleo, contemporanii poreclindu-1 
Cleopold, concizia poate fi realizată şi prin modificări neîn¬ 
semnate ale cuvintelor sau prin utilizarea diferită a acelu¬ 
iaşi material lingvistic. Cuvântul de spirit „am călătorit cu 
el tete-â-tete", transmite cu mare economie de mijloace, prin 
modificarea unei singure consoane, următoarea idee: am 
călătorit tete-â-tete cu X, care este un animal prost (bete). 
Concizia este maximă când cuvântul de spirit rezultă 
dintr-o altă organizare a aceluiaşi material lingvistic. 
Remarcii lui Napoleon I „Tutti gli italiani danzano si male?" 
doamna căruia îi fusese adresată şi al cărei amor propriu 
naţional fusese rănit răspunde extrem de spiritual şi 

economic (prin utilizarea numelui de familie al lui Napo¬ 
leon despărţit în silabe): „Non tutti, ma buona parte". Ca¬ 
zul ideal al utilizării aceluiaşi material lingvistic îl consti¬ 
tuie procedeul dublului sens, efectul comic fiind provocat 
de reactivarea sensului propriu: „Cum îţi merge ? l-a între¬ 
bat orbul pe paralitic; aşa cum vezi, i-a răspuns paraliticul 
orbului". 

După ce trece în revistă multe alte cazuri de concizie, 
Freud o echivalează, spre surprinderea noastră, cu proce¬ 
deul condensării, care acţionează şi în actul ratat, vis sau 
simptom nevrotic. Surprinderea e provocată de nediscri- 
minarea, cel puţin aparentă, între produse nonspirituale, 
care nu urmăresc conştient comunicarea, ci, dimpotrivă, îşi 
disimulează mesajul, şi produse spirituale, în care comu¬ 
nicarea se află pe primul plan. Dacă cineva ar obiecta că 
prin concizie (condensare) am descris doar unul din mij¬ 
loacele tehnice ale cuvântului de spirit şi că acest element 
poate reprezenta o cantitate neglijabilă în structura alcă¬ 
tuită de totalitatea procedeelor tehnice, atunci deconcerta- 
rea va atinge punctul maxim în momentul în care va afla 
că travaliul cuvântului de spirit şi travaliul visului se su¬ 
prapun perfect. 

Vom regăsi în travaliul visului nu numai condensarea, 
ci şi deplasarea, reprezentarea prin contrariu, nonsensul. 
Am putea vedea în aceste coincidenţe tehnice, deloc întâm¬ 
plătoare, expresia cea mai clară a reducţionismului 
freudian, care tratează indistinct sufletul şi spiritul, a psi¬ 
hologismului său. Numai pentru o lectură superficială, lu¬ 
crurile se prezintă astfel, deoarece Freud, subliniind ideea 
că deosebirea dintre cuvântul de spirit şi vis (sau act ratat, 
simptom nevrotic) constă în intenţia comunicării — 
Witz-ul este cel mai social dintre produsele care urmăresc 
plăcerea —, oferă şi instrumentul diferenţierii acţiunii ace¬ 
loraşi procedee în produsele spirituale şi nonspirituale. 
Criteriul este, aşa cum am constatat şi în alte cazuri (reia- 

ţia boală-sănătate psihică), cantitativ. Acţiunea condensă¬ 
rii, deplasării, reprezentării prin contrariu sau a nonsensu¬ 
lui este limitată, diminuată în cazul cuvântului de spirit de 
intenţia comunicării, neputând atinge din acest motiv co¬ 
tele încifrării ininteligibile, caracteristice visului sau simp¬ 
tomului nevrotic. Acest „mai puţin", care dezvăluie, în 
aceeaşi măsură în care ascunde, poate fi infinit (istoric, cul¬ 
tural, etnic) circumstanţiat, constantă rămânând limitarea 
acţiunii procedeelor travaliului inconştient de intenţia co¬ 
municării. 

Deplasarea, care în vis se află la originea unei adevăra¬ 
te răsturnări de valori, mutând accentul psihic de la con¬ 
ţinuturi importante dar neacceptate cultural la conţinuturi 
lipsite de importanţă dar acceptate de cenzură, în aşa fel 
încât primele devin de nerecunoscut, este îngrădită în ca¬ 
zul cuvântului de spirit de condiţia comunicării, deci a in- 
teligibilităţii pentru un al treilea, individual sau colectiv, 
real sau potenţial. Agresivitatea lui Heine faţă de bogăta¬ 
şul parizian care, intrând în salonul unde poetul german 
discuta cu poetul francez Soulie, îi atrage în jurul său ca 
un magnet pe cei prezenţi, se exprimă prin intermediul 
unui cuvânt de spirit cu dublu sens, ceea ce o face comu¬ 
nicabilă social, stârnind, în locul respingerii, râsul. Reacţia 
celor prezenţi faţă de bogăţie e comentată de Soulie prin: 
„Priviţi cum secolul al XlX-lea se închină viţelului de aur", 
la care Heine remarcă: „Dar el trebuie să fie mult mai bă¬ 
trân." Dublul sens al cuvântului viţel (propriu şi figurat) 
este folosit pentru a muta accentul de la ideea avansată de 
Soulie — iată şi secolul al XlX-lea se comportă la fel ca ve¬ 
chii evrei faţă de viţelul de aur — la persoana bogătaşului. 
Acesta nu mai e viţel, ci un bou în toată firea. Duritatea 
ideii latente a cuvântului de spirit nu este disimulată prin 
deplasare, aşa cum s-ar întâmpla în cazul visului, ci doar 
atenuată, devenind acceptabilă cultural, aşa încât efectul 
obţinut este râsul. 

Tot un caz de deplasare (reprezentare prin ceva asemă¬ 
nător) este şi aluzia, care apare adesea în cuvântul de spi¬ 
rit. Un alt exemplu din cartea lui Freud poate ilustra mo¬ 
dul în care tehnica deplasării prelucrează agresivitatea. Este 
vorba de doi parveniţi americani, care, după ce au strâns o 
avere considerabilă, încearcă să pătrundă în lumea bună. 
Una din căile alese este de a-şi face portretele la cel mai bun 
şi cel mai scump pictor al oraşului. Cu ocazia unei petre¬ 
ceri, le expun aşezate unul lângă altul, cel mai important 
critic de artă al locului fiind chemat să le aprecieze. Acesta 
le priveşte îndelung şi, în cele din urmă, întreabă arătând 
spre spaţiul liber dintre portrete: „Dar unde este mântuito¬ 
rul?" Ideea latentă a cuvântului de spirit de o agresivitate 
extremă — „tâlharii îi văd, dar unde este mântuitorul?" — 
devine comunicabilă într-o formă care o lasă să transpară, 
anulându-i virulenţa. 

Dacă vom compara aceste cazuri de deplasare cu cele 
descrise în Interpretarea viselor, diferenţa între modul de ac¬ 
ţiune al deplasării în cuvântul de spirit şi în vis se clarifică. 
Legătura dintre conţinutul manifest şi conţinutul latent al 
visului poate fi atât de bine mascată de deplasare, încât 
doar o interpretare laborioasă o poate scoate la lumină. Ast¬ 
fel, în timp ce elementul central al visului despre monogra¬ 
fia botanică este „botanica", în conţinutul latent cu totul al¬ 
tele sunt priorităţile: complicaţiile şi conflictele dintre colegi, 
reproşul că visătorul (Freud) face prea multe sacrificii pen¬ 
tru slăbiciunile sale. Deplasarea de accent de la ideile laten¬ 
te la conţinutul manifest ar putea să se bazeze, presupune 
Freud pe o laxă legătură de tipul opoziţiei între botanică şi 
preferinţele visătorului, printre care botanica n-a figurat 
niciodată. 

Pentru a reveni la aluzie, care e formă a deplasării, To- 
dorov semnalează în „Retorica lui Freud" un pasaj din In¬ 
troducere în psihanaliză, unde se face distincţia între aluzie 
în gândirea conştientă, cuvântul de spirit şi vis. In timp ce 

la nivelul gândirii conştiente trebuie să existe o legătură de 
conţinut între înlocuitor şi înlocuit, cuvântul de spirit, deşi 
poate renunţa la îndeplinirea acestei condiţii, substituind 
legăturii de conţinut legături exterioare de tipul consonan¬ 
ţei sau al sensului multiplu al cuvintelor, trebuie să respec¬ 
te condiţia inteligibilităţii, căci „dacă drumul înapoi de la 
aluzie la elementul înlocuit nu este facil, cuvântul de spirit 
îşi pierde orice efect" 64 . In schimb, deplasarea din vis nu 
ţine seama de nici una din cele două condiţii menţionate, 
relaţia dintre înlocuitor şi înlocuit fiind exterioară şi laxă, 
aşa încât devine de nerecunoscut. „Cenzura visului şi-a 
atins scopul, conchide Freud, când a făcut de nerecunoscut 
drumul de la aluzie la elementul înlocuit." 65 Asta ar însem¬ 
na că intenţia comunicării în cuvântul de spirit relaxează 
cenzura, fără să permită totuşi manifestarea directă a ten¬ 
dinţelor inconştiente. 

Deoarece consider că aportul lui Freud nu constă în de¬ 
scrierea figurilor de stil, ci în analizarea relaţiei dintre teh¬ 
nica artistică şi inconştient, nu voi mai discuta şi celelalte 
mijloace tehnice ale cuvântului de spirit, de pildă reprezen¬ 
tarea prin contrariu sau nonsensul, ele putând fi regăsite, 
asemeni condensării şi deplasării, în travaliul visului, unde 
acţionează neîngrădite de condiţia comunicării, ci mă voi 
ocupa de modul în care tendinţele inconştiente conduc la 
plăcerea estetică, în loc de a fi patogene, cum se întâmplă 
în cazul simptomului nevrotic. Totuşi, pentru a elimina ori¬ 
ce urmă de îndoială cu privire la valoarea contribuţiei lui 
Freud la estetică, voi reda, după Todorov, echivalenţii reto¬ 
rici ai termenilor psihanalitici folosiţi de Freud. „Propunem 
deci, în loc de «condensare», «întrebuinţare multiplă», «du¬ 
blu sens» şi «calambur», alte patru grupe bazate pe opozi¬ 
ţia dintre asemănare şi identitate, ocurenţă unică şi multi¬ 
plă: antanaclaza, paronomasa, silepsa, iar pentru cel de-al 
patrulea caz, după cum cel de-al doilea semnificant este 
parţial sau total absent, contaminări şi calambururi." 66 

Reluând afirmaţia lui Benveniste din 1956, Todorov subli¬ 
niază că Freud a căzut fără să bănuiască peste „vechiul ca¬ 
talog al tropilor", pentru ca apoi să conchidă că, în pofida 
limitelor sale. Cuvântul de spirit e cea mai importantă lucra¬ 
re semantică a epocii. 


8.1. Plăcerea estetică 

Colaborarea, indispensabilă pentru existenţa cuvântului 
de spirit, între tehnică şi inconştient se manifestă nu numai 
la nivelul creatorului Witz-ul (condiţia inteligibilităţii), ci şi 
la nivelul publicului acestuia, în plăcerea estetică prin care-i 
răspunde. Deşi efectul comic (râsul) produs de Witz pare a 
fi indivizibil, el poate fi analizat, ca râs produs de tehnică 
şi râs produs de tendinţele inconştiente. O astfel de anali¬ 
ză este favorizată de subdivizarea cuvântului de spirit în 
două categorii: Witz inofensiv, fără tendinţă, şi Witz cu ten¬ 
dinţă (sexuală sau agresivă). In cazul primei categorii, râ¬ 
sul are particularitatea unei intensităţi scăzute. „Plăcerea 
pe care ne-o oferă cuvântul de spirit inofensiv este aproa¬ 
pe întotdeauna mediocră; ea se reduce la o clară senzaţie 
agreabilă sau la un zâmbet uşor", scrie Freud, care derivă 
tocmai din faptul că e provocat doar de tehnică. 67 

înainte de a ne ocupa de calitatea plăcerii produse de 
tendinţele inconştiente exprimate prin cea de-a doua cate¬ 
gorie a cuvântului de spirit, este necesar să ne oprim asu¬ 
pra unei dificultăţi în faţa căreia ne pune gândirea lui 
Freud. Dacă plăcerea produsă de Witz-ul inofensiv, aşa mo¬ 
destă cum este, rezultă doar din tehnică, atunci s-ar părea 
că relaţia acestei categorii cu inconştientul devine proble¬ 
matică. Altfel spus, dacă totuşi există şi în acest caz o rela¬ 
ţie cu inconştientul, în ce constă ea? 

Deşi nu exprimă tendinţe refulate, cuvântul de spirit ino¬ 
fensiv are o dublă legătură cu inconştientul. în sens tehnic. 

Witz-ul îşi datorează forma de expresie inconştientului. 
Pentru a transforma un gând inofensiv în cuvânt de spirit, 
este nevoie de a alege, dintre expresiile posibile, pe cea 
adecvată (spirituală), alegere realizată în inconştient. Prin 
urmare, cuvântul de spirit inofensiv nu constituie o excep¬ 
ţie de la regulă: şi în cazul său, o idee preconştientă este 
atrasă pentru o clipă în inconştient, pentru a fi oferită apoi 
percepţiei conştiente. în al doilea rând, deşi nu contribuie 
la eliberarea unor tendinţe ascunse — acele tendinţe ale na¬ 
turii umane respinse de cultură —, Witz-ul inofensiv regă¬ 
seşte şi el naturalul din om intr-un mod specific. Plăcerea 
generată exclusiv de tehnică, orientarea atenţiei, în jocuri¬ 
le de cuvinte de exemplu, spre sunetul cuvintelor şi nu spre 
sens, contribuie la economisirea energiei psihice consuma¬ 
te de gândire, spirit critic şi celelalte activităţi culturale, re- 
venindu-se astfel la jocul copilului cu cuvinte şi idei. 

Spre deosebire de efectul anemic al cuvântului de spirit 
inofensiv, râsul provocat de cuvântul de spirit cu tendinţă 
este tumultuos, puternic — o adevărată izbucnire de vita¬ 
litate. Cum tehnica este identică în cele două cazuri, Freud 
atribuie ceea ce el numeşte „hohote de râs" acţiunii pe care 
o are manifestarea controlată a tendiţelor inconştiente. Fie 
că este vorba de anecdota obscenă, prin care se satisface o 
componentă parţială a libidoului (cea vizuală), blocată de 
incapacitatea femeii evoluate cultural de a accepta sexua¬ 
lul frust, fie că e vorba de Witz-ul cu tendinţă agresivă, râ¬ 
sul puternic la care conduc se alimentează din energia psi¬ 
hică necesară reprimării unei tendinţe prohibite cultural pe 
care Witz-ul a economisit-o tocmai prin faptul că a permis 
respectivei tendinţe să se manifeste. 

Concluzia pe care o derivă Freud din dezvoltările an¬ 
terioare este fundamentală pentru estetica psihanalitică: 
plăcerea produsă de tehnică este doar plăcere preliminară, 
doar o parte — cea introductivă — a ceea ce numim ne- 
discriminatoriu plăcere estetică. Rolul plăcerii preliminare 

este de a deschide izvoarele unei plăceri mai intense, care 
rezultă din ridicarea unor interdicţii şi din retrăirea unor 
tendinţe naturale (sexuale şi agresive), interzise cultural. 
Astfel, plăcerea estetică în ansamblul ei este un amestec 
de plăcere spirituală şi senzorială, care corespunde ames¬ 
tecului de natură şi cultură, inconştient şi tehnică din cu¬ 
vântul de spirit. 

Ne-am putea gândi că această fericită sinteză dintre na¬ 
tură şi cultură în cuvântul de spirit, fericită deoarece ten¬ 
siunea dintre cele două dimensiuni ale omului nu este pa¬ 
togenă, ca în cazul simptomului nevrotic, uneori însoţit de 
o suferinţă insuportabilă, şi nici generatoare de neplăcere, 
ca în cazul visului (coşmarul) sau actului ratat, ci se rezol¬ 
vă în plăcerea efectului comic al râsului este cu putinţă doar 
pentru că tendinţele naturale care transpar aici sunt doar 
anticulturale şi nu aculturale. Cu alte cuvinte, gradul de 
opoziţie faţă de cultură al tendinţelor inconştiente din cu¬ 
vântul de spirit este redus, aşa încât ele pot fi controlate şi 
prelucrate cu uşurinţă prin mijloacele tehnicii artistice. Par¬ 
curgând capitolul următor, va trebui să constatăm că artis¬ 
tul are capacitatea de a prelucra şi controla chiar tendinţe¬ 
le asociale cele mai puternice (tendinţele oedipiene), adică 
de a le conferi caracterul comunicabilităţii. 


9. Estetica psihanalitică: 

complexul Oedipîn literatură 

Că arta este unul din cele mai impure produse ale spiri¬ 
tului, estetica o ştie de mult. Deşi stă sub semnul valorii es¬ 
tetice, arta încorporează în acelaşi timp diverse valori ex- 
traestetice. Arta este autonomă, dar şi eteronomă, 
demonstrează Tudor Vianu în Estetica sa, sintetizând cele 
mai semnificative contribuţii în domeniu. Dintre valorile 

extraestetice, Vianu trece în revistă valoarea biologică şi se¬ 
xuală, munca, viaţa socială, religia. în capitolul „Valoarea 
biologică şi sexuală a artei" consacră un subcapitol teoriei 
psihanalitice a artei, perspectiva relaţiei dintre spirit şi su¬ 
flet fiind însă cel mult implicită, dacă nu absentă. Or, dacă 
psihanaliza are o contribuţie la estetică, atunci aceasta se 
specifică tocmai ca studiere a relaţiei spirit-suflet sub un 
nou aspect şi, aşa cum am văzut în capitolul anterior dedi¬ 
cat cuvântului de spirit, nu este vorba doar de identifica¬ 
rea unei impurităţi anume a spiritului — cea venind din¬ 
spre sufletul inconştient —, ci totodată şi de modalităţile în 
care singularul este metamorfozat în universal, sufletul în 
spirit. Prin urmare, estetica psihanalitică nu se reduce la o 
psihologie a artei sau la o hermeneutică realizată din per¬ 
spectiva inconştientului, ci vizează şi dimensiunea forma¬ 
lă, tehnică, a operei de artă, cea care face comunicabil in¬ 
conştientul acultural. 

Dintre conţinuturile sufletului inconştient, ne reţine aten¬ 
ţia prin semnificaţia sa deosebită constelaţia afectivă şi idea¬ 
tică numită în psihanaliză complex Oedip. Constituit din 
tendinţele incestuoase şi paricide care se manifestă deschis 
în prima copilărie (între 3-6 ani), complexul Oedip este re¬ 
ziduul etapei decisive a trecerii de la natură la cultură. Pre¬ 
zentă în toate culturile, chiar dacă în forme diferite, sursă 
a structurilor fundamentale ale personalităţii umane, depă¬ 
şirea sa reuşită fiind decisivă pentru sănătatea mentală a 
individului adult (vezi capitolul 7 „Hermeneutica simpto¬ 
mului nevrotic"), constelaţia oedipiană are o importanţă 
care-i conferă un loc privilegiat printre temele operei de 
artă în genere şi ale literaturii în special. în eseul Dostoievski 
şi paricidul, Freud afirmă că trei dintre capodoperele „lite¬ 
raturii tuturor timpurilor — Oedip rege de Sofocle, Hamlet 
de Shakespeare şi Fraţii Karamazov de Dostoievski" tratea¬ 
ză motivul oedipian al paricidului 68 . în schimb, Marthe 
Robert vede în constelaţia oedipiană tema fundamentală a 

oricărei opere de artă: „Complexul Oedip fiind un fapt 
omenesc universal, nu există ficţiune, nici reprezentare, nici 
artă a imaginii care să nu devină într-un fel ilustrarea lui 
voalată. în acest sens, romanul nu este decât un gen „oedi- 
pian" printre altele..." 69 

Deşi în cultura română lipsesc, din cauza interzicerii co¬ 
muniste a psihanalizei, textele fundamentale dedicate pro¬ 
blemei în discuţie (cărţile lui Otto Rank, Ferenczi, Jones 
etc.), în cele ce urmează nu-mi propun să recuperez aceas¬ 
tă întârziere impusă de ideologie, documentând prezenţa 
mai directă sau mai voalată a complexului Oedip în opere¬ 
le de artă. Mult mai semnificativ pentru estetica psihanali¬ 
tică mi se pare demersul care înregistrează şi analizează 
procedeele prin care conţinuturile oedipiene ale inconştien¬ 
tului devin comunicabile. însă descrierea mijloacelor prin 
care opera de artă încorporează şi exprimă în limitele valo¬ 
rii estetice dimensiuni extraestetice ale inconştientului va 
documenta implicit şi prezenţa complexului Oedip la acest 
nivel. Mă voi limita la literatură. 

Două sunt, după Freud (Dostoievski şi paricidul), carac¬ 
teristicile exprimării literare a constelaţiei oedipiene: în¬ 
văluirea şi atenuarea (istorică). Ţine de condiţia literatu¬ 
rii ca formă a spiritului să absoarbă asperităţile interzi¬ 
sului cultural pentru a-1 putea pune în discuţie în vede¬ 
rea unui efect cathartic. în timp ce prezentarea directă a 
intenţiilor paricide, de pildă, ar şoca şi ar trezi împotri¬ 
vire, atenuarea şi învăluirea le face comunicabile şi are 
efect purificator. Deşi Freud lasă impresia, în textul citat, 
că în terapia psihanalitică e posibil un acces direct la con¬ 
ţinuturile inconştientului („Mărturisirea directă a inten¬ 
ţiei de paricid, aşa cum o obţinem în cursul terapiei psih¬ 
analitice" 70 ), trebuie precizat că nici măcar aici întâlnirea 
cu inconştientul nu este imediată şi nemijlocită. Ea este 
mediată de lupta cu rezistenţele, care necesită un timp 
considerabil. 

Alături de atenuarea motivului oedipian care ţine de 
condiţia operei literare, atenuare pe care o putem numi sin¬ 
cronică, există şi o atenuare istorică sau diacronică. Din 
dezvoltările lui Freud, reiese că progresul cultural impu¬ 
ne o prezentare tot mai indirectă a motivului oedipian în 
ansamblul său sau a unuia din elementele sale. De la trans¬ 
parenţa maximă permisă literaturii, pe care o realizează 
Oedip rege de Sofocle, transparenţă ce nu exclude, aşa cum 
vom vedea, „atenuarea", până la Hamlet de Shakespeare 
cu prezentarea în oglindă a tendinţelor paricide şi inces¬ 
tuoase, de neidentificat şi neidentificate în absenţa psih¬ 
analizei, distanţa parcursă în sensul ascunderii, incifrării 
este considerabilă. 


9.1. Straniul şi complexul Oedip 

Una din cele mai incifrate prezenţe ale motivului oedi¬ 
pian în literatură o înregistrează Freud în nuvela lui E.T.A. 
Hoffmann, Omul cu nisipul. Deşi întemeietorul psihanali¬ 
zei e preocupat, în amplul studiu intitulat Straniul, mai ales 
de conţinuturile care produc la cititor sentimentul stranie- 
tăţii, analiza sa poate fi utilizată şi pentru a pune în evi¬ 
denţă mijloacele comunicării artistice a unui aspect al con¬ 
stelaţiei oedipiene. 

înainte de a ne opri asupra procedeelor folosite de Hof¬ 
fmann, nu este lipsit de interes de semnalat că, la fel ca în 
cazul cuvântului de spirit, Freud se situează declarat în pe¬ 
rimetrul disciplinei filosofice care este estetică, deşi într-o 
zonă marginală — cea a straniului. Uneori, Freud s-a lăsat 
fără reţineri în voia impulsului filosofic, cel mai concludent 
caz fiind, poate, eseul Dincolo de principiul plăcerii, unde 
schiţează o ontologie, după cum domeniile marginale — 
actul ratat, visul, nebunia, Witz-ul, straniul — constituie 
principalele surse ale cunoştinţelor psihanalizei. 

Referindu-se la rezultatele cercetării lui Jentsch asupra 
sentimentului de stranietate provocat de Omul cu nisipul, 
Freud contestă concluzia predecesorului său, care susţinea 
că nesiguranţa intelectuală privitoare la natura de fiinţă vie 
sau mecanism a păpuşii Olimpia ar fi sursa înfiorării citi¬ 
torului. Rezultatul aplicării perspectivei psihanalitice la es¬ 
tetica straniului este diferit, regăsind şi particularizând de¬ 
finiţia cunoscutului filosof Fr. W. Schelling: „Straniu 
(, unheimlich ) este tot ceea ce trebuia să rămână secret, as¬ 
cuns, dar s-a manifestat". Reformulată psihanalitic, defini¬ 
ţia lui Schelling trimite la întoarcerea refulatului. Ascunsul 
manifestat în nuvela lui Hoffmann este complexul infantil 
al castrării, corelatul indispensabil al complexului Oedip. 

Conform folclorului german, omul cu nisipul (San- 
dmann) este un personaj înfricoşător, care le scoate ochii 
copiilor ce refuză să meargă la culcare, aruncându-le nisip 
în ochi şi folosindu-i apoi drept hrană pentru copiii săi din 
lună. Pentru destinul sumbru al studentului Nathanael, 
care se află în centrul nuvelei lui Hoffmann, determinantă 
este tocmai întâlnirea cu avocatul Coppelius şi apoi cu op- 
ticianul ambulant Coppola, cele două alter-egouri ale omu¬ 
lui cu nisipul. 

Prima întâlnire a copilului Nathanael cu avocatul Cop¬ 
pelius constituie, după Freud, şi prima dezvoltare în cititor 
a sentimentului stranietăţii: spionându-şi tatăl şi pe Cop¬ 
pelius (un oaspete pe cât de obişnuit al familiei, pe atât de 
neplăcut), care practicau împreună, în biroul tatălui, o ac¬ 
tivitate misterioasă cu iz alchimic, micuţul se trădează 
printr-un ţipăt în momentul în care Coppelius striga „ochi 
îmi trebuie", este prins de acesta şi doar intervenţia tatălui 
îl salvează de la pierderea ochilor pe care avocatul cel crud 
voia să i-i scoată cu scântei şi apoi să-i arunce pe vatră. 
Emergenţa fantasticului în lumea reală a povestirii echiva¬ 
lează cu un prim contact al cititorului cu refulatul, învăluit 
cu grijă de scriitor. 

Ca student, Nathanael îl reîntâlneşte pe omul cu nisipul 
sub întruchiparea opticianului ambulant Coppola, a cărui 
profesie sugerează interesul său pentru ochi. El vinde ba- 
rometre, dar şi „ochi fromoşi", adică ochelari. împreună cu 
profesorul Spalanzani, Coppola construieşte un automat 
extrem de reuşit — păpuşa Olimpia — căruia îi pune ochii. 
Colaborarea celor doi aminteşte de activitatea comună a 
avocatului Coppelius şi a tatălui lui Nathanael. Studentul, 
asemeni copilului de odinioară, îi spionează, de astă dată 
printr-un ochean cumpărat de la Coppola, şi-i surprinde 
disputându-şi opera: „opticianul a luat cu el păpuşa de 
lemn, fără ochi, iar mecanicul Spalanzani îi aruncă lui 
Nathanael în piept ochii însângeraţi ai Olimpiei, care ză¬ 
ceau pe jos, spunându-i că de la el i-a furat Coppola" 71 . Sce¬ 
na îi produce studentului un acces de nebunie, asemănător 
celui din copilărie, care se încheie cu încercarea de a-1 su¬ 
gruma pe presupusul tată al Olimpiei. 

A treia întâlnire a lui Nathanael cu Coppelius îi este fa¬ 
tală. Abia însănătoşit, studentul intenţionează să se căsăto¬ 
rească cu logodnica sa pe care a regăsit-o. în timpul unei 
plimbări, cei doi se urcă în turnul oraşului, de unde Natha¬ 
nael îl observă printre oamenii de pe stradă pe Coppelius. 
Apropierea acestuia îi provoacă un nou acces de nebunie, 
în timpul căruia încearcă să-şi arunce în gol logodnica, iar 
apoi îşi pune capăt zilelor în acelaşi mod strigând în tim¬ 
pul căderii: „Ha, ochi fromoşi, ochi fromoşi". 

Sentimentul straniului, pe care nuvela lui Hoffmann îl 
produce din abundenţă la cititor, provine, consideră Freud, 
din „ideea scoaterii ochilor" şi nu din nesiguranţa intelec¬ 
tuală, aşa cum susţine Jentsch. Iar această idee are un efect 
atât de tulburător pentru c africa de orbire este un substitut al 
fricii de castrare resimţită de fiecare în copilăria sa în context oe- 
dipian. La băiat frica de castrare inhibă înclinaţiile incestuoa¬ 
se faţă de mamă, şi-l reorientează spre identificarea cu ta¬ 
tăl, adică spre interiorizarea comandamentelor care emană 

de la acesta. Aşadar, refulatul, ascunsul ( heimlich ), care se 
manifestă în contact cu ideea scoaterii ochilor este frica de 
castrare, a cărei retrăire se asociază cu sentimentul straniu¬ 
lui ( unheimlich ). 

In demersul prin care justifică substituirea simbolică a 
castrării prin orbire, întemeietorul psihanalizei invocă nu 
numai experienţa clinică a tratării nevroticilor, care demon¬ 
strează importanţa „complexului castrării" pentru viaţa su¬ 
fletească, dar şi studiul viselor, fantasmelor, miturilor şi 
operelor literare. Ilustrarea cea mai concludentă o oferă le¬ 
genda lui Oedip, prelucrată literar de Sofocle, în care pe¬ 
deapsa pe care acesta şi-o aplică pentru paricid şi incest este 
autoorbirea, ca formă atenuată a castrării ce i s-ar fi cuve¬ 
nit conform legii talionului. înainte de a vedea cum ajunge 
pierderea ochilor să simbolizeze castrarea, ceea ce intere¬ 
sează în primul rând pentru estetica psihanalitică, să mai 
înregistrăm unul din argumentele prin care Freud susţine, 
în contextul nuvelei Omul cu nisipul, relaţia dintre frica pen¬ 
tru ochi şi frica de castrare. 

Dacă-1 înlocuim pe Coppelius — Coppola — omul cu ni¬ 
sipul, cu tatăl, care, în fantasmele oricărui băiat este cel care 
aplică pedeapsa privării de penis pentru manifestările sale 
incestuoase, atunci frica pentru ochi ca substitut al fricii de 
castrare devine una dintre reacţiile fiului faţă de interdicţi¬ 
ile paterne impuse sexualităţii sale*. Iar această substituire 
este legitimată în ordine simbolică de prietenia şi colabora¬ 
rea dintre tată şi Coppelius. Tatăl şi Coppelius reprezintă 
obiectivarea celor două imagini — pozitivă şi negativă — 
pe care fiul şi le face în primii ani ai vieţii despre părintele 
său, corespunzător sentimentelor de iubire şi ură pe care le 
nutreşte faţă de el. Tatăl rău vrea să-i scoată ochii (să-l 

* Coppelius îl desparte pe Nathanael de logodnica sa, distruge păpu¬ 
şa Olimpia, al doilea obiect al iubirii sale, şi-l determină să se sinu¬ 
cidă când era pe punctul să se căsătorească. 

castreze), în timp ce tatăl bun îl apără. Realizarea dorinţei 
paricide este pusă pe seama lui Coppelius — tatăl rău îl 
omoară pe cel bun. Păpuşa Olimpia este un alter-ego al lui 
Nathanael, pentru că poartă ochii studentului furaţi de 
Coppola, iar Spalanzani şi Coppola reprezintă reeditarea 
primei perechi paterne etc. 

Din punctul de vedere al tehnicii scriitorului, simboliza¬ 
rea fricii de castrare prin frica pentru ochi este un procedeu 
oniric, utilizat, desigur, nedeliberat. Onirologia psihanali¬ 
tică îl clasifică printre simbolurile universale — Jung le-ar 
numi simboluri arhetipale —, adică printre simbolurile care 
populează imaginarul uman în toate timpurile şi locurile. 
Deghizarea conţinutului sexual este, în acest caz, dublă: pe 
de o parte, pierderea membrului viril este reprezentată prin 
pierderea altui organ (amputarea mâinii sau piciorului, că¬ 
derea părului sau extragerea unui dinte ar fi putut juca ace¬ 
laşi rol), iar pe de altă parte, substituirea simbolizatului prin 
simbol presupune ceea ce, de asemenea, se întâmplă ade¬ 
sea în vis, şi anume „deplasarea de jos în sus". Astfel, înci- 
frarea devine impenetrabilă pentru visător. Scriitorul se 
deosebeşte de visător prin modul în care utilizează sim¬ 
bolismul oniric universal, plasându-1, ca emergenţă a ima¬ 
ginarului, intr-un context realist şi inteligibil. Tocmai 
această alternanţă şi întrepătrundere a realului şi imagi¬ 
narului (fantasticului), a inteligibilului şi neinteligibilului 
pentru conştient constituie, poate, secretul forţei artistice a 
lui Hoffmann. 


9.2. Hamlet şi Oedip 

Dacă în Omul cu nisipul transpare doar un aspect al con¬ 
stelaţiei oedipiene (frica de castrare), în Hamlet sunt puse 
în joc atât tendinţele incestuoase, cât şi cele paricide. în ceea 
ce priveşte gradul incifrării, el se apropie de ininteligibil. 

Că aşa stau lucrurile o dovedeşte abundenta literatură exe¬ 
getică dedicată celebrei şovăieli hamletiene. Bogăţia ipote¬ 
zelor explicative este atât de mare, încât psihanalistul Er- 
nest Jones se vede silit să le clasifice în trei grupe. 72 Reuşita 
învăluirii realizată de Shakespeare este ilustrată de faptul 
că toate interpretările prepsihanalitice ratează sensul ade¬ 
vărat. Astfel, ipotezele subiective, reprezentate de autori 
consacraţi cum ar fi Goethe, Coleridge, Schlegel, atribuie 
inhibiţia lui Hamlet unei slăbiciuni a naturii sale. Goethe 
crede a identifica această slăbiciune în „hipersensibilitate", 
Coleridge în hipertrofierea facultăţilor contemplative, iar 
Schlegel în laşitate şi nehotărâre, mascate de o „circumspec¬ 
ţie a reflexiei". 

Ipotezele obiective, mai puţin subtile, derivă neputin¬ 
ţa realizării actului din dificultăţile exterioare, care sunt 
atât de mari, încât ar descuraja pe oricine. în sfârşit, al trei¬ 
lea grup de ipoteze caută motivul inacţiunii lui Hamlet în 
plan spiritual: Ulrici (1839) afirmă că Hamlet se îndoieşte 
de justificarea morală a răzbunării, conflictul paralizant 
constând în înfruntarea dintre dorinţa instinctivă de răz¬ 
bunare şi comandamentele moralei creştine; după Kohler, 
Hamlet nu poate înfăptui primitiva răzbunare familială, 
pentru că şi-a dat seama de superioritatea pedepsei lega¬ 
le, ceea ce înseamnă că dilema sa ar fi de ordin juridic. In¬ 
suficienţele ipotezelor tradiţionale se reflectă în opinia ra¬ 
dicală a acestor critici care consideră că tragedia 
shakesperiană este incoerentă, inexplicabilă, după T.S. El- 
liot, un „eşec artistic". 

Interpretarea psihanalitică avansată de Freud în Inter¬ 
pretarea viselor şi dezvoltată de Jones în Hamlet et Oedip 
porneşte de la constatarea că Hamlet nu este nehotărât şi 
inactiv prin natura sa, că el poate realiza orice, cu excepţia 
pedepsirii unchiului său care i-a ucis tatăl şi s-a căsătorit 
cu mama sa, misiune pe care i-o încredinţează, într-o sce¬ 
nă impresionantă, spiritul tatălui său. în timp ce îl ucide 

fără ezitare pe Polonius, care-1 spiona din spatele unei dra¬ 
perii sau plănuieşte cu sânge rece moartea lui Rosencrantz 
şi Guildenstern, curteni puşi să-l suprime, Hamlet este in¬ 
capabil să acţioneze împotriva lui Claudius. Ura, care ar 
trebui să-l împingă la răzbunare, este înlocuită prin auto- 
reproşuri, ca şi când nici el nu ar fi mai bun decât unchiul 
său. 

Ciudăţenia acestui comportament, contrastant cu restul 
personalităţii, psihanaliza o explică printr-un conflict in¬ 
conştient. După Jones, „dubla dorinţă inconştientă a lui 
Hamlet de a-şi poseda mama şi de a-şi ucide tatăl a fost re¬ 
alizată de unchiul său. In ochii lumii, moartea regelui şi re- 
căsătorirea Gertrudei sunt două evenimente separate, dar 
în fantasma lui Hamlet cele două reprezentări au fost în¬ 
totdeauna strâns legate. Acum ele forţează barierele refu¬ 
lării..." 73 Pentru a ţine sub control tendinţele care dau con¬ 
ţinut complexului Oedip, Hamlet trebuie să ierte şi să uite 
crimele lui Claudius. „Totul se întâmplă, comentează Jo¬ 
nes, ca şi cum Claudius ar reprezenta aspectul cel mai pro¬ 
fund şi cel mai tainic al personalităţii sale: Hamlet nu-1 
poate ucide fără să se sinucidă." 74 Manifestările isterice ale 
lui Hamlet, între care repulsia sexuală exprimată în con¬ 
vorbirea cu Ofelia îşi au sursa într-un complex Oedip ne¬ 
rezolvat. 

Deşi cele două „delicte" oedipiene sunt, în Hamlet, de 
domeniul faptic, identificate şi condamnate ca atare de spi¬ 
ritul regelui ucis („De ai în tine viaţă, nu răbda/Ca-al Da¬ 
nemarcei pat regesc să fie/Culcuş pentru desfrâu incestu¬ 
os"), ele nu sunt atribuite lui Hamlet, ci unchiului său şi nu 
au gravitatea modelului originar. Claudis nu este paricid, 
ci fratricid, iar Gertruda nu-i este mamă, ci cumnată, ceea 
ce cade în afara rudeniei de sânge. Atenuarea şi deghiza¬ 
rea se realizează cu mijloace onirice, principalul procedeu 
folosit fiind deplasarea. Dacă acceptăm afirmaţia lui Freud 
că „Hamlet întruchipează viaţa sufletească a autorului". 

afirmaţie bazată pe o informaţie furnizată de Georg Bran- 
des (1896) în lucrarea pe care o dedică dramaturgului 
englez, conform căreia Hamlet ar fi fost scrisă imediat după 
moartea tatălui lui Shakespeare, doliul reactivându-i senti¬ 
mentele infantile nutrite faţă de acesta, atunci putem con¬ 
sidera drama ca pe un vis al autorului. 

Şi într-adevăr, aşa cum se întâmplă în vis sau în basm, 
care este un vis al sufletului colectiv, visătorul apare ca 
prinţ-fiul regelui. Ca în realitate, tatăl său, regele, a murit, 
însă trecerea sa în nefiinţă nu s-a produs natural, ci a fost 
provocată prin otrăvire de către un rival care dorea să-i ia 
poziţia şi femeia, ceea ce poate fi atribuit imaginarului in¬ 
fantil al scriitorului. Tocmai pentru că nici măcar în vis cen¬ 
zura culturală nu permite manifestarea directă a unor ase¬ 
menea dorinţe, ele sunt prelucrate, fiind deplasate asupra 
altcuiva. Faptul că acest altcineva (Claudius) este o rudă a 
lui Hamlet-Shakespeare face destul de transparent proce¬ 
deul oniric de deghizare. De asemenea, însăşi ezitarea lui 
Hamlet de a-şi răzbuna tatăl indică identitatea de natură 
dintre el şi alter-ego-ul său Claudius. 

Ca şi în cazul Omului cu nisipul sau al lui Oedip rege, pu¬ 
ternicul şi durabilul efect al lui Hamlet este derivat de psih¬ 
analiză din retrăirea prin delegaţie a conflictelor oedipie- 
ne. Pentru ca problemele oedipiene ale scriitorului 
(reactivate la Shakespeare de moartea tatălui său) să rezo¬ 
neze cu problemele oedipiene ale spectatorului sau citito¬ 
rului este necesară îndeplinirea mai multor condiţii: a) eli¬ 
minarea din constelaţia oedipiană a scriitorului a tuturor 
aspectelor singulare şi comunicarea esenţialului — coexis¬ 
tenţa şi intercondiţionarea tendinţelor incestuoase şi a ce¬ 
lor paricide; b) realizarea în comunicare a proporţiei opti¬ 
me între ascundere şi dezvăluire. Atât în Omul cu nisipul, 
cât şi în Hamlet constelaţia oedipiană este suficient de bine 
învăluită pentru a nu putea fi identificată de conştiinţa re¬ 
ceptorului. Totuşi, există suficiente indicii care se adresează 

inconştientului acestuia şi prin intermediul cărora incon¬ 
ştientul scriitorului acţionează asupra inconştientului spec¬ 
tatorului sau cititorului. Dacă aşa stau lucrurile, atunci în 
artă prevalează, ca şi în psihanaliză, comunicarea de la in¬ 
conştient la inconştient, comunicării conştiente revenindu-i 
un rol secundar. 


9.3. De la Fraţii Karamazov la Totem şi tabu 

Relaţia dintre literatură şi psihanaliză este de obicei uni¬ 
laterală: dinspre psihanaliză spre literatură. Aceasta pare a 
fi condamnată să rămână obiect predilect al psihanalizei 
aplicate, care-i dezvăluie sensul ascuns, aşa cum a proce¬ 
dat întotdeauna Freud, sau referinţa legitimantă a psihana¬ 
lizei, documentând că scriitorul este un fel de psihanalist 
avant la lettre. Cu atât mai surprinzătoare devine încercarea 
psihanalistului francez de origine română Vladimir Mari- 
nov de a realiza o lectură interferenţă a psihanalizei şi lite¬ 
raturii, având-o ca punct de plecare pe ultima. Ipoteza 
avansată de Marinov în masivul volum Figures du crime chez 
Dostoievski este pe cât de îndrăzneaţă, pe atât de plauzibi¬ 
lă. 75 Freud ar fi scris celebrul său „roman ştiinţific" Totem 
şi tabu, numit de Eliade un adevărat „roman negru", sub 
influenţa mai mult sau mai puţin conştientă a romanului 
tragic Fraţii Karamazov de Dostoievski, a cărui lectură o fă¬ 
cuse cu câţiva ani înainte. 

Similitudinea cea mai importantă a celor două „roma¬ 
ne" — Freud şi-a mai numit ipoteza filogenetică „mit ştiin¬ 
ţific" — este fără îndoială paricidul colectiv al fraţilor Ka¬ 
ramazov şi al fiilor hoardei primitive. Spre deosebire de 
Freud, dispus să admită că Alioşa nu ar fi nici măcar un pa¬ 
ricid potenţial („De aceea, cu excepţia pesonajului contras¬ 
tant Alioşa, sunt vinovaţi în egală măsură toţi fraţii"), Vla¬ 
dimir Marinov demonstrează că acesta nu face excepţie de 

la regulă, confirmând de fapt afirmaţia lui Freud despre 
universalitatea tendinţelor paricide. Cum în cazul fratelui 
angelic chiar Freud se lasă înşelat de aparenţe, nu este lip¬ 
sit de interes pentru tema care ne preocupă modul în care 
prea omeneasca dorinţă paricidă se ascunde şi se dezvăluie 
în acelaşi timp. 

La suprafaţă, Alioşa, spre deosebire de Dimitri, nu se an¬ 
gajează într-o rivalitate sexuală cu tatăl său carnal, fiind 
perceput de camarazii săi ca un adolescent extrem de pu¬ 
dic, incapabil să participe la anumite discuţii despre femei 
caracteristice vârstei, ceea ce ar presupune şi absenţa ten¬ 
dinţelor paricide. In profunzime, el posedă aceeaşi impetu¬ 
ozitate karamazoviană, care se manifestă mai ales ca sen¬ 
zualitate. Indiciile acesteia, suficient de subtile pentru a nu 
fi fost observate de Freud, sunt identificate fără ezitare de 
Marinov: după moartea stareţului Zossima, Alioşa, tentat 
de Rakitin, se hotărăşte să meargă la Gruşenka, femeia do¬ 
rită atât de tatăl său, cât şi de fratele său Dimitri, ca şi cum 
moartea tatălui idealizat l-ar fi eliberat pentru a se angaja 
într-o rivalitate sexuală cu tatăl carnal; de asemenea, în 
noaptea uciderii lui Fiodor Pavlovici, care se produce la 
scurt timp după moartea stareţului, Alioşa „uită" să-şi pă¬ 
zească tatăl în circumstanţe ameninţătoare: în timp ce Ivan 
era plecat la Moscova, Dimitri se afla într-o stare de cum¬ 
plită agitaţie. După Marinov, Alioşa ar fi refulat dorinţele 
paricide şi ar fi deplasat întreaga afecţiune filială asupra lui 
Zossima. 76 

Dacă Dostoievski a vrut să întruchipeze prin personajul 
Alioşa Karamazov, ca de altfel şi prin prinţul Mîşkin, omul 
perfect bun, cât mai aproape de figura lui Cristos, atunci 
concepţia sa asupra eroului eristic se apropie într-un punct 
esenţial de cea freudiană, observă cu subtilitate Vladimir 
Marinov. Aşa cum în romanul scriitorului rus personajul 
eristic este şi el vinovat de moartea tatălui, pentru că a fan- 
tasmat-o, în viziunea lui Freud (Totem şi tabu) sacrificiul 

eristic ne trimite la uciderea tatălui hoardei originare, fiind 
o formă de expiere derivată din legea talionului. Detaliind 
raţionamentul lui Freud, păcatul originar este o ofensă adu¬ 
să lui Dumnezeu — tatăl, deoarece prin sacrificiul eristic se 
obţine reconcilierea cu el. întrucât, în conformitate cu legea 
talionului, moartea trebuie plătită prin moarte, păcatul ori¬ 
ginar a fost o crimă (uciderea tatălui). Prin sacrificiul ispă¬ 
şitor, fiul devine divinitate alături de tată, de fapt îi ia lo¬ 
cul. împărtăşania ar fi o formă a prânzului totemic: fraţii 
reuniţi gustă din carnea şi sângele fiului, pentru a se iden¬ 
tifica (sacrifica) cu el. 

Aşa cum fraţii Karamazov se aseamănă fraţilor hoardei 
originare prin aceea că toţi sunt paricizi în intenţie, deşi 
doar unul dintre ei — Smerdiakov — trece intenţia în act, 
tot astfel Fiodor Pavlovici Karamazov întruneşte principa¬ 
lele caracteristici ale tatălui hoardei originare. în capitolul 
X „Les peres", Vladimir Marinov trasează o convingătoare 
paralelă. Ca şi predecesorul său ipotetic din timpuri ime¬ 
moriale, proprietarul funciar din provincia rusească se dis¬ 
tinge printr-o senzualitate debordantă, care nu refuză nici 
un prilej şi nici un obiect pentru a se satisface; deviza sa, 
exprimată într-o profesiune de credinţă făcută în faţa fiilor 
săi, este că nu există femeie urâtă. Adevărat consumator de 
femei, Fiodor Pavlovici nu poate dezvolta, asemeni tatălui 
hoardei originare, legături tandre cu obiectul. Senzualita¬ 
tea şi poligamia sa neînfrânate fac pereche cu un narcisism 
fără margini. După Freud (Totem şi tabu), satisfacţia sexua¬ 
lă neîngrădită ar conduce, prin absenţa amânării şi a acu¬ 
mulării libidoului, la imposibilitatea formării de legături 
interumane „inhibate în ce priveşte scopul (sexual)", adică 
tandre. în sfârşit, la fel ca tatăl hoardei originare, Fiodor Pa¬ 
vlovici îşi îndepărtează fiii. Numai că în timp ce primul aş¬ 
tepta pubertatea pentru a-i alunga, cel de-al doilea se de¬ 
barasează de ei cât se poate de repede, după naştere, 
încredinţându-i servitorului său Grigori. 

9.4. Paradigma literară a psihanalizei: Oedip rege 

Cele două tendinţe naturale aflate în inconştientul ori¬ 
cărei fiinţe umane care trăieşte în cultură — incestul şi pa¬ 
ricidul — se manifestă cu atâta claritate în Oedip rege, încât 
Freud a utilizat numele eroului antic pentru a desemna con¬ 
stelaţia psihică pe care o alcătuiesc împreună. Literatura de¬ 
vansează cu mai bine de două mii de ani psihanaliza, care-i 
regăseşte în clinica sa adevărurile, teoretizându-le, dacă ac¬ 
ceptăm că tragedia scrisă de Sofocle are un caracter psiho¬ 
logic, aşa cum susţine Driek van der Sterren, clasic al psih¬ 
analizei şi al psihanalizei aplicate, şi nu istoric, poziţie 
susţinută de alţi exegeţi. 

Tocmai pentru că în acest caz învăluirea este atât de 
transparentă, nu va fi necesar să descoperim componente¬ 
le constelaţiei oedipiene în spatele simbolurilor şi a altor 
deghizări. Ne vom concentra de aceea întreaga atenţie asu¬ 
pra modalităţilor învăluirii şi atenuării, în absenţa cărora 
opera de artă nu poate exista. Să remarcăm mai întâi că So¬ 
focle nu exprimă în Oedip rege un material psihic brut, ci 
prelucrează un mit vechi, înregistrat atât la alte popoare, 
cât şi la greci. Mai mult decât atât, înaintea sa alţi scriitori, 
cum ar fi Homer şi Eschil, au tratat aceeaşi temă, apelând 
şi ei la mitul străvechi. Ceea ce înseamnă că prelucrarea li¬ 
terară conferă doar o dimensiune estetică, utilizând exce¬ 
lenţa prelucrării culturale preexistente. 

Manifestarea directă în Oedip rege a tendinţelor inces¬ 
tuoase şi paricide ca dorinţe realizate, atribuită de Freud 
stadiului incipient al dezvoltării culturale din momentul 
respectiv este contrabalansată prin aceea că Oedip săvâr¬ 
şeşte cele două crime capitale împotriva culturii fără voia 
sa, sub presiunea neîndurătoare a destinului: zeii i-au ho¬ 
tărât încă de la naştere soarta, exprimată de oracol, şi, în 
pofida eforturilor sale de a o evita, ea se împlineşte. Atât 
manifestarea dorinţelor inconştiente ca realizate, cât şi 

atribuirea intenţiei faptelor unor forţe exterioare (zeii, 
destinul, circumstanţe de neevitat) constituie, după cum 
subliniază Driek van der Sterren, caracteristici onirice. 
Asemeni visului, opera literară dezvăluie şi învăluie si¬ 
multan sufletul inconştient, reuşind însă să-i comunice 
conţinuturile sub semnul valorii estetice. Tragismul, ca 
luptă inegală a omului cu destinul atotputernic, este re¬ 
zultatul subtilei dozări a învăluirii şi dezvăluirii: părăsin- 
du-i pe Polibos şi Merope, pe care-i credea părinţii săi, 
Oedip ajunge la Teba, unde, dezlegând enigma sfinxului, 
îl ucide pe Laios, tatăl său, şi se căsătoreşte cu Iocasta, 
mama sa. 

Trecerea de la psihic la estetic, de la suflet la spirit poa¬ 
te fi urmărită şi în cazul lui Tiresias. Acesta este obiectiva¬ 
rea şi întruchiparea unei laturi a conflictului inconştient în¬ 
tre dorinţele interzise (incestuoase şi paricide) şi cenzura 
morală, conflict care l-a determinat, probabil, pe Sofocle 
să-şi scrie trilogia şi care trezeşte reacţia profundă a citito¬ 
rului sau spectatorului, pus în situaţia să reactiveze conflic¬ 
te identice. Dacă în cazurile de mai sus erau proiectate do¬ 
rinţele interzise, de data aceasta, procedeul vizează cenzura 
morală. O parte a psihicului autorului şi spectatorului de¬ 
vine personaj autonom. Printre indiciile înregistrate de 
Driek van der Sterren, cel mai important este că Tiresias, 
asemeni supraeului, are cunoştinţă de crimele lui Oedip cu 
mult timp înainte ca acesta să se descopere drept autorul 
lor. De asemenea, faptul că Tiresias este un clarvăzător orb 
sugerează modul de a proceda al aceluiaşi supraeu, care 
percepe fără organe de simţ. Datorită posibilităţilor sale 
cognitive ieşite din comun, corul îl asemuie pe Tiresias cu 
Apollo, ceea ce ne sugerează ideea de largă răspândire că 
spiritul în genere şi conştiinţa morală în particular consti¬ 
tuie scânteia divină din om. 

Pe de altă parte, scriitorul nu şterge complet urmele în¬ 
rudirii dintre Oedip şi Tiresias, aşa încât identitatea lor 

poate fi reconstituită. Astfel, orbul clarvăzător ezită să-i 
spună lui Oedip adevărul pentru a nu-1 pune într-o situa¬ 
ţie extrem de dificilă, ca şi cum ar menaja un frate, o rudă 
apropiată sau pe sine însuşi. Tot Tiresias este cel care, ase¬ 
meni unei cenzuri arhaice, rigide, ghidată de legea talionu¬ 
lui, îl ameninţă pe Oedip cu groaznica pedeapsă a orbirii, 
pe care acesta şi-o aplică mai târziu, deşi iniţial optase pen¬ 
tru pedepse mai blânde. 

Unul din procedeele prin care Sofocle deghizează senti¬ 
mentele inconştiente, lăsându-le în acelaşi timp să transpa¬ 
ră constă în asocierea lor cu sentimente acceptate cultural, 
care le acoperă. „Tocmai în momentul în care suntem cu¬ 
prinşi de milă pentru Oedip, scrie Driek van der Sterren, 
Sofocle îl face să spună lucruri care pun în mişcare dorin¬ 
ţele instinctuale infantile cele mai tabuate din noi, adică do¬ 
rinţele incestuoase. Tocmai când suntem plini de compa¬ 
siune pentru Iocasta, care a avut parte de un destin tragic, 
punându-şi capăt zilelor din cauza disperării, Sofocle îi atri¬ 
buie lui Oedip cuvinte şi acţiuni care amintesc clar de do¬ 
rinţele incestuoase infantile, de dorinţele sadice din sufle¬ 
tul omenesc, de autopedepsire şi autocastrare. Când Oedip 
îşi aplică singur pedeapsa pentru faptele sale îngrozitoare, 
recunoaştem din nou în spatele acestei pedepse dorinţa 
pentru mama sa." 77 Abaterea atenţiei spre imensele sufe¬ 
rinţe ale lui Oedip şi Iocastei produce nu numai sentimen¬ 
te de compasiune, dar şi relaxarea cenzurii, ceea ce permi¬ 
te reactivarea în spectator a sentimentelor interzise ale 
copilăriei. Efectul piesei se datorează, după van der Ster¬ 
ren, tocmai identificării spectatorului cu personajele prin¬ 
cipale, adică retrăirii constelaţiei oedipiene. 

Una din modalităţile de încifrare a tendinţelor acultura- 
le în literatură este, ca şi în vis, apelul la simboluri. Cel mai 
discutat şi controversat dintre cele folosite de Sofocle îl 
constituie sfinxul, existent de altfel şi în mitul iniţial. Perso¬ 
naj compozit, a cărui jumătate superioară are chip şi trup de 

femeie, în timp ce jumătatea inferioară este a unui animal 
cu coadă lungă, aripi mari şi gheare ascuţite, sfinxul expri¬ 
mă imago-ul negativ pe care băiatul îl are despre mama sa, 
precum şi atitudinea ostilă, agresivă, sadică faţă de aceasta. 

înainte de a examina argumentele prin care Driek van 
der Sterren îşi susţine interpretarea, să examinăm o incon¬ 
gruenţă care pare a o pune de la început în discuţie. Partea 
animalică contrastează cu cea umană prin caracterele sale 
masculine exprimate prin organele genitale şi simboluri fa- 
lice (coada, aripile, ghearele). în logica inconştientului 
uman, contradicţia nu există: preocupat nu numai de pro¬ 
blema de unde vin copiii, ci şi de felul în care ajung în tru¬ 
pul mamei, de modul în care se nasc şi de alcătuirea trupu¬ 
lui matern, mica fiinţă umană îşi imaginează pentru un 
timp că şi mama are un organ genital masculin. Femeia-băr- 
bat, mama falică, e precipitatul inconştient al primei etape 
a fazei falice din dezvoltarea libidoului, precipitat care con¬ 
stituie singurul răspuns posibil pentru acea vârstă la enig¬ 
ma trupului matern. 

în contextul tragediei antice, utilizat de psihanalistul 
olandez ca singura sursă de temeiuri pentru descifrarea 
simbolurilor, temeiuri care înlocuiesc asociaţiile pacientu¬ 
lui în marginea elementelor visului din psihanaliza clini¬ 
că, se constată o evidentă coincidenţă a atitudinii lui Oe- 
dip faţă de Iocasta, pe de o parte, şi faţă de sfinx, pe de altă 
parte: Oedip se raportează atât la sfinx, cât şi la Iocasta ca 
la o enigmă, precum şi cu ostilitate şi dorinţe criminale; iar 
când enigma este descifrată, atât sfinxul, cât şi Iocasta mor. 
Iocasta şi sfinxul reprezintă obiectivarea întruchipată a ce¬ 
lor două imago-uri (pozitiv şi negativ) pe care băiatul şi le 
face despre mama sa. în timp ce sfinxul simbolizează par¬ 
tea negativă a sentimentelor faţă de mamă (ostile, agresi¬ 
ve, sadice), parte profund refulată de latura pozitivă şi nor¬ 
mele culturale, Iocasta exprimă în primul rând sentimen¬ 
tele tandre şi erotice. în registru simbolic, clivajul imaginii 

materne în mamă bună şi mamă rea se exprimă prin două 
personaje contrastante, a căror identitate fundamentală e 
trădată, printre altele, de faptul că fiecare conţine în sine 
contrariul său: în cazul Iocastei, ostilitatea şi pericolul apar 
în plan secund, iar sfinxul nu este complet lipsit de forţă 
de atracţie. 


9.5. Romanul, gen oedipian? 

Interesantă şi fructuoasă pentru hermeneutică şi pentru 
estetică este şi relaţia dintre romanul familial şi roman. Da¬ 
torăm Marthei Robert o remarcabilă şi aproape exhaustivă 
analiză a acestui raport puţin cunoscut în afara cercurilor 
de specialişti, analiză conţinută în cartea Roman des origines 
et origines du roman, Grasset, 1972, tradusă şi în limba ro¬ 
mână în 1983 la Editura Univers, fără ecoul meritat. 

„Romanul familial", descoperit de Freud în clinica psih¬ 
analitică, este mai aproape de opera de artă, „la jumătatea 
drumului între psihologie şi literatură", spune Marthe Ro¬ 
bert, decât visul. Proximitatea sa faţă de roman provine din 
ponderea importantă ce revine elaborării secundare, carac¬ 
teristică reveriei, adică dintr-un grad superior de coerenţă 
în raport cu visul, propriu conştienţei. Tocmai prezenţa fic¬ 
ţiunii, a unui imaginar romanesc esenţializat intr-un „text 
nescris", l-a determinat pe Freud să atribuie folclorului pa¬ 
cienţilor săi numele de roman. Dar de ce „familial"? 

Copilul apelează la ficţiune pentru a depăşi două din 
crizele grave ale primilor ani de viaţă. Cea dintâi, anterioa¬ 
ră perioadei oedipiene, constă în decepţia provocată de pă¬ 
rinţi, simultană dezvoltării rudimentelor spiritului critic la 
progenitura lor. Divinizarea iniţială a genitorilor, profita¬ 
bilă pentru copil, în măsura în care dispune de protecţia 
unor forţe supraumane şi devine el însuşi zeu în virtutea 
filiaţiei, este înlocuită treptat de îndoială şi deziluzie pe 

măsură ce vechii zei sunt comparaţi, în defavoarea lor, cu 
alţi părinţi, mai bogaţi, mai buni, mai puternici. Demitiza- 
rea, pe care însuşi copilul o provoacă, adesea din resenti¬ 
ment pentru că nu e tratat cum ar dori, este combătută 
printr-un basm biografic: originea nobilă este menţinută 
prin inventarea unei alte perechi de părinţi de rang înalt 
care l-a abandonat sau pierdut. Prea omeneştii săi părinţi 
reali l-au găsit şi adoptat, doar. într-o zi el va fi regăsit şi 
repus în drepturile sale de adevăraţii genitori. Pe această 
cale, „copilul reuşeşte să prelungească idila familială, al că¬ 
rui sfârşit îl resimte", scrie Marthe Robert 78 , deoarece pă¬ 
rinţii imaginaţiei sale seamănă cu vechii zei pe care i-a 
detronat. 

Al doilea moment psihic important care alimentează ro¬ 
manul originilor este conflictul oedipian. Cunoscând acum 
diferenţa dintre sexe, copilul îşi elimină doar părintele ri¬ 
val (tatăl sau mama), pentru a-1 păstra lângă sine pe cel do¬ 
rit. Devenit bastard prin proprie voinţă, plasându-şi unul 
dintre genitori într-o altă categorie socială sau pur şi sim¬ 
plu între străini, micul Oedip se poate bucura în voie de ce¬ 
lălalt. Alteori, rivalitatea dintre fraţi o rezolvă pe această 
cale: bastardul de origine nobilă este superior fraţilor săi de 
origine plebeiană; când autorul mitului îşi asigură pentru 
sine legitimitatea, atribuindu-le fraţilor săi o provenienţă 
străină, scopul poate fi anularea o dată cu rudenia de sân¬ 
ge a barierei incestului. „Romanul propriu-zis, comentea¬ 
ză Marthe Robert a doua variantă a romanului familial, în¬ 
cepe prin această opoziţie care în măsura în care se 
întemeiază pe diferenţa dintre sexe şi pe toate antitezele şi 
distincţiile derivate din acest model, deschide mii de per¬ 
spective aventurii, intrigii, conflictului, pe scurt, un viitor 
al acţiunii în care îşi va putea preciza scopurile fără a re¬ 
nunţa totuşi la ambiguităţi." 79 

Dintre produsele literare propriu-zise, basmul e cel mai 
aproape de reveria originară, dezvăluind, după Marthe 

Robert, romanescul în stare brută. Două dintre elementele 
schemei stereotipe a basmului susţin această afirmaţie. Este 
vorba mai întâi de condiţia eroului marcată de un accident 
de naştere, care poate îmbrăca diverse forme: moartea ma¬ 
mei, starea economică precară a familiei, un semn distinc¬ 
tiv periculos (căiţa), o profeţie sumbră (copilul e predesti¬ 
nat să-şi ucidă tatăl ca în Oedip rege), schimbarea familiei 
etc. Apoi, deznodământul basmului trebuie să fie întotdea¬ 
una fericit. In cele din urmă, eroul reuşeşte în întreprinde¬ 
rea sa, în pofida obstacolelor care-i stau în cale, luându-şi 
o substanţială revanşă asupra handicapului iniţial. 

Romantismul nu numai că apreciază la superlativ bas¬ 
mul, care reprezintă „genul primordial, modelul perfect de¬ 
pozitar al unei ştiinţe secrete...", dar va crea el însuşi bas¬ 
me: „de fapt, romanticul tipic este, înainte de toate, un 
făcător de basme...", ceea ce este pe deplin concordant cu 
adevărata „mistică a copilăriei" pe care o cultivă. 80 A rede¬ 
veni copil înseamnă a regăsi acea etapă a istoriei individu¬ 
ale şi colective a omului în care gândirea raţională nu şi-a 
impus disocierile. Povestirea romantică păstrează din basm 
esenţialul: naşterea ca un eveniment care-i impune eroului 
un sistem de consecinţe; ideea fixă a originii, tema iniţierii, 
sistemul celor două familii, una reală, alta fictivă. 

Două din capodoperele începuturilor romanului mo¬ 
dern — Don Quijote de Cervantes şi Viaţa şi nemaipomenite¬ 
le aventuri ale lui Robinson Crusoe de Daniel Defoe — lasă să 
i se întrevadă în grade diferite originea, adică „romanul ori¬ 
ginilor". Ordinea cronologică şi gradul încifrării nu coincid 
în acest caz. Don Quijote fiind mult mai puţin transparent 
decât Robinson Crusoe. Marthe Robert demonstrează că 
„Don Quijote îndeplineşte punct cu punct programul me¬ 
galoman al copilului găsit" 81 . Particularitatea sa constă, pe 
de o parte, în excesele refuzului realităţii, în revolta lipsită 
de limite — „el nu cunoaşte decât pretenţia ambiţiei sale 
neputincioase şi iluzia pe care se sprijină jocul său copilă- 

resc" 82 — iar pe de altă parte, în abilitatea şi eficienţa disi¬ 
mulării, sub haina idealismului ascetic, a unei „formidabi¬ 
le" voinţe de putere. 

Povestea unui renegat de 18 ani, care refuză cariera pe 
care i-o pregătise familia sa burgheză şi se hotărăşte să 
colinde lumea de dragul aventurii dar şi al banilor, pen¬ 
tru a-şi putea depăşi condiţia modestă, Robinson Crusoe 
este donquijotesc până la un punct, în măsura în care ră¬ 
tăcirea şi izolarea, spiritul de aventură şi dezgustul de 
lume, dorinţa de libertate şi despotismul, încrederea în 
propriul spirit îi caracterizează eroul. Spre deosebire de 
Don Quijote, Robinson este capabil să evolueze şi să se 
adapteze la realitate. El se desprinde de atitudinea don- 
quijotească atunci „când revine la lumea reală pentru a 
învăţa s-o stăpânească... După multe încercări în purga¬ 
toriul imaturităţii, Robinson se transformă suficient pen¬ 
tru a trece puţin câte puţin în tabăra vieţii, care pentru 
Don Quijote e cea a duşmanilor, astfel încât în ciuda în¬ 
ceputurilor asemănătoare şi a nenumăratelor însuşiri co¬ 
mune, cele două personaje formează în definitiv o antite¬ 
ză aproape perfectă" 83 . 

Dacă Julien Sorel din Roşu şi negru ne oferă de fapt „ro¬ 
manul familial" al lui Stendhal, din care nu lipsesc moti¬ 
vele neligitimităţii, renegării şi parvenirii sociale, dacă bas¬ 
tardul inspiră „aproape singur" ciclul Comediei umane, iar 
megalomania conţinutului se transmite, la Balzac, şi struc¬ 
turii formale, romancierul incluzându-se printre cei patru 
bărbaţi care au avut o viaţă grandioasă, alături de Napo¬ 
leon, Cuvier, O'Conell, pe motiv că a „purtat în minte o so¬ 
cietate întreagă", fapt atestat de cele 85 de romane ale sale, 
dacă Memoriile unui nebun de Flaubert, reprezintă docu¬ 
mentul cel mai concludent despre romanul familial, iar Is¬ 
pitirea sfântului Anton de acelaşi autor „este aplicarea cea 
mai riguroasă a programului copilului găsit", dacă avan¬ 
garda nu renunţă nici ea la motivele oedipiene. Procesul lui 

Kafta instituindu-1 pe bastard ca judecător inflexibil al lui 
Don Quijote şi dacă, în sfârşit, iluzia romanescă a cititoru¬ 
lui, care crede în realitatea intrigii şi personajelor din lec¬ 
turile sale, nu poate avea alt temei decât încrederea fiecă¬ 
ruia în propriul roman familial, atunci ne putem întreba 
cu Marthe Robert, ajunsă la sfârşitul cercetării sale, în ce 
măsură romanul poate exista fără să se alimenteze din ro¬ 
manul familial? 


10. De la psihanaliza religiei la 

religia psihanalitică. Freud şi Jung 

Apropierea din perspectiva filosofiei inconştientului de 
scrierile lui Freud asupra religiei ne pune în faţa unei diso¬ 
nanţe a gândirii întemeietorului psihanalizei: în timp ce va¬ 
lorii estetice în calitate de dimensiune a spiritului, i se acor¬ 
dă autonomie genetică (talentul scriitorului, producător al 
valorii estetice, este inabordabil cu mijloacele psihanalizei), 
în timp ce valorii teoretice a filosofiei i se recunoaşte ace¬ 
laşi statut, valoarea de adevăr nefiind afectată de determi¬ 
nismul psihic (în articolul „Interesul pentru psihanaliză" 
Freud scria că „determinarea psihologică a unei teorii (fi¬ 
losofice) nu exclude corectitudinea ei ştiinţifică"), deşi atât 
literatura, cât şi filosofia sunt impure, în cazul filosofiei im- 
purificarea fiind dată de motivele subiective individuale 
care se recomandă drept logică imparţială (Freud admite, 
deci, o logică imparţială!), religia este tratată reducţionist. 
Valoarea religioasă nu este un dat spiritual, pe care elemen¬ 
tele eterogene, printre acestea numărându-se şi sufletul in¬ 
conştient, îl impregnează impurificator, ci constituie „doar" 
o metamorfoză culturală a sufletului inconştient. 

Să menţionăm că, din punctul de vedere al funcţiei re¬ 
ligiei, Freud este departe de a o subestima. Nici una din 

formele culturii nu poate concura religia în privinţa impor¬ 
tanţei sale individuale şi sociale. Cele trei sarcini ale reli¬ 
giei — de a-1 proteja pe om în faţa atotputernicelor forţe ale 
naturii, de a-1 susţine în efortul de a-şi accepta condiţia de 
muritor şi, în sfârşit, de a-1 despăgubi pentru frustrările pe 
care i le impune existenţa în cultură — o situează într-o po¬ 
ziţie privilegiată. Este adevărat că această poziţie are doar 
un caracter tranzitoriu, fiind, treptat, subminată, până la 
dispariţie, de dezvoltarea ştiinţei (viitorul „iluziei" religioa¬ 
se echivalează cu ieşirea de pe scena culturii), dar specifi¬ 
cul atitudinii freudiene faţă de religie nu trebuie căutat aici, 
ci în concepţia despre originea fenomenului religios. 

înainte de a o examina, să trasăm o primă paralelă cu vi¬ 
ziunea lui Jung despre funcţia religiei. Spre deosebire de 
maestrul său vienez, psihanalistul elveţian nu opune gân¬ 
direa conceptuală gândirii simbolice. în lucrarea Symbole 
des Wandlung (Simboluri ale transformării), care marchează 
irevocabil desprinderea de Freud, Jung insistă, într-unul din 
cele mai consistente texte pe această temă, asupra specifi¬ 
cităţii şi caracterului complementar al celor două tipuri de 
gândire. în timp ce gândirea conceptuală este orientată spre 
lumea exterioară, pe care încearcă s-o cunoască cu maxi¬ 
mum de obiectivitate, pentru a o putea transforma, concre- 
tizându-se în ştiinţă şi tehnică, gândirea simbolică — pro¬ 
ces spontan, realizat fără efort — trimite la lumea interioară 
a omului, la inconştient (personal şi colectiv), pe care-1 adu¬ 
ce în conştient prin intermediul simbolurilor. 

Deşi în istoria culturii s-a produs o redistribuire a pon¬ 
derii celor două forme, gândirea simbolică, de care ţine şi 
fenomenul religios, cedând teren în favoarea gândirii con¬ 
ceptuale, epoca modernă fiind dominată de aceasta, gândi¬ 
rea simbolică şi o dată cu ea religia, nu este condamnată la 
dispariţie, tocmai pentru că rolul ei este altul, acela de a da 
expresie lumii profunde a inconştientului. Pentru că arhe¬ 
tipurile inconştientului colectiv sunt eterne, religia care le 

simbolizează pentru conştient este şi ea eternă. Faptul că, 
din perspectiva ştiinţei, gândirea simbolică poate fi califi¬ 
cată drept „regresivă", manifestându-se în formele cele mai 
vechi ale culturii, la copii, dar şi în vis, nu-i anulează pere¬ 
nitatea, care derivă din specificitatea ireductibilă. De altfel, 
dezvoltarea contemporană a ştiinţei şi tehnicii nu a condus, 
aşa cum anticipa Freud, la dispariţia religiei. Dimpotrivă, 
s-a mers până acolo încât s-a afirmat că secolul al XXI-lea 
va fi religios sau nu va fi deloc. Ceea ce trebuie interpretat 
ca o reacţie la supralicitarea gândirii conceptuale şi negli¬ 
jarea gândirii simbolice. 

Revenind la ceea ce Eliade, în Nostalgia originilor, numeş¬ 
te „reducţionismul" lui Freud, este necesară o primă con¬ 
cretizare a sa, înainte de a schiţa o încadrare istorică. Deşi 
în lucrările dedicate de Freud religiei există pasaje unde 
vorbeşte, cum se întâmplă în Totem şi tabu, despre determi¬ 
nările multiple ale acestui fenomen, singurul aspect pe 
care-1 abordează şi pe care-1 consideră esenţial este cel al 
contribuţiei inconştientului: religia derivă din complexul 
patern. Dumnezeul religiilor monoteiste, de exemplu, este 
o metamorfoză a figurii filogenetice şi ontogenetice a tată¬ 
lui. Detaliile acestei metamorfoze vor fi expuse şi comen¬ 
tate ceva mai departe, accentul căzând acum pe situarea 
concepţiei freudiene în contextul ideatic al secolului al 
XlX-lea, din care se alimentează. 

în Criza simbolismului religios, Jean Borella plasează 
freudismul în perimetrul raţionalismului ştiinţific, definit 
de două particularităţi convergente: neutralizarea ontolo¬ 
gică a simbolului religios realizată prin metoda genetic-cri- 
tică. Cu alte cuvinte, respingerea referentului simbolic se 
asociază cu explicarea formelor religioase ca produse ale 
conştiinţei. La începutul drumului încununat de psihana¬ 
liză se află Hegel, care „face din simbol (religios) o figură 
a conştiinţei, alienată, desigur, dar încă formă a logosului 
şi, pe scurt, aproximativ acceptabilă pentru raţiune" 84 . 

Nemulţumit de filosofia maestrului său, pe care o aprecia, 
prin termenul de „mistică raţională", ca fiind un hibrid ste¬ 
ril, Feuerbach îşi propune să redea „dialecticii conştiinţei 
alienate întreaga realitate" şi ajunge la binecunoscuta for¬ 
mulă „Omul este Dumnezeul omului", printr-o „dublă 
identificare reductivă: a subiectului divin cu predicatele sale 
şi a predicatelor sale cu predicatele esenţei umane, ea în¬ 
săşi considerată ca un mozaic de determinaţii naturale" 85 . 
La Feuerbach, ca şi la Hegel, sursa fantasmelor rămâne în 
conştiinţă. 

Momentul Marx echivalează cu plasarea cauzei iluziei 
religioase în afara conştiinţei. Aceasta este doar „locul unde 
se produce efectul religios", alimentat din exterior de for¬ 
ţele naturii şi de viaţa materială a societăţii. Paradigmă a 
oricărei alienări, religia este o distorsiune a realităţii natu¬ 
rale sau sociale, produsă de particularităţile minţii ome¬ 
neşti. Admiţând că aşa stau lucrurile, nu putem să nu re¬ 
marcăm că o astfel de viziune presupune o zonă ireducti¬ 
bilă a spiritului uman, care produce cultura religioasă. 
Chiar dacă metoda genetic-critică neagă transcendenţa ca 
referent ontic al religiei, ea admite implicit o zonă religioa¬ 
să a spiritului. 

Ipoteza freudiană, fără să conteste importanţa momen¬ 
tului exterior în geneza religiei, îl subordonează alchimiei 
proceselor inconştientului. Articularea celor două momen¬ 
te este expusă de Freud în Viitorul unei iluzii, unde reia şi 
completează dezvoltările din Totem şi tabu. Dacă în ultima 
lucrare religia părea să fie, pentru a folosi cuvintele auto¬ 
rului, „relaţia dintre fiu şi tată. Dumnezeu fiind un tată su¬ 
perior, iar dorul de tată rădăcina nevoii religioase" 86 , în pri¬ 
ma, ulterioară cronologic, accentul pare a se deplasa asupra 
neputinţei şi neajutorării omului, ceea ce trimite spre rela¬ 
ţia cu natura şi forţele sale incontrolabile. Disonanţa este 
doar aparentă, ne asigură Freud, pentru că omenirea este 
în faţa forţelor naturii tot atât de neputincioasă ca şi copilul 

în faţa tatălui. în crearea zeităţilor, temute şi protectoare, 
dar, mai ales, a Dumnezeului monoteismului, se contopesc 
nevoia de protecţie a copilului şi cea a umanităţii, dorul in¬ 
dividual şi colectiv de tată. 

Regăsim în Totem şi tabu (1912), cartea în care Freud su¬ 
pune pentru prima dată unui studiu sistematic şi aprofun¬ 
dat fenomenul religios sub chipul totemismului, cele două 
constante ale abordării psihanalitice a culturii: distingerea 
unui conţinut latent de conţinutul manifest şi utilizarea de 
cunoştinţe de psihopatologie pentru identificarea conţinu¬ 
tului latent. Faţă de studiul literaturii şi artei, de exemplu, 
în analiza religiei se manifestă în plus tendinţa reducţionis- 
tă, adesea satisfăcută: conţinutul manifest nu este nimic alt¬ 
ceva decât o metamorfoză a conţinutului latent, spiritul este 
doar o prelucrare a sufletului inconştient. 

Cheia interpretării freudiene o reprezintă analogia din¬ 
tre zoofobia infantilă, disfuncţie nevrotică frecventă în pri¬ 
ma copilărie, şi totemism. Atitudinea copilului faţă de ani¬ 
malul care-i inspiră frică este identică în câteva puncte 
importante cu atitudinea omului arhaic faţă de animalul to¬ 
temic. Atât copilul (nevrotic), cât şi omul arhaic se rapor¬ 
tează ambivalent la animalul fobiei, respectiv totemic. La 
„micul Hans", pacientul lui Freud, predominau sentimen¬ 
tele negative — ură, frică (binecunoscuta, pentru cititorii 
textelor freudiene, frică de a nu fi muşcat pe stradă de un 
cal), ceea ce nu excludea coexistenţa sentimentelor poziti¬ 
ve, cum ar fi interesul pentru cal, dorinţa de a fi şi el un cal 
(când frica de cal s-a diminuat, micul Hans alerga şi sărea 
ca un cal), teama de moartea calului. în schimb, la micul 
Arpad, celebrul pacient al lui S. Ferenczi, pe primul plan se 
aflau sentimentele pozitive faţă de găini, animalul domes¬ 
tic care-i polariza întreg interesul şi viaţa afectivă, până 
într-atât, încât se identifica pe de-a întregul cu el. „Acum, 
sunt mic, abia un puişor. Când voi mai creşte, voi fi găină, 
iar când voi fi şi mai mare, am să fiu cocoş", obişnuia să 



Impuritatea spiritului: psihanaliza ca hermeneutică 187 


spună micul Arpad. Pe de altă parte însă, din spatele inte¬ 
resului şi iubirii se ivea uneori ura, mai ales cu prilejul tă¬ 
ierii păsărilor de curte. „Tăierea păsărilor, scria Ferenczi, 
este pentru el o adevărată sărbătoare. El este în stare să dan¬ 
seze excitat ore în şir în jurul cadavrului lor." 

Tot atât de ambivalenţă este şi atitudinea omului arhaic 
(„primitivului") faţă de animalul totemic. Deşi, în majori¬ 
tatea timpului, acesta constituie pentru membrii clanului, 
un obiect de cult, fiind slăvit şi protejat (nu poate fi vândut, 
vătămat sau ucis), există momente în care colectivitatea ad¬ 
mite sacrificarea şi mâncarea sa. Este vorba de „prânzul to¬ 
temic", descris de Robertson Smith ca parte integrantă a re¬ 
ligiei totemice şi utilizat apoi de Freud drept una din 
pietrele de temelie ale construcţiei sale teoretice. Amestec 
de sentimente pozitive şi negative, prânzul totemic expri¬ 
mă în primul rând ostilitatea faţă de animalul totemic, ucis 
violent şi devorat. După Freud, succesiunea ipotetică a stă¬ 
rilor afective în acest ritual străvechi ar fi următoarea: ură, 
care duce la suprimarea totemului, dorinţă de identificare 
cu totemul, care se manifestă prin încorporarea sa prin 
mâncare, remuşcare (animalul ucis este plâns şi jelit), ceea 
ce ar fi, din nou, un indiciu al sentimentelor pozitive şi, în 
sfârşit, jubilarea finală cu excesele sale, care manifestă esen¬ 
ţa sărbătorii — încălcarea unei interdicţii, trăirea în act a in¬ 
terzisului. 

Asemănarea dintre atitudinea copilului fobie faţă de ani¬ 
malul care-1 sperie şi atrage în acelaşi timp şi cea a omului 
arhaic faţă de animalul totemic este atât de mare, încât 
Freud vorbeşte, în primul caz, de întoarcerea infantilă a to- 
temismului. Fa micul Hans, la care predomină sentimente¬ 
le negative, este vorba de o revenire negativă a totemismu- 
lui, în timp ce la Arpad, care divinizează găinile, se 
manifestă varianta pozitivă a totemismului. In virtutea ase¬ 
mănării de comportament între copil şi primitiv, asemăna¬ 
re care merge până la identitate, Freud se simte îndreptăţit 

să afirme şi o identitate de sens a celor două comportamen¬ 
te: atât ambivalenţa copilului faţă de animalul fobiei sale, 
cât şi ambivalenţa omului arhaic faţă de animalul totemic 
proiectează asupra unui obiect de substituţie ambivalenţa 
faţă de tată. 

Aşa cum micul Hans, de exemplu, rezolvă conflictul am¬ 
bivalenţei afective faţă de tată, deplasând asupra calului 
sentimentele negative, ceea ce-i permite o mai bună coabi¬ 
tare cu părintele său, tot astfel „primitivul" deplasează con¬ 
flictul cu „tatăl originar" asupra animalului totemic. Singu¬ 
ra deosebire se referă la timpul ambivalenţei afective. In 
zoofobiile infantile, conflictul e la timpul prezent; în 
schimb, în religia totemică este vorba de trecutul îndepăr¬ 
tat, preistoric al umanităţii. Cu aceasta atingem cel de-al 
doilea punct cardinal al construcţiei freudiene, şi anume 
ipoteza hoardei originare, preluată de la Darwin. 

Prima formă a societăţii umane, neînregistrată de vreo 
cercetare etnografică, ar fi fost, după Darwin, grupul domi¬ 
nat de un tată atotputernic, violent şi gelos, care păstra pen¬ 
tru sine toate femeile, alungându-şi fiii pe măsură ce aceş¬ 
tia creşteau. Intr-o zi, fiii alungaţi s-au solidarizat şi, cu forţe 
unite, l-au detronat pe tiran, l-au ucis şi l-au devorat, pen¬ 
tru a încorpora pe această cale atributele temute şi dorite. 
Prânzul totemic rememorează şi comemorează acest eveni¬ 
ment preistoric, aflător, după Freud, la începuturile cultu¬ 
rii. Cum dintr-o crimă oribilă s-a născut întreg eşafodajul 
culturii — iată o întrebare incitantă, la care Freud răspun¬ 
de cu mijloacele psihanalizei. 

Dacă acţiunea criminală s-a alimentat din ura faţă de ta¬ 
tăl originar, care se opunea dorinţelor sexuale ale fiilor, pri¬ 
mele elemente ale culturii au la bază sentimentele pozitive 
faţă de acelaşi tată. Satisfacerea curentului ostil al afectivi¬ 
tăţii prin crimă conduce, conform logicii sufletului, la tre¬ 
cerea în prim plan a curentului tandru, care se manifestă 
ca sentiment de vinovăţie. Animaţi acum de remuşcări, fiii 

renunţă de bună voie la revendicările care-i solidarizaseră 
întru rebeliune. Din iubire retrospectivă, fiii îşi impun re¬ 
nunţarea la femeile înrudite şi la uciderea totemului-sub- 
stitut al tatălui, care devine obiect de cult. Principalele ta¬ 
buuri ale totemismului — interzicerea uciderii sau 
vătămării animalului totemic şi exogamia — coincid cu 
cele două dorinţe refulate ale complexului Oedip. Ideea că 
ontogenia repetă filogenia, atât de importantă pentru 
Freud, ar putea fi reformulată şi în sensul că filogenia pre¬ 
figurează ontogenia. 

Deşi pe alocuri Freud admite că ideea de Dumnezeu are 
surse diverse, contribuţia complexului patern i se pare, 
dacă nu exclusivă, cel puţin decisivă. „Doar cercetarea psih¬ 
analitică a individului ne învaţă cu deosebită claritate că 
Dumnezeu este pentru fiecare construit după chipul tată¬ 
lui, că relaţia sa personală cu Dumnezeu depinde de rela¬ 
ţia sa cu tatăl trupesc, oscilează şi se transformă împreună 
cu aceasta şi că Dumnezeu nu este nimic altceva decât un 
tată transfigurat." 87 Cât despre religie în genere, ea este, in¬ 
diferent de forma ei istorică, un derivat al complexului pa¬ 
tern. „Religia totemică, scrie Freud, a provenit din conşti¬ 
inţa vinovăţiei fiilor ca o încercare de a linişti acest senti¬ 
ment şi de a-1 împăca pe tatăl ofensat printr-o supunere re¬ 
troactivă. Toate religiile ulterioare se dovedesc a fi încercări 
de rezolvare a aceleiaşi probleme, care diferă în funcţie de 
nivelul cultural şi căile alese, dar care reprezintă toate re¬ 
acţii cu aceeaşi finalitate la acelaşi mare eveniment prin care 
a început cultura umană şi care, de atunci, nelinişteşte ome¬ 
nirea." 88 

La prima vedere, nu există o deosebire sesizabilă între 
Freud şi Jung în ce priveşte religia, deşi ultimul a fost acu¬ 
zat, nu de puţine ori, de misticism. Asemeni lui Freud, Jung 
afirmă în repetate rânduri că religia este rezultatul proiecţiei 
inconştientului (colectiv). Textul cel mai explicit şi cel mai 
concludent în acest sens este, fără îndoială, cel din studiul 

încercare de explicare psihologică a dogmei trinităţii scris în 
1942 — perioada maturităţii — din volumul Psihologie şi re¬ 
ligie (XI): fenomenele religioase sunt „în primul rând pro¬ 
iecţii ale proceselor psihice, despre care totuşi nu se ştie ce 
sunt «în sine», adică dacă există intr-un domeniu incon¬ 
ştient, inaccesibil omului" 89 . 

Deşi rezerva formulată de Jung cu privire la natura ul¬ 
timă a proceselor psihice lasă deschisă posibilitatea unei in¬ 
terpretări metafizice, alte texte, mai puţin nuanţate, par a 
nega din perspectiva psihologiei dimensiunea metafizică a 
religiosului. Astfel, într-un text mai vechi decât cel citat an¬ 
terior, Jung subliniază deosebirea dintre perspectiva meta¬ 
fizică, pentru care Dumnezeu „există în mod absolut" şi cea 
psihologică, pentru care fiinţa supremă este o expresie a in¬ 
conştientului: „Pentru psihologia noastră, care, ca ştiinţă, 
trebuie să se limiteze la empiric în cadrul graniţelor trasa¬ 
te cunoaşterii noastre. Dumnezeu nu este nici măcar rela¬ 
tiv, ci este o funcţie a inconştientului" 90 . 

încă din primele scrieri nefreudiene ale psihanalistului 
elveţian ( Simboluri ale transformării) apare ideea că Dumne¬ 
zeu are o natură arhetipală, ceea ce în termenii fazei târzii 
înseamnă că avem de-a face cu un simbol arhetipal. Nu nu¬ 
mai divinul trebuie privit ca o expresie a inconştientului co¬ 
lectiv, ci şi demonicul. Atât „divinul", cât şi „demonicul" 
trimit la conţinuturi autonome ale psihicului, la conţinuturi 
care nu sunt supuse controlului conştiinţei. în etapa de 
după 1930 a operei sale, când teoria arhetipurilor prinde 
contur definitiv, Jung vede în Dumnezeu un simbol al ar¬ 
hetipului sinelui — arhetipul totalităţii psihice integrate. 

în deplină concordanţă cu viziunea asupra lui Dumne¬ 
zeu, Jung defineşte religia nu ca pe o relaţie cu transcen¬ 
denţa, ci cu transcendentalul, cu arhetipurile: ea este „o 
atentă considerare a forţelor inconştiente prezente, a căror 
neglijare nu ar fi lipsită de pericol" 91 . Dintre aceste forţe, 
cea mai puternică este numită zeu. De îndată ce-i scade 

intensitatea, ea devine un simplu nume, se afirmă în stu¬ 
diul sintetic intitulat Psihologie şi religie. 

Astfel de consideraţii i-au adus lui Jung din partea teo¬ 
logilor acuzaţia de psihologism, după cum alte considera¬ 
ţii au putut să alimenteze la anumiţi reprezentanţi ai ştiin¬ 
ţelor acuzaţia de misticism. în ce priveşte psihologismul, 
singurul la care mă voi referi în continuare, am constatat, 
nu fără surprindere, că Jung respinge orice calificare a gân¬ 
dirii sale cu această etichetă. Dacă ţinem seama de faptul 
că prin psihologism Jung înţelege o transgresare a psiholo¬ 
gicului spre ontologic, atunci apărarea sa este întemeiată. 
Spre deosebire de Nietzsche sau Freud, care apreciază că 
religia este o iluzie în măsura în care forţele numite zeităţi 
sunt de ordin psihic, Jung separă cu grijă psihologia de on¬ 
tologie. Cercetarea psihologică a unei idei religioase nu au¬ 
torizează nici un fel de inferenţă metafizică, fie ea pozitivă 
sau negativă. Referindu-se la studiul ideii de Dumnezeu 
din perspectivă arhetipală, Jung avertizează că „ar fi o eroa¬ 
re dacă cineva ar lua consideraţiile mele ca un fel de dova¬ 
dă pentru existenţa lui Dumnezeu. Ele dovedesc doar pre¬ 
zenţa unei imagini arhetipale a lui Dumnezeu şi aceasta 
este, după mine, tot ceea ce putem spune psihologic despre 
Dumnezeu" 92 . 

Nici din punctul de vedere al filosofiei inconştientului 
perspectiva lui Jung nu este reducţionistă (psihologistă), 
dacă admitem că arhetipurile, sursa religiilor simt, aşa cum 
susţine autorul teoriei arhetipurilor, „germeni spirituali in¬ 
conştienţi". Spre deosebire de inconştientul personal, de¬ 
scris de Freud, care stă sub semnul singularului şi pe care 
filosofia inconştientului îl consideră ca ţinând de suflet, in¬ 
conştientul colectiv, structurat de arhetipuri, întruneşte ca¬ 
racteristicile spiritului: obiectivitatea şi universalitatea. Deşi 
în faza matură a operei sale, Jung renunţă la explicarea bio¬ 
logică a formării arhetipurilor ca precipitat al experienţelor 
fundamentale ale speciei, obiectivitatea arhetipurilor nu 

este afectată. Ele rămân, chiar dacă nu li se cunoaşte origi¬ 
nea, structuri formale suprapersonale, adevărate „catego¬ 
rii ale imaginaţiei". Universalitatea arhetipurilor, corelat al 
obiectivitătii, este amplu documentată de Jung prin studi¬ 
ile sale comparative, care îmbrăţişează psihopatologia omu¬ 
lui contemporan, istoria religiilor, alchimia, operele litera¬ 
re şi filosofice semnificative. De altfel, stabilirea caracterului 
arhetipal al unui produs al minţii umane se realizează toc¬ 
mai prin trasarea de paralele culturale între un vis, de 
exemplu, şi produse culturale din diverse arii geografice 
sau epoci istorice. 

Cea mai concludentă ilustrare a diferenţei între raporta¬ 
rea religiei la inconştientul personal şi la inconştientul co¬ 
lectiv o oferă, poate, tema complexului parental. Aşa cum 
am văzut. Dumnezeu este pentru Freud o proiecţie trans¬ 
figurată a părintelui real, mai exact, a tatălui filogenetic sau 
ontogenetic (relaţia cu Dumnezeu urmează sinuozităţile re¬ 
laţiei cu tatăl real). La Jung, perspectiva este inversată: zei¬ 
tăţile constituie simboluri ale arhetipurilor, care preced, 
subordonează şi potenţează imaginea părinţilor reali. Pres¬ 
tigiul, forţa, chiar grandoarea, pe care o au aceştia în ochii 
copilului, nu pot fi explicate, după Jung, decât prin susţi¬ 
nerea lor de către arhetipuri. Astfel, asocierea ideilor reli¬ 
gioase cu imaginile părinţilor, constatată înainte de apari¬ 
ţia psihanalizei, motivul „perechii divine", are în spate un 
conţinut arhetipal, adică motivul diadei, „care ne spune în¬ 
totdeauna că masculinul şi femininul apar împreună", scrie 
Jung. 93 Viziunea misticului elveţian Niklaus von Fliie din 
secolul al XlV-lea, simplu ţăran analfabet, educat religios 
în conformitate cu cerinţele bisericii vremii, care eliminase 
de 1000 ani elementul feminin din trinitate, ca fiind eretic, 
ilustrează convingător caracterul arhetipal, ţinând de in¬ 
conştientul colectiv, al diadei divine, prin faptul că divinita¬ 
tea apare dublă — „atât ca tată regesc, cât şi ca mamă 
regească". 



Impuritatea spiritului: psihanaliza ca hermeneutică 193 


10.1. Nevroză, artă, religie 

Analogarea sau chiar echivalarea religiei cu nevroza, pe 
care o întâlnim în fiecare din scrierile dedicate de Freud fe¬ 
nomenului religios, nu trebuie considerată o expresie a unui 
parti pris negativ, a unei atitudini a priori ostile, specifică 
iluminismului. In psihanaliză, nevroza ocupă un loc cen¬ 
tral din mai multe puncte de vedere. Epistemologic, studiul 
nevrozei a dus la descoperirea inconştientului, conceptul 
cheie al oricărei orientări abisale, după cum, ulterior înce¬ 
puturilor, simptomul nevrotic a devenit model pentru stu¬ 
diul fenomenelor psihice ale stării de sănătate, precum şi 
al produselor spirituale. Antropologic, nevroza nu este doar 
alienarea unor indivizi, ci reprezintă un dat al condiţiei 
umane, specia Homo fiind singura care trăieşte conflictul 
dintre natură şi cultură. Mai mult decât atât, lipsit de sim¬ 
ţul istoriei, Freud ajunge, la sfârşitul cercetării sale asupra 
culturii ( Disconfort în cultură), pe care o pune în discuţie toc¬ 
mai din perspectiva disfuncţiilor pe care le induce indivi¬ 
dului, dintre care nevroza e cea mai gravă, să vadă în ne¬ 
vroză şi în represiunea instinctuală care o generează 
condiţia sine qua non a culturii. Orice nou progres cultural 
a presupus o nouă represiune a instinctelor, aşa încât dez¬ 
voltarea culturală nu poate fi disociată de reprimarea na¬ 
turii din om şi de nevrotismul derivat de aici. 

Ceea ce frapează cu adevărat la Freud este discrimina¬ 
rea la care supune religia în raport cu arta. Ilustrarea cea 
mai elocventă a acestei discriminări o constituie, aşa cum 
demonstrează Paul Ricoeur, modul în care întemeietorul 
psihanalizei tratează figura lui Moise ca operă de artă ( Moi- 
se al lui Michelangelo) şi ca religie ( Moise şi monoteismul): 
„acest Moise trebuia glorificat ca fantasmă estetică şi lichi¬ 
dat ca fantasmă religioasă" 94 . Nici metoda nu este aceeaşi, 
în timp ce opera de artă este tratată în sine, fără a face 
concesii „unei psihologii directe a creaţiei şi creatorului". 

expresiile fenomenului religios sunt analizate cu mai puţi¬ 
nă rigoare şi simpatie, exclusiv din unghiul „înrudirii vagi 
dintre tematica religioasă şi prototipul patern" 95 . 

De fapt, diferenţa de atitudine faţă de artă, pe de o par¬ 
te, şi faţă de religie, pe de altă parte, derivă din discrimina¬ 
rea proceselor care, după Freud, le stau la bază, conceptu- 
alizate ca sublimare şi refulare. în timp ce sublimarea 
reprezintă cea mai fericită rezolvare a conflictului dintre na¬ 
tură şi cultură, rezolvare care constă în utilizarea energiilor 
instinctuale (sexuale, dar şi agresive) în scopuri nespecifi¬ 
ce, înalt valorizate cultural, cum ar fi, în primul rând, crea¬ 
ţiile artistice, refularea se limitează la îndepărtarea din con¬ 
ştiinţă a unei tendinţe instinctuale neacceptate cultural. în 
loc de a fi rezolvat, conflictul natură-cultură este escamo¬ 
tat prin crearea inconştientului. Ineficienţa relativă a refu¬ 
lării ca mijloc de apărare împotriva tendinţelor instinctua¬ 
le neacceptate cultural se concretizează prin revenirea în 
conştiinţă, în forme mai mult sau mai puţin modificate, a 
conţinuturilor reprimate. Printre acestea, ca „întoarcere a 
refulatului", se numără, alături de vis, şi simptomul nevro¬ 
tic. De aceea, potenţialul patogen al refulării este conside¬ 
rabil, manifestându-se mai ales în nevroze, prin al căror stu¬ 
diu Freud a descoperit-o. 

Freud regăseşte în geneza religiei nu numai refularea 
sau întoarcerea refulatului, ci şi celelalte momente ale ge¬ 
nezei nevrozei, paralela presupunând o identitate de par¬ 
curs între psihicul individual şi cel colectiv, idee pe cât de 
importantă pentru speculaţia freudiană, pe atât de discu¬ 
tabilă. După cum aflăm din Moise şi monoteismul 
(1937-1939), ultima sinteză aproape didactică a considera¬ 
ţiilor freudiene asupra religiei, traumei, de care este lega¬ 
tă apariţia oricărei nevroze, îi corespunde, în planul reli¬ 
gios, crima originară, reconstruită pe larg în Totem şi tabu 
pornind de la zoofobia infantilă, ipoteza hoardei primiti¬ 
ve (Darwin) şi prânzul totemic (Robertson Smith), recon- 

strucţie pe care am prezentat-o pe larg în subcapitolul an¬ 
terior. 

Apărarea împotriva acestui eveniment traumatic al co¬ 
pilăriei omenirii, „uitarea" sa a fost posibilă datorită con¬ 
lucrării mai multor factori, dintre care Freud nu exclude 
pe cei pragmatici (luptele dintre fraţii doritori să ia locul 
tatălui erau pustiitoare şi inutile, nici unul nereuşind să-şi 
atingă scopul), dar îi privilegiază pe cei psihici: latura po¬ 
zitivă a ambivalenţei faţă de tată şi relaţiile afective pozi¬ 
tive dintre fraţi, deplasarea întregului complex de senti¬ 
mente, pozitive şi negative, faţă de tată asupra animalului 
totemic. Totemismul, după Freud prima formă a religiei 
umane, care apare după un interval indeterminabil de la¬ 
tenţă, prezintă notele esenţiale ale fenomenelor nevrotice: 
fixarea la traumă (la preistoria familiei umane), reîntoar¬ 
cerea refulatului, impenetrabilitatea pentru raţiune a ele¬ 
mentelor trecutului şi forţa lor asupra prezentului, după 
modelul devizei credo quia absurdum est. Iraţionalitatea 
unor credinţe religioase nu trebuie să conducă la ideea fal¬ 
sităţii lor. Asemeni credinţei nestrămutate a psihoticului în 
delirul său, care se alimentează din adevăruri ale trecutu¬ 
lui uitat, credinţa religioasă are în spate adevăruri istorice 
străvechi, îmbrăcate în deformările şi deghizările caracte¬ 
ristice întoarcerii refulatului. 

Peste timp, până în momentul cristalizării monoteismu¬ 
lui mozaic şi creştin, are loc o foarte lentă şi fragmentară 
reîntoarcere a refulatului. De asemenea, când Moise, despre 
care Freud crede şi încearcă să demonstreze că a fost egip¬ 
tean, a adus poporului evreu „ideea unui Dumnezeu unic, 
aceasta nu a fost ceva nou, ci a însemnat reanimarea unei 
trăiri din timpul originar al familiei umane care dispăruse 
de mult din memoria conştientă a oamenilor" 96 . Şi nu nu¬ 
mai ideea Dumnezeului unic a reînviat imaginea tatălui ori¬ 
ginar, ci şi comportamentul evreilor faţă de Moise, care a 
avut aceeaşi soartă ca predecesorul său preistoric. Refulatul 

şi analogonul său recent care-1 readuce la suprafaţa conşti¬ 
inţei se susţin reciproc: recentul este întărit de energia la¬ 
tentă a refulatului, iar acesta se manifestă prin intermediul 
recentului. Etica mozaică, apreciată de evrei ca un semn al 
superiorităţii religiei lor, caracterizată de exacerbarea sen¬ 
timentului de culpabilitate şi a represiunii instinctuale, pro¬ 
vine, ca o sumă de formaţiuni reacţionale, din ostilitatea 
originară faţă de Dumnezeu-tatăl. 

Particularitatea monoteismului creştin ar consta, după 
Freud, în asumarea crimei originare sub forma păcatului 
originar, ceea ce permite reconcilierea cu tatăl prin sacrifi¬ 
ciul unuia dintre fii — mântuirea. Că păcatul originar este 
o ofensă gravă adusă tatălui ar fi dovedit tocmai prin aceea 
că reparaţia e realizabilă doar prin sacrificiul unei vieţi 
omeneşti (a fiului). Conform legii talionului, ar fi vorba de 
o crimă. în Totem şi tabu ideea apare într-o formulare foar¬ 
te pregnantă: „astfel, în creştinism omenirea îşi mărturiseş¬ 
te în modul cel mai nedisimulat fapta vinovată a timpului 
originar, pentru că a găsit ispăşirea pentru ea în sacrificiul 
unuia dintre fii" 97 . Deşi una din temele majore ale creşti¬ 
nismului este reconcilierea cu tatăl, reversul negativ al os¬ 
tilităţii faţă de el este şi el prezent: fiul devine Dumnezeu, 
alături de tată, ceea ce înseamnă, dacă dăm la o parte de¬ 
ghizările, că ia locul tatălui. Eucharistia ar fi o reactualiza¬ 
re a prânzului totemic, prin care grupul fraţilor se împăr¬ 
tăşesc din carnea şi sângele fiului, nu a tatălui, îndumne- 
zeindu-se astfel alături de el. 

Dacă religia este indestructibil legată de un trecut atât 
de îndepărtat, atunci dotarea religioasă devine, gândeşte 
Freud în Moise şi monoteismul, capacitatea de a avea acces 
la trecutul istoric, asemeni lui Petru: „urmele întunecate ale 
trecutului aşteptau în sufletul său, gata să pătrundă în zo¬ 
nele mai conştiente" 98 . Ce deosebire faţă de talentul artis¬ 
tic, despre care, în Dostoievski şi paricidul, citim: „Din păca¬ 
te, psihanaliza trebuie să depună armele în faţa talentului 

scriitorului"! Ceea ce am interpretat ca o recunoaştere a ire¬ 
ductibilităţii artisticului, ca zonă a spiritului, la lumea su¬ 
fletului. Constatarea discriminării religiei în raport cu arta 
ne pune în faţa următoarelor întrebări: 

a) de ce Freud pune religia exclusiv sub semnul refulă¬ 
rii şi al nonspiritualului (sufletescul), în timp ce apartenen¬ 
ţa artei la spiritual este insistent subliniată? Cu alte cuvin¬ 
te, de ce nu admite întemeietorul psihanalizei intervenţia 
sublimării în cazul religiei? 

b) în strânsă legătură cu prima întrebare, de ce omul re¬ 
ligios este cantonat în lumea sufletului, în timp ce artistu¬ 
lui şi altor creatori li se recunoaşte accesul la spiritual? 


10.2. Religie şi dorinţă 

Este un lucru recunoscut că, alături de teoria despre 
sexualitatea infantilă, concepţia lui Freud asupra religiei 
este latura cea mai discutată şi mai controversată din 
psihanaliză. In cadrul acestor dispute, exegeţi importanţi 
de formaţii şi orientări diferite — psihanalistul Ernest Jo- 
nes, filosoful Paul Ricoeur, istorici şi cercetători ai religi¬ 
ilor ca Mircea Eliade sau Michel Meslin — consideră că 
în evaluarea aportului freudian trebuie să distingem ceea 
ce este propriu-zis psihanalitic şi ceea ce este personal, ţi¬ 
nând de omul Freud. în Nostalgia originilor, Mircea Elia¬ 
de exprimă cu maximă claritate această idee: „Ca să pu¬ 
tem aprecia corect contribuţia lui Freud la înţelegerea 
religiei, trebuie să facem o distincţie între principala sa 
descoperire, aceea privind inconştientul şi elaborarea me¬ 
todei psihanalitice, şi opiniile sale teoretice privind origi¬ 
nea şi structura vieţii religioase" 99 . în timp ce descoperi¬ 
rea inconştientului, continuă Eliade, a stimulat studiul 
simbolurilor şi miturilor şi, implicit, interesul pentru 
religiile arhaice şi orientale, opiniile lui Freud privind 

originea religiilor, de exemplu, ar fi întâlnit un refuz cva¬ 
siunanim. 

Paul Ricoeur atrage atenţia asupra pericolului de a con¬ 
funda iconoclasmul psihanalizei cu subiectivismul lui 
Freud şi de a-1 respinge o dată cu acesta. După filosoful 
francez, dimensiunea personală din psihanaliza religiei are 
două straturi: unul cultural, derivat din formaţia scientistă 
de secol XIX a lui Freud, formaţie exprimată foarte clar în 
Viitorul unei iluzii, incompatibilă cu dogma religioasă („Nu 
există nicio instanţă deasupra raţiunii") şi altul familial, ag¬ 
nosticismul. Mai multe detalii despre ultimul aspect găsim 
la Ernest Jones, cel mai cunoscut biograf al lui Freud, în vo¬ 
lumul al treilea din monumentala sa operă Sigmund Freud: 
Life and Work. Deşi părinţii săi urmau, cel puţin în parte, 
practicile religiei iudaice, mentalitatea lor era cea a unor li- 
ber-cugetători, aşa încât Freud a fost crescut într-o atmosfe¬ 
ră pe deplin seculară. Prin educaţie, dar şi prin natura sa, 
Freud a considerat că universul îşi este sieşi suficient şi că 
nu există nicio evidenţă despre o fiinţă supranaturală. 

Dacă atitudinea distructivă şi vehemenţa lui Freud le 
adresa religiei, consecvenţa sa de a o gândi doar sub sem¬ 
nul refulării, niciodată sub semnul transfigurării în spiritu¬ 
al a dorinţei şi fricii, se datorează, după Ricoeur, atitudinii 
personale a întemeietorului psihanalizei faţă de sacru, te¬ 
mele cu adevărat psihanalitice sunt, în opinia aceluiaşi au¬ 
tor, supunerea faţă de ritual şi iluzia. Prima temă aduce însă 
puţine noutăţi faţă de dezvoltările noastre anterioare. De 
altfel, cronologic, lucrarea care abordează tema „observan- 
ţei" — Acţiuni obsesionale şi exerciţii religioase (1907) este an¬ 
terioară marilor lucrări dedicate religiei. 

Având un punct de plecare strict comportamental — 
analogia dintre „ceremonialul obsesionalilor" şi ritualul re¬ 
ligios (teama de a comite omisiuni, izolarea de alte activi¬ 
tăţi, exactitatea execuţiei în ce priveşte detaliul) —, Freud 
ajunge, fără a neglija deosebirile, cum ar fi diversitatea 

„ceremonialelor" în raport cu unitatea ritualului religios 
sau caracterul privat al primelor în raport cu caracterul pu¬ 
blic al ultimului, la concluzia că sensul ambelor este iden¬ 
tic. Este vorba de un sens inconştient, căci atât nevroticul, 
cât şi omul religios nu cunosc motivele care-i determină să 
acţioneze, sens asociat unui sentiment de culpabilitate. Atât 
„ceremonialul" nevroticului, cât şi ritualul religios sunt mă¬ 
suri preventive faţă de o pedeapsă anticipată şi temută. 
„Conştiinţa vinovăţiei, ca urmare a neputinţei de a anula 
tentaţia, aşteptarea îngrijorată ca teamă de pedeapsa divi¬ 
nă, ne sunt cunoscute din domeniul religios înainte de stu¬ 
diul nevrozei." 100 Culpabilitatea provine însă din conţinu¬ 
turi refulate diferite în cazul nevrozei (neapărat sexuale) şi 
în cazul religiei (egoiste). In Totem şi tabu sau în Moise şi mo¬ 
noteismul, Freud va include în refulatul omului religios şi 
tendinţele agresive. Şi pentru că Freud rămâne încă pe te¬ 
ritoriul analogiei dintre nevroză şi religie, fără a vorbi de 
identitate, nevroza e privită doar ca o caricatură tragic-co- 
mică a religiei. 

Pentru filosofia inconştientului cu adevărat interesantă 
este tema relaţiei dintre religie şi iluzie, care ne trimite din 
nou la problematica dorinţei abordată acum din alt unghi. 
Intr-una din lucrările sale importante despre religie, intitu¬ 
lată semnificativ Viitorul unei iluzii, Freud subliniază că, din 
punctul său de vedere, religia este iluzie, nu eroare. Iar ca¬ 
racteristica esenţială a iluziei ar fi originarea sa în lumea do¬ 
rinţei. Deşi în debutul capitolului VI al amintitei lucrări pu¬ 
tem citi că reprezentările religioase, care se dau drept 
dogme, „nu sunt precipitate ale experienţei sau rezultate fi¬ 
nale ale gândirii, ci iluzii...", ceea ce ar putea lăsa impresia 
că vizat este raportul religiei cu realitatea, Freud nu echi¬ 
valează iluzia cu eroarea. Iluzia nu este în mod necesar fal¬ 
să, în divorţ cu realitatea. 

Insistenţa lui Freud asupra relaţiei religie-iluzie-dorinţă 
(„pentru iluzie rămâne caracteristică derivarea din dorin- 

ţele umane") implică pentru filosofia inconştientului întâi 
de toate constatarea că religiei i se recunoaşte un domeniu 
de realitate ontică şi anume cel psihic. Faptul că întemeie¬ 
torul psihanalizei face şi pasul următor, afirmând că religia 
nu are decât această realitate sufletească, se alimentează, 
aşa cum am văzut mai departe, din surse subiective, nu din 
spiritul psihanalizei. Jung afirma pe bună dreptate că reli¬ 
gia ca fenomen psihic nu are nici un fel de relevanţă (pozi¬ 
tivă sau negativă) în ce priveşte realitatea metapsihică a fi¬ 
inţei transcendente. 

Freud nu numai că neagă transcendenţa, dar contestă şi 
spiritualitatea fenomenului religios. El este înclinat nu nu¬ 
mai să conteste că religia înglobează într-o formă specifică 
elemente de experienţă mundană, dar, susţinând că esenţa 
fenomenului religios trebuie căutată în zona sufletului, în 
complexul patern, se pune de fapt în imposibilitatea de a 
explica universalitatea fenomenului religios. De aici recur¬ 
sul său la ipoteza realităţii protoistorice a constelaţiei oedi- 
piene (rivalitatea pentru femei cu tatăl originar şi uciderea 
lui) sprijinită pe ipoteza darwinistă a hoardei originare şi 
pe faptul etnografic al prânzului totemic. Doar postularea 
unui fapt (proto)istoric transmis prin tradiţie şi repetat în 
câteva rânduri, putea să dea seama de răspândirea fenome¬ 
nului religios. Nu este întâmplător faptul că tocmai aceas¬ 
tă parte a construcţiei freudiene este cea mai şubredă şi, ca 
atare, cea mai contestată. 

Contribuţia freudiană poate fi valorificată doar în con¬ 
diţiile acceptării spiritului religios ca un dat ontic ireducti¬ 
bil. Psihanaliza are acces doar la elementele eterogene ale 
spiritului conştient, la acea impuritate a spiritului care pro¬ 
vine din regiunea sufletului inconştient. Pe lângă rolul sti¬ 
mulativ, dar nespecific, pe care l-a avut pentru studiul 
religiilor, rol subliniat de Mircea Eliade, psihanaliza se poa¬ 
te distinge tocmai prin revelarea conţinutului latent al fe¬ 
nomenului spiritual religios, care nu-1 epuizează însă. 



Impuritatea spiritului: psihanaliza ca hermeneutică 201 


Asemeni visului, religia ca iluzie are un sens profund pe 
care-1 putem deduce, după Paul Ricoeur, pornind de la 
funcţia consolatorie a religiei: nostalgia tatălui. „Aceasta 
este, scrie filosoful francez, interpretarea specific psihana¬ 
litică a religiei: sensul ei «ascuns» este repetiţia nesfârşită a 
dorului de tată." 101 

Limitată la rolul de revelator al sufletului inconştient din 
spiritul conştient, în cazul de faţă religia, psihanaliza devi¬ 
ne o propedeutică la spiritul liber, la acel spirit care se de¬ 
ţine în întregime, cu elementele sale impure cu tot. Icono¬ 
clasmul psihanalizei nu poate afecta religia în fundamentele 
sale, care sunt spirituale, dar poate funcţiona ca o modali¬ 
tate de diferenţiere a adevăratei credinţe, care este o iubire 
spirituală, de falsă credinţă derivată din iubirea de sine, 
pentru care Dumnezeu este doar un substitut patern, inves¬ 
tit cu funcţii protectoare. 


10.3. Elemente religioase în psihanaliză 

Ca pentru a demonstra că este un fenomen spiritual ire¬ 
ductibil, atitudinea religioasă şi-a făcut apariţia, prin une¬ 
le dintre elementele sale, în chiar interiorul psihanalizei, 
concepută de Freud ca o deconstrucţie a religiei. 

încă din timpul vieţii lui Freud, câţiva dintre discipo¬ 
lii săi importanţi au evidenţiat spontan înrudirea dintre 
organizarea psihanalizei şi cea a bisericii catolice. După 
Ernst Falzeder, Hans Sachs, primul analist formator recu¬ 
noscut ca atare, cerea, în articolul pe care-1 dedica anali¬ 
zei didactice, pentru formarea analiştilor, ceva asemănă¬ 
tor noviciatului religios. Din aceeaşi sursă aflăm că Max 
Eitingon, în cuvântul de deschidere la cel de al XH-lea con¬ 
gres de psihanaliză, a comparat, deliberat de data aceas¬ 
ta, mişcarea psihanalitică cu o sectă care se află în posesia 
unui adevăr absolut, care trebuie apărat faţă de ostilitatea 

restului lumii. 102 Or, asemenea comparaţii, deliberate sau 
nedeliberate, nu ar fi fost posibile în absenţa unor asemă¬ 
nări reale. 

Că transmiterea psihanalizei presupune un moment ini- 
ţiatic, prin care învăţăcelul este introdus în tainele propriu¬ 
lui inconştient de către un psihanalist experimentat, numit 
semnificativ, într-o terminologie mai veche, „analiză didac¬ 
tică" este un fapt bine cunoscut în cercurile psihanalitice şi 
extrapsihanalitice. Mult mai puţin cunoscută este sursa 
acestei practici de nuanţă religioasă, foarte asemănătoare 
unui „discipolat apostolic" (Ernst Falzeder). Sândor Fe- 
renczi este cel care a sugerat formarea unui grup restrâns 
de „apostoli" în jurul lui Freud, pe care acesta să-i analize¬ 
ze, purificându-i astfel de complexe, ceea ce le-ar fi permis 
să devină, la rândul lor, puncte de iradiere ale unor noi ini¬ 
ţieri. Astfel s-a născut „comitetul secret", format la început 
din Freud, Karl Abraham, Sândor Ferenczi, Ernest Jones, 
Otto Rank, Hanns Sachs, cristalizat pe fundalul pericolului 
pe care-1 reprezintă desprinderea lui Jung de psihanaliza 
freudiană. 

în ce priveşte planul ideatic, Mircea Eliade se numără 
printre primii istorici ai religiilor care au semnalat afinită¬ 
ţile între anumite tehnici religioase (cele buddiste şi hindu¬ 
iste) şi tehnicile psihanalitice. Dintre acestea frapantă este 
utilizarea memoriei ca mijloc terapeutic. Reîntoarcerea în 
urmă propusă de Buddha, „regele medicilor", urmăreşte să 
suprime suferinţa impusă de existenţa în timp (legea Kar- 
mei) prin cunoaşterea existenţelor anterioare: „...plecând 
de la un anumit moment al duratei temporale, omul reu¬ 
şeşte să epuizeze această durată parcurgând-o în sens in¬ 
vers şi să ajungă în cele din urmă în Non-Timp, în eterni¬ 
tate. Dar asta înseamnă a transcende condiţia umană şi a 
recupera starea necondiţionată care a precedat căderea în 
timp şi roata existenţelor" 103 . Fa rândul său, psihanaliza re¬ 
descoperă virtuţile reîntoarcerii în timp, pe care însă o li- 

mitează, în conformitate cu viziunea iudeo-creştină despre 
timpul istoric şi ireversibil, precum şi cu cea modernă, la 
perioada copilăriei. Reîntoarcerea în urmă practicată de 
psihanaliză, care vizează integrarea în conştiinţă a trauma¬ 
tismului infantil, uitat, prin retrăirea sa, poate fi tradus fără 
rest, după Eliade, în termenii gândirii arhaice: . .vindeca¬ 
rea constă în a reîncepe existenţa, deci în a reitera naşterea, 
în a deveni contemporan cu «începutul», acesta nefiind de¬ 
cât imitaţia începutului prin excelenţă, cosmogonia" 104 . 

Cea mai radicală apropiere a psihanalizei de religie ne-o 
propune Jean Borella. în concepţia sa, psihanaliza este o 
contrareligie, adică tot o religie. Doctrina lui Freud şi-a pro¬ 
pus şi a reuşit să devină „religia omenirii occidentale". în 
logica psihanalizei interpretată ca religie, locul lui Dumne¬ 
zeu este luat de se, care preia toate atributele divinităţii: 
eternitate, indivizibilitate, atotputernicie, inaccesibilitate. în 
fond, ridicarea se-ului la rang de Dumnezeu nu înseamnă 
altceva decât divinizarea energiei pure: „Dumnezeul 
freudian nu este nici Realitate, nici Conştiinţă, nici înţele¬ 
gere, nici Beatitudine, nu este nici Fiinţă, nici înţelepciune, 
nici Iubire, ci doar dinamism indeterminant, violenţă abso¬ 
lută" 105 . Rolul de mântuitor îi revine, desigur, lui Freud în¬ 
suşi, înconjurat de apostolii săi, care au suferit deja acea 
metanoia capabilă să-i determine a produce un efect simi¬ 
lar în ceilalţi oameni. 


11. Impuritatea moralei: resentiment şi morală 

în cheie freudiană, morala nu este tratată altfel decât re¬ 
ligia: i se neagă autonomia genetică, dar i se recunoaşte au¬ 
tonomia funcţională. Morala nu ar fi un dat spiritual 
ireductibil, ci o dimensiune care se constituie filogenetic şi 
ontogenetic, prin interacţiunile intrafamiliale. De altfel. 

normele fundamentale ale moralei, ale oricărei morale, sunt 
identice, după Freud, cu normele totemismului care inter¬ 
zicea incestul şi paricidul. Asemeni religiei, morala „nu este 
nimic altceva" decât o transfigurare a complexului patern. 
Deşi reducţionistă, concepţia freudiană despre morală pre¬ 
zintă interes pentru filosofia inconştientului în măsura în 
care este prima care avansează şi documentează ideea spi¬ 
ritului inconştient. In capitolul IV voi dezvolta pe larg 
această idee, adăugând perspectivei lui Freud pe cea a lui 
Jung şi Blaga. 

Impuritatea spiritului (moralei), cealaltă idee constituti¬ 
vă a filosofiei inconştientului, poate fi ilustrată mai convin¬ 
gător din perspectiva psihanalizei adleriene, prin care voi 
completa şi dezvolta contribuţiile lui Nietzsche şi Max 
Scheler la problema resentimentului. Titlul importantei lu¬ 
crări a lui Scheler — Rolul resentimentului în edificarea mora¬ 
lelor — este concludent pentru faptul că fenomenul resen¬ 
timentului este un teritoriu privilegiat al relaţiei dintre 
suflet şi spirit. Aportul psihanalizei va consta în evidenţie¬ 
rea contribuţiei sufletului inconştient la constituirea şi în¬ 
locuirea sistemelor de valori morale. 

în cartea mai sus amintită, Max Scheler, unul din cei mai 
cunoscuţi reprezentanţi ai fenomenologiei, consideră că 
descoperirea resentimentului şi a acţiunii sale asupra jude¬ 
căţilor de valoare din sfera moralei, descoperire care-i apar¬ 
ţine lui Nietzsche, constituie una dintre rarele realizări ma¬ 
jore ale eticii moderne. După ştiinţa mea, înaintea lui 
Nietzsche, moraliştii francezi, în special La Rochefoucauld, 
au descris manifestări resentimentare şi consecinţele lor în 
plan axiologic, ce-i drept fără a le ridica la concept. Acţiu¬ 
nea resentimentului în câmpul valorilor intelectuale este în¬ 
registrată fără nicio ezitare de sclipitorul moralist în reflec¬ 
ţia 375: „Oamenii cu inteligenţa mediocră înfierează de 
obicei tot ce le depăşeşte puterea de înţelegere" 106 . Devalo¬ 
rizarea valorilor intelectuale este provocată de un resort 



Impuritatea spiritului: psihanaliza ca hermeneutică 205 


autoestimativ care scapă conştiinţei omului resentimentar: 
pentru a îndepărta sentimentul de inferioritate şi a-1 men¬ 
ţine dincolo de limitele conştiinţei, sentiment produs de „in¬ 
teligenţa mediocră" şi, am putea adăuga, de lipsa de iniţie¬ 
re culturală, valorile inaccesibile sunt devalorizate. 

Moralistul descrie mai explicit mişcarea sufletului spre 
zonele spiritului în reflecţiile 54 şi 55. Filosofii stoici îşi fă¬ 
ceau un titlu de glorie din a devaloriza bunurile materiale 
tocmai datorită resentimentului: „Dispreţuirea bogăţiilor 
era la filosofi o dorinţă ascunsă de a-şi răzbuna meritul pen¬ 
tru nedreptatea sorţii prin dispreţuirea aceloraşi bunuri de 
care ea îi lipsea..." Tensiunea dintre dorinţă şi neputinţă, 
sentimentul de inferioritate care provine de aici, sunt pre¬ 
lucrate psihic prin devalorizarea valorilor inaccesibile. Dacă 
bunurile materiale sunt nonvalori, neputinţa de a le obţine 
îşi pierde virulenţa autoestimativă. Reflecţia 55 se referă la 
una din fazele intermediare ale resentimentului, în care 
sunt vizaţi purtătorii de valoare şi nu valorile înseşi: „Ura 
faţă de favoriţi nu este altceva decât dragostea de favoare. 
Ciuda de a nu ne bucura de ea îşi găseşte mângâierea şi se 
alină prin dispreţul pe care îl arătăm faţă de cei ce o au, şi, 
neputând să le smulgem ceea ce le atrage aprecierea lumii 
întregi, le refuzăm aprecierile noastre". 

Toate contribuţiile ulterioare la studiul resentimentului, 
contribuţii care ajung la Scheler, trecând prin scrierile lui 
Nietzsche, să alcătuiască o adevărată teorie a resentimen¬ 
tului cu o fenomenologie, psihologie şi sociologie, sunt an¬ 
ticipate de intuiţiile lui La Rochefoucauld, care nu numai 
că surprind şi descriu fenomenul, dar îl pun în legătură ex¬ 
plicativă cu „amorul-propriu", „orgoliul", „vanitatea", alt¬ 
fel spus, cu latura afectivă a valorizării de sine, pe care Al- 
fred Adler, discipolul şi disidentul lui Freud, o va numi 
peste 200 de ani „autoestimaţie". Moralistul îi anticipează 
pe Nietzsche, Scheler şi Adler, nu de puţine ori depăşindu-i 
în profunzime. 

11.1. Fenomenologia şi psihologia resentimentului 

Primul moment al resentimentului ţine în întregime de 
suflet, fără a fi vorba deocamdată de sufletul inconştient: 
sentimente negative, cum ar fi dorinţa de răzbunare, ura, 
invidia, gelozia, care, subliniază Max Scheler, caracterizea¬ 
ză natura umană, se acumulează datorită neputinţei de ma¬ 
nifestare. Prin sine, această primă acumulare nu duce în 
mod necesar la resentiment. Doar când trecerea în act se 
amână indefinit, se ajunge la autointoxicarea psihică, din 
care se hrăneşte cea mai frumoasă floare a răului — resen¬ 
timentul. încă Nietzsche surprinsese, în Genealogia moralei, 
esenţialul în această privinţă: resentimenul se naşte la acei 
oameni cărora le este interzisă fapta ca formă autentică de 
reacţie, trebuind să se limiteze la o răzbunare imaginară. 
Max Scheler construieşte bogata fenomenologie a resenti¬ 
mentului pe această canava simplă. 

Natura dorinţei de răzbunare, care presupune amânarea 
reacţiei, o transformă în sursa privilegiată a resentimentu¬ 
lui. Controlul, fie şi momentan, al răspunsului nu conduce 
inevitabil la resentiment. Acesta se constituie, trecând 
printr-o succesiune de etape, doar când neputinţa de a ac¬ 
ţiona pentru a recupera o frustrare se permanentizează, iar 
actul reparatoriu este amânat sine die. Faptul că neputinţa 
este factorul hotărâtor în formarea resentimentului indică 
zona conflictului din care se alimentează acesta. Spre deo¬ 
sebire de Max Scheler, care pune accentul pe tensiunea din¬ 
tre dorinţă şi neputinţă ca element generator al resentimen¬ 
tului, consider că neputinţa de manifestare creează şi un 
sentiment de inferioritate care nu poate fi compensat prin 
act, pentru că orice act, tocmai datorită neputinţei, nu ar face 
decât să adâncească inferioritatea, în loc de a o dizolva. Alt¬ 
fel spus, tensiunea dintre dorinţă şi neputinţă se repercutea¬ 
ză în plan autoestimativ. Nefiind posibilă o compensare re¬ 
ală — acţiunea asupra cauzelor frustrării şi neputinţei (să 

ne gândim la infirmii din naştere sau la păturile defavori¬ 
zate din Imperiul roman, care au produs creştinismul) —, 
echilibrul autoestimativ va putea fi restabilit doar cu mijloa¬ 
ce psihice, adică prin pseudocompensări. 

Nici invidia nu conduce la resentiment decât dacă ne¬ 
putinţa de a intra în posesia obiectului râvnit devine des¬ 
tin. Atâta timp cât neplăcerea că un altul posedă bunul pe 
care-1 doresc motivează acţiuni menite a-1 aduce în posesia 
mea, nu se poate vorbi de invidie. Indiciul cristalizării in¬ 
vidiei este atitudinea ostilă faţă de posesorul bunului inac¬ 
cesibil, atitudine care adesea se traduce prin agresivitate la 
adresa acestuia. Printr-o automistificare, considerăm că ne¬ 
putinţa de a intra în posesia bunului dorit este cauzată de 
faptul că un altul s-a înstăpânit asupra lui înaintea noastră. 
Aşadar, conştiinţa neputinţei şi falsificarea cauzelor nepu¬ 
tinţei constituie cele două note esenţiale ale invidiei. 

Ca şi dorinţa de răzbunare, invidia este doar condiţia 
necesară, dar nu suficientă a resentimentului. Invidia dis¬ 
pare dacă bunul, un timp inaccesibil, intră totuşi în pose¬ 
sia noastră, dar produce resentimentul când neputinţa de 
a-1 obţine se permanentizează. Invidia existenţială poate ilus¬ 
tra excelent această ultimă situaţie, tocmai pentru că obiec¬ 
tul aspiraţiei nu-1 reprezintă aici un bun, ci însuşiri umane 
native, cu alte cuvinte, valori care nu se pot dobândi. Fru¬ 
museţea, inteligenţa, anumite trăsături de caracter, trezesc 
invidia existenţială tocmai pentru că neputinţa de a intra în 
posesia lor nu poate fi suprimată. Averea, poziţia socială, 
numele generează şi ele, în societăţile în care se transmit 
prin naştere, aşa cum se întâmpla în lumea feudală, invidia 
existenţială şi resentimentul păturilor defavorizate. 

Fără a ne opri deocamdată asupra naturii neputinţei de 
a acţiona, să o menţinem în atenţie ca o condiţie sine qua 
non a resentimentului, când este vorba de o neputinţă per¬ 
manentizată, şi să urmărim modul în care sentimentele ne¬ 
gative, nedescărcate, dorinţa de răzbunare, invidia, ura. 

sentimentele de inferioritate se adâncesc în străfundurile 
sufletului pentru a izbucni apoi creator în lumea spiritului. 
Scheler consideră, probabil sub influenţa psihanalizei 
freudiene, care, în 1912-1914, când filosoful îşi scria studiul, 
cunoscuse consacrarea internaţională, că singurul mijloc de 
apărare psihică utilizat este refularea. însăşi neputinţa şi 
sentimentele asociate ei (frica, teama) funcţionează ca for¬ 
ţe refulante ( Verdrăngungsmăchte ), atât asupra actului, cât şi 
asupra afectelor care îl motivează. Mai întâi îndepărtate din 
conştiinţă şi apoi împiedicate să pătrundă în conştiinţă, do¬ 
rinţa de răzbunare, invidia, ura cunosc prima modificare 
importantă, detaşându-se de obiectul care le-a provocat. Ele 
„iradiază", cum spune Scheler, spre toate însuşirile, acţiu¬ 
nile, manifestările unei persoane sau spre toate acţiunile, 
situaţiile sau toţi oamenii care au legătură cu persoana frus- 
trantă. Am putea spune că, sub pragul conştiinţei, se pro¬ 
duce o generalizare afectivă, care, într-un timp ulterior, 
ajunge să înglobeze şi anumite manifestări valorice. Func¬ 
ţia ei este tot defensivă; estomparea persoanei frustrante în 
spatele unei întregi categorii diminuează discrepanţa din¬ 
tre dorinţă şi neputinţă. 

Că, în faza „iradierii", omului resentimentar nu-i este in¬ 
terzisă orice acţiune o demonstrează tentativa criminală 
care a oripilat Berlinul anului 1912. După cum relatează 
presa vremii, citată de Scheler, răufăcătorul a întins, la adă¬ 
postul întunericului, o sârmă de oţel între doi copaci ce stră- 
juiau de o parte şi de alta o stradă lăturalnică. Ocupanţii 
primului automobil care ar fi trecut pe acolo urmau să fie 
decapitaţi. O astfel de „acţiune" se caracterizează, pe de o 
parte, prin indiferenţă faţă de identitatea victimelor (efect 
clar al iradierii), iar pe de altă parte, prin absenţa câştigu¬ 
lui pragmatic şi refuzul riscului, ceea ce ne arată că realita¬ 
tea psihică a devenit predominantă ca teren de rezolvare a 
conflictelor în raport cu realitatea exterioară. Iradierea cea 
mai extinsă o înregistrăm la infirmii din naştere la care 

ostilitatea se îndreaptă în toate direcţiile, vizând în fond în¬ 
săşi viaţa sănătoasă. 

Refularea sentimentelor negative de tipul dorinţei de 
răzbunare, asemeni oricărei refulări, este periclitată de în¬ 
toarcerea refulatului. Max Scheler a sesizat şi acest aspect, 
fapt ce ar putea confirma influenţa psihanalizei freudiene 
asupra gândirii sale. In lucrarea pe care o dedică resenti¬ 
mentului putem citi: „în stadiul descris, afectul refulat ac¬ 
cede brusc la percepţia interioară, în toate punctele fără re¬ 
zistenţă ale conştiinţei, pretutindeni unde forţele inhibitorii 
nu-şi mai exercită sau şi-au diminuat întâmplător presiu¬ 
nea" 107 . O dată cu dorinţa de răzbunare, ura, invidia sau 
gelozia, în conştiinţă reapare sentimentul de inferioritate, 
dezechilibrul autoestimativ pe care-1 semnalează făcând ne¬ 
cesare noi demersuri în vederea unui nou echilibru. 

în condiţiile menţinerii neputinţei, pasul următor pe ca¬ 
lea resentimentului este falsificarea realităţii. Dacă autorii 
frustrării nu „sunt demni" de răzbunare sau dacă bunul do¬ 
rit şi inaccesibil nu încorporează valoarea care-1 face dezi- 
rabil, atunci dorinţa (de răzbunare sau de a intra în pose¬ 
sia unui obiect) scade în intensitate. Simetric, conflictul 
autoestimativ provocat de sentimentul acut de inferiorita¬ 
te asociat neputinţei se diminuează. Falsificarea realităţii în 
scopul de a diminua o dorinţă care nu poate fi satisfăcută 
este foarte bine ilustrată de un proverb pe care-1 întâlnim 
nu numai în cultura română: „Vulpea, când n-ajunge la 
struguri, spune că sunt acri". Protagonista acestei fabule 
concentrate nu contestă, comentează cu subtilitate, Max 
Scheler, valoarea dulcelui, ci afirmă doar că obiectul nu în¬ 
corporează valoarea dulcelui care l-ar recomanda dorin¬ 
ţei — strugurii simt acri. Părăsind fabula şi revenind la via¬ 
ţa cotidiană, de câte ori nu ni s-a întâmplat să auzim 
formulări de tipul „rochia asta ieftină este mult mai fru¬ 
moasă decât una scumpă" sau să constatăm că cel respins 
în tentativele sale de a obţine dragostea sau prietenia cuiva 

îi descoperă subit defecte, care-1 fac să „nu-i merite" afec¬ 
ţiunea? 

Asemeni refulării, falsificarea realităţii în sensul negării 
valorii unui obiect sau unei persoane se dovedeşte a nu re¬ 
prezenta o soluţie definitivă: purtătorii de valoare se impun 
în cele din urmă percepţiei omului resentimentar, reactua- 
lizându-i neputinţa şi inferioritatea. Este momentul în care 
resentimentul realizează performanţa sa supremă: sufleul, 
de data aceasta inconştient, ca şi în faza anterioară sau în 
aceea a iradierii, devine creator în lumea spiritului. Sunt vi¬ 
zaţi acum nu numai purtătorii de valoare, ci înseşi valorile. 
De-abia devalorizarea valorilor inaccesibile îl „mântuieşte" 
pe omul resentimentar (Nietzsche). Nu numai valoarea ce¬ 
lor care ar fi trebuit să constituie ţinta răzbunării este nega¬ 
tă, ci însăşi răzbunarea îşi pierde importanţa axiologică. Nu 
pot să mă răzbun devine, aşa cum arată Nietzsche, nu vreau 
să mă răzbun. Resentimentul pune pe lume valori noi, une¬ 
ori sisteme de valori. La fel se întâmplă şi cu resentimentul 
care se alimentează din invidie. El instituie ca valori sufe¬ 
rinţa, slăbiciunea, sărăcia, lipsa frumuseţii, pentru a anula 
valori ca sănătatea, forţa, bogăţia sau frumuseţea. Doar o 
asemenea modificare a tablei de valori reuşeşte să refacă 
echilibrul auto-estimativ al omului resentimentar: instituin- 
du-şi condiţia ca valoare, el se protejează eficient de con¬ 
fruntarea cu valorile inaccesibile. 

Dacă situarea laboriosului proces de formare a resenti¬ 
mentului pe terenul autoestimaţiei, situare care regăseşte 
intuiţia sigură a lui La Rochefoucauld, este corectă, atunci 
îmi permit să reformulez una dintre definiţiile pe care Max 
Scheler o dă resentimentului, completând-o. „Ceva, un A, 
este afirmat, preţuit, lăudat, scria Scheler, nu datorită cali¬ 
tăţii sale intrinseci, ci cu intenţia, neexprimată verbal de a 
nega, devaloriza, deprecia altceva, un B." Finalitatea modi¬ 
ficării în plan axiologic este inspirată de sufletul inconştient 
şi vizează refacerea durabilă a sentimentului valorii proprii 

transformat în sentiment de inferioritate de ciocnirea din¬ 
tre dorinţă de răzbunare, invidie, ură, pe de o parte, şi ne¬ 
putinţă, pe de altă parte. 


11.2. Sociologia resentimentului 

Fenomenologia şi psihologia schiţate mai sus au arătat 
că neputinţa de a trece în act afecte negative cum ar fi in¬ 
vidia, ura, dorinţa de răzbunare, gelozia, joacă un rol deci¬ 
siv în cristalizarea resentimentului ca o formă de pseudo- 
compensare a dezechilibrului autoestimativ. La Nietzsche, 
primul teoretician important al resentimentului, neputinţa 
e concepută biologic, mai bine spus, bio-psihic: resentimen¬ 
tul se formează la indivizii subdotaţi sau, în cel mai bun 
caz, mediocru dotaţi din punct de vedere vital. Când este 
vorba de produse spirituale ale resentimentului, cu semni¬ 
ficaţie majoră, cum ar fi religiile sau moralele — pentru 
Nietzsche, religia şi morala creştină sunt astfel de produ¬ 
se —, acestea exprimă categorii umane cu deficit vital. în 
logica lui Nietzsche, dacă morala creştină este o morală a 
sclavilor, atunci sclavii trebuie gândiţi ca indivizi cu un po¬ 
tenţial biologic redus. Datorită slăbiciunii lor vitale, ei nu 
pot reacţiona la frustrare prin faptă, nu-şi pot exprima ura, 
trebuind să se mulţumească cu o răzbunare imaginară, care 
duce la autointoxicare psihică, la devalorizarea agresivită¬ 
ţii şi la instituirea iubirii ca valoare supremă, nu pot intra 
prin forţă sau prin efortul muncii în posesia bunurilor râv¬ 
nite, proclamând sărăcia drept una din valorile cardinale. 
Lipsiţi de frumuseţe, inteligenţă şi mândrie, vor cultiva, tre¬ 
când prin invidia existenţială, urâţenia, dependenţa spiri¬ 
tuală şi umilinţa. într-un cuvânt, pentru Nietzsche nu poa¬ 
te exista decât biologia şi psihologia resentimentului. 

Cu afirmaţia că există cazuri în care, „indiferent de ca¬ 
lităţile şi trăirile individuale înseşi, structura societăţii 

creează o încărcătură resentimentară generală", Max Sche- 
ler întemeiază sociologia resentimentului, care constituie 
contribuţia sa cu adevărat nouă la teoria resentimentului. 108 
Altfel spus, anumite condiţii sociale, şi vom vedea în con¬ 
tinuare care sunt ele, nu predispoziţii bio-psihice, produc 
dezechilibrele autoestimative şi reacţiile de apărare incon¬ 
ştiente de tipul resentimentului la grupuri mari de oameni. 

Urmându-1 pe Scheler, vom deschide sociologia resenti¬ 
mentului cu situaţii microsociale. Anumite constelaţii fami¬ 
liale, de pildă, predispun la resentiment, indiferent de do¬ 
tarea bio-psihică a indivizilor care participă la ele. „Nu sus¬ 
ţin — scrie filosoful — că la orice individ care se află într-o 
asemenea situaţie se va forma cu necesitate resentimentul. 
Aceasta ar fi o prostie extremă. Susţin însă că asemenea si¬ 
tuaţii, prin însăşi structura lor, sunt încărcate cu un anumit 
potenţial resentimentar, şi aceasta indiferent de particula¬ 
rităţile oamenilor care se află în respectivele situaţii." 109 

Relaţia dintre soacră şi noră presupune un considerabil 
potenţial resentimentar. După ce ani îndelungaţi a fost îm¬ 
părtăşită, dragostea de mamă se vede deposedată de obiec¬ 
tul ei prin apariţia nurorii, care, fără nici un merit, benefi¬ 
ciază acum de afecţiunea dăruită altădată în întregime 
mamei. Nu numai că această frustare majoră nu poate fi re¬ 
vocată, dar ea trebuie suportată sub aparenţa de participa¬ 
re bucuroasă. Neputinţa manifestării deschise a sentimen¬ 
telor de gelozie este impusă în primul rând de normele 
culturale, dar şi de raportul de forţe din acest triunghi. In 
basmele, legendele şi miturile popoarelor, soacra apare frec¬ 
vent ca o fiinţă rea, perfidă, ceea ce ilustrează dificultatea 
condiţiei de soacră, căreia puţine femei îi fac faţă fără a dez¬ 
volta atitudini resentimentare. 

O altă situaţie microsocială generatoare de resentiment, 
indiferent de calităţile individuale, este raportul dintre ge¬ 
neraţia vârstnică şi generaţia tânără, arată pe bună drepta¬ 
te Scheler. Fără îndoială, aici aspectul biologic joacă un rol 



Impuritatea spiritului: psihanaliza ca hermeneutică 213 


important, dar nu determinant. Deoarece la Scheler accen¬ 
tul cade pe aspectul social-istoric, momentul biologic fiind 
doar presupus, voi încerca să-l pun în evidenţă mai întâi pe 
acesta. Din punct de vedere vital, îmbătrânirea este un pro¬ 
ces involutiv cu repercusiuni psihice de acelaşi ordin. Bu¬ 
curia de a trăi, care se alimentează din surse instinctuale pe 
care bătrâneţea le pierde, capacitatea de efort, memoria şi 
mai ales forţa creatoare, se reduc drastic. Boala îşi face tot 
mai des simţită prezenţa, devenind adesea o însoţitoare 
cvasipermanentă a vârstei crepusculare. 

Modificările involutive declanşează în plan autoestima- 
tiv o adevărată criză. Cum orice inferioritate devine sursa 
eforturilor de a reface sentimentul valorii proprii, îmbătrâ¬ 
nirea conduce la resentiment doar dacă societatea nu oferă 
posibilitatea unor compensări reale. în societăţile arhaice, 
unde transmiterea experienţei de la o generaţie la alta se 
face prin intermediul vârstnicilor, atitudinile resentimenta- 
re nu devin apanajul bătrâneţii, arată Max Scheler. în lim¬ 
bajul teoriei autoestimaţiei, poziţia de prestigiu pe care ast¬ 
fel de societăţi o conferă bătrânilor constituie o compensare 
reală deplină a sentimentului de inferioritate generat de 
pierderea valorilor vârstei tinere. 

în schimb, în societatea modernă, nu le mai revine bă¬ 
trânilor misiunea de mare importanţă de a asigura legătu¬ 
ra dintre generaţii. Ea este preluată de o instituţie speciali¬ 
zată — şcoala de toate tipurile, de tipar sau de alte mijloa¬ 
ce de comunicare în masă. Totodată, îmbătrânirea coincide 
de cele mai multe ori cu retragerea din perimetrul muncii, 
ceea ce echivalează cu pierderea sentimentului utilităţii so¬ 
ciale, componentă esenţială a sentimentului valorii proprii, 
în asemenea condiţii, şansele semnificative social ca deze¬ 
chilibrul autoestimativ să fie combătut prin forme de com¬ 
pensare reală sunt reduse. Pentru bătrânii societăţii moder¬ 
ne, recursul la pseudo-compensări de tipul resentimentu¬ 
lui devine inevitabil. De aici ostilitatea aparent nemotivată 

a vârstnicilor faţă de tineri, precum şi tendinţa de a depre¬ 
cia valorile vârstei tinere. Judecăţile de valoare inspirate de 
resentiment le avea în vedere Nietzsche când, în Aurora, 
avertiza metaforic: „Nu este înţelept să lăsăm amurgul să 
judece ziua, căci prea adesea oboseala ar judeca forţa, suc¬ 
cesul, bunele intenţii... Asemeni amurgului, bătrâneţea se 
învăluie într-o moralitate nouă şi atrăgătoare şi se pricepe 
să ruşineze ziua prin culorile crepusculare, prin pacea şi 
tihna sa" 110 . 

Cu sistemele de valori morale sau religioase care au do¬ 
minat un timp îndelungat zone extinse ale lumii intrăm în 
zona produselor spirituale ale resentimentului, care tind, 
uneori, spre universalitate, din punct de vedere sociologic, 
în câmpul macrosocial. Vor fi trecute în revistă morala şi re¬ 
ligia creştină, morala burgheză, proletcultismul şi resenti¬ 
mentul social general, caracteristic comunismului târziu din 
România. 

Nietzsche, primul gânditor care a sesizat filonul resen- 
timentar al religiei creştine — creştinismul s-a născut „din 
spiritul resentimentului şi nu, aşa cum s-a crezut, din spi¬ 
rit", afirmă el răspicat în Ecce Homo —, invocă drept prin¬ 
cipal criteriu de identificare extraordinara răsturnare valo¬ 
rică pe care acesta o presupune în raport cu valorile 
Antichităţii: tot ceea ce vechii greci şi apoi Roma antică si¬ 
tuau în vârful ierarhiei valorilor — virtuţile războinice, bo¬ 
găţia, viaţa simţurilor, libertatea spirituală — este detronat 
şi înlocuit cu valori ca iubirea aproapelui, sărăcia, abstinen¬ 
ţa, credinţa în Dumnezeu, umilinţa. Inversarea valorică fără 
precedent realizată de creştinism este sintetizată, crede 
Nietzsche, de binecunoscutul simbol „Dumnezeu pe cru¬ 
ce". Dincolo de bine şi de rău şi Antichrist ne oferă în tranşan¬ 
te formulări explicitarea ideilor iconoclaste ale autorului. 
„Nicicând şi nicăieri nu a existat o asemenea îndrăzneală a 
inversării, ceva atât de înfricoşător şi în acelaşi timp proble¬ 
matic ca în această formulă..." Şi: „Dumnezeu pe cruce — 

nu înţelege încă nimeni gândul ascuns al acestui simbol? 
Tot ceea ce suferă, tot ceea ce este răstignit pe cruce este di¬ 
vin" 111 . 

Detaliind câteva din ideile lui Nietzsche, să urmărim mai 
întâi iubirea în viziune creştină. Relaţia dintre punctul de 
plecare — dorinţa de răzbunare nesatisfăcută şi punctul fi¬ 
nal — iubirea creştină, care include iubirea duşmanului, de¬ 
vine mai transparentă dacă trecem în revistă momentele in¬ 
termediare. Neputinţa de a te răzbuna trece în voinţa de a 
nu te răzbuna, apoi în iertare şi în cele din urmă, în iubirea 
duşmanului. în Antichrist, Nietzsche derivă valoarea iubirii 
creştine dintr-un deficit (biologic) al agresivităţii: „Respin¬ 
gerea instinctuală a oricărei adversităţi, duşmănii, a orică¬ 
ror limite şi distanţe în sentimente se datorează unei sensi¬ 
bilizări extreme la excitanţi dureroşi, pentru care orice 
opoziţie sau perspectivă de opoziţie este resimţită ca o ne¬ 
plăcere insuportabilă. Singura fericire pe care o poate cu¬ 
noaşte este de a nu se mai opune, nici măcar răului — iubi¬ 
rea ca singura, ultima posibilitate de a trăi" 112 . Dar nu numai 
un organism bolnav sau epuizat se poate apăra prin aban¬ 
donarea luptei. Nietzsche nici nu susţine altceva. Deşi, în 
acelaşi Antichrist, consideră că de la început creştinismul s-a 
adresat tuturor „dezmoşteniţilor vieţii", neavând un deter¬ 
minism rasial sau naţional, filosoful îl atribuie unui altfel de 
determinism biologic — boala înţeleasă ca insuficienţă vita¬ 
lă sub toate aspectele, inclusiv estetic: „Creştinismul are la 
bază ranchiuna celor bolnavi, ura lor instinctivă faţă de cei 
sănătoşi, faţă de sănătate. Tot ceea ce e reuşit, mândru, se¬ 
meţ, dar mai ales frumuseţea le supără ochii şi urechile" 113 . 

Şi celelalte valori ale moralei creştine îşi au, conform lui 
Nietzsche, originea într-un resentiment alimentat de 
deficienţe vitale: sărăcia şi ascetismul provin din neputin¬ 
ţa de a obţine anumite bunuri, neputinţă metamorfozată, 
printr-o răsturnare valorică de acum bine cunoscută nouă, 
în virtute, valoarea umilinţei şi a supunerii din incapacitatea 

de revoltă, răbdarea din lipsa de iniţiativă, credinţa dintr-o 
dotare intelectuală submediocră. 

M-aş fi aşteptat ca întemeietorul sociologiei resentimen¬ 
tului să încerce, examinând ideile lui Nietzsche, transfor¬ 
marea biologiei resentimentului într-o sociologie. Deşi ad¬ 
mite că valorile moralei creştine pot fi folosite de omul 
resentimentar pentru a devaloriza anumite valori inaccesi¬ 
bile, opuse ca sens, cum ar fi bogăţia, frumuseţea, vigoarea 
vitală etc., Scheler consideră că, originar, valorile creştinis¬ 
mului provin dintr-un plus şi nu dintr-un minus autoesti- 
mativ. Indiciul că aşa stau lucrurile ni-1 oferă iubirea creş¬ 
tină, de pildă. Adevăratul creştin nu se teme că se va 
molipsi, înjosi, murdări, dacă va coborî la cei bolnavi, să¬ 
raci, comuni, urâţi, în timp ce anticii concepeau iubirea ca 
ascensiunea imperfecţiunii către perfecţiune, a unui minus 
către un plus, însuşi Dumnezeu fiind, ca la Aristotel, mo¬ 
torul nemişcat care doar atrage, dar nu poate iubi, căci per¬ 
fecţiunea îşi este sieşi suficientă, ceea ce ar fi, în plan auto- 
estimativ, un semn de slăbiciune. După Scheler, nici măcar 
iubirea duşmanului nu este o reacţie de apărare sui-gene- 
ris, ideologia neputinţei, ci tot un semn al forţei interioare, 
al acelei forţe capabile să se opună tendinţei instinctuale de 
a reacţiona. 

Interpretarea pe care Scheler o dă ascetismului creştin 
urmează acelaşi drum, fiind însă mai puţin argumentativă. 
Deşi idealul ascetic şi practicile menite să-l realizeze pot fi 
rezultatul resentimentului, al unei atitudini defensive, im¬ 
puse de neputinţa permanentizată de a obţine anumite bu¬ 
nuri (incapacitatea de a practica o muncă aducătoare de 
câştig se transfigurează în imperativul sărăciei), ascetismul 
creştin este „o formă superioară şi nobilă care provine din 
plinătatea, tăria şi unitatea vieţii şi care are ca scop cinsti¬ 
rea şi promovarea vieţii" 114 . 

Dacă se poate demonstra atât că valorile moralei creştine 
provin din resentiment (Nietzsche), cât şi că ele se alimen- 

tează dintr-un plus autoestimativ (Scheler), întrebarea re¬ 
feritoare la criteriul care poate aduce decizia devine inevi¬ 
tabilă. Răspunsul poate fi adus tocmai de sociologia resen¬ 
timentului întemeiată de Scheler, dar neaplicată de el 
moralei şi religiei creştine, adică de studiul condiţiilor so¬ 
ciale şi istorice în care s-a născut creştinismul. 

Cercetări istorice de cele mai diverse orientări concordă 
în a constata că religia creştină a apărut în mediile de la pe¬ 
riferia Imperiului roman, la acele pături sociale şi etnice de¬ 
favorizate şi dezmoştenite. Că iniţial creştinismul a fost o 
religie a săracilor e un fapt istoric. Deoarece condiţiile so¬ 
ciale frustrante erau un adevărat destin pentru păturile din 
care s-au recrutat primii creştini, dezechilibrul autoestima¬ 
tiv produs de neputinţa de a trece în act ura, dorinţa de răz¬ 
bunare, invidia, putea fi înlăturat doar cu ajutorul mijloa¬ 
celor psihice de tipul pseudocompensării. Prin resentimen¬ 
tul dus până la capăt, adică până la inversarea tablei de va¬ 
lori, sclavii şi paria Imperiului roman, pe care trebuie să-i 
presupunem a fi de cele mai diverse provenienţe biopsihi- 
ce şi culturale, au reuşit să-şi facă existenţa suportabilă. De 
altfel, virtuţile consolatorii ale creştinismului constituie un 
alt punct de coincidenţă a rezultatelor diverselor cercetări. 
Pentru ilustrare am ales un pasaj din Ecce hommo, unde 
Nietzsche scrie în stilul său inegalabil: „Creştinismul ar pu¬ 
tea fi numit un adevărat tezaur de ingenioase mijloace con¬ 
solatorii, atât de multe sunt elementele sale care alină, nar¬ 
cotizează" 115 . 

Sociologia resentimentului îi dă dreptate lui Nietzsche 
împotriva lui Scheler şi mută cauzele neputinţei şi ale re¬ 
sentimentului din planul dotării biopsihice deficitare, unde 
le situa primul, în cel al condiţiilor sociale frustrante, ori de 
câte ori este vorba de produse culturale majore ale resenti¬ 
mentului, cum sunt religiile şi moralele. 

Dacă Max Scheler n-a reuşit să aprecieze corect relaţia 
moralei creştine cu resentimentul, în schimb a indicat cu 

siguranţă momentul resentimentar din morala modernă 
(burgheză), utilizând fără ezitare, de data aceasta, sociolo¬ 
gia resentimentului. Regula princeps a moralei moderne — 
„au valoare morală doar acele însuşiri, acţiuni, bunuri etc. 
pe care omul, ca individ, le-a dobândit prin forţa şi munca 
proprie" — reprezintă, prin deplasarea atenţiei de la valoa¬ 
rea în sine la dimensiunea subiectivă a muncii, o perverti¬ 
re axiologică din spatele căreia transpare resentimentul 
„stării a treia" 116 . Astfel au fost devalorizate privilegiile con¬ 
ferite de naştere, de care beneficia de regulă nobilimea, va¬ 
loarea supremă fiind investită în „munca proprie", defini¬ 
torie pentru condiţia burgheziei. 

O altă importantă pervertire axiologică alimentată de re¬ 
sentiment caracteristică lumii moderne este supraordona- 
rea valorii utilităţii faţă de valorile vieţii, ceea ce echivalea¬ 
ză cu a prefera mijlocul scopului. Concretizată în reguli de 
viaţă cum ar fi „munca utilă este preferabilă degustării 
agreabilului", viaţa individului trebuie să se justifice prin 
utilitatea pentru comunitate sau prin calităţi morale ca stă¬ 
pânire de sine, spirit de economie etc., toate pietre de teme¬ 
lie ale moralei burgheze, amintita răsturnare axiologică e 
produs al resentimentului în măsura în care exprimă invi¬ 
dia şi ura faţă de existenţa bogată, căreia îi este proprie ca¬ 
pacitatea de a trăi bucuria vieţii. Din nou devalorizarea vi¬ 
zează condiţia nobilimii, preferându-i-se axiologic condiţia 
burgheziei. 

De asemenea, ideea egalităţii morale a tuturor oameni¬ 
lor, atât de importantă în morala modernă, rezultă din re¬ 
sentiment. Indiferent dacă pretinde a fi o constatare de 
fapt sau se instituie ca o cerinţă, ideea egalităţii sublinia¬ 
ză Max Scheler, indiferent dacă este vorba de egalitatea 
averii, socială, politică, religioasă sau morală, ascunde im¬ 
perativul înjosirii celui situat într-o poziţie superioară. 
„Imperativul egalităţii, scrie Scheler, este întotdeauna o 
speculaţie â baisse!" 

în sfârşit, subiectivizarea valorilor, „o premisă comună 
tuturor teoriilor morale moderne", ar deriva şi ea din re¬ 
sentiment. Deoarece omul resentimentar aparţinând stării 
a treia nu poate suporta „judecata recuzatoare" la adresa 
sa, care provine dintr-o ordine obiectivă a valorilor — ne 
putem întreba aici de ce tocmai ordinea axiologică feuda¬ 
lă este pentru Scheler coincidentă cu ordinea obiectivă a 
valorilor —, el va reevalua însăşi ideea de valoare, deri- 
vând-o din conştiinţa umană, pentru a-i contesta astfel 
obiectivitatea. 

Seria marilor produse istorice ale resentimentului în care 
Nietzsche a înscris creştinismul, iar Scheler morala burghe¬ 
ză, trebuie completată, la sfârşitul secolului al XX-lea, cu 
proletcultismul şi morala comunistă. Că proletcultul se hră¬ 
neşte din resentimentul categoriilor sociale defavorizate în 
faza de început a capitalismului este documentat nu numai 
de denominarea sa, care exaltă „cultura proletară", ci şi de 
răsturnarea valorică pe care o presupune. întreaga cultură 
a trecutului a fost repudiată tocmai pe motiv că este bur¬ 
gheză, indiferent dacă era vorba de disciplinele umaniste, 
întotdeauna permeabile, în grade diferite, la influenţele ide¬ 
ologice, sau de ştiinţele exacte. Nu numai sociologia, antro¬ 
pologia filosofică sau psihanaliza au fost eliminate, ca dis¬ 
cipline, din cultura „nouă", ci şi genetica. E posibil ca 
repudierea geneticii să mai fi avut o raţiune tot de ordin 
resentimentar, căci ce poate fi mai incomod pentru o ideo¬ 
logie egalitaristă decât o ştiinţă care indică premisele gene¬ 
tice ale inegalităţii. 

în plan moral, asemeni etosului creştin, care a devalo¬ 
rizat frumuseţea, sănătatea, puterea, bogăţia, spiritul răz¬ 
boinic — valorile aristocraţiei antice —, pentru a plasa va¬ 
loarea în urâţenie, suferinţă, slăbiciune, iubirea aproape¬ 
lui — date ale condiţiei celor dezmoşteniţi în Imperiul ro¬ 
man — sau etosului burghez, care a investit cu valoare 
doar însuşirile sau bunurile obţinute prin muncă proprie 

şi a preferat utilitatea valorilor vieţii (capacităţii de a trăi 
bucuria vieţii), etosul comunist a valorizat colectivismul, 
colaborarea şi egalitarismul în dauna individualismului, 
concurenţei şi diferenţierilor sociale. 

Nicio ilustrare a sociologiei resentimentului nu este atât 
de concludentă ca aceea oferită de resentimentul social ge¬ 
neral, formă specifică pentru comunismul real. în măsura 
în care acest tip de resentiment cuprinde majoritatea popu¬ 
laţiei unei ţări, aşa cum s-a întâmplat cu România anilor '80, 
este evident că factorii cauzatori ţin de condiţiile sociale şi 
nu de dotarea biopsihică. Doar dacă am admite că întrea¬ 
ga populaţie suferă de un deficit vital, ipoteza pe care de¬ 
cembrie 1989 a infirmat-o, am putea susţine în continuare 
ideea nietzscheeană a sorgintei biologice a resentimentului. 
Dar ce este resentimentul social general? 

Teoretizat în manieră populară prin sintagma: „să moa¬ 
ră capra vecinului", resentimentul specific comunismului 
se caracterizează prin activarea impulsurilor ostile şi dis¬ 
tructive refulate nu numai de către diferenţele dintre diver¬ 
sele categorii sociale, de altfel minime, ci şi de orice reuşi¬ 
tă care depăşeşte condiţia mizeră a majorităţii, indiferent 
de apartenenţa socială a autorului acesteia. Din numeroa¬ 
sele relatări oferite de presa postdecembristă — resentimen¬ 
tul social general s-a manifestat fără deghizări, mai ales 
după prăbuşirea aparatului represiv al comunismului — 
reţin ca ilustrare jubilarea membrilor unei recent înfiinţate 
asociaţii agricole din Judeţul Neamţ la aflarea veştii că aso¬ 
ciaţia rivală din aceeaşi comună, împiedicată să-şi depozi¬ 
teze recolta de grâu într-o magazie a fostului C.A.R, a tre¬ 
buit s-o transporte pe ploaie în alt loc, ceea ce a avut ca 
rezultat udarea şi compromiterea ei. Locuitorii unui alt sat 
din Moldova, lovit de inundaţii în anul 1991, nu au putut 
să se înţeleagă în privinţa atribuirii câtorva case venite ca 
ajutor din străinătate, irosind, fideli devizei „să moară ca¬ 
pra vecinului", în cele din urmă ajutorul. 

La această stare sufletească, în care recunoaştem un re¬ 
sentiment în evoluţie, majoritatea membrilor societăţii 
ajung datorită frustrărilor exercitate de comunism. Ca sis¬ 
tem economic ineficient, socialismul real conduce la gene¬ 
ralizarea sărăciei, căreia îi corespunde în plan psihic insta¬ 
larea unui acut şi permanentizat sentiment de nemulţumire. 
Depăşirii constructive a urii, dorinţei de răzbunare şi invi¬ 
diei — toate expresii ale frustrării — i se opune hipercen- 
tralizarea economiei, care nu lasă spaţiu de acţiune pentru 
iniţiativa individuală. Dacă la frustrările economice le adău¬ 
găm pe cele sociale, politice şi culturale, atunci avem ima¬ 
ginea unui organism social ostil individului, majorităţii in¬ 
divizilor care-1 compun. 

La apariţia formei generale a resentimentului social 
contribuie decisiv, alături de frustrarea multiplă şi nepu¬ 
tinţa de a o compensa constructiv, absenţa reglementări¬ 
lor democratice (pluripartidism, parlament, presă liberă, 
separarea puterilor în stat), reglementări al căror rol este, 
printre altele, de a permite descărcarea nemulţumirii di¬ 
feritelor grupuri şi a întregii societăţi. Mai mult decât atât, 
societatea comunistă creează organisme menite să împie¬ 
dice prin pedepse radicale manifestarea oricărei nemulţu¬ 
miri. Poliţia politică secretă vizează nu numai interzice¬ 
rea manifestării comportamentale a nemulţumirilor, ci şi 
reprimarea sentimentelor şi ideii de nemulţumire. în con¬ 
diţiile unei neputinţe absolute de manifestare, sentimen¬ 
tele negative produse de frustrare nu pot lua decât calea 
resentimentului. 


11.3. Valorizarea produselor culturale 
ale resentimentului 

Deşi între Nietzsche şi Scheler există, aşa cum am văzut, 
considerabile deosebiri teoretice, în privinţa valorizării 

produselor culturale izvorâte din resentiment ei adoptă 
aceeaşi atitudine, de severă condamnare. Primul vede în 
creştinism şi mai ales în morala creştină principalii vinovaţi 
pentru accentuata decadenţă pe care credea a o descoperi 
în viaţa socială, politică şi culturală a Europei moderne, iar 
cel de-al doilea considera morala burgheză ca pe un mo¬ 
ment de prăbuşire valorică. 

O asemenea apreciere negativă poate surprinde doar în 
cazul lui Nietzsche. întrucât Scheler este un adept declarat 
al absolutismului etic, conform căruia există „reguli veşni¬ 
ce de preferinţă între valori şi o corespunzătoare ierarhie 
eternă a valorilor", nu este de mirare că valorile generate 
de resentiment, deviante în raport cu această ordine fixă, 
sunt considerate de el false valori, iar valorile moralei creş¬ 
tine, coincidente cu ea, sunt scoase de sub semnul resenti¬ 
mentului. Ne-am fi aşteptat ca Nietzsche, gânditorul care 
vrea să acrediteze ideea despre „nevinovăţia devenirii" şi 
care scria în Omenesc, prea omenesc : „Printre cele ce pot duce 
la disperare un gânditor este şi conştiinţa faptului că din... 
ilogic se nasc multe lucruri bune. El este atât de adânc im¬ 
plantat în pasiuni, limbă, artă, în religie şi în tot ce conferă 
valoare vieţii, încât nu-1 poţi îndepărta, fără ca astfel să va- 
tămi iremediabil aceste frumuseţi" 117 , reprezentantul, după 
Scheler, al relativismului etic să fie mai elastic în aprecieri; 
şi totuşi cu greu s-ar putea imagina un judecător mai aspru 
al produselor culturale de natură resentimentară. 

Dacă ne apropiem de problema valorizării produselor 
spirituale fără parti-pris anti sau pro creştin, anti sau pro 
burghez, primul lucru pe care-1 putem pune în discuţie este 
însăşi legitimitatea problemei. Este posibil ca din „rău" 
(sentimente de ură, răzbunare, invidie, inferioritate) să se 
nască binele? Este posibil ca o floare a răului, asemeni re¬ 
sentimentului, să producă fructe care să stea sub semnul 
binelui? La prima vedere răspunsul nu poate fi decât nega¬ 
tiv şi întrebarea fără sens, soluţie pentru care optează (de 

fapt) atât Nietzsche, cât şi Schelcr, divergenţa dintre ei con¬ 
stând doar în diagnosticarea produselor culturale puse pe 
lume de resentiment. Din modul în care condamnă mora¬ 
lele care se alimentează din resentiment reiese convingerea 
ambilor că răul nu poate produce decât rău. 

In schimb, abordarea istorică a valorizării produselor 
resentimentare din cultură ne pune în faţa unei alte con¬ 
statări: în momentul apariţiei moralelor resentimentare, 
care contestă moralele oficiale ale epocii respective, con¬ 
temporanii le valorizează îndeobşte negativ. Treptat, pe 
măsură ce noile morale devin dominante, valorizarea se 
modifică. Din chintesenţă a răului, aceleaşi morale se trans¬ 
formă în chintesenţă a binelui. Oscilaţiile în timp ale eva¬ 
luării moralelor resentimentare vorbesc despre legitimita¬ 
tea problemei. 

Dacă vrem să stabilim în ce măsură moralele resenti¬ 
mentare participă la progresul moral şi utilizăm drept cri¬ 
teriu al evaluării plusul de umanizare pe care îl aduc, atunci 
se dovedeşte că iubirea de oameni din morala creştină, de 
pildă, extinde considerabil sfera umanului. In timp ce mo¬ 
rala antică refuza barbarilor apartenenţa la umanitate, mo¬ 
rala creştină avansează ideea că toţi oamenii sunt demni de 
iubire, indiferent de poziţia socială sau apartenenţa naţio¬ 
nală, toţi fiind egali în faţa lui Dumnezeu. De asemenea, ac¬ 
centul pus de morala burgheză pe valoarea conferită însu¬ 
şirilor şi bunurilor umane de către munca proprie, deşi 
caută să suprime unilateralitatea moralei nobiliare axată pe 
privilegiile conferite de naştere printr-o unilateralitate opu¬ 
să, repune în atenţie adevărul că meritul uman poate fi in¬ 
dependent de înzestrarea nativă, bogăţia societăţii capita¬ 
liste neputând fi concepută fără transformarea meritului 
personal în valoare supremă. 

Deşi distanţa în timp faţă de „morala comunistă" nu este 
suficient de mare pentru a emite o judecată imparţială, 
logica de mai sus ne obligă să avansăm ipoteza, nu fără o 

puternică rezistenţă afectivă, trebuie să o mărturisesc, că şi 
această morală resentimentară ar putea conţine elemente 
progresive în sensul unei accentuări a solidarităţii umane. 
Desigur, verdictul definitiv îl va da istoria. Până atunci să 
notăm o concluzie provizorie: produsele culturale ale re¬ 
sentimentului (moralele) nu pot fi calificate odată pentru 
totdeauna ca stând sub semnul răului, din perspectivă is¬ 
torică ele vădindu-se a fi, cel puţin în parte, vehicule care 
pun în evidenţă noi dimensiuni ale condiţiei umane. 


12. Psihanaliza spiritului ştiinţific 

Cultul pe care secolul XX l-a dedicat ştiinţei s-a alimen¬ 
tat din două surse principale: pe de o parte, obiectivitatea 
cunoaşterii ştiinţifice, pe de alta, succesul practic al aceste¬ 
ia, realizat prin intermediul tehnicii. In ce priveşte prima 
caracteristică, singura care ne va interesa în paginile ce ur¬ 
mează, un reprezentant autohton al filosofiei ştiinţei — Mir- 
cea Flonta — afirmă că disciplina sa „este o... legitimare a 
excelenţei unei cunoaşteri ce contopeşte idealul explicaţiei 
raţionale şi al unificării cu idealul cunoaşterii obiective" 118 . 

Dacă pseudoştiinţa rezidă în „atribuirea unor însuşiri 
omeneşti obiectelor din lumea exterioară" 119 , atunci obiec¬ 
tivitatea ştiinţei mature poate fi tradusă în termenii filoso¬ 
fiei inconştientului prin puritatea spiritului. In timp ce alte 
forme ale spiritului, cum ar fi arta, morala, religia, sunt prin 
natura lor mai mult sau mai puţin impure, încorporând nu¬ 
meroase elemente subiective, multe dintre ele ţinând de su¬ 
fletul inconştient (vezi capitolele anterioare), ştiinţele exac¬ 
te par a realiza idealul de puritate la care a aspirat 
dintotdeauna omenirea. 

Aşa stând lucrurile, hermeneutica psihanalitică orienta¬ 
tă spre identificarea manifestărilor sufletului inconştient la 

nivelul spiritului conştient pare a avea de spus puţine lu¬ 
cruri despre ştiinţă în sensul tare al termenului. Totuşi, în 
măsura în care stadiul contemporan al ştiinţei este rezulta¬ 
tul unei dezvoltări istorice, filosofia inconştientului poate 
studia cu succes impuritatea spiritului asupra etapelor mai 
vechi ale evoluţiei sale. Pentru acest demers, lucrarea La 
Formation de l'Esprit Scientifique a cunoscutului istoric al şti¬ 
inţei şi filosof Gaston Bachelard este foarte utilă. Dacă se 
plasează în cheie jungiană, filosofia inconştientului îşi poa¬ 
te exercita vocaţia hermeneutică şi asupra spiritului ştiinţi¬ 
fic contemporan, căutând însă nu urmele sufletului incon¬ 
ştient, ci pe cele ale spiritului inconştient. Pentru această 
variantă, voi apela la scrierile lui Jung, Pauli şi mai ales ale 
lui Blaga. 

Deoarece în domeniul Geisteswissenschaften situaţia este 
cu totul alta, obiectivitatea cunoaşterii fiind doar un dezi¬ 
derat parţial realizat şi realizabil, filosofia inconştientului 
inspirată de psihanaliza freudiană are un câmp de aplica¬ 
re tot atât de fructuos cum este cel oferit de religie, artă sau 
morală. îmi voi baza dezvoltările pe extrem de interesanta 
carte a psihanalistului şi etnologului Georges Devereux De 
l'Angoisse ă la Methode dans Ies Sciences du Comportament, în 
care este avansată şi susţinută ipoteza că singura cale de ac¬ 
ces la obiectivitate în ştiinţele omului este conştientizarea, 
asumarea şi prin aceasta neutralizarea intervenţiei subiec¬ 
tivităţii cercetătorului în procesul cunoaşterii. 


12.1. Inconştientul personal şi ştiinţele naturii 

Până la apariţia cărţii lui Gaston Bachelard dedicată for¬ 
mării spiritului ştiinţific, istoria ştiinţei a fost doar istorie a 
spiritului, prezenţa şi participarea sufletului, mai ales a su¬ 
fletului inconştient, la acest domeniu fiind complet neglija¬ 
tă. Psihanaliza cunoaşterii ştiinţifice, pe care autorul francez 

o avansează, îşi propune nu numai să facă dreptate di¬ 
mensiunii afective a activităţii cercetătorului, ci şi să du¬ 
bleze etapele esenţiale ale dezvoltării ştiinţei ca formă a 
spiritului, cu etapele corespunzătoare ale sufletului. Mai 
mult decât atât, funcţia demersului psihanalitic iniţiat de 
autor este esenţială atât pentru ştiinţă, indicându-i măcar 
post festum calea spre puritate, cât şi pentru „filosofia şti¬ 
inţifică", de neconceput de acum înainte în absenţa unui 
asemenea demers. „în orice caz, sarcina filosofiei ştiinţifi¬ 
ce este foarte clară: psihanalizarea interesului, ruinarea 
utilitarismului, oricât ar fi de deghizat, oricât de elevat 
s-ar pretinde, orientarea spiritului dinspre real spre arti¬ 
ficial, dinspre natural spre uman, dinspre reprezentare 
spre abstracţie" 120 . Rezultatul la care se ajunge astfel este 
puritatea spiritului ştiinţific, ceea ce transformă ştiinţa 
într-o „estetică a inteligenţei". 

Pentru a ne concentra asupra relaţiei spirit-suflet şi a im¬ 
purităţii spiritului ştiinţific în fazele sale incipiente, e nece¬ 
sar mai întâi să prezentăm cele trei etape mari ale dezvol¬ 
tării ştiinţei, aşa cum le schiţează Bachelard: etapa 
preştiinţifică (Antichitatea clasică. Renaşterea, secolele XVI, 
XVII şi XVIII); etapa ştiinţifică incluzând sfârşitul secolului 
al XVIII-lea, întreg secolul al XlX-lea şi începutul secolului 
al XX-lea; în sfârşit, etapa noului spirit ştiinţific inaugurată 
în 1905 de teoria relativităţii şi continuată prin mecanica 
cuantică, mecanica ondulatorie a lui Louis de Broglie, fizi¬ 
ca matricelor a lui Heisenberg, mecanica lui Dirac etc. Lor 
le corespund trei etape ale sufletului care interferează cu 
spiritul ştiinţific, influenţându-1 decisiv în prima etapă: „Su¬ 
fletul pueril sau mondan", caracterizat de curiozitate naivă, 
uimire în faţa oricărui fenomen instrumentat, înclinat spre 
colecţionare şi pasivitate; „sufletul profesoral", dogmatic şi 
mândru de dogmatismul său, fixat de prima abstracţie, în 
întregime deductiv, ceea ce constituie întotdeauna un su¬ 
port pentru autoritate; sufletul care se străduieşte să abstracţi- 

zeze şi esenţializeze, „conştiinţă ştiinţifică dureroasă", orien¬ 
tat inductiv şi îndoindu-se de dreptul de a abstractiza într-o 
situaţie sau alta, dar convins că abstracţia e o datorie. 

Psihanaliza spiritului ştiinţific se va aplica în special asu¬ 
pra etapei preştiinţifice, etapa cea mai impură, când ştiin¬ 
ţa e cu adevărat invadată de sufletul pueril. De fapt este 
vorba de o psihanaliză a experienţei imediate, a empiris¬ 
mului naiv, a cunoaşterii imediate, care, deşi este un mo¬ 
ment necesar al cunoaşterii ştiinţifice, are întotdeauna nevo¬ 
ie de rectificare, în măsura în care se plasează „înaintea şi 
deasupra criticii" şi este, din acest motiv, în însăşi princi¬ 
piul ei subiectivă. Altfel spus, în termenii filosofiei incon¬ 
ştientului, prima formă a spiritului ştiinţific este extrem de 
impură, iar sensul dezvoltării sale este de la un grad ma¬ 
xim la un grad minim de impuritate. înaintea lui Ricoeur, 
Bachelard formulează, pentru domeniul particular al epis¬ 
temologiei, prima din ideile generale ale hermeneuticii 
psihanalitice: conştiinţa imediată este conştiinţa falsă. 

Impurificarea empirismului naiv de către sufletul pue¬ 
ril generează numeroase „obstacole epistemologice", pe 
care psihanaliza le poate identifica, dezvăluindu-le substra¬ 
tul inconştient. Din perspectiva lui Bachelard, istoria ştiin¬ 
ţei apare ca o suită de depăşiri a obstacolelor epistemolo¬ 
gice pe care participarea sufletului, şi mai ales a sufletului 
inconştient, la cunoaştere le pune spiritului ştiinţific. 

Psihanaliza practicată de gânditorul francez nu este, tre¬ 
buie s-o spunem de la început, o psihanaliză orto- 
dox-freudiană, preocupată doar de demascarea efectelor 
spirituale ale refulării reprezentanţilor psihici ai libidoului. 
Deşi nu va neglija acest aspect, mai ales când se ocupă de 
alchimie, Bachelard vorbeşte şi de o psihanaliză a instinc¬ 
tului alimentar sau de o psihanaliză a sentimentului pose¬ 
siei şi voinţei de putere, lărgind cuprinsul psihanalizei până 
la a-1 suprapune cu omenescul în singularitatea sa mai su¬ 
perficială sau mai profundă. Aşadar, nu doar naturalitatea 

anticulturală, de tipul sexualităţii pregenitale, va fi dizlo- 
cată din corpul ştiinţei preştiinţifice. Cum vom vedea, as¬ 
pecte mult mai benigne, de tipul curiozităţii naive, a atrac¬ 
ţiei pentru pitoresc, a nevoii de certitudine imediată sau 
animismului, vor face obiectul cercetării din Formarea spiri¬ 
tului ştiinţific. Intr-un cuvânt, „trebuie să considerăm omul 
în întregul său, cu încărcătura sa de ancestralitate şi incon¬ 
ştienţă, cu tinereţea sa confuză şi contingenţă, dacă vrem 
să avem măsura obstacolelor care se opun cunoaşterii 
obiective, cunoaşterii liniştite" 121 . 

Dacă este adevărat că sursa obstacolelor epistemologice 
nu trebuie căutată nici în complexitatea şi fugacitatea feno¬ 
menelor lumii, nici în slăbiciunea simţurilor şi a spiritului 
uman, ci în actul cunoaşterii, adică în întâlnirea lor, cum 
susţine Bechelard, atunci unul din cele mai vechi şi mai im¬ 
portante obstacole est e frica. Deşi Formarea spiritului ştiinţi¬ 
fic o menţionează şi-i înregistrează efectele în planul medi- 
cinei, psihanaliza acestui obstacol rămâne incompletă. Ideea 
esenţială e conţinută în pasajul următor: „Valorizarea pu¬ 
drei de viperă provine în parte, afirmă autorul, dintr-o fri¬ 
că învinsă. Triumful împotriva repugnanţei şi pericolului 
este suficient pentru a valoriza obiectivul" 122 . Analiza este 
dusă mult mai departe de Georges Devereux, care urmă¬ 
reşte efectele şi cauzele unui sentiment înrudit — angoa¬ 
sa — în fizică. Pentru că aici, ca şi în alte domenii, aparţi¬ 
nătoare ştiinţelor naturii, observarea are un sens unic, doar 
dinspre subiect spre obiect, lipsa de reacţie, tăcerea acestu¬ 
ia provoacă cercetătorului sentimentul „angoasei cosmice". 
Reacţiile de apărare ale subiectului, care amendează în di¬ 
verse grade obiectivitatea (ştiinţificitatea) demersului său, 
pot fi grupate în trei tipuri de atitudini; a) negarea mate¬ 
riei, care devine simplă iluzie; b) postularea unui prototip 
transcendent al realităţii. Chiar şi astăzi, susţine Devereux, 
tăcerea materiei îi mai tulbură pe fizicieni în măsura în care, 
dintre toţi savanţii, ei sunt cei mai înclinaţi spre suprana- 

tural; c) considerarea materiei ca o barieră sau ca un me¬ 
diator între om şi fiinţe ipotetice, apte să-i răspundă. In ul¬ 
timă instanţă, orice sistem de gândire şi-ar avea rădăcinile 
în inconştient şi ar constitui o formă de apărare împotriva 
angoasei. 

Partea propriu-zis psihanalitică a dezvoltărilor lui De- 
vereux, extrem de incitantă, priveşte motivele care provoa¬ 
că angoasa, uneori chiar panica. Reacţia cercetătorului la 
tăcerea materiei ar fi o reeditare a reacţiilor copilului din 
primele luni de viaţă la absenţa, lipsa de răspuns a mamei: 
„Prototipul oricărei panici provocate de absenţa răspunsu¬ 
lui este reacţia sugarului la absenţa mamei sale sau la ab¬ 
senţa momentană a răspunsului ei" 123 . Neputând diferen¬ 
ţia între absenţă, refuz deliberat al răspunsului şi moarte, 
sugarul percepe absenţa răspunsului ca pe un semn de os¬ 
tilitate. Pentru a demonstra că şi savantul reacţionează (in¬ 
conştient) intr-un mod asemănător, Devereux îl citează pe 
eminentul matematician Lagrange, care vorbea de „perver¬ 
sitatea" obiectelor, complet indiferente faţă de strădaniile 
omului, angajat în studiul lor matematic. Şi afirmaţia lui 
Whitehead, conform căreia „natura este închisă pentru spi¬ 
rit", nu ar fi decât un ecou îndepărtat al panicii sugarului 
ale cărui strigăte nu provoacă nicio reacţie lumii inanima¬ 
te care-1 înconjoară. 

Indiferent dacă este arhaică, ţinând de animismul primi¬ 
tiv, sau de dată recentă, postularea existenţei fiinţelor su¬ 
pranaturale în spatele lumii materiale şi-ar avea originea în 
halucinaţiile sugarului, care încearcă pe această cale să com¬ 
penseze absenţa mamei. 

In încercarea sa de psihanaliză a spiritului ştiinţific, Ba- 
chelard va evidenţia mai întâi imixtiunea şi efectele noci¬ 
ve ale sufletului senzorial la nivelul experienţei prime. Ast¬ 
fel, curiozitatea naturală, atât de importantă pentru etapa 
preştiinţifică, este în egală măsură o piedică, deoarece, prin 
satisfacerea sa „cunoaşterea e înlocuită prin admiraţie. 

ideile prin imagini" 124 . Un exemplu preluat din cartea lui 
Priestley Histoire de Velectricite, Paris, 1771, voi. I.), îi dă po¬ 
sibilitatea lui Bachelard să ilustreze importanţa mondenă 
pe care o căpătaseră experienţele legate de electricitate, 
gradul în care ele erau „interesante" pentru toată lumea, 
inclusiv pentru rege, care asistă la o „experienţă de gală", 
în care abatele Nollet aplică un şoc electric la nu mai pu¬ 
ţin de 480 dintre soldaţii din garda sa. Empirismul „colo¬ 
rat", caracteristic pentru cercetarea iniţială a electricităţii, 
consonant cu o anumită lene intelectuală, potrivnică efor¬ 
tului pe care-1 presupune căutarea legii, se împotriveşte 
progresului ştiinţei, fie şi prin aceea că este incapabil să 
ofere măcar o descriere satisfăcătoare („bine ordonată, bine 
ierarhizată a fenomenelor"). 

întrucât văzul este cel mai important dintre simţuri, em¬ 
pirismul naiv va sta sub semnul pitorescului, care nu numai 
că îndepărtează de esenţial prin excesul de imagini, ci con¬ 
duce chiar la adoptarea unor ipoteze neverificate, de-a 
dreptul aberante, uneori. Astfel, un autor destul de cunos¬ 
cut al secolului al XVIII-lea — Carra, care publică între 1781 
şi 1783 cele patru volume ale tratatului său intitulat 
Nouveaux Principes de Physique, scrie în tomul IV al opului 
său că vegetalele şi animalele şi-ar datora poziţia caracte¬ 
ristică unei conlucrări dintre electricitatea atmosferică şi for¬ 
ţa centrifugă. La această reverie, pe care o poate produce 
fără nicio dificultate un copil de opt ani, savantul secolului 
al XVIII-lea ajunge bazându-se pe experienţa omuleţului 
de carton ridicat şi balansat în aer de vibraţiile maşinii elec¬ 
trice. în lupta sa împotriva imaginilor, analogiilor, metafo¬ 
relor, spiritul ştiinţific poate fi ajutat de psihanaliză care le 
indică resortul sufletesc, sursă de stagnare sau eroare. 

O primă sondă în sufletul inconştient în sens propriu-zis 
psihanalitic aruncă Bachelard atunci când, bazându-se pe 
propensia empirismului naiv spre interesant, uimitor, spec¬ 
taculos, pitoresc, conchide asupra impurificării sale de către 

voinţa de putere refulată. Exemplele nu mai sunt selecţio¬ 
nate din istoria ştiinţei, ci din experienţa didactică pe care 
autorul a acumulat-o în calitate de profesor de liceu. Trece¬ 
rea dintr-un plan într-altul este legitimată de ideea, nefor¬ 
mulată explicit, că ontogenia ştiinţei îi repetă filogenia. „Un 
profesor de chimie cu simţ psihologic va putea să-şi dea 
seama de caracterul impur al interesului elevului pentru ex¬ 
plozie". La adolescenţi, explozia ar activa intenţia difuză 
de a face rău, de a speria, de a distruge, ceea ce e atestat de 
persistenţa uimitoare a amintirilor despre orele de chimie 
în care experienţele presupuneau o explozie, amintiri gru¬ 
pate nu în jurul combinaţiei chimice care a generat-o, ci asu¬ 
pra reacţiilor defensive ale profesorului sau colegilor, fapt 
ce ar trimite la „tendinţele anarhice şi satanice, la nevoia de 
a stăpâni pentru a oprima oamenii". 

Tot din voinţa de putere subterană se alimentează şi o 
altă particularitate a spiritului ştiinţific aflat în faza sa pre- 
ştiinţifică, şi anume nevoia de certitudine imediată, aderen¬ 
ţa la faptul primitiv, nevoia de a pleca de la ceva cert. Ex¬ 
trem de rezistent la critici şi înnoire, ataşamentul faţă de 
cunoştinţele prime nu este decât o „raţionalizare", afirmă 
Bachelard preluând o idee a lui Ernest Jones, în spatele că¬ 
reia se ascunde „voinţa de a avea dreptate, independent de 
orice probă explicită, de a evita discuţia invocând un fapt 
aparent neinterpretat, în timp ce în realitate i se dă o valoa¬ 
re declarativă primordială" 125 . Ca exemplu pentru acest tip 
de raţionalizare, Jones indică utilizarea valerianei ca medi¬ 
cament pentru simptomele isterice, utilizare bazată pe cre¬ 
dinţa că isteria ar fi rezultatul migrării uterului prin corp. 
Valeriana (şi assa foetida) ar fi avut capacitatea de a-1 repu¬ 
ne în poziţia normală, ceea ce ar fi contribuit la dispariţia 
simptomelor isterice. Deşi fără suportul experienţei, meto¬ 
da de tratament amintită continuă să fie utilizată ca princi¬ 
pal remediu în cazurile de isterie. (Consideraţiile lui Jones 
se referă la anii '20). Neurologii moderni, constrânşi să 

explice studenţilor modul de acţiune al celor două medica¬ 
mente, le-au dat denumirea ştiinţifică de antispastice şi au 
continuat să le recomande, apreciindu-i pe cei vechi pen¬ 
tru descoperirea lor, căreia i-au dat însă o explicaţie absur¬ 
dă. Exemplul ilustrează atât persistenţa uimitoare a unor 
prime cunoştinţe, cât şi capacitatea psihanalizei spiritului 
ştiinţific de a reduce aceste cunoştinţe la rangul lor firesc, 
acela de stimul pentru cercetare. 

In faza preştiinţifică, spiritul ştiinţific nu s-a eliberat încă 
de înclinaţia spre generalizări grăbite, impusă de diferite 
niveluri ale sufletului, înclinaţie care, prin conceptele scle¬ 
rozate pe care le produce, reprezintă un obstacol dificil pen¬ 
tru cunoaşterea obiectivă. Coagularea, în viziunea secolelor 
XVII şi XVIII, este un astfel de concept. în definiţia pe care 
Academia de Ştiinţe Franceză i-o dă, în 1669, îi sunt subsu¬ 
mate fenomenele cele mai eterogene: coagularea laptelui şi 
a sângelui, solidificarea grăsimilor şi a metalelor topite, în¬ 
gheţarea apei. După Bachelard, o asemenea definiţie exce¬ 
lează prin „lenea de a distinge", marca cea mai pregnantă 
a conceptelor sclerozate. în secolul al XVIII-lea, coagularea 
e ridicată la rangul de principiu de explicaţie cosmogoni¬ 
că: Wallerius afirmă în lucrarea sa De Vorigine du Monde et 
de la Terre en particulier (1780) că animalele provin din ma¬ 
terie lichidă printr-un fel de coagulare. 

Spre deosebire de gândirea ştiinţifică, a cărei vocaţie este 
de a delimita, preciza şi purifica fenomenele urmărind 
obiectivitatea şi nu universalitatea, gândirea preştiinţifică 
nu-şi circumscrie obiectul: „abia a încheiat o experienţă par¬ 
ticulară că şi încearcă s-o generalizeze în domeniile cele mai 
diverse". Conceptul de fermentare stă, alături de concep¬ 
tul de coagulare, mărturie pentru aceasta. La Geoffroy 
(.Histoire de VAcademie des Science s), vegetaţia e un fel de fer¬ 
mentaţie. Lemery în Cours de Chymie (1680) vede fermenta¬ 
ţia activă în lumea minerală: efectul ei ar fi asemănător efec¬ 
tului focului, îndepărtând, în producţia de metal, părţile 

terestre şi grosiere, iar contele de Tressan explică fenome¬ 
nele electrice prin fermentare. Când din viziunea universa¬ 
listă a fermentării derivă recomandări practice, absurdita¬ 
tea devine patentă. Dată fiind fermentarea acidă a laptelui 
în stomac, precum şi faptul că digestia este în mod esenţial 
mişcare, doctorul Macbride ajunge să recomande scutura¬ 
rea sugarului după fiecare supt!! 

Două sunt, după Bachelard, sursele sufleteşti ale gene¬ 
ralizărilor excesive şi nejustificate: pe de o parte, plăcerea 
pe care o produce absenţa efortului, comoditatea intelectu¬ 
ală — „în secolul al XVIII-lea, ideea unei naturi omogene, 
armonice, tutelare estompează toate singularităţile, toate 
contradicţiile, toate ostilităţile experienţei" 126 , pe de altă 
parte, orgoliul, adică, în termeni nietzscheeni, voinţa de pu¬ 
tere. Ca fin analist, gânditorul francez identifică semnele 
intervenţiei sufletului inconştient în exerciţiile de umilita- 
te care însoţesc, la autorii secolelor XVII-XVIII, afirmaţiile 
cele mai hazardate prin gradul de generalitate. „Abia au 
avansat una din aceste ipoteze de unificare grandioasă, că 
şi fac act de umilitate intelectuală, amintind că intenţiile 
Domnului sunt ascunse. Dar această umilitate, care se ex¬ 
primă într-o manieră atât de «discretă» şi tardivă, ascunde 
rău o imodestie primitivă. Vom găsi întotdeauna orgoliul 
la baza unei cunoştinţe care se afirmă generală, ieşind din 
domeniul experienţei, unde ar putea fi contrazisă." 127 

Cititorul contemporan, la curent cu performanţele me- 
dicinei secolului XX, va fi surprins să afle că tratatele de 
medicină ale secolului XVIII mai acordau un loc privile¬ 
giat virtuţilor terapeutice ale pietrelor preţioase sau auru¬ 
lui. în Trăite de la Maticre medicale (1748), carte care a cunos¬ 
cut o răspândire ieşită din comun, Geoffroy, deşi îşi 
propunea să se detaşeze de credinţele superstiţioase pri¬ 
vitoare la puterile miraculoase ale smaraldului, nu ezita să 
accepte că el opreşte hemoragiile, dizenteria şi fluxul 
hemoroidal şi să elogieze farmacia care utiliza pietrele 

preţioase. Acelaşi Geoffroy nu se poate hotărî să renunţe 
la ideea că aurul vindecă: „A spune liniştit că aurul nu în¬ 
sănătoşeşte, nu dă curaj, nu opreşte hemoragiile, nu risi¬ 
peşte fantasmele nopţii... aceasta necesită un adevărat 
eroism intelectual; aceasta necesită un inconştient psihana- 
lizat, adică o cultură ştiinţifică bine izolată de orice valori¬ 
zare inconştientă", comentează Bachelard 128 . Metamorfo¬ 
zarea unei valori inconştiente, care ţine de suflet, într-o 
valoare ştiinţifică a spiritului conştient este expresia insi¬ 
nuării sentimentului posesiei în actul cunoaşterii, ceea ce, 
în plan epistemologic, dă conţinut la ceea ce Bachelard nu¬ 
meşte „obstacolul substanţialist". 

Complexul micului profit sau „complexul lui Harpa¬ 
gon", care se concretizează, printre altele, în cultul medical 
preştiinţific pentru anumite materii şi calităţi (pietre şi me¬ 
tale preţioase) constă într-o mare atenţie acordată lucruri¬ 
lor mici care, odată pierdute, nu vor mai putea fi regăsite. 
„A nu pierde nimic este mai întâi o prescripţie normativă. 
Această prescripţie devine apoi o descriere; ea trece de la 
normativ la pozitiv. In fond, axioma fundamentală a realis¬ 
mului nedovedit — nimic nu se pierde, nimic nu se creea¬ 
ză — este afirmaţia avarului" 129 (sublinierea aparţine gân¬ 
ditorului francez). 

Unul din cele mai rezistente obstacole epistemologice 
s-a dovedit a fi obstacolul animist. Oricât ar fi de surprin¬ 
zător, îl întâlnim nu numai în ştiinţa antică şi medievală, ci 
şi în cea a secolului al XVIII-lea. Privilegierea vitalului în 
toate privinţele se reflectă şi în contrarianta convingere a 
chimiştilor de acum 200 de ani că materia vie este mai sim¬ 
plă decât materia anorganică. Credinţa în universalitatea 
vieţii poate duce gândirea preştiinţifică la excese incredibi¬ 
le, cum ar fi ideea despre fecunditatea mineralelor: în 1782, 
Pott susţine cu seninătate că filoanele de metale se regene¬ 
rează după o perioadă de exploatare, asemeni organisme¬ 
lor. Mai mult decât atât, Crosset de la Heaumerie crede că 

procesul poate fi stimulat artificial prin înseminarea vechi¬ 
lor mine cu fier. Tot expresia animismului persistent este şi 
faptul că anumite progrese tehnice, cum este microscopul, 
au întărit, într-un prim moment, convingerea despre uni¬ 
versalitatea vieţii. Pentru că microscopul a fost utilizat mai 
întâi în studiul infrastructurilor vegetale şi animale, desco¬ 
perirea unor asemenea structuri la minerale era considera¬ 
tă un indiciu al unei vieţi mai mult sau mai puţin latente. 
In lucrarea De la Nature (1766), Robinet nu ezită să afirme 
că mineralele au capacitatea de a se nutri şi de a se auto- 
conserva. Deşi prezenţa obstacolului animist caracterizea¬ 
ză secolul al XVIII-lea, un ecou întârziat al său mai poate fi 
înregistrat la începutul secolului al XX-lea, în Cursul de fi¬ 
losofic pozitivă (1908) a lui Auguste Comte, care recomanda 
chimistului filosof să urmeze şcoala ştiinţelor vieţii pentru 
a se familiariza cu principiile unei bune clasificări. 

Adâncind psihanaliza obstacolului animist propusă de 
Bachelard, care se limitează la a evidenţia intuiţia ce-i stă 
la bază (viaţa este un dat clar şi general), se poate afirma că 
o asemenea intuiţie îşi are originea în cea mai timpurie pe¬ 
rioadă a vieţii umane, când eul nu este încă structurat ca o 
entitate diferită de lume, când eul este lumea şi lumea este 
eul, când subiectul şi obiectul nu s-au diferenţiat. Numai 
etapa narcisismului primitiv poate alimenta viziunea ani¬ 
mistă, care se manifestă în cunoaşterea ştiinţifică drept un 
redutabil obstacol. 

Deşi psihanaliza aplicată practicată de Bachelard prefe¬ 
ră, aşa cum am văzut din paginile anterioare, conţinuturi¬ 
le nonsexuale ale inconştientului, nici reflexele libidoului 
în planul cunoaşterii nu sunt complet neglijate. Mai ales că 
psihanaliza freudiană, axată multe decenii pe studiul incon¬ 
ştientului rezultat din refularea sexualităţii infantile, s-a li¬ 
mitat, aşa cum afirmă autorul francez, la reacţiile psiholo¬ 
gice individuale determinate de viaţa familială şi socială, 
fără să pătrundă pe teritoriul epistemologiei. Aşadar, 

Formarea spiritului ştiinţific îşi propune să umple o lacună a 
psihanalizei clasice, folosind optica şi mijloacele acesteia: 
„In detaliul cercetării obiective urmează să vedem influen¬ 
ţa libidoului, libido cu atât mai insidios, cu cât a fost mai 
oprimat, refularea fiind în problemele ştiinţifice totodată 
mai facilă şi mai necesară". Tocmai pentru că în cercetarea 
naturii manifestările libidoului nu pot fi evidente, misiu¬ 
nea asumată de Bachelard e mai dificilă. 

Dintre formele preştiinţifice ale spiritului ştiinţific, mă 
voi opri, împreună cu Bachelard, asupra alchimiei, care a 
trezit în mai multe rânduri interesul psihanaliştilor. O altă 
încercare notabilă de psihanaliză a alchimiei aparţine lui 
C.G. Jung, care o examinează din perspectiva inconştientu¬ 
lui colectiv. Pentru autorul francez, experienţa alchimică 
este totodată obiectivă şi subiectivă, dar are toate caracte¬ 
risticile esenţiale ale gândirii preştiinţice, printre care şi de¬ 
rivarea ipotezelor dintr-o convingere intimă, în timp ce gân¬ 
direa ştiinţifică se bazează pe ipoteze supuse permanent 
examenului critic şi revocării: „cu scara sa de simboluri alchi¬ 
mia constituie un memento pentru o ordine de meditaţii intime. 
Nu lucrurile şi substanţele sunt puse la încercare, ci simbo¬ 
lurile psihologice corespunzătoare lucrurilor sau, mai bine 
zis, diferitele grade de simbolizare intimă" 130 . (Sublinierea 
aparţine autorului francez.) 

Dacă simbolurile alchimice în genere trimit la lumea in¬ 
terioară a omului, unele dintre ele exprimă, mai mult sau 
mai puţin transparent, conţinuturi sexuale. Ca parte a cul¬ 
turii preştiinţifice, alchimia este atrasă de mister, iar intere¬ 
sul pentru mister are o sursă impură în virtutea legăturii 
sale cu libidoul. „Pentru că libidoul este misterios, tot ceea 
ce este misterios trezeşte libidoul", observă cu subtilitate 
Bachelard. 131 Afirmaţia se verifică în relaţia stabilită de şti¬ 
inţa născândă între electricitate, care are un principiu mis¬ 
terios, şi sexualitate. în virtutea acestei conexiuni incon¬ 
ştiente, se considera că electricitatea trebuie să fie eficientă 

în tratarea maladiilor sexualităţii, cum ar fi sterilitatea sau 
impotenţa. Revenind la alchimie, prin simboluri se obţine 
o joacă cu misterele, iar secretul alchimic nu este decât o 
convergenţă a misterelor. 

In multe din textele alchimice transpar cu suficientă cla¬ 
ritate tendinţe sexuale prohibite, pregenitale sau incestuoa¬ 
se: „Un psihanalist va recunoaşte cu uşurinţă autoerotis- 
mul în anumite pagini ale tratatului Le triomphe hermetique 
ou la pierre philosophale victorieuse. Piatra susţine superiori¬ 
tatea sa asupra unirii aurului masculin cu mercurul femi¬ 
nin în următorii termeni: „Ea se căsătoreşte cu sine însăşi, 
se lasă grea singură, se naşte din sine însăşi" 132 . Adesea, al¬ 
chimiştii vorbesc despre operaţiile lor folosind ca mijloace 
de expresie termeni ce desemnează diferite forme de incest. 
Mercurul alchimiştilor suferă de complexul Oedip, aşa cum 
atestă textul Rares experiences sur l'esprit mineral pour la pre- 
paration et la transmutation des corps metalliques (1701), iar 
tema castrării apare inconfundabil în Dictionaire hermetique 
(1695). De asemenea, sexualitatea normală este şi ea descri¬ 
să în registrul simbolic al operaţiilor alchimice văzute drept 
copulaţii. 

Prezenţa masivă a simbolurilor în alchimie şi frecvenţa 
considerabilă a sensurilor sexuale ale acestor simboluri l-au 
determinat pe Bachelard să sublinieze înrudirea dintre 
mentalitatea alchimică, pe de o parte, şi reverie şi vise, pe 
de altă parte. De altfel, nu numai alchimia, ci întreaga gân¬ 
dire preştiinţifică stă sub semnul reveriei, în măsura în care 
contopeşte „imaginile obiective cu dorinţele subiective". 


12.2. Inconştientul colectiv şi ştiinţele naturii 

Dacă psihanaliza spiritului ştiinţific realizată din per¬ 
spectiva inconştientului personal aminteşte ştiinţei naturii 
ajunsă la maturitate de începuturile sale modeste, împiedi- 

când-o să proiecteze, într-un elan necontrolat, excelenţa pre¬ 
zentului asupra trecutului, cercetarea aceleiaşi ştiinţe din 
unghiul de vedere al inconştientului colectiv contribuie la 
risipirea prejudecăţii că obiectivitatea este consubstanţială 
activităţii spiritului conştient sau, în accepţia tradiţională, 
raţiunii. 

Primul care a evidenţiat participarea inconştientului co¬ 
lectiv la marile descoperiri ştiinţifice a fost C. G. Jung. Con¬ 
tribuţia sa se limitează mai curând la enunţarea unei ipo¬ 
teze în absenţa unor explicite teoretizări filosofice (episte¬ 
mologice). Conform întemeietorului „psihologiei analitice", 
una din legile fizicii — legea conservării energiei — şi-ar 
datora descoperirea şi formularea nu atât unor experimen¬ 
te şi observaţii decisive sau culturii ştiinţifice a secolului al 
XlX-lea, cât mai ales intervenţiei unui arhetip, adică lumii 
interioare. Argumentele invocate sunt, pe de o parte, fap¬ 
tul că Robert Mayer, autorul descoperirii, a fost medic, şi 
nu fizician, iar pe de altă parte, prezenţa ideii conservării 
energiei în întreaga istorie a spiritului arhaic, în cele mai 
primitive religii din cele mai diverse părţi ale lumii. Ase¬ 
menea religii, vorbind despre o forţă magică în jurul căre¬ 
ia se învârteşte totul, schiţează de fapt o energetică rudi¬ 
mentară, reflex al energiei vitale a organismului — libido¬ 
ul. în planul ştiinţei, aceeaşi energie se oglindeşte sub for¬ 
ma specifică a legii formulate de Robert Mayer. 

O încercare mai elaborată filosofic de a ilustra interven¬ 
ţia arhetipurilor inconştientului colectiv în constituirea şti¬ 
inţei naturii îi aparţine celebrului fizician Wolfgang Pauli, 
laureat al Premiului Nobel în 1945. Surprinzătorul său stu¬ 
diu, dacă îi avem în vedere preocupările extrem de specia¬ 
lizate şi îndepărtate de psihanaliză, intitulat The Influence of 
Archetypal Ideas on the Scientific Theory of Kepler îşi datorea¬ 
ză existenţa nu numai relaţiilor personale cu Jung şi gân¬ 
direa acestuia — Pauli i-a furnizat seria de vise analizate în 
Psihologie şi alchimie —, ci şi interesului său pentru episte- 

mologie. Astfel, problema care deschide studiul amintit este 
natura legăturii dintre percepţiile simţurilor şi concepte 
într-o viziune care depăşeşte empirismul pur. O asemenea 
legătură este, pentru Pauli, de neconceput fără mijlocirea 
arhetipurilor, considerate de fizician ca alcătuind o presu¬ 
poziţie necesară chiar pentru elaborarea unor teorii aparţi¬ 
nând ştiinţelor naturii. Pauli reproşează raţionalismului şti¬ 
inţific dominant începând cu secolul al XVIII-lea, neglija¬ 
rea fenomenelor „de fundal", a prioriul arhetipal neputând 
fi atribuit gândirii conştiente şi formulat ca idee raţională. 

Cazul Kepler ar fi un excelent exemplu pentru relaţia 
dintre arhetipuri şi teoriile ştiinţifice, în măsura în care des¬ 
coperirea legilor mişcării planetelor are la bază, „crezul he¬ 
liocentric corelat cu forma particulară a religiei sale creş- 
tin-protestante", adică un set de simboluri ale arhetipului 
sinelui, numite de Jung mandale. în formularea lui Pauli 
ideea apare în felul următor: „.. .la Kepler imaginea simbo¬ 
lică precedă formularea conştientă a unei legi a naturii; ima¬ 
ginile simbolice şi conceptele arhetipale sunt acelea care-1 
determină să caute legile naturii. Din această cauză vom 
considera fundamentală concepţia sa asupra coresponden¬ 
ţei dintre Soarele şi planetele care-1 înconjoară şi imaginea 
sferică abstractă a Trinităţii; el crede cu fervoare religioasă 
în sistemul heliocentric pentru că priveşte soarele şi plane¬ 
tele ca având în spate această imagine arhetipală..." 133 

Aşadar, viziunea ierarhică pe care Kepler şi-o făcea de¬ 
spre univers, în care lumea corpurilor cereşti (treapta a Il-a) 
reprezintă, ca şi sufletul individual (treapta a IlI-a), o reali¬ 
zare a imaginii sferice ideale a trinităţii (treapta I), a consti¬ 
tuit fundalul şi impulsul hotărâtor pentru căutarea pitago¬ 
reicii „muzici a sferelor", adică a echivalenţelor din mişca¬ 
rea planetelor pentru raporturile dintre sunetele consonan¬ 
te şi laturile poliedrelor regulate, ceea ce a dus în cele din 
urmă la formularea legilor mişcării planetelor. „Mandala" 
lui Kepler, susţine Pauli, este expresia unui mod de gândire 

care, depăşind cu mult personalitatea acestuia, are, am pu¬ 
tea spune, un caracter arhetipal, mod de gândire care „a 
produs ştiinţa clasică a naturii". 

Dacă la Jung epistemologia psihanalitică a ştiinţelor na¬ 
turii (bazată pe ideea de inconţtient colectiv) este doar im¬ 
plicită iar la Wolfgang Pauli, deşi explicită, abia schiţată, la 
Lucian Blaga putem vorbi pentru prima dată de o teoreti¬ 
zare sistematică, aproape exhaustivă, în domeniu. Să men¬ 
ţionăm că secţiunea „Ştiinţă şi creaţie" din Trilogia valori¬ 
lor, care sintetizează contribuţia sa, precedă cu aproape 
douăzeci de ani studiul lui Pauli. 

Ceea ce am numit „epistemologie psihanalitică" este 
subordonat de Blaga filozofiei culturii: categoriile abisale, 
care structurează, în viziunea sa, spiritul inconştient, con¬ 
stituie obiectul de studiu privilegiat al filozofiei culturii, 
deoarece ele imprimă intr-un timp sau loc anume stilul cul¬ 
turii. Este motivul care l-a determinat pe Blaga să foloseas¬ 
că pentru a desemna elementele spiritului inconştient şi ter¬ 
menul de „factori stilistici". Filosofia culturii poate aduce 
o contribuţie la teoria cunoaşterii tocmai pentru că factorii 
stilistici îşi pun pecetea asupra tuturor creaţiilor spirituale 
ale unei epoci, inclusiv asupra ştiinţei. „De altfel, declară 
filosoful român la începutul studiului său «Funcţia călău¬ 
zitoare a categoriilor abisale», intenţia noastră aceasta a fost: 
să demonstrăm că filosofia culturii, aşa cum ne-am obişnuit 
s-o vedem, poate să aducă lumini şi pentru problematica 
filosofică a cunoaşterii şi, îndeosebi, pentru elucidarea uno¬ 
ra din cei mai secreţi factori ai gândirii ştiinţifice." 

în absenţa cunoştinţelor de psihanaliză, în special a ce¬ 
lor referitoare la inconştientul colectiv, teoria tradiţională a 
cunoaşterii, reprezentată, conform lui Blaga, de Kant şi con¬ 
tinuatorii săi, a fost constrânsă să confunde cunoaşterea de 
tipul I şi cunoaşterea de tipul II. în timp ce cunoaşterea de 
tipul I, studiată de Kant şi kantieni, realizată prin interme¬ 
diul categoriilor intelectului sau ale spiritului conştient. 

organizează datele simţurilor, cunoaşterea de tipul II se fo¬ 
loseşte de categoriile spiritului inconştient, numite de Bla- 
ga şi categorii abisale* sau factori stilistici, pentru a releva 
adâncurile ascunse ale existenţei. Cunoaşterea de tipul I, 
considerată de Kant singura formă a cunoaşterii umane, ca¬ 
racterizează omul în ceea ce are nespecific, ca animalitate. 
De aceea este de presupus a fi deţinută şi de celelalte vie¬ 
ţuitoare. Doar cunoaşterea de tipul II este specifică omului 
ca existenţă în orizontul misterului în vederea revelării sale. 
Categoriile stilistice abisale reprezintă singura cale de ac¬ 
ces spre transcendenţă, oricât de imperfectă ar fi datorită 
unei ambiguităţi fundamentale: ele sunt menite de Marele 
Anonim nu numai să reveleze misterul, ci şi să-l protejeze. 
Aşadar, spre deosebire de Kant, Blaga nu atribuie inaccesi- 
bilitatea transcendenţei slăbiciunii subiectivităţii cunoscă¬ 
toare a omului, ci unui finalism metafizic. 

Deşi între categoriile spiritului conştient şi categoriile 
spiritului inconştient există un anumit paralelism, numit 
de Blaga „paracorespondenţă", orizontul spaţial al ultimu¬ 
lui, de exemplu, amintind de categoria spaţială a primului, 
structurile din care fac parte şi pe care le reprezintă aceste 
categorii „paracorespondente" sunt radical diferite. „Mu¬ 
taţia ontologică", datorită căreia omul devine fiinţă crea¬ 
toare de cultură, separă radical cele două tipuri de catego¬ 
rii. Cum ştiinţa este o parte a culturii, ea va sta în primul 
rând sub semnul factorilor stilistici, şi doar în al doilea rând 
sub semnul categoriilor spiritului conştient. „De fapt, pen¬ 
tru ştiinţa constituită, datele sensibile sunt numai un prag, 
de pe care se încearcă saltul în mister; datele sensibile tre¬ 
buie interpretate în sensul unor idei teoretice. «Interpreta¬ 
rea» datelor sensibile în lumina unor «idei teoretice» are 


* Calificativul „abisal" este justificat de Blaga nu numai prin profun¬ 
zimea nivelului spiritului la care se situează aceste categorii (incon¬ 
ştientul colectiv sau spiritul inconştient), ci şi prin profunzimea obiec¬ 
tului pe care îl vizează — adâncurile existenţei. 

loc, în ultimă analiză, în funcţie de liniile de forţă ale unui 
«câmp stilistic». Cu aceasta «ştiinţa» se plasează, evident, 
prin principalele ei intenţii şi prin masa predominantă a 
corpului ei de teze, în coordonatele cunoaşterii de tip II." 
Toţi cei care, indiferent de orientare, circumscriu cunoaşte¬ 
rea sferei biologic-pragmatice „mutilează de fapt fiinţa 
umană, anulând tocmai specificul existenţei omeneşti" 134 . 

Faptul că întotdeauna spiritul conştient realizează cu¬ 
noaşterea în orizontul mai cuprinzător al câmpului stilistic 
format de categoriile spiritului inconştient este explicitat de 
Blaga în felul următor: a) în construcţiile teoretice, inter¬ 
venţia factorilor stilistici e decisivă. „în măsura în care şti¬ 
inţa e constructivă, adică în măsura în care ea propune plăs¬ 
muiri teoretice cu privire la latura ascunsă a fenomenelor 
ştiinţei mi se pare în chip vădit supusă factorilor stilis¬ 
tici" 135 ; b) Observarea fenomenelor este dirijată de anumiţi 
factori stilistici. Este vorba în acest caz de o determinare in¬ 
directă: „Observaţiile însele sunt deci, adesea, şi cu cât 
avansăm în dezvoltarea ştiinţelor, tot mai mult pregătite şi 
condiţionate de ideile teoretice, iar ideile teoretice sunt la 
rândul lor condiţionate şi de prezenţa unor categorii stilis¬ 
tice" 136 ; c) descrierea fenomenelor sub aspectele lor empi- 
ric-concrete cade în afara influenţei factorilor stilistici. 

Istoria ştiinţei, cunoscută de Blaga până la nivelul deta¬ 
liilor, susţine afirmaţiile de mai sus. în ce priveşte teoriile 
ştiinţifice, o ilustrare clară a influenţei categoriilor abisale 
o oferă ceea ce filosoful român numeşte „variaţiuni pe tema 
atomistă": în sistemul Vaişeşika din cultura indică, atomii 
sunt inextensivi. Particularitatea derivă din tendinţele spi¬ 
ritului inconştient, mai exact din înclinaţia acestuia pentru 
negativ, expresie a „retragerii din orizont". „Golul, nimicul, 
negativul, sunt pentru gândirea indică un fel de supreme 
obiecte fascinante. în atari împrejurări şi dată fiind aple¬ 
carea aceasta de exaltare a negativului, ne apare aproape fi¬ 
resc ca indivizii, atunci când ajung să formuleze o teorie 

atomistă despre constituţia materiei, să pună accentul pe o 
particularitate negativă a atomilor, pe neextensiune ," 137 (Sub¬ 
linierile aparţin lui Lucian Blaga.) Depăşind problema vi¬ 
ziunii indice asupra atomilor, să menţionăm că din aceeaşi 
atracţie pentru negativ s-au născut conceptul de zero din 
matematică, precum şi mărimile negative. „Numai dintr-o 
atitudine cu totul pozitivă faţă de ideea de nimic, de gol, 
de neant, proprie spiritului indic, a putut să ia naştere con¬ 
ceptul deplin al lui zero, atât de fecund în matematică". 
Descoperirea calculului algebric revine şi ea spiritului in¬ 
dic şi se datorează înclinaţiei sale spre abstract şi stihial. 

întrucât, spre deosebire de spiritul indic, spiritul grec 
este caracterizat la nivel inconştient de un adevărat horror 
vacui, de înclinaţia de a gândi în „volumuri şi plinuri", ato- 
mismul, aşa cum apare la Anaxagora, Leucip şi Democrit, 
nu putea să conceapă atomii decât ca particule extinse: 
„Atomii imaginaţi de greci sunt mici corpuri plastice, având 
forme diferite şi mărimi diferite, adică ultimele mici cor¬ 
puri, din care se presupune că ar fi alcătuite corpurile com¬ 
plexe" 138 . Chiar şi sufletul ar fi alcătuit din atomi — «glo¬ 
buri ideale, fără colţuri, absolut netede". 

Deşi categoriile stilistice joacă un rol benefic în cunoaş¬ 
terea ştiinţifică, rol care va fi ilustrat ceva mai departe, pre¬ 
cum şi când voi vorbi despre dirijarea observaţiei de către 
spiritul inconştient, aşa cum o concepea Lucian Blaga, to¬ 
tuşi istoria ştiinţei oferă indicii inconfundabile pentru in¬ 
fluenţa generatoare de erori a aceloraşi categorii. Aşa cum 
adevărul rezultă din coincidenţa dintre factorii stilistici 
particulari şi natura lucrurilor, erorile provin din necon- 
gruenţa subiectului, înţeles ca inconştient colectiv, şi obiec¬ 
tului: „în cadrul oricărui spirit ştiinţific, de o particulară 
structură, se poate ajunge, din pricina absenţei unei con¬ 
gruenţe desăvârşite între înclinaţiile spiritului şi natura în¬ 
săşi a lucrurilor problematizate, la anume probleme criti¬ 
ce şi expresive" 139 . 

Pentru că m-am oprit, călăuzit de Lucian Blaga, asupra 
spiritului grec, problema falsă pe care acesta o pune — Cua- 
dratura cercului — este un rezultat al „geometrismului", al 
preocupării excesive pentru raportul şi echivalenţa dintre 
formele geometrice. Geometrismul rezultă, ca şi varianta 
particulară a concepţiei atomiste, cultivate de greci, din ac¬ 
ţiunea conjugată a „spaţiului limitat", „tendinţei tipizante" 
şi „afirmării în orizont". Tot astfel, piatra filosofală, ca pro¬ 
blemă falsă a ştiinţei arabe, derivă dintr-o excesivă preocu¬ 
pare inconştientă a spiritului arab pentru transformabilita- 
tea materiei iar perpetuam mobile, problema falsă a mecanicii 
europene, exprimă preocuparea inconştientă excesivă pen¬ 
tru „aspectul maşinal-dinamic al naturii". 

în sfârşit, în Europa secolului XVIII, după ce au fost puse 
bazele chimiei ştiinţifice, englezul Dalton introduce în noua 
ştiinţă ipoteza atomistă. Spre deosebire de ceea ce gândeau 
vechii greci şi inzii, atomii apar acum ca fiind foarte indivi¬ 
dualizaţi: „Materia se descompune în câteva zeci de elemen¬ 
te chimice, ireductibile pe cale chimică: oxigenul, hidroge¬ 
nul, fierul, plumbul, aurul şi aşa mai departe. Chimia va 
admite pentru fiecare din aceste elemente o structură ato- 
mară. Adică pentru fiecare element un anume fel de atomi. 
Atomii sunt concepuţi ca eterogeni, de la element chimic la 
alt element" 140 . După Blaga, această evoluţie s-ar datora mai 
puţin observaţiilor empirice şi mai mult înclinaţiei incon¬ 
ştiente a spiritului europeanului modern de a individuali¬ 
za. Faptul că individualizarea caracterizează spiritul incon¬ 
ştient al Europei moderne e confirmat şi de constatarea că 
ea se manifestă nu numai în ştiinţă, ci şi în filosofie. Mona- 
dologia lui Leibniz este tot un fel de atomism — monadele 
sunt atomi de natură psihică în care fiecare element consti¬ 
tutiv al lumii (monadă) este ireductibil la celelalte. Aşa cum 
demonstrează microfizica modernă, prin unele consecinţe 
ale principiului Pauli, tendinţa de individualizare rămâne o 
constantă şi a spiritului european contemporan. 

O ilustrare concludentă a influenţei decisive exercitate 
de categoriile abisale asupra ştiinţei găseşte Blaga în isto¬ 
ria biologiei. Teoria preformismului, apărută în cultura eu¬ 
ropeană în momentul când barocul era dominant, exprimă, 
asemeni altor fenomene spirituale ale epocii, categoria „în¬ 
voitului". Bogăţia excesivă de forme — „forma sa debor¬ 
dează pe sine însăşi prin repetiţie, se depăşeşte prin supra¬ 
punere de forme. între clasic şi baroc, sub acest unghi, este 
o deosebire ca de la o floare simplă, crescută în natură, la o 
floare învoaltă, de aceeaşi specie, crescută şi cultivată în 
grădină" 141 —, caracteristică barocului, s-ar regăsi în biolo¬ 
gie prin teoria preformării, aşa cum se regăseşte într-o ca¬ 
tedrală, statuie sau concepţie filosofică. Conform acestei te¬ 
orii, toate elementele viitorului organism se află preformate 
în ovul sau spermatozoid, aşa încât dezvoltarea organismu¬ 
lui nu e altceva decât o creştere în dimensiuni a ceva dat de 
la început. De aici până la afirmaţia că Eva ar conţine în 
sine toate formele umanităţii viitoare nu e decât un pas, pe 
care teoria preformării îl face prin ideea „încapsulării". 
Uneori, fapte incontestabile sunt interpretate din perspec¬ 
tiva unei teorii în aşa fel încât devin suportul acesteia. Des¬ 
coperirea reproducerii fără fecundare — partenogeneza — 
este invocată de Charles Bonnet, autorul descoperirii, ca un 
argument în favoarea teoriei preformării. 

Teoria catastrofelor, avansată de Cuvier, reprezintă eco¬ 
ul în planul spiritului ştiinţific a categoriei romantice nu¬ 
mite de Blaga „patosul mişcării abrupte". Pentru a explica 
dispariţia unor flore şi faune întregi şi înlocuirea lor cu alte 
flore şi faune, Cuvier, animat de spiritul romantic, susţinea 
că uriaşele catastrofe prin care a trecut pământul în mod re¬ 
petat au distrus formele de viaţă existente şi l-au determi¬ 
nat pe Dumnezeu la noi creaţii. în plan filosofic, teoriei ca¬ 
tastrofelor îi corespunde ideea hegeliană care, din proprie 
iniţiativă, părăseşte sfera existenţei logice, pentru a se rea¬ 
liza în natură şi pentru a se regăsi apoi în conştiinţa omului 



246 


Filosofia inconştientului 


şi în creaţiile sale spirituale. „Spiritul romantic, scrie Blaga 
concluziv, se vrea în orice împrejurări şi în orice tărâm, în 
izbucnire creatoare. Năzuinţa constructivă, ce tăgăduieşte 
simpla atitudine oglinditoare se poate urmări ca un sub¬ 
strat obştesc al fenomenelor romantice." 142 

însuşi darwinismul, ca forma cea mai evoluată a trans- 
formismului, s-ar alimenta tot din spiritul romantic: „Sus¬ 
ţinem aşadar că în cadrul simplu al stilului naturalist, Dar- 
win n-ar fi răzbătut niciodată până la ideea de «evoluţie», 
la teoria «transformismului biologic». în adevăr, el a moş¬ 
tenit această teorie de origine pronunţat speculativă, de ori¬ 
gine romantică sau preromantică.. ." 143 Contribuţia lui Dar- 
win ar consta doar în punerea teoriei evoluţiei pe baze 
empirice şi în adaptarea ei la stilul naturalist. 

Chiar teorii de mare prestigiu din fizica secolului XX — 
teoria relativităţii şi teoria cuantelor — nu sunt de conceput, 
după Blaga, fără participarea categoriei abisale a „construc¬ 
tivismului", caracteristică pentru cultura contemporană în 
întregul ei. Atât arta, cât şi ştiinţa sunt dominate de tendin¬ 
ţa de a impune naturii cerinţele spiritului. „Un gânditor ur¬ 
mărind teoriile fizicii noi are impresia că niciodată spiritul 
nu a impus naturii exterioare propriile sale creaţii cu aceeaşi 
insistenţă ca în timpul nostru. Noul fizician sileşte oarecum 
natura să ia liniile gândite. Natura devine, prin noile teorii 
fizicale, aşa-zicând, o creaţie matematică de mare claritate 
abstractă. Interesant este că nici una din cele vreo trei-patru 
dovezi experimentale, ce s-ar putea aduce ca sprijin pentru 
teoria relativităţii, nu e hotărâtoare.. ." 144 Aceeaşi situaţie în¬ 
registrează gânditorul român şi în domeniul artelor plasti¬ 
ce, unde cubismul şi expresionismul, de pildă, impun natu¬ 
rii forme convenabile spiritului uman. 

Aşadar, atât filosofia, cât şi ştiinţa, deşi se pretind a fi re¬ 
zultatul unei elaborări pur logice, în termenii filosofiei in¬ 
conştientului, produsul spiritului conştient, poartă întot¬ 
deauna marca intervenţiei spiritului inconştient, fie că e 



Impuritatea spiritului: psihanaliza ca hermeneutică 247 


vorba de arhetipuri, fie că e vorba de categorii stilistice. Iar 
în ceea ce priveşte ştiinţa, ele nu determină doar teoria, ci 
şi observaţia, orientând-o. Exemplele oferite de Blaga ara¬ 
tă cât de benefice pot fi uneori astfel de influenţe venind 
dinspre spiritul inconştient, după cum alteori acţiunea lor 
conduce la observaţii îndoielnice sau eronate. 

Prezenţa în spiritul inconştient al babilonienilor a orizon¬ 
tului temporal desemnat de Blaga ca „periodicitate ciclică" 
i-a predispus la observarea fenomenelor ciclice. Performan¬ 
ţa cu adevărat ştiinţifică a culturii lor a constat în a determi¬ 
na, în secolul al VUI-lea î.Hr., periodicitatea eclipselor sola¬ 
re şi lunare — Ciclus Saros, ceea ce a dat posibilitatea 
prevederii lor. Comentariul lui Blaga subliniază necesitatea 
acestei descoperiri, derivată din particularităţile spiritului 
inconştient al babilonienilor „Ei erau parcă predestinaţi pen¬ 
tru această faptă ştiinţifică, datorită unor înclinări particu¬ 
lare de natură structurală ale spiritului. Spiritul lor era în¬ 
zestrat cu o categorie care îndruma «observaţia empirică» 
tocmai spre reperarea fenomenelor ciclice" 145 . 

Categoriile abisale specifice spiritului vechilor greci le-au 
dirijat observaţia în alte direcţii. Ideea sferei, în care se con¬ 
centrează expresia orizontului spaţial limitat şi a năzuinţei 
spre forme ideale, tipice, a „stat la baza unor ipoteze preci¬ 
se cu privire la forma pământului şi va orienta pe unii as¬ 
tronomi greci, de splendidă putere inventivă, spre căutarea 
unor procedee matematice pentru calcularea circumferin¬ 
ţei globului terestru" 146 . Este vorba, pe de o parte, de Tales, 
care, pe cale strict speculativă, emite ipoteza globuralităţii 
pământului, ceea ce atrage după sine o nouă viziune asu¬ 
pra universului, alcătuit acum din „sfere". Noua perspec¬ 
tivă i-a permis lui Tales să înţeleagă lumina lunii ca lumi¬ 
nă solară reflectată şi întunecimea acesteia ca rezultat al 
proiectării umbrei pământului. Pe de altă parte, Eratosthene 
va putea calcula cu exactitate circumferinţa pământului tot 
datorită influenţei benefice a ideii de sferă. 

Descoperirea de către cercetătorul indian Jagadis Chan- 
dra Bose a sistemului nervos al plantelor prin intermediul 
unor observaţii realizate cu un microscop extrem de puter¬ 
nic, construit chiar de el (anii '20-'30 ai secolului al XX-lea) 
a fost cu putinţă datorită înclinaţiilor inconştiente ale spi¬ 
ritului indic, şi anume datorită preferinţei pentru analogie, 
care este o expresie a propensiei spre unitate. „Premisele 
sale teoretice vin din patrimoniul spiritual al Indiei. Unita¬ 
tea domină în toate. Braham-Atman — secretul fond im¬ 
personal al tuturor fenomenelor — acesta e esenţialul. De¬ 
osebirile dintre fiinţe sunt accesorii. Gândirea indică vede 
esenţialul lucrurilor pe linia analogicului; şi Bose se încre¬ 
de orbeşte în analogie..." 147 Perspectiva naturalistă speci¬ 
fic indiană, subliniază Blaga e de neconceput în Europa, 
unde credinţa că planta e un analogon al animalului ar fi 
fost considerată o naivitate preştiinţifică. 

Faptul că arabii sunt cei care au întemeiat optica nu este 
întâmplător, aşa cum nici localizarea descoperirii circula¬ 
ţiei sângelui în Europa nu reprezintă un simplu accident, 
înclinaţiile spirituale spre abstract şi spre existenţele subti¬ 
le, lumina fiind fenomenul cel mai abstract şi cel mai sub¬ 
til, i-ar fi predestinat pe arabi pentru acest rol, aşa cum în¬ 
clinaţia spiritului european postrenascentist spre mecanici- 
tate a creat terenul pentru ca William Hervey (1628) să in¬ 
terpreteze intr-un mod aparte mişcarea inimii şi circulaţia 
sângelui. în timp ce în Antichitate şi Evul Mediu se credea 
că sângele e înzestrat cu o putere spirituală şi are o mişca¬ 
re difuză în corp, Harvey vede în inimă o pompă muschiu- 
lară, care împinge sângele. 


12.3. Calea spre obiectivitate în ştiinţele omului 

Cu Georges Devereux, epistemologia psihanalitică se fo¬ 
calizează asupra Geisteswissenschaften, propunând, ca remediu 

pentru binecunoscuta rămânere în urmă a acestora în ra¬ 
port cu ştiinţele naturii, utilizarea psihanalizei ca model 
epistemic. Oricât ar părea de surprinzător, soluţia avansa¬ 
tă vizează o apropiere a ştiinţelor omului de nivelul atins 
de ştiinţele naturii, apropiere realizabilă doar în condiţiile 
recunoaşterii specificului primelor. 

In timp ce fizica, de exemplu, vorbeşte cu Einstein şi 
Heisenberg, despre relativitate şi indeterminabilitate (anu¬ 
mite fenomene intraatomice nu pot fi determinate fără a fi 
modificate în observare), ştiinţele omului au rămas încă fi¬ 
dele modelului newtonian. „Cercetătorii în ştiinţele socia¬ 
le, experimentatori-manipulatori lipsiţi de inteligenţă, scrie 
Weston la Barre în prefaţa la cartea lui Devereux, .. .nu şi-au 
dat seama că alimentează maşinile lor de produs adevărul 
cu date multiplu contaminate de către om." 148 Rezultatul 
unui asemenea demers preocupat obsesiv doar de exacti¬ 
tatea metodei a fost nesatisfăcător din punctul de vedere al 
obiectivitătii: în pofida efortului de ştiinţificitate, psiholo¬ 
gii şi sociologii academici au produs adesea simple auto¬ 
biografii. 

întrucât obiectivitatea în ştiinţele omului nu poate fi ob¬ 
ţinută prin negarea particularităţilor acestora, Devereaux 
se concentrează, fidel titlului lucrării sale De la angoasă la 
metodă în ştiinţele comportamentului, mai întâi asupra natu¬ 
rii angoasei în cercetarea omului. Faptul de notorietate că 
implicarea observatorului devine mai mare când obiectul 
cercetării îl constituie semenii săi este pus într-o lumină 
nouă de considerarea sa din perspectiva angoasei: ca varia¬ 
bilă dependentă a angoasei, obiectivitatea va fi cu atât mai 
mare, cu cât cercetarea vizează părţile naturii cele mai în¬ 
depărtate de om, cum ar fi de pildă corpurile cereşti. Gra¬ 
dul maxim de angoasă fiind produs de studiul personali¬ 
tăţii şi comportamentului uman, obiectivitatea va avea 
cotele cele mai scăzute în ştiinţele omului. Principalele dis¬ 
torsiuni caracteristice pentru acest domeniu al cunoaşterii 



250 


Filosofia inconştientului 


provin din utilizarea metodologiei ca un mijloc de apărare 
împotriva angoasei. 

O altă caracteristică prin care ştiinţele omului se indivi¬ 
dualizează în raport cu ştiinţele naturii, unde observarea 
este unidimensională, constă în „reciprocitatea actuală şi 
potenţială" dintre observator şi observat. Negarea sistema¬ 
tică, în cercetările tradiţionale despre om, a acestei particu¬ 
larităţi — chiar Freud, care a descoperit transferul şi con- 
tratransferul, adică biunivocitatea relaţiei psihoterapeutice, 
stabilea cadrul psihanalizei în aşa fel încât doar analistul 
aşezat la capul divanului, în afara unghiului vizual al ana¬ 
lizatului, să poată observa, ceea ce urmărea să anuleze con- 
traobservarea — ar proveni din tendinţa defensivă a per¬ 
soanei devenită om de ştiinţă, care nu se cunoaşte, nu-şi 
cunoaşte valoarea ca stimul şi nici nu doreşte să şi-o cu¬ 
noască. „în loc de a învăţa să ne observăm şi să ne cunoaş¬ 
tem, încercăm să-i împiedicăm pe subiecţii noştri să ne ob¬ 
serve şi să ne înţeleagă." 149 

Câteva din numeroasele exemple oferite de Devereux 
documentează convingător valoarea de stimul a cercetăto¬ 
rului şi modul în care acţionează. Administrarea testelor 
proiective, caracterizată de o situaţie în mod contractual 
dezinhibată, pune în evidenţă modul în care subiectul re¬ 
acţionează la personalitatea operatorului. „O tânără uşor 
nevrozată şi, de obicei inhibată, l-a găsit pe frumosul psi¬ 
holog care aplica testele, printre care se afla şi testul Ror- 
schach, atât de atrăgător încât... a dat o proporţie anormal de 
ridicată a răspunsurilor sexuale, pentru a-i semnala dispo¬ 
nibilitatea sa ca partener sexual." 150 Invers, dacă operato¬ 
rul este urât, cota de răspunsuri sexuale va fi mult dimi¬ 
nuată. Psihanaliza începută de o altă tânără cu un analist 
care suferea de un defect fizic evident s-a dovedit a fi stag¬ 
nantă, deoarece terapeutul a evitat să interpreteze efectul 
constituţiei sale asupra transferului pacientei, care-1 alese¬ 
se tocmai datorită asemănării cu propriul tată. Abia în a 

doua analiză, cauza stagnării din prima analiză a putut fi 
pusă în evidenţă. 

Importante consecinţe pentru calitatea cunoaşterii în şti¬ 
inţele omului are una din implicaţiile situaţiei cognitive în 
care două sau mai multe persoane sunt puse în relaţie. Pe 
de o pare, frontierele dintre obiect şi subiect sunt mobile, 
iar pe de altă parte înseşi limitele cercetătorului variază, fi¬ 
ind stabilite în funcţie de comoditate şi convenţie. Mobili¬ 
tatea amintită poate merge până la întrepătrundere şi in- 
distincţie, aşa cum se întâmplă în fenomenul desemnat în 
psihanaliză prin termenul de „identificare proiectivă", in¬ 
trodus de Melanie Klein. Pe căi încă insuficient studiate, pa¬ 
cientul transmite terapeutului anumite stări, atitudini ale 
sale, de obicei negative, aşa încât, neprevenit, acesta poate 
confunda obiectul cu subiectul. Descoperită în relaţia tera¬ 
peutică, identificarea proiectivă este considerată astăzi ca o 
componentă a oricărei relaţii umane. 

Utilizarea psihanalizei ca model epistemic, pe care o pro¬ 
pune etnologul şi psihanalistul francez, se bazează tocmai 
pe universalitatea fenomenelor descoperite în clinică. Atât 
transferul — retrăirea în relaţia cu psihanalistul a sentimen¬ 
telor, atitudinilor pe care pacientul le-a avut faţă de perso¬ 
najele importante ale copilăriei sale —, cât şi contratransfe- 
rul — ansamblul reacţiilor inconştiente pe care analistul le 
dezvoltă faţă de persoana analizată, în primul rând faţă de 
transferul acesteia (Laplanche, Pontalis), şi care deformea¬ 
ză percepţia şi reacţiile sale (Devereux) — se manifestă în 
orice relaţionare umană, inclusiv în relaţia cognitivă. Cum 
ambele ţin de inconştient, neconştientizarea lor, dar în spe¬ 
cial a contratransferului, produce serioase perturbări ale ra¬ 
portului dintre subiect şi obiect. După Devereux, cheia re- 
vitalizării ştiinţelor omului se află tocmai în analiza 
„conratransferului" omului de ştiinţă. întrucât contratrans- 
ferul apare în mod necesar în cunoaşterea omului, în mă¬ 
sura în care aceasta e o relaţie umană, obiectivitatea nu 

poate fi obţinută prin negarea contra transferului, ci prin 
conştientizarea şi analizarea a tot ce se petrece în cercetă¬ 
tor la nivel inconştient. 

Principala manifestare contratransferenţială în procesul 
cunoaşterii este, desigur, angoasa. Pentru că Devereux se 
concentrează, dintre ştiinţele omului, asupra etnologiei, pe 
care a practicat-o timp de câteva decenii, îl voi urma în efor¬ 
tul său de exemplificare, convins fiind că şi celelalte disci¬ 
pline dedicate studiului omului pot oferi exemple tot atât 
de convingătoare. în antropologia culturală sau etnologie, 
sursa cea mai importantă a angoasei o constituie diferenţe¬ 
le culturale în ce priveşte modul de a trata acelaşi material 
psihic. 

Dacă unele culturi, cum este cea europeană, sunt carac¬ 
terizate, printr-o tradiţie de mai multe secole, de o atitudi¬ 
ne represivă faţă de sexualitate, altele o tolerează şi chiar o 
cultivă în mod deschis. Etnologul venit din Europa poate 
resimţi practicile sexuale ale unei culturi arhaice drept se- 
ductive, ceea ce poate determina, în psihicul său, o tendin¬ 
ţă de întoarcere a refulatului şi o simetrică întărire a apără¬ 
rilor faţă de acesta. Termenul intermediar al procesului, cu 
importante consecinţe deformatoare în plan cognitiv, este 
angoasa produsă de reactivarea conţinuturilor îndepărtate 
odinioară din conştient. Iraţionalitatea culturii occidentale 
faţă de sexualitate este atât de mare, încât refuză să discu¬ 
te această iraţionalitate, amendând astfel obiectivitatea cer¬ 
cetării temei. 

Una din influenţele deformatoare cele mai evidente ale 
tabuurilor sexuale în studiul umanist a constituit-o atitudi¬ 
nea istoricilor şi culturologilor moderni şi contemporani 
faţă de rolul jucat de homosexualitate în cultura vechilor 
greci. „Geniul grec a fost studiat, exhaustiv, după cum se 
ştie, de cel puţind două mii trei sute de ani, în timp ce in¬ 
teresul ştiinţific pentru homosexualitata grecilor a fost şi 
rămâne practic neglijabil ." 151 Cum însă o cultură nu este 

simplu conglomerat de elemente disparate, ci o structură 
coerentă, n-ar fi exclus ca între cele mai frapante trăsături 
ale culturii eline — genialitatea şi homosexualitatea, care a 
jucat un rol important nu numai în viaţa privată, ci şi în so¬ 
cietate, viaţa militară, literatură, filosofie — să existe o le¬ 
gătură de interdeterminare, susţine Devereux. Or, tocmai o 
asemenea ipoteză foare la îndemână nu a fost formulată 
niciodată explicit şi nici nu a generat cercetări. 

Nu numai sexualitatea populaţiilor arhaice poate trezi 
tendinţele refulate ale cercetătorului european. Să ne ima¬ 
ginăm, ne îndeamnă Devereux, un tânăr etnolog, împovă¬ 
rat de întreţinerea bătrânilor săi părinţi din resurse mo¬ 
deste, care studiază un trib în care pietatea filială obligă la 
eliminarea bătrânilor. Una din posibilele apărări faţă de an¬ 
goasa provocată de observarea obiceiului care vine în în¬ 
tâmpinarea dorinţei sale inconştiente ar fi orientarea cerce¬ 
tării în altă direcţie, spre aspecte mai neutre în raport cu 
inconştientul cercetătorului. în absenţa stimulului pertur¬ 
bator, refularea tendinţelor paricide inconştiente devine mai 
facilă. 

Alte cauze ale angoasei ca reacţie contratransferenţială 
a cercetătorului pot fi: a) interpretarea credinţelor şi prac¬ 
ticilor unei culturi străine drept critici la adresa propriei cul¬ 
turi; b) atracţia faţă de stilul de viaţă al unei culturi arhai¬ 
ce, ale cărei coordonate comportamentale sunt tabuate în 
propria cultură; c) hipercomunicabilitatea la nivel incon¬ 
ştient între membrii culturii studiate şi cercetător; d) carac¬ 
terul fragmentar al comunicării la nivel conştient, ceea ce 
se întâmplă de obicei la primele contacte cu un trib ale că¬ 
rui obiceiuri şi limbă nu sunt cunoscute. 

în cadrul contratransferului, angoasa face pereche cu 
mijloacele defensive menite să o anihileze. Cum mijloace¬ 
le de apărare ale eului sunt inconştiente, reacţiile defensi¬ 
ve naturale ale cercetătorului vor fi iraţionale. Faţă de 
această realitate sunt posibile două atitudini, caracterizate 

de efecte opuse în planul cunoaşterii. Atitudinea nevrotică 
utilizează metodologia ştiinţifică pentru a diminua sau 
anula angoasa dincolo de pragul conştiinţei. Din punctul 
de vedere al cunoaşterii, apărările inconştiente produc de¬ 
formări importante. Atitudinea s ublimatorie presupune, ca 
prim pas, recunoaşterea reacţiilor de apărare contratrans- 
ferenţiale ale cercetătorului faţă de datele domeniului său 
şi, în al doilea rând, utilizarea perturbărilor astfel produ¬ 
se ca principala sursă de cunoaştere, aşa cum se întâmplă 
în psihanaliză. Ca singura cale posibilă spre obiectivitate, 
atitudinea sublimatorie realizează, pe baza conştientizării 
contratransferului, transformarea acestuia în principalul 
obiect al cunoaşterii, ceea ce asigură păstrarea şi fructifi¬ 
carea deplină a afectului. 

După Devereux, relativismul cultural şi etic naiv, care re¬ 
prezintă una din formele de apărare nevrotică în faţa an¬ 
goaselor etnologului, „recunoaşte existenţa fiinţelor uma¬ 
ne, dar în numele «obiectivitătii ştiinţifice» refuză să aplice 
normele etice obişnuite la comportamentul lor" 152 . întrebat 
de ce nu a intervenit, un etnolog care a asistat la îngropa¬ 
rea de vie a unei persoane despre care tribul său credea că 
şi-a pierdut sufletul a răspuns că rolul său este de a cerce¬ 
ta, şi nu de a modifica obiceiurile populaţiilor arhaice. Re¬ 
fuzul obsesiv de a emite judecăţi de valoare face imposibi¬ 
lă diagnosticarea ştiinţifică a stării unei comunităţi, chiar 
atunci când patologia socială devine evidentă prin discre¬ 
panţa dintre scopul pe care-1 urmăreşte şi mijloacele folo¬ 
site pentru a-1 atinge. Astfel, tribul Tonkawa risca să fie ex¬ 
terminat de triburile vecine indignate, pentru că refuza să 
renunţe la obiceiul canibalismului, care, din punct de ve¬ 
dere economic, devenise inutil. 

Reducerea angoasei cercetătorului prin izolarea unui 
obicei de purtătorii său umani, ceea ce face imposibilă iden¬ 
tificarea sa cu membrii comunităţilor studiate, aşa cum se 
întâmplă în cazul celor care consideră torturarea prizonie- 

rilor ca un simplu obicei, îşi vădeşte efectele deformatoare 
pentru obiectivitatea enunţurilor etnologiei mai ales atunci 
când chiar cei care practică obiceiul respectiv îl valorizea¬ 
ză negativ. Dacă practicile sexuale perverse ale populaţiei 
Sedang (masturbare, homosexualitate, zoofilie) ar fi fost 
considerate „simple obiceiuri", atunci în afara cunoaşterii 
ar fi rămas faptul că înşişi membrii tribului condamnau ase¬ 
menea practici, care le-ar fi fost impuse de zeii lor prin in¬ 
terzicerea relaţiilor heterosexuale premaritale. 

Pe aceeaşi linie a deformării cunoaşterii din raţiuni con- 
tratransferenţiale se mai înscriu, după Devereux, următoa¬ 
rele opţiuni metodologice: eliminarea individului din ra¬ 
porturile etnografice, abordarea atomistă, atunci când 
trăsăturile scoase din context nu-i mai sunt, după analiză, 
reintegrate, construcţia intelectualistă a modelelor de per¬ 
sonalitate, utilizarea abuzivă a testelor. 

Dintre factorii inconştienţi, care deformează cunoaşte¬ 
rea în ştiinţele omului prin reacţiile contratransferenţiale 
inspirate cercetătorului, cum ar fi modelul cultural, deter- 
minismele sociale, etnice, imaginea de sine, ne vom opri 
asupra unui aspect extrem de ilustrativ al modelului de 
sine, şi anume asupra aspectului sexual. Dimorfismul se¬ 
xual al omului a fost întotdeauna resimţit ca o sfidare inte¬ 
lectuală şi ca o sursă de angoasă, ceea ce a dus la refuzul 
de a-1 accepta ca pe un fapt ireductibil. Tocmai acest refuz 
alimentat de mirarea şi exasperarea în faţa diferenţei pe 
care o reprezintă sexul opus joacă un rol deloc neglijabil în 
dificultăţile pe care le întâmpină studiul omului. în măsu¬ 
ra în care corpul nostru stă la baza modelului de sine care 
organizează percepţia mediului, dimorfismul sexual împie¬ 
dică înţelegerea empatică şi „autorezonantă" a corpului şi 
a funcţiilor persoanelor aparţinând sexului opus. Diagnos¬ 
ticul şi practica în chirurgia ginecologică sunt adesea mar¬ 
cate de refuzul inconştient de a accepta dimorfismul sexu¬ 
al. îl regăsim printre motivaţiile nevrotice ale intervenţiilor 

chirurgicale inutile, studiate de Menninger în 1938. Numă¬ 
rul histeroctomiilor şi al mastectomiilor ar fi mai redus dacă 
chirurgii ginecologi s-ar recruta dintre femei. „Invers, ten¬ 
dinţa americană de a circumciza orice nou-născut de sex 
masculin se află, poate, în legătură cu numărul crescând de 
femei din profesiile medicale". Din punct de vedere medi¬ 
cal, această operaţie este cu siguranţă inutilă, conchide De- 
vereux. 153 

Paradigmatică pentru reflexul în plan psihologic al aces¬ 
tei atitudini este teoria lui Freud despre sexualitatea femi¬ 
nină concepută după modelul sexualităţii masculine. Ree¬ 
chilibrarea situaţiei a fost posibilă datorită psihanalistelor 
Karen Horney şi Melanie Klein, care au pus accentul pe 
ceea ce este specific şi ireductibil feminin. 

De asemenea, vârsta cercetătorului poate produce defor¬ 
mări în etnologie prin intermediul atitudinii populaţiilor 
studiate faţă de vârstele umane. Unele triburi neagă apar¬ 
tenenţa copiilor la umanitate, altele, a persoanelor foarte în 
vârstă; în orice caz, toate au aşteptări bine conturate în ce 
priveşe comportamentul grupurilor de vârstă. Experienţe¬ 
le foarte tânărului Jacobs (1958) cu populaţia Tillamook au 
arătat că, în conformitate cu definiţia „romantică" despre 
relaţia dintre oamenii tineri de sex opus, anchetarea femei¬ 
lor apropiate de vârsta sa era mult mai fructuoasă decât în 
celelate cazuri. Pornind de la reacţiile sale contratransferen- 
ţiale faţă de membrii tribului Sedang, care au o atitudine 
ostilă faţă de persoanele în vârstă, Devereux a emis ipote¬ 
za că, în timp ce tribul Mohave arată interes şi bunăvoinţă 
faţă de bătrâni, pentru că adulţii îi flatează pe copii cu afec¬ 
ţiune, atitudinea tribului Sedang derivă din duritatea cu 
care părinţii îşi educă progenitura. 

în sfârşit, în speranţa că exemplele de până acum au do¬ 
cumentat concludent importanţa conştientizării şi analizei 
conflaflansferului pentru obiectivitatea în etnologie, în par¬ 
ticular şi în ştiinţele omului, în general, mă opresc la ceea 

ce Devereux numeşte „rol complementar". Spre deosebire 
de contratransferul care se dezvoltă spontan, „rolul com¬ 
plementar" este un contratransfer provocat, indus. Aşa cum 
în psihanaliză, analizandul îi propune insidios analistului, 
prin intermediul transferului, să joace rolul părinţilor săi, 
în cercetarea etnologică membrii unui trib pot încerca să-i 
impună cercetătorului o identitate nouă, corespunzătoare 
cerinţelor culturii respective. Dacă o astfel de cerere cores¬ 
punde nevoilor nevrotice nesatisfăcute ale psihanalistului 
sau etnologului, atunci ei vor juca în contratransfer rolul 
care li s-a conferit, ceea ce, pentru cunoaştere, va fi dezas¬ 
truos. In schimb, dacă rolul complementar atribuit prin 
transfer psihanalistului sau etnologului este conştientizat 
şi devine obiectul principal al cercetării, atunci cunoaşterea 
se îmbogăţeşte substanţial. 

Foarte clar apare acceptarea rolului complementar în si¬ 
tuaţiile limită: experienţele de laborator asupra animalelor 
şi tratamentul aplicat deţinuţilor din lagărele de extermi¬ 
nare fasciste sau comuniste. Stimulul inductor este, în am¬ 
bele cazuri, neputinţa, livrarea totală, iar tendinţa incon¬ 
ştientă pe care o activează şi satisface — sadismul. Precau¬ 
ţiile luate conştient pentru a elimina suferinţele animalului 
asupra căruia se experimentează au adesea rezultatul con¬ 
trar, ceea ce trădează tendinţele pe care le acoperă. Astfel, 
un student care lucra ca ajutor într-un laborator de biolo¬ 
gie a ucis mai mulţi dintre şobolanii pe care-i pregătea pen- 
tu operaţie, administrându-le o doză prea mare de cloro¬ 
form sub pretextul că vrea să-i scutească de suferinţe. Tul¬ 
burătoarea carte dedicată de D. Bacu experimentului Piteşti 
prezintă, într-o lumină crudă, gama inepuizabilă de com¬ 
portamente sadice, abia ascunse sub haina ideologiei co¬ 
muniste, pe care situaţia fără speranţă a deţinuţilor a inspi- 
rat-o torţionarilor. 

Revenind la etnologie, putem cita concluziv una din 
formulările sintetice ale lui Devereux: „Faptul că datele 

anxiogene de comportament nu pot fi nici relatate, nici in¬ 
terpretate fără deformare ar părea că implică imposibilita¬ 
tea unei ştiinţe obiective a comportamentului. Dar dacă 
această presupunere ar fi adevărată, s-ar putea afirma că 
nici fizica nu este posibilă, deoarece defectele iremediabile 
ale oricărui aparat de experimentare şi ecuaţia personală a 
experimentatorului introduc erori sistematice în experimen¬ 
tele fizicii" 154 . Contestării principiale a obiectivitătii în stu¬ 
diul comportamentului, Devereux îi preferă singura atitu¬ 
dine constructivă cu putinţă, inspirată de psihanaliză: 
fructificarea perturbărilor produse de intrarea în relaţie cog¬ 
nitivă a subiectului şi obiectului, care furnizează informa¬ 
ţii inaccesibile pe altă cale. Situaţia e analoagă cu ceea ce 
s-a petrecut în fizică, unde constatarea că observarea unui 
electron produce perturbări a dus la noi dezvoltări ale teo¬ 
riei şi metodei. 


13. Hermeneutica psihanalitică — 
propedeutică la spiritul liber 

Desfăşurarea hermeneuticii psihanalitice m-a condus la 
trei concluzii. Nu numai ideea impurităţii spiritului a fost 
confirmată ori de câte ori am abordat unul din domeniile 
tradiţionale ale spiritului — artă, morală, religie, ştiinţă; 
psihanaliza spiritului ştiinţific a conturat alte două idei. Pri¬ 
ma se referă la gradele de impuritate ale spiritului: în une¬ 
le domenii, cum ar fi arta, aceasta atinge gradul maxim şi 
este acceptată ca inevitabilă, în timp ce în altele, ştiinţa de 
pildă, obiectivitatea, adică gradul minim de impuritate, este 
urmărită programatic, fiind atinsă în urma unei evoluţii 
anevoioase. O altă posibilitate, reprezentată de religie şi fi- 
losofie, îmbină impurificarea de fapt de către sufletul in¬ 
conştient cu aspiraţia fermă spre obiectivitate. în sfârşit. 

ultima idee, ilustrată explicit tot de psihanaliza spiritului 
ştiinţific, priveşte utilitatea hermeneuticii psihanalitice. 

în mod tradiţional, aplicarea psihanalizei la lumea spi¬ 
ritului a fost privită ca un demers steril şi chiar dăunător. 
Nocivitatea psihanalizei culturii ar deriva din reducţionis- 
mul demersului: regiunea ontică a spiritului este asimila¬ 
tă regiunii inferioare a sufletului. Cu alte cuvinte, depăşin- 
du-şi sfera de competenţă (sufletul), psihanaliza nu poate 
decât să reducă superiorul la inferior, obiectivul la subiec¬ 
tiv, generalul la singular. însă, aşa cum am văzut în capi¬ 
tolele anterioare, hermeneutica psihanalitică autentică vi¬ 
zează doar identificarea şi explicitarea prezenţei sufletului 
inconştient în planul spiritului conştient, fără a anula prin 
aceasta specificul regiunii ontice a spiritului. Aşa stând lu¬ 
crurile, putem accepta hermeneutica inspirată de psihana¬ 
liză ca pe un demers legitim din punct de vedere ontolo¬ 
gic, dar trebuie să ne întrebăm în continuare asupra 
utilităţii sale teoretice. Aşadar, dincolo de satisfacerea unei 
curiozităţi intelectuale, la ce foloseşte hermeneutica psih¬ 
analitică? 

Un prim răspuns, particular, ni-1 oferă, aşa cum am afir¬ 
mat, psihanaliza spiritului ştiinţific. în ştiinţele omului, 
unde relaţia dintre subiect şi obiect este bilaterală şi nu uni¬ 
laterală, dinspre subiect spre obiect, ca în ştiinţele naturii 
(fizică), reacţiile subiectului faţă de obiect, în bună parte in¬ 
conştiente (ceea ce Devereux numeşte „contratransferul" 
cercetătorului) sunt inevitabile. Negarea lor, în maniera 
scientismului naiv, care uită de specificul Geisteswissenschaf- 
ten, încercând să le plaseze în patul lui Procust al ştiinţelor 
naturii, are drept urmare doar producerea de autobiografii 
deghizate, şi nu obiectivitatea. Singura soluţie profitabilă 
pentru creşterea gradului de obiectivitate este acceptarea 
contratransferului ca un dat al relaţiei cognitive în acest do¬ 
meniu şi transformarea sa, aşa cum se întâmplă în psihana¬ 
liză, într-una din principalele surse de cunoaştere. 

Răspunsul acesta particular interesează nu numai ştiin¬ 
ţele omului, în sens restrâns, ci toate domeniile care urmă¬ 
resc explicit obiectivitatea, cum ar fi de pildă filosofia sau 
teologia. Deoarece pentru stadiul atins de cunoaştere la 
sfârşitul secolului al XX-lea, stadiu care încorporează şi 
aportul psihnalizei (descoperirea inconştientului), simplul 
deziderat al obiectivitătii nu mai poate trece drept realita¬ 
te, singura cale de atingere a obiectivitătii de către filosofie, 
în măsura în care este într-adevăr vizată, constă în asuma¬ 
rea subiectivităţii, a impurităţii şi în studierea acesteia. 

Rămâne să ne întrebăm care este raţiunea de existenţă a 
psihanalizei unor domenii, cum este arta, care nu vizează 
obiectivitatea şi care îşi asumă fără rezerve subiectivitatea. 
Ca şi în cazul anterior, putem apela aici la modelul clinicii 
psihanalitice. în termenii filosofiei inconştientului, scopul 
pe care ea îl urmăreşte este „lămurirea" spiritului prin iden¬ 
tificarea elementelor care ţin de sufletul inconştient, adică 
de sufletul infantil. Spiritul persoanei care a trecut printr-o 
psihanaliză reuşită se eliberează de povara sufletului infan¬ 
til, fără a-1 repudia. Străpungând bariera care separă în mod 
obişnuit spiritul conştient de sufletul inconştient, psihana¬ 
liza permite primului să distingă ce-i este propriu de ce îi 
este străin. Astfel, fără a reprima sufletul, într-o încercare 
sortită eşecului de a-1 separa definitiv de se, spiritul devi¬ 
ne, cum spunea Nietzsche, spirit liber. Chiar dacă spiritul 
nu este pur, el poate fi liber. La nivel colectiv, lucrurile stau 
la fel. Documentând că arta, morala sau religia sunt impu¬ 
re, hermeneutica psihanalitică nu „trage spiritul în jos", 
cum susţinea Constantin Noica; dimpotrivă, îi permite să 
se înalţe, eliberându-1 de lestul sufletului inconştient, pe 
care ar trebui să-l poarte, dacă n-ar şti de el. 



Capitolul III 

ANTROPOLOGIA PSIHANALITICĂ 




I n logica acestei cărţi, antropologia a fost pregăti¬ 
tă de hermeneutică. Indiferent dacă am cercetat 
produsele psihicului individual (act ratat, vis 
simptom nevrotic) sau pe cele ale culturii (literatura, re¬ 
ligia, morala, ştiinţa) din perspectiva sensului latent pe 
care îl reprezintă inconştientul, am constatat de fiecare 
dată dimensiuni puţin cunoscute ale omului, fără ca de 
aici să decurgă o nouă imagine despre om. Antropologiei 
psihanalitice îi revine tocmai misiunea de a contura acea 
imagine a omului care derivă din descoperirea incon¬ 
ştientului. Cu alte cuvinte, cum este modificată viziunea 
despre om de avansarea dincolo de latura sa solară — 
conştiinţă, raţiune — spre zonele nocturne, nu de puţine 
ori bănuite înainte de apariţia psihanalizei, dar netema- 
tizate sau pur şi simplu tăgăduite ca aparţinătoare uma¬ 
nului? Mai precis, ce semnificaţie antropologică are des¬ 
coperirea clinică a sexualităţii infantile, refulatul fiind, la 
începuturile psihanalizei, identic cu istoria infantilă a li- 
bidoului? Definiţiile omului de autoritate maximă, cum 
ar fi animal raţionale, animal simbolicum, homo faber, homo 
ludens, repetate necritic până la saturaţie, îşi mai păstrea¬ 
ză poziţia sau trebuie reconsiderate? Reprezintă homo 

psihanaliticus o soluţie teoretică şi practică mai satisfăcă¬ 
toare, ceea ce-i permite să-şi detroneze antecesorii? Şi 
dacă da, care-i sunt notele constitutive? 


1. Psihanaliza ca hedonism 

Dacă Freud şi-ar fi încetat activitatea înainte de 1920, 
când a publicat studiul „Dincolo de principiul plăcerii", 
psihanaliza ar fi putut fi încadrată integral în orientarea 
cunoscută în istoria gândirii drept hedonism. Pentru o cir¬ 
cumscriere exactă a etapei „hedoniste", trebuie să preci¬ 
zez că între 1895 şi 1897 Freud elaborează o primă teorie 
etiologică pentru nevroze, cunoscută în istoria psihanali¬ 
zei ca „teoria seducţiei" 1 . Conform acesteia, isteria ar fi 
provocată de un traumatism infantil de natură sexuală, de 
o seducţie venită din partea unui adult. Important din 
punctul de vedere pe care-1 urmăresc aici este faptul că 
„evenimentul sexual este impus din exterior unui subiect 
care este incapabil de emoţie sexuală" 2 . Altfel spus, copi¬ 
lul, crede Freud acum, lipsit de viaţă sexuală proprie, este 
doar o victimă a abuzului adultului. Sesizând clinic im¬ 
portanţa evenimentului sexual din copilărie (pacienţii re¬ 
latau scene trăite în care deveneau obiectul unei seducţii 
sau agresiuni sexuale verbale sau gestice), Freud, în de¬ 
plină consonanţă cu concepţia victoriană a epocii despre 
copil ca chintesenţă a purităţii, îl atribuie unei atitudini 
perverse a adultului. 

Peste numai câţiva ani, în 1905, pe temeiul acumulării 
de experienţă, Freud se vedea silit să abandoneze concep¬ 
ţia tradiţională despre absenţa vieţii sexuale la copil şi să 
avanseze una din cele mai îndrăzneţe viziuni antropologi¬ 
ce — teoria sexualităţii infantile. Scandalul declanşat atunci 
de lucrarea Trei eseuri asupra teoriei sexualităţii, măsurat de 

intensitatea rezistenţelor, a fost imens.* Nici astăzi, după 
scurgerea a aproape 100 de ani, rezistenţele, atenuate şi mo¬ 
dificate, nu au dispărut, deşi, în esenţă, teoria freudiană nu 
susţine decât că, în mod natural, omul este o fiinţă a plăce¬ 
rii. Ar ţine, deci, de natura umană ca încă de la naştere 
omul să cunoască şi să caute plăcerea ca scop în sine. Sau: 
originar viaţa omului este ghidată de principiul plăcerii. Cu 
câteva mii de ani în urmă, primii hedonişti, filosofii cire- 
naici, afirmaseră acelaşi lucru. In formularea sintetică a lui 
Hegel, principiul hedonismului sună astfel: „destinaţia 
omului, scopul lui suprem, esenţial, este să caute plăcerea, 
senzaţiile plăcute" 3 . 

Ajunşi în acest punct, îl invit pe cititor să participe la în¬ 
cercarea de a răspunde la următoarea întrebare, care devi¬ 
ne inevitabilă: ce deosebeşte hedonismul psihanalitic de he¬ 
donismul filosofic, a cărui paradigmă o reprezintă gândirea 
şcolii cirenaice? Vom putea astfel înţelege diferenţa de reac¬ 
ţie faţă de cele două concepţii înrudite: deşi în filosofia tra¬ 
diţională hedonismul nu s-a bucurat de un renume prea bun 
— acelaşi Hegel declara fără ezitare că „e contrar filosofiei 
a plasa principiul ei în plăcere" 4 —, niciodată nu a trezit os¬ 
tilitatea cu care a fost întâmpinată viziunea psihanalitică. 

* în timp ce Freud în Autobiografia sa din 1925 şi Ernest Jones în biogra¬ 
fia masivă, în trei volume, pe care i-o consacră ulterior consideră apa¬ 
riţia lucrării Trei eseuri drept cauza principală a respingerii psihanali¬ 
zei, Elisabeth Roudinesco şi Michel Pion, în Dictionnaire de la 
psychanalyse, Fayard, 2000, pp. 1076-1079, apreciază că scandalul s-a 
declanşat aproximativ zece ani mai târziu, când psihanaliza accedea 
la recunoaştere internaţională, scandal care constituia semnul incon- 
fundabil al acestei recunoaşteri. în cercurile de specialişti, cartea lui 
Freud s-ar fi bucurat, imediat după apariţie, de o difuzare normală şi 
apreciere favorabilă. Istoriografia oficială a freudismului vorbea de 
„reacţie de respingere" pentru că Trei eseuri nu a fost recunoscută ime¬ 
diat după apariţie ca revoluţionară şi deschizătoare de drumuri în do¬ 
meniul teoriilor despre sexualitate. Important este, după părerea mea, 
nu momentul declanşării scandalului, ci faptul că el s-a produs. 

La prima vedere, două aspecte fac diferenţa. Mai întâi, 
faptul că, în timp ce filosofia hedonistă vorbeşte generic şi 
nu specific despre plăcere, psihanaliza ia ca reper plăcerea 
sexuală. Mai mult decât atât, tipul de plăcere sexuală invo¬ 
cat este necunoscut şi nerecunoscut în egală măsură de pro¬ 
fanii şi de oamenii de ştiinţă contemporani lui Freud — plă¬ 
cerea legată de sexualitatea infantilă. Iar a admite că există 
o sexualitate infantilă este scandalos nu numai pentru omul 
victorian, ci şi pentru noi cei care coabităm de un secol cu 
psihanaliza. 

înaintea oricărei examinări, bunul-simţ este contrariat 
de ideea că, la fel ca adultul, copilul este capabil să desfă¬ 
şoare activităţi sexuale genitale (intromisie, coit, orgasm 
etc.). Iar dacă activitatea sexuală a copilului ar fi atât de di¬ 
ferită de cea a adultului, cum susţine Freud, urmărind plă¬ 
cerea ca scop în sine şi nu reproducerea, atunci ce poate jus¬ 
tifica utilizarea aceleiaşi denominări (sexualitate)? Chiar 
dacă răspunsul la această întrebare este la îndemână — la 
copil înregistrăm inconfundabil activităţi care la adult se 
numesc perversiuni sau activităţi sexuale preliminare — 
contrarierea poate creşte în faţa posibilităţii ca fiinţa inge¬ 
nuă care am fost cândva să se abată tocmai de la normali- 
tatea sexuală. 

în al doilea rând, spre deosebire de hedonism, care nu 
se putea susţine decât prin sine însuşi, psihanaliza invocă, 
asemeni ştiinţei, un material faptic greu de contestat. Ca să 
mă refer doar la Trei eseuri asupra teoriei sexualităţii, existen¬ 
ţa sexualităţii infantile este documentată aici din mai mul¬ 
te surse empirice: în afara clinicii nevrozelor pe care Freud 
o deţine ca practician, este invocat materialul acumulat de 
sexologia epocii, care a precedat psihanaliza în ce priveşte 
„recunoaşterea importanţei sexualităţii pentru viaţa omu¬ 
lui" 5 , material conţinut în special în Psychopathia sexualis a 
lui Kraft Ebing (1899) şi în Etudes de psychologie sexuelle de 
Havelock Ellis. Deşi pe termen lung, argumentaţia prin 

evidenţa faptelor este eficientă, pe termen scurt ea poate 
mări rezistenţele. 

Că teoria despre sexualitatea infantilă, care este, poate, 
cea mai radicală teorie hedonistă din istoria gândirii uma¬ 
ne, constituie partea prin excelenţă subversivă a psihanali¬ 
zei o dovedeşte nu numai rezistenţa din afara psihanalizei, 
ci şi încercările repetate din interior de a o anula sau elimi¬ 
na. După Laplanche, chiar Freud a încercat, prin remanie¬ 
rile succesive din 1910,1915, 1920, 1924 aduse lucrării Trei 
eseuri, să atenueze şocul produs de descoperirea „aspectu¬ 
lui aberant al sexualităţii umane" 6 , a absenţei de reguli, al¬ 
tele decât cele ale obţinerii de plăcere. Dacă trebuie să ve¬ 
dem în aceasta o abilitate conjuncturală sau dacă este vorba 
chiar de o retractare parţială care-şi are sursa în autocenzu- 
ră — iată o problemă demnă de o dezbatere mai cuprinză¬ 
toare decât este posibil în acest context. 

Dintre modalităţile de a nega existenţa sexualităţii in¬ 
fantile enumerate de Laplanche — negarea explicită şi to¬ 
tală, negarea prin plasarea manifestărilor sexualităţii in¬ 
fantile sub semnul patologicului, excepţionalului, negarea 
prin desexualizarea libidoului — psihanaliştii o preferă pe 
ultima. Este mai întâi cazul lui Jung care refuză să vadă în 
libido energia instinctului sexual, înţelegându-1 ca energie 
nespecifică a organismului; este cazul neofreudismului 
american şi, în zilele noastre, cazul teoriei relaţiilor cu 
obiectele. 

Pentru a mă referi doar la ultimele două orientări, mai 
apropiate în timp de momentul actual şi prin aceasta mai 
semnificative, neofreudismul american, reprezentat de 
Fromm, Sullivan şi Horney se distinge prin critica „bio¬ 
logismului" freudian, pe de o parte, şi prin minimalizarea 
importanţei biologicului, în special a sexualităţii, pe de altă 
parte. După Marcuse, o asemenea opţiune împinge psihana¬ 
liza spre conformism social, spre eliminarea filonului critic 
care constă tocmai în evidenţierea prelucrării represive a 

instinctelor de către cultură, generatoare de suferinţă 
psihică. 7 

Predominantă în psihanaliza anglo-saxonă a ultimelor 
decenii, teoria relaţiilor cu obiectele, avându-şi sursa în lu¬ 
crările Melaniei Klein, Winnicot, Bion, ar fi şi ea, în viziu¬ 
nea lui Andre Green, cel mai important psihanlist francez 
contemporan, expresia revenirii puritanismului, a „protes¬ 
tului faţă de ce era considerat un inacceptabil hedonism" 8 . 
Faptul că înlocuirea pulsiunii (instinctului) cu obiectul este 
o mişcare mai curând ideologică, decât ştiinţifică este do- 
cumenat, după Green, de „desexualizarea psihanalizei" în 
absenţa unei critici a teoriei freudiene asupra sexualităţii. 
De fapt, critica teoriei pulsiunilor, în special a ipotezei re¬ 
feritoare la instinctul sau pulsiunea morţii ar fi condus în 
mod nejustificat la devalorizarea sexualului. Varianta radi¬ 
cală a teoriei relaţiilor cu obiectele, care înlocuieşte pulsiu¬ 
nea (instinctul) prin obiect, ar viza o relaxare a relaţiei din¬ 
tre dorinţă şi plăcere. In teoriile seifului, cele ale relaţiilor 
cu obiectele sau în cele construite în jurul semnificantului 
(e vizat aici Jacques Lacan), „devine dificil să distingem sco¬ 
pul care animă dorinţa şi sursa subiectivă a acesteia, făcând 
relaţia sa cu plăcerea din ce în ce mai problematică 9 ". 

Tot printre atacurile împotriva importanţei sexualităţii 
se numără, apreciază Andre Green, şi încercarea de a des¬ 
prinde sexualitatea umană de orice substrat biologic, aşa 
cum procedează un autor „clasicizant", cunoscutul Jean La- 
planche cu teoria sa a „seducţiei originare", care postulea¬ 
ză că sexualitatea copilului e produsul intervenţiei seduc- 
tive a adultului. Pentru Green, faptul fundamental al 
sexualităţii umane, şi anume „constanţa presiuniii pulsio- 
nale" sexuale, care încetează de a mai „fi limitată la perioa¬ 
de de rut, aşa cum se întâmplă la animale" 10 este întemeiat 
biologic. 

în faţa vigorii şi persistenţei tendinţelor „revizioniste", 
adepţii psihanalizei originare, fie ei filosofi ca Marcuse, fie 



Antropologia psihanalitică 


269 


psihanalişti ca Andre Green sau Jean Cournut, reaccentuea- 
ză importanţa fondatoare a sexualităţii şi a plăcerii sexua¬ 
le pentru alcătuirea psihică a omului. Chiar dacă moravu¬ 
rile s-au modificat şi sexualitatea omului contemporan este 
diferită de sexualitatea omului victorian, modificare dato¬ 
rată în bună măsură psihanalizei, rolul sexualităţii în struc¬ 
turarea psihicului uman a rămas acelaşi, consideră Andre 
Green. Adevărat „invariant", sexualitatea sau mai bine zis 
„psihosexualitatea" constituie „baza pe care se edifică psi¬ 
hismul", întotdeauna în legătură cu conflictul. De aici de¬ 
curge importanţa decisivă a plăcerii ca element constitutiv 
al devenirii psihice, psihanaliza fiind singura teorie despre 
om care-i recunoaşte locul firesc. Iar această pondere covâr¬ 
şitoare a sexualului este un fenomen care decurge din bio¬ 
logia omului, singura fiinţă vie cu sexualitate permanentă. 
„Psihosexualitatea urmează un model de dezvoltare pro¬ 
gramată, care are drept caracteristică o evoluţie difazică, 
precum şi subordonarea faţă de întăriri fiziologice. Faptul 
biologic al diferenţei sexelor se exprimă prin bisexualitatea 
psihică." 11 

La rândul său, Jean Cournut, în efortul pe care-1 între¬ 
prinde de apărare a fundamentelor psihanalizei, insistă asu¬ 
pra raportului genital-pregenital (desexualizat). In timp ce 
Melanie Klein susţine preeminenţa pregenitalului (fazei 
orale), psihanalistul francez atrage atenţia că, deşi pregeni- 
talul este mai important decât s-a crezut, nu trebuie uitat 
faptul fundamental că genitalul, dominat de complexul Oe- 
dip, punctul maxim al dezvoltării sexualităţii infantile, re¬ 
structurează pregenitalul. 12 

în speranţa că cele câteva ilustrări de autoritate au pus 
în evidenţă importanţa sexualităţii şi a plăcerii sexuale nu 
numai pentru psihanaliză, ci şi pentru antropologie — re¬ 
amintesc rolul esenţial atribuit de Freud psihosexualităţii 
şi plăcerii care-i este asociată în formarea psihcului, rol re¬ 
afirmat de importanţi continuatori ai săi — este momentul 

să examinăm la surse teoria sexualităţii infantile, accentul 
urmând să cadă asupra dimensiunii hedoniste. 

Deoarece Freud îşi construieşte teoria în polemică expli¬ 
cită sau implicită cu viziunea comună asupra sexualităţii, 
viziune pe care o împărtăşea până la 1897, când îi declară 
prietenului său Fliess că a renunţat la teoria seducţiei, pri¬ 
mul pas este să trecem în revistă această viziune, care, din 
motive ce vor fi prezentate ceva mai departe, poate fi con¬ 
siderată naturală. în absenţa unei cercetări speciale, cum 
este cea psihanalitică, ea se formează spontan şi se menţi¬ 
ne indefinit. Freud o rezumă în patru propoziţii care, în 
interconexiunea lor, exprimă realitatea sexualităţii adulte 
genitale, orientate spre reproducere. 13 Dacă cititorul este 
dispus să realizeze un efort de autoasumare, va recunoaş¬ 
te fiecare din aceste propoziţii ca aparţinându-i, aşa cum 
Freud şi le-a asumat înainte de a se dezice de ele în faţa evi¬ 
denţei clinicii sale şi aşa cum oricine trebuie să procedeze 
ca moment inaugural al iniţierii în psihanaliză. 

Din punctul de vedere al hedonismului, principala pro¬ 
poziţie a concepţiei comune exprimă ideea că scopul acti¬ 
vităţii sexuale nu este plăcerea pură şi simplă, plăcerea de 
dragul plăcerii, plăcerea în şi pentru sine, ci reproducerea. 
Plăcerea sexuală nu este scop în sine, ci mijloc pentru sco¬ 
pul reproductiv, care este un scop supraindividual, altru¬ 
ist, cum spune întemeietorul psihanalizei. Nu individul be¬ 
neficiază aici de plăcere, ci specia de premisele continuităţii. 
Unirea sexelor opuse presupune, cel puţin potenţial, repro¬ 
ducerea, chiar dacă realiter scopul acesta nu este urmărit ca 
atare. 

Ideea despre scopul sexualităţii impune a doua propozi¬ 
ţie: obiectul activităţii sexuale este în mod necesar un repre¬ 
zentant al celuilalt sex. Altfel reproducerea nu este posibilă. 
Reproducerea ca scop al activităţii sexuale presupune atrac¬ 
ţia irezistibilă a unui sex faţă de celălalt şi invers. Şi cum con- 
statativul se transformă în normativ, orice activitate sexuală 

care urmăreşte alt scop sau apelează la alt obiect (perversiu¬ 
ne sau inversiune — homosexualitate) este pusă în afara le¬ 
gii moralei sexuale. De fapt ceea ce se condamnă este plăce¬ 
rea sexuală ca scop în sine, nesubordonată altui scop. 

Cum reproducerea este imposibilă cu un aparat biologic 
nematurizat, viaţa sexuală se instalează abia la pubertate, 
când se produce respectiva maturizare, ceea ce presupune 
că în copilărie viaţa sexuală nu este cu putinţă. Dacă, totuşi, 
anumiţi copii dau semne de viaţă sexuală, atunci acestea 
nu pot fi decât manifestări patologice, fapt care îi anulează 
existenţa; sexualitatea infantilă poate fi concepută doar ca 
excepţie maladivă, ceea ce o scoate în afara existenţei, a 
unei medii statistice suficient de ridicate pentru a-i admite 
normalitatea. 


1.1. Sexualitatea infantilă sau plăcerea ca scop în sine 

Teoria despre sexualitatea infantilă, care este de fapt o 
teorie generalizată a sexualităţii şi pe care clinicianul şi cer¬ 
cetătorul Freud a elaborat-o în luptă nu numai cu spiritul 
vremii, ci şi cu omul victorian Freud, pune sexualitatea 
umană sub semnul unui hedonism radical. Dacă începutu¬ 
rile vieţii exprimă mai clar natura din om, nemodificată de 
intervenţia culturii, atunci sexualitatea infantilă, care este 
originarul sexualităţii umane, arată clar că scopul sexuali¬ 
tăţii este, în pofida obişnuinţelor noastre de gândire care o 
asociază cu reproducerea, obţinerea de plăcere pură şi sim¬ 
plă. Până la vârsta de şase ani, când se instalează „perioa¬ 
da de latenţă", perioadă în care activitatea sexuală infanti¬ 
lă cunoaşte un recul important, copilul caută şi obţine 
plăcere sexuală prin activităţi care vizează diferite părţi ale 
corpului, numite de Freud „zone erogene" tocmai datorită 
capacităţii lor de a fi sursă de plăcere de un tip aparte, adi¬ 
că plăcere erotică. 

Dacă există paradis şi dacă paradisul constă în satisfa¬ 
cerea imediată şi necondiţionată de muncă a nevoilor uma¬ 
ne, atunci prima copilărie este o vârstă paradisiacă sub toa¬ 
te aspectele, inclusiv cel sexual. Căderea din paradis este 
de fapt o acumulare treptată de renunţări impuse de cultu¬ 
ră prin intermediul familiei, momentele cruciale fiind în¬ 
ţărcarea, dobândirea controlului sfincterian şi interioriza¬ 
rea interdicţiei incestului. în formularea lui Freud, „scopul 
sexual al instinctului copilului constă în a obţine satisface¬ 
rea prin excitarea adecvată a zonelor erogene" 14 . Reprodu¬ 
cerea nu este un scop originar, ci unul supraadăugat şi mar¬ 
chează de fapt trecerea de la principiul plăcerii la principiul 
realităţii în planul sexualităţii, de la plăcere ca scop în sine, 
strict egoistă, la plăcerea subordonată unui scop suprain- 
dividual, la plăcerea „altruistă". 

Principala sursă empirică pe care se bazează Freud pen¬ 
tru a afirma că la copil obţinerea de plăcere sexuală este 
scop în sine o constituie analiza inconştientului nevrotici¬ 
lor în cadrul terapiei psihanalitice. Dacă nevroza este ne¬ 
gativul perversiunii, cu alte cuvinte, dacă simptomele apar 
datorită reprimării anumitor tendinţe sexuale şi reprezin¬ 
tă modalităţi deghizate de satisfacere a lor, atunci cerceta¬ 
rea naturii acestor tendinţe devine decisivă. Clinica psih¬ 
analitică demonstrează că ele ţin de trecutul dezvoltării 
psihosexuale, reprezintă „fixaţii" la diferite momente ale 
acestui trecut, şi că sunt foarte asemănătoare cu ceea ce 
limbajul curent numeşte perversiuni, tocmai pentru că este 
vorba de activităţi care nu urmăresc reproducerea. în in¬ 
conştientul nevroticilor, care se deosebesc doar gradual de 
omul sănătos, vom găsi nu numai tendinţe de depăşire a 
părţilor corpului destinate uniunii sexuale (organele geni¬ 
tale), ci şi tendinţa de a crea noi scopuri sexuale, altele de¬ 
cât unirea organelor genitale, cum ar fi autoerotismul, sa¬ 
dismul sau masochismul, ceea ce indică faptul că ele au 
existat şi în copilărie. Nevroticul, afirmă Freud în alt loc. 

este o persoană care şi-a păstrat starea infantilă a sexuali¬ 
tăţii sau s-a întors la ea. 

De aici decurge că ceea ce limbajul curent şi medicii nu¬ 
mesc „perversiune" din perspectiva concepţiei comune asu¬ 
pra sexualităţii, trebuie reconsiderat şi reintegrat normali- 
tăţii în măsura în care este vorba de manifestări spontane, 
naturale ale copilului. De altfel, „experienţa cotidiană", sub¬ 
liniază Freud, demonstrează că astfel de activităţi fac par¬ 
te din viaţa sexuală a oamenilor sănătoşi alături de genita- 
litate. Şi nici nu s-ar putea altfel, dacă există sexualitate 
infantilă şi dacă aceasta are un caracter „pervers". Adevă¬ 
rata perversiune, patologicul în domeniul sexual adult, poa¬ 
te fi diagnosticat doar atunci când activităţile care nu ur¬ 
măresc scopul reproductiv încetează de a mai seconda 
genitalitatea, înlocuind-o. 

Dar, dacă, prin teoria sexualităţii infantile, noţiunea de 
sexualitate cunoaşte o extindere considerabilă, înglobând 
alături de sexualitatea genitală orientată spre reproducere, 
perversiunile, nevroza (în măsura în care simptomul e o 
formă de satisfacere substitutivă a unei tendinţe sexuale) 
şi, în ultimă instanţă, ţinând seama de noţiunea de subli¬ 
mare care desemnează utilizarea energiei sexuale în scopuri 
nesexuale, orice activitate umană, atunci ne putem întreba, 
împreună cu Jean Laplanche 15 , în ce măsură sau în ce sens 
acuzaţia de pansexualism adusă freudismului este totuşi 
îndreptăţită. Deşi Freud s-a apărat constant de această acu¬ 
zaţie, pe care a înţeles-o în sensul că psihanaliza explică to¬ 
tul prin singurul factor al sexualităţii, invocând dualismul 
forţelor fundamentale cvasiconstant în opera sa (în prima 
teorie despre pulsiuni, dualismul sexualitate-autoconser- 
vare, în a doua teorie, dualismul Eros-Thanatos), să remar¬ 
căm împreună cu acelaşi Jean Laplanche, că freudismul este 
pansexualist în sensul în care vede sexualitate peste tot, dar 
că acest pansexualism nu aparţine teoriei, ci realităţii, re¬ 
flectată de teorie. 

O a doua caracteristică a sexualităţii infantile priveşte 
obiectul şi este pe deplin congruentă cu prima. Dacă sco¬ 
pul pe care-1 urmăreşte este plăcerea pură şi simplă şi nu 
reproducerea speciei, atunci obiectul nu mai trebuie să fie 
un individ aparţinând sexului opus. Freud scrie în Trei ese¬ 
uri că plăcerea definitorie pentru sexualitatea infantilă este 
autoerotică, folosind un termen introdus de Kraft-Ebing. 
Nu un obiect exterior produce excitaţia şi satisfacţia ero¬ 
tică, ci propriul corp, printr-una din părţile sale, joacă 
acest rol. în felul acesta una din propoziţiile esenţiale ale 
concepţiei comune asupra sexualităţii apare ca neînteme¬ 
iată. Obiectul sexualităţii umane este contingent, nu nece¬ 
sar — iată a doua propoziţie a teoriei freudiene asupra 
sexualităţii. 

Concluzia formulată de Freud cu prudenţă — „la în¬ 
ceput, instinctul sexual este probabil independent de 
obiectul său şi nu îşi datorează apariţia excitaţiilor care 
vin de la el" 16 — este susţinută de multe argumente cu 
bază empirică. Este vorba de abaterile frecvente de la 
obiectul sexual pe care chiar sexologia vremii le înregis¬ 
trase şi clasificase, abateri care, în viziunea lui Freud, nu 
ţin de patologic. Prima abatere examinată este homose¬ 
xualitatea. Fie doar şi clasificarea tipurilor de activitate 
homosexuală este extrem de concludentă pentru confi¬ 
guraţia obiectului sexual la om. Fenomenologia homose¬ 
xualităţii schiţată de Freud ne arată că, alături de inver¬ 
siunea exclusivă sau „absolută", care nu admite ca obiect 
sexual decât persoane de acelaşi sex — argumentul cel 
mai puternic în favoarea independenţei funciare a in¬ 
stinctului de obiectul său —, există inversiunea „amfige¬ 
nă", în cazul căreia obiectul sexual poate fi atât de sex 
opus, cât şi de acelaşi sex (în termeni contemporani, bi- 
sexualitatea), şi inversiunea ocazională, caracterizată de 
faptul că doar în anumite condiţii speciale — privarea de 
obiectul de sex opus, specifică instituţiilor militare sau 

monahale — este acceptat obiectul de acelaşi sex. Ulti¬ 
mele două cazuri ilustrează clar cât de slabă este legătu¬ 
ra dintre instinctul sexual şi obiectul său, infinit mai sla¬ 
bă decât legătura dintre instinctul alimentar şi obiectul 
său. 

Dacă toate aceste fenomene ar ţine de patologic, dacă ar 
fi indicii ale unei „degenerări nervoase", cum considerau 
oamenii de ştiinţă ai vremii, atunci relevanţa lor pentru in¬ 
stinctul sexual în genere ar fi nulă. De aceea Freud îşi pro¬ 
pune să demonstreze eroarea contemporanilor săi. Frecven¬ 
ţa comportamentelor homosexuale la populaţiile „sălbatice 
şi primitive", la unele popoare vechi aflate pe o treaptă su¬ 
perioară a dezvoltării lor culturile fiind chiar o instituţie 
importantă (Freud are în vedere populaţiile eline şi roma¬ 
ne) probează că nu poate fi vorba de fenomene patologice, 
în plus, la aceasta se adaugă faptul că analiza inconştien¬ 
tului nevroticilor înregistrează, pe parcursul dezvoltării psi- 
hosexuale din prima copilărie, o alegere de obiect homose- 
xuală, ceea ce scoate complet tendinţele homoerotice de sub 
semnul excepţionalului. 

Alte două devieri de la obiectul sexual normal, pedo¬ 
filia şi zoofilia, ultima fiind cu atât mai semnificativă,cu 
cât obiectul este ales prin transgresarea propriei specii, 
sunt convocate de Freud pentru a ilustra precaritatea le¬ 
găturii dintre instinct şi obiect în cazul sexualităţii uma¬ 
ne. Şi aici problema este de a contracara încadrarea lor în 
categoria bolilor mentale ( Geisteskrankheiten ) practicată în 
epocă. Din nou argumentul invocat de întemeietorul psih¬ 
analizei este frecvenţa celor două abateri, mai ales a pe¬ 
dofiliei. Ultima este suficient de răspândită printre cei care 
au de-a face cu copii (învăţători, profesori, supraveghe¬ 
tori) pentru a nărui teza despre caracterul său excepţional 
şi deci patologic. Adevărata patologie mentală este indi¬ 
cată nu de prezenţa acestor tendinţe, ci de intensitatea lor 
extremă. 

1.2. Scurt excurs despre anaclisis 

Alături de căutarea plăcerii ca scop în sine şi de contin¬ 
genţa obiectului, sexualitatea infantilă este caracterizată şi 
de sprijinirea pe funcţiile de autoconservare. Termenul ger¬ 
man — Anlehnung — a fost tradus în varianta româneas¬ 
că a Vocabularului psihanalizei, prin „anaclisis", care în elină 
înseamnă „a se culca pe, a se sprijini pe". Plăcerea erotică 
obţinută prin suptul nealimentar, de exemplu, este, după 
Freud, o plăcere deja trăită: hrănirea prin supt trezeşte nu 
numai senzaţii alimentare pozitive, ci şi plăcerea erotică. 
Hrănirea activează zona erogenă, plăcerea sexuală autono- 
mizându-se doar ulterior şi fiind obţinută prin suptul nea¬ 
limentar. Aşa se întâmplă nu numai cu plăcerea sexuală 
orală, ci şi cu cea sexuală anală sau genitală din stadiul fa¬ 
lie. Defecaţia şi respectiv urinarea oferă zona erogenă în ju¬ 
rul căreia se centrează stadii specifice ale dezvoltării psiho- 
sexuale. în formularea lui Freud: „La început, activitatea 
sexuală se sprijină pe o funcţie care serveşte autoconservă¬ 
rii şi se desprinde de ea pentru a deveni independentă abia 
ulterior ." 17 

în concepţia întemeietorului psihanalizei, anaclisismul 
presupune un moment biologic important nu doar în sen¬ 
sul variaţiilor pe care le produce constituţia fiecăruia, ci şi 
în sensul că activarea tendinţelor sexuale parţiale şi a zone¬ 
lor corespunzătoare se produce datorită unor cauze endo¬ 
gene; de asemenea, durata manifestării predominante a fie¬ 
cărei tendinţe şi ordinea succesiunii lor face parte din 
acelaşi program biologic. Deşi avem de-a face şi în acest caz 
cu o ipoteză — „succesiunea în care sunt activate diferite¬ 
le tendinţe pulsionale pare să fie fixată filogenetic* şi la fel par 
să stea lucrurile cu durata manifestării lor, până în momen¬ 
tul în care declină sub influenţa apariţiei unei noi tendinţe 


Sublinierea îmi aparţine. 

pulsionale sau a unei refulări tipice" 18 — semnificaţia sa 
este majoră. 

Dacă sexualitatea infantilă ţine de naturalul din om, 
dacă este un invariant al naturii umane, atunci natura îl va 
avea întotdeauna în faţă ca problemă de rezolvat, tensiu¬ 
nea şi chiar conflictul natură-cultură fiind acceptate ca un 
dat care ţine de condiţia umană. în schimb, dacă sexualia- 
tea este indusă copilului din exterior, de către adult, prin 
seducţie, fie ea şi „originară" (Laplanche), atunci soluţia de¬ 
vine foarte accesibilă, dar se obţine de fapt prin eliminarea 
problemei. 

Pentru că teoria seducţiei originare este ultima variantă 
a teoriei seducţiei, îi voi prezenta, pentru ilustrare, ideile 
esenţiale. Noutatea adusă de Laplanche este că principalul 
agent al seducţiei nu mai este tatăl, ca în concepţia lui Freud 
anterioară anului 1897, ci mama, care prin intermediul în¬ 
grijirilor corporale, transmite copilului mesaje inconştien¬ 
te de natură sexuală. „Prin termenul de seducţie originară 
noi desemnăm acea situaţie fundamentală în care adultul 
propune copilului semnificanţi nonverbali, chiar compor¬ 
tamentali, impregnaţi cu semnificaţii sexuale inconştien¬ 
te." 19 în aceste condiţii, conflictul dintre natură şi cultură 
este desfiinţat în calitate de conflict fondator. Ar fi suficient, 
în logica implicită a lui Laplanche, ca adultul să se cunoas¬ 
că şi să se controleze mai bine pentru ca neajunsurile lega¬ 
te de sexualitatea infantilă, în special nevroza, să fie înde¬ 
părtate: „căci dacă pulsiunea îşi are originea tocmai în 
mesaje, trebuie să spunem că nu există de la început opo¬ 
ziţie de natură între pulsional şi intersubiectiv, între pulsio- 
nal şi cultural" 20 . 

Deşi „seducătoare", teoria lui Laplanche nu se bazează 
pe o critică efectivă a ceea ce el numeşte „rătăcirea biologi- 
zantă" a lui Freud. Pe de altă parte, încercarea de a elimi¬ 
na biologicul, de a vorbi de un psihologic pur în domeniul 
pulsiunilor pare a fi sortită eşecului, pentru că prelungita 

nevoie de îngrijire a copilului, „neajutorarea" sa care nece¬ 
sită coabitarea îndelungată cu mama şi tatăl este tot un fapt 
biologic. 


1.3. Paradigma sexualităţii infantile 

Freud începe trecerea în revistă a numeroaselor exem¬ 
ple de activitate sexuală infantilă cu suptul nealimentar. 
Poate nu doar criteriul cronologic să-l fi determinat să pro¬ 
cedeze în acest mod. Nu este exclus să fi jucat un rol im¬ 
portant şi faptul că, dintre toate manifestările sexualităţii 
infantile, suptul nealimentar este cel mai puţin şocant. 

Unul din termenii germani care desemnează fenome¬ 
nul — Wonnesaugen —, care s-ar putea traduce în limba ro¬ 
mână prin „supt de plăcere" sau „supt de desfătare", îi in¬ 
dică extrem de clar natura nepragmatică. Faptul că uzul 
limbii descrie aspectul hedonic al suptului demonstrează 
că ideile lui Freud nu pot revendica privilegiul noutăţii ab¬ 
solute. însă, cu siguranţă, întemeietorului psihanalizei îi re¬ 
vine meritul teoretizării. în Trei eseuri, găsim într-o formu¬ 
lare concentrată, definiţia suptului hedonic: „constă într-o 
atingere de tipul suptului, repetată ritmic şi realizată cu 
gura (buzele), scopul încorporării hranei fiind exclus" 21 . 

La început, satisfacţia alimentară şi sexuală se întrepă¬ 
trund, ceea ce explică asemănarea până la identitate a ima¬ 
ginii sugarului sătul, „care adoarme cu bujori în obraji şi cu 
un surâs fericit pe buze", cu imaginea adultului satisfăcut 
sexual. Separarea celor două tipuri de satisfacţie este mar¬ 
cată de apariţia dinţilor, datorită căreia suptul încetează de 
a fi singura formă de îngurgitare a hranei. Scopul exclusiv 
hedonic al suptului nealimentar este pus în evidenţă toc¬ 
mai de absenţa scopului alimentar. 

Că plăcerea sexuală orală din primul an de viaţă este 
autoerotică reiese din absenţa obiectului exterior; buzele. 

limba, cerul gurii proprii constituie obiectul suptului nea¬ 
limentar. Acest fapt ţine tot de principiul plăcerii: o porţiu¬ 
ne a propriului corp este întotdeauna accesibilă folosirii în 
vederea obţinerii de plăcere, excluzându-se astfel posibili¬ 
tatea frustrării asociată unui obiect exterior. 

Biologicul este prezent în suptul nealimentar şi ca factor 
constituţional: pe de o parte, nu toţi copiii practică suptul 
hedonic, ceea ce ar indica o redusă sensibilitate înnăscută 
a zonei orale; pe de altă parte, la cei cu o sensibilitate ora¬ 
lă accentuată constituţional, suptul hedonic poate fi înlo¬ 
cuit în viaţa adultă de manifestări înrudite, cum ar fi încli¬ 
naţia spre sărut, băut sau fumat. 

O altă importantă manifestare a sexualităţii infantile este 
masturbarea. Până la Freud era recunoscută doar mastur¬ 
barea pubertară, asociată unei sexualităţi maturizate biolo¬ 
gic. Sever condamnată în sistemul de referinţă al sexualită¬ 
ţii reproductive ca „viciul solitar", ceea ce pare a fi o dublă 
condamnare — viciul este mai condamnabil dacă îi deso- 
cializează pe oameni —, masturbarea este omniprezentă în 
viaţa copilului. Dacă suptul nealimentar a fost ales de 
Freud ca model al sexualităţii infantile pentru că îi ilustrea¬ 
ză foarte clar caracteristicile esenţiale, masturbarea poate fi 
considerată paradigma autoerotismului. Cum copilul este 
un neobosit, deşi inocent, căutător de plăcere, descoperirea 
zonelor erogene genitale îl va determina să le frecventeze 
intens. 

Masturbarea genitală parcurge trei etape. Prima dintre ele, 
cea mai timpurie, masturbarea sugarului, durează de obicei 
foarte puţin, deşi în anumite cazuri se continuă neîntrerupt 
până la pubertate. A doua etapă, cea din jurul vârstei de pa¬ 
tru ani, legată de complexul Oedip, constituie un moment 
mult mai important, chiar decisiv prin urmările sale, dacă de 
urmele inconştiente pe care le lasă în memoria individului, 
depind caracterul, sănătatea sau boala, precum şi tipul de 
nevroză ale viitorului adult, după cum afirmă Freud. 

Şi în cazul masturbării anale regăsim cele trei caracteris¬ 
tici definitorii pentru sexualitatea infantilă: sprijinirea pe 
funcţia defecării, căutarea de plăcere ca scop în sine, absen¬ 
ţa obiectului extern. Plăcerea erotică se obţine fie prin exci¬ 
tarea zonei anale cu ajutorul materiilor fecale, neevacuate 
la timp tocmai pentru a fi transformate în obiect sexual, fie, 
într-o fază ulterioară, prin acţiunea mecanică asupra mu¬ 
coasei anale exercitată prin utilizarea degetului. Asemeni 
erotismului genital din prima copilărie, erotismul anal, are, 
în funcţie de durată şi, mai ales, de intensitate, urmări im¬ 
portante pentru formarea caracterului şi „alegerea" nevro¬ 
zei. Fixaţiile la acest tip de activitate predispun la nevroza 
obsesională. 

Alături de activităţile autoerotice, sexualitatea infantilă 
conţine şi manifestări orientate de la început spre un obiect 
exterior, numite de Freud „pulsiuni parţiale". Chiar dacă 
depinde de obiecte externe, plăcerea erotică provocată de 
astfel de manifestări îşi are finalitatea în sine însăşi. Abia la 
maturitate ea va fi subordonată împreună cu celelalte com¬ 
ponente ale sexualităţii infantile, activităţii genitale în cali¬ 
tate de „plăcere preliminară". 

întâia în ordine cronologică este tendinţa de a obţine plă¬ 
cere din arătarea propriului corp dezgolit şi a organelor ge¬ 
nitale, tendinţă care, dacă devine, la adult, forma exclusivă 
a vieţii sexuale, este considerată perversiune şi poartă nu¬ 
mele de exhibiţionism. Freud subliniază spontaneitatea, 
deci naturalitatea acestei tendinţe, care se manifestă nestin¬ 
gherit doar atâta timp cât educaţia nu a edificat sentimen¬ 
tul ruşinii; ulterior acestui moment, apare pandantul exhi¬ 
biţionismului, tendinţa de a obţine plăcere din privitul 
goliciunii corpului celuilalt şi mai ales a organelor sale ge¬ 
nitale. Cu un termen preluat din limbajul tehnic referitor la 
abaterile sexualităţii adulte, este vorba de tendinţe voyeu- 
riste. Deşi aduce mai multă claritate, utilizarea unui astfel 
de termen, cu referire la sexualitatea infantilă este nepotri- 

vită în măsura în care în copilărie nu se poate pune proble¬ 
ma perversiunii, neexistând alternativă sexuală şi posibili¬ 
tatea alegerii. De aceea, calificarea copilului de către Freud 
ca „pervers polimorf" nu este adecvată, având cel mult o 
valoare metaforică. Dezvoltarea şi argumentarea mai ela¬ 
borată a acestui punct de vedere poate fi găsită în subcapi¬ 
tolul 1.7. al acestei părţi. 

Mult mai enigmatice i se par lui Freud două tendinţe 
parţiale care, deşi strâns asociate cu sexualitatea, par a pro¬ 
veni din alte surse. întemeietorul psihanalizei are în vede¬ 
re plăcerea erotică asociată cruzimii, ceea ce în limbajul prin 
care se desemnează perversiunile este numit „sadism", pre¬ 
cum şi plăcerea erotică provocată de durerea resimţită în 
propriul corp, care ca perversiune este cunoscută ca „ma¬ 
sochism". în ce priveşte cruzimea, Freud o derivă, în pe¬ 
rioada elaborării celor Trei eseuri, din instinctul de domina¬ 
re ( Bemăchtigungstrieb ), asocierea cu sexualitatea 
producându-se foarte timpuriu şi caracterizând perioada 
pregenitală. După 1920, când Freud introduce noţiunea de 
„instinct al morţii" ( Todestrieb ) ca antagonist al „instinctu¬ 
lui vieţii" ( Lebenstrieb ), îmbinarea celor două forţe pulsio- 
nale fundamentale devine modalitatea esenţială a coexis¬ 
tenţei lor. 

De-a dreptul paradoxal din punctul de vedere al hedo¬ 
nismului este masochismul, definit ca plăcerea durerii, adi¬ 
că a neplăcerii patente. Şi tocmai pentru că în acest caz du¬ 
rerea îşi schimbă semnul, transformându-se dintr-un 
avertisment, dintr-un semnal al pericolului, într-un semnal 
pozitiv, masochismul reprezintă o gravă ameninţare la 
adresa autoconservării. 22 Dintre cele trei forme de maso¬ 
chism pe care le distinge Freud — masochismul erogen, 
masochismul feminin şi masochismul moral —, masochis¬ 
mul erogen este cel mai important, întemeindu-le pe cele¬ 
lalte două. Plăcerea durerii se manifestă ca dorinţă „de a fi 
castrat, coitat, de a naşte", sau de a fi un copil neajutorat. 

dependent şi rău, în cazul masochismului feminin, numit 
astfel datorită faptului că fantasmele respective corespund, 
în primul rând unei situaţii feminine. în masochismul mo¬ 
ral, plăcerea durerii a relaxat considerabil legăturile cu se¬ 
xualitatea, ceea ce contează fiind durerea şi nu sursa ei, du¬ 
rerea putând să vină de la oricine, nu neapărat de la 
iubit/iubită. 

Masochismul erogen, singurul care contează de fapt 
pentru Freud, este întemeiat de două ori biologic — ţine de 
natura umană, dar variază în funcţie de constituţia indivi¬ 
duală —, poate fi explicat doar ca expresie a intricării pul- 
siunilor, partea de autodistructivitate (pulsiunea de moar¬ 
te), care nu poate fi canalizată spre exteriorul organismului 
şi rămâne în interiorul acestuia „este legată cu ajutorul ex¬ 
citării sexuale" (expresie a pulsiunii de viaţă) şi în felul 
acesta neutralizată. 23 

Spre deosebire de Freud, preocupat mai ales de perico¬ 
lele pe care le presupune masochismul pentru viaţă, un au¬ 
tor contemporan, Benno Rosenberg, psihanalist francez de 
origine română, accentuează asupra rolului pozitiv al ma¬ 
sochismului erogen. în această postură masochismul devi¬ 
ne un adevărat „gardian al vieţii" 24 . Ca paradigmă a intri¬ 
cării pulsiunilor, masochismul erogen transformă plăcerea 
în plăcere-neplăcere, ceea ce face posibilă nu numai des¬ 
cărcarea caracteristică plăcerii, ci şi excitaţia, ceea ce presu¬ 
pune capacitatea de a suporta o anumită cantitate de ten¬ 
siune şi, deci, neplăcere. Or, fără excitaţie nu există viaţă. 
Nu numai viaţa în sens biologic o asigură masochismul, ci 
şi viaţa psihică: nucleul masochist al eului împiedică, prin 
garantarea continuităţii psihice, descărcarea imediată şi 
completă (în cadrul descărcării este menţinut un minim de 
excitaţie). 

Pericolul conţinut în masochism, asupra căruia atrăgea 
atenţia Freud, este teoretizat de Benno Rosenberg sub ter¬ 
menul „masochism mortifier", definit ca un masochism 

„care reuşeşte prea bine". Orice suferinţă devine sursă de 
plăcere. Este cazul psihoticilor care nu simt anumite dureri, 
provocate de automutilări. Din alt punct de vedere, maso¬ 
chismul mortifer poate fi definit ca plăcere a excitaţiei, în 
defavoarea descărcării, ceea ce poate conduce la pierderea 
satisfacţiei obiectuale şi abandonarea obiectului. Rezultatul 
este blocarea pulsiunii de viaţă, bazată pe relaţia cu obiec¬ 
tul şi satisfacţia obiectuală. 


1.4. Mica pubertate 

Cea mai intensă şi complexă manifestare a sexualităţii 
infantile se produce în intervalul dintre 3-4 şi 6-7 ani, in¬ 
terval numit în psihanaliză „stadiul falie". Denumirea pe 
care o propune antropologia fizică pentru aceeaşi perioadă 
poate fi mai sugestivă pentru aspectul esenţial: „mica pu¬ 
bertate". Acum se produce nu numai înlocuirea zonelor 
erogene pregenitale cu zona genitală ca sursă esenţială de 
plăcere, ci şi o anumită organizare a tendinţelor sexuale ale 
copilului sub primatul genitalului — primă anticipare a 
modificărilor definitive ale sexualităţii care se petrec la pu¬ 
bertate. 

Deşi este vorba de un „stadiu genital" sau „organizare 
genitală", mica pubertate aparţine în cea mai mare parte se¬ 
xualităţii infantile. îi regăsim aici notele definitorii şi, din 
punctul de vedere al hedonismului, în primul rând căuta¬ 
rea plăcerii ca scop în sine, independent de scopul repro- 
ductiv. în absenţa maturizării şi cunoaşterii funcţiei re- 
productive a aparatului genital, copilul îl utilizează exclusiv 
pentru obţinerea de plăcere pe mult frecventatele căi ale 
autoerotismului. Pentru a ilustra afirmaţia printr-un 
exemplu clasic, „micul Hans", unul dintre pacienţii celebri 
ai lui Freud, practică intens autoerotismul genital, pe care-1 
pune însă în legătură cu dorinţa confuză pentru mama sa. 

Prezenţa unui obiect extern (părintele) în orizontul dorin¬ 
ţei sexuale transformă stadiul falie într-un stadiu de tran¬ 
ziţie spre sexualitatea adultă. 

Anaclisisul — alt element specific al sexualităţii infanti¬ 
le — este şi el prezent. Pe fondul unei programări biologi¬ 
ce — la Freud aceasta este mereu presupusă —> excreţia uri¬ 
nei sensibilizează zonele erogene genitale, împreună cu 
activităţile de igienă pe care le realizează mama sau un sub¬ 
stitut matern. Tocmai pentru că zona genitală este pregăti¬ 
tă biologic să devină zonă erogenă, atât „murdărirea" zo¬ 
nelor genitale, cât şi „curăţirea" lor are un efect identic. 

Cum tendinţele incestuoase, care atrag în orbita lor plă¬ 
cerea erotică genitală, ţin de natură, iar interzicerea inces¬ 
tului, de legea culturală, complexul Oedip (atracţia faţă de 
părintele de sex opus şi rivalitate cu părintele de acelaşi 
sex), reprezintă cea mai importantă confruntare dintre na¬ 
tură şi cultură din istoria individuală. Declinul acestui com¬ 
plex marchează, în acelaşi timp cu interzicerea incestului, 
şi reprimarea ultimei forme de plăcere caracteristică pen¬ 
tru sexualitatea infantilă, dar care trimite şi la sexualitatea 
adultă*. Totodată, confruntarea oedipiană are efecte struc- 
turante pentru psihicul uman, cristalizarea supraeului, care 
este expresia interiorizării interzicerii incestului şi parici¬ 
dului, succedând depăşirii oedipului. Urmează o îndelun¬ 
gată perioadă de diminuare a activităţii sexuale, numită din 
acest motiv „perioadă de latenţă", care desparte „mica pu¬ 
bertate" de marea pubertate. 


* N-am insistat asupra modului în care se „rezolvă" complexul Oedip 
în interiorul triangulării familiale şi asupra rolului „castrării" în acest 
proces, pentru că aceasta m-ar fi îndepărtat de problema hedonis¬ 
mului, adâncindu-mă, împreună cu cititorul, prea mult în psiholo¬ 
gia inconştientului. Recomand cititorului interesat de acest aspect 
consultarea Vocabularului psihanalizei, de Laplance şi Pontalis, tradus 
la Editura Humanitas în 1994. 

1.5. Dublul început al vieţii sexuale 

Descoperirea şi mai ales teoretizarea sexualităţii infanti¬ 
le de către Freud, sexualitate despărţită de sexualitatea adul¬ 
tă prin cortina temporală a perioadei de latenţă, singulari¬ 
zează fiinţa umană în lumea vie prin existenţa unui dublu 
început al activităţii sexuale. Acest fapt ar avea, în viziunea 
întemeietorului psihanalizei, semnificaţii extrem de impor¬ 
tante: atât posibilitatea de a realiza performanţele înalte ale 
culturii superioare, cât şi reversul acestora, nevroza, derivă 
de aici. Ambele ţin de particularităţile unice ale instinctului 
sexual uman. Plasticitatea incomparabil mai mare decât a 
instinctului alimentar, de exemplu, creează premisele subli¬ 
mării, ale utilizării energiei sexuale în scopuri nesexuale, 
culturale. Parcursul îndelungat şi complicat al dezvoltării 
psihosexuale constituie temeiul apariţiei fixaţiilor la diferi¬ 
te momente sale satisfacerii sexuale infantile, ale blocării 
dezvoltării şi implicit, ale nevrozei, înţeleasă ca o dublă in¬ 
capacitate: de a abandona definitiv lumea paradisiacă a pri¬ 
mei copilării şi de a accepta deplin cerinţele legii culturale. 

Un al treilea destin posibil al pulsiunii sexuale, în afara 
sublimării şi refulării este perversiunea, care nu este nimic 
altceva decât manifestarea unor aspecte ale sexualităţii in¬ 
fantile în formă nemodificată, ca şi cum indivizii perverşi 
ar refuza să abandoneze plăcerea ca scop în sine şi s-o în¬ 
regimenteze, în calitate de plăcere preliminară, sub egida 
plăcerii-mijloc întru reproducere. Dacă Freud considera că 
nevroza este negativul perversiunii, adică negarea blocan- 
tă a acesteia, formularea sa poate fi inversată, putându-se 
spune că perversiunea este pozitivul nevrozei. Dacă subli¬ 
marea reprezintă victoria constructivă, iar nevroza victoria 
distructivă a culturii asupra naturii, în perversiune natura 
îşi celebrează victoria asupra culturii. 

Fragmentarea dezvoltării sexuale în două etape distinc¬ 
te şi separate printr-o întinsă perioadă de timp ar explica şi 

amnezia care loveşte prima etapă. O dată cu declinul com¬ 
plexului Oedip şi instalarea supraeului şi a apărărilor de ti¬ 
pul scârbei şi ruşinii împotriva unor tendinţe parţiale, via¬ 
ţa infantilă a libidoului cade în uitare. Fiind separată de 
conştiinţă printr-o barieră de apărări, istoria infantilă a li¬ 
bidoului, care alcătuieşte acum inconştientul, devine o is¬ 
torie secretă, pe cât de contestată, pe atât de eficientă. Con¬ 
ştiinţa nu mai ştie şi nu mai vrea să ştie de avatarurile 
plăcerii din primii ani de viaţă. Firescul trecutului este con¬ 
damnat şi, pentru că nu poate fi desfiinţat, este negat ca 
existenţă reală sau posibilă. Paradisul pierdut devine infern 
renegat. 


1.6. Dovezi indirecte despre 

existenţa sexualităţii infantile 

In luptă cu rezistenţele celorlalţi şi cu propriile rezisten¬ 
ţe, Freud adună conştiincios, vizând ca de atâtea alte ori ex¬ 
haustivul, probe în favoarea existenţei sexualităţii infanti¬ 
le. Alături de probele directe, pe care le furnizează 
psihoterapia psihanalitică, sexologia şi observaţia, sunt in¬ 
ventariate şi probele indirecte. De acest tip sunt „teoriile" 
despre sexualitate pe care le elaborează copiii ca rezultat al 
unor adevărate cercetări. Dacă nu ar exista sexualitate in¬ 
fantilă, copiii nu ar manifesta interes pentru propria sexu¬ 
alitate, precum şi pentru sexualitatea adulţilor. Teoriile in¬ 
fantile asupra sexualităţii, care pot fi regăsite în forme 
modificate în mituri şi basme, se concentrează asupra a 
două mari probleme: a) de unde vin copiii? şi b) diferenţa 
anatomică dintre sexe. Toate aceste teorii exprimă atât ig¬ 
noranţa autorilor lor în ce priveşte sexualitatea genitală 
adultă (necunoaşterea existenţei vaginului, a actului sexu¬ 
al şi a finalităţii sale reproductive), cât şi particularităţile 
sexualităţii infantile. 

Răspunsul cel mai frecvent la prima întrebare se referă 
atât la concepţie, cât şi la naştere. Aşa cum se întâmplă în 
basme, concepţia are un caracter alimentar, fiind provoca¬ 
tă de ingerarea unui anumit aliment. Apoi, copilul este pur¬ 
tat în burta mamei, unde se dezvoltă şi de unde se naşte 
prin ombilic sau prin intervenţie „chirurgicală", aşa cum se 
întâmplă în „Scufiţa roşie". în spatele acestei variante mai 
târzii, ulterioare refulării componentei anale a sexualităţii, 
se ascunde ceea ce Freud numeşte „teoria cloacală" 25 . Ne- 
cunoscând decât orificiul anal, copilul presupune că naşte¬ 
rea are o natură excremenţială, ceea ce face cu putinţă ca şi 
băieţii să pună pe lume copii, aşa cum credea micul Hans, 
de exemplu. 

„Teoria sadică asupra coitului" exprimă viziunea infan¬ 
tilă asupra naturii actului sexual, viziune impregnată de 
componenta sadică a sexualităţii infantile. Observarea ac¬ 
cidentală a coitului parental îl determină pe copil să vadă 
în el „ceva pe care partea mai puternică îl impune cu forţa 
părţii mai slabe", comparabil cu ceea ce se întâmplă în con¬ 
flictele dintre copii. 26 

Diferenţa anatomică dintre sexe este negată în teoria in¬ 
fantilă corespunzătoare perioadei de început a stadiului fa¬ 
lie, conform căreia atât băieţii cât şi fetele sunt dotaţi cu pe¬ 
nis. Nu numai clinica psihanalitică înregistrează acest 
fenomen, deosebit de evident în cazul micului Hans, ci şi 
mitologia şi literatura inspirată din ea, exemplul cel mai cu¬ 
noscut din ultima categorie fiind, poate, sfinxul, care pre¬ 
zintă atât caractere sexuale feminine, cât şi masculine. în 
momentul respectiv, nu numai băieţii, ci şi fetele se consi¬ 
deră dotate cu penis. Când recunoaşterea diferenţei anato¬ 
mice dintre sexe devine, mai târziu, inevitabilă, ea este atri¬ 
buită unei privări de penis, unei „castrări". 

Fatalmente eronate, teoriile infantile documentează pe 
lângă existenţa sexualităţii infantile, legătura dintre cunoaş¬ 
tere şi sexualitate. Deşi Freud nu derivă interesul cognitiv 

exclusiv din sexualitate, implicată direct fiind doar tendin¬ 
ţa parţială a plăcerii de a privi ( Schaulust ), adică un fel de 
curiozitate vizuală, cealaltă componentă majoră, chiar prim¬ 
ordială, aparţinând instinctului de dominaţie, totuşi pul- 
siunea de cunoaştere are o importantă conexiune cu sexu¬ 
alitatea. Nu numai că, din interior, este alimentată şi de 
curiozitatea sexuală, nu numai că sexualitatea celorlalţi este 
un stimul incitant, dar eşecul teoriilor infantile de a da un 
răspuns adecvat la întrebările puse blochează durabil do¬ 
rinţa de cunoaştere. 


1.7. Este copilul un „pervers polimorf"? 

Dacă trecem în revistă concluziv, împreună cu Freud, sur¬ 
sele şi mijloacele plăcerii sexuale infantile, constatăm în ace¬ 
laşi timp multitudinea şi varietatea lor, bogăţia lor infinit 
mai mare decât a sexualităţii adulte orientate spre reprodu¬ 
cere. Nu numai excitarea zonelor erogene, activate pe rând 
în virtutea unui program biologic prin exercitarea funcţiilor 
vitale, nu numai instinctele parţiale, dar şi sensibilitatea cu¬ 
tanată generală, mişcările ritmice ale corpului (legănatul, 
mersul cu trenul), activitatea musculară în genere, afectele 
puternice, fie ele şi negative (spaima), chiar activitatea inte¬ 
lectuală pot fi sursă de plăcere sexuală cu finalitatea în sine 
însăşi. Dacă o parte a acestor plăceri şi a activităţilor care le 
produc se regăsesc la adult ca formă exclusivă a vieţii sexu¬ 
ale, atunci ele primesc numele de „perversiuni", de devieri 
de la sexualitatea genitală adultă, reproductivă. Pornind de 
aici, Freud emite afirmaţia şocantă atunci, la sfârşit de ev 
victorian, şocantă şi acum la începutul mileniului III, că tre¬ 
buie să vedem în copil un „pervers polimorf". Intr-o formu¬ 
lare exactă, ideea ar consta în următoarele: „.. .ni s-a impus 
punctul de vedere că predispoziţia la perversiuni reprezin¬ 
tă predispoziţia originară universală a instinctului sexual 

uman, din care se dezvoltă comportamentul sexual normal, 
datorită unor modificări organice şi unor inhibiţii psihice 
survenite pe parcursul maturizării" 27 . Are Freud dreptate 
să vadă în copil un pervers polimorf? Este el consecvent cu 
sine însuşi în această apreciere? 

Dacă facem abstracţie de intenţia de a şoca, deloc exclu¬ 
să, atunci devine evidentă de la prima vedere dificultatea 
de a exprima idei noi cu un limbaj vechi. Constatăm, aşa¬ 
dar, că prima parte a propoziţiei freudiene, care conţine ju¬ 
decata de valoare incriminantă, este anulată de partea a 
doua în care perversiunea este dizolvată prin universaliza¬ 
re pe baza caracterului înnăscut. Căci nu există perversiu¬ 
ne în sens propriu decât în calitate de comportament mi¬ 
noritar. în al doilea rând, normalitatea este echivalată în 
mod tradiţional şi arbitrar cu sexualitatea genitală adultă, 
în timp ce sexualitatea „perversă" a copilului este tot atât 
de normală pentru prima etapă a vieţii, conform chiar lo¬ 
gicii lui Freud. 

Un examen mai atent al relaţiei sexualităţii infantile cu 
perversiunea ne arată că de fapt că este vorba de o falsă 
problemă. Atâta timp cât copilul nu poate alege între două 
tipuri de sexualitate, aşa cum se întâmplă în cazul adultu¬ 
lui, sexualitatea pe care o dezvoltă în mod spontan, natu¬ 
ral, nu ca urmare a intervenţiilor adultului (seducţia), nu 
poate fi decât normală, şi nicidecum perversă. Calificativul 
de „perversă" pe care i-1 aplică Freud trebuie înţeles mai 
curând ca un fel de exagerare menită a sublima diferenţa 
calitativă a sexualităţii infantile în raport cu sexualitatea 
adultă, diferenţă tot atât de mare ca diferenţa dintre per¬ 
versiune şi sexualitatea genital-reproductivă. Altă ipoteză 
explicativă, alături de cele menţionate mai sus (intenţia de 
a şoca şi exagerarea urmărind efectul scoaterii în relief), ar 
fi incapacitatea lui Freud de a se desprinde complet de 
mentalitatea victoriană cristalizată în limbaj, pe care gân¬ 
direa sa o subminează. 

1.8. Fundamentul biologic al sexualităţii infantile 

In disputa în jurul dimensiunii biologice în psihanaliză, 
a determinismului biologic al sexualităţii infantile şi incon¬ 
ştientului s-a angajat, în anii '50, cunoscutul antropolog şi 
psihanalist Geza Roheim, unul din puţinii autori care invo¬ 
că teorii biologice în deplină cunoştinţă de cauză. Scopul 
demersului său este de a demonstra pe această cale deter¬ 
minarea biologică a sexualităţii infantile, universalitatea 
complexului Oedip şi, implicit, unitatea genului uman la 
nivelul inconştientului, existenţa unei naturi umane, îm¬ 
potriva încercărilor antropologiei culturale şi culturalismu- 
lui american de a supralicita relativist diferenţa în dauna 
unităţii genului uman. 

Criticile cele mai îndreptăţite aduse bazei biologice pe 
care Freud aşezase edificiul psihanalizei vin, după Roheim, 
din partea culturalismului sau neofreudismului. Atât prin¬ 
cipiul transmiterii ereditare a caracterelor dobândite, cât şi 
legea recapitulării susţinută de Haeckel, conform căreia on- 
togenia repetă filogenia, arată reprezentanţii culturalismu¬ 
lui, sunt contestate de biologia contemporană. Primul inte¬ 
gral, ceea ce pune în discuţie înrădăcinarea biologică a 
complexului Oedip (Freud susţinea că achiziţiile culturale 
succesive uciderii tatălui hoardei primitive, a trecerii în act 
a tendinţelor oedipiene originare, s-ar fi transmis lamar- 
kist), cea de a doua, parţial, în sensul că în sfera valabilită¬ 
ţii sale nu este inclus umanul. Din aceste noi poziţii în bio¬ 
logie, pe care Roheim le împărtăşeşte, culturaliştii derivă 
nu numai falsitatea poziţiei lui Freud, ci în acelaşi timp fal¬ 
sitatea oricărei tentative de întemeiere biologică a psihana¬ 
lizei, pe care o incriminează ca „biologism". Pentru a mă 
referi doar la complexul Oedip, unul din conceptele centra¬ 
le ale psihanalizei freudiene, acesta devine, în viziune cul- 
turalistă, un fenomen istoric, deoarece este un fenomen cul¬ 
tural, produs al societăţii patriarhale şi capitaliste. 

Pentru Roheim, chiar dacă psihanaliza şi-a pierdut fun¬ 
damentul biologic pe care i-1 atribuia Freud şi care înteme¬ 
ia unitatea genului uman la nivelul inconştientului, există 
în biologia contemporană teorii care pot îndeplini cu mai 
mult succes acelaşi rol, ceea ce permite menţinerea deter¬ 
minării biologice a sexualităţii infantile şi, implicit, a uni¬ 
tăţii geniului uman. în această situaţie se află teoria foeta- 
lizării emisă de anatomistul danez Bolk, a cărei esenţă poate 
fi redată de formularea „omul este un foetus de primat care 
a atins maturitatea sexuală" 28 , teorie care tematizează, ex¬ 
plică şi evaluează consecinţele faptului de observaţie cu¬ 
rentă al extrem de lentei dezvoltări a progeniturii umane, 
unică în lumea vie. 

încă din 1895 John Fiske de la Harvard teoretizează co¬ 
relaţia dintre complexitatea organismului şi ritmul lent al 
dezvoltării, ceea ce atrage după sine o prelungire a îngri¬ 
jirilor parentale de care beneficiază progenitura. Necesita¬ 
tea biologică din care se naşte familia umană este activă 
încă în lumea primatelor. Warden (1936), în The Emergence 
of Human Culture, tratează pe larg dezvoltarea prelungită 
a omului, comparativ cu a primatelor, fapt care ar atesta, 
în concepţia lui Roheim, acceptarea unanimă a fenomenu¬ 
lui. Zece ani mai târziu, Hooton descrie succint certitudi¬ 
nea că „lungimea perioadei prenatale şi prelungirea nea- 
jutorării infantile la om şi maimuţele antropoide constituie 
condiţiile prealabile ale înaltei dezvoltări finale a sistemu¬ 
lui nervos şi a capacităţilor mentale ale acestor familii" 29 . 
Briffault, care studiază comparativ ritmul de creştere în lu¬ 
mea vie, constată că la om diferenţa între momentul ma¬ 
turizării sexuale şi cel al încheierii dezvoltării biologice este 
considerabilă, de 12 ani, în timp ce la leu şi tigru, de un an, 
la babuin de doi ani, iar la gorilă de trei ani. Dudley J. Mor- 
ton, un alt precursor al lui Bolk, sesizează un aspect nou: 
datorită ritmului extrem de lent de dezvoltare, omul va 
conserva anumite trăsături infantile pe care maimuţele 

antropoide contemporane le abandonează pe parcursul 
dezvoltării. 

Abia la Bolk (1926), idei de acest tip alcătuiesc, împre¬ 
ună cu fapte şi idei noi, teoria completă a foetalizării. Pre¬ 
ocupat nu de fiinţa din care s-a dezvoltat omul, ci de pro¬ 
cesul care l-a produs, Bolk constată că trăsăturile anatomice 
primare ale omului, cum ar fi ortognatismul, absenţa pă¬ 
rului, pierderea pigmentaţiei pielii, forma urechii, pliul 
mongoloid, poziţia centrală a foramen magnum, greutatea 
creierului, persistenţa suturilor craniene, labiile mari la fe¬ 
meie, arhitectura mâinii şi piciorului, forma pelvisului, po¬ 
ziţia ventrală a vaginului sunt, în ontogeneza primatelor, 
trăsături tranzitorii, trăsături foetale, care sunt abandona¬ 
te, în timp ce la om se permanentizează. De aici afirmaţia 
că omul este un foetus de primat. Cauza care ar inhiba la 
om procesul de dezvoltare ontogenetică ar fi de natură en¬ 
docrină şi s-ar putea datora schimbării alimentaţiei, cum 
ar fi trecerea de la hrănirea ierbivoră la cea omnivoră sau 
carnivoră. 

Consecinţele foetalizării sunt extrem de importante pen¬ 
tru particularităţile omului care interesează psihanaliza. Pe 
de o parte, dezvoltarea lentă şi prelungită a progeniturii 
face necesară, pentru supravieţuirea sa, colaborarea înde¬ 
lungată a părinţilor, ceea ce creează premisele biologice ale 
familiei, terenul apariţiei complexului Oedip. Pe de altă 
parte, întârzierea dezvoltării somatice se asociază cu (sau 
creează) precocitatea sexuală. „Echipamentul sexual este 
gata la copilul mic înainte ca hormonul să fie secretat în 
cantităţi suficiente." 30 După Perloff, autor citat de Roheim, 
trei elemente esenţiale ale comportamentului sexual al 
adultului, şi anume tumescenţa organului, mişcarea ritmi¬ 
că a pelvisului, reacţia neuro-musculară intensă, specifică 
orgasmului, sunt funcţionale încă de la naştere. De aseme¬ 
nea, ovulul este matur la vârsta de cinci ani, fapt care nu 
numai că ilustrează concludent discrepanţa dintre soma şi 

germene la om, dar indică în plus un stadiu arhaic al omu¬ 
lui, când maturitatea somatică şi sexuală coincideau. De alt¬ 
fel, maimuţele antropoide ating maturitatea sexuală chiar 
la vârsta de cinci ani. 

Precocitatea sexuală a omului confirmă nu numai viziu¬ 
nea lui Freud despre determinarea biologică a sexualităţii 
infantile şi implicit universalitatea complexului Oedip, ca 
un argument suplimentar în favoarea acestor teze putând 
fi invocată şi descoperirea sexualităţii pregenitale la prima¬ 
te 31 , caracterizate şi ele de o dezvoltare lentă, al cărei ritm 
nu-1 egalează însă pe cel al omului, ci şi ideea de sorginte 
psihanalitică referitoare la faptul că cel mai reprimat instinct 
al omului este cel sexual. Tocmai datorită precocităţii sexu¬ 
alităţii în raport cu soma, psihicul uman trebuie să dezvol¬ 
te un sistem de apărare care să o reprime, proiecteze sau 
prelucreze. „Morala noastră sexuală este bazată pe juvena- 
lizarea noastră", scria Roheim 32 . 

De asemenea, alte fenomene studiate de psihanaliză, 
cum ar fi regresia şi conflictul, îşi află, după Roheim, fun¬ 
damentul biologic în foetalizare. Pentru că la naştere omul 
este cel mai neinstrumentat animal, caracterizat de o naş¬ 
tere prematură chiar în raport cu specii înrudite îndeaproa¬ 
pe, cum ar fi cimpanzeul sau macacul, fantasma întoarce¬ 
rii la stadiul intrauterin, când beneficia de protecţie 
absolută, este lucrul cel mai firesc cu putinţă. De aceea, în 
viziunea lui Roheim, teoria despre traumatismul naşterii 
sau despre caracterul traumatic al primului an de viaţă emi¬ 
să de Otto Rank este valabilă. Mandalele descrise de Jung 
ar simboliza şi ele aceeaşi dorinţă de regresie până la faza 
existenţei uterine. 

Conflictul intrapsihic, un alt apanaj al speciei om, deri¬ 
vă şi el din ritmul extrem de lent de dezvoltare şi din sta¬ 
rea de neajutorare a progeniturii la naştere. Datorită parti¬ 
cularităţilor sale biologice, care-i asigură un grad sporit de 
plasticitate, omul nu a dezvoltat sistemul neurologic, pre- 

zent la celelalte animale, care face imposibil conflictul, o 
singură motivaţie alimentând comportamentul în acelaşi 
moment. Pentru a folosi împreună cu Roheim metafora va¬ 
porului, putem spune că animalul e un vapor condus pe 
rând de mai mulţi comandanţi, în timp ce omul este ghidat 
de un comitet divizat. Structura psihică are, la om, menirea 
de a controla conflictul, ceea ce se reflectă inevitabil în pla¬ 
nul culturii, al cărei scop ultim este tocmai stabilizarea con¬ 
flictului. In primii ani de viaţă, refularea, deşi poate avea 
mai târziu drept consecinţă nevroza, este un mecanism de 
apărare indispensabil, care răspunde unei necesităţi biolo¬ 
gice. 


2. Hedonismul în istoria filosofiei. 

O parafrază marcusiană 

Studiile dedicate hedonismului sunt, de obicei, fie par¬ 
tizane şi unilaterale, fie neutre şi lipsite de orice relief. Pri¬ 
mele sunt fie critice şi negatoare, atunci când sunt realiza¬ 
te din punctul de vedere al raţionalismului, aşa cum este 
cazul abordării hegeliene din Prelegeri de istoria filosofiei, fie 
apologetice. Ultimele pot fi găsite fatalmente printre arti¬ 
colele de dicţionar filosofic sau istoria filosofiei de tip Bre- 
hier. In acest context, amplul articol al lui Herbert Marcu- 
se din 1938, „Contribuţii la critica hedonismului" 33 
constituie o excepţie prin echilibrul atitudinii, care eviden¬ 
ţiază atât limitele, cât şi meritele hedonismului dintr-o per¬ 
spectivă care pune spiritul (filosofia) în legătură cu lumea 
socială şi biopsihică. 

Analizat pe baza exprimărilor sale paradigmatice din 
Antichitate — filosofia cirenaicilor (hedonismul pozitiv) şi 
filosofia epicureicilor (hedonismul negativ) — hedonismul 
apare într-o lumină nouă. I se recunosc merite importante. 

iar în privinţa limitelor se insistă asupra unor aspecte ne¬ 
sesizate de alţi filosofi. Reformulând ideile lui Marcuse în 
termeni antropologici, se poate spune că, prin derivarea fe¬ 
ricirii din plăcere, hedonismul a menţinut în atenţie, ca par¬ 
te a umanului, „posibilităţile şi necesităţile senzoriale", ceea 
ce constituie o pledoarie specifică, deşi abstractă pentru li¬ 
bertate. Hedonismul s-a opus viguros legitimării neferici¬ 
rii umane prin „interiorizarea" fericirii: nesatisfacerea po¬ 
sibilităţilor şi necesităţilor senzoriale este acceptată şi 
ascunsă prin plasarea fericirii la nivel sufletesc şi spiritual. 
Pentru hedonism, plăcerile trupului sunt superioare celor 
sufleteşti, după cum durerile trupului sunt mai rele decât 
durerile sufleteşti. In viziunea lui Marcuse, hedonismul este 
un protest împotriva „universalului autonomizat", protest 
ilustrat mai ales prin învăţătura cirenaicului Theodor, care 
considera că înţeleptul nu trebuie să-şi sacrifice viaţa pen¬ 
tru patrie şi nici să-şi risipească ştiinţa în folosul proştilor. 
In pofida neadevărului său, la care mă voi referi mai de¬ 
parte, „hedonismul a menţinut în mod ferm revendicarea 
fericirii împotriva oricărei idealizări a nefericirii" 34 . 

Deşi între cirenaici şi epicureici există deosebiri impor¬ 
tante, ambelor şcoli le este comună atitudinea necritică faţă 
de necesităţile senzoriale din a căror satisfacere derivă plă¬ 
cerea şi, implicit, fericirea. Cirenaicilor, care reprezintă va¬ 
rianta radicală a hedonismului şi care susţineau că plăce¬ 
rea particulară e scopul urmărit de om, că suma plăcerilor 
particulare dă conţinut fericirii, că diferenţa dintre plăceri 
nu are nici o importanţă şi că evaluarea morală a plăceri¬ 
lor nu derivă din natura lor, ci din convenţie, Marcuse le 
reproşează în primul rând incapacitatea de a distinge în¬ 
tre interesele şi necesităţile adevărate şi interesele şi nece¬ 
sităţile false. Nevoile umane nu sunt supuse examenului 
critic din perspectiva adevărului, ci considerate ca fiind va¬ 
loroase aşa cum sunt. însă necesităţile umane conţin în ele, 
înaintea satisfacerii, strivirea, refularea, neadevărul carac- 

teristice momentului istoric respectiv, particularităţi care-şi 
pun amprenta asupra satisfacerii şi plăcerii însoţitoare. Plă¬ 
cerea în sine nu poate constitui criteriul adevărului şi fal¬ 
sului, deşi falsitatea unei plăceri nu-i anulează realitatea 
psihică, aşa cum falsitatea unei reprezentări nu-i anulează 
realitatea. 

Incapacitatea hedonismului de a aplica plăcerii şi ferici¬ 
rii criteriul adevărului nu este, pentru reprezentantul Şco¬ 
lii de la Frankfurt, o eroare logică sau epistemologică, ci o 
inevitabilă limită istorică, expresia spirituală a unei organi¬ 
zări sociale definită de penurie şi de distribuirea inechita¬ 
bilă a penuriei. într-o astfel de societate (cea antică), mun¬ 
ca şi fericirea se opun ireconciliabil, ţinând de moduri de 
existenţă diferite — sclavi şi oameni liberi. Caracterul par¬ 
ticular şi subiectiv al fericirii în concepţia hedonistă, limi¬ 
tarea fericirii doar la consum, ar exprima ruptura dintre 
consum şi producţie în societatea antică. De aceea, dimen¬ 
siunea viabilă a hedonismului nu poate fi valorificată 
printr-o nouă filosofie, ci doar în condiţiile în care organi¬ 
zarea socială se va ghida după un alt principiu, în termenii 
din Eros şi civilizaţie, celebra lucrare ulterioară a lui Marcu- 
se, după un principiu nonrepresiv al realităţii, diferit de 
„principiul randamentului". 

Nu numai în privinţa subiectului plăcerii se arată hedo¬ 
nismul necritic, ci şi în planul obiectului. Ca şi nevoile su¬ 
biectului, obiectul este dat, situându-se dincolo de adevăr 
şi fals. Natura obiectului generator de satisfacere şi plăce¬ 
re capătă o importanţă deosebită în societatea de consum, 
care produce bunuri nu numai pentru satisfacerea nevoi¬ 
lor existente, ci şi pentru a da naştere unor noi necesităţi, 
care să stimuleze consumul, ceea ce conduce la formarea 
unui adevărat „cerc virtuos" din punct de vedere al 
funcţionării sale, dar nu şi din perspectiva individului. 
Aşadar, sentimentul de plăcere însoţeşte şi satisfacerea 
unor nevoi create artificial prin obiecte noi, satisfacere care 

nu îmbogăţeşte individul, ci dimpotrivă, îl sărăceşte, aser- 
vindu-1 sistemului. 

Dacă hedonismul cirenaic, care nu diferenţiază plăceri¬ 
le, nefiind interesat de natura necesităţilor şi a obiectelor, 
ar putea fi echivalat cu acţiunea principiului plăcerii în for¬ 
ma sa genuină, hedonismul epicureic, în cazul căruia înre¬ 
gistrăm încercarea de a aborda selectiv plăcerile, ar putea 
fi considerat un corespondent al principiului realităţii, care 
reprezintă forma modificată a principiului plăcerii. Deşi 
menţine ideea că plăcerea este bunul suprem, epicureismul 
operează o diferenţiere a plăcerilor, care urmează a fi rea¬ 
lizată prin intervenţia raţiunii, din perspectiva consecinţe¬ 
lor acestora. Plăcerile care conduc la consecinţe neplăcute 
sunt evitate, fiind preferate acele plăceri care nu intră în 
conflict cu regulile ordinii stabilite. Acesta e singurul sens 
în care plăcerea este confruntată cu problema adevărului, 
sens care are o relevanţă practică, urmărind evitarea dure¬ 
rii (legată de conflict) şi asigurarea durabilităţii plăcerii. De 
aici denumirea de hedonism negativ. 

Problema adevărului plăcerii şi a obiectivitătii fericirii a 
reprezentat o preocupare constantă a orientărilor raţiona¬ 
liste, subliniază Marcuse. Acestea au insistat asupra dimen¬ 
siunii spirituale a omului, singura care poate constitui fun¬ 
damentul unei lumi umane comune care să depăşească 
singularitatea indivizilor izolaţi. Doar legile raţiunii, iden¬ 
tice la toţi oamenii, pot asigura agregarea durabilă a indi¬ 
vizilor. Dacă fericirea constă în satisfacerea tuturor necesi¬ 
tăţilor umane, atunci raţionalismul respinge pe bună 
dreptate caracterul particular şi subiectiv al principiului he¬ 
donismului în numele socialităţii care impune depăşirea în¬ 
singurării indivizilor, falsificare a relaţiilor umane. Raţio¬ 
nalismul pledează pentru obiectivitatea fericirii şi pentru 
considerarea plăcerii din perspectiva adevărului. De aseme¬ 
nea, un alt merit al raţionalismului (german) ar fi teoretiza¬ 
rea legăturii necesare dintre libertate şi fericire. In filosofia 

modernă, hedonismul a fost combătut tocmai pe baza prin¬ 
cipiului libertăţii. Astfel Kant a respins principiul plăcerii 
ca fiind contingent, opus autonomiei persoanei. La Fichte 
plăcerea e ceva involuntar, pentru că depinde de coinciden¬ 
ţa dintre lumea exterioară şi cerinţele individului, care de¬ 
păşeşte puterile subiectului. 

Tot atât de unilateral ca hedonismul, raţionalismul sa¬ 
crifică satisfacerea dorinţelor şi trebuinţelor senzoriale, că¬ 
rora le asociază reputaţia proastă a nonapartenenţei la 
uman. Morala raţionalistă admite doar satisfacerea tre¬ 
buinţelor fiziologice minime, condiţie a supravieţuirii su¬ 
biectului raţional, plăcerea ca mijloc pentru atingerea al¬ 
tor scopuri. Atitudinea raţionalismului modern faţă de 
plăcerea sexuală este extrem de semnificativă în acest sens. 
Marcuse îl citează pe Spinoza, care afirma că „trebuie să 
te dedai plăcerii doar în măsura în care menţinerea sănă¬ 
tăţii cere acest lucru", pe Leibniz, pentru care plăcerea 
simţurilor este doar hrană, leac, întăritor, precum şi pe Fic¬ 
hte, care vede în procreere scopul plăcerii sexuale şi con¬ 
sideră că utilizarea facultăţilor de zămislire doar pentru 
plăcere defineşte desfrâul. încercarea lui Plafon sau Aris- 
totel de a reuni raţiunea şi plăcerea prin afirmaţia că exer¬ 
citarea raţiunii trebuie să procure plăcerea supremă, deoa¬ 
rece raţiunea e cea mai înaltă facultate a omului, s-a do¬ 
vedit infructuoasă. 

Din perspectiva teoriei critice, dihotomia hedonism-ra- 
ţionalism este expresia unei situaţii istorice, aşa încât ea 
poate fi depăşită doar pe terenul realităţii sociale şi nu în 
plan filosofic. Forma raţională a societăţii, ale cărei posibi¬ 
lităţi lucrările mai târzii ale lui Marcuse le decelează în so¬ 
cietatea occidentală contemporană, se va baza pe principiul 
satisfacerii trebuinţelor indivizilor, ceea ce face dreptate re¬ 
vendicărilor hedonismului. în acelaşi timp, funcţionarea so¬ 
cială după un principiu nerepresiv va permite aproximarea 
obiectivitătii fericirii şi a adevărului plăcerii. 

2.1. Locul psihanalizei 

Spre deosebire de cea de a doua teorie despre instincte, 
care are, aşa cum cititorul poate constata într-unul din sub¬ 
capitolele următoare, un evident şi declarat caracter filoso¬ 
fic, teoria despre sexualitatea infantilă are mai curând un 
caracter ştiinţific. Finalitatea sa nu este de a postula că di¬ 
mensiunea senzorial-apetitivă reprezintă singură esenţa 
omului, ceea ce atrage după sine drept consecinţă practică 
ideea că sursa fericirii este plăcerea, asemenea hedonismu¬ 
lui filosofic, ci de a demonstra, pe baza unei acumulări de 
fapte incontestabile, ponderea şi semnificaţia deosebite pe 
care le are plăcerea în economia psihicului uman. în timp 
ce filosofia hedonistă pleacă de la o opţiune care-i înteme¬ 
iază postulatele prime, psihanaliza, asemeni ştiinţei, por¬ 
neşte de la faptele clinice pe care le coroborează cu faptele 
culese de sexologie. Dacă în filosofie ideea că omul este o 
fiinţă a plăcerii se află la început de drum şi nu are nevoie 
de nici o demonstraţie, în psihanaliză aceeaşi idee apare 
drept concluzia unei cercetări. Acest fapt explică şi contras¬ 
tul între sărăcia informaţiilor pe care le oferă filosofia he¬ 
donistă despre plăcere şi bogăţia dezvoltărilor freudiene pe 
aceeaşi temă. Nu numai că reprezentanţii hedonismului nu 
aveau instrumentele de cunoaştere pentru a oferi o teorie 
bogat articulată despre plăcere, dar ei nici nu aveau nevo¬ 
ie de aşa ceva în măsura în care, ca demers filosofic tradi¬ 
ţional, gândirea lor pleacă de la o idee preconcepută. 

Existenţa în domeniul sexualităţii a unei plăceri mijloc, 
subordonate unui scop suprapersonal (reproducerera) şi a 
unei plăceri scop în sine ( produsă de tendinţele parţiale şi 
zonele erogene ale sexualităţii infantile), varietatea surse¬ 
lor din care se constituie sexualitatea infantilă, contingen¬ 
ţa obiectului şi plasticitatea instinctului sexual, toate aces¬ 
tea nu puteau fi descoperite de un demers de tip filosofic, 
fatalmente globalizator şi superficial, ci doar de o investi- 

gaţie de tip ştiinţific, care ia ca punct de plecare faptele şi 
nu opţiuni axiologice concretizate ideatic. 

Deosebirea dintre hedonismul filosofic şi hedonismul 
psihanalizei poate fi urmărită şi în domeniul practic. în 
timp ce filosofia hedonistă nu ezită să recomande plăcerea 
ca unicul scop al acţiunii umane, aducător de fericire, psih¬ 
analiza, ca demers de tip ştiinţific, nonnormativ, se mulţu¬ 
meşte să descrie urmările dezastruoase pentru sănătatea 
psihică ale privării de plăcere. Aşa cum practicantul psih¬ 
analizei nu-i recomandă pacientului său cum să utilizeze 
energia eliberată de terapie, teoreticianul psihanalizei, deşi 
deţine, în baza experienţei clinice, cunoştinţe despre con¬ 
secinţele sărăciei satisfacţiei senzoriale, nu le converteşte 
în exortaţie — „pentru a fi sănătoşi şi fericiţi trebuie să acu¬ 
mulaţi o cantitate suficientă de plăcere!" —, ci se limitea¬ 
ză la un demers descriptiv şi explicativ referitor la forme¬ 
le alienării prin privare de plăcere. Această atitudine este 
paradigmatic ilustrată de lucrarea lui Freud Disconfort în 
cultură. 


3. Freud — critic al culturii 

Deşi lucrarea amintită începe printr-o profesiune de cre¬ 
dinţă hedonistă — scopul vieţii umane este fericirea, scop 
care poate fi atins fie prin acumulare de plăcere, în spiritul 
filosofiei cirenaicilor, fie prin evitarea neplăcerii şi durerii, 
în spiritul filosofiei epicureicilor —, urmarea sa nu este 
recomandarea acţiunilor aducătoare de plăcere. în manie¬ 
ră ştiinţifică, Freud trece în revistă metodele pe care le fo¬ 
loseşte omul pentru a-şi atinge scopul, ceea ce funcţionea¬ 
ză şi ca o demonstraţie implicită a afirmaţiei iniţiale despre 
importanţa plăcerii, precum şi factorii care se împotrivesc 
fericirii. 

Dintre metodele individuale de atingere a fericirii prin 
obţinere de plăcere sau prin evitarea neplăcerii, atenţia în¬ 
temeietorului psihanalizei este reţinută mai întâi de intoxi¬ 
carea chimică. Introducerea în corp a anumitor substanţe 
artificiale — euforizantele — are un dublu efect: pe de o 
parte, ni se provoacă senzaţii nemijlocite de plăcere, pe de 
alta, simţurile noastre devin insensibile la durere. Reversul 
acţiunii unor asemenea substanţe ar fi, după Freud, faptul 
că „fac să se piardă inutil mari resurse energetice, care ar fi 
putut fi folosite pentru îmbunătăţirea destinului uman" 35 . 

Evitarea neplăcerii provocate de contrarierea dorinţelor 
noastre de către realitate poate fi obţinută prin influenţarea 
propriilor dorinţe, a instinctelor sau pulsiunilor din care se 
alimentează dorinţele. Dacă dorinţele sunt atenuate sau 
chiar mortificate, suferinţa se diminuează sau chiar dispa¬ 
re. O modalitate extremă, preferată în culturile orientale, 
este mortificarea pulsiunilor prin care se atinge fericirea ca 
absenţă a suferinţei. Omul occidental a optat pentru con¬ 
trolul pulsiunilor prin instanţele psihice purtătoare ale nor¬ 
melor sociale, ceea ce conduce doar la scăderea durerii şi 
suferinţei. Ambele căi presupun doar un câştig negativ şi o 
simultană reducere a posibilităţilor de obţinere a plăcerii 
sau chiar anularea lor. 

Sublimarea reprezintă o altă tehnică de apărare împotri¬ 
va suferinţei. Scopurile urmărite de instincte, în special de 
instinctul sexual, sunt înlocuite cu alte scopuri care să ab¬ 
soarbă libidoul, aşa încât să fie evitată frustrarea aducătoa¬ 
re de neplăcere sau suferinţă. Plăcerile muncii intelectuale, 
ştiinţifice sau artistice iau locul plăcerilor nemijlocit legate 
de scopurile sexuale. Ele evită frustrarea scopurilor sexua¬ 
le, dar intensitatea lor este mult mai scăzută decât a sexu¬ 
alităţii satisfăcute. Pe deasupra, o asemenea metodă are şi 
dezavantajul unei aplicări restrânse. Capacitatea de subli¬ 
mare este o trăsătură transmisă ereditar, pe care natura a 
împărtăşit-o cu zgârcenie. 

Procedeul religios se distinge prin radicalitatea cu care 
neagă realitatea cauzatoare de suferinţe. în ruperea de re¬ 
alitate constă nu numai forţa, ci şi slăbiciunea religiilor. Re¬ 
alitatea nu va sprijini în nici un fel realizarea plăsmuirilor 
„delirante" prin care este negată. Ca „deliruri în masă", re¬ 
ligiile nu vor fi recunoscute niciodată ca atare de către prac¬ 
ticanţii lor. 

Una din tehnicile cele mai eficiente de a obţine plăcere 
şi fericire este iubirea. Dispreţuind plăcerea negativă a evi¬ 
tării suferinţei, iubirea se angajează mai mult ca oricare altă 
metodă în realitate. Una din formele cele mai importante 
ale iubirii — iubirea sexuală — depinde de o persoană ex¬ 
terioară şi oferă una din cele mai puternice senzaţii de plă¬ 
cere şi fericire. Dezavantajele sunt proporţionale cu avan¬ 
tajele, căci suferinţa din iubire este printre cele mai dificil 
de suportat. 

Pentru Freud, ca adevărat reprezentant al mentalităţii 
secolului al XlX-lea sau al principiului randamentului, cum 
ar spune Marcuse, metoda colectivă a culturii este de pre¬ 
ferat oricăreia dintre metodele individuale: „Există însă şi 
o altă cale, mai bună, în care, ca membrii ai comunităţii 
umane, luăm în stăpânire natura cu ajutorul tehnicii con¬ 
duse de ştiinţă şi o supunem voinţei umane. Apoi toţi lu¬ 
crează pentru fericirea tuturor." 36 Din păcate şi în acest caz 
preţul plătit pentru plăcerea şi fericirea obţinute prin mo¬ 
dificarea realităţii în sensul nevoilor umane este considera¬ 
bil. Căci cultura este una din principalele surse ale neferi¬ 
cirii omului. 

înainte de a-1 seconda şi comenta pe Freud în inventa¬ 
rierea cauzelor de disconfort în cultură şi a variantelor 
sale, este necesar să precizez sensul atribuit culturii. Pre¬ 
cizarea este indispensabilă datorită confuziilor introduse 
de diferitele traduceri. Atât traducătorii francezi, cât şi cei 
englezi sau americani au redat univocul termen german 
„Kultur" prin „civilisation" (Malaise dans la civilisation) sau 

„civilization" (Civilization and Its Discontent), ceea ce, dată 
fiind distincţia dintre civilizaţie şi cultură în filosofia cul¬ 
turii interbelice, ar putea lăsa impresia că întemeietorul 
psihanalizei se referă preponderent sau chiar exclusiv la 
cultura materială. însă o asemenea perspectivă ar fi falsi¬ 
ficatoare, deoarece, în accepţia freudiană, cultura înglo¬ 
bează atât aspectul material, cât şi cel spiritual. Definiţia 
operantă în Disconfort în cultură are următorul enunţ: „Ne 
este suficient deci să repetăm că termenul «cultură» de¬ 
semnează întreaga sumă a activităţilor şi amenajărilor prin 
care viaţa noastră s-a îndepărtat de cea a strămoşilor 
noştri animali şi care servesc pentru două scopuri: apăra¬ 
rea omului împotriva naturii şi reglementarea relaţiilor 
dintre oameni." 37 

Deşi cultura este, în intenţionalitatea sa, o formă de a 
crea condiţiile pentru fericire, trei dintre sursele majore de 
nefericire — natura cu forţa sa copleşitoare, slăbiciunea şi 
fragilitatea fiinţei umane, relaţiile dintre oameni în familie, 
stat, societate — constituind obiective specifice ale amena¬ 
jărilor şi reglementărilor culturale, ea devine la rândul său 
cauză a nefericirii, poate cea mai importantă dintre ele. 
Ceea ce se câştigă în privinţa securităţii fizice şi psihice se 
pierde din punctul de vedere al plăcerii. Evitarea durerii şi 
a suferinţei devine principalul adversar al obţinerii de plă¬ 
cere, atât de importantă pentru asigurarea fericirii. „La ce 
ne foloseşte restrângerea mortalităţii infantile, se întreabă 
pe bună dreptate Freud, dacă tocmai ea ne obligă la cea mai 
severă abţinere în procreere, astfel încât per ansamblu, noi 
nu procreăm mai mulţi copii decât pe vremurile de dinain¬ 
tea dominaţiei igienei, în schimb a pus viaţa noastră sexu¬ 
ală în căsnicie sub condiţionări severe şi probabil a lucrat 
împotriva selecţiei naturale binevenite? Şi, în final, la ce ne 
foloseşte o viaţă lungă dacă ea este atât de grea, de săracă 
în bucurii şi plină de suferinţă, încât putem întâmpina 
moartea numai ca o scăpare?" 38 



304 


Filosofia inconştientului 


Acest paradox al culturii ar putea fi înţeles, crede Freud, 
dacă urmărim modul în care a luat naştere cultura. Asu- 
mându-şi, ca un savant autentic, insuficienţa propriilor cu¬ 
noştinţe în faţa unei probleme atât de dificile, medicul vie- 
nez avansează totuşi o ipoteză. Doi ar fi fost genitorii 
culturii umane: Eros şi Ananke. Familia primatelor s-a 
transformat în familie umană în momentul în care sexua¬ 
litatea şi-a pierdut caracterul sezonier şi a devenit perma¬ 
nentă. în felul acesta, masculul se ataşează de o anumită 
femelă, iar femelele, preocupate de binele progeniturii, ră¬ 
mân ataşate de masculii cei mai puternici. Pe de altă par¬ 
te, necesitatea exterioară presează în aceeaşi direcţie a creă¬ 
rii de grupuri umane tot mai numeroase, mult mai 
eficiente în lupta cu natura. „Viaţa comunitară era astfel 
dublu fundamentată: prin constrângerea la muncă pe care 
a creat-o necesitatea exterioară şi prin puterea iubirii care 
nu dorea să despartă bărbatul de obiectul său sexual, fe¬ 
meia de partea ruptă din ea, copilul. Eros şi Ananke au de¬ 
venit şi părinţii culturii omeneşti." 39 Succesul colaborării 
celor două forţe cosmice n-ar fi trebuit pus în discuţie. Fe¬ 
ricirea oamenilor părea asigurată. Şi totuşi, cultura, care a 
apărut ca un răspuns la dificila condiţie a omului, este con¬ 
siderată a fi una din cauzele principale ale nefericirii sale. 
Examinând mişcarea dezvoltării culturale, Freud o va de¬ 
talia. Contribuţia sa se bazează în primul rând pe experien¬ 
ţa de psihanalist al nevrozelor. 

Tocmai studierea nevrozelor, aflate în puternică ex¬ 
pansiune la sfârşitul secolului al XlX-lea şi începutul se¬ 
colului al XX-lea, într-o societate dominată de severa mo¬ 
rală victoriană, i-a permis lui Freud să constate că 
Ananke şi Eros nu colaborează atât de armonios şi că dis- 
funcţiile acestei colaborări constituie una din principale¬ 
le surse ale nefericirii omului. Cerinţele impuse de Anan¬ 
ke pot fi realizate doar prin mobilizarea celei mai mari 
părţi a energiei Erosului. 

3.1. Restrângerea plăcerii sexuale 

Parazitarea Erosului de către Ananke este exprimată de 
Freud printr-o comparaţie edificatoare: „cultura se compor¬ 
tă faţă de sexualitate ca un popor sau o pătură a unei po¬ 
pulaţii care a supus-o pe alta exploatării sale" 40 . O dată cu 
restrângerea vieţii sexuale se diminuează considerabil can¬ 
titatea de plăcere de care beneficiază omul cultural. Conse¬ 
cinţele pentru anumiţi indivizi sau pături sociale şi epoci 
istorice sunt dramatice. îmbolnăvirea nevrotică este una din 
cele mai evidente. 

în studiul „Vederile mele asupra rolului sexualităţii în 
etiologia nevrozelor", Freud propune cititorului să urmă¬ 
rească istoria concepţiei sale despre etiologia sexuală a ne¬ 
vrozelor pentru a se convinge de imparţialitatea acesteia: 
fiecare pas a fost făcut doar pe terenul solid al experienţei 
clinice. Fa rându-mi îl invit pe cititor să trecem în revistă 
împreună aceleaşi etape pentru a constata legătura dintre 
restrângerile plăcerii sexuale şi nevroză. 

Punctul de plecare al lui Freud îl constituie afecţiunea 
numită în epocă „neurastenie", termen prin care psihiatria 
(Beard, 1869) desemna „un sindrom de oboseală mintală şi 
fizică, apetit diminuat, iritabilitate, insomnie, concentrare 
deficitară şi cefalee, în absenţa unei boli anume" 41 . Freud 
preferă termenul de „nevroză actuală" căruia îi subsumea¬ 
ză „neurastenia propriu-zisă" şi „nevroza de angoasă". Am¬ 
bele au etiologia sexuală actuală, determinată de modalităţi 
de descărcare incompletă: în primul caz se poate înregistra 
o legătură constantă cu masturbarea, în al doilea caz, cu coi- 
tus interruptus sau „excitarea frustrantă". Fegătura cauzală 
este considerată de Freud a fi somatică şi nu psihică, meca¬ 
nismul formării simptomelor fiind de asemenea somatic — 
transformarea nemijlocită a excitaţiei în angoasă. 42 

De asemenea, „psihonevrozele" (isteria şi nevroza obse- 
sională) au o etiologie sexuală, însă de ordin psihic, asociată 

conflictelor din copilărie. în teoria seducţiei, cauza îmbol¬ 
năvirii isterice este o traumă psihică de ordin sexual sufe¬ 
rită în prima copilărie: un abuz sexual venit din partea unui 
adult. Cum pacienţii lui Freud erau în majoritate femei, ta¬ 
tăl sau substituţii paterni jucau rolul agresorului. „Fără a 
lua în considerare aceste traume sexuale ale copilăriei, scria 
Freud în lucrarea amintită, nu putem nici să explicăm simp- 
tomele, nici să împiedicăm revenirea lor" 43 . Conform aces¬ 
tei teorii, traumatismul se produce în doi timpi, separaţi de 
pubertate. Seducţia propriu-zisă, prin care subiectul „sufe¬ 
ră pasiv din partea altei persoane (cel mai adesea un adult), 
avansuri şi manevre sexuale" 44 , are loc în prima copilărie. 
Este un eveniment sexual presexual, pentru că organismul 
nu este pregătit pentru emoţia sexuală, lipsind condiţiile 
somatice ale excitaţiei. într-un al doilea timp, ulterior pu¬ 
bertăţii, un eveniment nonsexual activează, prin anumite 
trăsături, amintirea primului eveniment. Refularea, care va 
sta la baza simptomului, intervine pentru a apăra eul de 
afluxul de excitaţie endogenă provocat de amintire. 

Deşi atât concepţia despre nevroza actuală, cât şi teoria 
seducţiei vor fi ulterior abandonate de Freud, în ceea ce au 
esenţial din punctul de vedere al acestei cărţi, ele îşi păs¬ 
trează semnificaţia prin aceea că relevă importanţa sexua¬ 
lităţii pentru apariţia nevrozei. Abia ultima teorie etiologi¬ 
că formulată de Freud, cea care derivă nevroza din 
reprimarea sexualităţii infantile, pune în lumină importan¬ 
ţa plăcerii sexuale pentru sănătatea mentală, valenţa pato¬ 
genă a conflictului dintre cultură şi natură. 

Cea mai dureroasă restricţie impusă sexualităţii de că¬ 
tre cultură este interzicerea incestului. Freud nu face eco¬ 
nomie de cuvinte inconfundabil acuzatoare, numind-o 
„cea mai izbitoare mutilare prin care a trecut viaţa amo¬ 
roasă de-a lungul timpului" 45 . Relativizarea introdusă de 
„poate", care precedă citatul, nu-i atenuează decât în mică 
măsură atitudinea. Frustrarea tendinţei naturale marchea- 

ză întreaga viaţă a omului într-un mod pe care doar psih¬ 
analistul îl poate dezvălui. Bariera incestului impune ca 
primul obiect al iubirii (părintele de sex opus) să fie pier¬ 
dut pentru totdeauna. De aici decurg două consecinţe im¬ 
portante pentru fericirea pe care omul o aşteaptă de la via¬ 
ţa amoroasă: pe de o parte, toate alegerile de obiect ulte¬ 
rioare vor încerca fără succes să recupereze obiectul pri¬ 
mei alegeri, ceea ce ar explica inconstanţa alegerilor de 
obiect ale adultului; pe de altă parte, noile alegeri de 
obiect, care rămân simple surogate, vor fi însoţite perma¬ 
nent de o stare de insatisfacţie. 

Dar viaţa genitală a adultului e împovărată şi de alte re¬ 
stricţii. Ea este închisă în cadrul monogamiei, ceea ce im¬ 
pune utilizarea unui singur partener pentru obţinerea sa¬ 
tisfacţiei. In plus, partenerul nu poate fi decât o persoană 
de sex opus, în nici un caz o persoană de acelaşi sex. In faţa 
acestei situaţii, Freud îşi abandonează din nou imparţiali¬ 
tatea de om de ştiinţă şi alunecă spre judecăţi de valoare 
acuzatoare. Ca şi interzicerea activităţilor sexuale pregeni- 
tale (perversiunile), monogamia şi condamnarea homose¬ 
xualităţii impun o viaţă sexuală „uniformă", adevărată sur¬ 
să de nefericire pentru aceia care, în virtutea eredităţii sau 
a vicisitudinilor istoriei personale, nu o pot practica. Aceste 
cerinţe ale moralei sexuale curente reprezintă o „nedrepta¬ 
te severă". 

Tot din interdicţia incestului provine şi o altă disfunc- 
ţie provocatoare de suferinţe — impotenţa masculină. Ex¬ 
primată într-o manieră foarte generală, cauza psihică este 
o fixaţie incestuoasă nedepăşită faţă de mamă sau soră. în 
detaliu, lucrurile stau, de obicei, în felul următor: curentu¬ 
lui tandru al ataşamentului băiatului faţă de mamă, care 
se formează în legătură cu îngrijirile pe care acesta le pri¬ 
meşte în copilărie, i se adaugă treptat elemente senzuale, 
mascate de primul aspect. La pubertate, când curentul sen¬ 
zual devine mai puternic şi direct, vechea alegere de obiect 

incestuoasă este reactivată. Datorită barierei incestului in¬ 
terpusă între timp, ea devine însă inaccesibilă, iar tânărul 
bărbat se orientează spre femei din afara cercului familial, 
în cazurile normale, atât curentul tandru, cât şi curentul 
senzual se reorientează spre alte femei. în cazurile de im¬ 
potenţă gravă sau absolută, curentul senzual rămâne ata¬ 
şat de fantasme incestuoase inconştiente. în cazurile de im¬ 
potenţă relativă, curentul tandru şi curentul senzual nu 
coincid. Acolo unde individul respectiv iubeşte, el nu poa¬ 
te dori senzual, şi invers. Cauza constă în fixaţia incon¬ 
ştientă a curentului tandru faţă de mamă, care devine tabu 
din punct de vedere sexual din momentul declinului com¬ 
plexului Oedip. 46 

Cultura interzice, de asemenea, prin intermediul mora¬ 
lei sexuale, toate componentele parţiale pregenitale, con- 
damnându-le în bloc sub eticheta de perversiuni. Sub aceas¬ 
tă incidenţă cad autoerotismul, voyerismul, exhibiţionis¬ 
mul, sadismul, masochismul, coprofilia etc., atunci când de¬ 
vin mod constant de satisfacere sexuală, substituindu-se sa¬ 
tisfacţiei genitale. Ceea ce interzice cultura occidentală este 
de fapt orice plăcere sexuală nesubordonată reproducerii. 
Tendinţele parţiale amintite sunt reprimate, blocate, ceea ce 
produce nevrotismul (nevroza este negativul perversiunii), 
sau sunt utilizate în alte scopuri, nonsexuale, înalt valori¬ 
zate cultural (munca). 

Datorită acestor numeroase şi importante restricţii, via¬ 
ţa sexuală a omului este grav vătămată şi marginalizată, 
asemeni „părului şi danturii", pierzându-şi locul de frunte 
printre sursele de plăcere şi fericire ale omului. în faţa aces¬ 
tei situaţii dezastruoase, Freud abandonează din nou deta¬ 
şarea şi poziţia descriptiv-explicativă a omului de ştiinţă şi 
formulează, ce-i drept cu reţinere, ideea normativă că re¬ 
ducerea restricţiilor impuse de către cultură sexualităţii „ar 
însemna o întoarcere la posibilităţile de fericire". 

3.2. Reprimarea agresivităţii ca sursă de neplăcere 

Faptul istoric, din care s-a născut psihanaliza, că nevro¬ 
zele păturii mijlocii din Viena sfârşitului de secol XIX şi în¬ 
ceput de secol XX aveau o etiologie sexuală, l-a determinat 
pe Freud să neglijeze importanţa agresivităţii în teoria ne¬ 
vrozelor şi concepţia antropologică. în „Disconfort în cul¬ 
tură" (1930), intr-un moment de retrospectivă, întemeieto¬ 
rul psihanalizei admite cu sinceritate unilateralitatea sa: 
„Recunosc că în sadism şi masochism au fost mereu în faţa 
noastră manifestările strâns legate cu erotica ale pulsiunii 
distructive orientate spre exterior sau interior, dar nu mai 
înţeleg cum am putut să trecem cu vederea şi să neglijăm 
ubicuitatea agresiunii şi distrugerii ne-erotice, să nu le acor¬ 
dăm cuvenita poziţie în interpretarea vieţii. îmi amintesc 
de propria mea apărare atunci când am dat prima oară 
peste ideea pulsiunii distructive în literatura psihanalitică 
şi cât de mult a durat până am devenit receptiv la ea." 47 
Deşi reconsiderarea importanţei agresivităţii şi distructivi- 
tăţii în cea de-a doua teorie despre pulsiuni, ridicarea ei la 
rang de instinct autonom, nu a condus la înlocuirea sexu¬ 
alităţii cu agresivitatea în teoria nevrozelor, ca principal fac¬ 
tor etiologic, viziunea despre om şi cultură s-a modificat 
radical. 

Dacă agresivitatea şi distructivitatea sunt mai mult decât 
reacţii la frustrare, puse în slujba eului, dacă ele reprezintă 
expresii ale unui instinct de sine stătător al cărui scop este 
distrugerea vieţii, revenirea la stadiul anorganic, atunci Ero- 
sul se transformă în principalul aliat al culturii, în timp ce 
inamicul cel mai important îl constituie Thanatosul. Erosul, 
care absoarbe ca pe un conflict regional înfruntarea dintre 
principiul plăcerii şi principiul realităţii, uneşte indivizii în 
unităţi tot mai cuprinzătoare (familiile, triburile, naţiunea, 
umanitatea), susţinând în mod esenţial opera culturii, agre¬ 
sivitatea li se împotriveşte alimentând „duşmănia unuia faţă 

de celălalt şi a tuturor împotriva unuia singur". Sensul cul¬ 
turii, clădită cu ajutorul lui Ananke şi al Erosului devine lim¬ 
pede pentru Freud. El este lupta pentru viaţă. 

Mijloacele folosite de cultură pentru a combate cel mai 
periculos adversar diferă de cele utilizate pentru îngrădi¬ 
rea sexualităţii asociale: „dacă o înclinaţie pulsională trece 
prin refulare, părţile sale libidinale se transformă în simp- 
tome, componentele sale agresive în sentiment de culpabi¬ 
litate" 48 . Deşi nevroza provocată prin restrângerea plăcerii 
sexuale e considerată de Freud o disfuncţie majoră de sor¬ 
ginte culturală, nocivitatea reprimării sexualităţii pentru 
sentimentul de fericire păleşte în faţa consecinţelor repri¬ 
mării agresivităţii. Exacerbat în nevroză, sentimentul de 
culpabilitate, deşi atenuat la persoanele „normale", devine 
principalul rău al omului cultural. Adesea insidioasă, ca 
sentiment de vinovăţie inconştient, culpabilitatea face im¬ 
posibilă fericirea. Virulenţa sa deosebită derivă din situaţia 
paradoxală că nu doar comportamentul condamnat cultu¬ 
ral trezeşte vinovăţia; simpla intenţie „rea" are acelaşi efect. 
Mai mult, cu cât o persoană este mai conformă la nivelul 
comportamentului cu normele morale, cu atât sentimentul 
său de culpabilitate, provocat de intenţiile nerealizate, va fi 
mai puternic, şi, consecutiv, tensiunea internă, generatoare 
de nefericire, mai mare. 

Această uluitoare performanţă culturală şi, totodată, 
contraperformanţă din perspectiva fericirii este rezultatul 
relaţiei cu autoritatea în primii ani de viaţă în cadrul fami¬ 
liei. Deoarece eul individului nu are aceeaşi unitate de mă¬ 
sură cu societatea (reprezentată de familie) în ce priveşte 
binele şi răul, acesta din urmă putând să-i fie uneori priel¬ 
nic şi deci dezirabil, valorile culturale se interiorizează da¬ 
torită intervenţiei autorităţii parentale. Dependent şi nea¬ 
jutorat, copilul mic se teme de pierderea iubirii părinţilor, 
pierdere care se manifestă în modul cel mai nemijlocit sub 
forma pedepsei. Iniţial, ceea ce este rău coincide cu ceea ce 

conduce la pierderea iubirii. Conformitatea cu cerinţele au¬ 
torităţii exterioare aduce liniştea interioară, în timp ce aba¬ 
terea de la aceste cerinţe dă naştere vinovăţiei şi pedepsei, 
care o anulează. 

Interiorizarea autorităţii sub forma supraeului dă naşte¬ 
re situaţiei că nu doar fapta rea, ci şi intenţia rea produce 
vinovăţie. Supraeul veghează în interiorul personalităţii, 
aşa cum veghează trupele de ocupaţie intr-un oraş cucerit. 
Faţă de supraeu, renunţarea pulsională nu are un rol elibe¬ 
rator, pentru că dorinţa prohibită (sexuală sau agresivă) 
nu-i poate fi ascunsă. „In ciuda renunţării pulsionale reu¬ 
şite, ia naştere un sentiment de vinovăţie şi acesta este un 
mare inconvenient economic al instanţei supraeului. Re¬ 
nunţarea pulsională nu mai are o acţiune pe deplin elibe¬ 
ratoare, comportarea virtuoasă nu va mai fi răsplătită prin 
asigurarea iubirii; a fost schimbată o nenorocire exterioară 
ameninţătoare — pierderea iubirii şi pedeapsa din partea 
autorităţii externe — pentru o nefericire internă îndelunga¬ 
tă, încordarea conştiinţei vinovăţiei." 49 

In ceea ce priveşte realizarea amintitei interiorizări, agre¬ 
sivitatea joacă un rol esenţial. Frustrările pulsionale impu¬ 
se de autoritate copilului generează în aceasta o agresivita¬ 
te pe măsura frustrării pe care nu o poate, de asemenea, 
manifesta. Aflat într-o situaţie fără ieşire, copilul se va iden¬ 
tifica cu agresorul, va prelua în sine autoritatea, ca autori¬ 
tate internă, supraeul devine posesorul agresivităţii care ar 
fi trebuit descărcată în exterior şi care în noua situaţie va fi 
orientată spre eu. Ulterior cristalizării supraeului, procesul 
se va repeta: cantitatea de agresivitate pe care eul ar dori 
să o îndrepte spre obiecte externe, dar se loveşte de barie¬ 
re insurmontabile, este înmagazinată de supraeu şi reorien- 
tată spre eu. „Dacă se întâmplă intr-adevăr aşa, avem voie 
intr-adevăr să susţinem că la început conştiinţa morală a 
luat naştere prin reprimarea unei agresiuni şi se întăreşte 
apoi prin noi reprimări." 50 

3.3. Critică şi conformism 

Puţini sunt gânditorii care pot sta alături de Freud în ce 
priveşte virulenţa şi profunzimea criticii la care supune cul¬ 
tura. Dintre filosofi, doar Nietzsche pune în discuţie cultu¬ 
ra (modernităţii) cu intenţii şi mijloace asemănătoare. însă, 
în timp ce întemeietorul psihanalizei este preocupat de dis- 
funcţiile psihice provocate de cultură în fiecare individ, pre¬ 
cum şi în colectivităţi — în „Disconfort în cultură", Freud 
vorbeşte şi de „epoci nevrotice" — filosoful german atrage 
atenţia asupra consecinţelor devitalizante ale influenţelor 
culturii represive. Ambii depăşesc sfera evidenţelor avan¬ 
sând spre zonele cele mai obscure ale existenţei umane. 
Pentru Freud, fericirea este amendată mai ales la nivel su¬ 
bliminal, atât în ce priveşte restrângerea plăcerii sexuale, 
cât şi a plăcerii produse de agresivitate, aşa cum cititorul a 
putut constata în subcapitolele anterioare. 

Tot atât de surprinzătoare ca dezvăluirile subtilelor mo¬ 
dalităţi de represiune a vieţii pulsionale este atitudinea lui 
Freud faţă de propriile descoperiri. Deşi progresul cultural 
apare, în lumina psihanalizei, ca o continuă escaladare a re¬ 
presiunii instinctelor, Freud acceptă această represiune ca 
pe un rău necesar, ca pe un preţ inevitabil plătit pentru bi¬ 
nefacerile culturii. Paradigmatic în acest sens poate fi con¬ 
siderat un pasaj din „Disconfort în cultură", în care Freud 
justifică interdicţia sexualităţii infantile ca singurul mijloc 
pentru „stăvilirea poftelor sexuale ale adultului". Dacă pre¬ 
misele controlului sexualităţii nu sunt puse încă din copi¬ 
lărie, orice acţiune coercitivă ulterioară devine lipsită de 
şanse. în formularea lui Marcuse „ideea imposibilităţii unei 
civilizaţii non-represive constituie o piatră unghiulară a te¬ 
oriei freudiene" 51 . 

Desigur, ne putem întreba, stimate cititorule, dacă nu 
cumva conformismul lui Freud este doar o modalitate de a 
atenua gravitatea afirmaţiilor prin care cultura este contes- 

tată. Chiar dacă lucrurile ar sta în acest mod, remarca de 
mai sus a lui Herbert Marcuse îşi păstrează întreaga vala¬ 
bilitate în sensul că niciodată Freud nu a gândit posibilita¬ 
tea unei organizări sociale nerepresive. Timidele şi rarele 
încercări de a transcende discursul descriptiv şi explicativ 
spre un discurs normativ nu depăşesc vagul unor recoman¬ 
dări de principiu. în Eros şi civilizaţie, Marcuse apreciază că 
eroarea lui Freud de a considera principiul realităţii repre¬ 
sive ca fiind dat odată pentru totdeauna provine din lipsa 
perspectivei istorice. Spre deosebire de animal, la om rea¬ 
litatea externă este o lume istorică. Freud a scăpat din ve¬ 
dere tocmai acest aspect, lăsând impresia că şi pentru om 
realitatea externă este o realitate biologică, lipsită de isto¬ 
rie. Reprezentantul şcolii de la Frankfurt îi găseşte totuşi 
scuze întemeietorului psihanalizei în aceea că întreaga is¬ 
torie care îi era cunoscută avea la bază un principiu repre¬ 
siv al realităţii: „tocmai pentru că întreaga civilizaţie nu a 
fost decât dominaţie organizată, dezvoltarea istorică pri¬ 
meşte demnitatea şi necesitatea unei dezvoltări biologice 
universale". 52 

Iată de ce Freud nu a putut niciodată gândi că relaţiile 
libidinale libere sunt compatibile cu relaţiile de muncă, 
acestea din urmă neputându-se edifica decât prin raptul de 
energie libidinală, că edificiul social se poate menţine şi în 
condiţiile satisfacerii libidinale depline. în reformularea lui 
Marcuse, concepţia freudiană ar suna în felul următor: 
„Oricât de bogată ar fi, civilizaţia depinde de munca regu¬ 
lată şi metodică şi astfel de întârzierea neplăcută a satisfa¬ 
cerii. întrucât instinctele primare se răzvrătesc «de la natu¬ 
ră» împotriva unei astfel de întârzieri, modificarea lor 
represivă rămâne, aşadar, o necesitate pentru orice civiliza¬ 
ţie." 53 Iată de ce Freud admite, nu fără tristeţe, că „fericirea 
nu este o valoare culturală". 

3.4. Este posibil un principiu nerepresiv al realităţii? 

O altă parafrază marcusiană 

Aşa cum lui Freud i-a fost cu neputinţă să gândească un 
pricipiu nerepresiv al realităţii, deoarece formele de socie¬ 
tate care îi erau cunoscute nu prezentau nici un indiciu al 
eliberării, şansa lui Marcuse a fost de a beneficia, alături de 
solida cultură sociologică şi filosofică, de o epocă de majo¬ 
re schimbări. Zorii societăţii de consum sunt caracterizaţi 
de fenomene care semnifică în mod inconfundabil posibi¬ 
litatea eliberării instinctelor. Cel mai important pare a fi în¬ 
vingerea „penuriei". Pentru prima dată în istorie, bunurile 
necesare subzistenţei tuturor membrilor societăţii pot fi asi¬ 
gurate printr-un cuantum mai mic de muncă, permiţând 
eliberarea cel puţin parţială a timpului de muncă. Existen¬ 
ţa nu mai trebuie să se suprapună cu munca şi corespun- 
zătoarea sublimare represivă a libidoului. Tendinţa de in¬ 
versare a raportului de forţe dintre timpul de muncă şi tim¬ 
pul liber anunţă modificarea sistemului de valori. 

Un alt fenomen de o noutate istorică absolută este pă¬ 
trunderea sexualităţii în zone altădată inaccesibile, cum ar 
fi publicitatea şi viaţa politică. Reclamele economice sau 
politice, precum şi campaniile electorale nu ezită astăzi să 
apeleze la mijloace indirect sau direct sexuale, ceea ce in¬ 
dică tendinţa de desublimare a sexualităţii. Este însă, după 
Marcuse, o desublimare controlată, care nu ameninţă încă 
fundamentele ordinii stabilite, dar care vorbeşte despre 
posibilităţile societăţii de consum de a tolera eliberarea se¬ 
xualităţii. 

în aceste condiţii, observatorul atent al fenomenelor so¬ 
ciale care este Herbert Marcuse are posibilitatea de a con¬ 
stata că principiul represiv al realităţii, pe care Freud îl con¬ 
sidera etern, reprezintă doar o formă istorică şi anume 
„principiul randamentului", forma corespunzătoare unei 
societăţi dominate de penurie şi de distribuirea inechitabilă 

a penuriei, unde reprimarea sexualităţii sub forma subli¬ 
mării represive, a canalizării forţate a libidoului spre mun¬ 
că, a interzicerii sexualităţii infantile şi a sanctificării sexu¬ 
alităţii genitale legate de reproducere în cadrul familiei 
monogame, este inevitabilă. Iar dacă principiul randamen¬ 
tului, cu valorile pe care le fundamentează, ţin de trecut, 
putem gândi, trebuie să gândim şi chiar avem premisele 
pentru a gândi un principiu nerepresiv al realităţii. 

Chiar dacă premisele sociale pentru a gândi un princi¬ 
piu nerepresiv al realităţii există, s-ar părea că demersul este 
îngreunat de dificultăţi subiective, căci principiul randa¬ 
mentului a modificat nu numai structura instinctelor, ci şi 
structura gândirii. Filosofia dominantă în cultura occiden¬ 
tală — filosofia raţionalistă — exprima, prin principiul său 
ontologic (fiinţa este logosul), precum şi prin teoria cunoaş¬ 
terii, trăsăturile esenţiale ale principiului randamentului. 
Atât ca subiect cognitiv, cât şi ca subiect acţionai, eul se 
opune obiectului (naturii) pe care trebuie să-l învingă, do¬ 
mine şi exploateze. Marcuse îl citează pe Max Scheler care 
constata în anii '20 ai secolului trecut că primum movens al 
omului modern îl constituie, în relaţia cu existenţa, tendin¬ 
ţa de dominaţie asupra naturii, exercitată prin muncă. Din¬ 
colo de semnificaţiile originare ale logosului în filosofia eli¬ 
nă, raţiunea capătă tot mai mult, pe parcursul dezvoltării 
culturii occidentale, trăsăturile principiului randamentului: 
logosul devine „raţiune ordonatoare, clasificatoare, stăpâ- 
nitoare" 54 . 

Logosul devine logică a dominaţiei nu numai în raport 
cu lumea exterioară, ci şi cu lumea internă. Facultăţile, mai 
curând receptive decât productive, care tind spre satisface¬ 
re şi nu spre transcendere, sunt devalorizate. „Ele apar sub 
forma iraţionalului ce trebuie cucerit şi stăpânit pentru a 
servi progresul raţiunii." 55 De aceea, tocmai aici în impe¬ 
riul iraţionalului, în facultăţile şi conţinuturile repudiate de 
raţionalism trebuie căutate mijloacele de a gândi un nou 

principiu al realităţii, nerepresiv. Doar în imaginar, în fan¬ 
tasmele care exprimă inconştientul putem regăsi amintirea 
nealterată a satisfacerii instinctuale depline. Memoria, 
amintirea nu au doar valoarea terapeutică pe care o confe¬ 
ră recuperarea trecutului, transformarea vechilor conflicte 
inconştiente în conflicte conştiente ale eului matur; ele au 
şi o valoare prospectivă în măsura în care noile condiţii so¬ 
ciale permit o adevărată întoarcere existenţială a refulatu¬ 
lui. Nemaifiind necesară social, represiunea instinctuală 
specifică principiului randamentului poate fi îndepărtată 
deopotrivă din lumea exterioară şi din lumea interioară 
prin apelul la fantasmă, expresia cea mai fidelă a incon¬ 
ştientului. „Fantasma vorbeşte limbajul plăcerii, al libertă¬ 
ţii faţă de reprimare, al dorinţei şi satisfacţiei neinhibate." 56 

Valoarea de adevăr a fantasmei constă în „marele refuz", 
în refuzul de a uita ce poate fi pentru că a mai fost o dată. 
Trecutul şi viitorul comunică în fantasmă şi poate acesta 
este motivul pentru care principiul realităţii exilează fan¬ 
tasma în domeniul utopiei. Deoarece sexualitatea reprezin¬ 
tă expresia principală a principului plăcerii, ceea ce o trans¬ 
formă în pulsiunea cea mai reprimată în cultură, fantasma 
are o legătură privilegiată cu sexualitatea. Fantasma tinde 
„către o realitate erotică, în care instinctele vieţii şi-ar găsi 
împlinirea fără reprimare. Acesta e conţinutul unic al pro¬ 
cesului de fantasmare în opoziţia sa faţă de principiul rea¬ 
lităţii; graţie acestui conţinut, fantasma joacă un rol unic în 
dinamica psihică" 57 . în spatele „iluziei" produse de imagi¬ 
nar, în special în artă, se află cunoaşterea depăşirii antago¬ 
nismelor omului, cunoaşterea posibilităţii de a armoniza 
plăcerea şi fericirea, pe de o parte, cu raţiunea, pe de altă 
parte. 

Deşi plasată de principiul realităţii în afara realităţii, arta 
prezintă în concepţia lui Marcuse o importanţă deosebită 
pentru gândirea unui principiu nerepresiv al realităţii, în 
măsura în care documentează posibilitatea împăcării 

raţiunii cu sensibilitatea. „Finalitatea fără scop" şi „legife¬ 
rarea fără lege", caracteristice, după Kant, artei ar concre¬ 
tiza modul în care imaginaţia mediază între simţuri şi ra¬ 
ţiune: „Adevărul artei este eliberarea sensibilităţii prin 
reconcilierea ei cu raţiunea". Ponderea majoră pe care o are 
sensibilitatea în artă, sensibilitate care se află în nemijloci¬ 
tă legătură cu plăcerea, opune arta principiului represiv al 
realităţii şi deschide spre o nouă realitate, spre „statul este¬ 
tic", a cărui idee Marcuse o prea din „Scrisorile despre edu¬ 
caţia estetică" a lui Schiller. într-o ordine socială „estetică" 
munca se transformă în joc, sensibilitatea se autosublimea- 
ză, iar raţiunea (impulsul formal) se desublimează, pentru 
a se putea întâlni, iar timpul este învins în măsura în care 
se împotriveşte unei satisfacţii durabile. 

Cea mai sugestivă imagine despre principiul nerepresiv 
al realităţii ne-o pot da simbolurile sale culturale. Dacă Pro- 
meteu, simbolul principiului randamentului, ne trimite la 
productivitate şi la efortul de a controla viaţa, dacă, în le¬ 
gătură cu el, binecuvântarea şi blestemul, progresul şi ne¬ 
fericirea sunt îmbinate, Orfeu şi Narcis semnifică o altă re¬ 
alitate decât a muncii, efortului şi productivităţii însoţite în 
mod necesar de nefericire, o realitate a bucuriei şi împlini¬ 
rii. Şi, pentru că stilul lui Marcuse nu este lipsit de o fru¬ 
museţe aspră, să-i ascultăm rostirea în forma originară: 
„imaginea lor este cea a bucuriei şi împlinirii; vocea lor, cea 
care nu comandă, ci cântă; gestul lor, cel care oferă şi care 
primeşte; fapta lor cea care înseamnă pace şi pune capăt ac¬ 
ţiunii de cucerire; eliberarea de timp cea care uneşte omul 
cu zeul, omul cu natura" 58 . 

Pe deplin conştient de dificultatea de a reabilita narci¬ 
sismul, asociat în mod tradiţional cu opoziţia faţă de Eros, 
Marcuse subliniază că de fapt Narcis respinge doar o va¬ 
rietate a Erosului în favoarea altei varietăţi. Argumentul fi¬ 
losofului german este că Narcis nu ştie că imaginea pe care 
o admiră este propria lui imagine. In plus, Marcuse invocă 

noţiunea freudiană de narcisism primar, care este mai mult 
decât autoerotism, înglobând mediul. Departe de a fi, aşa 
cum e considerat în mod tradiţional, o formă imatură de 
raportare la lume, narcisismul primar integrează eul şi lu¬ 
mea, ceea ce poate alimenta gândirea unui nou principiu al 
realităţii, care nu mai opune subiectul obiectului. în sfârşit, 
Marcuse reaminteşte relaţia narcisismului cu sublimarea, 
care presupune ca etapă intermediară necesară de desexu- 
alizare retragerea libidoului în eu, transformarea libidou- 
lui obiectai în libido narcisic. Abia apoi este posibilă reo- 
rientarea energiei libidinale spre activităţi nonsenzuale, 
înalt valorizate cultural. 

Ca şi Narcis, Orfeu respinge Erosul procreativ în favoa¬ 
rea unui Eros mai complet. „Tradiţia clasică îl asociază pe 
Orfeu cu introducerea homosexualităţii", scrie Marcuse. Şi, 
pe aceeaşi pagină, câteva rânduri mai jos, putem citi: „Ero¬ 
sul orfic transformă existenţa — el stăpâneşte cruzimea şi 
moartea prin eliberare. Limbajul său este cântec, munca sa 
este joc." 59 

Piatra de încercare a culturii nerepresive este capacita¬ 
tea de a conţine sexualitatea eliberată, fără a se dizolva în 
haos. Din perspectiva mentalităţii specifice principiului ran¬ 
damentului, riscurile par a fi considerabile. Datorită rese- 
xualizării întregului corp, a reactivării sexualităţii polimor¬ 
fe, devenită posibilă prin reducerea timpului de muncă, 
sexualitatea genitală orientată spre reproducere, în jurul că¬ 
reia este edificată familia monogamă, „celula de bază" a so¬ 
cietăţii de până acum, şi-ar pierde din importanţă. Familia 
monogamă şi patriarhală ar intra într-un proces de dezin¬ 
tegrare, perspectivă confirmată de transformările pe care le 
cunoaşte această instituţie în Occident (rata foarte ridicată 
a divorţurilor, creşterea semnificativă a numărului de fe¬ 
mei care nu mai consideră necesar cadrul familiei pentru a 
avea copii, legalizarea familiilor de homosexuali etc.). Pen¬ 
tru Marcuse, destrămarea monogamiei nu este o pierdere 

reală, ci un câştig, tocmai pentru că monogamia este expre¬ 
sia cea mai pregnantă a principiului randamentului. 

Două sunt argumentele reprezentantului şcolii de la 
Frankfurt în favoarea ideii că eliberarea sexualităţii nu în¬ 
seamnă sfârşitul culturii. Nu ar fi vorba, în primul rând, de 
o eliberare în cadrul de instituţiilor create de principiul ran¬ 
damentului, pentru că aceasta poartă semnele represiunii. 
O eliberare de tipul orgiilor sadice şi masochiste ale mase¬ 
lor, ale elitelor sau bandelor de mercenari şi paznicilor în¬ 
chisorilor nu este decât o supapă de siguranţă a sistemu¬ 
lui, care-1 întăreşte. în al doilea rând, libidoului nereprimat 
îi este proprie tendinţa de autosublimare în virtutea rolu¬ 
lui său de energie a Erosului al cărei scop esenţial este men¬ 
ţinerea şi sporirea vieţii şi deci a culturii: „în acest context 
(al unui principiu nerepresiv) sexualitatea tinde către pro¬ 
pria sa sublimare: libidoul nu ar reactiva pur şi simplu sta¬ 
diile precivilizate şi infantile, ci ar transforma şi conţinutul 
pervertit al acestor stadii" 60 . Eliberarea sexualităţii în ca¬ 
drul unei societăţi nerepresive nu echivalează cu o explo¬ 
zie care distruge cultura, ci cu o extindere şi transformare. 

Chiar la Freud, care lega sublimarea de restrângerea se¬ 
xualităţii la genitalitatea reproductivă şi desexualizarea cor¬ 
pului există noţiuni care pot prefigura posibilitatea unei su¬ 
blimări nerepresive. Este vorba de impulsurile sexuale 
inhibate în ceea ce priveşte scopul, aşa cum se manifestă 
ele în relaţia dintre părinţi şi copii. O astfel de sublimare nu 
presupune desexualizarea, ci doar blocarea atingerii scopu¬ 
lui genital şi simultana reinvestire libidinală a întregului 
corp. Aceasta ar fi transformarea sexualităţi în Eros, care nu 
periclitează cultura. 

Deşi nu ocoleşte dificultatea pe care o pune în faţa unei 
culturi nerepresive problematica oedipiană, Marcuse o ex¬ 
pediază fără a-i fi oferit o soluţie convingătoare. Dacă feri¬ 
cirea omului este compromisă de reprimarea tendinţelor se¬ 
xualităţii infantile şi dacă, între acestea, cea mai puternică 

este dorinţa oedipiană, atunci cultura nerepresivă ar trebui 
să detabueze nu doar „perversiunile", ci şi incestul. Sursă 
principală a conflictelor nevrotice, interdicţia incestului şi 
pandantul său psihic — complexul Oedip — sunt minima¬ 
lizate fără justificare: „complexul Oedip, deşi sursă prima¬ 
ră şi model al conflictelor nevrotice, nu este, cu siguranţă, 
cauza centrală a nemulţumirilor în civilizaţie şi obstacolul 
central pentru înlăturarea lor" 61 . Nu ni se spune de ce frus¬ 
trarea principalei tendinţe a sexualităţii infantile ar fi atât 
de nesemnificativă din punctul de vedere al unei culturi ne¬ 
represive, care eliberează întreaga sexualitate. 

Mult mai interesantă este soluţia pe care Marcuse o vede 
pentru problema de nesoluţionat a morţii. Dacă instinctul 
morţii urmăreşte în ultimă instanţă reducerea tensiunilor 
specifice vieţii, atunci manifestările sale distructive vor fi 
diminuate în cazul în care viaţa însăşi devine o stare mai 
puţin tensionată. Erosul întărit de desublimare ar neutrali¬ 
za scopul instinctului morţii. Regresia către stadiile arhai¬ 
ce ale vieţii lipsite de tensiune (stadiul anorganic) devine 
fără sens dacă viaţa nefrustrată oferă o stare asemănătoa¬ 
re. „Natura conservatoare a instinctelor s-ar opri intr-un 
prezent împlinit. Moartea ar înceta să fie un scop instinc¬ 
tual. Ea rămâne un fapt, poate chiar o ultimă necesitate îm¬ 
potriva căreia energia nereprimată a omenirii va protesta, 
împotriva căreia va purta bătălia sa cea mai mare." 62 


4. De la antropologie la ontologie: 

Eros si Thanatos 

# 

Combătută eficient timp de trei decenii, înclinaţia lui 
Freud pentru filosofie irumpe în eseul „Dincolo de princi¬ 
piul plăcerii", pus în mod explicit sub semnul speculaţiei 
filosofice. Freud îşi asumă pentru prima şi ultima dată 

situaţia ca ideile sale să nu aibă acoperirea deplină a fapte¬ 
lor, ca dezvoltarea cercetării să nu urmărească degajarea 
semnificaţiei faptelor. Pasajul care deschide capitolul al pa¬ 
trulea nu poate decât să-l surprindă pe cititorul obişnuit cu 
inductivismul lui Freud: „Ceea ce urmează este, într-un fel, 
pură speculaţie, care se ridică adesea cu mult deasupra fapte¬ 
lor*... Căci aceste consideraţii încearcă să urmărească în 
mod consecvent o idee, spre a vedea din curiozitate, înco¬ 
tro ne duce." 63 Şi Ricoeur vede în intrarea lui Freud pe „te¬ 
renul metabiologiei, speculaţiei şi mitului" expresia uneia 
din dorinţele sale cele mai vechi şi anume dorinţa de a 
„merge dinspre psihologie spre filosofie", mascată de 
„scientismul mecanicist al primelor ipoteze" 64 . 

O astfel de profesiune de credinţă este cu atât mai sem¬ 
nificativă pentru starea de spirit a întemeietorului psihana¬ 
lizei din momentul respectiv, cu cât în alineatul al doilea 
din primul capitol, referindu-se la evoluţia de până atunci 
a psihanalizei, Freud reiterează orientarea sa scientistă: 
chiar dacă teoria psihanalitică s-a apropiat, prin admiterea 
principiului plăcerii ca principiu reglator al vieţii psihice, 
de „un anumit sistem filosofic consacrat „istoric", adică de 
hedonism, totuşi imparţialitatea ştiinţifică a psihanalizei nu 
are nimic de pierdut, deoarece ideile sale provin din de¬ 
scrierea şi explicarea „faptelor observaţiei zilnice". 

Deşi Freud renunţă pentru o dată la cenzura ştiinţifică a 
gândirii sale, relaxarea pare a nu fi completă, deoarece, în 
finalul capitolului al şaselea, revenind la problema specu¬ 
laţiei, declară că biologia viitorului va da sentinţa definiti¬ 
vă în privinţa construcţiei sale, sentinţă care ar putea fi ne¬ 
gativă. „Răspunsurile biologiei vor fi, poate, de natură să 
năruie întreaga noastră construcţie artificială de ipoteze ca 
pe un castel de cărţi de joc." Ceea ce însemnă că speculaţia 
filosofică nu îşi are adevărul în sine însuşi, că este doar o 

soluţie provizorie, că adevărul poate fi oferit doar de ştiin¬ 
ţă, în cazul acesta de biologie. 

înainte de a expune conţinutul speculaţiei freudiene, ele¬ 
mentele esenţiale ale ontologiei sale, se impune încă o con¬ 
sideraţie preliminară referitoare la modalitatea trecerii de 
la psihologie-antropologie la ontologie. într-un cuvânt, 
aceasta este neproblematizată, aşa cum se întâmplă de obi¬ 
cei în câmpul filosofării. De altfel, se poate trasa o paralelă 
aproape perfectă între procedarea freudiană şi cea nietz- 
scheană. 

După ce constată că voinţa de putere este centrul omu¬ 
lui, că exercitarea sa îi provoacă suprema satisfacţie, filoso¬ 
ful german trece netematizat la o ontologie regională: lu¬ 
mea vie în întregul său stă sub semnul voinţei de putere, 
în Dincolo de bine şi de rău, există câteva pasaje concluden¬ 
te: „viaţa, ea însăşi, este voinţă de putere", instinctul de 
conservare este doar una din formele sale de manifestare, 
„una din cele mai frecvente ale ei", chiar întreaga noastră 
viaţă instinctuală nu este decât „o dezvoltare internă şi ra¬ 
mificată a unei forme fundamentale unice" (voinţa de pu¬ 
tere). Concluzia unor asemenea dezvoltări este formulată 
în termeni filosofici consacraţi: „Lumea văzută din interior, 
lumea definită şi desemnată prin caracterul ei «inteligi¬ 
bil» — această lume ar fi tocmai «voinţa de putere», şi ni¬ 
mic altceva." 65 

Demersul lui Freud din „Dincolo de principiul plăcerii" 
parcurge aceleaşi două etape: a) stabilirea caracterului esen¬ 
ţial pentru om al Erosului şi Thanatosului; b) transforma¬ 
rea celor două forţe fundamentale ale antroposferei în prin¬ 
cipii ultime, în „inteligibilul" biosferei. Deşi Freud se 
manifestă în majoritatea lucrărilor sale ca om de ştiinţă, tre¬ 
cerea de la antropologie la ontologie este de fapt o extrapo¬ 
lare caracteristică speculaţiei filosofice, pe care o minimă ri¬ 
goare ştiinţifică nu ar putea s-o admită în lipsa unor 
cercetări directe asupra celorlalte forme, inferioare, de viaţă. 



Antropologia psihanalitică 


323 


Este adevărat că Freud preia din biologia vremii anumite 
idei, dar ele sunt cu totul insuficiente pentru a-i susţine con¬ 
sideraţiile metabiologice şi metapsihologice. Ce rămâne de¬ 
cisiv pentru Freud e constatarea că toate fiinţele vii mor, în 
fond, din cauze interne. 

Tocmai caracterul preponderent speculativ al celei de-a 
doua teorii despre pulsiuni explică rezistenţele considera¬ 
bile pe care le-a întâmpinat chiar în interiorul teoriei psih¬ 
analitice. După doi autori contemporani — Helmut Thomă 
şi Horst Kăchele —, criza prin care trece psihanaliza de câ¬ 
teva decenii s-ar datora în primul rând crizei metapsiholo- 
giei, ceea ce a condus treptat la diminuarea importanţei 
acesteia din urmă în cadrul edificiului psihanalitic 66 . Alţi 
doi psihanalişti contemporani importanţi — Jean Faplan- 
che şi J. B. Pontalis, autorii Vocabularului psihanalizei — nu 
ezită să sublinieze dificultăţile teoretice pe care le presupu¬ 
ne cea de-a doua teorie despre instincte şi, în special, avan¬ 
sarea ipotezei referitoare la pulsiunea de moarte: „Se pare 
că mai ales valoarea teoretică a noţiunii şi concordanţa ei 
cu o anumită viziune asupra pulsiunii l-au făcut pe Freud 
să susţină teza pulsiunii de moarte, împotriva rezistenţelor 
din mediul psihanalitic şi în ciuda dificultăţilor de a o con¬ 
firma prin experienţe concrete." In alt loc al articolului de¬ 
dicat pulsiunii de moarte din dicţionarul amintit, autorii in¬ 
dică independenţa numitei ipoteze faţă de teoria 
nevrozelor: „Dacă Freud afirmă şi menţine până la sfârşi¬ 
tul operei sale noţiunea de pulsiune de moarte, nu este pen¬ 
tru că teoria nevrozelor ar impune-o ca ipoteză." Faptul de¬ 
rivă în parte dintr-o exigenţă speculativă fundamentală, şi 
anume din cerinţa dualismului pulsional. 67 

Compararea celor două teorii despre pulsiuni sau in¬ 
stincte poate evidenţia intr-un mod particular apartenenţa 
ultimei la filosofie. Prima descrie dualismul pulsional ca 
tensiune sau conflict între pulsiunile sexuale şi pulsiunile 
de autoconservare. Deşi în studiul din 1910 intitulat „Die 

psychogene Sehestorung in psychoanalytischer Anfassung" 
(Tulburarea psihogenă a vederii din perspectivă psihanali¬ 
tică), Freud echivalează pulsiunile sexuale cu dragostea şi 
pulsiunile de autoconservare cu foamea, ceea ce trimite la 
forţe care depăşesc antroposfera, totuşi intenţia lui Freud 
nu este de a transforma prima teorie despre instincte într-o 
ontologie regională. Dezvoltările sale rămân în limitele ma¬ 
terialului clinic, atât în ceea ce priveşte sexualitatea, cât şi 
în ce priveşte autoconservarea, iar aspiraţia de a transcen- 
de psihologia (antropologia) este practic absentă. în cea 
de-a doua teorie despre pulsiuni, nu numai introducerea 
ipotezei pulsiunii de moarte, lipsită de obişnuita acoperire 
a faptelor, abatere asumată în mod explicit de Freud, indi¬ 
că intrarea pe tărâmul filosofiei, ci şi reunificarea sexuali¬ 
tăţii şi autoconservării în Eros şi transformarea acestuia 
într-unul din termenii dualismului cosmic. 


4.1. Erosul sau pulsiunile vieţii 

încep prezentarea ontologiei lui Freud cu Erosul, care nu 
este decât expresia remanierii teoriei libidoului impusă de 
introducerea instinctului morţii (Ricoeur), remaniere a că¬ 
rei esenţă constă în diluarea specificităţii calitative a libido¬ 
ului şi nu este străină de controversa cu Jung, pe care, de 
altfel, Freud îl menţionează reprobativ pentru „monismul" 
său. în prima teorie despre pulsiuni, Freud definea libido¬ 
ul ca energia specifică instinctului sexual, instinctelor de 
autoconservare atribuindu-li-se implicit o energie proprie, 
tot atât de specifică. Jung opune acestei concepţii propria 
viziune, conform căreia libidoul ar fi energia psihică în ge¬ 
nere, energie aptă de multiple specificări. Prin recunoaşte¬ 
rea existenţei unui libido întors asupra eului, ceea ce se în¬ 
tâmplă încă din 1914 (eseul „Pentru a introduce narcisis¬ 
mul"), idee, reluată în „Dincolo de principiul plăcerii". 

unde eul devine „rezervorul propriu-zis şi originar al libi¬ 
doului", forma narcisică a libidoului precedând-o pe ce 
obiectală, poziţia iniţială a lui Freud se relaxează şi se apro¬ 
pie de cea a lui Jung. Pulsiunile de autoconservare se ali¬ 
mentează din aceeaşi energie ca şi pulsiunile sexuale orien¬ 
tate spre obiect. Ceea ce diferă este doar sensul utilizării li¬ 
bidoului: spre interior sau exterior. Astfel, libidoul nu mai 
este doar energia sexualităţii, ci energia vieţii, iar sexuali¬ 
tatea devine un caz particular de manifestare al forţelor vie¬ 
ţii, alături de tendinţele de autoconservare. In formularea 
lui Freud, Erosul este acea categorie de pulsiuni care cu¬ 
prinde „nu numai pulsiunea sexuală, propriu-zisă, neinhi¬ 
bată, precum şi tendinţele inhibate în ceea ce priveşte sco¬ 
pul şi sublimate, derivate din aceasta, dar, de asemenea, 
pulsiunea de autoconservare pe care trebuie să o atribuim 
Eului şi pe care la începutul activităţii noastre analitice l-am 
opus în mod legitim înlinaţiilor sexuale orientate spre 
obiect" 68 . 

Metamorfozele concepţiei despre libido în opera lui 
Freud îl mută din planul biologiei şi psihologiei în planul 
ontologiei. Nu mai este vorba, în cea de-a doua teorie de¬ 
spre pulsiuni, despre energia unuia din instinctele omului, 
ci despre energia unei forţe cosmice al cărei scop este lega¬ 
rea părţilor substanţei vii în unităţi tot mai cuprinzătoare, 
ceea ce măreşte durata vieţii prin complicarea drumului că¬ 
tre moarte. Pe de altă parte, libidoul nu mai este doar pro¬ 
prietatea unui anumit tip de celule, a celulelor germinale, 
ci devine coproprietatea oricărei celule a oricărui organism 
viu. Principala misiune a Erosului este neutralizarea acţiu¬ 
nii autodistructive a Thanatosului. 

Cotitura ontologică în conceperea libidoului de către 
Freud, trecerea de la sexualitate la Eros îl determină pe Ri- 
coeur să apropie libidoul de conatus-ul spinozist, apetenţa 
leibniziană, voinţa din gândirea schopenhaueriană şi de 
voinţa de putere postulată de Nietzsche: „Freud face parte 

din şirul gânditorilor pentru care omul este dorinţă înain¬ 
te de a fi vorbire; omul este vorbire, deoarece prima seman¬ 
tică a dorinţei este delir şi pentru că el n-a sfârşit niciodată 
să repare această deformare iniţială." 69 


4.2. Thanatosul — un instinct „filosofic"? 

Ceea ce frapează de la început în conceptul freudian de 
„instinct (pulsiune) al morţii" este caracterul de hibrid bio- 
logico-filosofic: termenul este biologic, iar conţinutul, filo¬ 
sofic, pentru că, aşa cum afirmă Lorenz, din punct de ve¬ 
dere biologic, ideea de instinct al morţii este un nonsens. 
Pentru biolog, instinctul nu poate fi asociat decât cu viaţa: 
chiar agresivitatea, care îmbracă, mai ales la om, aspecte 
marcat distructive, nu este decât instinct care, originar, slu¬ 
jeşte viaţa. De altfel, însuşi Freud admite orientarea esen¬ 
ţial filosofică a celei de-a doua teorii despre instincte, lua¬ 
tă în ansamblul său, dar şi a elementelor componente: „In 
tot cazul, ceva nu ne putem ascunde: fără să ne dăm sea¬ 
ma, am ancorat în porturile filosofiei lui Schopenhauer, 
pentru care moartea este rezultatul propriu-zis şi, prin ur¬ 
mare, adevăratul scop al vieţii, în timp ce instinctul sexual 
ar întruchipa voinţa de a trăi." 70 

însuşi modul în care Freud ajunge la ipoteza despre in¬ 
stinctul sau pulsiunea de moarte este hibrid: o îmbinare de 
demersuri de tip ştiinţific, cum ar fi observarea şi înregis¬ 
trarea faptelor, clinice şi extraclinice, şi filosofice — specu¬ 
laţia care încearcă să suplinească verigile lipsă şi să ofere 
explicaţii unificatoare în absenţa oricăror posibilităţi de ve¬ 
rificare (infirmare), cu prevalenţa asumată a speculaţiei. Ne 
putem întreba, de asemenea, dacă nu cumva impulsul care 
a pus în mişcare remanierea teoriei despre pulsiuni nu este, 
în fond, tot de natură filosofică. Descoperirea libidoului nar¬ 
cisic în perioada 1910-1914 părea a pune în pericol dualis- 

mul psihanalizei, dualism care constituia o cerinţă primor¬ 
dială, câtuşi de puţin ştiinţifică a gândirii lui Freud. Pentru 
a-1 salva, Freud îl reconstituie cu alte elemente, la un alt ni¬ 
vel de generalitate teoretică. Iar faptul că noul dualism 
(Eros-Thnatos) nu mai poate fi edificat la nivelul teoriei şti¬ 
inţifice, susţinută empiric, ci la nivelul filosofiei speculati¬ 
ve nu indică tocmai artificialitatea impulsului animator, ex¬ 
terioritatea sa în raport cu realitatea cercetată? 

Dacă sexualitatea şi pulsiunile eului nu se mai opun 
ireductibil, cum se întâmpla în prima teorie despre instinc¬ 
te sau pulsiuni, dacă principiul realităţii nu este decât o 
altă faţă a principiului plăcerii, atunci noul dualism are 
nevoie de un alt principiu care să fie nu numai aparent, ci 
efectiv, dincolo de principiul plăcerii. Un astfel de princi¬ 
piu este principiul repetiţiei, pe care Freud îl formulează 
pornind de la constatări prilejuite de psihoterapie. Cel mai 
pregnant fenomen repetitiv pe care-1 oferă clinica psihana¬ 
litică este chiar transferul, unul dintre elementele cele mai 
importante pentru reuşita demersului terapeutic. în con¬ 
diţiile create de cadrul psihanalitic, condiţii care favori¬ 
zează regresia spre etape revolute ale vieţii (constanţa şi 
neutralitatea ambianţei, poziţia întins şi situarea analistu¬ 
lui în afara câmpului vizual al analizandului) şi de relaţia 
cu analistul, pacientul proiectează asupra acestuia întrea¬ 
ga gamă de sentimente, atitudini, gânduri, comportamen¬ 
te pe care le-a trăit în copilărie faţă de persoanele impor¬ 
tante ale acelei vârste — părinţi, rude apropiate, fraţi/su¬ 
rori, educatori etc. Repetiţia nu vizează doar aspectele po¬ 
zitive ale vieţii, ci şi pe cele negative, în special, afirmă 
Freud în eseul „Dincolo de principiul plăcerii", sentimen¬ 
tele extrem de neplăcute pe care le provoacă eşecul ten¬ 
dinţelor oedipiene. „Or, toate aceste împrejurări nedorite 
şi situaţii afective dureroase sunt reproduse, retrăite cu 
multă fidelitate de către nevrotic în cadrul transferului", 
conchide Freud. 71 

Fenomene repetitive frapante se produc şi în viaţa coti¬ 
diană, la persoane lipsite de simptome, care par urmărite 
de o soartă demonică: binefăcători părăsiţi sistematic, cu 
ură, de cei care au beneficiat de gratitudinea lor, bărbaţi la 
care orice prietenie se sfârşeşte prin a fi trădaţi, îndrăgos¬ 
tiţi care parcurg aceleaşi faze sentimentale cu cele mai di¬ 
ferite partenere şi ajung inevitabil la acelaşi sfârşit etc. 

Alte fenomene repetitive clare, care nu-şi pot afla expli¬ 
caţia în acţiunea principiului plăcerii, sunt visele bolnavi¬ 
lor de nevroză traumatică, vise în care evenimentul pato¬ 
gen este reprodus cu insistenţă, precum şi jocul copiilor. 
Cum în stare de veghe, respectivii evită rememorarea eve¬ 
nimentului traumatic, conducându-se deci după principiul 
plăcerii şi cum visul ca realizare de dorinţe se conformea¬ 
ză la rându-i aceluiaşi principiu, repetarea halucinatorie a 
traumatismului trebuie să ţină de o realitate psihică guver¬ 
nată de un alt principiu. Tot astfel, celebrul joc „fort — da", 
descris de Freud în acelaşi „Dincolo de principiul plăcerii", 
în care copilul observat reproducea plecarea şi revenirea 
mamei prin aruncarea unui mosor în propriul pătuţ, unde 
dispărea în spatele unei pături, şi recuperarea sa, nu poate 
fi lămurit din perspectiva principiului plăcerii, ci trebuie 
atribuit unor tendinţe psihice „mai vechi decât acesta". 

Cazurile pentru a căror explicare nu este suficientă in¬ 
vocarea principiului plăcerii trimit la un „dincolo de prin¬ 
cipiul plăcerii", adică la „compulsia la repetiţie", care i se 
pare lui Freud mai veche decât principiul plăcerii: „Aceste 
cazuri prezintă multe particularităţi care justifică admite¬ 
rea compulsiei la repetiţie, care ne pare a fi mai primitivă, 
mai elementară, mai pulsională decât principiul plăcerii, pe 
care adesea îl pune în umbră." 72 Dar compulsia la repeti¬ 
ţie, care are încă o bază de susţinere empirică, chiar dacă 
incompletă, nu înseamnă neapărat instinct sau pulsiune de 
moarte. Saltul speculativ realizat de Freud constă tocmai în 
derivarea instinctului morţii din compulsia la repetiţie. Mai 

mult, conservatorismul ar fi o trăsătură a vieţii pulsionale 
în ansamblul său, „poate chiar a întregii vieţi organice". în 
formularea lipsită de echivoc din „Dincolo de principiul 
plăcerii" o pulsiune (Trieb) „nu ar fi aşadar decât o tendin¬ 
ţă inerentă organismului viu de a reproduce o stare din tre¬ 
cut la care el a fost obligat să renunţe sub influenţa forţelor 
exterioare perturbatoare, un fel de elasticitate organică sau 
dacă preferaţi, expresia inerţiei vieţii organice." 73 

în sprijinul ipotezei sale, Freud invocă fenomene studia¬ 
te de biologie: migrarea unor specii de peşti în perioada de 
reproducere spre locuri foarte îndepărtate, pentru a-şi de¬ 
pune icrele, locuri pe care au trebuit să le părăsească în tim¬ 
puri foarte îndepărtate, migrarea păsărilor, care ar avea ace¬ 
leaşi resorturi, precum şi reproducerea prescurtată a 
etapelor dezvoltării filogenetice pe parcursul ontogenezei. 

Dacă toate instinctele sunt într-un mod specific conser¬ 
vatoare, înregistrând, în vederea reproducerii, modificări¬ 
le impuse de condiţiile exterioare, instinctul morţii, prezent 
in fiecare celulă, este specializat în readucerea vieţii la sta¬ 
diul organic care a precedat-o, ceea ce explică, de altfel, de¬ 
numirea sa. Apariţia instinctului morţii este contemporană 
cu apariţia vieţii: o dată cu primele fiinţe vii născute, dato¬ 
rită acţiunii unor forţe necunoscute, din materia anorgani¬ 
că, în viaţa incipientă apar tensiuni care pot fi suprimate 
prin revenirea la stadiul anorganic. Cu alte cuvinte, instinc¬ 
tul morţii reprezintă memoria lipsei de tensiune a anorga¬ 
nicului, la care readuce viaţa pentru a o mântui de tensiu¬ 
nile care-i sunt inerente. în comentariul lui Marcuse, 
distructivitatea instinctului morţii nu este gratuită, ci ur¬ 
măreşte suprimarea suferinţei, durerii, lipsei. 

Reluând firul speculaţiei freudiene, în prima etapă a vie¬ 
ţii, drumul către moarte, datorită „structurii chimice a vie¬ 
ţii timpurii", era probabil destul de scurt. Tot factorii ex¬ 
terni au fost cei care au modificat această situaţie impunând 
„substanţei care a supravieţuit acţiunii lor devieri tot mai 

mari de la drumul vital primitiv, ocolişuri tot mai compli¬ 
cate pentru a ajunge la scopul final, adică la moarte" 74 . 

In lumina conservatorismului vieţii pulsionale suntem 
constrânşi să admitem şi alte ipoteze la fel de „stranii" ca 
şi cea despre instinctul morţii. Termenul straniu este folo¬ 
sit chiar de Freud pentru a sublinia noutatea perspectivei 
sale, care pare să-l surprindă şi pe el. Astfel, pulsiunile de 
„autoconservare, putere şi afirmare de sine" îşi pierd sem¬ 
nificaţia, care li se atribuie de obicei, singura menire care le 
revine acum fiind de a asigura „organismului drumul pro¬ 
priu către moarte şi să îndepărteze alte posibilităţi de reve¬ 
nire la anorganic decât cele imanente organismului... Re¬ 
zultă că organismul nu vrea să moară decât în felul său: 
aceşti gardieni ai vieţii, care simt pulsiunile, au fost şi ei ini¬ 
ţial sateliţi ai morţii." 75 

Cea mai surprinzătoare şi tulburătoare concluzie la care 
conduce considerarea pulsiunilor ca forţe conservatoare este 
că şi componentele sexuale ale Erosului, nu doar cele de au¬ 
toconservare, autoafirmare, putere, au o orientare regresivă, 
în „Dincolo de principiul plăcerii" Freud scrie: „Ele sunt, ca 
şi celelalte pulsiuni, conservatoare, întrucât, tind spre repro¬ 
ducerea unor stări anterioare substanţei vii." Ideea este re¬ 
luată în „Eul şi Se-ul", publicat în 1923 într-o formă aproape 
identică. „Ambele categorii de pulsiuni acţionează ca pul¬ 
siuni de conservare în sensul cel mai strict al cuvântului, ele 
tinzând să restabilească o stare care a fost tulburată prin apa¬ 
riţia vieţii. Apariţia vieţii ar fi, aşadar, atât cauza prelungirii 
vieţii, cât şi a tendinţei către moarte, viaţa însăşi fiind o lup¬ 
tă şi un compromis între aceste două tendinţe." 76 

Comentatorii importanţi ai operei întemeietorului psih¬ 
analizei, cum ar fi Fenichel şi Marcuse, au sesizat că des¬ 
coperirea naturii comune (regresive) a pulsiunilor pime din 
nou în pericol dualismul metapsihologiei: dacă în in¬ 
terludiul care separa cele două teorii, monismul sexualită¬ 
ţii părea a deveni atotcuprinzător, ceea ce a condus la edi- 

ficarea unui nou dualism (Eros-Thanatos), pe parcursul 
adâncirii acestuia, un nou monism, un monism al morţii, 
prinde contururi, din spatele principiului plăcerii ivindu-se 
principiul Nirvana. Indecizia freudiană privitoare la mo¬ 
mentul apariţiei pulsiunilor sexuale — deşi ar fi sigur că 
ele n-ar fi existat de la începuturile vieţii, nu este exclus ca 
anumiţi precursori ai lor să se fi manifestat încă din mo¬ 
mentul iniţial — îl determină pe Fenichel să avanseze ideea 
în egală măsură speculativă dar simplificatoare că Erosul 
şi Thanatosul ar reprezenta rezultatul scindării unei rădă¬ 
cini comune. 


4.3. Confruntarea dintre Eros şi Thanatos 
ca fundal al vieţii 

Chiar dacă Erosul nu reuşeşte să obţină decât victorii 
parţiale împotriva Thanatosului, prelungind traseul vieţii 
individuale, confruntarea dintre cele două forţe cvasimiti- 
ce constituie esenţa vieţii — acesta este ultimul act al spe¬ 
culaţiei ontologice pe care ne-o propune Freud. în „Eul şi 
Se-ul" poate fi citită următoarea formulare programatică: 
„întrebarea referitoare la originea vieţii ar rămâne ca ata¬ 
re o problemă de ordin cosmologic, la care, din punctul de 
vedere al scopului şi al intenţiei pe care le are viaţa ar tre¬ 
bui să se răspundă dualist." 77 Iar dualismul implică inter¬ 
acţiunea Erosului şi Thanatosului, interacţiune despre ale 
cărei modalităţi nu putem şti nimic concret, ne asigură 
Freud, în primul rând pentru că acţiunea instinctului mor¬ 
ţii, spre deosebire de cea a instinctului vieţii, este „tăcută", 
inaparentă. 

Totuşi, întemeietorul psihanalizei nu ezită să schiţeze câ¬ 
teva ipoteze, unele strict speculative, altele bazate pe expe¬ 
rienţa sa de psihoterapeut. Din prima categorie face parte 
modalitatea „neutralizării" pulsiunilor autodistructive de 



332 


Filosofia inconştientului 


către pulsiunile vieţii: prin vocaţia sa unificatoare, Erosul 
determină asocierea organismelor unicelulare în fiinţe mul¬ 
ticelulare, ceea ce conduce la neutralizarea pulsiunii mor¬ 
ţii la nivelul celulei şi la reorientarea distructivităţii spre ex¬ 
terior unde se manifestă, prin intermediul muşchiulaturii, 
„ca instinct de distrugere dirijat împotriva lumii exterioa¬ 
re şi a celorlalte fiinţe vii". Din a doua categorie face parte 
„legarea" tendinţelor thanatice de către Eros în vederea uti¬ 
lizării lor pentru scopurile proprii vieţii. Sadismul şi maso¬ 
chismul ca faţete ale sexualităţii normale constituie cele mai 
bune ilustrări ale acestui tip de interacţiune. Dimpotrivă, 
autonomizarea componentei distructive în perversiunile cu¬ 
noscute sub numele de sadism şi masochism ilustrează dez¬ 
unirea sau dezintricarea Erosului şi Thanatosului. 

Tot modalităţii dezintricării sau separării pulsiunilor tre¬ 
buie subsumată şi ambivalenţa afectivă marcată, caracteris¬ 
tică în primul rând pentru nevroza obsesională, în al cărei 
caz definitorie este regresia de la stadiul genital la stadiul 
anterior — sadic-anal. Ceea ce-i dă lui Freud prilejul unei 
noi generalizări: în timp ce avansarea de la un stadiu infe¬ 
rior la unul superior presupune şi un progres în ce priveş¬ 
te intricarea pulsională, mişcarea inversă, cu sens regresiv, 
presupune dezintricarea pulsională. Sub semnul dezintri¬ 
cării stă şi un alt fenomen clinic, şi anume „reacţia terape¬ 
utică negativă". Reacţia paradoxală a pacientului (înrăută¬ 
ţirea stării sale) la progresele terapiei ar rezulta dintr-un 
profund (şi inconştient) sentiment de culpabilitate care nu 
permite însănătoşirea, boala funcţionând ca un fel de ex¬ 
piere, sentiment provocat de acumularea agresivităţii în su- 
praeu consecutivă dezintricării pulsiunilor: „ceea ce domi¬ 
nă acum la nivelul supraeului este un fel de cultură pură a 
pulsiunii de moarte, care reuşeşte adesea să împingă Eul 
spre moarte, dacă acesta nu-şi ia în prealabil măsuri de pro¬ 
tecţie faţă de tiranul său, refugiindu-se în manie" 78 . In sfâr¬ 
şit, activitatea de sublimare desfăşurată de eu, adică de 

desexualizare a libidoului produce dezechilibrarea intrică- 
rii pulsionale şi acumularea de agresivitate generatoare de 
angoasă la nivelul supraeului. La nivel social, combaterea 
excesivă a sexualităţii, aşa cum se întâmplă în cultura re¬ 
presivă de tip victorian, ar creşte considerabil potenţialul 
autodistructiv al respectivei culturi, tocmai datorită dezin- 
tricării pulsiunilor prin slăbirea Erosului, susţin Freud în 
„Disconfort în cultură" şi apoi Marcuse în Eros şi civilizaţie. 

In finalul prezentării şi comentării ontologiei lui Freud, 
mi se impune o remarcă pe care o consider suficient de im¬ 
portantă pentru a o comunica cititorului: dacă în prima te¬ 
orie despre pulsiuni, dominată în plan psihologic de stu¬ 
diul inconştientului produs prin reprimarea tendinţelor 
sexuale neacceptate cultural, iar în plan filosofic de un he¬ 
donism radical, nu lipseau accentele etice, fie ele şi impli¬ 
cite, în cea de a doua teorie despre pulsiuni astfel de accen¬ 
te dispar. Dacă prima teorie despre pulsiunui putea fi 
apropiată de filosofia vieţii reprezentată de un Nietzsche 
sau Klages, datorită virulentei critici a culturii şi implicaţi¬ 
ilor etice care decurgeau din reabilitarea sensibilităţii, im¬ 
plicaţii fructificate şi dezvoltate până la ultimele consecin¬ 
ţe de Herbert Marcuse în Eros şi civilizaţie (gândirea unui 
principiu nerepresiv al realităţii pornind de la fantasma in¬ 
conştientă, depozitar unic al amintirii satisfacţiei neîngră¬ 
dite), dualismul Eros-Thanatos nu poate fi apropiat de fi¬ 
losofia existenţei, în pofida ponderii pe care o are aici 
meditaţia asupra morţii. în timp ce în filosofia existenţei, 
moartea apare ca un dat a cărui semnificaţie teoretică şi 
practică pentru individ, pentru existenţa sa „autentică" con¬ 
stituie principalul scop al reflexiei, în ontologia freudiană 
interesul pentru individ este minim, principala preocupa¬ 
re fiind, ca într-o mitologie arhaică, „explicarea" morţii şi a 
vieţii, descrierea forţelor cosmice primordiale, în faţa acţiu¬ 
nii cărora individului nu-i rămâne decât un spaţiu de miş¬ 
care minim. 



5. Desexualizarea psihanalizei sau teoria relaţiei 
cu obiectele ca psihanaliză a socialităţii. 

Glose la o lucrare de sinteză 


5.1. Schimbare de paradigmă în psihanaliză? 

în ultimele decenii ale secolului al XX-lea, psihanaliza 
a intrat într-o fază de criză a teoriei care, după anumiţi au¬ 
tori, anunţă o nouă paradigmă în sensul lui Kuhn. Două 
ar fi în concepţia lui Morris N. Eagle — autorul unei exce¬ 
lente lucrări de sinteză 79 — sursele tulburătoarelor înnoiri 
din psihanaliză. Pe de o parte, tot mai insistenta preocu¬ 
pare a terapiei psihanalitice pentru cazurile borderline şi 
de patologie narcisică, predominante la sfârşitul secolului 
al XX-lea în dauna patologiei nevrotice, atât de prezentă la 
sfârşitul secolului al XlX-lea, care-1 inspirase pe Freud. Pe 
de altă parte, teoretizări noi în interiorul psihanalizei, con¬ 
tactul psihanalizei cu discipline înrudite, cum ar fi etolo- 
gia sau neuroştiinţele, precum şi utilizarea unor noi meto¬ 
de de cercetare, neclinice, cum ar fi observarea sugarului. 
După Eagle, Margaret Mahler ar fi reuşit să descopere di¬ 
mensiuni fundamentale ale dezvoltării copilului în primul 
rând pe baza observării extraclinice a relaţiei dintre mamă 
şi copil. 

Coroborate, rezultatele tuturor acestor demersuri noi 
conturează insuficienţele teoriei psihanalitice clasice, cu¬ 
noscută ca teoria pulsiunilor sau instinctelor, insuficienţe 
apreciate de diferiţi autori, când ca unilateralitate, când ca 
deplină falsitate. Indiferent de gravitatea acuzaţiilor care se 
aduc teoriei freudiene, numitorul lor comun calitativ se re¬ 
feră la neglijarea socialităţii omului, în termeni psihanali¬ 
tici, a „relaţiilor cu obiectele", căreia i s-a acordat doar un 
rol secundar, consecutiv satisfacerii instinctelor. De aici ar 

fi rezultat o imagine antropologică dezechilibrată, dacă nu 
falsă, precum şi o abordare terapeutică ineficientă în anu¬ 
mite cazuri. 

După Eagle, orientarea teoriei freudiene clasice ar fi fost 
dată nu atât de materialul clinic oferit de clientela vieneză 
de la sfârşitul secolului al XlX-lea, ci de premisele darwi- 
niste ale gândirii lui Freud. în conformitate cu biologia dar- 
winistă, comportamentul oricărei fiinţe vii trebuie conside¬ 
rat sub aspectul supravieţuirii, ceea ce înseamnă că orice 
comportament, fie că este cognitiv, fie că este relaţional (so¬ 
cial), are ca motivaţie indirectă satisfacerea pulsiunilor sau 
instinctelor fundamentale. în termeni freudieni consacraţi, 
deoarece satisfacerea instinctuală coincide cu reducerea ten¬ 
siunii, principala problemă pe care trebuie s-o rezolve or¬ 
ganismul individual este reducerea tensiunii interne pro¬ 
vocată de acumularea excitaţiei instinctuale, excitaţie în 
raport cu care organismul nu poate utiliza mijloacele prin 
care se apără de stimulii externi. 

Din această viziune asupra organismelor vii şi asupra 
omului derivă şi locul pe care teoria freudiană a pulsiuni¬ 
lor îl acordă socialităţii. Aceasta nu este de sine stătătoa¬ 
re genetic, nu este un „instinct", ci este un corolar al ne¬ 
voii de satisfacere instinctuală. Dacă aceasta ar fi posibilă 
în absenţa celorlalţi, atunci n-ar exista interes pentru 
obiecte şi pentru relaţiile cu obiectele, după cum nu ar 
exista nici gândirea şi alte funcţii psihice, dacă nu ar exis¬ 
ta obstacolele şi frustrările pe care realitatea le interpune 
între necesitate şi satisfacere. Altfel spus, gândirea (şi re¬ 
laţiile cu ceilalţi) nu constituie decât o cale ocolită, impu¬ 
să, pentru satisfacerea instinctelor. Mai concret, legătura 
copilului cu mama sa are la bază faptul că aceasta asigu¬ 
ră satisfacerea nevoilor sale instinctuale. Concepţia 
freudiană asupra relaţiilor cu obiectul este una „anacli- 
tică": ca şi funcţiile eului care testează realitatea, relaţiile 
cu obiectele sunt doar o funcţie a satisfacerii instinctuale. 

Ataşamentul uman n-ar exista, dacă n-ar exista necesită¬ 
ţile instinctuale. 

Din perspective diferite, postulatele teoriei freudiene 
sunt puse în discuţie, tendinţa dominantă constând în a 
afirma independenţa genetică a socialităţii în raport cu in¬ 
stinctele fundamentale (de hrănire, sexual, agresiv). Intere¬ 
sul pentru ceilalţi („obiecte") şi sentimentele sociale nu sunt 
derivate ale energiei libidinale sau ale altor nevoi, ci expre¬ 
sia nevoii înnăscute de-a face legături cognitive şi afective 
cu obiectele lumii. In timp ce în viziunea lui Freud, inves¬ 
tirea energiei libidinale în obiecte s-ar lovi de o opoziţie nar¬ 
cisică, pentru că o asemenea investire presupune pericolul 
sărăcirii eului, pentru Fairbairn, cel mai radical reprezen¬ 
tant al teoriei relaţiilor cu obiectele, libidoul este originar 
căutare de obiect şi nu de plăcere. 

înainte de a vedea care sunt tendinţele cele mai contu¬ 
rate de rezolvare ale dificultăţilor teoriei freudiene a instinc¬ 
telor, să detaliem cauzele care au condus la criza psihana¬ 
lizei clasice. Toate aceste cauze pot fi subsumate, din punct 
de vedere strict psihanalitic, depăşirii, terapeutice şi teore¬ 
tice, spre origini a perioadei de viaţă numită de Freud sta¬ 
diul falie, perioadă care mai este cunoscută şi ca stadiul sau 
nivelul nevrozelor, pentru că acum se declanşează şi decli¬ 
nă complexul Oedip, principala sursă, în cazul rezolvării 
defectuoase, a disfuncţiilor nevrotice. Unul dintre primele 
şi cele mai viguroase impulsuri în această direcţie a fost dat 
de Melanie Klein. 

După Elisabeth Roudinesco şi Michel Pion, kleinismul 
„transformă interogaţia freudiană asupra locului tatălui, 
asupra complexului Oedip, asupra genezei nevrozei şi a se¬ 
xualităţii într-o elucidare a relaţiei arhaice cu mama, într-o 
evidenţiere a urii primitive proprii relaţiei cu obiectele şi, 
în sfârşit, într-o cercetare a structurii psihotice, caracteristi¬ 
că pentru orice subiect" 80 . Cu alte cuvinte, deplasarea re- 
gredientă a cercetării psihanalitice spre primul an de viaţă 

se asociază cu deplasarea interesului de la tată la mamă şi 
relaţia cu mama, de la sexualitate infantilă şi complex Oe- 
dip, spre dimensiuni nonsexuale ale relaţiei cu mama, de 
la nevroză spre psihoză şi cazuri limită. 

Toate aceste impulsuri vor cunoaşte o continuă dezvol¬ 
tare în a doua jumătate a secolului al XX-lea, dezvoltare care 
va aduce cu sine punerea în discuţie a concepţiei freudiene 
despre socialitate (relaţiile cu obiectele) ca secundară în ra¬ 
port cu satisfacera instinctuală. Deşi filonul cognitiv este 
unic — cercetarea relaţiilor celor mai precoce cu obiectele, 
în special a relaţiilor cu mama în primele luni de viaţă şi 
constatarea importanţei decisive şi chiar a prevalenţei aces¬ 
tor relaţii în raport cu dezvoltarea psihosexuală —, atitudi¬ 
nea diferiţilor psihanalişti faţă de teoria freudiană este dife¬ 
rită, uneori diametral opusă. în timp ce Margaret Mahler, 
Modell sau Kohut, din prima perioadă de creaţie, încearcă 
să îmbine, intr-un fel sau altul, cele două teorii, autori ca 
Fairbairn adoptă o atitudine radicală, propunând înlocuirea 
teoriei pulsiunilor prin teoria relaţiilor cu obiectele. 


5.2. Margaret Mahler sau 

eşecul armonizării celor două teorii 

După Eagle, atitudinea adoptată de Margaret Mahler, 
psihanalistă americană de sorginte europeană (1897-1985), 
este exemplară pentru încercarea şi eşecul de a integra te¬ 
oria relaţiilor cu obiectele în teoria pulsiunilor. Principala 
contribuţie a autoarei americane este legată de cercetarea 
dezvoltării psihice sub aspectul simbiozei, separării şi in- 
dividuării, contribuţie bazată pe terapia şi studiul psihozei 
infantile. Dezvoltarea psihică a individului trece prin câte¬ 
va faze, care au ca sens separarea şi apoi individuarea, echi¬ 
valată cu naşterea psihică. Prima dintre ele, care se desfă¬ 
şoară chiar la începutul vieţii (prima lună), este numită de 

M. Mahler „autismul normal" şi este caracterizată de plie¬ 
rea individului asupra sa şi de lipsa reacţiei la stimulii ex¬ 
teriori. în luna a doua de viaţă se instalează „faza simbio¬ 
tică", faza uniunii simbiotice cu mama sau a nediferenţierii 
în raport cu mama, fază caracterizată de fuziunea somatop- 
sihică halucinator iluzorie cu mama şi mai ales de iluzia 
unei graniţe comune, de o indistincţie a eului faţă de 
non-eu. în sfârşit, separarea şi individuarea se realizează 
începând cu luna a cincea şi parcurge mai multe etape, cum 
ar fi: diferenţierea, experimentarea (separării), reapropierea 
şi consolidarea individualităţii şi începuturile constanţei 
emoţionale a obiectului. 

Două aspecte sunt de primă importanţă pentru raportu¬ 
rile teoriei relaţiei cu obiectele cu teoria clasică a pulsiuni- 
lor, arată Eagle 81 : a) concepte cum ar fi „satisfacţie simbio¬ 
tică" şi mai ales „separare", „individuare" nu simt înţelese, 
implicit, din punctul de vedere al satisfacţiei instinctuale 
(sexuale sau agresive), ci din perspectiva comportamentu¬ 
lui de legare; b) din motive, pe care Eagle le consideră mai 
curând conjuncturale (importanţa, în interiorul mişcării 
psihanalitice, a recunoaşterii teoriei instinctelor în calitate 
de indiciu al apartenenţei la psihanaliză), M. Mahler încear¬ 
că totuşi explicit să derive simbioza, separarea şi individua¬ 
rea din teoria freudiană a instinctelor, ceea ce conduce la 
un clar eşec, concretizat uneori într-o frazeologie lipsită de 
conţinut. 


5.3. Teoria celor doi factori — o soluţie echilibrată 

O a doua variantă de reconciliere a celor două teorii 
principale din psihanaliză dă conţinut „teoriei celor doi fac¬ 
tori" 82 . Ambele teorii sunt valabile, dar pentru serii de fap¬ 
te diferite: teoria instinctelor sau pulsiunilor dă seama în 
mod adecvat de patologia nevrotică, pe baza căreia s-a şi 

dezvoltat, în timp ce teoria relaţiilor cu obiectele şi psiho¬ 
logia sinelui este expresia tulburărilor narcisice, de la care 
au şi pornit. Principalii reprezentanţi sunt Modell şi Kohut 
din prima perioadă teoretică (1971). Teoria celor doi factori 
are nu numai avantajul că respectă materialul clinic şi psi- 
hoterapeutic, care a produs cele două teorii în dispută pen¬ 
tru exclusivitate, ci şi pe acela de a ţine seama de realitatea 
istorică a psihanalizei, în cadrul căreia metoda freudiană a 
fost practicată cu succes timp de şapte decenii. 

Principala contribuţie a lui Modell constă în afirmarea 
existenţei unei a doua categorii de instincte alături de in¬ 
stinctele descrise de Freud (sexuale şi agresive), şi anume 
instinctele relaţiilor cu obiectele, ceea ce echivalează cu a 
atribui socialităţii rangul de instinct. Acestea ar face parte 
dintre instinctele eului. Particularitatea lor ar consta în fap¬ 
tul că sunt „liniştite", că nu pot fi atribuite, la prima vede¬ 
re, unei cauze fiziologice şi, mai ales, că nu tind către des¬ 
cărcare, că finalitatea lor constă în „interacţiune". în ceea 
ce priveşte relaţia între instinctele se-ului şi eului (instinc¬ 
tele relaţiilor cu obiectele), poziţia lui Modell reprezintă in¬ 
versul poziţiei freudiene: instinctele relaţiilor cu obiectele 
sunt nu numai autonome, ci şi prevalente în raport cu in¬ 
stinctele se-ului, oferind cadrul pentru manifestarea şi dez¬ 
voltarea acestora din urmă. O conştiinţă sigură a identită¬ 
ţii proprii, cu alte cuvinte un sine solid permite un control 
eficient al instinctelor se-ului. în timp ce un sine incoerent 
conduce la trăirea instinctelor sexuale şi agresive la o inten¬ 
sitate exacerbată, ceea ce poate produce sentimentul de 
nimicire. 

După Eagle, eroarea lui Modell rezidă în menţinerea mo¬ 
delului freudian de gândire a psihologiei şi psihopatolo¬ 
giei, ceea ce echivalează cu o inconsecvenţă faţă de propri¬ 
ile premise (autonomia instinctelor relaţiilor cu obiectele). 
Astfel, sentimentul de autodistrugere este derivat de Mo¬ 
dell, în manieră freudiană, din intensitatea instinctelor. 

chiar dacă această intensitate este reglată de tipul relaţiilor 
cu obiectele (reuşite sau nereuşite). Dacă ar fi rămas fidel 
propriei opţiuni, Modell ar fi trebuit să derive angoasele 
maligne şi sentimentele de autodistrugere nu din intensi¬ 
tatea instinctelor, ci din separarea de un obiect indispensa¬ 
bil. în această lumină nouă, agorofobicii nu se mai tem de 
propriile fantasme sexuale (a prostituţiei) sau agresive, ci 
de pierderera obiectului sinelui, fără de care nu pot supra¬ 
vieţui. 

Psihologia şi psihopatologia lui Kohut se încadrează în 
teoria celor doi factori doar în prima fază de dezvoltare, 
când îşi propunea să completeze teoria freudiană a instinc¬ 
telor. în cea de-a doua, se conturează o psihologie a sinelui 
atotcuprinzătoare, care îl apropie pe Kohut de poziţia radi¬ 
cală a lui Fairbairn de renunţare la teoria instinctelor. Am¬ 
bele ipostaze se alimentează empiric din activitatea psiho- 
terapeutică a lui Kohut, care a avut ca obiect tulburările 
narcisice de personalitate, diferenţa dintre ele ţinând de 
evoluţia personală. 

Cea mai importantă înnoire adusă de Kohut constă în 
postularea unei linii de dezvoltare narcisică, independentă 
de dezvoltarea psihosexuală şi dezvoltarea eului, pe care le 
precedă şi le condiţionează. Ca o completare la teoria pul- 
siunilor, psihologia sinelui îşi circumscrie valabilitatea la 
fazele timpurii şi implicit la linia narcisică, lăsând în seama 
teoriei instinctelor şi conflictului fazele ulterioare (oedipa- 
le), fazele nevrozei. în centrul atenţiei lui Kohut se află „şi¬ 
nele coerent", etapele şi condiţiile care conduc la atingerea 
sa — garantul sănătăţii psihice. 

Prima etapă a liniei narcisice este „autoerotismul", ca¬ 
racterizat de existenţa unui sine fragmentat şi a unor nu¬ 
dei ai eului. Relaţiile cu obiectele, în special relaţia cu 
mama (reacţia globală a sa faţă de copil), simt decisive pen¬ 
tru transformarea autoerotismului în narcisism sănătos — 
a doua etapă. Dezvoltarea normală, care conduce spre un 

sine coerent, presupune din partea părinţilor o oglindire 
empatică a copilului şi oferirea de prilejuri pentru a fi idea¬ 
lizaţi. Datorită acestora, „grandiozitatea arhaică" şi „exhi¬ 
biţionismul" produse, pe parcursul dezvoltării, în calitate 
de compensări, de către inevitabilele deficienţe ale atitudi¬ 
nii materne, pot fi controlate şi transformate în narcisism 
sănătos (sine coerent). Dimpotrivă, în destinul patologic, 
prin absenţa oglindirii empatice şi a posibilităţilor de idea¬ 
lizare a părinţilor, grandiozitatea arhaică şi exhibiţionismul 
se permanentizează. 

In primele faze ale dezvoltării, relaţiile cu obiectele sunt 
de tipul „obiectele sinelui", ceea ce înseamnă că ceilalţi nu 
sunt percepuţi ca fiind deplin separaţi de subiect. Copilul 
lasă în seama lor funcţii importante, cum ar fi reglarea ten¬ 
siunilor psihice, menţinerea autocoerenţei şi stabilirea sen¬ 
timentului de sine. în dezvoltarea normală, o astfel de uti¬ 
lizare a obiectelor este treptat abandonată, individul 
preluând exercitarea funcţiilor vitale. Ceilalţi ajung să fie 
percepuţi ca deplin separaţi şi ca obiecte prin care pot fi sa¬ 
tisfăcute instinctele. Dezvoltarea patologică se caracterizea¬ 
ză prin faptul că ceilalţi rămân obiecte ale sinelui, continu¬ 
ând să îndeplinească funcţiile psihice esenţiale ale 
subiectului: asigurarea coerenţei sinelui şi reglarea senti¬ 
mentului de sine. Absenţa obiectului sinelui idealizat îl de¬ 
termină pe individ să se simtă gol, neputincios şi amenin¬ 
ţat cu dezintegrarea. 

Psihologia sinelui, chiar şi în varianta din 1971, când 
este concepută ca o completare la teoria instinctelor, adu¬ 
ce modificări esenţiale pentru terapie. Mutaţiile psihice nu 
mai sunt rezultatul interpretării şi insight-ului, ca în psih¬ 
analiza freudiană, ci al utilizării terapeutului în calitate de 
obiect al sinelui, ceea ce permite reluarea dezvoltării între¬ 
ruptă traumatic. Transferul, care este de tip oglindă şi idea¬ 
lizator, este principalul mijloc al redeclanşării procesului 
de dezvoltare. Ca şi în dezvoltarea originară, în terapie 

pacientul progresează prin „interiorizări transformatoare": 
investiţia narcisică a terapeutului este redusă treptat şi în¬ 
locuită cu interiorizări ale aspectelor reale ale psihanalis¬ 
tului, cum ar fi capacitatea de a reduce angoasa şi de a su¬ 
porta amânarea. 

Noua viziune despre terapie presupune şi o nouă viziu¬ 
ne despre sănătatea psihică, viziune care vizează în special 
funcţiile din sfera narcisică — existenţa unui sine coerent, 
ceea ce echivalează cu narcisismul sănătos —, criteriilor tra¬ 
diţionale, cum ar fi capacitatea de a obţine plăcere din sa¬ 
tisfacerea instinctuală spontană, funcţionarea genitală şi ca¬ 
pacitatea de a stabili relaţii interne cu obiectele bazate pe 
reciprocitate, revenindu-le puţină atenţie, aşa cum de puţi¬ 
nă atenţie se bucură conflictele nevrotice generate de pul- 
siunile sexuale şi agresive. Defectele sinelui sunt cele care 
trec în prim planul interesului teoretic şi terapeutic: lipsa 
de consistenţă şi stabilitate a sentimentului de sine, fantas¬ 
me despre contopirea cu obiecte atotputernice, teama de 
autodizolvare, grandiozitate şi exhibiţionism, sentimente 
de izolare şi gol interior, furie distructivă, ca răspuns la le¬ 
zările narcisice suferite, absenţa interiorizării unui sistem 
de valori. 


5.4. O poziţie radicală — 

renunţarea la teoria instinctelor 

Prin cea de-a doua variantă a psihologiei sinelui (1977), 
când şinele nu mai este o parte a eului, ci o structură de 
sine stătătoare, supraordonată eului, Kohut anticipează po¬ 
ziţia radicală a lui Fairbairn, care respinge teoria instincte¬ 
lor, pe care o înlocuieşte cu teoria relaţiilor cu obiectele. Ra¬ 
dicalismul său este excelent ilustrat de deviza că originar, 
libidoul nu tinde spre plăcere, aşa cum susţinea Freud, ci 
spre obiecte. în concepţia psihanalistului englez, care s-a 

distins în terapia schizofreniei şi a fobiilor, psihologia şi psi¬ 
hopatologia se ocupă, fiecare în felul său, de relaţiile cu 
obiectele: psihologia, de relaţiile cu obiectele externe iar psi¬ 
hopatologia de relaţiile cu obiectele interne, conceptul de 
obiect intern fiind preluat de la Melanie Klein. Consecvent 
cu sine, Fairbairn renunţă nu numai la teoria pulsiunilor, ci 
şi la concepţia despre structura psihică edificată pe aceas¬ 
tă teorie. în psihologia sa, nu mai există se, de care eul să 
fie dependent primar sau secundar; există doar structuri 
ale eului caracterizate de scopuri dinamice proprii. Dezvol¬ 
tarea psihică este doar dezvoltare a eului, care trece de la o 
dependenţă infantilă, bazată pe identificare primară cu 
obiectul, la o dependenţă matură, întemeiată pe diferenţie¬ 
rea sinelui de obiect. 

Renunţarea la modelul freudian asupra structurii psihi¬ 
cului (se — eu) aduce după sine şi reconsiderarea unor con¬ 
cepte esenţiale ale psihanalizei. Astfel, refularea nu mai vi¬ 
zează conţinuturi instinctuale, care ţin de se, ci structuri ale 
eului şi obiecte interne. Refularea rămâne un proces de apă¬ 
rare important, dar are un cu totul alt sens. Ideea poate fi 
ilustrată de modul în care refularea intervine în relaţia cu 
mama. Iniţial, copilul scindează imaginea mamei în obiect 
bun şi rău cu scopul de a diminua ambivalenţa acesteia. 
Apoi, interiorizează obiectul rău, pentru a-1 putea controla 
mai bine, control care se obţine prin refulare. întrucât anu¬ 
mite părţi ale eului rămân legate de obiectul refulat, proce¬ 
sul refulării vizează şi părţi ale eului. 

Radicală este şi atitudinea lui Fairbairn faţă de dezvol¬ 
tarea psihosexuală. Fazele acesteia nu au autonomie, ci sunt 
doar tehnici ale eului în efortul de a regla relaţia cu obiec¬ 
tele. Reducerea tensiunii psihice nu este un scop primor¬ 
dial, ci subordonat relaţiilor cu obiectele: doar când aceste 
relaţii eşuează se pune această problemă. Nu numai sexu¬ 
alităţii îi este contestat caracterul instinctual, ci şi agresivi¬ 
tăţii, care este doar o reacţie la frustrare. 

Disfuncţiile psihice, deşi sunt concepute ca având rela¬ 
ţii cu conflictul, ţin de incapacitatea de a depăşi, datorită 
traumelor sau frustrărilor, dependenţa infantilă. Patolo¬ 
gia este atribuită în întregime influenţelor negative ale me¬ 
diului, ceea ce ne aminteşte de utopia marxiană, care, de 
asemenea, derivă alienarea individuală şi socială din in¬ 
fluenţele distorsionante ale mediului social (proprietatea 
privată). Modelul terapeutic poartă şi el aceeaşi ampren¬ 
tă, urmărind ca scop principal să elimine obiectul interio¬ 
rizat pentru a descoperi ce anume a rămas din eul unitar, 
originar. 


5.5. O nouă viziune asupra omului? 

La prima vedere, comparaţia între antropologia care se 
întrevede din teoriile relaţiilor cu obiectele, antropologie 
care pune pe primul plan socialitatea omului, înţeleasă ca 
instinct, în jurul căreia gravitează principalele probleme 
(deficite şi conflicte) pe care trebuie să le rezolve individul 
sau psihanaliza, şi antropologia lui Freud, axată pe conce¬ 
perea omului ca fiinţă a plăcerii sau, mai târziu, ca fiinţă în¬ 
tru moarte, evidenţiază o noutate ca şi absolută în psihana¬ 
liză şi, implicit, o schimbare radicală de orientare. Aceasta 
cu atât mai mult, cu cât Morris N. Eagle prezintă tendinţe¬ 
le contemporane, fără a le încadra în contextul mai larg al 
istoriei psihanalizei. 

Dacă teoria relaţiilor cu obiectele şi psihologia sinelui 
sunt privite din perspectivă istorică, atunci constatăm că 
încercările trecute de „desexualizare" a psihanalizei nu au 
lipsit şi nici nu au fost lipsite de importanţă. Este suficient 
să ne gândim la Jung şi mai ales la Adler pentru a ne con¬ 
vinge de adevărul acestei afirmaţii. Amândoi cercetează un 
inconştient nonsexual: primul, un inconştient transperso- 
nal, care încorporează experienţele omului ca specie sau 

colectivitate mai restrânsă, celălalt un inconştient personal 
„umplut" de conţinuturi sociale (dorinţa de autoafirmare 
şi sentimentele de inferioritate). Amintindu-ne că princi¬ 
pala funcţie psihică investigată de Adler este autoestimaţia 
ca nivel afectiv, care este o funcţie relaţională, putem avan¬ 
sa ideea că „psihologia individuală" prefigurează psiholo¬ 
gia sinelui cel puţin prin noţiunile de sentiment al valorii 
proprii şi de compensare. De asemenea, neofreudismul 
american contestase principalele teze ale lui Freud asupra 
inconştientului, libidoului şi sexualităţii, criticând „biolo¬ 
gismul" care le-ar sta la bază şi propusese prin Harry Stack 
Sullivan, unul din reprezentanţii săi cei mai importanţi, 
doctrina numită „sistemul sinelui" şi „psihiatria interper- 
sonală", care puneau accentul pe influenţele interpersona- 
le în ce priveşte formarea sinelui, precipitat al interacţiunii 
cu părinţii şi al judecăţilor lor de valoare. In sfârşit, influ¬ 
enţa Ego psychology, ilustrată mai ales prin lucrările lui 
Heinz Hartmann, ajunsese la concluzia că anumite aspec¬ 
te ale comportamentului uman şi ale funcţionării psihice 
sunt independente de instinct. Este vorba în primul rând 
de funcţiile cognitive ale eului. 

Ca de atâtea ori în istoria ideilor, suntem puşi în situa¬ 
ţia să constatăm că înnoirile recente din psihanaliză au mai 
curând un aspect cantitativ decât unul calitativ. Ceea ce în 
primele decenii ale secolului al XX-lea, şi chiar imediat 
după cel de-al doilea război mondial, era marginal, ţinând 
uneori de disidenţă, tinde să devină, în ultimele decenii ale 
secolului al XX-lea, predominant, chiar dacă psihanaliza 
franceză, viguroasă şi creativă reprezentantă a freudismu¬ 
lui, constituie o importantă contrapondere, şi acceptat de 
Asociaţia Psihanalitică Internaţională, bastionul ortodoxiei 
psihanalitice. Bineînţeles, nu trebuie subestimate progre¬ 
sele înregistrate în adâncirea cunoaşterii inconştientului le¬ 
gat de socialitate, care dau o imgine tot mai precisă despre 
primii ani de viaţă. 

Nu pot încheia aceste glose despre cele mai recente dez¬ 
voltări din psihanaliză, fără a le semnala concordanţa cu 
evoluţii din domenii înrudite. Dacă antropologia şi filoso¬ 
fia secolului XIX ajunseseră la ideea opoziţiei dintre natu¬ 
ră şi cultură, cu care operau în calitate de premisă funda¬ 
mentală, idee ilustrată strălucit de freudism (inconştientul 
este un depozitar al tendinţelor naturale ale omului pe care 
cultura nu le poate accepta), secolul XX stă sub semnul ideii 
de continuitate dintre natură şi cultură. Antropologia filo¬ 
sofică ajunge, prelucrând rezultatele biologiei umane, la 
concluzia că omul este o fiinţă culturală de la natură, con¬ 
cluzie exprimată paradigmatic de Arnold Gehlen încă din 
anii '40, cu ecou în cultura română, la Lucian Blaga. Etolo- 
gia lui Lorenz şi Eibl-Eibesfeldt documentează aceeaşi con¬ 
tinuitate la nivelul comportamentelor sociale, cărora li se 
descoperă determinarea genetică. Instinctele prosociale îşi 
ocupă de-acum înainte locul în „parlamentul instinctelor", 
alături de instinctele antisociale. Ecologia se străduieşte să 
înlocuiască mentalitatea învingerii naturii prin mentalita¬ 
tea ocrotirii naturii. Teoria relaţiilor cu obiectele din psih¬ 
analiză concordă cu toate aceste mutaţii: principala proble¬ 
mă nu mai este rezolvarea conflictului dintre natură şi 
cultură din om, ci eliminarea disfuncţiilor pe care le presu¬ 
pune naturala socialitate umană, căreia i se subordonează 
toate celelalte câmpuri problematice. 



Capitolul IV 

NOOLOGIA ABISALĂ 




1. Freud si „inconştientul de sus" 

i 11 i 

U nul din reproşurile aduse în mod constant psih¬ 
analizei freudiene se referă la insistenţa sa 
aproape exclusivă asupra sexualităţii infantile 
a omului. Caracteristică pentru prima etapă de dezvoltare 
a psihanalizei, centrată pe studiul simptomului nevrotic, 
visului, actului ratat sau cuvântului de spirit, etapă care a 
condus la afirmarea disciplinei întemeiate de Freud ca psi¬ 
hologie a inconştientului, această atitudine lasă nu numai 
impresia de reducţionism, dar şi pe aceea de malefică încli¬ 
naţie spre o viziune antropologică aproape denigratoare, 
înregistrat de Freud în mai multe lucrări târzii, printre care 
şi Neue Folge der Vorlesungen zur Einfiihrung in die Psychoa- 
nalyse (Noi prelegeri de introducere în psihanaliză, 1932), 
reproşul suna textual în felul următor: „omul nu este doar 
o fiinţă sexuală, el are şi tendinţe mai nobile şi mai înalte. 1 " 

înainte de a comenta şi fructifica din perspectiva filoso- 
fiei inconştientului răspunsul lui Freud, să notăm că obiec¬ 
ţia menţionată exprimă paradigmatic perspectiva europo- 
centristă asupra sexualităţii ca dimensiune inferioară, 
„animalică" a omului. A insista asupra sexualităţii, indife¬ 
rent de natura sa, adultă sau infantilă, echivalează cu o 
abordare tendenţioasă, care vizează negarea excelenţei 



350 


Filosofia inconştientului 


spirituale a omului şi a superiorităţii care derivă din aceas¬ 
ta. Faptul că Freud acceptă provocarea conţinută în aseme¬ 
nea critici, răspunzându-le, demonstrează situarea sa inte¬ 
grală în orizontul europocentrist. în afara acestuia, în 
cultura asiatică, sexualitatea este valorizată pozitiv, consti¬ 
tuind o cale de atingere a spiritualităţii absolute — divini¬ 
tatea. 

Prima justificare invocată de Freud pentru întârzierea cu 
care psihanaliza abordează latura spirituală a personalită¬ 
ţii umane ţine de dezvoltarea ştiinţei, a oricărei ştiinţe: nici 
psihanaliza nu a putut studia de la început toate aspectele 
care-i reveneau în mod firesc. Dedicându-se studierii con¬ 
flictului psihic, aşa cum se manifestă în primul rând în 
simptomul nevrotic, freudismul iniţial a avut în vedere per¬ 
manent şi instanţa refulantă, deşi s-a concentrat asupra re¬ 
fulatului. Progresul cercetării a condus la un moment dat 
(în jurul anului 1920) la mutarea accentului de la refulat la 
instanţa refulantă, adică la eu. Putem spune că vocaţia te¬ 
rapeutică a psihanalizei dă seama atât de unilaterala privi¬ 
legiere iniţială a refulatului, cât şi de recuperarea ulterioa¬ 
ră a instanţei refulante: dacă într-o primă fază, Freud a 
considerat că pentru „vindecarea" nevrozei este suficientă 
aducerea în conştient a refulatului, ulterior a constatat că 
de egală importanţă este abordarea instanţei refulante, în 
ceea ce are obscur. 

O altă dificultate, deloc neglijabilă, pe care Freud o men¬ 
ţionează nu numai la timpul trecut, pentru că este princi¬ 
pială, rezidă în aceea că eul trebuie să devină propriul său 
obiect de studiu. în timp ce refulatul constituie, conform 
inspiratei metafore a lui Freud, o adevărată: „ţară străină 
interioară", ceea ce îl transformă într-un bun obiect de cer¬ 
cetare, eul, pentru a deveni propriul său obiect, ar trebui să 
se poată scinda în vederea autoobservării. însă o asemenea 
scindare este curent constatabilă în terapie! Partea eului 
care se detaşează de întreg pentru a-1 examina şi care, în 

virtutea acestui fapt, ilustrează posibilitatea eului de a se 
lua pe sine ca obiect este denumită de Freud supraeu. 

Pentru filosofia inconştientului, supraeul prezintă un in¬ 
teres deosebit cel puţin din două motive: pe de o parte, el 
constituie, din perspectivă psihanalitică, chintesenţa a ceea 
ce este spiritual în om, pe de altă parte, dimensiunea aceas¬ 
ta spirituală ţine de inconştient, ceea ce contrazice viziunea 
filosofică dominantă despre consubstanţiabilitatea spiritu¬ 
lui şi a conştiinţei. Cu alte cuvinte, prin teoria supraeului 
Freud deschide un capitol nou al filosofiei, fără să-şi fi pro¬ 
pus, în absenţa unei conştiinţe filosofice clare, acest lucru, 
şi anume capitolul spiritului inconştient. Fructificarea de¬ 
plină pentru filosofie a ideii spiritului inconştient va fi ob¬ 
ţinută abia de Lucian Blaga, care a asimilat şi experienţa 
jungiană a inconştientului colectiv. 

Caracterul spiritual al supraeului este afirmat de Freud 
în repetate rânduri pe parcursul lucrării Neue Folge, formu¬ 
larea cea mai concentrată sunând în felul următor: „Suprae¬ 
ul constituie pentru noi reprezentantul tuturor îngrădirilor 
morale, avocatul năzuinţei spre perfecţiune, pe scurt, partea 
accesibilă psihologic din ceea ce este superior în om ." 2 

Freud îşi susţine afirmaţia prin analiza funcţiilor supra¬ 
eului. înainte de a le trece în revistă, să reţinem precizarea 
întemeietorului psihanalizei că supraeul este doar una din 
dimensiunile spirituale ale omului, şi anume cea accesibi¬ 
lă psihologic. Celelalte par a scăpa unui asemenea demers. 
Să mai precizăm că funcţionarea supraeului este descrisă 
de Freud pe baza unor cazuri clinice semnificative. în felul 
acesta, nu numai teoria despre „inconştientul de jos" (refu¬ 
lat), ci şi teoria despre „inconştientul de sus" (supraeu) are 
o bază factuală. 

în delirul de observare ( Beobachtungswahn ), supraeul se 
detaşează de eu şi, proiectat în exterior, observă viaţa indi¬ 
vidului în cele mai mici detalii. Observarea este doar o 
funcţie pregătitoare în vederea judecării şi pedepsirii eului. 

adică a exercitării conştiinţei morale sau cugetului ( Gewis- 
sen). Deşi detaşarea supraeului de eu în anumite momente 
ale desfăşurării vieţii morale este un fapt curent, accesibil, 
fără dificultate conştiinţei de sine, claritate deplină în aceas¬ 
tă privinţă asigură tot patologia. „Atacul melancolic" (der 
melancholische Anfall) ne prezintă funcţia morală a suprae¬ 
ului într-un moment paroxistic, eul fiind de-a dreptul mal¬ 
tratat: „în atacul melancolic, supraeul devine extrem de se¬ 
ver, atacă, umileşte şi maltratează eul, îl ameninţă cu cele 
mai grele pedepse, îi reproşează acţiuni din trecutul înde¬ 
părtat, care la vremea respectivă nu au fost luate în sea¬ 
mă ..." 3 Principalul instrument prin intermediul căruia su¬ 
praeul sancţionează abaterea eului de la normele morale 
este sentimentul de culpabilitate. 

Exegeţii lucrărilor lui Freud au sesizat insistenţa acestu¬ 
ia asupra caracterului critic, ostilităţii şi severităţii suprae¬ 
ului, explicând-o prin circumstanţele teoretice ale contură¬ 
rii conceptului. Astfel, Roy Schafer indică în The loving and 
beloved superego patru factori determinanţi: a) necesitatea de 
a explica uimitoarea reacţie terapeutică negativă, în virtu¬ 
tea căreia în locul unei ameliorări a stării pacientului, de aş¬ 
teptat ca o consecinţă a demersului terapeutic reuşit, se in¬ 
stalează o înrăutăţire. Cauza este, după Freud, un puternic 
sentiment de culpabilitate inconştient, alimentat de supra- 
eu, care nu permite nevroticului starea de mai bine; b) coin¬ 
cidenţa temporală a elaborării teoriei supraeului cu tema- 
tizarea distructivităţii umane, concentrată în teoria despre 
instinctul morţii; c) necesitatea de a explica declinul com¬ 
plexului Oedip, precum şi renunţarea la satisfacerea ten¬ 
dinţelor libidinale şi agresive specifice copilăriei, renunţa¬ 
re indispensabilă socializării; d) în sfârşit, unilateralitatea 
perspectivei freudiene era de neevitat, deoarece baza clini¬ 
că a teoretizării supraeului era alcătuită din nevroza obse- 
sională, melancolie şi paranoia — toate disfuncţii în care 
supraeul manifestă o mare ostilitate faţă de eu . 4 

Psihanaliza post freudiană a reechilibrat viziunea despre 
supraeu, reintegrându-i aspectele stimulative, favorabile 
eului. Dintre acestea, aşa cum le descrie Roy Schafer în car¬ 
tea mai sus-menţionată, doar două pot revendica atributul 
spiritualităţii. Este vorba despre dimensiunea idealului şi 
despre rolul civilizator al supraeului care, prin controlul ce¬ 
rinţelor instinctuale, permite adaptarea la ceilalţi şi la lu¬ 
mea exterioară. Celelalte două — legătura supraeului cu 
se-ul, derivată din faptul că identificarea care-1 structurea¬ 
ză se realizează cu obiecte insuficient desexualizate, iniţial 
investite de se şi faptul că în calitate de evaluator al lumii 
interne, aşa cum eul este evaluatorul lumii externe, supra- 
eul este nu numai critic la adresa eului, ci şi aprobator, con- 
ferindu-i astfel siguranţă şi protecţie (chiar şi faţa punitivă 
a supraeului are un revers securizant, pe care-1 dă preocu¬ 
parea continuă de eu) — au doar semnificaţie sufletească. 

Dacă traducem în limbaj filosofic formularea existentă 
încă în textele lui Freud, deşi intr-un plan secund, referitoa¬ 
re la funcţia idealului, şi anume că „eul (supraeul) este şi 
purtătorul idealului eului, la care eul se raportează constant 
pentru a se evalua, spre care tinde, străduindu-se să-i rea¬ 
lizeze cerinţa de a se perfecţiona neîntrerupt" 5 , atunci am 
putea spune că avem de-a face cu un set de valori morale, 
estetice, sociale, intelectuale, religioase etc., puternic inves¬ 
tite cu afectivitate pozitivă. 

în ce măsură idealul eului este doar o funcţie a supra¬ 
eului, cum gândea Freud, şi în ce măsură reprezintă o 
structură aparte, cum susţin unii psihanalişti contempo¬ 
rani, rămâne o problemă deschisă. Dintre autorii care îm¬ 
părtăşesc ultima poziţie îi menţionăm pe Daniel Fagache 
şi pe Janine Chasseguet-Smirgel. în studiul său „Sur la 
structure du Surmoi", Fagache consideră că distincţiei 
funcţionale dintre supraeu şi idealul eului i se poate adău¬ 
ga şi o distincţie structurală. Supraeul şi idealul eului ar 
alcătui împreună un sistem în care cel de-al doilea „repre- 

zintă modul în care persoana trebuie să se comporte pen¬ 
tru ca eu 1-subiect, identificat cu autoritatea parentală, să 
poată acorda aprobarea sa eului-obiect" 6 . Cu alte cuvinte, 
supraeul ar desemna un precipitat al autorităţii care jude¬ 
că, iar idealul eului, setul de valori care emană de la au¬ 
toritate. După Janine Chasseguet-Smirgel („Le Surmoi et 
l'Ideal du Moi"), caracteristica specificatoare şi regresivă 
a idealului eului ar fi relaţia sa de continuitate cu narci¬ 
sismul primar şi năzuinţa spre atotputernicie, ceea ce l-ar 
deosebi fundamental şi deci structural de supraeu, moş¬ 
tenitor al complexului Oedip, care separă copilul de mamă 
prin bariera incestului 7 . 

Caracterul spiritual al supraeului, concretizat mai ales 
în funcţia morală şi în funcţia idealului, l-a determinat pe 
Paul Ricoeur să considere că cea de-a doua teorie despre 
psihic, ai cărei principali piloni conceptuali sunt se-ul, eul 
şi supraeul, vizează în primul rând „înscrierea autorităţii 
în istoria dorinţei, de a o face să apară ca o diferenţă a do¬ 
rinţei", ceea ce echivalează cu a studia „promovarea sublimu¬ 
lui în inima dorinţei" 8 *. 

Un alt punct de interes al „supraeului" pentru filosofia 
inconştientului, alături de spiritualitate, este caracterul său 
inconştient. Tocmai acest aspect transformă teoria freudia- 
nă a supraeului într-un moment de emergenţă epistemică 
nu numai în psihanaliză, ci şi în filosofie. Până la cristali¬ 
zarea teoriei structurale despre psihic în jurul anului 1920, 
Freud echivala inconştientul cu refulatul. Spre deosebire de 
inconştientul în sens descriptiv, care nu este altceva decât 
un conştient latent, oricând susceptibil de a ieşi din starea 
de latenţă şi de a deveni un conştient în act, pentru că nu i 
se împotriveşte nici un obstacol, inconştientul în sens dina¬ 
mic se particularizează prin aceea că accesul la conştiinţă a 
conţinuturilor sale este interzis de o barieră permanentă, 

* Sublinierea aparţine filosofului francez. 

numită de Freud cenzură. Dacă reamintim că refulatul sau 
inconştientul în sens dinamic este alcătuit din tendinţe re¬ 
pudiate cultural, fie sexuale (ţinând de sexualitatea infan¬ 
tilă), fie agresive, atunci devine uşor de înţeles de ce mani¬ 
festarea acestui inconştient în planul conştiinţei se poate 
produce doar în forme deghizate sau în urma unei inter¬ 
venţii din exterior, care este tocmai actul analitic. Termino¬ 
logia psihanalitică rezervă denumirea de inconştient pen¬ 
tru inconştientul dinamic, inconştientul latent fiind numit 
preconştient. 

Am utilizat în capitolele anterioare ideea de inconştient 
dinamic din psihanaliză pentru a avansa şi documenta una 
din ideile directoare ale filosofiei inconştientului, şi anume 
ideea impurităţii spiritului. Pentru că tendinţa permanen¬ 
tă a inconştientului este de a reveni în conştiinţă şi pentru 
că acestei reveniri i se opune bariera instituită de normele 
culturale, identificarea prezenţei sale în actele conştiente, 
inclusiv în actele spirituale ale culturii majore (vezi capito¬ 
lul II) se poate realiza printr-un demers hermeneutic, tot 
atât de laborios ca travaliul terapiei psihanalitice de la care, 
de altfel, împrumută mijloacele tehnice. 

Nu numai caracterul spiritual al supraeului, ci şi carac¬ 
terul său inconştient este afirmat în temeiul unui material 
factual, care ţine de clinica psihanalitică. Este vorba de fe¬ 
nomenul rezistenţei ( Widerstand ). Spre deosebire de alte fe¬ 
nomene descoperite de psihanaliză, a căror prezenţă poa¬ 
te fi constatată şi în afara terapiei psihanalitice, cum ar fi 
transferul, adică tendinţa de a repeta în prezent modalităţi 
de relaţionare care aparţin trecutului primei copilării, re¬ 
zistenţa rămâne circumscrisă relaţiei terapeutice. în efor¬ 
tul de a realiza cerinţa asocierii libere, cu alte cuvinte de a 
comunica analistului, fără restricţii, tot ceea ce îi trece prin 
minte, analizandul întâmpină dificultăţi atunci când se 
apropie de temele problematice ale vieţii sale. Indiciul ex¬ 
terior al intervenţiei rezistenţei este fie tăcerea, întreruperea 

fluxului asocierii libere, fie îndepărtarea discursului de 
tema respectivă. 

Obstacolul interior faţă de asocierea liberă poate fi con¬ 
ştient, analizandul evitând deliberat subiectele care-i pro¬ 
voacă, dintr-un motiv sau altul, neplăcere, sau inconştient, 
în Neue Folge, Freud descrie rezistenţa inconştientă astfel: 
„El poate recunoaşte rezistenţa şi subiectiv prin aceea că 
are senzaţii neplăcute când se apropie de o anumită temă. 
însă acest ultim indiciu poate să şi lipsească. Atunci îi spu¬ 
nem pacientului că deducem din comportamentul său că 
se află în stare de rezistenţă; el ne răspunde că nu ştie ni¬ 
mic despre aceasta şi că observă doar dificultatea produce¬ 
rii asociaţiilor" 9 . Concluzia că nu numai refulatul, pe care 
psihanalistul intenţionează să-l aducă în conştient, este in¬ 
conştient, ci şi rezistenţa devine inevitabilă. 

La întrebarea referitoare la sursele acestei surprinzătoa¬ 
re rezistenţe inconştiente, răspunsul profanului ar indica 
fără ezitare tendinţa de ascundere a inconştientului. în vir¬ 
tutea unei presupoziţii tacite, ceea ce este ascuns nu poate 
decât să tindă la a-şi menţine starea, împotrivindu-se de¬ 
mersului de dezvăluire, realizat de psihanalist. Cercetarea 
simptomului nevrotic, visului, actului ratat, ca să numim 
doar produsele psihice la care participarea inconştientului 
e mai mult sau mai puţin transparentă, a arătat însă că, 
dimpotrivă, tendinţa cea mai puternică a inconştientului 
este de a reveni în conştiinţă, adică de a se manifesta, nu 
de a se ascunde. Dacă se opune ceva manifestării incon¬ 
ştientului, atunci acest ceva nu poate fi inconştientul însuşi, 
în terapie, dar şi în afara sa, doar eul care a realizat când¬ 
va refularea anumitor tendinţe instinctuale, generând in¬ 
conştientul, se poate împotrivi întoarcerii refulatului. în for¬ 
mularea lui Freud: „rezistenţa nu poate fi decât expresia 
eului, care a realizat cândva refularea şi tinde acum să o 
menţină" 10 . Nici la începutul vieţii, în momentul în care au 
loc primele refulări, nici mai târziu, pe parcursul vieţii 

adulte, normele culturale nu permit exprimarea nemodifi¬ 
cată a anumitor aspecte ale naturalităţii omului. Important 
pentru filosofia inconştientului este că această activitate de 
cenzurare se desfăşoară în mare parte dincolo de pragul 
conştiinţei. Ceea ce, în prima teorie despre psihic, era nu¬ 
mit, aproape netematizat, „cenzură", devine în cea de-a 
doua teorie obiectul unei tematizări importante sub deno- 
minarea de supraeu. 

In psihologia inconştientului, descoperirea că inconştien¬ 
tul nu este epuizat de refulat, că pe lângă „inconştientul de 
jos", depozitar al interzisului cultural, există un „inconştient 
de sus", care, fără a cădea în afara definiţiei inconştientu¬ 
lui dinamic, concentrează o parte importantă a spiritualită¬ 
ţii omului, a avut consecinţe considerabile. Dacă inconştien¬ 
tul are în psihanaliză trei accepţii — sensul descriptiv, 
sensul dinamic şi sensul topic sau sistematic, ultimul de¬ 
semnând „o provincie psihică", constatarea că „... mari 
părţi ale eului şi supraeului pot rămâne inconştiente, fiind 
chiar în mod normal inconştiente" 11 , face imposibilă utili¬ 
zarea inconştientului în sens topic. In timp ce în prima te¬ 
orie despre psihic sistemul conştient era opus sistemului 
inconştient, în a doua teorie, la a cărei formulare descope¬ 
rirea spiritului inconştient trebuie să fi jucat un rol impor¬ 
tant, inconştientul nu mai este „o provincie psihică", ci o 
calitate a tuturor instanţelor psihicului. Nu numai se-ului, 
sediul reprezentanţelor psihice ale instinctelor şi al refula¬ 
tului, îi revine atributul „inconştient", ci şi supraeului sau 
eului, care în prima teorie se suprapunea cu conştientul. în¬ 
cetând să mai fie un sistem, inconştientul pierde conotaţia 
exclusiv negativă din prima topică, în măsura în care con¬ 
ţinuturile „inconştientului de sus" nu sunt primitive şi ira¬ 
ţionale. în ultima variantă, viziunea freudiană asupra psi¬ 
hicului a devenit mai complexă şi mai adecvată. 

Spre deosebire de destinul psihanalitic şi cultural al ideii 
de refulat, care a rămas în bună măsură emblematică 

pentru psihologia inconştientului şi a stat la baza psihana¬ 
lizei aplicate sau hermeneuticii culturii, ideea de spirit in¬ 
conştient a avut un ecou mult mai slab, în special în plan 
cultural. In timp ce însuşi Freud iniţia studiul literaturii, ar¬ 
tei, religiei, din perspectiva inconştientului de jos, suprae- 
ul nu-1 inspira decât pentru o schiţă de studiu al moralei şi 
era introdus fără a fi dublat de conştiinţa filosofică. Nici 
măcar Jung, primul psihanalist care avansează în deplină 
cunoştinţă de cauză ideea de spirit inconştient, nu pome¬ 
neşte supraeul freudian la capitolul precursorilor. De ase¬ 
menea, Lucian Blaga, continuator original al lui Jung, lasă 
în afara consideraţiilor noologiei abisale, pe care o înteme¬ 
iază, spiritul inconştient în viziune freudiană. După câte 
ştiu, doar psihanalistul elveţian Charles Odier a publicat în 
anii succesivi celui de-al doilea război mondial o carte în 
care studia supraeul din perspectiva eticii. 


1.1. Formarea supraeului 

După ce se va opri asupra formării supraeului, paradig¬ 
matică cel puţin pentru concepţia lui Freud asupra relaţiei 
genetice dintre spiritul moral (sau religios) şi suflet, filoso¬ 
fia inconştientului va lua în considerare funcţionarea spiri¬ 
tului inconştient în raport cu lumea instinctelor (se-ul) şi 
lumea spiritului conştient (eul), pentru ca, în partea finală 
a acestui subcapitol, să încerce, pe baza textului lui Odier, 
o evaluare a tipului de moralitate reprezentat de supraeu. 

însăşi ideea de formare a moralei inconştiente are câte¬ 
va implicaţii care ne reţin atenţia. Unele sunt evidenţiate 
chiar de Freud, altele pot fi mai bine explicate în lumina 
contemporaneităţii. Când afirmă, în temeiul cercetărilor sale 
clinice, că la începutul vieţii omul este amoral, fiind lipsit 
de orice fel de inhibiţii interioare îndreptate împotriva în¬ 
clinaţiilor spre plăcere, întemeietorul psihanalizei vizează 

concepţia care atribuie morala umană unei surse transcen¬ 
dente. Spre deosebire de omul religios, care ar interpreta 
celebra propoziţie kantiană despre măreţia cerului înstelat 
de deasupra noastră asociată măreţiei moralei din noi în 
sensul că ambele sunt creaţii ale divinităţii, omul de ştiin¬ 
ţă constată că, pe de o parte, darul moralităţii este foarte 
inegal împărţit, aşa încât la unii oameni îl întâlnim doar în 
cantităţi neglijabile, iar pe de altă parte, că morala este o 
achiziţie ulterioară, rolul de instanţă morală fiind îndepli¬ 
nit în prima copilărie de către părinţi, deţinători ai binelui 
şi ai răului. 

In acelaşi timp însă, e pusă în discuţie implicit orice altă 
viziune care acordă moralei preexistenţă, chiar dacă este 
vorba de o preexistenţă de ordinul imanenţei. Mai întâi 
sunt vizate indirect concepţiile clasice despre morala natu¬ 
rală, cum este cea a lui Jean Jacques Rousseau, care afirmă 
caracterul natural al milei. Pentru gânditorul francez, mila 
care este o virtute „atât de naturală, încât chiar şi animale¬ 
le dau semne vizibile de milă", reprezintă elementul prim¬ 
ordial al moralei umane, anterior oricărui element de mo¬ 
rală raţională, sursa din care se alimentează celelalte virtuţi 
ale omului social, cum ar fi generozitatea, clemenţa, ome¬ 
nia, bunăvoinţa, prietenia. Fără milă, înzestraţi doar cu mo¬ 
rala raţională, oamenii ar fi nişte „monştri". Apoi, chiar 
Darwin, precursorul direct al etologiei umane, ale cărui cer¬ 
cetări îi erau cunoscute în ceea ce aveau esenţial lui Freud, 
nu ezită să trateze morala din punctul de vedere al istoriei 
naturale. Asemeni celorlalte animale sociale, omul a dobân¬ 
dit, datorită selecţiei naturale, calităţile morale native ale 
dragostei şi simpatiei pentru semeni (altruism), loialitatea 
şi chiar curajul. în sfârşit, etologii contemporani (Konrad 
Lorenz şi Irăneus Eibl-Eibsfeldt), instrumentaţi cu toate me¬ 
todele ştiinţei riguroase, înregistrează la om, ca şi la anima¬ 
lele sociale, existenţa instinctelor morale. Respectul pentru 
viaţa celuilalt, prezent în decalogul biblic sub formula „să 

nu ucizi", altruismul şi entuziasmul, loialitatea şi „iubirea 
aproapelui" sunt tot atâtea valori morale fundamentale clă¬ 
dite de cultură pe temelia moralei naturale. 

Cum biologia comportamentului (etologia) a confirmat 
validitatea ideii moralei naturale şi a documentat continui¬ 
tatea dintre natură şi cultură şi în alte domenii, poziţia lui 
Freud care opune radical natura şi cultura, cel puţin în sfe¬ 
ra moralei, se defineşte ca aparţinând ideaţiei dominante a 
secolului al XlX-lea. Natura nu conţine spirit (moral), iar 
odată format, spiritul se opune în mod necesar naturii. 

Deşi ceea ce este superior în om (morala) nu preexistă 
influenţelor culturale, geneza sa poate fi înţeleasă doar ţi¬ 
nând seama de două condiţii, una biologică, cealaltă psiho¬ 
logică. Dependenţa prelungită a copiilor de părinţi, unică 
în lumea vie prin durată şi complexul Oedip, de asemenea 
un fenomen singular, omul fiind singura fiinţă căreia îi este 
interzis incestul, constituie terenul pe care se joacă surprin¬ 
zătoarea metamorfoză a naturalului în spiritual (moralita¬ 
te). în linii mari, la Freud formarea moralei inconştiente este 
un proces de interiorizare a valorilor ale căror purtători 
sunt părinţii, pârghiile acestei translaţii fiind afective. De 
unde derivă caracterul inconştient al acestui precipitat al 
interacţiunilor familiale timpurii urmează să expun în dez¬ 
voltările următoare. 

în timp ce, după Rousseau, omul se naşte bun din mâi¬ 
nile naturii, adică apt pentru viaţa socială, pentru că este 
de la început înzestrat cu spirit (morală), pervertirea sa fi¬ 
ind indusă de invenţiile civilizaţiei, cum ar fi teritorialita¬ 
tea şi simţul de proprietate, în viziunea lui Freud omul na¬ 
tural este inapt pentru viaţa socială, pentru că absenţa 
moralei dintre darurile sale iniţiale îl transformă într-un 
adevărat monstru de egoism. Instinctele sale — căutarea 
nelimitată de plăcere caracteristică sexualităţii, în prima 
teorie despre instincte şi agresivitatea şi distructivitatea, 
în cea de-a doua teorie despre instincte — îl transformă 

de la început într-un inadaptat la cerinţele vieţii sociale şi 
culturale. De aceea, pentru Freud problema principală re¬ 
zidă în modul în care morala în particular şi socialitatea 
în general se creează utilizând chiar materialul instinctu¬ 
al al omului. 

Paul Ricoeur formulează excelent interesul teoretic şi 
practic al lui Freud pentru relaţia dintre natură şi cultură 
nu numai sub aspectul opoziţiei, ci şi sub aspectul colabo¬ 
rării; sarcina „economicii freudiene ar fi să transforme într-o 
«diferenţiere» a fondului pulsional ceea ce, până în prezent, 
a rămas exterior dorinţei. Altfel spus, să facă să corespun¬ 
dă procesului istoric al introiecţiei autorităţii un proces eco¬ 
nomic de repartiţie a investirilor." 12 Este vorba de investi¬ 
ţiile libidinale. Filosofia inconştientului regăseşte aici 
aceeaşi preocupare şi soluţie caracteristice studiului religiei, 
şi anume încercarea de a deriva spiritul (morala subiecti¬ 
vă), din suflet (tendinţele instinctuale). Deoarece supraeul 
este moştenitorul complexului Oedip, spiritul nu are, în 
acest caz, autonomie genetică, fiind derivat din suflet. De¬ 
osebirea faţă de cercetarea religiei este doar de accent: în 
timp ce în cazul fenomenului religios, centrul de greutate 
îl formează perspectiva filogenetică, în cazul moralei, do¬ 
minantă este perspectiva ontogenetică. Sursa le este însă 
identică: Oedipul, constelaţia afectivă a copilăriei omenirii 
şi individului uman. 

Cheia formării supraeului, a moralei ca spirit subiectiv, 
este identificarea. Personalitatea omului se constituie ca re¬ 
zultat al unei succesiuni de identificări: în absenţa celui¬ 
lalt, individul nu poate deveni el însuşi ca fiinţă culturală, 
însă identificarea, definită în Psihologia mulţimii şi analiza 
eului ca „manifestarea cea mai timpurie a unei legături 
afective cu o altă persoană", se poate realiza nu numai în¬ 
tru spirit, ci şi întru suflet. Deşi acest tip de identificare, de 
modificare a propriului eu, în funcţie de un alt eu, nu in¬ 
teresează filosofia inconştientului, menţionarea sa este utilă 

pentru a pune în evidenţă specificul identificării genera¬ 
toare de spirit. Ilustrarea cea mai concludentă poate fi ofe¬ 
rită de identificarea aflată la baza câte unui simptom ne¬ 
vrotic: colegele unei domnişoare de pension, care fac 
aceeaşi criză de isterie ca şi aceasta, criză declanşată de pri¬ 
mirea unei scrisori neplăcute de la iubitul ei, sunt anima¬ 
te de dorinţa de a ajunge în aceeaşi situaţie. „Colegele ar 
dori să aibă şi ele o iubire secretă şi, sub influenţa senti¬ 
mentului de culpabilitate, acceptă suferinţa pe care ar im¬ 
plica-o această iubire." 13 

Fetiţa care manifestă aceeaşi tuse chinuitoare ca mama 
sa poate fi animată de dorinţa de a o înlocui pe mamă ca 
obiect sexual pe lângă tată. însă această dorinţă este cenzu¬ 
rată de normele culturale, aşa încât se realizează sub sem¬ 
nul culpabilităţii, care permite doar preluarea suferinţei: 
„Voiai să fii mama, iată că eşti acum, cel puţin prin suferin¬ 
ţă"! Simptomul de împrumut poate aparţine nu numai unui 
rival, ci şi unei persoane iubite. Tuşea Dorei, identică cu tu¬ 
şea tatălui său, are în spate o dinamică mult mai complica¬ 
tă, numită de Freud „înlocuirea alegerii de obiect prin iden¬ 
tificare". Cu alte cuvinte, tot sub imperiul interdicţiei, Dora 
renunţă la iubirea incestuoasă, căreia îi substituie o formă 
mai veche de ataşament. 

Oricât de nesemnificative ar fi rezultatele unor aseme¬ 
nea identificări din punctul de vedere al culturii, existenţa 
lor presupune intervenţia cenzurii sau supraeului. Or, for¬ 
marea sa este de neconceput din perspectivă freudiană în 
absenţa identificărilor structurante cu părinţii în situaţia oe- 
dipiană. Nu putem să nu remarcăm în acest punct că Freud 
le tratează sub semnul categoriilor „a fi" şi „a avea" şi a in- 
terrelaţiilor acestora. 

Raportarea băiatului la tată, considerată de Freud ca pa¬ 
radigmatică, stă, în mod normal, sub semnul lui „a fi", al 
masculinităţii şi al devenirii întru spiritualitate. Identifica¬ 
rea cu tatăl este rezultatul interesului deosebit şi al admi- 

raţiei pe care băiatul i le arată de la început. Acesta vrea să 
fie ca tatăl său. în schimb, relaţia băiatului cu mama stă sub 
semnul lui „a avea": „încă foarte de timpuriu băieţelul dez¬ 
voltă o investire libidinală faţă de mamă, care are ca punct 
de plecare sânul matern şi reprezintă cazul tipic al alegerii 
obiectului prin contact intim" 14 . Triunghiul familial, care 
între trei şi cinci ani intră în criza oedipiană, se clădeşte pe 
terenul biologic al neajutorării copilului mic, pentru a că¬ 
rui supravieţuire e nevoie de ambii părinţi. Revenindu-i 
hrănirea şi îngrijirea copilului, mama joacă involuntar ro¬ 
lul seducătoarei, care îi trezeşte la viaţă zonele erogene. în¬ 
clinaţia pentru mamă şi admiraţia pentru tată coexistă ne- 
conflictual până în faza oedipiană, când se amplifică dorin¬ 
ţele sexuale ale copilului pentru mamă, iar tatăl este perce¬ 
put ca un rival, ca un obiect care se interpune între băiat şi 
mamă. Identificarea iniţială cu tatăl capătă acum şi o tona¬ 
litate ostilă sau, afirmă Freud, ambivalenţa afectivă funcia¬ 
ră devine manifestă: fiul doreşte să-şi înlăture tatăl şi să-i 
ia locul pe lângă mamă. 

Rezolvarea conflictului oedipian căruia îi succedă cris¬ 
talizarea supraeului şi instalarea perioadei de latenţă sexu¬ 
ală, care desparte cele două începuturi ale sexualităţii uma¬ 
ne (sexualitatea infantilă de sexualitatea adultă) şi care 
marchează consolidarea şi îmbogăţirea achiziţiilor cultura¬ 
le ale individului, se produce datorită unui joc de forţe su¬ 
fleteşti neutre din punct de vedere moral sau chiar opuse 
moralităţii. Soliditatea supraeului depinde de reuşita solu¬ 
ţionării conflictului oedipian: o depăşire incompletă va ge¬ 
nera un supraeu slab, insuficient de eficient. De obicei, „de¬ 
clinul" complexului Oedip, cum numeşte Freud depăşirea 
sa, se datorează refulării tendinţelor care-1 constituie. în 
cazuri ideale, ar fi vorba chiar de „distrugere" ( Zerstorung ) 
sau „suprimarea" ( Aufhehung ) sa, ceea ce, după cum pe 
bună dreptate atrag atenţia anumiţi comentatori, este 
discutabil în măsura în care asemenea „cazuri ideale" ar 

presupune, în analiză, absenţa transferurilor oedipiene. însă 
tocmai praxisul psihanalitic a condus la concluzia univer¬ 
salităţii complexului Oedip şi a valorii sale structurante de 
personalitate, concluzie edificată tocmai în temeiul înregis¬ 
trării de fiecare dată a problematicii oedipiene manifestată 
în transfer. Cu mai multă îndreptăţire se poate vorbi, aşa¬ 
dar, de refularea mai mult sau mai puţin reuşită a conste¬ 
laţiei oedipiene. 

Dar care sunt pârghiile refulării? în diferite momente ale 
dezvoltării teoriei sale, Freud insistă asupra uneia sau alte¬ 
ia din forţele refulante, pentru ca în studiul din 1924 „Der 
Untergang des Oedipuskomplexes" (Declinul complexului 
Oedip) să le reunească, încercând în acelaşi timp să stabi¬ 
lească relaţiile dintre ele. Fundalul l-ar constitui dispoziţia 
biologică sau filogenetică: faza falică în care apare, se dez¬ 
voltă şi declină complexul Oedip şi care succedă fazei sa- 
dic-anale este preprogramată atât în ce priveşte începutul, 
cât şi în ce priveşte încheierea şi situarea sa pe firul dezvol¬ 
tării psihosexuale infantile. Restul se realizează prin inter¬ 
mediul unor factori care ţin strict de experienţa individua¬ 
lă şi a căror pondere este variabilă. 

Dezamăgirea, contrarierea dorinţelor oedipiene de că¬ 
tre părinţi, care reprezintă obiectul acestor dorinţe, joacă 
un rol important în abandonarea lor. „Fetiţa, care se con¬ 
sideră preferata tatălui, suferă, la un moment dat, din par¬ 
tea acestuia o corecţie severă şi se prăbuşeşte din al 
nouălea cer. Băiatul, care o crede pe mamă proprietatea sa, 
experimentează reorientarea iubirii şi îngrijirii materne 
spre un nou născut." 15 Chiar atunci când în istoria indivi¬ 
duală lipsesc astfel de refuzuri dramatice, satisfacerea ten¬ 
dinţelor oedipiene nu este oferită, ceea ce îl conduce pe co¬ 
pil la renunţare. Freud afirmă sintetic: „Complexul Oedip 
se stinge datorită insuccesului său, ca rezultat al imposibi¬ 
lităţii sale interne." 16 Părinţii sunt purtătorii normei cultu¬ 
rale a interdicţiei incestului, pe care o transmit, în acest caz. 

pe calea refuzului de a da curs dorinţelor incestuoase ale 
copilului. Dezamăgirea repetată „stinge" ardoarea anticul¬ 
turală a copilului. 

Cel mai important agent antioedipian este, în cazul bă¬ 
iatului, frica de castrare. Mai mulţi factori concură în a o 
produce: ameninţările părinţilor la adresa integrităţii mem¬ 
brului viril, menite a pune capăt activităţii sale autoerotice, 
devin eficiente doar prin sumarea cu amintirea unor expe¬ 
rienţe anterioare de pierdere (desprinderea de trupul ma¬ 
tern în timpul naşterii, pierderea sânului în timpul alăptă¬ 
rii, abandonarea zilnică a materiilor fecale) şi, mai ales, cu 
constatarea diferenţei anatomice dintre sexe (absenţa peni¬ 
sului la fată). Acceptarea realităţii „castrării" anulează am¬ 
bele posibilităţi de satisfacere erotică accesibile băiatului în 
context oedipian: atât plasarea în poziţia tatălui, înlocuirea 
sa în relaţia cu mama (posibilitatea activă), cât şi înlocuirea 
mamei în relaţia cu tatăl (posibilitatea pasivă) presupun 
pierderea membrului viril (castrarea). Unei asemenea per¬ 
spective i se împotriveşte cu succes narcisismul băiatului. 
Interesul pentru penis ca parte a corpului intens valoriza¬ 
tă narcisic prevalează asupra investirii libidinale a părinţi¬ 
lor: „Eul copilului întoarce spatele complexului Oedip." 17 
Complexul castrării pune capăt la băiat complexului Oe¬ 
dip. Cu alte cuvinte, investirile libidinale ale obiectelor sunt 
abandonate şi înlocuite cu identificări. 

Complex Oedip, supraeu şi perioadă de latenţă există şi 
la fată, numai că trecerea de la natură la cultură urmează 
alt drum, afirmă Freud, neezitând să recunoască obscurita¬ 
tea crescută a procesului. Diferenţa esenţială faţă de evolu¬ 
ţia psiho-sexuală masculină este dată de absenţa fricii de 
castrare. Lipsa penisului nu mai este o posibilitate de te¬ 
mut, ca la băiat, ci o realitate care trebuie acceptată. După 
ce, la începutul fazei falice, fetiţa se crede dotată cu penis, 
ulterior devine tot mai evident faptul că clitorisul nu este 
un penis, iar speranţa de a-1 obţine printr-un proces natural 

de creştere se dovedeşte vană. Absenţa penisului este inter¬ 
pretată ca o privare de penis, petrecută în trecut. Nedispu- 
nând de o pârghie esenţială, renunţarea la ataşamentul oe- 
dipian şi formarea supraeului la fată, adică identificarea cu 
mama, se bazează în primul rând pe frica de a pierde iubi¬ 
rea părinţilor. 

în Eul şi şinele, text în care Freud analizează în detaliu 
formarea supraeului, identificarea caracteristică situaţiei oe- 
dipiene cu tatăl, de exemplu, este concepută ca survenind 
în urma renunţării la obiectul investirii libidinale, respec¬ 
tiv la părintele de sex opus, ceea ce n-ar corespunde mode¬ 
lului stabilit în alte lucrări, conform căruia renunţarea la 
mamă ar trebui să conducă la identificarea cu ea. Incongru¬ 
enţa dintre teorie şi fapte (băiatul se identifică cu tatăl), re¬ 
cunoscută de Freud, îl determină să introducă noi elemen¬ 
te explicative, remarcabil sintetizate de Paul Ricoeur: 
„faptele par a nu se acorda cu teoria; iată de ce pentru a în¬ 
ţelege «complexul Oedip» complet, el are nevoie să duble¬ 
ze identificarea, adică să introducă în conflictul însuşi con¬ 
fruntarea dintre o alegere de obiect şi o identificare, 
anterioare oricărei alegeri de obiect, astfel încât identifica¬ 
rea cu tatăl pare ca o identificare dublă, negativă prin riva¬ 
litate, pozitivă prin imitare; în sfârşit, el trebuie să introdu¬ 
că bisexualitatea, care datează din timpul relaţiei cu Fliess, 
dacă nu e chiar împrumutată de la el; bisexualitatea cere ca 
fiecare relaţie să fie încă o dată dublată, aşa încât băiatul se 
comportă atât ca băiat, cât şi ca fată; în felul acesta rezultă 
patru tendinţe care produc două identificări; o identificare 
cu tatăl şi o identificare cu mama, fiecare dintre ele fiind în 
acelaşi timp negativă şi pozitivă" 18 . 

Apreciind ingeniozitatea teoretică şi speculativă a lui 
Freud, să remarcăm faptul că un concept elaborat ulterior 
de Anna Freud, şi anume cel de „identificare cu agresorul" 
ar putea da seama cu o mai mare economie de mijloace te¬ 
oretice de trecerea de la investirea libidinală a părintelui de 

sex opus la preluarea comandamentelor care emană de la 
părintele de acelaşi sex, şi care o interzice. Ca mijloc de apă¬ 
rare al eului, a cărui acţiune a fost înregistrată în psihana¬ 
liza copilului, identificarea cu agresorul combate frica in¬ 
spirată de obiecte exterioare, în cazul situaţiei oedipiene, 
de părinţii purtători de interdicţii şi pedepse, pentru a o în¬ 
locui cu securitatea inspirată de adoptarea poziţiei agreso¬ 
rului. Intr-un studiu mai vechi, dedicat efectelor devasta¬ 
toare în plan uman a experimentului realizat de comunişti 
în închisoarea Piteşti, propunem ca instrument teoretic de 
înţelegere a metamorfozei cutremurătoare a adversarilor 
comunismului în adepţii săi convinşi, tocmai identificarea 
cu agresorul: teroarea psihică realizată prin mijloacele cele 
mai draconice de către torţionari a fost anulată de către de¬ 
ţinuţi prin preluarea comportamentului şi mentalităţii tor¬ 
ţionarilor, deţinuţi care, trecând prin „reeducare", au deve¬ 
nit ei înşişi torţionari. La unii dintre ei, efectele identificării 
cu agresorul au fost atât de durabile, încât au persistat şi 
după dispariţia condiţiilor de detenţie. 19 

Din perspectiva filosofiei inconştientului este mai puţin 
important care dintre conceptele psihanalitice descrie mai 
adecvat socializarea copilului; ceea ce contează cu adevă¬ 
rat este că prin identificare jocul forţelor pulsionale devine 
purtătorul normelor culturale. Formarea supraeului ca spi¬ 
rit inconştient reprezintă de fapt interiorizarea cerinţelor 
exprimate de părinţi, adică interzicerea incestului şi a agre¬ 
sivităţii asociate tendinţelor incestuoase. Relaţia dintre su- 
praeu şi eu nu este nimic altceva decât relaţia dintre părin¬ 
te şi copil mutată din planul interpsihic în planul 
intrapsihic. Pentru fiecare individ care intră în viaţa socia¬ 
lă, cultura, spiritul vin din exterior, unde preexistă ca spi¬ 
rit obiectiv şi subiectiv (purtat de părinţi), fiind preluat prin 
modificări ale tendinţelor pulsionale. 

Şirul neîntrerupt al transmisiei culturale are totuşi un în¬ 
ceput. In timpurile imemoriale ale hoardei primitive, când 

un tată tiranic reţinea toate femeile pentru el şi îşi îndepărta 
fiii de grup pe măsură ce aceştia se maturizau, revolta fii¬ 
lor solidarizaţi îl detronează pe tiran. Trecerea de la starea 
de natură la starea de cultură în plan filogenetic se realizea¬ 
ză tot datorită ambivalenţei afective faţă de tată: după sa¬ 
tisfacerea curentului ostil, prin detronarea şi uciderea tată¬ 
lui, curentul pozitiv al afectivităţii (admiraţie) vine în 
prim-plan şi, prin intermediul remuşcărilor, impune res¬ 
pectarea retrospectivă a cerinţelor tatălui hoardei origina¬ 
re: interzicerea relaţiilor sexuale cu femeile din grupul de 
apartenenţă (exogamia) şi interzicerea uciderii tatălui, ceea 
ce apare clar în primitivele reguli totemice. Nu numai reli¬ 
gia îşi are originea în complexul Oedip filogenetic, ci şi mo¬ 
rala, precum şi dreptul îşi obţin de aici normele fundamen¬ 
tale. La originile umanităţii cultura este creată ex nihilo ca 
rezultat al înfruntării forţelor pulsionale, pentru ca ulterior 
să fie transmisă într-o formă îmbogăţită, dar identică în 
esenţă fiecărei noi generaţii. 

Revenind la ontogeneză, să mai reţinem două particula¬ 
rităţi importante ale supraeului. Mai întâi caracterul său 
conservator, care derivă din faptul că supraeul copilului se 
formează nu după modelul eului părinţilor, ci în funcţie de 
supraeul lor. După Freud, înşişi părinţii ar cauza acest tip 
de filiaţie prin aceea că în educaţie se conduc după precep¬ 
tele propriului supraeu: „De regulă părinţii şi autorităţile 
analoage lor urmează în educaţia copilului prescripţiile pro¬ 
priului supraeu. Indiferent de modul în care eul lor s-a aco¬ 
modat cu supraeul, în educaţie ei sunt severi şi pretenţioşi. 
Ei au uitat dificultăţile propriei copilării, sunt mulţumiţi să 
se poată identifica cu propriii părinţi, care, la rândul lor, 
le-au impus restricţii drastice. Astfel, supraeul copilului se 
clădeşte nu după modelul eului părinţilor, ci după suprae¬ 
ul lor; el se umple cu acelaşi conţinut, devine purtătorul tra¬ 
diţiei, a tuturor valorilor care s-au impus timpului, trans- 
miţându-se din generaţie în generaţie." 20 Aşa se face că 

supraeul este reprezentantul trecutului, al tradiţiei cultura¬ 
le şi chiar rasiale, opunându-se înnoirilor. 

Cea de-a doua particularitate a supraeului — continua 
sa impersonalizare — interesează în mod deosebit filosofia 
inconştientului în măsura în care este vorba, de fapt, despre 
creşterea gradului de obiectivitate a conţinuturilor sale de¬ 
rivată din desprinderea de purtătorii iniţiali a valorilor in¬ 
teriorizate, desprindere a cărei condiţie de posibilitate este 
dată de încorporarea, de-a lungul timpului, în morala in¬ 
conştientă, a influenţelor autorităţii care înlocuiesc părin¬ 
ţii: educatori, învăţători, profesori. Chiar relaţia cu părinţii 
produce identificări şi dincolo de situaţia oedipiană. Totuşi, 
identificările târzii cu părinţii nu mai afectează supraeul, ci 
doar eul, dând naştere unor importante trăsături de carac¬ 
ter. Rolul decisiv jucat de identificările la care conduce con¬ 
flictul oedipian — identificările cu substitutele autorităţii 
parentale produc doar elementele adiacente nucleului tare 
al supraeului — ar deriva, după Freud, din forţa deosebi¬ 
tă a afectelor definitorii pentru constelaţia oedipiană. 

Cititorul care a urmărit până în acest punct consideraţi¬ 
ile psihanalitice despre supraeu şi comentariile pe care 
le-am făcut pe marginea lor va fi rămas cu o nelămurire: pe 
cât de inteligibil e faptul că interzisul cultural este îndepăr¬ 
tat din conştient şi apoi menţinut în afara sa, motivul fiind 
evitarea conflictelor psihice generatoare de neplăcere, pe 
atât de dificil e de înţeles de ce o instanţă care conţine nor¬ 
mele morale esenţiale este, de asemenea, inconştientă, în 
cazul acesta fiind exclusă posibilitatea conflictului conştient 
între natură şi cultură. Constatarea clinică a caracterului in¬ 
conştient al supraeului nu e însoţită de un demers explica¬ 
tiv satisfăcător. După Freud, cauza căutată ţine de forma¬ 
rea supraeului. Rezultat al luptei împotriva tendinţelor 
oedipiene, morala inconştientă rămâne în comunicare cu 
ele, ceea ce o atrage inconştient. „Comunicarea largă din¬ 
tre idealul eului (considerat de Freud în «Eul şi şinele» 

sinonim cu se-ul) şi aceste tendinţe instinctuale inconştien¬ 
te explică fenomenul enigmatic că idealul eului poate fi în 
mare parte inconştient, inaccesibil eului" 21 . Reformulând şi 
explicitând ideea freudiană, putem spune că, într-un fel, su- 
praeul cade şi el, cel puţin parţial, pradă refulării. 

Ernest Jones, continuatorul lui Freud, avansează o ipo¬ 
teză explicativă mai nuanţată, bazată pe constatarea că su- 
praeul este constituit atât dintr-o parte conştientă, cât şi 
dintr-una inconştientă. Prima, produsă de numeroase in¬ 
fluenţe, este mai apropiată de realitatea şi viaţa actuală a 
adultului. Cea de-a doua, ţine de trecutul său îndepărtat 
şi are din acest motiv o aparenţă de iraţionalitate: de pil¬ 
dă, ea poate interzice unui bărbat orice relaţie carnală cu 
soţia sa, prezentând-o ca pe un păcat capital. Având ca sur¬ 
să influenţele parentale, latura inconştientă a supraeului 
conţine judecăţile unui copil. Este o dimensiune care n-a 
mai evoluat pentru că a fost segregată de restul psihicului 
printr-un proces asemănător refulării, care ar fi „probabil 
o reacţie defensivă împotriva sentimentului dureros de cul¬ 
pabilitate" 22 . 

1.2. în căutarea originarului: supraeul precoce 

Ţine, se pare, de natura psihanalizei această continuă în¬ 
cercare de a găsi originarul prin coborârea în timp, mai în¬ 
tâi în temporalitatea individului prin apropierea succesivă 
de momentul naşterii, care nu se dovedeşte însă a fi capă¬ 
tul de drum vizat, ceea ce împinge cercetarea înspre tem¬ 
poralitatea umanităţii, fără a-şi găsi aici odihna. La Freud, 
de exemplu, se trece de la Urszene (scenă originară), care 
desemnează actul sexual al părinţilor, la Urphantasie 
(fantasmă originară), care desemnează structuri fantasma- 
tice tipice — viaţă uterină, scenă originară, castrare, sedu¬ 
cere —, a căror universalitate nu putea fi explicată prin evo- 

luţia ontogenetică a individului, atât de diferită de la un 
caz la altul, impunând recurgerea la ideea de „patrimoniu 
transmis filogenetic" 23 . Căutarea originarului în filogeneză 
devine prevalentă la Jung, care, fără a nega inconştientul 
personal, consideră inconştientul colectiv, depozitar al ex¬ 
perienţelor speciei, ca fiind inconştientul prin excelenţă, 
care n-a fost niciodată în conştiinţă. 

Aceeaşi tentaţie a originarului se manifestă şi în privin¬ 
ţa investigării moralei inconştiente. Dacă pentru Freud su- 
praeul era precipitatul constelaţiei oedipiene, instalându-se 
cu mai mult sau mai puţină fermitate în jurul vârstei de 
cinci-şase ani, continuatorii săi vorbesc de un supraeu pre¬ 
coce, pe care-1 plasează în momente mai timpurii ale dez¬ 
voltării psihice. Cea mai importantă contribuţie post- 
freudiană la studiul supraeului aparţine Melaniei Klein. Din 
perspectiva filosofiei inconştientului, ne reţin atenţia în spe¬ 
cial aspectele legate de formarea primelor elemente ale mo¬ 
ralităţii, care ne permit să înregistrăm idei noi în raport cu 
cele emise de întemeietorul psihanalizei. Toate noutăţile te¬ 
oriei kleiniene derivă din materialul clinic inedit furnizat 
de psihanaliza copilului. Astfel, psihanaliza rămâne şi la 
continuatorii lui Freud în limitele factualităţii. 

Surprinzătoarea intensitate a angoasei şi culpabilităţii 
la copilul mic a condus-o pe Melanie Klein la concluzia că 
avem de-a face cu efectele acţiunii unui supraeu precoce, 
a cărui constituire trebuie pusă în legătură cu primele in¬ 
vestiţii obiectale şi identificări datând din primul an de via¬ 
ţă. Spre sfârşitul acestuia, exacerbarea sadismului, carac¬ 
teristică fazei sadic-orale, se concretizează în fantasme 
distructive dirijate spre interiorul corpului mamei. Interio¬ 
rizarea obiectului primar asigură instantaneu funcţiile su¬ 
praeului: „internalizarea sânului devorat şi temut formea¬ 
ză primul nucleu al unui supraeu terifiant", scrie Jean 
Begoin 24 . Noutatea pare a fi, pe lângă translarea spre înce¬ 
puturi a momentului cristalizării supraeului, accentuarea 

importanţei agresivităţii pentru interiorizarea normelor 
culturale. Ideea freudiană a rolului pulsionalului ca vehi¬ 
cul al culturalului nu este contrazisă, ci doar ilustrată prin 
cealaltă forţă pulsională majoră. Şi în viziunea kleiniană, 
copilul este o fiinţă amorală, care începe însă să se sociali¬ 
zeze mult mai devreme decât credea Freud în temeiul psih¬ 
analizei adultului. 

La autorii care au urmat Melaniei Klein înregistrăm doar 
variaţiuni pe tema supraeului precoce, majoritatea sublini¬ 
ind caracterul matern al acestei formaţiuni. Astfel, Lacan 
apreciază descoperirea Melaniei Klein, conform căreia dis¬ 
tincţia bine-rău este anterioară apariţiei limbajului şi con¬ 
sideră că supraeul timpuriu este rezultatul atotputerniciei 
părinţilor 25 . După E. Jacobson, precursorii timpurii ai su¬ 
praeului se constituie prin internalizarea cerinţelor şi inter¬ 
dicţiilor parentale ca formaţiuni reacţionale faţă de anumi¬ 
te tendinţe pregenitale. Primele conflicte dintre eu şi supra¬ 
eul precoce se produc în stadiul sadic-anal, când copilul re¬ 
nunţă la satisfacerea pulsiunilor erotice anale în favoarea 
exigenţelor obiectului iubirii. Rene Spitz, unul dintre repre¬ 
zentanţii proeminenţi ai psihanalizei copilului, identifică 
trei precursori ai supraeului. Primul corespunde acţiunilor 
fizice materne cu un caracter interdictiv; însoţite de „nu", 
asemenea acţiuni materne produc la copil frustrări pulsio- 
nale şi ambivalenţă faţă de mamă, pe lângă interiorizarea 
cerinţelor respective. Un al doilea primordium provine din 
identificarea (imitarea) copilului cu acţiunile părinţilor. In 
sfârşit, identificarea cu agresorul, cu un obiect ambivalent, 
îl conduce pe copil la exprimarea unui „nu" semnificativ, 
începând cu a paisprezecea lună de viaţă. De reţinut este şi 
poziţia lui H. Rosenfeld, după care supraeul precoce este 
alcătuit din aspectele idealizate şi persecutorii ale obiectu¬ 
lui parţial, mai întâi, şi ale mamei arhaice, apoi. Un punct 
de vedere interesant întâlnim la A.C. Garzza-Guerrero: su¬ 
praeul s-ar constitui din experienţele de neplăcere în doi 

timpi; insatisfacţia proiectată asupra obiectului frustrant 
este interiorizată o dată cu obiectul destructor care devine 
parte a supraeului. Astfel, pentru copil este rău ceea ce este 
dezaprobat de mamă 26 . în sfârşit, Jean Laplanche are o vi¬ 
ziune aparte asupra formării supraeului precoce: seducţia 
maternă, inevitabilă în îngrijirea copilului, presupune tot¬ 
odată transmiterea sentimentelor sale de culpabilitate care 
îi însoţesc sexualitatea infantilă refulată. 27 


1.3. Morala inconştientă şi morala conştientă 

Oricât de mare ar fi rolul jucat, după Freud şi continua¬ 
torii săi, de suflet în formarea moralei inconştiente, odată 
constituită aceasta se detaşează de sursele sale şi le contro¬ 
lează, pentru un timp îndelungat, cu mai multă eficienţă 
decât morala conştientă a eului. De fapt, funcţia supraeu¬ 
lui constă tocmai în a suplini slăbiciunea eului în întinsa 
perioadă a imaturităţii sale. De aici şi denumirea de supra- 
eu dată de Freud moralei inconştiente. Dacă în viziunea în¬ 
temeietorului psihanalizei originea supraeului este una „în¬ 
cărcată", funcţionarea sa stă doar sub semnul autonomiei* 
în raport cu sufletul. Ca şi în cazul religiei, căreia, de ase¬ 
menea, îi neagă autonomia genetică, Freud recunoaşte mo¬ 
ralei (inconştiente) autonomie funcţională. 

Funcţionarea supraeului derivă din natura sa de mora¬ 
lă eteronomă, precum şi din conţinuturile sale. Deşi acţio¬ 
nează în interiorul persoanei, ca o parte a structurii psihi¬ 
ce, morala inconştientă nu reprezintă o asimilare a unor 


* Termenul „autonomie" va fi folosit în acest paragraf în două sensuri. 
Primul se referă la relaţia dintre supraeu şi tendinţele pe care le com¬ 
bate, relaţie în care supraeul păstrează controlul. Al doilea ţine de 
limbajul eticii în cadrul căreia autonomia desemnează capacitatea ju¬ 
decăţii morale de a se detaşa de o sursă de autoritate externă sau in¬ 
ternă. 

valori sau norme în eu, ci doar o transpunere în plan inte¬ 
rior a relaţiei dintre părinte ca purtător al normelor cultu¬ 
rale şi copil, ca fiinţă amorală. Supraeul rămâne exterior eu- 
lui, chiar dacă îşi impune comandamentele ca forţă inte¬ 
rioară. In prima etapă a istoriei morale a persoanei, pentru 
copil binele nu fiinţează de sine stătător, ci rezidă în ceea 
ce obţine aprobarea părinţilor. Simetric, răul nu are alt con¬ 
ţinut decât ceea ce părinţii dezaprobă. De asemenea, virtu¬ 
tea echivalează acum cu supunerea faţă de cerinţele părin¬ 
ţilor, în timp ce vina morală este produsă de nesupunere. 
Supunerea şi nesupunerea alcătuiesc alternativa alegerii in¬ 
fantile. Cercetările lui Jean Piaget confirmă dintr-o altă per¬ 
spectivă interpretarea supraeului ca tip de morală eterono- 
mă. Conform shidiilor de psihologie genetică, transmiterea 
primelor norme morale implică în mod inevitabil constrân¬ 
gerea din partea părinţilor, ceea ce imprimă moralei infan¬ 
tile un caracter eteronom. Respectul unilateral al copilului 
faţă de părinte, ca sursă a obligaţiei morale şi sentimentu¬ 
lui datoriei, nici nu poate conduce la altceva. „în educaţia 
morală cea mai liberală, scrie Piaget, copilul este constrâns 
la o serie de obişnuinţe de curăţenie şi igienă elementară, 
cărora nu le poate înţelege de la început justificarea" şi 
„.. .obligaţia de a spune adevărul, de a nu fura etc., tot atâ¬ 
tea datorii pe care copilul le resimte profund, fără ca ele să 
emane din conştiinţa sa, sunt consemne datorate adultului 
şi acceptate de copil. De aici derivă faptul că această mora¬ 
lă a datoriei în forma sa originară este esenţialmente etero- 
nomă" 28 . Să remarcăm că şi pentru Piaget, ca şi pentru 
Freud, omul vine pe lume lipsit de orice zestre culturală 
(morală), educaţia nefiind altceva decât un proces de inte¬ 
riorizare a culturii. 

Din caracterul eteronom al moralei inconştiente derivă 
o altă particularitate a sa, şi anume aceea de a fi o morală 
a datoriei, aspect analizat cu acuitate de Charles Odier 29 . 
Imperativitatea comandamentelor care emană de la supra- 

eu este categorică, fiind resimţită de subiect ca o constrân¬ 
gere interioară imediată, ceea ce trebuie pus pe seama si¬ 
tuării supraeului într-o poziţie subliminală, de relaţie uni¬ 
laterală cu conştiinţa morală, care o face impermeabilă la 
influenţele acesteia. Conflictul dintre tendinţa imorală şi 
instanţa morală este inconştient, exterior eului, fapt care 
exclude alegerea liberă. Subiectul se supune automat, aşa 
cum copilul se supune unui consemn exterior parental, în 
afara unei judecăţi de valoare. Acţiunea supraeului gene¬ 
rează „sentimentul absolutului", la baza căruia se află cer¬ 
titudinea imediată. Când supraeul este proiectat în exte¬ 
rior, se naşte iluzia influenţei exercitate de o instanţă 
transcendentă şi implicit confuzia dintre o instanţă indivi¬ 
duală şi o valoare suprapersonală, religioasă. Dacă există, 
în cazul acţiunii supraeului, conflict conştient, atunci el 
este secundar şi are loc între morala inconştientă şi mora¬ 
la conştientă, ultima examinând şi opunându-se comanda¬ 
mentelor iraţionale. 

Specificul moralei inconştiente din punctul de vedere al 
datoriei va fi pus mai bine în evidenţă de o comparaţie cu 
morala conştientă. Imperativitatea la nivelul conştiinţei mo¬ 
rale este, atunci când apare, un punct de ajungere şi nu 
unul de plecare. Ea este precedată şi condiţionată de un 
conflict în care se confruntă la lumina conştiinţei tendinţe¬ 
le opuse: plăcerea şi datoria, iubirea şi ura, interesul perso¬ 
nal şi interesul suprapersonal, condensat în valori cum ar 
fi adevărul, dreptatea, binele. Momentul esenţial al vieţii 
morale conştiente îl constituie alegerea liberă între forţele 
care se înfruntă. Judecata de valoare presupune examina¬ 
rea conţinutului, sensului, actualităţii consemnului, la care 
participă raţiunea, experienţa, inteligenţa, sentimentul, 
idealul, voinţa. Odată emisă, judecata de valoare întemeia¬ 
ză sentimentul obligaţiei. „Pe scurt, eul se constrânge, după 
ce s-a identificat cu anumite valori, să respecte ordinea su- 
praindividuală pe care urmăreşte s-o realizeze." 30 Morala 

conştientă are la bază deliberarea şi opţiunea liberă, fiin- 
du-i proprii raţionalitatea şi mişcarea evolutivă. 

Eficienţa moralei, indiferent de caracterul său (conştient 
sau inconştient), este asigurată prin intermediul sentimente¬ 
lor de culpabilitate. încălcarea normelor morale este sancţio¬ 
nată în plan interior prin disconfortul provocat de vinovă¬ 
ţie. Dar ce deosebire există între culpabilitatea indusă de 
supraeu şi aceea caracteristică pentru morala conştientă! Ca 
instanţă inconştientă, supraeul nu poate produce decât un 
sentiment de culpabilitate inconştient, a cărui notă esenţială 
este independenţa faţă de realizarea răului. Refulatul (dorin¬ 
ţele, tendinţele interzise) prin însăşi existenţa sa, înainte de 
orice acţiune, trezeşte reacţia culpabilizantă a supraeului. 
Modul de acţiune al supraeului instituie, dacă se poate spu¬ 
ne astfel, un adevărat cerc vicios moral. Pe de o parte, ten¬ 
dinţele interzise sunt împiedicate să pătrundă în conştiinţă 
sau să treacă în act, iar pe de altă parte, acumularea lor în in¬ 
conştient mărindu-le forţa, sporeşte şi sentimentele de cul¬ 
pabilitate inconştiente. Uneori presiunea lor devine de nesu¬ 
portat, ceea ce generează fenomenul bizar al răufăcătorilor 
din sentiment de culpabilitate. Pentru a domina tensiunea 
interioară produsă de încleştarea dintre supraeu şi refulat, 
copiii, dar şi adulţii cu o structură psihică fragilă realizează 
acţiuni condamnabile sau chiar asociale, care, prin pedeap¬ 
sa pe care o atrag, micşorează culpabilitatea inconştientă. 
Psihanalistul Gilbert Diatkine se întreabă dacă nu cumva 
psihopaţii, cunoscuţi pentru absenţa scrupulelor anterioare 
sau succesive săvârşirii răului, îşi datorează infirmitatea mo¬ 
rală nu atât unui supraeu slab, aşa cum s-a crezut la un mo¬ 
ment dat, ci, dimpotrivă, unui supraeu foarte puternic. Com¬ 
portamentul lor s-ar încadra astfel în categoria cuprinzătoare 
a răufăcătorilor din sentiment de culpabilitate . 31 

Menţinerea, la intensităţi variabile, a tensiunii dintre su¬ 
praeu şi refulat, inaccesibilitatea răului pentru un examen 
conştient fac cu neputinţă apariţia unui element important 

al vieţii morale autentice, şi anume remuşcarea, conducând 
în schimb la reacţii de autopedepsire necontrolate. în pla¬ 
nul moralei inconştiente, remuşcarea este înlocuită prin an¬ 
goasă, care provoacă, în cazul întoarcerii refulatului, auto- 
pedepsirea. Formele pe care le îmbracă aceasta sunt diverse, 
mergând de la eşec, de exemplu, sau reacţia terapeutică ne¬ 
gativă, până la automutilări mai mult sau mai puţin grave 
sau chiar, în cazuri extreme, până la autodistrugere (sinu¬ 
cideri mascate). Indiferent de formă şi gravitate, autope- 
depsirea este ineficientă pentru că nu suprimă sentimentul 
de culpabilitate din care se alimentează; subiectul nu are 
cunoştinţă de motivul comportamentelor sale autodistruc- 
tive. Aceeaşi cauză anulează şi posibilitatea iertării în câm¬ 
pul moralei inconştiente. 

Chiar dacă severitatea şi cruzimea nu epuizează moda¬ 
lităţile de raportare ale supraeului la eu, printre acestea nu- 
mărându-se securizarea şi stimularea, aşa cum am arătat în 
paginile anterioare, ponderea agresivităţii în formarea şi 
funcţionarea moralei inconştiente este considerabilă. Filo- 
sofia inconştientului va înregistra deci nu numai participa¬ 
rea sufletului la constituirea spiritului inconştient, ilustra¬ 
tă paradigmatic de rezoluţia conflictului oedipian, ci şi 
utilizarea energiilor pulsionale antisociale în scopuri socia¬ 
le şi culturale. Mobilizarea agresivităţii în scopuri cultura¬ 
le, opuse obiectivelor sale originare, urmează, indiferent de 
momentul în care se produce, patternul iniţial. Aşa cum su- 
praeul s-a format utilizând agresivitatea resimţită de copil 
împotriva părinţilor în situaţia oedipiană, agresivitatea care 
nu se putea manifesta datorită sentimentelor pozitive faţă 
de genitori, dar şi datorită raportului de forţe net defavo¬ 
rabil copilului, ori de câte ori nu există debuşeuri exterioa¬ 
re pentru agresivitate, aceasta este preluată de supraeu şi 
întoarsă împotriva propriului eu. 

Anticipând asupra paginilor în care voi evalua tipul de 
morală inconştientă, trebuie să remarc faptul că procesele 

care stau la baza formării supraeului, în special sublimarea 
energiei libidinale, datorită identificării, au ca efect dezin- 
tricarea pulsională, dezbinarera Erosului şi Thanathosului, 
ceea ce implică incapacitatea Erosului de a neutraliza tota¬ 
litatea agresivităţii şi distructivităţii, care se concentrează 
în supraeu transformat intr-un adevărat „condensator" al 
tendinţelor agresive şi distructive. Intervenţia culturii în di¬ 
namica forţelor instinctuale fundamentale poate conduce, 
prin dezechilibrarea raportului dintre ele, la o eliberare de 
agresivitate şi distructivitate care, manifestată în exterior, 
periclitează însăşi existenţa culturii şi care, resorbită în in¬ 
terior (supraeu), ameninţă integritatea individului. 

în planul moralei conştiente, culpabilitatea este provo¬ 
cată de realizarea răului şi dă naştere unor procese de re¬ 
paraţie. Posibilitatea accesului în conştient a tendinţei in¬ 
terzise generează remuşcări şi examenul de conştiinţă, care 
poate fi eficient pe baza rememorării faptelor. Fiind con¬ 
ştient, sentimentul de culpabilitate conduce nu la acţiuni 
incomprehensibile de autopedepsire, ci la pedeapsă, repa¬ 
raţie, expiere 32 . Acceptarea şi realizarea sancţiunii reduce 
sau chiar anulează culpabilitatea, care în absenţa unor ten¬ 
dinţe interzise refulate şi în condiţiile realizării reparaţiei 
nu mai are raţiuni de a fi. Confruntarea cu răul, posibil atât 
înaintea, cât şi după acţiunea imorală, transformă culpabi¬ 
litatea într-o stare pasageră. Dominantă rămâne starea de 
unitate cu sine însuşi şi de linişte interioară, care o însoţeş¬ 
te. Aceeaşi confruntare care presupune distingerea limpe¬ 
de a binelui de rău se caracterizează printr-un grad înalt de 
eficienţă, revenirea deghizată a refulatului, insinuarea sa în 
comportament fiind exclusă. Natura moralei conştiente face 
cu putinţă iertarea, confesiunea şi inocenţa. 

Polarizarea particularităţilor moralei inconştiente şi, res¬ 
pectiv, ale moralei conştiente derivă din diferenţa dintre mij¬ 
loacele de luptă de care dispun. Supraeului îşi este defini¬ 
toriu apelul la refulare, care este „un act amoral sau pseu- 

domoral, iraţional şi involuntar..." 33 . Mecanism de apărare 
primitiv al eu lui, menit a evita frica, pedeapsa în general şi 
de a lichida rapid orice tensiune, refularea nu permite pă¬ 
trunderea în conştient a conţinuturilor inacceptabile cultu¬ 
ral, generatoare de conflict şi periculoase pentru un eu slab 
cum este cel al copilului. Fără să împărtăşesc punctul de ve¬ 
dere al lui Charles Odier despre caracterul „amoral" sau 
„pseudomoral" al refulării, punct de vedere întemeiat pe 
ideea că doar actul conştient îndeplineşte condiţiile morali¬ 
tăţii, remarc totuşi că menţinerea în afara conştientului a ten¬ 
dinţei repudiate sărăceşte viaţa morală cel puţin în două pri¬ 
vinţe. Pe de o parte, întrucât se desfăşoară în marginea per¬ 
soanei, procesul refulării este impersonal, identic pentru toţi 
indivizii, oricât de diferiţi ar fi unul de altul. Pe de altă par¬ 
te, prejudiciul cel mai important adus de refulare vieţii mo¬ 
rale este absenţa sincerităţii faţă de sine însuşi. Atât conţi¬ 
nutul respins, cât şi valoarea încorporată de supraeu, în vir¬ 
tutea căreia se realizează refularea, nu comunică cu restul 
personalităţii, subiectul neasumându-şi nici binele, nici răul. 
Cea mai importantă consecinţă pentru calitatea vieţii mora¬ 
le este însă excluderea simţului responsabilităţii în cazul 
apelului la refulare. Nici înaintea actului moral, nici succe¬ 
siv acestuia sentimentul responsabilităţii nu este mobilizat, 
ceea ce reprezintă o consecinţă a caracterului automat şi im¬ 
personal al refulării, precum şi a absenţei comunicării cu 
eul, instanţă centrală a personalităţii. 

Activitatea moralei conştiente se întemeiază pe mecanis¬ 
mul reprimării, despre care Ch. Odier afirmă că este un act 
„esenţialmente moral". Spre deosebire de refulare, re¬ 
primarea permite pătrunderea în conştiinţă a tendinţei re¬ 
probabile, ceea ce dă naştere unui conflict conştient, urmat 
de o decizie în favoarea unei valori asumate în mod reflec¬ 
tat. Doar actul este inhibat. Apelul la reprimare este indi¬ 
ciul maturităţii morale, al forţei şi autonomiei eului în ra¬ 
port cu celelalte două instanţe — şinele şi supraeul —, dar 

şi al sănătăţii psihice. Caracterul conştient al conflictului 
face cu neputinţă apariţia nevrozei asociată, esenţialmente, 
conflictului inconştient. Apelul la reprimare, ca mijloc de 
luptă morală conferă moralei conştiente o înaltă calitate, 
care întruneşte caracterul personal al demersului, sinceri¬ 
tatea faţă de sine însuşi, precum şi responsabilitatea. Aceas¬ 
ta din urmă, subliniază cu pertinenţă Ch. Odier, poate in¬ 
terveni atât în momentul deliberării morale, ca unul din 
factorii care impune reprimarea, cât şi succesiv unei even¬ 
tuale erori morale, ca element redeclanşator al remuşcări- 
lor şi reparaţiei morale. 

Dezvoltările de până acum au abordat comparativ mo¬ 
rala inconştientă şi respectiv morala conştientă, fără să aibă 
în vedere interferenţele dintre ele. Acestea pot fi atât pozi¬ 
tive, de colaborare, cât şi negative, morala inconştientă per¬ 
turbând prin efectele funcţionării sale activitatea moralei 
conştiente. Narcisismul moral, cum îl numeşte Ch. Odier, 
ilustrează excelent ultimul caz. Cu cât sentimentele de cul¬ 
pabilitate inconştiente sunt mai puternice, cu atât subiec¬ 
tul este mai intolerant faţă de sentimentele de vinovăţie 
conştiente. Se ajunge aici prin hipersensibilizarea eului la 
ideea de rău, datorită criticilor şi pedepselor care emană 
de la supraeu, datorită înclinaţiei spre rău alimentată de 
existenţa refulatului, în sfârşit, datorită acţiunii angoasei 
latente de culpabilitate. Consecinţele narcisismului moral 
constau, pe de o parte, într-o atitudine preventivă faţă de 
acţiunile discutabile, concretizată de exemplu în „scrupu- 
lism", iar pe de altă parte, într-o susceptibilitate extremă 
faţă de criticile şi reproşurile celorlalţi, care sunt, de regu¬ 
lă, respinse. „în ultimă analiză, scria Odier concluziv, idea¬ 
lul de a nu fi niciodată vinovat provine dintr-un sentiment 
profund şi constant de culpabilitate, care nu poate fi anu¬ 
lat, ci doar compensat ." 34 

La nivelul conştiinţei morale, sensibilitatea la rău nu este 
o reacţie automată, nediferenţiată, ci se nuanţează în func- 

ţie de gradul de evoluţie spirituală. Capacitatea subiectu¬ 
lui de a-şi recunoaşte greşelile morale este cu atât mai mare, 
cu cât eul este mai puternic şi mai dispus să realizeze repa¬ 
raţia morală. Atitudinea dominantă nu este evitarea răului, 
ci realizarea binelui. Criticile celorlalţi nu sunt respinse a 
priori, ci receptate în vederea unui examen al îndreptăţirii 
sau neîndreptăţirii lor. Recunoaşterea şi asumarea greşelii 
morale este însoţită, într-un prim moment, de ruşine, regre¬ 
te sau remuşcări, dar conduce, în final, la sentimentul dem¬ 
nităţii şi al valorii personale. 

In sfârşit, un ultim punct semnificativ de comparaţie în¬ 
tre morala inconştientă şi morala conştientă este problema 
autorităţii. Caracterul inconştient al supraeului conduce, 
adesea, la proiectarea sa în exterior, la plasarea sa în per¬ 
soane străine, transformate, în virtutea acestui fapt, în au¬ 
torităţi ale căror judecăţi sunt infailibile, pentru că acestea, 
asemenea părinţilor, deţin adevărul absolut. O dată reali¬ 
zată proiecţia, autoritatea persoanei aleasă pentru a o pur¬ 
ta devine absolută. în general, relaţionarea persoanelor la 
care morala inconştientă prevalează asupra moralei con¬ 
ştiente stă sub semnul căutării autorităţii. Nu valoarea ce¬ 
luilalt determină alegerea de obiect, ci capacitatea sa de a 
întrupa autoritatea. După Odier, această capacitate o au 
persoanele care fac obiectul unui conflict de ambivalenţă: 
„subiectul este cu atât mai înclinat să erijeze o persoană în 
autoritate, cu cât sentimentele de culpabilitate pe care le re¬ 
simte faţă de aceasta sunt mai puternice. Sursa sentimen¬ 
telor de culpabilitate o constituie tendinţele refulate al că¬ 
ror obiect este persoana-autoritate ." 35 

întrucât în cazurile în care morala conştientă domină 
morala inconştientă, conştiinţa morală, care constituie bu¬ 
nul cel mai intim al individului, nu poate fi proiectată, auto¬ 
ritatea este condiţionată, la fel ca întreaga viaţă morală, de 
judecăţi de valoare. Investirea unei persoane cu autoritate 
poate fi retrasă dacă ea îşi pierde valoarea care a întemeiat 

investirea. Cu cât eul şi conştiinţa morală sunt mai puter¬ 
nice, cu atât alegerea de obiect este mai liberă de conflictul 
ambivalenţei, ghidându-se după sentimente pozitive — sti¬ 
mă, afecţiune, admiraţie, iubire. 


1.4. Maturitatea morală 

Descoperirea spiritului inconştient ca morală incon¬ 
ştientă (supraeu) pune filosofia într-o situaţie similară cu 
cea a psihologiei în momentul în care, datorită descope¬ 
ririi inconştientului, psihicul nu a mai putut fi echivalat 
cu conştientul. Pe lângă descrierea formării, structurii şi 
funcţionării spiritului inconştient, filosofia (inconştientu¬ 
lui) stă în faţa problemei relaţiilor dintre cele două nive¬ 
luri ale spiritului, în termenii lui Freud, a relaţiilor din¬ 
tre eu şi supraeu, relaţii abordate dintr-un unghi de ve¬ 
dere punctual în rândurile de mai sus. Punctul de vede¬ 
re integrator pentru această problematică poate fi cel al 
maturizării morale, care oferă o panoramă temporală a 
colaborării şi disonanţelor dintre morala conştientă şi mo¬ 
rala inconştientă. 

Fie că optăm pentru concepţia lui Freud asupra momen¬ 
tului cristalizării supraeului asociat declinului complexu¬ 
lui Oedip în jurul vârstei de cinci-şase ani, fie că aderăm 
la concepţia de inspiraţie kleiniană a supraeului precoce, 
prima interiorizare a unor norme culturale se produce în 
condiţiile existenţei unui eu şi a unei conştiinţe morale sla¬ 
be. Este faza în care supraeul ţine loc de conştiinţă mora¬ 
lă. Deşi supraeul este un reprezentant al trecutului, o in¬ 
stanţă conservatoare, care, din perspectiva vârstei adulte 
şi a relaţiei cu realitatea, trebuie remaniată fie şi pentru fap¬ 
tul că nu distinge intenţia de actul propriu-zis, caracterul 
adaptativ sau nonadaptativ al moralei inconştiente conti¬ 
nuă să fie obiect de discuţie în literatura psihanalitică. 

însuşi Freud a oscilat în această privinţă, atribuind testa¬ 
rea realităţii, într-un prim moment al dezvoltării teoriei, 
supraeului, pentru ca apoi să revină şi să asocieze această 
funcţie importantă eului. Printre autorii care văd în supra- 
eu un exponent al realităţii, Annie Reich şi J. Sandler se 
disting prin fermitatea afirmaţiilor. Astfel, după ultimul 
autor, procesul identificării, care se află la originea supra¬ 
eului, este adaptativ, întrucât răspunde cerinţelor părinţi¬ 
lor. In schimb Jean Luc Donnet şi Jeanine Chassequet-Smir- 
gel contestă şi această recunoaştere circumstanţială a rela¬ 
ţiei supraeului cu realităţile copilăriei. Primul afirmă că în 
supraeu se articulează recunoaşterea şi negarea realităţii 
oedipiene. Partea de negare ar consta în escamotarea eşe¬ 
cului narcisic al copilului, care este transformat într-un suc¬ 
ces: a) eu nu sunt neputincios, ci, tocmai pentru că devin 
obiectul interdicţiei, sunt puternic; b) interdicţia nu vine 
din exterior, ci de la mine. J.Ch. Smirgel consideră că par¬ 
tea de negare a realităţii e preponderentă, dacă nu exclu¬ 
sivă, în instituirea supraeului. Nu pentru a recunoaşte in¬ 
ferioritatea organică a copilului şi rolul tatălui în scena pri¬ 
mitivă, cu abandonarea consecventă a teoriei sexuale in¬ 
fantile despre monismul sexual falie, apare supraeul, ci 
pentru a nega toate acestea. 

Dacă punem în balanţă ceea ce copilul acceptă şi ceea ce 
respinge din situaţia oedipiană, pentru că aceasta e luată în 
discuţie de autorii francezi mai sus-menţionaţi, atunci vom 
constata că acceptarea priveşte cerinţele culturale care im¬ 
pun restrângerea plăcerii şi, în ultimă analiză, a egoismu¬ 
lui, luarea în considerare a interesului şi dreptului celuilalt. 
Coborând pe firul ontogenezei până la supraeul precoce 
din primii doi ani de viaţă, sensul acceptării injoncţiunilor 
parentale este acelaşi — renunţarea la satisfacerea fără re¬ 
stricţii a propriilor înclinaţii hedonice în favoarea interesu¬ 
lui celorlalţi, formulat interdictiv sau exortativ prin invo¬ 
carea îndeobşte a „binelui" sau „frumosului". 

Momentul iniţial al relaţiei dintre morala inconştientă 
(supraeu) şi morala conştientă (eu), cel în care prima preva¬ 
lează covârşitor asupra celei de-a doua, este urmat de o suc¬ 
cesiune de momente care marchează consolidarea moralei 
conştiente, autonome, în dauna celei inconştiente, eterono- 
me. Nu împărtăşesc punctul de vedere al lui Charles Odier, 
care consideră că maturitatea morală şi, o dată cu ea, o ade¬ 
vărată viaţă morală sunt obţinute doar dacă morala eului 
înlocuieşte complet morala supraeului. O astfel de situaţie 
apreciată drept ideală nu poate fi atinsă din cauza funcţii¬ 
lor permanente ale supraeului, unele dintre ele derivate din 
conţinuturile sale esenţiale, acelea dobândite în urma con¬ 
flictului oedipian, respectiv interzicerea incestului şi a agre¬ 
sivităţii faţă de părinţi. întemeind cultura, astfel de interdic¬ 
ţii nu pot fi repuse în discuţie ori de câte ori este necesară 
intervenţia lor. Acţiunea lor este şi trebuie să fie automată, 
ţinând la distanţă de conştient impulsurile a căror satisface¬ 
re ar periclita fundamentele culturii. Iată de ce în acest re¬ 
gistru supraeul nu-şi pierde niciodată utilitatea. 

Cu totul altul trebuie să fie destinul funcţiilor supraeu¬ 
lui care derivă din conţinuturile adiacente nucleului său, 
conţinuturi interiorizate prin identificări succesive identi¬ 
ficărilor fundamentale. întrucât aceste valori şi norme sunt 
preluate exclusiv afectiv, fără a fi însă imuabile, perpetua¬ 
rea lor nemodificată ar împiedica progresul de la o genera¬ 
ţie la alta, adaptarea individului la condiţii sociale şi cultu¬ 
rale diferite de cele în care au trăit genitorii săi. De aici 
derivă necesitatea ca majoritatea valorilor preluate necritic 
în copilărie, graţie relaţiilor afective cu părinţii, să fie ree¬ 
xaminate în pragul maturităţii şi modificate din perspecti¬ 
va cerinţelor eului. Pentru a folosi terminologia jungiană, 
individuaţia presupune o metamorfoză a sistemului de va¬ 
lori, renunţarea la persona şi edificarea unui alt sistem co¬ 
respunzător unui eu echidistant în raport cu cerinţele in¬ 
stinctuale (se-ul) şi cele parentale (supraeul). 

De asemenea, însuşi modul de acţiune al supraeului, 
predilecţia sa pentru refulare, care menţine conflictele in¬ 
conştiente generatoare de disfuncţii nevrotice, devine de¬ 
suet, pentru că este neadaptat condiţiilor extrafamiliale. 
Respingerea automată în afara conştientului a tendinţelor 
condamnabile este înlocuită la maturitate de conflictul con¬ 
ştient şi decizia liberă în funcţie de o judecată de valoare. 
Maturitatea morală poate fi definită global ca o trecere de 
la sistemul închis al unei morale a datoriei, la sistemul des¬ 
chis al unei morale a binelui. Atingerea maturităţii morale 
este în acelaşi timp o garanţie a prezervării sănătăţii mora¬ 
le şi psihice. Conflictele conştiente, oricât de grave, gene¬ 
rează nefericire, dar nu alienare. 


1.5. Comunismul şi infantilizarea morală 

După prăbuşirea comunismului în ţările Europei de Est, 
s-a vorbit mult despre infantilizarea adulţilor în condiţiile 
sistemului social totalitar. Dependenţa economică a mem¬ 
brilor societăţii de statul-părinte, interzicerea iniţiativei par¬ 
ticulare şi a asumării vreunei responsabilităţi, frustrarea (să¬ 
răcia) generalizată, puniţiile iraţionale, minciuna cinică 
ridicată la rangul de politică de stat, imposibilitatea opţiu¬ 
nii în plan politic şi spiritual — toate acestea îl pun pe adult 
în condiţii care împiedică individuarea şi dezvoltarea sa 
psihică. Mai mult, astfel de circumstanţe sociale readuc eul 
la stadii proprii copilăriei. S-a insistat mai ales asupra as¬ 
pectului psihologic al infantilizării şi mai puţin asupra as¬ 
pectului spiritual. In termeni psihanalitici, accentul a căzut 
în special asupra blocării dezvoltării eului sau a regresiei 
sale, relaţia sa cu supraeul precum şi dinamica acestuia fi¬ 
ind neglijate. 

Ca formă socială, bazată pe cultivarea (şi chiar cultul) 
autorităţii iraţionale, comunismul împiedică trecerea de la 

morala inconştientă, eteronomă, la morala conştientă, au¬ 
tonomă. Nu numai că reexaminarea valorilor interiorizate 
strict afectiv în prima copilărie este împiedicată. Mai mult, 
morala iraţională este susţinută şi consolidată, în timp ce 
morala raţională bazată pe reflexie şi decizie liberă este ani¬ 
hilată. Din punct de vedere moral, membrii sistemului to¬ 
talitar comunist rămân la nivelul moralei datoriei. Trăind 
într-o societate care nu le lasă altă posibilitate în afara celei 
de a „mestecă şi înghite, înghite şi mestecă", cum sugestiv 
scrie Eugen Ionescu în piesa Victimele datoriei, excelentă pa¬ 
rabolă pentru fenomenul infantilizării psihice şi morale a 
adulţilor, ei stau cu toţii sub semnul unei datorii impuse, 
alienante, o datorie care nu este a lor faţă de ei înşişi, ci îm¬ 
potriva lor. 


2. Spiritul inconştient ca arhetip la C.G. Jung 

2.1. Premise filosofice: psihologia analitică sau 
a complexelor ca noologie abisală 

Pentru a marca deosebirile doctrinare în raport cu Freud, 
Jung nu s-a mulţumit să elaboreze articole mai întinse sau 
mai restrânse, ci a renunţat şi la denominarea de „psihana¬ 
liză", introdusă de Freud, optând pentru termenul „psiho¬ 
logie analitică". Ulterior, Toni Wolf, una din cele mai apro¬ 
piate colaboratoare ale sale, a propus termenul „psihologie 
a complexelor" 1 . Fa un examen mai atent constatăm că nici 
unul din cei doi termeni nu dă seama cu adevărat de înnoi¬ 
rile majore aduse de Jung: „psihologie analitică" poate fi 
considerat o simplă explicitare a termenului freudian, iar 
„psihologie a complexelor" pune în evidenţă doar una din 
contribuţiile lui Jung, şi anume teoria complexelor, elabo¬ 
rată încă din primii ani de activitate. Nici unul nu comunică 

prin sine ceva despre teoria arhetipurilor sau a tipurilor psi¬ 
hologice, teorii care-1 individualizează cu adevărat pe Jung 
în cuprinsul gândirii psihanalitice. Devine astfel clar că ale¬ 
gerea terminologică pe care o face Jung în 1913, imediat 
după desprinderea de Freud, sau cea provenind de la Toni 
Wolf se alimentează precumpănitor din surse afective, nu 
intelectuale. 

Să ne imaginăm că Jung ar citi aceste rânduri şi, aflat în 
faza deplinei sale maturităţi teoretice (anii '30—'50), s-ar ară¬ 
ta dispus să caute şi altă soluţie terminologică pentru a ex¬ 
prima mai fidel specificul ireductibil al înnoirilor care-i 
aparţin. Ţinând seama de numeroasele autodefiniri pe care 
le avansează acum, constrâns de criticile venite atât din par¬ 
tea colegilor psihanalişti, cât şi din partea reprezentanţilor 
teologiei, critici ce pot fi grupate în două mari categorii 
opuse — „misticism" şi „psihologism", este de presupus că 
cea mai adecvată titulatură ar fi „psihologia arhetipurilor". 
Pe de o parte, atât cantitativ, cât şi calitativ, teoria arhetipu¬ 
rilor prevalează în opera lui Jung faţă de teoria tipurilor 
psihologice, expusă într-un singur volum (al şaselea) din 
cele optsprezece ale ediţiei Walter (Gesammelte Werke), iar 
pe de altă parte, Jung însuşi revendică poziţia de psiholog. 

Dacă aşa stau lucrurile, ipotetica denominare a teoriei 
jungiene i-ar indica mai curând exterioritatea în raport cu 
filosofia şi ar îndreptăţi discriminarea pe care a instituit-o 
sentenţios Constantin Noica: arhetipurile lui Jung sunt psi¬ 
hologice, în timp ce arhetipurile lui Eliade sunt ontologice. 
Trecerea în revistă a premiselor filosofice ale operei lui Jung 
(ontologice şi epistemologice) va pune în lumină faptul că 
teoria arhetipurilor nu este o psihologie, ci o filosofie (a spi¬ 
ritului inconştient), care ar merita pe deplin, datorită con¬ 
sistenţei şi consecvenţei interioare, denumirea de „noolo- 
gie abisală", prima din istoria culturii. De asemenea, pe 
această cale ne-am convinge că Jung însuşi s-a înţeles gre¬ 
şit atunci când s-a încadrat printre psihologi. 

2.1.1. Dimensiunea arhetipală a moralei: 
a priori-ul jungian 

încep demonstraţia cu o temă apropiată ideatic de subca¬ 
pitolul anterior, dedicat modului în care trata Freud proble¬ 
ma spiritului inconştient — supraeul sau morala inconştien¬ 
tă. Fidel concepţiei sale că natura se opune ireductibil 
culturii, Freud afirma că partea cea mai solidă a moralei 
umane (supraeul) s-a constituit într-un moment determinat 
al filogenezei umane, moment precedat de o stare de ano- 
mie naturală, care permitea incestul şi crima. Instanţa mora¬ 
lă care a interzis pentru prima dată cele două păcate capita¬ 
le ale umanităţii inaugurând evul cultural s-a format prin 
jocul unor forţe sufleteşti: remuşcarea retrospectivă a fiilor 
reuniţi cu succes în vederea eliminării tiranicului tată al hoar¬ 
dei primordiale, remuşcare indusă de activarea dimensiunii 
pozitive a sentimentelor nutrite faţă de el, le impune, de data 
aceasta din interior, respectarea interdicţiilor care mai înain¬ 
te emanau de la figura paternă. Cum pentru Freud ontoge- 
neza repetă filogeneza, fiecare generaţie reface în mic proce¬ 
sul prin intermediul declanşării şi rezolvării complexului 
Oedip. Valorile care asigură existenţa omului în cultură sunt 
recreate în acelaşi mod la fiecare individ şi generaţie, exis¬ 
tenţa culturală fiind precedată de existenţa naturală. 

Deşi rare în contextul operei, referirile lui Jung la tema 
supraeului sunt paradigmatice atât pentru premisele sale fi¬ 
losofice, cât şi pentru diferenţele faţă de Freud. în studiul 
„Cugetul din perspectivă psihologică", publicat în perioa¬ 
da deplinei maturităţi teoretice (1958), psihanalistul elveţian 
contestă teza freudiană că supraeul ar fi o instanţă dobân¬ 
dită şi afirmă existenţa unui nucleu moral preexistent de na¬ 
tură arhetipală 2 . Acest nucleu este numit de Jung „morală 
primară". Coincidenţa sa cu „morala secundară", dobândi¬ 
tă, este doar aparentă, diferenţele dintre cele două niveluri 
fiind revelate de situaţiile de conflict al datoriilor. O astfel 

de situaţie este şi aceea în care trebuie ales între respectarea 
cerinţei de a nu minţi, corespunzătoare codex-ului moral 
dobândit, şi cea de a salva viaţa unui om, înrădăcinată în 
cugetul arhetipal. De fiecare dată, ne asigură Jung, mai pu¬ 
ternică se va dovedi cerinţa cugetului, ceea ce atestă nu 
numai existenţa a două straturi ale moralităţii, ci şi rapor¬ 
tul de forţe dintre ele, favorabil dimensiunii arhetipale. 

Caracterul paradigmatic al atitudinii lui Jung se concre¬ 
tizează în primul rând în depăşirea ideii freudiene a opo¬ 
ziţiei dintre natură şi cultură. Deoarece Vox-Dei din om este 
de ordinul arhetipului, iar acesta de ordinul instinctului 
(j vattern ofbehaviour), natura devine creatoare de cultură, în¬ 
cetând a-i mai fi, cel puţin în anumite zone, un antagonist. 
Gândind astfel, Jung s-a dovedit a fi un reprezentant al se¬ 
colului XX, în surprinzătoare consonanţă cu rezultatele bio¬ 
logiei comportamentului (etologia) şi ale antropologiei fi¬ 
losofice, bazată pe biologie, pentru care omul este o fiinţă 
culturală de la natură, spre deosebire de Freud, care, con¬ 
siderând ipoteza unor moduri de comportament înnăscu¬ 
te ca fiind neştiinţifică sau chiar mistică, a rămas prizonie¬ 
rul secolului XIX. Afirmaţia lui Jung că „morala există în 
toate formele de societate; ea este un regulator instinctiv 
care ordonează chiar şi convieţuirea în hoardele de ani¬ 
male" 3 ar putea figura în oricare dintre cărţile lui Lorenz, 
unul dintre întemeietorii etologiei, sau ale lui Irenaus 
Eibl-Eibesfeldt, elevul său şi întemeietorul etologiei umane. 

In al doilea rând, vorbind despre dimensiunea arhetipa¬ 
lă a moralei, Jung foloseşte termenul „a priori", ceea ce îl 
situează în vecinătatea kantismului: „morala nu este impu¬ 
să din exterior, ci omul o are a priori în sine însuşi" 4 . Nu nu¬ 
mai că nu este o utilizare întâmplătoare, ci de o semnifica¬ 
tivă regularitate, dar ralierea la kantism are un caracter 
programatic. In preambulul eseului dedicat arhetipului in- 
faiis, Jung îşi trece în revistă precursorii, atât din filosofie, 
cât şi din ştiinţă. în prima categorie, alături de Philo Judeus, 

la care întâlnim chiar termenul arhetip în sensul de imagi¬ 
ne a lui Dumnezeu în om, Dionysus Areopagitul şi Augus- 
tin, la care decelăm doar ideea, în absenţa termenului, sau 
Platon, care, prin teoria ideilor, anticipează rezultatele cer¬ 
cetărilor lui Jung, figurează Immanuel Kant, în postura de 
cel mai important antemergător filosofic modern prin teo¬ 
ria categoriilor a priori ale sensibilităţii şi intelectului 5 . 

Şi pentru că a venit vorba despre categorii, nu putem 
omite dintre invocările jungiene ale unor elemente de gân¬ 
dire kantiană pe cea mai importantă: arhetipurile ar fi „ca¬ 
tegorii ale imaginarului". Cel mai concludent pasaj în acest 
sens îl întâlnim în studiul „Comentariu psihologic la cartea 
tibetană a marii eliberări" din volumul XI dedicat religiei: 
„Aceste forme ar putea fi numite şi categorii, prin analogie 
cu categoriile logice, care, în calitate de premise indispen¬ 
sabile ale intelectului, sunt prezente pretutindeni în mod 
constant. Numai că «formele» noastre nu sunt categorii ale 
intelectului, ci ale imaginaţiei." 6 

Ideea despre arhetipuri în calitate de categorii este anti¬ 
cipată nu numai filosofic, ci şi pe linie ştiinţifică, chiar într-o 
manieră foarte apropiată de poziţia lui Jung: în istoria com¬ 
parativă a religiilor, Hubert şi Mauss introduc termenul „ca¬ 
tegorii ale imaginaţiei", iar Adolf Bastian pe cel de „idei ele¬ 
mentare sau originare", ceea ce, dată fiind formaţia 
ştiinţifică a lui Jung, reprezintă o asigurare indispensabilă 
nu numai în faţa pericolului singularităţii, ci şi al rătăcirii 
în speculaţie*. 

* Ideea de „categorii ale imaginaţiei" îl apropie pe Jung de Kant şi fi- 
losofie mai mult decât ar părea la prima vedere. După Constantin 
Noica, în „deducţia transcendentală", din prima ediţie a Criticii 
raţiunii pure, Kant vedea în facultatea imaginaţiei rădăcina comună 
a intelectului şi gândirii. „Deşi Kant revine ulterior asupra importan¬ 
ţei acordate imaginaţiei, reducând-o la statutul de facultate inferioa¬ 
ră, Heidegger o reabilitează din nou, văzând în ea rădăcina comună 
căutată şi facultatea care deschide către fiinţă, întemeindu-şi o 

în sfârşit, un alt termen kantian esenţial preluat de Jung 
este cel de „lucru în sine": experienţa terapeutică, indiferent 
dacă este vorba despre nevrotici sau psihotici, îl constrânge 
pe orice psihanalist să admită existenţa inconştientului, care 
trebuie considerat ca un concept limită „exclusiv" negativ, 
asemeni kantianului „lucru în sine". întrucât la psihicul in¬ 
conştient nu avem decât un acces mijlocit, prin intermediul 
manifestărilor sale simbolice în conştient, nu ne putem per¬ 
mite să-i dăm determinaţii pozitive. Singurul lucru pe care-1 
putem face este să-l aproximăm prin concepte analoage cu 
conceptele referitoare la conştient. 

Revenind la termenul „a priori", primul aspect care tre¬ 
buie aprofundat din perspectiva studierii premiselor filo¬ 
sofice ale operei lui Jung îl constituie accepţia în care este 
folosit, ceea ce ar putea da măsura unei reale sau doar apa¬ 
rente, superficiale, apropieri de kantism. Spre deosebire de 
întemeietorul criticismului, care înţelege a priori -ul prin ra¬ 
portare la „orice experienţă", aşa cum reiese din Critica 
raţiunii pure („... vom înţelege deci prin cunoştinţe a priori 
nu pe acelea care au loc independent de cutare sau cutare 
experienţă, ci pe acelea care sunt independente absolut de 
orice experienţă" 7 ), iar prin conştiinţă, nu conştiinţa uma¬ 
nă, ci conştiinţa în genere (Bezvusstsein iiberhaupt), unde am 
putea include, de pildă conştiinţa fiinţelor raţionale din cos¬ 
mos (Constantin Noica), Jung defineşte a priori -ul (arheti¬ 
pul) ca „modalităţi de funcţionare şi comportament stabi¬ 
lite prenatal" 8 , raportându-se implicit la experienţa umană 
ontogenetică. 

înainte de a comenta varianta jungiană a apriorismu¬ 
lui, să trecem în revistă explicitările pe care psihanalistul 

întinsă parte din interpretarea sa pe rolul imaginaţiei căreia îi dă o 
funcţie transcendentală şi, cu aceasta, ontologică" („Kant şi metafi¬ 
zica după interpretarea lui Heidegger", în Immanuel Kant. 200 de ani 
de la apariţia «Criticii raţiunii pure», Editura Academiei, Bucureşti, 
1982). 

elveţian ni le oferă din belşug, ca orice autor rapsodic şi 
ocazional. Abordând în manieră personală relaţia dintre 
instinct şi inconştient, manieră care, aşa cum am văzut, stă 
sub semnul continuităţii dintre natură şi cultură, Jung 
cade din nou, în mod inevitabil, peste problematica arhe¬ 
tipului ca a priori pentru toate „procesele psihice" ale 
omului. Asemeni instinctelor care predetermină compor¬ 
tamentul uman, arhetipurile predetermină percepţia şi in¬ 
tuiţia omului, conducând la produsele culturale care-i 
sunt specifice. Concluzia este că tratarea „psihologică" a 
instinctelor nu se poate lipsi de arhetipuri. 9 în studiul de¬ 
dicat arhetipului matern, implicaţia de mai sus devine şi 
mai explicită, a priori-ul fiind determinat în funcţie de ex¬ 
perienţa umană (ontogenetică). Cu alte cuvinte, a priori -ul 
este „structura psihicului înnăscută, preconştientă şi in¬ 
conştientă a individului" 10 . Apropierea de etologie a con¬ 
cepţiilor lui Jung redevine aici manifestă, reafirmându-se 
ideea că omul nu este o excepţie printre celelalte creaturi. 
Ca şi acestea, el este dotat cu o structură psihică genetică, 
înnăscută, în absenţa căreia cultura ca fenomen caracteris¬ 
tic nu poate fi înţeleasă. 

Dacă admitem, anticipând asupra dezvoltărilor ulterioa¬ 
re, că arhetipurile în calitate de categorii ale imaginarului 
sunt spirit, aşa cum categoriile intelectului tot spirit sunt, 
atunci punerea în paralel a viziunii kantiene şi jungiene 
asupra a priori -ului revine la a confrunta două viziuni de¬ 
spre spirit. S-ar părea că la filosoful german este vorba de¬ 
spre spiritul divin, pentru că doar acesta este independent 
de orice experienţă şi poate fi echivalent cu conştiinţa în ge¬ 
nere, în timp ce Jung pune în joc doar spiritul uman, pre¬ 
determinat de istoria speciei (filogeneză). Altfel spus, Kant 
s-ar ocupa de fiinţă în ea însăşi (spiritul divin), ar face on¬ 
tologie, în timp ce Jung ar rămâne la antropologie, preocu¬ 
pat cum este de spiritul uman (inconştient). însă această 
concluzie este valabilă doar pentru o parte a teoriei arheti- 

purilor, şi anume pentru acea parte bazată pe o concepţie 
biologică despre formarea arhetipurilor. 

2.1.2. Excurs: o perspectivă lamarkistă 
asupra formării arhetipurilor 

Din momentul în care Jung a înregistrat existenţa in¬ 
dubitabilă a unor structuri profunde ale spiritului uman, 
preocuparea pentru descoperirea genezei acestora a de¬ 
venit o constantă a cercetărilor sale. într-o primă etapă, 
care ar putea fi situată între 1912, momentul primei cris¬ 
talizări a teoriei arhetipurilor în lucrarea Simboluri ale 
transformării, şi anii '30, care marchează apogeul maturi¬ 
tăţii creatoare a lui Jung, explicaţia încercată este biologi¬ 
că, şi anume de nuanţă lamarkistă. Arhetipurile se for¬ 
mează, susţine acum psihanalistul elveţian, prin întipări- 
rea în zestrea biologică a unor experienţe fundamentale 
ale speciei om, întipărire care se realizează în urma unor 
numeroase repetări. Deşi în cuprinsul anilor '30 Jung re¬ 
nunţă la această ipoteză explicativă, afirmând că forma¬ 
rea arhetipurilor este o problemă metafizică, la care nu se 
poate răspunde cu mijloacele ştiinţei, ataşamentul faţă de 
concepţia iniţială este atât de puternic, încât vom înregis¬ 
tra şi după 1940 frecvente reveniri la punctul de plecare. 
Doar această optică de început diferă prin antropologism 
(biologism) de perspectiva kantiană, în timp ce viziunea 
ultimă îi este, aşa cum vom vedea, mult mai apropiată, 
poate chiar coincidentă. 

Considerarea articulaţiilor ipotezei lamarkiste va pune 
în lumină anumite insuficienţe teoretice care-1 vor fi deter¬ 
minat pe Jung s-o abandoneze. Prima dintre ele este lega¬ 
tă de numărul arhetipurilor. In urma unei incursiuni în is¬ 
toria filosofiei, Jung îşi declară nemulţumirea faţă de 
parcimonia filosofilor care s-au apropiat de tărâmul arheti¬ 
purilor, în primul rând Platon şi Kant, în privinţa număru- 



394 


Filosofia inconştientului 


lui arhetipurilor. Lui Kant, de pildă, care constituie referinţa 
filosofică cea mai importantă a lui Jung, i se reproşează că 
ar fi redus numărul arhetipurilor, care sunt categoriile in¬ 
telectului, la doar douăsprezece, ceea ce este extrem de pu¬ 
ţin, dacă ţinem seama de o altă afirmaţie a sa din acelaşi 
context 11 că toate conceptele filosofiei au în spate arheti¬ 
puri. Intr-un studiu ulterior, Jung face o precizare relativă 
la numărul arhetipurilor, care aduce mai multă lumină, dar 
care contrazice ideea menţionată, din studiul din 1919 („In¬ 
stinct şi inconştient"): „Există atâtea arhetipuri, câte situa¬ 
ţii de viaţă tipice. Infinite repetiţii au întipărit aceste expe¬ 
rienţe în constituţia psihică..." susţine articolul „Conceptul 
de inconştient colectiv" din 1936 12 . 

Cea mai accesibilă formă de înţelegere a mai sus-men- 
ţionatei contradicţii ar fi s-o acceptăm ca pe un dat necesar 
al unei opere nesistematice, rapsodice, pentru că ocaziona¬ 
le: nu numai repetiţiile pe cât de inutile şi obositoare, pe 
atât de inevitabile, ci şi contradicţiile ţin de condiţia frag- 
mentarismului. O altă posibilitate ar fi explicarea aceleiaşi 
contradicţii prin evoluţia autorului. Dacă în 1919, Jung, pra¬ 
dă entuziasmului propriei descoperiri, este tentat să vadă 
peste tot arhetipuri, la distanţă de 17 ani, restrânge numă¬ 
rul arhetipurilor la situaţiile fundamentale pentru specia 
om, ceea ce corespunde mult mai bine ideii lamarkiste de¬ 
spre transmiterea ereditară a caracterelor dobândite. în sfâr¬ 
şit, o a treia variantă interpretativă ar fi să dizolvăm con¬ 
tradicţia printr-o speculaţie mai sofisticată: Jung nu se 
contrazice când împinge spre nelimitat numărul arhetipu¬ 
rilor, pentru că situaţiile umane fundamentale se îmbogă¬ 
ţesc continuu, nu sunt date odată pentru totdeauna în illo 
tempore. Această posibilitate ar fi coerentă cu modificările 
introduse treptat de psihanalistul elveţian în teoria arheti¬ 
purilor: alături de arhetipurile definitorii pentru întreaga 
umanitate, există şi arhetipuri regionale — rasiale, etnice şi 
chiar familiale — care ţin de situaţii mai noi în raport cu 

situaţiile fondatoare ale umanităţii. Altfel spus, dacă arhe¬ 
tipurile se întipăresc ori de câte ori se constituie situaţii ti¬ 
pice indefinit repetabile, atunci numărul lor va creşte con¬ 
tinuu pe măsura evoluţiei umanităţii şi a apariţiei unor noi 
situaţii tipice. Pentru că Jung nu tematizează aceste proble¬ 
me, îl invit pe cititor să mi se alăture în alegerea variantei 
celei mai plauzibile în raport cu direcţiile ideatice principa¬ 
le ale teoriei arhetipurilor. 

Nici reconstituirea modalităţii de formare a arhetipuri¬ 
lor nu este lipsită de puncte vulnerabile. în esenţă, arheti¬ 
purile ar rezulta din întipărirea reacţiei subiective (fantas¬ 
me provocate de afect) la fenomene cosmice, biologice, la 
situaţii de viaţă fundamentale, de tipul pericolelor, sau la 
tipuri de relaţii interumane. Cea mai extinsă şi explicită 
analiză este dedicată de Jung arhetipurilor rezultate din fil¬ 
trarea subiectivă a fenomenelor cosmice. Acestea nu se în¬ 
tipăresc direct, nemijlocit, ci, aşa cum arată miturile care le 
exprimă, într-o formă modificată. Alternanţa zi-noapte, care 
este un fenomen cosmic universal, nu va fi regăsită ca ata¬ 
re în inconştientul colectiv, ci sub forma motivului mitic al 
eroului solar, ceea ce reprezintă o analogie mai mult sau 
mai puţin fantastică cu fenomenul obiectiv. în fiecare dimi¬ 
neaţă, un erou divin se naşte din apele mării şi se urcă în 
carul solar în care străbate bolta cerească. La capătul dru¬ 
mului, în vest, îl aşteaptă un monstru marin, care-1 înghite 
şi în a cărui burtă străbate, pe fundul mării, drumul invers. 
După o luptă aprigă cu şarpele nopţii, pe care-1 învinge, re¬ 
uşeşte să se nască din nou în dimineaţa următoare. Aşadar, 
mitul exprimă mijlocit fenomenul fizic, prin intermediul 
unei distorsiuni umane. Mitul nu este rezultatul unei reflec¬ 
tări (oglindiri), ci al unei proiectări a ceea ce a fost reţinut 
în inconştientul colectiv. 

Două întrebări ridică încercarea explicativă a lui Jung. 
Prima este pusă chiar de autor în studiul „Structura sufle¬ 
tului" din 1928: „De ce psihicul nu înregistrează procesul 

real, ci doar fantasma provocată de fenomenul fizic?" 13 
Răspunsul pe care-1 găsim în acelaşi text este în egală mă¬ 
sură interesant şi plauzibil. Omul arhaic trăieşte lumea 
într-o relaţie de „participation mystique", relaţie caracteri¬ 
zată de indistincţia obiectului şi a subiectului, aşa încât 
„ceea ce se petrece în exterior, se petrece şi în interior, iar 
ceea ce se petrece în interior, se petrece şi în exterior" 14 . Cu 
alte cuvinte, datorită acestei particularităţi, realitatea psihi¬ 
că poate fi înregistrată ca un fel de sinteză a obiectului şi a 
subiectului, în care prevalează cel din urmă. 

Pentru a-şi comunica ideea într-o formă mai intuitivă şi 
mai convingătoare, Jung o ilustrează printr-un exemplu din 
experienţa personală, ceea ce îi este caracteristic celui care 
accepta că psihologia este o mărturisire şi încerca să fructi¬ 
fice subiectivitatea pentru obiectivitate. Surprins de un cu¬ 
tremur extrem de puternic, Jung a trăit sentimentul că se 
află pe spatele unui animal uriaş, care se scutură. Prin ur¬ 
mare, fenomenul fizic trezeşte o reacţie afectivă puternică 
asociată cu o imagine, care se întipăreşte în inconştientul 
colectiv ca o posibilitate de reprezentare. 

Cea de-a doua întrebare nu a mai fost formulată de Jung, 
aşa încât nici nu ne putem aştepta să găsim răspunsul în 
opera sa. Pentru a ne referi la cazul întipăririi fenomenelor 
fizice, ea ar putea suna în felul următor: de ce un atare fe¬ 
nomen se întipăreşte într-un anume fel şi nu în altul? De ce 
alternanţa zi-noapte este înregistrată de inconştientul co¬ 
lectiv ca mit al eroului solar şi nu în cu totul altă formă? De 
ce cutremurul care l-a speriat pe Jung i-a trezit fantasma 
unui animal care se scutură şi nu altă fantasmă? Răspun¬ 
sul nu poate fi decât unul singur: pentru că subiectivitatea 
umană este dotată cu o altă grilă, care preexistă arhetipu¬ 
rilor, imprimându-le acestora o anumită orientare. Dacă aşa 
stau lucrurile, atunci Jung nu a găsit structura ultimă a ima¬ 
ginarului, cum credea, ci doar o structură secundă. De 
altfel, psihanalistul elveţian sesizează această dificultate 

încă în studiul „Despre psihologia inconştientului" (1917), 
unde sugerează şi o soluţie. 

Ca şi în studiul din 1928, pe care se bazează dezvoltări¬ 
le anterioare, arhetipul este înţeles ca „disponibilitate de a 
produce reprezentări identice sau asemănătoare...", iar for¬ 
marea arhetipurilor dedusă de aici apare ca întipărire în in¬ 
conştient a „reprezentării fantastice subiective provocate de 
procesul fizic" 15 . Din comentariul imediat următor reiese 
că Jung are conştiinţa faptului că ipoteza sa nu este decât 
un paleativ („desigur această presupunere nu face decât să 
deplaseze problema, fără să o rezolve") şi avansează spre 
ceea ce mai sus am numit structură primară. Aceasta ar tre¬ 
bui căutată în particularităţile „sistemului viu în genere", 
care-i constituie esenţa. Jung nu se rezumă doar la atât, în 
extraordinara sa tatonare a necunoscutului, străduindu-se 
să facă încă un pas mai departe — identificarea uneia din¬ 
tre dimensiunile fundamentale ale viului. Ar fi vorba de 
„forţe" sau „tendinţe" care determină repetarea aceloraşi 
experienţe. Chiar dacă „soluţia" jungiană este dezamăgi¬ 
toare prin vagul şi sărăcia sa, trebuie remarcat că dificultă¬ 
ţile propriei gândiri nu-i rămân ascunse şi că întreprinde 
încercări de a le depăşi. 

Cristalizarea arhetipurilor legate de funcţionarea orga¬ 
nismului uman se produce în acelaşi mod, adică prin înti- 
părirea fantasmelor declanşate de reacţiile afective la viaţa 
viscerală. Forma în care condiţiile fiziologice se reflectă în 
plan arhetipal sau mitic este ilustrată în studiul „Structura 
psihicului", prin cazul sexualităţii. Printre simbolurile care 
exprimă sexualitatea ca arhetip se numără zeii fecundităţii, 
demonii nesăţioşi de plăcere, diavolul însuşi, cu picioare de 
ţap şi gesturi necuviincioase sau şarpele. 16 

Situaţiile existenţiale periculoase, tipice, exterioare sau 
interioare, lasă şi ele urme arhetipale sau mitice. Şi în acest 
caz formarea urmează aceeaşi cale: pericolul tipic, respec¬ 
tiv repetabil, exterior sau interior, afectul producător de 



398 


Filosofia inconştientului 


fantasme, întipărirea acestora ca arhetipuri. Simbolurile ar¬ 
hetipale care stau la baza miturilor indică legătura lor cu 
prilejul declanşator. Balaurii îşi au sălaşul în apropierea cur¬ 
surilor de apă, în special la cascade, demonii djin, în deşer- 
turile lipsite de apă sau în prăpăstiile dintre stânci, spirite¬ 
le morţilor, în desişul pădurii de bambus, nixele trădătoare 
în adâncurile mărilor sau în bulboanele râurilor, forţa dis¬ 
trugătoare a fetişului, în străini (care pentru populaţiile ar¬ 
haice reprezintă un grav pericol potenţial). 

în sfârşit, persoanele şi relaţiile esenţiale conduc şi ele, 
tot prin intermediul repetiţiilor (indefinite), la formarea 
unora din cele mai puternice arhetipuri, cum ar fi arhetipul 
matern, arhetipul patern, arhetipul infans. Triunghiul fami¬ 
lial se reflectă simbolic în mai multe mitologii şi religii, 
printre care şi religia creştină. Trinitatea constă din tată, fiu 
şi duhul sfânt, ultimul numindu-se în timpul creştin prim¬ 
ordial „sofia", care este de natură feminină. Ceea ce înseam¬ 
nă că există un arhetip al nucleului triunghiular al familiei. 

Indiferent care ar fi fost motivele care l-au determinat pe 
Jung să renunţe la ipoteza explicativă lamarkistă a formă¬ 
rii arhetipurilor, motive neformulate în vreunul din cele 
optsprezece volume ale operelor sale complete, fapt este că 
în studiul din 1938, „Aspecte psihologice ale arhetipului 
matern", înregistrăm o totală schimbare de optică. Nu doar 
o anumită ipoteză despre formarea arhetipurilor este repu¬ 
diată, ci problema în sine cade în afara interesului ştiinţi¬ 
fic, fiind redistribuită, ca insolubilă, metafizicii. După ce îşi 
reafirmă poziţia că psihicul are structuri a priorice, nederi- 
vabile din exterior (este vorba de ontogenie), Jung avansea¬ 
ză o idee nouă: „Dacă structura sufletului şi elementele sale, 
tocmai arhetipurile, s-au născut vreodată, aceasta este o 
problemă metafizică, la care, din acest motiv, nu se poate 
da un răspuns." 17 

La o primă vedere, ne aflăm în faţa recunoaşterii unui 
eşec — demersul ştiinţific nu poate da un răspuns satisfă- 

cător la întrebarea referitoare la originea arhetipurilor. Un 
al doilea sens pare a fi devalorizarea metafizicii ca dome¬ 
niu al întrebărilor fără răspuns şi al speculaţiei incontrola- 
bile. De altfel, Jung, ca şi Freud, se va apăra permanent de 
tentaţia metafizicii, căreia, în anumite momente, nu-i va pu¬ 
tea totuşi rezista. Din punctul de vedere urmărit în acest 
paragraf, noua perspectivă marchează o substanţială apro¬ 
piere de kantism şi implicit o evoluţie de la antropologie 
spre ontologie. Dacă biologia nu ne ajută să spunem ceva 
consistent despre formarea arhetipurilor, dacă, mai mult, 
ne putem gândi că ele nici nu s-au format vreodată, consti¬ 
tuind preexistentul necreat, atunci psihanalistul ajunge, ca 
şi filosoful, să vorbească despre spiritul divin. 

2.1.3. A priori formal sau material? 

In opera lui Jung există o tensiune între afirmarea ex¬ 
trem de susţinută a caracterului formal al a priori-ului ar¬ 
hetipal, pe de o parte, şi insinuarea, dincolo de declaraţii, 
a unor elemente de a priori material (determinarea arheti¬ 
purilor sub aspectul conţinutului), impuse de ipoteza la- 
markistă asupra formării arhetipurilor. Desigur, este o ten¬ 
siune doar subiacentă, neexplicită, de care Jung nu a avut 
cunoştinţă. Din perspectiva stadiului actual al filosofiei şi 
biologiei (etologiei), ea poate fi foarte bine pusă în lumină 
şi comentată, pentru o mai bună înţelegere a demersului 
jungian. 

Insistenţa psihanalistului elveţian asupra caracterului 
formal al arhetipurilor, insistenţă care se impune atenţiei 
celui angajat într-o lectură integrală a operei sale, provine 
dintr-o reacţie la criticile care i s-au adus. După cum ne asi¬ 
gură editorii seriei de opere complete, termenul „arhetip" 
este folosit abia în studiul „Instinct şi inconştient" din 1919, 
deşi ideile principale ale teoriei arhetipurilor sunt formu¬ 
late încă din 1912, în lucrarea Simboluri ale transformării. 

Până în 1919 Jung folosise Urbild (imagine originară), pre¬ 
luat de la Jacob Burckhardt, care-1 utiliza într-o variantă 
apropiată, urtumliches Bild, traductibil în limba română tot 
prin „imagine originară". De aici criticii au dedus că ar fi 
vorba de reprezentări înnăscute, ceea ce l-a obligat pe Jung 
la numeroase dezminţiri, al căror laitmotiv este tocmai na¬ 
tura formală a arhetipurilor. Voi trece în revistă şi voi co¬ 
menta câteva din aceste dezminţiri, care constituie totoda¬ 
tă variaţiuni pe tema definirii arhetipurilor. Faptul că 
aceste definiţii-dezminţiri se concentrează în volumul IX, 
cu cele două părţi ale sale, nu trebuie să ne mire, deoare¬ 
ce aici sunt adunate cele mai importante texte dedicate 
arhetipurilor. 

în studiul „Conceptul de inconştient colectiv" elaborat 
şi publicat în 1936, definiţia avansată de Jung, în scopul de 
a diferenţia clar inconştientul colectiv de inconştientul per¬ 
sonal descris de Freud şi Adler, are următorul enunţ: „Con¬ 
ceptul de arhetip, care constituie un corelat indispensabil 
al ideii de inconştient colectiv, desemnează prezenţa anu¬ 
mitor forme în psihic, pe care le vom întâlni pretutindeni 
şi în toate timpurile." 18 Pe lângă câteva precizări termino¬ 
logice de ordinul sinonimiei (în mitologie, arhetipului îi co¬ 
respunde termenul „motiv", în etnografie, la Levy Bruhl, 
termenul „reprezentări colective, în cercetarea comparati¬ 
vă a religiilor, „categorii ale imaginaţiei", la Hubert şi Ma- 
uss şi „idei elementare sau originare", la Adolf Bastian), 
studiul amintit conţine câteva elemente noi faţă de dezvol¬ 
tările de până acum. Cel mai important este corelarea între 
caracterul formal al arhetipului şi universalitatea sa redată 
prin ideea răspândirii aceluiaşi motiv în toate timpurile şi 
locurile. Din punct de vedere filosofic, avem de-a face din 
nou cu o trăsătură kantiană a gândirii lui Jung, ştiut fiind 
că filosoful german considera că universalitatea cunoaşte¬ 
rii ştiinţifice, moralei sau operei de artă este garantată doar 
de un a priori de ordinul formei, care le întemeiază. 

Pentru a-şi ilustra ideile despre arhetip ca formă şi mo¬ 
dul în care acesta in-formează materialul conştient prove¬ 
nit din experienţă, Jung apelează la o comparaţie foarte re¬ 
uşită: „Forma sa (a arhetipului) poate fi asemănată cu 
sistemul de axe al unui cristal, care-i predetermină alcătui¬ 
rea încă în stadiul soluţiei-mamă, fără a avea o existenţă 
materială ." 19 Şi aşa cum sistemul de axe al cristalului poa¬ 
te fi dedus doar în funcţie de modul în care se grupează io¬ 
nii şi moleculele, forma arhetipală este accesibilă numai 
prin intermediul produsului cultural finit înregistrat de 
conştiinţă. Ceea ce se transmite ereditar nu este reprezen¬ 
tarea, ci o formă goală, o facultas preformandi, o posibilitate 
de a genera reprezentări de un anumit tip. In limbaj psih¬ 
analitic, aceleaşi idei sunt exprimate şi în studiul „Despre 
arhetip, cu o specială considerare a conceptului de anima": 
arhetipul nu poate fi determinat sub aspectul formei în sta¬ 
re de inactivitate, ci doar în stare de proiectare, adică atunci 
când creează o anumită reprezentare în contact cu materia¬ 
lul sau conţinutul conştiinţei . 20 

Dacă ideile jungiene despre relaţia indestructibilă între 
caracterul formal al arhetipurilor şi universalitatea produ¬ 
selor arhetipale, precum şi despre relaţia dintre forma ar¬ 
hetipală (inconştientă) şi conţinuturile conştiinţei proveni¬ 
te din experienţă rămân în perimetrul inspiraţiei filosofiei 
kantiene, în schimb încercarea de a biologiza arhetipul, do¬ 
minantă chiar şi în opera de maturitate, o contrazice şi-l îm¬ 
pinge pe psihanalist spre ideea de a priori material (conţi- 
nutistic). Astfel, definiţia arhetipului din „Contribuţii la 
dimensiunea psihologică a motivului Kora" — „arhetipu¬ 
rile sunt forme a priori sau norme biologice ale activităţii 
psihice " 21 — l-ar fi scandalizat pe Kant care era preocupat 
să separe spiritul de instinct, în particular, şi de biologicul 
uman (antropologic), în general. Motivul constă în convin¬ 
gerea lui Kant despre orientarea precumpănitor egoistă a 
instinctului, înclinaţiei, ceea ce o exclude de la asigurarea 

universalităţii (moralei), înclinaţie pe care nu ne putem 
baza nici atunci când coincide cu regula (morală), deoare¬ 
ce este o coincidenţă doar accidentală. 

Dacă ar fi avut cunoştinţă de filosofia lui Max Scheler, 
care combate formalismul kantian, în special în etică, de¬ 
monstrând posibilitatea existenţei unui apriori material (de¬ 
terminat conţinutistic), alcătuit de sistemul valorilor, sau 
dacă ar fi ţinut pasul cu progresele biologiei, în interiorul 
căreia s-a dezvoltat, din anii '40, biologia comportamentu¬ 
lui (etologie), care, din punct de vedere filosofic, ajunge tot 
la concluzia unui a priori material, Jung ar fi putut să se lase 
în voia tendinţelor alimentate de formaţia sa ştiinţifică (me- 
dical-biologică), fără riscul de a încălca principalele dezi¬ 
derate ale filosofiei kantiene. Cu siguranţă, psihanalistul el¬ 
veţian ar fi aderat fără rezerve la etologie, pe care o 
anticipează în atâtea privinţe, care, prin morala naturală, 
înregistrează o variantă de a priori determinat conţinutistic. 
Fiecare dinte instinctele morale descoperite de etologi, atât 
în lumea animală, cât şi în lumea umană, prin metode asi¬ 
gurate ştiinţific, constituie o determinaţie de conţinut a a 
priori-ulm biologic. Inhibiţiile înnăscute ale agresivităţii, din 
care se alimentează norma „să nu ucizi", sentimentul de 
milă care le corespunde în plan psihic, altruismul ca dispo¬ 
nibilitate înnăscută de a acţiona pentru un bine supraindi- 
vidual şi sentimentul entuziasmului care însoţeşte anumi¬ 
te comportamente altruiste, precum şi elementele înnăscute 
ale „iubirii aproapelui" sunt tot atâtea dimensiuni ale unui 
a priori material asigurător de universalitate. 

Că lui Jung nu-i erau suficiente argumentele filosofice o 
demonstrează încercarea sa de a susţine şi biologic ideea 
universalităţii arhetipurilor. Dacă un Kant sau Scheler s-au 
limitat la invocarea unui a priori formal sau, respectiv, ma¬ 
terial, Jung, deşi afirmă natura formală a arhetipurilor, sim¬ 
te nevoia să le întemeieze universalitatea şi în structura uni¬ 
versală a creierului. Să notăm şi faptul că Jung asociază 

universalităţii arhetipurilor caracterul lor spiritual. „în mă¬ 
sura în care creierul omenesc este pretutindeni la fel de di¬ 
ferenţiat, funcţia spirituală pe care o face cu putinţă este co¬ 
lectivă şi universală", afirmă el în „Relaţiile dintre eu şi 
inconştient" din 1920 22 . Aceeaşi idee apare, cu variaţiuni de 
formulare, atât în studii din aceeaşi perioadă, cât şi în stu¬ 
dii ulterioare. în „Despre inconştient" din 1918, este din 
nou prezentă asocierea, extrem de importantă pentru înţe¬ 
legerea psihologiei analitice drept noologie abisală, dintre 
universalitatea şi spiritualitatea arhetipurilor: „Inconştien¬ 
tul suprapersonal este, ca structură a creierului, universal 
răspândită, spirit «omniprezent» şi «atotştiutor»" 23 . Iar în 
„Comentariu la «Secretul florii de aur»", din 1929, explică 
unitatea culturii umane dincolo de deosebirile rasiale, nu 
numai a mitologiei şi religiilor, ci şi a cunoaşterii ştiinţifice, 
tot prin identitatea structurii creierului la toţi oamenii. 

Aşa cum, odată angajat pe calea cercetării experimen¬ 
tale (etapa experimentului asociaţiilor, imediat următoare 
lui 1900), Jung, animat de curiozitate ştiinţifică, vizează ex¬ 
haustivul, urmărind, prin procedeul înregistrării galvano- 
metrice, manifestările electrice însoţitoare ale procesului 
asociativ, tot astfel ideea întemeierii universalităţii arheti¬ 
purilor pe structura creierului îl conduce spre încercarea 
de localizare mai precisă a arhetipurilor şi de probare ex¬ 
perimentală. Argumentul experimental în favoarea înră¬ 
dăcinării cerebrale a inconştientului colectiv îi este furni¬ 
zat de un grup de cercetători americani care au provocat 
prin excitarea trunchiului cerebral (Hirnstamm) halucina¬ 
ţii vizuale de ordin arhetipal. Aceleaşi viziuni le avea su¬ 
biectul (un caz de epilepsie) şi în mod spontan, ca simp¬ 
tom prodromal al crizei epileptice. Motivul geometric, 
numit de Jung cuadratura cercului (pătrat înscris în cerc 
sau cerc înscris în pătrat) face parte dintre manifestările 
simbolice ale arhetipului sinelui (arhetipul totalităţii psihi¬ 
ce integrate armonic), activat în situaţii de restrişte psihică. 

în scop defensiv (ordonator) 24 . în sfârşit, în scrierile mici 
dedicate simbolismului din volumul XVIII, Jung conside¬ 
ră că aspectul fiziologic din spatele arhetipurilor trebuie 
căutat în zonele subcorticale, care nu pot fi controlate de 
voinţă sau raţiune. 

Chiar dacă oscilaţia între filosofie şi biologie produce 
tensiuni ascunse în opera lui Jung, nu pot încheia acest pa¬ 
ragraf fără a sublinia actualitatea încercărilor lui Jung de a 
corela structura şi activitatea creierului cu viaţa spiritului, 
actualitate pe care proliferarea în ultimii ani a neuroştiin- 
ţelor o pune cu prisosinţă în valoare. 

2.1.4. între psihologism şi misticism: 
problema reducţionismului 

Antireducţionismul lui Jung, a treia implicaţie a poziţiei 
sale în privinţa moralei inconştiente (supraeul), este extrem 
de important pentru definirea sa filosofică. Alături de noua 
optică asupra raportului natură-cultură, care pune accen¬ 
tul pe momentul de continuitate (natura conţine spirit, pen¬ 
tru că arhetipurile sunt de ordinul instinctelor) şi de plasa¬ 
rea arhetipurilor sub semnul unui a priori de tip formal, 
ceea ce îi conferă universalitate şi deci spiritualitate, ple¬ 
doaria pentru autonomia genetică a spiritului (şi sufletu¬ 
lui) conturează o viziune care corespunde cerinţelor onto¬ 
logiei contemporane lui Jung, cerinţe formulate de un 
Ludwig Klages sau Nicolai Hartmann. Straturile fiinţei sunt 
ireductibile unul la altul — psihicul nu poate fi derivat din 
biologic, aşa cum spiritul nu este deductibil din psihic, in¬ 
teresul lui Jung concentrându-se în special asupra autono¬ 
miei genetice a spiritului. 

Aşa cum a reieşit din subcapitolele 10 şi 11 din capitolul 
al II-lea: „Hermeneutica psihanalitică: impuritatea spiritu¬ 
lui", Freud se raporta reducţionist atât la morală, cât şi la 
religie, contestându-le, ca domenii ale spiritului, autono- 

mia genetică, deşi le recunoştea autonomia funcţională, de- 
rivându-le din tendinţele sufleteşti care alcătuiesc conste¬ 
laţia oedipiană (filogenetică şi ontogenetică). Prin afirma¬ 
ţia că morala în esenţialitatea sa este arhetip, adică spirit 
inconştient, Jung afirmă de fapt existenţa unui principiu 
spiritual independent de psihic. Concepţia jungiană, califi¬ 
cată de Freud şi freudieni drept „misticism", se va dezvol¬ 
ta în statornică dispută cu reducţionismul întemeietorului 
psihanalizei. 

In plină adeziune entuziastă la freudism, Jung scrie, în 
1908, un studiu al cărui titlu sună foarte psihiatric — „Con¬ 
ţinutul psihozei" —, dar care se ocupă pe multe pagini de 
compararea „metodei analitic reductive" cu „metoda con¬ 
structivă", ceea ce constituie un demers prin excelenţă filo¬ 
sofic, foarte asemănător ca intenţionalitate şi opţiune cu stu¬ 
diul lui Max Scheler „Metoda transcendentală şi metoda 
psihologică". Ideea centrală la Jung, ca şi la Scheler, este re¬ 
cunoaşterea autonomiei genetice a spiritului, a ireductibi¬ 
lităţii sale la psihic. Din acest punct de vedere, pasajul esen¬ 
ţial din textul lui Jung este următorul: „Nevoile religioase 
şi filosofice ale umanităţii, pe care metoda reductivă caută, 
ghidându-se după principiul «nimic mai mult decât», să le 
înlocuiască prin aspecte mai elementare (Elementareres ), tre¬ 
buie recunoscute ca atare şi acceptate ca dimensiuni consti¬ 
tutive, dacă vrem să abordăm constructiv esenţa năzuinţe¬ 
lor sufleteşti." 25 în studiul scris peste 16 ani „Psihologie 
analitică şi educaţie" ideea este reluată şi susţinută cu ar¬ 
gumente convingătoare. Faptul că există popoare primiti¬ 
ve care au religie, deşi fenomenul atât de caracteristic pen¬ 
tru omul european al refulării sexuale este absent, precum 
şi faptul că animalele, a căror sexualitate este neatinsă de 
cultură, au capacităţi artistice ne obligă să admitem prezen¬ 
ţa unui instinct artistic, respectiv religios la om, care dau 
naştere unor produse spirituale independent de conţinutu¬ 
rile sexuale refulate. 

Ca metodă ştiinţifică a psihanalizei freudiene şi a psi¬ 
hologiei experimentale, metoda reductivă nu este lipsită 
de merite, pe care Jung nu va ezita, în alte studii, să le re¬ 
liefeze; în privinţa produselor spiritului, ea este în cel mai 
bun caz unilaterală, scăpând din vedere totalitatea operei 
care este mai mult şi altceva decât suma părţilor compo¬ 
nente, aşa cum în psihologie orientarea sa este doar retros¬ 
pectivă, scăpând din vedere viitorul, care nu poate fi obţi¬ 
nut fără rest din trecut. Aplicarea metodei reductive la ana¬ 
liza produselor culturii ar conduce la rezultate nu doar 
parţiale, ci şi false, pe care Jung le subliniază prin reduce¬ 
re la absurd: „Cineva care-1 înţelege obiectiv pe Faust, cu 
alte cuvinte cauzal, acela va înţelege o catedrală gotică din 
punct de vedere istoric, tehnic şi în ultimă instanţă, de ase¬ 
menea, din punctul de vedere al mineralogiei." 26 Cu alte 
cuvinte, ceea ce scapă metodologiei analitic-reductive este 
tocmai valoarea estetică, dimensiunea spirituală specifică 
a operei de artă. 

In schimb, metoda numită neinspirat de Jung „construc¬ 
tivă" ţine seama, în psihologie, de dimensiunea prospecti¬ 
vă, prezentul sufletesc nefiind doar un produs al trecutu¬ 
lui, ci şi o expresie simbolică a viitorului, iar în cercetarea 
culturii, de ireductibilitatea spiritului. Pentru că recunoaş¬ 
te şi elaborează complicatul şi superiorul, metoda construc¬ 
tivă ar putea fi foarte bine desemnată cu termenul lui Sche- 
ler de „metodă noologică". Spre deosebire de metoda ana- 
litic-reductivă, care se revendică de la ştiinţă şi se vrea 
obiectivă, metoda constructivă este în mod asumat specu¬ 
lativă şi subiectivă, ceea ce o deosebeşte de speculaţia sco¬ 
lastică a Evului Mediu care se pretindea obiectivă. 

Filonul antireducţionist deschis în 1908 este exploatat în 
continuare, căpătând în 1912 nuanţe mai direct antifreudie- 
ne. Intr-o terminologie nefixată, care caută fără succes de¬ 
numirea cea mai potrivită pentru perspectiva jungiană, este 
vizată reducerea muzicii la dimensiunea sexuală originară. 

în studiul de sinteză intitulat „încercare de prezentare a te¬ 
oriei psihanalitice", Jung admite originea sexuală a muzi¬ 
cii în termeni surprinzător de categorici — „dacă în privin¬ 
ţa originii sexuale a muzicii nu poate exista nici un du¬ 
biu. .." —, dar contestă că aceasta ar fi epuizată de originea 
sa. Din punct de vedere „descriptiv", adică al situaţiei ac¬ 
tuale, incontestabila origine sexuală s-a estompat, aşa încât 
intenţia de a trata muzica doar prin prisma categoriei sexu¬ 
alităţii ar fi lipsită de gust şi de valoare 27 . Scris în momen¬ 
tul desprinderii de Freud, textul din 1912 pare a face un pas 
înapoi faţă de articolul din 1908 prin admiterea originii psi- 
hosexuale a unei forme de artă, dar susţine mai tranşant că, 
cel puţin sincronic, muzica nu poate fi înţeleasă ca o mani¬ 
festare a sexualităţii. 

Astfel de oscilaţii sunt destul de frecvente până în pe¬ 
rioada deplinei maturităţi a anilor '30-'40, când Jung îşi cla¬ 
rifică opţiunea noologică. Articolul din 1929 „Problemele 
psihoterapiei moderne" exprimă un freudism amendat, 
subliniind meritele istorice ale metodei analitic-reductive. 
Principalul câştig rezultat din iluminismul freudian alimen¬ 
tat de perspectiva genetică ar fi o nouă viziune asupra omu¬ 
lui, care îi recunoaşte şi partea întunecată. „Chiar şi cele mai 
pure şi mai sfinte concepţii ale omului sunt edificate pe te¬ 
melii profunde şi întunecate", susţine Jung intr-un limbaj 
pe cât de freudian, pe atât de imprecis. Contextul mai larg, 
unde Jung vorbeşte metaforic despre casa culturii care nu 
se poate construi începând cu acoperişul şi despre faptul 
că tot ceea ce există începe cu simplul şi rudimentarul, ne 
autorizează să considerăm că în acest moment Jung adera 
la concepţia freudiană a originii nonspirituale a spiritului. 
Repudiate erau doar excesele lui Freud, care ar refuza spi¬ 
ritului orice autonomie: „Greşim doar dacă împărtăşim opi¬ 
nia că lumina nu mai există, pe motiv că poate fi explicată 
prin întuneric. Aceasta este o eroare regretabilă, căreia 
Freud îi cade pradă." 28 

Cel mai psihologist moment al lui Jung se înregistrează 
în lucrarea Tipurile psihologice publicată în 1921. Aici nu vom 
întâlni un psihologism de nuanţă freudiană, care să derive 
spiritul din singularitatea istoriei sufleteşti individuale, ci 
unul pe care l-am putea numi „tipologic". Filosofia nu este 
doar influenţată, ci chiar produsă de constituţia psihică a 
individului. Cum există câteva tipuri de constituţie psihi¬ 
că, psihologismul în discuţie este unul al particularului. Au¬ 
dienţa întotdeauna parţială, niciodată unanimă, a orientă¬ 
rilor filosofice s-ar explica tocmai prin ecoul pe care-1 au la 
cei care fac parte din acelaşi tip psihologic cu iniţiatorul 
orientării respective. 

In ceea ce priveşte unele orientări mari ale istoriei filo- 
sofiei, nominalismul, care susţine că universaliile (frumo¬ 
sul, binele, adevărul etc.) sunt simple „nume" (cuvinte), re¬ 
ale fiind doar lucrurile, este expresia clară a tipului psihic 
extravertit, la care accentul principal se pune pe obiect, pe 
exterioritate. Dimpotrivă, realismul, a cărui deviză era uni- 
versalia ante reni, este produsul tipului introvertit, la care in¬ 
teresul principal este acordat interiorităţii, activităţii inte¬ 
lectului, generatoare de concepte. Apolinicul şi dionisia¬ 
cul — cele două atitudini majore ale spiritului elin descri¬ 
se de Nietzsche în Naşterea tragediei — corespund tipului 
introvertit intuitiv, deoarece derivă din percepţia imagini¬ 
lor interioare de frumuseţe, măsură, echilibru şi, respectiv, 
tipului extravertit senzorial caracterizat de o expansiune 
senzorială spre lumea exterioară. Dintre personajele impor¬ 
tante ale istoriei filosofiei, Jung se opreşte la Tertulian şi Ori- 
gene. Primul este un reprezentant al tipului introvertit, la 
care predomină gândirea, funcţia secundară fiindu-i, con¬ 
form tipologiei jungiene, senzorialitatea. întâlnirea cu creş¬ 
tinismul l-a obligat să renunţe la funcţia sa principală, fapt 
exprimat de celebra formulă credo quia absurdum est, şi să 
acorde preeminenţă funcţiei sale secundare (simţirea). Cel 
de-al doilea este un exponent al tipului extravertit, axat pe 

raportarea la obiect, care poate fi exprimată simbolic şi de 
relaţia sexuală. Şi în cazul său, creştinismul i-a impus re¬ 
nunţarea (prin castrare efectivă) la atitudinea fundamenta¬ 
lă a tipului său psihologic. 

începând cu anii '30, Jung revine la antireducţionismul 
ferm din 1908, interesul combativ concentrându-se în jurul 
problemei religiei, nu numai pentru că reducţionismul 
freudian este în acest domeniu extrem de virulent, ci şi pen¬ 
tru că teologii au văzut în teoria arhetipurilor, o variantă a 
psihologismului. Necesitatea de a se diferenţia de Freud, 
pentru a ieşi de sub incidenţa psihologismului, îl obligă pe 
Jung să se oprească mai mult asupra reducţionismului care 
vizează religia. Ca orice reducţionism, psihologismul 
freudian asimilează o regiune a spiritului — religiosul — 
unei zone nonspirituale, care ţine de suflet — elemente ale 
psihosexualităţii infantile: religia nu este altceva decât o ex¬ 
presie deghizată a tendinţelor oedipiene refulate. După 
Jung, şi Adler se raportează reducţionist la religie, înlocuind 
doar conţinutul psihosexual al refulatului cu unul care ţine 
de voinţa de putere. 

Al doilea aspect al psihologismului, extrem de impor¬ 
tant din punct de vedere teologic, în timp ce primul intere¬ 
sa mai ales filosofia, neagă existenţa lui Dumnezeu. Dru¬ 
mul până în acest punct final ar avea următoarele etape: 
reducerea unui factor spiritual (Dumnezeu) la un factor 
nonspiritual psihic (psihosexualitatea sau voinţa de putere 
refulate); având doar realitate psihică. Dumnezeu ca reali¬ 
tate ontică este o simplă iluzie, care trebuie depăşită. Iată 
în esenţă ideaţia lucrării lui Freud Viitorul unei iluzii. 

încercarea lui Jung de a se strecura printre Scilla misti¬ 
cismului şi Caribda psihologismului, deşi dificilă, a fost în¬ 
cununată de succes. Pe de o parte, demersul său nu este re¬ 
ducţionist: ca simbol arhetipal, religia nu mai este echiva¬ 
lentă cu o realitate nonspirituală, arhetipul pe care-1 expri¬ 
mă fiind de natură spirituală. Pe de altă parte, judecăţile 

metafizice sunt suspendate: faptul că există un arhetip al 
divinităţii nu autorizează nici judecăţile pozitive, nici ju¬ 
decăţile negative asupra existenţei lui Dumnezeu. In im¬ 
portantul studiu programatic „Psihologie şi religie", pu¬ 
blicat în 1940, găsim următorul pasaj sintetic şi semnifica¬ 
tiv: „Ar fi o greşeală regretabilă dacă cineva ar considera 
ideile mele drept o dovadă pentru existenţa lui Dumne¬ 
zeu. Ele dovedesc doar prezenţa unei imagini arhetipale a 
lui Dumnezeu. Iar aceasta e tot ce putem spune psihologic 
despre Dumnezeu." 29 

Şi mai clară este poziţia jungiană în referirea la moti¬ 
vul imaculatei concepţii. Interesul psihologiei ca demers 
ştiinţific, când abordează un asemenea motiv, se limitea¬ 
ză la a-i înregistra existenţa ca fenomen psihic, fără a se 
preocupa dacă este adevărată sau falsă intr-un sens anu¬ 
me. Subiectivitatea existenţei psihice se poate transforma 
în obiectivitate dacă o idee este împărtăşită nu doar de 
un individ, ci de un grup de oameni. Prin obiectivitate, 
Jung înţelege înrădăcinarea ideii respective în inconştien¬ 
tul colectiv, şi nu derivarea sa dintr-o realitate transcen¬ 
dentă. Pentru că figurile „metafizice" din religie sunt pro¬ 
iecţii ale lumii interioare a omului, ele nu au o semnifica¬ 
ţie metafizică reală atâta timp cât nu ştim care este natu¬ 
ra ultimă a arhetipurilor (psihicului). Fiind conştient că 
operează cu reprezentări ale lui Dumnezeu, adică doar 
cu imagini umane şi renunţând la orice pretenţii metafi¬ 
zice, Jung se consideră, pe bună dreptate, absolvit de psi¬ 
hologism. 

Abstinenţa metafizică îi este impusă lui Jung de o res¬ 
pectare consecventă a opţiunii ştiinţifice. „Pentru că sunt 
medic şi specialist în boli psihice, punctul meu de plecare 
nu este o credinţă, ci psihologia lui homo religiosus, adică a 
omului care ia în considerare anumiţi factori care-1 influen¬ 
ţează pe el şi starea sa generală." 30 Cum opţiunea ştiinţifi¬ 
că nu este doar o chestiune de atitudine, ci şi una practică. 

Jung ţine să precizeze că sursa cunoştinţelor sale este una 
empirică, şi anume practica psihoterapeutică. 

Detaşarea deplină de Freud, pe care i-o aduce lui Jung 
maturitatea teoretică, se concretizează nu numai în conso¬ 
lidarea poziţiei antireducţioniste, ci şi în tentativa de a(-şi) 
oferi o explicare mai cuprinzătoare (socio-culturală) a re- 
ducţionismului celui care a inventat psihanaliza. Atitudi¬ 
nea sa reductiv-negativă căreia i se recunosc, cum am vă¬ 
zut, şi implicaţii pozitive, ar fi în întregime o reacţie la evul 
victorian. In studiul „Sigmund Freud ca fenomen istori- 
co-cultural" din 1932, Jung defineşte secolul al XlX-lea ca o 
„epocă a refulării": revoluţiile politice au fost învinse, în¬ 
cercările de eliberare morală au fost înăbuşite de opinia pu¬ 
blică burgheză, iar filosofia critică a secolului al XVIII-lea a 
fost înlocuită de încercări sistematice de a gândi lumea 
după un model medieval. Modul în care iluminismul reu¬ 
şeşte totuşi să se manifeste este materialismul ştiinţific şi 
raţionalismul, în spiritul cărora se formează şi Freud. Me¬ 
toda reductivă a lui Freud, care caută să descopere ce se află 
dincolo de faţadă, să găsească conţinutul refulat din feno¬ 
mene complexe cum ar fi arta, filosofia sau religia, conţi¬ 
nut care nu poate fi decât de natură sexuală pentru că mo¬ 
rala victoriană reprima cu predilecţie sexualitatea, exprimă 
excelent optica iluministă. Paradigmatic se regăseşte aceas¬ 
ta în Viitorul unei iluzii, cartea dedicată de Freud religiei. 

Imaginea omului care se degajă din scrierile lui Freud 
este şi ea impregnată de un spirit demistificator şi fatalmen¬ 
te negator: „Calităţilor conştiente ale omului, falsificate de 
evul victorian, le corespund dedesubturi întunecate, res¬ 
pectiv părţi refulate ale sexualităţii infantile." 31 Intr-un cu¬ 
vânt, înclinaţiei victoriene de a vedea totul în roz, Freud i-a 
răspuns prin exagerarea contrară de a vedea totul în negru. 
Abordarea omului dinspre patologic şi cantonarea în cau¬ 
zalitatea „cronicii scandaloase" ar fi manifestări ale acele¬ 
iaşi tendinţe. 

2.1.5. Spirit, suflet, corp 

Ideea că arhetipul este spirit a fost avansată şi utilizată 
în paragrafele anterioare. Deoarece ea este decisivă pentru 
demonstraţia mea că psihologia analitică este de fapt noo- 
logie abisală, o reiau aici prezentând sintetic şi coerent de¬ 
claraţiile şi argumentele prin care este susţinută de Jung. în 
măsura în care îmi va sta în putinţă, le voi comenta din per¬ 
spectiva filosofiei inconştientului. încep cu declaraţiile, pen¬ 
tru a mă opri apoi asupra argumentelor. 

Un pasaj semnificativ despre arhetip ca spirit în contex¬ 
tul distincţiei pe deplin asumate între spirit, suflet, corp, 
asumare care nu este străină, se pare, de lectura cărţii lui 
Ludwig Klages Der Geist als Widersacher der Seele, menţio¬ 
nată în câteva rânduri, conţine studiul „Consideraţii teore¬ 
tice asupra esenţei psihicului", ale cărui ambiţii filosofice 
sunt clar ilustrate de titlu. „Aşa cum «psihicul infraroşu», 
adică sufletul instinctual, biologic, scrie Jung în studiul din 
1946, trece treptat în procesele vitale fiziologice şi prin 
aceasta în sistemul condiţiilor chimice şi fizice, tot astfel 
«psihicul ultraviolet», adică arhetipul, este un domeniu 
care, pe de o parte, este lipsit de caracteristicile fiziologiei, 
iar pe de altă parte, nu poate fi, în fond, considerat nici ca 
psihic, deşi se manifestă psihic... Deşi nu cunoaştem vreo 
formă de existenţă care să nu fie, pentru noi, mediată psi¬ 
hic, nu toate sunt de natură psihică... Deoarece în-sinele şi 
pentru şinele arhetipurilor ne este necunoscut, ele fiind to¬ 
tuşi percepute ca un factor eficient spontan, nu ne rămâne 
decât să le considerăm, în conformitate cu acţiunea lor prin¬ 
cipală, drept «spirit»." 32 Să notăm, alături de ideea centra¬ 
lă referitoare la natura spirituală a arhetipului, caracterul 
ipotetic al acestei idei. 

Sensul în care Jung foloseşte termenul spirit este clarifi¬ 
cat în importantul studiu „Contribuţii la fenomenologia 
spiritului în basm", din volumul al IX-lea, dedicat în între- 

gime arhetipurilor. Spiritul care se manifestă şi ca arhetip 
(arhetipul spiritului sau sensului) este o realitate autonomă 
genetic în raport cu materia şi psihicul, ceea ce îi conferă 
un rang ontologic egal cu al acestora: „Nu omul a creat spi¬ 
ritul, ci acesta este premisa creativităţii sale, cel care face cu 
putinţă perseverenţa, entuziasmul şi inspiraţia. Insă spiri¬ 
tul impregnează atât de puternic fiinţa umană, încât omul 
este tentat să creadă că el este creatorul spiritului şi că îl 
controlează. In realitate, fenomenul originar al spiritului se 
înstăpâneşte asupra omului, şi anume tot aşa cum lumea 
fizică, în aparenţă obiectul docil al intenţiilor umane, limi¬ 
tează libertatea umană în mii de chipuri, devenind obse¬ 
dantă idee-forţă." 33 

Şi pentru că ne aflăm la capitolul declaraţiilor progra¬ 
matice de ordin filosofic, nu este lipsit de interes modul în 
care Jung apreciază destinul spiritului şi al sufletului în cul¬ 
tura occidentală şi orientală. In timp ce în Orient spiritul 
şi-a păstrat semnificaţia metafizică, de principiu cosmic şi 
de „esenţă a fiinţei", în Occident „desacralizarea spiritului 
s-a impus treptat începând cu Evul Mediu, ceea ce a con¬ 
dus la statutul actual de simplă funcţie psihică. Şi cum 
funcţiile psihice sunt supuse influenţelor reciproce, ideea 
condiţionării psihice a spiritului s-a impus intr-atât, încât 
spiritul şi-a pierdut universalitatea. Interiorizarea spiritu¬ 
lui s-a însoţit cu o devalorizare a sufletului, care a devenit 
ceva personal, subiectiv, neînsemnat, prin urmare, inferior, 
cu un cuvânt al lui Constantin Noica, „sufleţel". în prelun¬ 
girea ideilor lui Jung, putem considera că subiectivizarea 
spiritului şi devalorizarea sufletului constituie, prin slăbi¬ 
rea reperelor obiective, pe de o parte, şi prin dispreţuirea 
singularului, pe de altă parte, două din premisele cultura¬ 
le ale totalitarismului. 

Revenind la programul filosofic al lui Jung, nu putem să 
trecem cu vederea un pasaj foarte reuşit ca expresie din 
„Psihologia transferului"(1946). Aici, inconştientul colectiv 

apare ca „spiritul naturii chtonice, care conţine imaginile 
arhetipale ale Sapientia Dei" 34: . Suferind de hipertrofia con¬ 
ştiinţei produse de cultură, omul european, care este pe cale 
să-şi piardă rădăcinile naturale, se sperie când este confrun¬ 
tat cu chipurile lui Dumnezeu care se ridică din adâncuri¬ 
le mamei telurice. 

Tot pe linia asigurării statutului de spirit pentru arheti¬ 
puri trebuie reţinută grija lui Jung de a evita, în cuprinsul 
ipotezei lamarkiste despre formarea lor, impurificarea in¬ 
conştientului colectiv cu elemente nonspirituale: ceea ce se 
întipăreşte sub forma moştenirii biologice sunt procesele 
spirituale ale şirurilor de antecesori, procese care se actua¬ 
lizează la individul contemporan tot ca procese spirituale. 
„Spiritul ca principiu eficient al masei ereditare constă din 
suma spiritelor strămoşilor, a taţilor nevăzuţi..." 35 

La argumentele pe care Jung le-a invocat până acum în 
favoarea ideii că arhetipurile sunt spirit, respectiv univer¬ 
salitatea arhetipurilor şi autonomia lor genetică în raport 
cu sufletul sau corpul, ambele derivate din aprioricitatea 
arhetipurilor, studiul „Conceptul de inconştient colectiv" 
(1936) adaugă încă unul, şi anume obiectivitatea arhetipu¬ 
rilor. Inconştientul colectiv este comparat nu numai cu in¬ 
conştientul personal, ci şi cu conştiinţa. Spre deosebire de 
ultimele două, care sunt în egală măsură subiective, incon¬ 
ştientul personal nefiind pentru Jung altceva decât o sumă 
de conţinuturi conştiente scufundate în uitare, inconştien¬ 
tul colectiv este suprapersonal şi nu datorează nimic expe¬ 
rienţei individuale. Obiectivitatea sa derivă tocmai din fap¬ 
tul că arhetipurile care-1 compun înmagazinează experien¬ 
ţele fundamenale ale speciei umane. Ca şi universalitatea, 
obiectivitatea ahetipurilor este un corolar al aprioricităţii. 

Dacă cititorul care m-a urmărit până aici găseşte convin¬ 
gătoare argumentele jungiene, extrase din risipirea unei 
opere imense, atunci ipoteza pe care am propus-o iniţial 
poate fi considerată confirmată: pentru că se ocupă de 

spiritul inconştient, şi nu de sufletul inconştient, teoria lui 
Jung nu este psihologie abisală, ci noologie abisală. Insis¬ 
tenţa psihanalistului elveţian de a se reclama de la psiho¬ 
logie poate fi rezultatul unei autoînţelegeri greşite sau al te¬ 
merii de a-şi declara deschis apartenenţa la filosofie, ceea 
ce l-ar fi expus reproşurilor de neştiinţificitate. 

Soliditatea premiselor filosofice pe care se sprijină ope¬ 
ra lui Jung este ilustrată şi de preocuparea sa de a respin¬ 
ge nu numai psihologismul, ci şi reducerea psihicului la 
materie (corp). Voi prezenta, ca şi în cazul redării atitudinii 
jungiene referitoare la autonomia genetică a spiritului, mai 
întâi declaraţiile şi apoi argumentele care le susţin, de pu¬ 
ţine ori ele aflându-se în aceleaşi studii. Cele mai tranşan¬ 
te afirmaţii le întâlnim în articolul „Principiile psihotera- 
piei" din 1935. Pentru că este vorba de declaraţii programa¬ 
tice, voi reproduce integral pasajul semnificativ. „Sufletul 
uman nu este nici o problemă psihiatrică, nici una fiziolo¬ 
gică şi nici măcar una biologică. El este o problemă psiho¬ 
logică. Sufletul constituie un domeniu pentru sine, cu par¬ 
ticularităţile sale ireductibile. Esenţa sufletului nu poate fi 
derivată din principiile altor domenii ale cunoaşterii, fără 
a violenta natura psihicului. El nu poate fi identificat nici 
cu creierul, nici cu hormonii, nici cu vreunul din instincte, 
ci trebuie recunoscut ca un fenomen sui-generis." 36 

Reducţionismul materialist este virulent atacat în „De¬ 
spre energetica sufletului" din 1928. Psihicul nu poate fi 
considerat o secreţie a creierului, aşa cum fierea este o se¬ 
creţie a ficatului. De aceea, psihologia care consideră psihi¬ 
cul ca simplu epifenomen ar trebui să se intituleze mai cu¬ 
rând fiziologia creierului şi să-şi limiteze pretenţiile la 
posibilităţile modeste pe care le oferă o astfel de psihofizio- 
logie. Aşa cum viaţa nu poate fi tratată drept un epifeno¬ 
men al chimiei organice, nici psihicul nu poate fi considerat 
un epifenomen al creierului, deşi este legat de funcţionarea 
acestuia. 37 

Pentru Jung, psihicul este un domeniu median destul de 
bine delimitat, atât „în jos", faţă de sfera fiziologică, a in¬ 
stinctului, cât şi „în sus", faţă de sfera spiritului. Psihicul 
ar începe acolo unde „funcţia" se eliberează de condiţionă¬ 
rile interioare şi exterioare şi devine disponibilă pentru o 
utilizare liberă. In partea superioară, psihicul devine spirit 
când „funcţia" se detaşează de scopurile instinctuale origi¬ 
nare, care-şi pierd influenţa ca motive ale voinţei. Nu ar fi 
vorba de o modificare a naturii energiei (dezacord aluziv, 
neexplicitat la adresa conceptului freudian de sublimare), 
ci doar a utilizării sale pentru alte scopuri, independente în 
raport cu instinctele 38 . 

Argumentele cele mai convingătoare în favoarea auto¬ 
nomiei genetice şi funcţionale a psihicului în raport cu cor¬ 
pul sunt furnizate, în opinia lui Jung, de fenomenul „sin- 
cronicităţii" studiat în anii '40-'50, adică al conexiunii cu 
sens, dar ocazionale, a fenomenelor psihice şi fizice. Sincro- 
nicitatea face inutil principiul cauzal în explicarea relaţiilor 
dintre psihic şi creier şi năruie ideea paralelismului psiho- 
fizic. Verificarea experimentală a sincronicităţii este asigu¬ 
rată, după Jung, de cercetările lui Rhine asupra percepţii¬ 
lor extrasenzoriale. încercările de a testa capacitatea 
subiecţilor de a „ghici" ce anume carte de joc întoarce ex¬ 
perimentatorul aflat după un ecran, într-o altă încăpere sau 
chiar într-un cu totul alt loc, au condus la rezultate surprin¬ 
zătoare. La 800 de testări pentru fiecare subiect s-au obţi¬ 
nut 6,5 reuşite la 25 de cărţi, ceea ce reprezintă un procent 
cu 1,5 mai mare decât şansa probabilistică. Cum legătura 
cauzală era exclusă, pentru că nu s-a putut stabili vreo for¬ 
mă de transmitere de energie, a fost evidenţiată importan¬ 
ţa stării psihice a subiectului. Emoţia provocată de aparen¬ 
ta imposibilitate a sarcinii s-a dovedit decisivă pentru 
rezultate: „ghicirea" cărţilor nu este consecinţa observării 
acestora, ci a concentrării spre interior, a alterării conştiin¬ 
ţei, care face posibil accesul la inconştientul colectiv; odată 

activat, acesta are tendinţa să pătrundă în conştiinţă şi să 
aducă cu el o cunoaştere preexistentă a fenomenului fizic, 
ceea ce presupune relativizarea până la anulare a noţiuni¬ 
lor de spaţiu şi timp, valabile pentru lumea corpurilor fizi¬ 
ce, dar inoperante pentru psihicul inconştient. 

In afara fenomenelor de telepatie, a unor situaţii clinice, 
cum ar fi coincidenţa, adesea invocată de Jung, a relatării 
de către o pacientă a visului din noaptea anterioară şedin¬ 
ţei în care primea un scarabeu de aur cu pătrunderea în ca¬ 
mera de psihoterapie a unei insecte din specia cetonia aurci- 
ta, înrudită cu scarabeul, psihanalistul elveţian caută 
confirmări ale sincronicităţii în astrologie sau în tehnicile 
divinatorii din I. Ging, care concentrează filosofia chineză, 
conform căreia unitatea naturii, pierdută de filosofia şi şti¬ 
inţa occidentale, explică simultaneitatea semnificativă între 
un fenomen psihic şi imul fizic. Sensul constituie liantul în¬ 
tre lumea interioară şi lumea exterioară. Cum sincronicita- 
tea atribuie corpurilor proprietăţi psihoide, ceea ce o poa¬ 
te transforma într-o a patra categorie alături de spaţiu, timp 
şi cauzalitate, ne aflăm în faţa celui mai hotărât pas făcut 
de Jung pe teritoriul filosofiei. 39 

2.1.6. Metapsihologia jungiană 

Printre caracteristicile comune în mod constant lui Jung 
şi Freud, dincolo de deosebiri şi opoziţii, se află şi atitudi¬ 
nea ambivalenţă faţă de filosofie în genere şi faţă de ceea 
ce Jung numea „metafizică", în particular. Ca şi Freud, Jung 
se declară a fi un cercetător animat de cerinţele ştiinţei, dar 
asemeni înainte-mergătorului său nu va reuşi să reziste ten¬ 
taţiei metafizicii sau, mai bine spus, metapsihicii. 

Dintre declaraţiile antimetafizice, extrem de numeroase, 
voi reproduce doar câteva, neutilizate până acum. Referin- 
du-se în „Aion" (1951) la problema dacă Isus este un sim¬ 
bol al sinelui ( Selbst ) sau şinele este un simbol al lui Iisus, 

ceea ce ar deschide porţile spre o realitate metapsihică, Jung 
îşi declară ferm apartenenţa la ştiinţă şi hotărârea de a nu-i 
încălca limitele: „Paralela pe care am trasat-o între Cristos 
şi sine nu înseamnă mai mult decât un demers psihologic, 
aşa cum compararea cu peştele reprezintă un demers mi¬ 
tologic. Nu este vorba în nici un caz de un derapaj în me¬ 
tafizică, adică în credinţă." 40 Cu alte cuvinte, accesul la 
transcendental, indiferent cum îl numim, psihologic sau no- 
ologic, nu presupune accesul la transcendent. Ideea că se 
poate ajunge la transcendent trecând prin transcendental 
este eronată şi se bazează pe o iluzie psihică: arhetipul pare 
a fi o realitate metafizică (transcendentă) pentru că se află 
dincolo de limitele de cuprindere ale conştiinţei (îi este 
transcendent). 41 

Pe de altă parte însă, din momentul în care Jung afirmă 
că natura arhetipurilor este necunoscută, că nu ştim dacă 
le corespunde altceva într-un plan diferit, nonpsihic, că de 
fapt nu este vorba de un factor psihic, ci psihoid sau că în 
unus mundus se întâlnesc psihologia şi fizica, ne aflăm deja 
în anticamera metafizicii. Cel mai ilustrativ text este, poa¬ 
te, un pasaj din „Cugetul din perspectivă psihologică": 
„Natura psihoidă a celui din urmă — a arhetipului — con¬ 
ţine mult mai mult decât poate oferi o explicaţie psihologi¬ 
că. Ea trimite către sfera lui unus mundus înspre care se în¬ 
dreaptă atât psihologia, cât şi fizica atomică, producând 
independent una de alta anumite concepte ajutătoare ana- 
loage" 42 . Aşa cum fizica nu consideră că lumea, pe care 
omul o poate percepe doar prin mijloace psihice, este de 
natură psihică, tot astfel psihologia nu consideră că arheti- 
puile sunt de natură psihică. „Ea o numeşte «psihoidă» şi 
este convinsă că ele reprezintă realităţi transcendente", scrie 
Jung în 1954. 43 

Cum prin „psihoid", Jung desemnează transcenderea 
unui domeniu sau, mai bine zis, corespondenţe între dome¬ 
nii — psihic-nonpsihic transcendent —, conceptul cheie 

pentru metafizica sa este unus mundus, de provenienţă pre- 
newtoniană. Principalele sale note ar fi, după A. Samuels, 
B. Shorter şi FI. Plaut, următoarele: a) fiecare strat al exis¬ 
tenţei se află în relaţie cu toate celelalte straturi ale existen¬ 
ţei; b) se pot stabili corespondenţe între operaţiile incon¬ 
ştientului colectiv şi aspecte ale fizicii subatomice: celor 
două domenii le sunt proprii interacţiunile rapide şi inter- 
schimbări ale elementelor implicate; pentru cunoaşterea 
ambelor se operează cu modele şi probabilităţi; c) şi fizicie¬ 
nii, nu numai reprezentanţii psihologiei analitice, caută în 
natură o forţă subiacentă care să unifice fenomene diverse, 
cum ar fi electromagnetismul, forţele nucleare şi gravitaţia; 
d) noţiunea non-einsteiniană de „acţiune la distanţă" de¬ 
scrie comportamentul armonios al particulelor subatomi¬ 
ce, echivalent cu operaţiunile unificatoare ale sinelui. 44 

Şi dacă simbolistica alchimiei realizează o unire a psiho¬ 
logiei inconştientului cu microfizica, atunci s-ar putea pre¬ 
supune că materia este aspectul concret al psihicului (in¬ 
conştientului colectiv), iar arhetipurile s-ar transforma în 
linii de forţă ale întregii lumi, sincronismul părând a con¬ 
firma această ipoteză 45 . Aşa cum Freud a ajuns să deducă 
întreaga diversitate a lumii vii din înfruntarea celor două 
instincte metafizice care sunt Erosul şi Thanatosul, Jung, 
mai ambiţios, vede arhetipurile ca principiu ultim al între¬ 
gii lumi. 


2.2. Principii şi metode pentru 

cunoaşterea spiritului inconştient 

Dacă problema relaţiilor dintre straturile fiinţei îl opu¬ 
nea pe antireducţionistul Jung unui Freud adesea, deşi nu 
întotdeauna (vezi cazul artei şi al ştiinţei), reducţionist, în 
privinţa cunoaşterii inconştientului, dezacordurile dintre 
cei doi corifei ai psihanalizei sunt minime, aproape inexis- 

tente. Jung merge pe liniile principale trasate de Freud, 
adâncindu-le sau extinzându-le aplicabilitatea. Prima lu¬ 
crare notabilă a lui Jung ilustrează convingător această 
idee. 

„Contribuţii la psihologia şi patologia aşa-numitelor fe¬ 
nomene oculte" din 1902, este caracteristică atât pentru doc¬ 
torandul Jung, cât şi pentru îndrumătorul lucrării sale, psi¬ 
hiatrul Eugen Bleuler, cel care a introdus în psihiatrie 
termenul schizofrenie şi a încurajat preluarea ideilor psih¬ 
analizei la clinica Burgholzi, pe care o conducea. In ceea ce-1 
priveşte pe Jung, culegerea de studii prin care debutează 
oficial în viaţa ştiinţifică, locul central fiind ocupat de „Un 
caz de somnambulism la o persoană tarată (mediu spiri- 
tist)", se caracterizează, pe de o parte, prin revalorizarea fe¬ 
nomenelor marginalizate de ştiinţa oficială, printre care şi 
fenomenele „oculte", fenomene metamorfozate astfel în im¬ 
portante surse pentru cunoaşterea omului, iar pe de altă 
parte, prin atitudinea ştiinţifică faţă de aceleaşi fenomene. 
Iraţionalul, pentru că despre fenomene iraţionale este vor¬ 
ba, nu este cultivat, exaltat, ci transformat în obiect al unei 
cunoaşteri cât mai riguroase. In studiul amintit câteva rân¬ 
duri mai sus, interesul se concentrează asupra unor şedin¬ 
ţe de spiritism, la care Jung participă şi pe care le tratează 
cu toată seriozitatea, personalitatea multiplă a mediului fi¬ 
ind explicată nu prin intervenţia unor spirite din lumea de 
dincolo, care s-ar fi rostit prin intermediul său, ci prin ac¬ 
ţiunea diferitelor sale conţinuturi inconştiente. 

Inventarea psihanalizei de către Freud avea la bază toc¬ 
mai modificarea de perspectivă asupra iraţionalului, pe care 
ştiinţa oficială a sfârşitului de secol XIX îl dispreţuia cogni¬ 
tiv, revalorizate şi fructificate pentru o nouă psihologie şi 
antropologie fiind în primul rând simptomul nevrotic şi vi¬ 
sul. Ultimul a fost numit de Freud calea regală de acces la 
inconştient, iar analiza viselor a fost utilizată în perioada 
începuturilor ca principalul mijloc terapeutic şi hermeneu- 

tic. Jung nu renunţă la patologic şi oniric ca forme de acces 
privilegiate la inconştient, dar le adaugă şi alte zone tot atât 
de rău famate pentru spiritul academic al epocii: spiritis¬ 
mul telepatic şi alte fenomene ţinând de parapsihologic, al¬ 
chimia, astrologia, religia. 

Revalorizarea fenomenelor mai sus enumerate echiva¬ 
lează, de fapt, cu o revalorizare a lumii simbolice prin care 
se exprimă lumea profundă a omului, respectiv inconştien¬ 
tul colectiv, a cărui demnitate este egală, susţine Jung, cu 
cea a lumii exterioare pe care o exprimă gândirea concep¬ 
tuală. în timp ce ultima asigură legătura omului cu realita¬ 
tea fizică sau socială, cea dintâi permite comunicarea omu¬ 
lui cu sine, cu propriul inconştient. Gândirea conceptuală 
presupune efort, „imită" realitatea şi urmăreşte să acţioneze 
asupra ei, pentru a o modifica, în timp ce gândirea simboli¬ 
că lucrează fără efort, spontan, este orientată spre interior şi 
urmăreşte să aducă în conştient mesajul inconştientului (co¬ 
lectiv). Raportul de forţe între cele două forme ale gândirii 
s-a modificat pe parcursul istoriei, începuturile acesteia fi¬ 
ind dominate de gândirea simbolică, pentru ca, pe măsură 
ce ne apropiem de contemporaneitate, gândirea conceptu¬ 
ală să devină precumpănitoare. Deşi astăzi gândirea sim¬ 
bolică s-a refugiat în lumea onirică, în lumea copilului sau 
a „primitivilor", ea nu este o formă inferioară de gândire, 
ci o altă formă de gândire, cu altă finalitate şi alte mijloace. 
De buna funcţionare a gândirii simbolice depinde supra¬ 
vieţuirea sufletească şi spirituală a omului, aşa cum de 
buna funcţionare a gândirii conceptuale depinde adapta¬ 
rea la realitate, adică supravieţuirea sa biologică. 46 

Menţionam în rândurile anterioare că Jung a menţinut 
principiul metodologic freudian fundamental pentru orice 
orientare psihanalitică, al folosirii maladivului ca sursă de 
cunoaştere pentru sănătatea psihică. Presupoziţia sa, pe 
care Freud o demonstrează, este că între „sănătate" şi „boa¬ 
la" psihică deosebirea este doar graduală, nu de natură. Şi 

în cazul acestui principiu, contribuţia lui Jung este de ordi¬ 
nul extinderii aplicabilităţii sale la perimetrul psihozei, ceea 
ce-i conferă un caracter şi mai tulburător. Fiecare dintre noi 
este nu doar un nevrotic, ci şi un psihotic potenţial. Fără să 
teoretizeze amplu, Jung se mulţumeşte să constate identi¬ 
tatea sau marea asemănare între motivele culturale care 
apar în mituri, religie, filosofie, artă şi producţiile psihoti- 
cilor. De altfel, descoperirea inconştientului colectiv este le¬ 
gată tocmai de activitatea psihiatrică sau psihoterapeutică 
a lui Jung cu psihoticii. In studiul Schizofrenia din 1958, au¬ 
torul descrie modul în care a ajuns la ideea de inconştient 
colectiv plecând de la psihotici: „Apariţia frecventă în schi¬ 
zofrenie a unor asociaţii şi formaţiuni arhaice mi-a dat ideea 
să mă gândesc la un inconştient care nu constă din conţi¬ 
nuturi uitate ale conştiinţei, ci dintr-un strat mai profund, 
cu un caracter universal, asemănător motivelor mitice, de¬ 
finitorii pentru imaginaţia umană în genere." 47 

Ceea ce Jung nu spune explicit nici în studiile psihiatri¬ 
ce, nici în altă parte este că teoria noologică despre arheti¬ 
purile inconştientului colectiv nu s-ar fi putut edifica doar 
pe temeiul experienţei psihiatrice, oricât de bogată şi de 
bine valorificată ar fi fost. Noologia abisală jungiană a fost 
posibilă doar pentru că psihiatrul (şi psihanalistul) a fost 
dublat de un remarcabil om de cultură, a cărui anvergură 
a fost admirată de Mircea Eliade, un alt mare om de cul¬ 
tură. Tocmai fericita coincidenţă a psihiatrului şi a omului 
de cultură în una şi aceeaşi persoană a făcut posibilă con¬ 
statarea, verificată apoi în repetate rânduri, că între moti¬ 
vele culturale şi aspecte ale materialului psihotic există ase¬ 
mănare esenţială sau identitate. Doar pentru că Jung era 
un remarcabil cunoscător al religiilor a putut să identifice 
motivele arhetipale care se manifestă aici, după ce le vă¬ 
zuse manifestându-se în cuprinsul psihologiei patologice 
sau nepatologice. De asemenea, frapantele analogii dintre 
procesul individuaţiei din psihoterapie (realizarea sinelui 

ca arhetip al totalităţii psihice integrate armonic) şi proce¬ 
sele pretins materiale descrise în alchimie nu ar fi putut fi 
sesizate dacă psihiatrul Jung nu ar fi fost în acelaşi timp 
unul dintre cei mai buni cunoscători din timpul său ai al¬ 
chimiei. 

De altfel, trasarea de paralele culturale între produsele 
psihicului sănătos sau bolnav şi produsele culturii s-a trans¬ 
format, ulterior descoperirii că toţi oamenii au alături de 
inconştientul personal şi un inconştient colectiv, într-o me¬ 
todă de identificare a elementelor arhetipale dintr-un vis, 
desen sau simptom etc., numită de Jung „metoda amplifi¬ 
cării". Câteva exemple pot oferi o idee mai concretă despre 
amplificare ca principala metodă jungiană, care înlocuieş¬ 
te freudiana asociere liberă. 

Cea mai spectaculoasă şi mai invocată ilustrare este de¬ 
lirul unui schizofren pe care Jung îl întâlneşte pe holul spi¬ 
talului, unde, aşezat la geam, îşi înclina capul, alternativ, 
spre stânga şi spre dreapta. întrebat de Jung ce vede, pa¬ 
cientul i-a răspuns: „Nu se poate să nu vedeţi penisul soa¬ 
relui; când îmi mişc capul încoace şi încolo se mişcă şi el şi 
astfel se naşte vântul." 48 Abia peste patru ani a înţeles Jung 
sensul delirului pacientului său, atunci când descoperă, 
într-o carte a filologului Albrecht Dieterich, textul religios 
intitulat „liturghia lui Mitra", unde este vorba despre zeul 
soare, tatăl lui Mitra, care era dotat cu un tub, originea vân¬ 
tului. 

Pentru a demonstra că nu este vorba de o coincidenţă 
întâmplătoare, Jung continuă amplificarea în domeniul pic¬ 
turii. Sunt puse în joc tablouri medievale care reprezintă 
prin simboluri asemănătoare tema Dumnezeu-soare-penis. 
Buna-vestire era figurată în acele picturi printr-un 
porumbel (sau chiar pruncul) care coboară prin tubul care 
leagă tronul lui Dumnezeu cu trupul Măriei. Cum pacien¬ 
tul era o persoană necultivată, posibilitatea de a fi cunos¬ 
cut fie „liturghia lui Mitra", fie picturile medievale despre 

Buna-vestire era exclusă, ceea ce atestă spontaneitatea fan¬ 
tasmei sale şi totodată faptul că delirul său nu se alimenta 
din singularitatea patologicului, ci dintr-o sursă arhetipa¬ 
lă, comună întregii umanităţi, legată de libido ca energie 
generală a organismului. 

Nici angoasele nocturne ale copiilor şi visele corespun¬ 
zătoare în care mama le apare sub chipul unei vrăjitoare nu 
provin din vicisitudinile experienţei individuale (cu mama 
reală), ci dintr-un motiv arhetipal — mama rea. Faptul este 
probat prin compararea viselor respective cu basmul de¬ 
spre Hănsel şi Gretel. Respingând interpretarea freudiană 
realizată din perspectiva inconştientului personal, conform 
căreia coşmarurile terifiante ale copiilor ar exprima auto- 
pedepsirea pentru tendinţele incestuoase, Jung afirmă că 
motivul vrăjitoarei derivă dintr-un fenomen general uman, 
şi anume din tendinţa mamei, care-şi orientează iubirea 
spre un alt bărbat decât soţul, de a distruge copilul pe care 
îl are cu acesta. în perioada arhaică a umanităţii, o astfel de 
situaţie conducea de regulă la suprimarea fizică a copilu¬ 
lui, ceea ce a determinat întipărirea ei sub forma disponi¬ 
bilităţii de a reprezenta mama rea sub forma vrăjitoarei de¬ 
voratoare de copii. 49 

O remarcabilă şi extrem de convingătoare amplificare re¬ 
alizează Jung pentru desenele circulare, numite „manda- 
le", ceea ce înseamnă în sanscrită cerc, produse de psiho- 
tici sau de persoane sănătoase aflate în restrişte existenţială. 
Pentru aceste desene, a căror paradigmă poate fi conside¬ 
rată „cuadratura cercului", adică pătratul înscris în cerc sau 
cercul înscris în pătrat, Jung a găsit corespondenţe în cul¬ 
turile asiatice, în mandalele cultice, mult mai complicate în 
ce priveşte detaliile, dar identice în esenţă, folosite ca mij¬ 
loace ajutătoare în meditaţie. Şi intr-un caz şi în celălalt, 
configurarea mandalelor, care constituie simboluri geome¬ 
trice ale arhetipului sinelui, semnifică activarea acestui ar¬ 
hetip, fie în scopuri defensive, pentru a menţine coerenţa 

psihică în faţa pericolului de dezintegrare, fie în scopul atin¬ 
gerii desăvârşirii spirituale. Nu întâmplător Dumnezeu este 
considerat de Jung a fi un simbol al sinelui. Voi reveni pe 
larg asupra acestei teme când voi trata şinele şi simboluri¬ 
le sale. 

Pentru că m-am referit la concepţia lui Jung despre re¬ 
laţia dintre boală şi sănătate psihică, concepţie care extin¬ 
de la psihoze viziunea gradualistă a lui Freud, nu este lip¬ 
sit de interes să prezint succint şi teoria jungiană despre psi- 
hogeneza psihozei, care este tot atât de revoluţionară ca te¬ 
oria freudiană despre psihogeneza nevrozei, ambele insis¬ 
tând asupra rolului inconştientului în îmbolnăvirile psihi¬ 
ce şi implicit asupra autonomiei psihicului în raport cu so¬ 
maticul. Definind, în 1917, psihoza ca o „stare în care ele¬ 
mentele inconştiente au luat locul realităţii", definiţie relua¬ 
tă şi explicitată în 1939, în sensul precizării că inconştien¬ 
tul colectiv este cel care izbucneşte în conştiinţă şi copleşeş¬ 
te eul, pus în imposibilitate să asimileze conţinuturi atât de 
stranii, Jung este primul care scoate Geisteskrankheiten de 
sub incidenţa neurologiei şi a psihiatriei materialiste 50 . A 
afirma că orice boală psihică este o boală a creierului, sus¬ 
ţine Jung în studiul „Conţinutul psihozei" din 1908, con¬ 
duce la sterilitate în cunoaştere, fapt dovedit de descoperi¬ 
rea, încă de la sfârşitul veacului trecut, a unor afecţiuni psi¬ 
hogene funcţionale (isteria). De abia dincolo de creier, scrie 
Jung în acelaşi articol, există ceea ce este cu adevărat im¬ 
portant pentru psihiatrie, adică sufletul. Halucinaţiile şi de¬ 
lirul pe care psihiatria epocii le explica monoton ca rezul¬ 
tat al leziunilor creierului sunt atribuite de Jung, în „Despre 
importanţa inconştientului în psihopatologie" (1914), pro¬ 
iectării inconştientului. Pe aceeaşi linie a insistenţei asupra 
genezei psihice a schizofreniei, Jung completează şi corec¬ 
tează ipoteza „toxinei" emisă de Bleuler. Acesta avansase 
ideea că tulburările psihice ar fi provocate de un factor bio¬ 
chimic, de o „toxină", secretată de anumite organe. După 

Jung, accentul ar trebui pus pe factorul psihic, care activea¬ 
ză toxina, existentă la toţi indivizii. 

Un alt capitol mare al metodologiei psihanalitice în ge¬ 
nere şi al celei jungiene în particular îl constituie determi¬ 
nismul. Şi aici Jung merge până la un punct pe urmele lui 
Freud, pentru ca apoi să-şi formuleze poziţia proprie, care 
nu anulează opţiunea freudiană, ci doar o completează. în 
studiul din 1908 „Teoria lui Freud asupra isteriei", referin- 
du-se la problema asociaţiilor, Jung consideră, în manieră 
freudiană, că şirul asociaţiilor pacientului este riguros de¬ 
terminat cauzal în fiecare din elementele sale. După 1912, 
momentul despărţirii teoretice de Freud, Jung completea¬ 
ză perspectiva cauzală, care, dacă devine principiu expli¬ 
cativ universal, conduce la unilateralitate, prin perspecti¬ 
va teleologică preluată de la Adler. în timp ce perspectiva 
cauzală vede un fenomen psihic doar din perspectiva tre¬ 
cutului, asemeni lui Freud care deriva prezentul vieţii psi¬ 
hice din trecutul dezvoltării psihosexuale, perspectiva fi¬ 
nalistă include în ecuaţia psihică prezentul şi mai ales 
viitorul. „Adăugăm valorii retrospective a simbolului o 
semnificaţie prospectivă. Simbolul revelează scopul ascuns 
al vieţii individului", scrie Jung în cuvântul înainte la una 
din culegerile de texte din scrierile sale publicată în limba 
engleză. 51 

Perspectiva cauzală este considerată în „Despre energe¬ 
tica sufletului" (1928) ca fiind mecanicistă: evenimentul 
apare ca rezultat al relaţionării unor substanţe neschimbă¬ 
toare, care-şi modifică relaţia reciprocă după legi fixe; per¬ 
spectiva teleologică este energetică şi înţelege procesul din¬ 
spre efect spre cauză, iar accentul cade nu pe substanţe, ci 
pe relaţiile dintre ele. 52 Cele două perspective sunt com¬ 
plementare, doar împreună oferind o imagine cu adevărat 
cuprinzătoare a vieţii psihice: „Atâta timp cât doar cauza¬ 
litatea, respectiv dezvoltarea istorică a unui fenomen biolo¬ 
gic sau psihic, este cunoscută, fără a se lua în considerare 

semnificaţia sa funcţională sau finală, cunoaşterea sa nu 
este reală." 53 

Modul în care perspectiva cauzală şi perspectiva teleo¬ 
logică pot conlucra fructuos pentru înţelegerea unuia şi ace¬ 
luiaşi fenomen este clar ilustrată prin analiza pe care o face 
Jung, în Simboluri ale transformării, unuia dintre „poemele 
onirice" produs de Miss Miller, pacientă pe care psihanali¬ 
za a făcut-o celebră. într-o traducere aproximativă, textul 
poemului este următorul: 

„Când cel etern a creat pentru prima dată sunetul 
Miriade de urechi s-au născut să-l asculte 
Iar în întregul univers s-a auzit un ecou puternic: 
Lăudat fie Dumnezeul sunetului! 

Când cel etern a făcut pentru prima dată lumina 
Miriade de ochi s-au născut s-o vadă 
Iar urechile care aud şi ochii care văd 
Au intonat din nou un cântec puternic: 

Lăudat fie Dumnezeul luminii! 

Când cel etern a făcut pentru prima dată iubirea 
Miriade de inimi s-au născut 
Şi urechile pline de muzică, ochii plini de lumină 
Inimile pline de iubire, toate au cântat: 

Lăudat fie Domnul iubirii!" 

Punctul de plecare al poemului este impresia afectivă 
extrem de puternică pe care i-a făcut-o autoarei unul din 
membrii echipajului vaporului cu care călătorea: într-una 
din seri, acesta a cântat impresionant în faţa echipajului şi 
pasagerilor adunaţi pe punte. însă Miss Miller subesti¬ 
mează ecoul pe care-1 are asupra sa întâmplarea, îl refu¬ 
lează, aşa încât libidoul regresează şi atinge imago-ul pa¬ 
tern din inconştient. Apoi conţinuturile inconştiente 

reactivate sunt proiectate în exterior, transformându-se 
într-un elogiu adus Creatorului. Aşadar, cauza poemului 
este refularea impresiei afective iar scopul său, atins prin 
proiectare, este negarea unui conflict psihic: „în locul cântă¬ 
reţului nocturn apare divinitatea, iar în locul iubirii pă¬ 
mânteşti, iubirea divină" 54 . Deşi din punct de vedere psi¬ 
hologic scopul — ascunderea conflictului — este atins, 
valoarea morală a poemului este nulă, chiar dacă nu este 
exclusă prezenţa valorii estetice, continuă Jung. Valoarea 
morală există doar acolo unde conflictul este conştient în 
toate aspectele sale. 

Există un domeniu în care Jung nu porneşte de la 
Freud, pentru ca apoi să-şi găsească drumul propriu, ci 
are o incontestabilă prioritate: experimentul psihologic. Şi 
Freud, înainte de a deveni psihanalist, are o experienţă de 
ştiinţă riguroasă în laboratoarele de neurologie. în dome¬ 
niul psihologiei însă, singurul domeniu pe care-1 cunoaş¬ 
te este cel pe care-1 întemeiază — psihanaliza. Fa început, 
Jung practică experimentul asociaţiilor la îndemnul lui 
Bleuler, care dorea să compare psihoticii şi subiecţii sănă¬ 
toşi psihic în ce priveşte modul de a asocia. Ulterior însă, 
este cuprins de o adevărată pasiune pentru acest experi¬ 
ment, fiind convins că poate deveni o metodă utilă în 
psihanaliză. 

Conceput ca o modalitate de a sonda inconştientul, 
experimentul asociaţiilor, practicat de Jung între 1900 şi 
1909 la clinica din Burgholzli, se baza pe o listă de cu- 
vinte-stimul la care subiecţii trebuiau să răspundă spon¬ 
tan cu acele cuvinte care le treceau prin minte în momen¬ 
tul respectiv. Când cuvântul stimul atingea un complex, 
reacţia subiectului era perturbată în mai multe feluri: 
prelungirea timpului de reacţie, răspuns prin citate (ti¬ 
tluri de cărţi, pasaje din cărţi, cântece), înţelegerea gre¬ 
şită a stimulilor, perseverare (reacţia critică nu se mani¬ 
festă la cuvântul declanşator, ci la cuvântul următor) etc. 

De reţinut este faptul că termenul „complex", care a fă¬ 
cut o carieră glorioasă în psihanaliză şi mai ales în lim¬ 
bajul curent, a fost introdus de Jung în legătură cu expe¬ 
rimentul asociaţiilor. 

Definit ca „totalitatea reprezentărilor inconştiente care 
se referă la un anumit eveniment accentuat afectiv", com¬ 
plexul are pentru un Jung aflat în plină fază freudiană mai 
ales conţinuturi sexuale. Frecvenţa ridicată a conţinuturi- 
lor sexuale ar deriva din importanţa primordială pe care o 
au sexualitatea şi iubirea în viaţa omului. Principala trăsă¬ 
tură a complexului este autonomia: reprezentările care-1 al¬ 
cătuiesc scapă controlului central al eului şi pot interfera cu 
intenţiile conştiente ale individului, modificându-le. Com¬ 
plexele sunt omniprezente, subîntind întreaga gândire şi 
activitate a individului şi se manifestă în cele mai diverse 
forme. Nevroza este provocată de complexe cu o deosebi¬ 
tă intensitate afectivă. De asemenea, visul nu poate fi înţe¬ 
les independent de complex, care îl produce. Ulterior, Jung 
reconsideră viziunea sa despre complex din perspectiva te¬ 
oriei arhetipului: complexul devine o sumă de imagini şi 
idei cu o tonalitate afectivă comună, grupate în jurul unui 
nucleu arhetipal. 

Fascinat de rezultatele obţinute, jung spera să transforme 
experimentul asociaţiilor într-o metodă complementară aso¬ 
cierii libere elaborate de Freud. Pentru a fi eficientă, metoda 
asocierii libere presupune, pe de o parte, anumite calităţi din 
partea pacientului şi terapeutului, care nu întotdeauna sunt 
întrunite şi, pe de altă parte, foarte mult timp. Tocmai aceste 
deficienţe le suplineşte experimentul asociaţiilor: el permite 
identificarea rapidă a complexelor pacientului, indiferent de 
aptitudinile terapeutului sau analizandului. In studiul: 
„Psihanaliză şi experimentul asociaţiilor" Jung indică mo¬ 
mentul optim pentru aplicarea metodei asociaţiilor, moment 
care ar consta în fazele preliminare ale psihanalizei. Des¬ 
coperirea complexelor pacientului înainte de începerea 

psihanalizei îl va ghida pe terapeut, ceea ce va scurta dura¬ 
ta terapiei şi va conduce la rezultate mai bune. 

Chiar dacă dezvoltarea ulterioară a psihanalizei nu a 
confirmat optimismul lui Jung şi chiar dacă, treptat, chiar 
psihanalistul elveţian a renunţat la metoda experimenta¬ 
lă a asociaţiilor şi la orice fel de cercetări experimentale, 
episodul acesta a lăsat amprente de neşters asupra con¬ 
cepţiei sale. Cel care, în „Semnificaţia psihopatologică a 
experimentului asociaţiilor" din 1906, textul prelegerii 
inaugurale ţinută la Universitatea din Ziirich în calitate 
de Privatdozent, pleda în favoarea psihologiei experimen¬ 
tale, de la care se aştepta „salvarea" psihologiei, şi deva¬ 
loriza psihologia filosofică, cel care, cuprins de o adevă¬ 
rată fervoare experimentalistă, nu va ezita să urmărească 
fenomenele psihofizice însoţitoare ale experimentului aso¬ 
ciaţiilor cu ajutorul galvanometrului („Cercetări psihofi¬ 
zice", 1907) nu va putea, oricât de mult l-ar fi îndepărtat 
maturitatea de începuturile din tinereţe să renunţe la un 
aspect esenţial al spiritului ştiinţific: fidelitatea faţă de fap¬ 
te. Declaraţiile lui Jung din perioada târzie, în care insis¬ 
tă asupra punctului de plecare empiric al ideilor sale, con¬ 
firmă această constantă. 55 

O altă contribuţie la metodele psihanalizei care-i aparţi¬ 
ne în exclusivitate lui Jung este „imaginaţia activă". Ca şi 
metoda amplificării, imaginaţia activă este o replică com¬ 
plementară la freudiana asociere liberă. Corelativul său con¬ 
ceptual în terminologia jungiană este „funcţia transcenden¬ 
tă", faţă de care se raportează ca mijlocul faţă de scop. Aşa 
cum funcţia transcendentă din matematică operează cu nu¬ 
mere reale şi imaginare, tot astfel funcţia transcendentă din 
noologia abisală jungiană operează cu factori conştienţi şi 
inconştienţi, scopul urmărit fiind reunirea contrariilor, a 
conştientului şi inconştientului, respectiv integrarea incon¬ 
ştientului în conştient. Confruntarea cu inconştientul ar fi, 
după Jung, nu numai scopul oricărei psihoterapii de nuan- 

ţă psihanalitică, ci şi, indirect, al tuturor filosofiilor şi reli¬ 
giilor. O astfel de intenţie este manifestă în special în bu¬ 
dismul şi filosofia Zen. 

Faţă de alte mijloace de acces la inconştient, cum ar fi vi¬ 
sul, actul ratat sau fantasmele spontane, imaginaţia activă 
este individualizată prin anumite particularităţi. Visul este 
utilizabil mai ales din perspectivă reductivă, dar neproduc¬ 
tiv din perspectivă constructivă sau sintetică; actele ratate, 
prea punctuale, lipsite de un context mai larg, pot fi fructi¬ 
ficate tot din perspectivă reductivă (freudiană), fantasmele 
spontane ţin de un context mai amplu şi au conţinuturi im¬ 
portante, dar capacitatea de-a le produce, prin îndepărta¬ 
rea atenţiei critice, este rară. în terapie se apelează la ima¬ 
ginaţia activă atunci când lipsesc fantasmele spontane sau 
visele. 

Participarea activă a pacientului la producerea de mate¬ 
rial inconştient pe această cale constă în concentrarea de¬ 
liberată asupra punctului de plecare, care poate fi o stare 
afectivă, o imagine, un eveniment. Când starea afectivă 
este o depresie sau o dispoziţie negativă, fără motiv apa¬ 
rent, pacientul nu trebuie să cedeze tentaţiei de a o refula, 
ci să o menţină în atenţie, să se scufunde în ea. O altă con¬ 
tribuţie activă a pacientului este de a circumscrie asocie¬ 
rea în limitele afectului iniţial. în sfârşit, în al treilea rând, 
rolul activ al analizandului se concretizează şi în notarea 
în scris a tuturor fantasmelor, eventual în desenarea lor. 
Prin producerea de material fantasmatic, pe cât se poate 
exhaustiv, în marginea punctului de plecare se realizează 
un început de colaborare între conştient şi inconştient. De 
la punerea faţă în faţă în faza de început, se ajunge în faza 
finală la sintetizarea contrariilor prin intermediul travaliu¬ 
lui eului. 

Imaginaţia activă nu este un procedeu lipsit de perico¬ 
le. în cel mai bun caz, eşecul se reduce la ineficienţă, pacien¬ 
tul rămânând prins în cercul propriilor complexe, incapabil 



432 


Filosofia inconştientului 


de detaşare şi confruntare cu inconştientul. Alteori, imagi¬ 
naţia activă este de-a dreptul dăunătoare: dacă încărcătura 
afectivă a conţinuturilor inconştiente este foarte puternică, 
eul poate fi copleşit, ceea ce duce la un fel de psihoză ex¬ 
perimentală. 56 


2.3. în lumea spiritului inconştient 

Dacă incursiunea în inconştientul personal, descris de 
Freud şi Adler, poate fi echivalată cu o coborâre în infern, 
cunoaşterea inconştientului colectiv descoperit de Jung co¬ 
respunde unei călătorii pe o altă planetă. Inconştientul 
personal, format, în cea mai mare parte, din conţinuturi 
respinse de conştient datorită naturii lor anticulturale, este 
repugnant. Aici se acumulează, ca intr-un portret al lui 
Dorian Gray interior, tot ceea ce este negativ în om: ten¬ 
dinţele incestuoase şi paricide (matricide), pe care fiecare 
le trăieşte între 3-6 ani în cadrul complexului Oedip, ten¬ 
dinţele parţiale sau perverse pe care sexualitatea infanti¬ 
lă le etalează încă înaintea vârstei de trei ani (voaiorism, 
exhibiţionism, masochism, sadism), înclinaţiile spre inver¬ 
siune sexuală (homosexualitate), voinţa de putere în for¬ 
me asociale, eşecurile tentativelor de autoafirmare (com¬ 
plexele de inferioritate), intr-un cuvânt egoismul funciar 
al fiecăruia. 

Inconştientul colectiv, care concentrează experienţa spe¬ 
ciei, respectiv conţinuturi care nu au fost niciodată în con¬ 
ştiinţa individului, este straniu. Priveliştea pe care o oferă 
celui care se afundă în noologia lui Jung este asemănătoa¬ 
re unei imagini selenare, marţiene sau, poate, celei a vieţii 
de pe o planetă din alt sistem solar, nedescoperite încă. Nu 
numai forme de relief nemaivăzute de ochiul pământeanu¬ 
lui, ci şi forme de viaţă ciudate, şi totuşi antropomorfe, ca 
în filmele de science-fiction, vom întâlni aici. 

2.3.1. Caracteristicile arhetipurilor — 
o încercare de sinteză 

Impresia globală de stranietate este rezultanta însumă¬ 
rii anumitor caracteristici ale arhetipurilor, deosebitoare 
în raport cu inconştientul personal. în paragrafele ante¬ 
rioare m-am oprit îndelung asupra naturii de a priori for¬ 
mal a arhetipurilor, din care decurg universalitatea şi 
obiectivitatea lor, precum şi asupra faptului că acest a 
priori este împlântat în biologicul uman, ceea ce îl opune 
pe Jung atât lui Kant, cât şi lui Freud, ambii adepţi ai ideii 
despre opoziţia ireductibilă dintre natură şi cultură. Re¬ 
prezentant al ideii continuităţii dintre natură şi cultură 
(spirit) — natura conţine spirit —, Jung avansează o cu 
totul altă valorizare a inconştientului (colectiv). în timp ce 
pentru Freud inconştientul (personal), în calitate de depo¬ 
zitar al reziduurilor naturii repudiate de cultură este pa¬ 
togen, generator de conflicte nevrotice prin opoziţia pe 
care o face dimensiunii culturale a personalităţii, pentru 
Jung inconştientul (colectiv) este sanogen în virtutea na¬ 
turii sale spirituale. Arhetipurile, ca elemente ale incon¬ 
ştientului colectiv, sunt creatoare de cultură sau, cum spu¬ 
ne psihanalistul elveţian, „stratul germinai creator". în 
viziunea lui Jung, nevroza nu este produsă de un conflict 
între spiritul inconştient (arhetipuri) şi spiritul conştient, 
conflict de neconceput, având în vedere identitatea lor 
esenţială, ci de absenţa din conştient a arhetipurilor şi a 
experienţei pe care o înmagazinează. Hipertrofia conşti¬ 
inţei, caracteristică europeanului modern, are, pe lângă 
beneficiul controlului asupra stihiilor naturii din om, dez¬ 
avantajul îndepărtării de rădăcinile naturale ale spiritului 
uman. Semnificativ în acest sens este faptul că omul ape¬ 
lează la înţelepciunea ancestrală încorporată în arhetipuri 
în momentele de restrişte existenţială, în care spiritul con¬ 
ştient nu-i poate oferi nici o soluţie. 

Constelarea arhetipurilor în situaţii de criză colectivă 
este remarcabil ilustrată de Jung în studiul „Un mit mo¬ 
dern", dedicat mitului farfuriilor zburătoare. Considerarea 
apariţiei OZN-urilor drept mit indică de la început faptul 
că este vorba aici de proiectarea unor conţinuturi incon¬ 
ştiente, şi nu de un fenomen fizic. în bună tradiţie psihana¬ 
litică, Jung interpretează „zvonul vizionar" despre farfuri¬ 
ile zburătoare apelând la metoda interpretării viselor. 
Forma rotundă sau ovală a farfuriilor zburătoare constituie 
punctul de plecare al interpretării, configuraţii circulare sau 
ovale fiind frecvente şi în vise sau viziuni. Ipoteza jungia- 
nă este că avem de-a face cu mandale sau simboluri ale to¬ 
talităţii. Asemenea simboluri prezintă „într-o formă intui¬ 
tivă un gând care nu a fost gândit conştient şi care se află 
doar potenţial, adică într-o formă neintuitivă în inconştient, 
şi capătă intuitivitate abia în procesul conştientizării" 57 . 
„Gândul" inconştient exprimat prin mandalele farfuriilor 
zburătoare este cel presupus de arhetipul sinelui (arhetipul 
totalităţii psihice integrate armonic). Faţă de exterior, tota¬ 
litatea psihică reprezintă o formă de apărare, iar faţă de in¬ 
terior, o modalitate de a sintetiza contrariile. „în măsura în 
care corpurile rotunde şi luminoase care apar pe cer sunt 
considerate viziuni, scrie Jung în studiul amintit, interpre¬ 
tarea lor ca imagini arhetipale este de neevitat. Ele sunt ma¬ 
nifestări ale totalităţii, a căror formă rotundă simplă sim¬ 
bolizează acel arhetip care joacă un rol decisiv în unirea 
contrariilor în aparenţă de neîmpăcat, exprimând foarte clar 
o compensare a sfâşierii vremurilor noastre." 58 

Contradicţiile secolului XX, faţă de care inconştientul co¬ 
lectiv reacţionează prin constelarea arhetipului sinelui, sunt 
de o gravitate extremă, periclitând însăşi existenţa umani¬ 
tăţii. Principala contradicţie este, după Jung, împărţirea lu¬ 
mii în două lagăre duşmane, lagărul capitalist şi lagărul co¬ 
munist, a căror confruntare armată, în condiţiile existenţei 
bombei atomice, poate pune capăt civilizaţiei actuale. De 

asemenea, Jung sesizează şi pericolul suprapopulării, aflat 
în 1958, când este scris studiul despre OZN, într-o fază in¬ 
cipientă. Aş putea adăuga la acestea pericolul ecologic ajuns 
în câteva decenii la extremă acutizare, ceea ce ar explica, 
poate, perenitatea mitului farfuriilor zburătoare în condiţi¬ 
ile dispariţiei scindării lumii în comunism şi capitalism. 

Faptul că simbolurile sinelui îmbracă o formă tehnică şi 
nu una religioasă, cum s-ar fi întâmplat în secolele trecute, 
trebuie pus pe seama adaptabilităţii simbolurilor arhetipa¬ 
le la spiritul vremii, adaptabilitate care asigură o mai bună 
receptare a mesajului inconştientului. Dacă în evul zboru¬ 
rilor spaţiale, arhetipul sinelui ar fi fost simbolizat prin fi¬ 
gurile religioase ale unor epoci revolute, atunci omul con¬ 
temporan, pentru care Dumnezeu este mort, ar fi respins 
„soluţia" venită din inconştient: „Este caracteristic pentru 
timpul nostru că arhetipurile îmbracă o formă profană, 
chiar tehnică, spre deosebire de întruchipările din trecut, 
scopul fiind evitarea unei personificări mitologice. Ceea ce 
este tehnic este acceptat fără dificultate de omul modern. 
Ideea nepopulară a unei intervenţii divine devine mai ac¬ 
ceptabilă prin posibilitatea unei călătorii spaţiale." 59 

Dintre notele arhetipurilor nu poate lipsi nici incognos- 
cibilitatea. Asemenea lucrului în sine, inconştientul nu este 
accesibil omului în mod direct, ci întotdeauna indirect, prin 
intermediul reprezentărilor simbolice. Acest fapt creează 
tentaţia şi pericolul de a nu mai distinge între arhetipul în 
sine şi manifestările sale simbolice: „Reprezentările arheti¬ 
pale, care ne mijlocesc accesul la inconştient, nu trebuie con¬ 
fundate cu arhetipul în sine. Ele sunt configuraţii multiplu 
variate, care trimit la o formă fundamentală neintuitivă." 60 
Relaţia dintre arhetip şi reprezentările sale simbolice poa¬ 
te fi ilustrată tot prin arhetipul sinelui, căruia Jung i-a acor¬ 
dat o importanţă deosebită în perioada maturităţii teoreti¬ 
ce, de unde şi bogăţia de informaţii. Nu numi Cristos, 
Buddha, Shiva îl simbolizează, ci şi mandalele culturale sau 

individuale, la rândul lor infinit variate, precum şi lapis al 
alchimiştilor. De aceea, cunoştinţele pe care le avem despre 
arhetipuri în temeiul reprezentărilor simbolice sunt parţia¬ 
le, nesigure, simple aproximări. 

Pentru că arhetipurile nu sunt doar gând, ci şi senti¬ 
ment, ceea ce le deosebeşte radical de categoriile kantiene, 
incompatibile cu orice fel de sentiment (în Critica raţiunii 
practice, sentimentul moral nu precedă, ci succedă acţiunea 
morală, fiind provocat de aceasta), le revine şi atributul nu- 
minozităţii. Prin termenul preluat de la Rudolf Otto, Jung 
desemnează intensitatea forţei de atracţie pe care arhetipu¬ 
rile o exercită asupra eului individului, forţă de atracţie care 
este uneori copleşitoare. Jung o compară cu forţa instinctu¬ 
lui, admiţând însă că puterea arhetipului poate fi mai mare, 
îngrădind forţa instinctului. Dintre personalităţile istorice 
care au trăit experienţa numinozităţii arhetipurilor, Jung îl 
aminteşte pe călugărul medieval elveţian Klaus. Canonizat 
în 1947 de către Papa Pius al XH-lea şi transformat în sfân¬ 
tul protector al Elveţiei, Bruder Klaus a avut o viziune atât 
de copleşitoare a lui Dumnezeu (simbol al arhetipului si¬ 
nelui), încât şi-a petrecut tot restul vieţii pentru a o prelu¬ 
cra psihic. 

Independenţa inconştientului colectiv este o altă parti¬ 
cularitate asupra căreia Jung revine în mod repetat. Deşi 
m-am referit la această temă în primul subcapitol dedicat 
premiselor filosofice ale operei jungiene, o reiau aici, în alt 
context, în intenţia de a prezenta cât mai complet structu¬ 
ra pe care o alcătuiesc notele arhetipurilor. Deşi arhetipu¬ 
rile sunt aspectul psihic al structurii creierului, Jung le afir¬ 
mă independenţa în raport cu somaticul. Cititorul interesat 
de litera acestor afirmaţii le poate revedea în subcapitolul 
2.1.5 Spirit, suflet, corp. In ce mă priveşte, consider că întru¬ 
cât Jung nu găseşte, dincolo de declaraţii, o soluţie pentru 
relaţia psihic-somatic (creier), afirmaţiile sale rămân con¬ 
tradictorii. Şi n-ar fi exclus ca asemenea contradicţii să pro- 

vină din înfruntarea dintre înclinaţiile opuse ale spiritului 
său: înclinaţia spre filosofie şi înclinaţia spre ştiinţă. 

Declaraţia despre independenţa inconştientului colectiv 
vizează în special relaţia cu psihicul conştient. Ca orice re¬ 
prezentant al orientărilor abisale, Jung respinge ideea, ca¬ 
racteristică tradiţionalei psihologii a conştiinţei, despre su¬ 
veranitatea conştientului: nu numai că există un psihic in¬ 
conştient, alături de psihicul conştient, dar primul este prim¬ 
ordial în raport cu cel de-al doilea. Inconştientul colectiv, 
care nu datorează nimic experienţei individului în ontoge- 
neză, este paradigmatic, în special pentru independenţa ge¬ 
netică faţă de conştient. Cum Jung nu ezită să utilizeze ima¬ 
gini, când dificultăţile teoretice sunt considerabile, relaţia 
dintre conştient şi inconştient este prezentată cu ajutorul me¬ 
taforei casei. Etajul superior al clădirii psihicului omului mo¬ 
dern datează din secolul al XlX-lea; parterul a fost construit 
în secolul al XVI-lea; cărămizile provin de la o construcţie 
din secolul al Xl-lea ; dacă vom coborî în pivniţă, vom des¬ 
coperi temelii romane; în sfârşit, sub pivniţă se află o peşte¬ 
ră astupată, cu unelte din piatră şi resturi de oase de anima¬ 
le. Europeanul modern locuieşte la etajul superior, percepe 
vag vechimea etajelor de dedesubt, iar de peştera de la sub¬ 
sol, care susţine întreg edificiul, n-are habar 61 . 

O notă oarecum surprinzătoare a arhetipurilor, dată fi¬ 
ind natura lor spirituală, este ambivalenţa axiologică. 
Ne-am fi aşteptat ca „mumele" culturii, cum numeşte Jung 
arhetipurile, cu un termen goethean, să fie exclusiv poziti¬ 
ve. Psihanalistul elveţian ne contrariază aşteptarea afir¬ 
mând ambiguitatea arhetipurilor, fără să încerce explicarea 
constatării sale. Reversul negativ al arhetipurilor devine vi¬ 
zibil mai ales la nivelul psihologiei colective: „Conţinutul 
inconştientului colectiv, arhetipurile despre care este vorba 
în cazul fenomenelor psihice de masă sunt întotdeauna bi¬ 
polare, ceea ce înseamnă că au o latură pozitivă şi una 
negativă. Manifestarea unui arhetip creează întotdeauna o 

situaţie critică, neputându-se şti de la început încotro se va 
îndrepta. Direcţia depinde de atitudinea conştiinţei. Mani¬ 
festarea colectivă a arhetipurilor presupune marele pericol 
al mişcărilor de masă, care nu ajung la catastrofă doar când 
există o majoritate aptă de a controla efectul arhetipului." 62 
Cum în Germania premergătoare accederii lui Hitler la pu¬ 
tere n-a existat o astfel de majoritate, „constelarea" arheti¬ 
pului etnic al germanilor — Wotan — a condus la distru¬ 
gerea sa. 

Admiterea arhetipurilor regionale (etnice) alături de ar¬ 
hetipurile general-umane i-a permis lui Jung să se apropie 
de fenomenele contemporane cu instrumente teoretice mai 
rafinate. Un astfel de arhetip este şi Wotan sau furor teuto- 
nicus, arhetipul germanilor. în studiul Wotan din 1936, Jung 
îl prezintă în felul următor: „Wotan este o însuşire funda¬ 
mentală a sufletului german, un factor sufletesc iraţional, 
un ciclon care înlătură presiunea factorilor culturali" şi, 
ceva mai departe, „Germania este o ţară a catastrofelor spi¬ 
rituale, unde anumiţi factori naturali trăiesc doar într-o 
pace aparentă cu raţiunea care stăpâneşte lumea" 63 . S-ar 
părea, dacă scoatem definiţia jungiană din context, că arhe¬ 
tipul germanilor este unul negativ. Dar Wotan nu este doar 
un arhetip al furiei, al nebuniei distrugătoare, ci şi al intui¬ 
ţiei inspiratoare, al cultivării prin scris şi al cunoaşterii an¬ 
ticipative a destinului ca şi zeul care-1 simbolizează. 

S-ar părea că evenimentele premergătoare, dar mai ales 
cele succesive primului război mondial au contribuit deci¬ 
siv la trezirea lui Wotan din somnolenţa latenţei în incon¬ 
ştientul colectiv. în visele pacienţilor germani analizaţi de 
Jung după războiul din 1914-1918 apăreau frecvent simbo¬ 
luri mitologice care trimiteau la primitivitate, violenţă, for¬ 
ţele întunericului. Neînţelese, acele simboluri au contribuit 
la formarea unei mase şi a unei psihoze de masă, numite 
hitlerism şi fascism. în asemenea circumstanţe, conducător 
devine acela la care opoziţia faţă de forţele întunericului 

este extrem de redusă şi voinţa de putere extrem de inten¬ 
să, datorită existenţei unui acut sentiment de inferioritate. 
După Jung, iraţionalitatea naţional-socialismului este mai 
bine explicată de iraţionalitatea (latura negativă) a arheti¬ 
pului germanilor, decât de factorii economici, politici, so¬ 
ciali şi de reflexul lor în conştiinţă. 

In plan individual, rolul terapeutului jungian este toc¬ 
mai de a fructifica, pentru conştientul pacientului, ceea ce 
este bun, valoros, viu în arhetip şi de a reduce până la dis¬ 
pariţie posibilitatea ca dimensiunea negativă a arhetipului 
să pună stăpânire pe eu. 

Latura negativă a arhetipului se manifestă nu numai în 
viaţa socială, ci şi în produsele culturale, ceea ce este mult 
mai puţin nociv. Arhetipul spiritului, simbolizat în basm 
prin figura bătrânului are, ca orice arhetip, pe lângă latura 
pozitivă, luminoasă, şi o latură negativă mai mult sau mai 
puţin evidentă. Uneori bătrânul apare ca „omuleţ", ca pi¬ 
tic, ceea ce indică, chiar prin dimensiunile sale, o diminua¬ 
re. Intr-un basm balcanic, diminuarea vizează facultatea sa 
esenţială (clarviziunea), bătrânul pierzându-şi un ochi, care 
i-a fost scos de forţele răului. Basmul siberian „Bătrânul cu 
o singură jumătate" ni-1 înfăţişează pe bătrân ca pe un moş¬ 
neag cu o singură mână, cu un singur picior şi cu un sin¬ 
gur ochi. Cealaltă jumătate, invizibilă, acţionează ca un uci¬ 
gaş care vrea să-l suprime pe erou. Aşa cum şamanul nu 
este doar vindecător, ci şi otrăvitor, bătrânul nu este doar 
întruchiparea binelui, ci şi a răului. în basmul siberian „Câi¬ 
nii creatorului", natura de spirit rău a bătrânului ne este in¬ 
dicată de faptul că se hrăneşte cu carne de om. într-un alt 
basm balcanic, bătrânul îi dă reginei fără copii să mănânce 
un măr şi devine, conform înţelegerii, naşul copilului care 
se naşte. Copilul este foarte rău, îi bate pe toţi ceilalţi copii 
şi omoară vitele păstorilor. Aici, bătrânul îşi manifestă du¬ 
bla natură, benefică şi malefică, ultima oglindindu-se în vio¬ 
lenţa pretimpurie a tânărului la a cărui naştere a contribuit. 

Ambivalenţa bătrânului, care-1 apropie de zâne, o regăsim 
şi în cazul binecunoscutei figuri a lui Merlin 64 . 

O altă ambiguitate a arhetipurilor, constă în coexistenţa 
caracterului creator şi a caracterului conservator. Pătrunde¬ 
rea din inconştientul colectiv în conştient a unor elemente 
care lipsesc dă conţinut activităţii fanteziei creatoare: „Ast¬ 
fel, inconştientul colectiv poate fi considerat drept factor 
creator, chiar ca îndrăzneţ înnoitor; totuşi, în acelaşi timp, 
el este o redută a conservatorismului. Recunosc că această 
concepţie este paradoxală, însă lucrurile aşa stau. Omul este 
paradoxal şi acest fapt nu poate fi modificat" 65 . Conserva¬ 
torismul se alimentează din aceeaşi sursă a moştenirii filo- 
genetice, reprezentând partea caducă a experienţei speciei 
în raport cu situaţii sociale noi. Şi este inevitabil ca anumi¬ 
te structuri mentale şi comportamentale înnăscute să-şi 
piardă adaptabilitatea în condiţiile unui progres cultural 
extrem de rapid. 

Cercetătorii în domeniul etologiei, de care Jung este atât 
de aproape, au sesizat şi ei că o bună parte a disfuncţiilor 
societăţii contemporane derivă din discrepanţa între ritmul 
extrem de lent al dezvoltării biologice şi ritmul extrem de 
rapid al dezvoltării culturale. In această categorie intră în 
primul rând transformarea agresivităţii în distructivitate, a 
unui mijloc de conservare a speciei intr-un mijloc de dis¬ 
trugere a speciei: conservatorismul adaptărilor filogeneti- 
ce le metamorfozează în dezadaptări în condiţiile culturii 
contemporane. Astfel, apariţia armelor artificiale, cu varian¬ 
tele lor actuale, extrem de sofisticate, care îşi ating ţinta fără 
ca acela care le declanşează acţiunea să-şi poată vedea vic¬ 
timele, scot din joc inhibiţiile biologice ale agresivităţii uma¬ 
ne, menite de natură a o împiedica să se transforme în dis¬ 
tructivitate. De asemenea, apariţia marilor aglomerări 
umane, a „societăţii anonime", în special în marele oraş, 
augmentează agresivitatea umană, care ia adesea aspecte 
distructive, pentru că face cu neputinţă cunoaşterea reci- 

procă a tuturor membrilor colectivităţii, inevitabilă în co¬ 
munităţile mici, care au modelat codul genetic uman în pla¬ 
nul comportamentului. 66 

Constatarea caracterului neadaptat al unor arhetipuri 
sau al anumitor aspecte ale acestora la cultura şi civilizaţia 
contemporane impune ideea necesităţii de a le corecta. Jung 
o formulează în studiul „Prezent şi viitor" din 1957. Rolul 
corector revine cunoaşterii conştiente: „Cunoaşterea uma¬ 
nă constă în mod esenţial în adaptarea permanentă a for¬ 
melor de reprezentare, care ne sunt date originar şi care au 
nevoie de modificări, deoarece ele corespund unor forme 
de viaţă arhaice, şi nu unui mediu modificat." 67 Dacă do¬ 
rim să beneficiem în continuare de aportul indispensabil al 
vieţii instinctuale, atunci trebuie să o menţinem sub contro¬ 
lul eului conştient care, fără a o reprima în totalitate, selec¬ 
tează ce este adaptat cerinţelor lumii contemporane. Un ar¬ 
hetip a cărui fascinaţie poate fi, aşa cum arată experienţa 
ultimei jumătăţi de secol, nefastă, este arhetipul comunis¬ 
mului. El corespunde, cum, pe bună dreptate, arată Jung, 
unui stil de viaţă primitiv, caracteristic grupului arhaic. „El 
aduce cu sine o conducere arbitrară, ca un corelat indispen¬ 
sabil, fapt care poate fi trecut cu vederea doar cu ajutorul 
unor preconcepţii raţiocinante, proprii spiritului barbar." 68 

2 . 3 . 2 . Un inventar al arhetipurilor tipice şi atipice 

Deşi Jung îşi declară nemulţumirea faţă de parcimonia 
filosofilor în ce priveşte numărul arhetipurilor, afirmând că 
acesta este mult mai mare, în opera sa vom regăsi aceeaşi 
parcimonie. Doar un număr relativ redus de arhetipuri sunt 
menţionate — arhetipul matern sau mama ca arhetip, arhe¬ 
tipul patern sau tatăl ca arhetip, arhetipul infans sau copilul 
ca arhetip, persona, umbra, anima, animus, arhetipul renaş¬ 
terii, arhetiplul spiritului, trickster, Wotan, şinele, comunis¬ 
mul. Şi mai puţine beneficiază de tratări satisfăcătoare prin 

profunzime şi coerenţă: şinele, arhetipul spiritului, arheti¬ 
pul infans, anima. Această situaţie nu trebuie considerată 
doar ca expresia unei contradicţii, ci şi ca o limită inevita¬ 
bilă pentru un deschizător de drum. 

Mai semnificativ pentru teoria arhetipurilor este faptul 
că arhetipurile menţionate sau analizate de Jung pot fi ca¬ 
tegorisite diferit, ceea ce ridică întrebarea dacă şi arhetipu¬ 
rile atipice fac, de fapt, parte din clasa arhetipurilor. Crite¬ 
riul de diferenţiere, nu poate fi altul decât definiţia 
arhetipului cu care Jung operează de-a lungul întregii ope¬ 
re, şi anume aceea de pattern of behavior, de forţă interioară 
de ordinul predispoziţiei instinctuale, cu valenţe spiritua¬ 
le. Corespund definiţiei doar arhetipurile care descriu o ex¬ 
perienţă a speciei transmisă ereditar: arhetipul matern, ar¬ 
hetipul patern, arhetipul infans, anima, animus, arhetipul 
renaşterii, comunismul ca arhetip, precum şi arhetipurile 
regionale sau etnice, de tipul arhetipului germanilor (Wo- 
tan), cristalizare şi transmitere tot a unei ancestrale expe¬ 
rienţe colective, dar particulare. 

2.3.2.1. Arhetipuri sau existenţiale? 

Clar atipice sunt arhetipurile persona şi umbra care se 
apropie considerabil de existenţialele trecute în revistă de 
Heidegger în Sein und Zeit. Primul aspect care frapează este 
însăşi denumirea. în timp ce în cazul celorlalte arhetipuri 
termenul desemnează direct sensul lor, persona, care în¬ 
seamnă mască, şi umbra sunt termeni-metaforă, care suge¬ 
rează mai mult decât indică. Faptul ar putea semnala gra¬ 
dul mai mare de nesiguranţă al lui Jung, aflat oricum în 
prima linie a confruntării cu necunoscutul. 

Definiţia pe care o dă umbrei în „Despre psihologia in¬ 
conştientului" reeditat de mai multe ori după 1912, data 
primei apariţii, ediţia ultimă, din 1942, încorporând toate 
modificările pe care concepţia sa le-a suferit între timp, ne 
poate deconcerta, dacă avem în minte accepţia cel mai des 

întâlnită în lucrările jungiene, şi anume aceea de moşteni¬ 
re filogenetică: „Prin umbră înţeleg partea «negativă» a per¬ 
sonalităţii, adică suma însuşirilor ascunse, dezavantajoase, 
a funcţiilor insuficient dezvoltate şi a conţinuturilor incon¬ 
ştientului personal." 69 Cea mai flagrantă contradicţie în ra¬ 
port cu definiţia amintită ar fi provocată de transformarea 
inconştientului personal în dimensiune a inconştientului 
colectiv! Pe de altă parte, Jung manifestă o preocupare in¬ 
sistentă în a distinge inconştientul personal de inconştien¬ 
tul colectiv. A le confunda ar echivala cu o prăbuşire a în¬ 
tregului său edificiu teoretic. 

De fapt, nu este vorba de o inconsecvenţă gravă de or¬ 
dinul contradicţiei stridente, ci de o modificare netemati- 
zată a definiţiei arhetipului. Locul universalităţii conferite 
de o predispoziţie instinctuală de tip formal, pe care indi¬ 
vidul o găseşte în sine înaintea oricărei experienţe este luat 
de o universalitate derivată dintr-o situaţie etern repetabi¬ 
lă, dintr-o experienţă prin care orice individ trebuie să trea¬ 
că în măsura în care trăieşte în cultură. Fiecare dintre noi 
va avea inconştient personal, adică o sumă de conţinuturi 
aflate şi menţinute sub pragul conştiinţei, conţinuturi care 
reprezintă părţi ale naturii umane neacceptate cultural. O 
cultură poate fi mai restrictivă în ce priveşte agresivitatea, 
producând indivizi pacifici, în timp ce o altă cultură, care 
are nevoie de războinici, o poate tolera şi stimula. In nici 
o cultură însă, agresivitatea nu se manifestă în afara unor 
reglementări. în orice cultură, indivizii vor avea în umbra 
lor un cuantum de agresivitate refulată. Tot astfel, în orice 
cultură umbra indivizilor va conţine elemente de sexuali¬ 
tate neacceptată. De asemenea, ţine de condiţia umană ca 
anumite potenţialităţi ale individului să rămână nedezvol¬ 
tate, doar câteva găsindu-şi realizarea în circumstanţe de¬ 
terminate. Astfel de constante nu se transmsit ereditar, ci 
sunt recreate în fiecare destin individual. Avem, fără îndo¬ 
ială, de-a face mai curând cu un „existenţial" în formularea 

lui Heidegger 70 , cu o particularitate a formei de fiinţare 
umane (Seinscharakter des Daseins). Existenţialele, cum ar fi 
faptul de a fi în lume, faptul de a fi o fiinţă întru moarte, 
necesitatea de a munci, la care putem adăuga şi umbra, nu 
dau seama doar de dimensiunea biologică a omului, ci de 
unitatea indestructibilă a naturii şi culturii din fiinţa sa. Cu 
alte cuvinte, notele arhetipale ale umbrei — universalita¬ 
tea, caracterul formal —, în absenţa transmiterii ereditare, 
o transformă intr-un arhetip sui-generis, numit în filosofia 
existenţei „existenţial". Dacă ducem lectura interferenţă 
până la capăt, am putea spune, la fel de bine, că existen¬ 
ţialele heideggeriene sunt arhetipuri, că, de pildă, faptul 
de a fi aruncat în lume ( Geworfenheit ) este o situaţie eter¬ 
nă, care îşi pune amprenta în mod inevitabil asupra orică¬ 
rei personalităţi. 

Fiind o realitate interioară de tip arhetipal, umbra va fi, 
în anumite condiţii, mai ales când eul este nesigur, amenin¬ 
ţat, proiectată în exterior. în planul vieţii cotidiene, proiec¬ 
tarea umbrei se realizează asupra unei persoane din proxi¬ 
mitate, care printr-o anumită particularitate facilitează 
preluarea laturii negative a celuilalt. în plan cultural, prin¬ 
cipala întruchipare simbolică a umbrei este diavolul, aşa 
cum Dumnezeu este întruchiparea simbolică a arhetipului 
sinelui. O altă întruchipare culturală a umbrei este figura 
Trickster-u\u\ (engleză) sau Schelm -ului (germană), a bufo¬ 
nului sau nebunului de curte, căreia în cultura română îi 
corespunde Păcală. După Jung, în acest simbol se reunesc 
aspectul individual al umbrei şi aspectul colectiv (formele 
primitive sau revolute, dar remanente ale conştiinţei uma¬ 
ne). în psihanaliza jungiană, confruntarea cu umbra consti¬ 
tuie una din etapele iniţiale cele mai importante, al cărei 
scop este de a-i distruge, prin conştientizare, forţa coerciti¬ 
vă asupra individului. 

Pentru persona propun cititorului două interpretări — 
una filosofică şi una etologică. Dar ce este persona? Cel mai 

bun răspuns la această întrebare este, poate, sintagma „ar¬ 
hetip social", folosită uneori de Jung. Foarte sugestivă pen¬ 
tru sensul personei este denumirea sa: originar, persona în¬ 
seamnă mască şi indică rolul pe care trebuie să-l joace 
actorul purtător. Asemeni actorului antic, orice individ tre¬ 
buie să joace mai multe roluri sociale, aşa încât persona este 
o parte din psihicul colectiv suprapusă peste psihicul indi¬ 
vidual: „ea nu este decât o formaţiune de compromis între 
individ şi societate, ca răspuns la problema luminii sub care 
primul trebuie să apară în faţa celei de-a doua. Unul a do¬ 
bândit un renume, a obţinut un titlu, îşi asumă o sarcină 
care-1 reprezintă..." 71 

După A. Samuels, B. Shorter şi F. Plaut, autorii Dicţiona¬ 
rului critic al psihologiei analitice jungiene, persona este un ar¬ 
hetip datorită universalităţii şi necesităţii sale. Ca şi umbra, 
persona va fi întâlnită la orice individ uman, deoarece „în 
orice societate este nevoie de un mijloc de a facilita relaţii 
şi schimburi", adică de un set de elemente comune, care să 
asigure comunicarea între indivizi. La fel ca umbra, perso¬ 
na se dobândeşte pe parcursul existenţei individuale, este 
inconştientă, dar nu ţine de inconştientul personal, ci de cel 
colectiv. Fiecare individ este purtător de mai multe măşti 
sociale: el împărtăşeşte caracteristicile generale (fizice, psi¬ 
hice, culturale) ale vârstei sale, ale sexului său, ale profesiei 
sale sau ale statutului său social. Considerând persona ca 
pe o faţadă şi contestându-i în acest fel realitatea, Jung afir¬ 
mă implicit că factorul biologic lipseşte din persona, ceea 
ce o pune în proximitatea existenţialelor. De altfel, Heideg- 
ger a şi descris în Sein und Zeit existenţialul „das Man", tra¬ 
dus creator de Constantin Noica prin „fiinţa anonimă". 
Asemeni personei, fiinţa anonimă este inevitabilă şi ubicui- 
tară: „fiinţa anonimă este un existenţial şi aparţine ca feno¬ 
men originar alcătuirii pozitive a fiinţei-aici (Dasein)" 72 . 

Compararea a două pasaje din „Despre psihologia in¬ 
conştientului" a lui Jung şi Sein und Zeit de Heidegger pune 

în evidenţă înrudirea ideatică dintre ele. Iată mai întâi tex¬ 
tul psihanalistului: „însă, aşa cum arată numele, persona 
nu este decât o mască, prin care, în acelaşi timp, se disimu¬ 
lează o parte a psihicului colectiv din care este alcătuită şi 
se dă iluzia individualităţii; o mască din care se naşte gân¬ 
dul referitor la sine şi la ceilalţi că ar fi individualităţi, când 
de fapt este vorba de roluri prin care se exprimă date şi im¬ 
perative ale psihicului colectiv" 73 . Aceeaşi ambiguitate a in¬ 
dividualului şi supraindividualului caracterizează şi fiinţa 
anonimă a lui Heidegger: „Fiecare este celălalt şi nici unul 
el însuşi. Fiinţa anonimă, prin care putem răspunde la în¬ 
trebarea referitoare la cine-le fiinţei-aici cotidiene, este nici 
unul, căruia îi este livrată orice fiinţă-aici aflată în interre- 
laţie." 73 (Sublinierile îi aparţin filosofului german). Dacă am 
urmări mai departe paralela, am constata că personei i se 
potrivesc caracteristici ale fiinţe anonime, cum ar fi medio¬ 
critatea ( Durchschnittlichkeit ), nivelarea ( Einebnung ) şi lipsi¬ 
rea de responsabilitate. 

Interpretarea biologică (etologică) ar reda personei sen¬ 
sul plin de arhetip, adăugându-i dimensiunea transmiterii 
genetice. Descoperind că o bună parte din socialitatea omu¬ 
lui este alcătuită, ca şi la animalele sociale, din „adaptări fi- 
logenetice", adică din comportamente comandate de codul 
genetic, etologii au oferit premisele regândirii originare a 
personei. Valori esenţiale ale societăţii, cum ar fi respectul 
pentru viaţa celuilalt, altruismul, loialitatea şi „iubirea 
aproapelui", precum şi sentimentele morale de tipul milei 
îşi au rădăcinile în inhibiţiile înnăscute ale agresivităţii, co¬ 
mune tuturor fiinţelor sociale. Dacă înţelegem persona ca 
suma comportamentelor sociale înnăscute ale omului, pe 
care le are în comun cu restul lumii vii, realizăm şi o altă 
particularitate a arhetipului în sens tare, şi anume aceea de 
a transcende umanul. Numai că interpretarea etologică anu¬ 
lează caracterul de faţadă şi de irealitate al personei, confe- 
rindu-i participare deplină, esenţială, la umanitatea omului. 

Deşi prin sine, persona nu este nici patologică, nici fal¬ 
să, scopul psihanalizei jungiene este de a asigura o detaşa¬ 
re de persona. Ca o terapie menită să deblocheze procesul 
individuaţiei, care urmăreşte realizarea totalităţii psihice in¬ 
tegrate armonic, a sintezei dintre conştient şi inconştient, 
psihanaliza îşi propune să elibereze şinele de persona, ceea 
ce nu înseamnă o rupere a individului de îndatoririle sale 
sociale, ci doar evitarea pierderii individului în social. 

2.3.2.2. Arhetipuri neîncadrabile 

A treia categorie de arhetipuri, alături de arhetipurile ti¬ 
pice şi atipice, o formează arhetipurile neîncadrabile. In 
această situaţie se află arhetipul spiritului şi şinele. Spiritul 
ca arhetip nu poate fi situat nici printre arhetipurile în sens 
tare, pentru că îi lipseşte transmiterea ereditară, şi nici prin¬ 
tre arhetipurile-existenţiale, pentru că nu corespunde unor 
situaţii umane fundamentale, aşa cum se întâmplă cu um¬ 
bra şi persona. Mai curând, arhetipul spiritului sau sensu¬ 
lui ar putea exprima un principiu metapsihic. In ceea ce-1 
priveşte pe Jung, după ce, în preambulul remarcabilului 
studiu „Contribuţii la fenomenologia spiritului în basm", 
trece în revistă concepţiile esenţiale despre spirit, precum 
şi toate accepţiile termenului, cu evidenta intenţie de a 
epuiza subiectul, tranşează problema circumscriind-o psi¬ 
hologiei şi înregistrându-i natura arhetipală: „Fenomenul 
psihic al spiritului indică fără dubii natura sa arhetipală; cu 
alte cuvinte, fenomenul numit spirit se bazează pe existen¬ 
ţa unei imagini originare autonome, prezentă inconştient 
în mod universal în zestrea psihică a omului." 74 Absenţa 
oricărei interogaţii în legătură cu arhetipul spiritului poate 
fi pusă pe seama empirismului jungian, care se limitează la 
constatarea şi analiza unui fapt. 

Faptele invocate de Jung, sunt colectate pe căile accesi¬ 
bile psihanalistului şi prelucrate, în sensul stabilirii carac¬ 
terului arhetipal, cu ajutorul metodei amplificării. Arhetipul 

spiritului este activat în situaţii care necesită clarviziune, 
înţelegere, sfat bun, hotărâre şi plan de acţiune, iar indivi¬ 
dul nu dispune de ele. Manifestarea arhetipului în diverse 
planuri compensează deficienţa spirituală prin conţinutu¬ 
rile care lipsesc. Un important domeniu de manifestare al 
arhetipului spiritului îl constituie visul. In general, enun¬ 
ţurile, acţiunile, tendinţele, opiniile, cărora nu li se poate 
refuza caracterul spiritual, emană, în vis, de la o figură pa¬ 
ternă. Uneori este doar o voce fără purtător fizic. Cea mai 
frecventă simbolizare a factorului spirit este figura bărba¬ 
tului bătrân — „bătrânul înţelept". Ca exemplu, Jung 
citează visul unui tânăr despre magicianul alb şi magicia¬ 
nul negru. Trebuie reţinut că visul nu este produs nici sub 
influenţa personală a lui Jung, nici sub impresia lecturii 
operei sale, ceea ce îi conferă autenticitate. Din punct de ve¬ 
dere al onirologiei jungiene, visul pe care-1 voi reproduce 
în continuare este un „vis mare" sau arhetipal. 

Visătorului, student la teologie aflat în criză de credinţă, 
i se comunică în vis, datorită constelării arhetipului spiritu¬ 
lui, sensul adevăratei credinţe. In primele secvenţe, visăto¬ 
rul se află în faţa unei figuri preoţeşti de înaltă ţinută, nu¬ 
mită „magicianul alb, deşi purta o lungă haină neagră, care 
tocmai încheia un discurs prin cuvintele: Şi pentru aceasta 
am nevoie de ajutorul magicianului negru". De îndată în în¬ 
căpere a pătruns un alt bătrân — „magicianul negru" — îm¬ 
brăcat într-un veşmânt alb, tot atât de frumos şi impunător 
ca magicianul alb. Magicianul negru dorea să-i vorbească 
magicianului alb, dar ezita din cauza prezenţei tânărului. 
Magicianul alb l-a încurjat prin cuvintele: „vorbeşte, este un 
inocent". Atunci magicianul negru a început să povesteas¬ 
că modul ciudat în care găsise cheia pierdută a paradisului, 
cu care nu ştia ce să facă. Solicitarea adresată magicianului 
alb era tocmai de a-i comunica secretul cheii. 

Strania poveste a magicianului negru a început în mo¬ 
mentul în care regele din ţara sa îşi căuta un mormânt 

potrivit. întâmplător, slujitorii săi au dezgropat un vechi 
sarcofag în care se aflau resturile pământeşti ale unei fecioa¬ 
re. Regele a deschis sarcofagul, a aruncat osemintele şi a 
poruncit ca sarcofagul să fie reîngropat pentru a putea fi fo¬ 
losit ulterior. In contact cu lumina zilei, osemintele s-au pre¬ 
făcut intr-un cal negru care a fugit. Magicianul negru l-a 
urmărit în deşert şi, după multe peripeţii, a găsit cheia pa¬ 
radisului. 

Compensarea realizată de vis este indirectă: nu i se co¬ 
munică visătorului ce anume trebuie să facă pentru a-şi ri¬ 
sipi nesiguranţa legată de viitoarea profesie; în schimb, i se 
indică drumul care duce la experienţa religioasă originară, 
drum care presupune trăirea nesiguranţei judecăţii mora¬ 
le, derutantei întrepătrunderi a binelui şi răului, a inevita¬ 
bilei înlănţuiri a vinei, suferinţei şi mântuirii. 

Principalul material amplificatoriu este extras din bas¬ 
me. Şi aici, manifestarea simbolică predominantă este bă¬ 
trânul care îşi face apariţia ori de câte ori eroul se află într-o 
situaţie aparent fără ieşire. Ca gând personificat, bătrânul 
aduce soluţia, pe care eroul, din motive interne sau exter¬ 
ne, n-o poate găsi. Personajul principal al unui basm esto- 
nian, un orfan persecutat, pierde una din vacile cu care se 
afla la păscut şi, de frica pedepsei, fuge în lume. Ajunge ast¬ 
fel într-o situaţie fără speranţă. Fără hrană şi adăpost, cade 
într-un somn adânc. Se trezeşte în timp ce un bătrân îl hră¬ 
nea. Acesta îl întrebă cine este şi unde se duce, declanşând 
astfel un fel de anamneză, care-i mobilizează toate forţele 
personalităţii. După ce îi conştientizează faptul că nu se mai 
poate întoarce şi că nu se poate baza pe ajutorul cuiva, îi dă 
sfatul cel bun şi gratuit: va trebui să meargă spre est şi peste 
şapte ani va ajunge la muntele cel mare, care, prin înălţime 
şi masivitate, simbolizează personalitatea matură. 

După Jung, caracteristicile spirituale ale comportamen¬ 
tului bătrânului documentează faptul că simbolizează ar¬ 
hetipul spiritului. Mai întâi, este vorba despre viziunea de 

ansamblu asupra situaţiei pe care o transmite eroului, co¬ 
pleşit de evenimente şi capabil doar de o cunoaştere limi¬ 
tată. De asemenea, bătrânul este deţinătorul judecăţii criti¬ 
ce. Prinţul cel tânăr dintr-un basm caucazian va putea 
moşteni regatul de la tatăl său numai dacă va construi o bi¬ 
serică perfectă. Când biserica este gata, apare un bătrân 
care, lăudând-o, semnalează totodată o imperfecţiune: fun¬ 
daţia este strâmbă. La semnalările bătrânului biserica mai 
este dărâmată de încă două ori, până când atinge cu ade¬ 
vărat perfecţiunea. Pe lângă calităţile care ţin de cunoaşte¬ 
re, intuiţie, reflexie, înţelepciune, spirit critic, bătrânul în¬ 
truchipează şi importante calităţi morale, cum ar fi 
bunăvoinţă şi generozitate, care îi completează şi potenţea¬ 
ză spiritualitatea. 

Pentru a demonstra că bătrânul este un simbol arhetipal 
nu este suficientă documentarea spiritualităţii sale, ci este 
necesară şi o ilustrare a relaţiilor sale cu inconştientul. Bas¬ 
mele oferă şi în această privinţă un material bogat, fructifi¬ 
cat cu brio de Jung. într-un basm rusesc, apartenenţa bătrâ¬ 
nului la lumea inconştientului este indicată prin faptul că 
e numit „rege al pădurii". însă inconştientul este adesea 
simbolizat prin pădure. Aşadar, bătrânul ar fi un fel de rege 
al inconştientului. Un alt indiciu al apartenenţei sale la in¬ 
conştient constă în plasarea casei sale în zona subpămân¬ 
teană. Regele pădurii este slujit de naiade, care sunt zeităţi 
ale apelor. Inconştientul este simbolizat nu numai prin pă¬ 
dure, ci şi prin apă. în sfârşit, apariţia bătrânului ca pitic 
constituie o altă probă a relaţiei sale cu inconştientul, întru¬ 
cât acestuia îi este proprie tendinţa de diminutivare. într-un 
basm elveţian, fiul de ţăran îl întâlneşte pe bătrân sub for¬ 
ma unui omuleţ de fier. în alte basme, bătrânul apare ca un 
omuleţ bătrân şi prietenos. Astfel de omuleţi nu sunt apa¬ 
najul basmului, ci apar şi în viziunile contemporanilor. 
Două din victimele unui grav accident de mină au relatat, 
odată ajunşi la suprafaţă, că au avut viziunea comună a 

unui omuleţ cu glugă, care a ieşit din crăpăturile stâncii, 
traversând-o şi aruncându-i într-o spaimă cumplită. După 
Jung, tendinţa de diminutivare ar deriva din nesiguranţa 
spaţiului la nivel inconştient, ceea ce ar explica şi tendinţa 
contrară, aceea de a produce creaturi uriaşe. 

Arhetipul spiritului poate lua nu numai întruchipări 
umane, ci şi teriomorfe (animale), ceea ce pune întrebarea 
când se apelează la asemenea simboluri. Astfel de simboli¬ 
zări arată, după Jung, că funcţiile şi conţinuturile respecti¬ 
ve se află încă în domeniul extrauman, ţinând fie de demo¬ 
nicul suprauman, fie de animalicul subuman. Animalele 
din basme care vin în ajutorul personajului principal sunt 
astfel de simbolizări teriomorfe ale arhetipului spiritului. 
Argumentul invocat de Jung în sprijinul acestei idei este 
comportamentul animalelor benefice, identic cu comporta¬ 
mentul bătrânului. Intr-un basm german intitulat „Prinţe¬ 
sa din pom", tânărul, care o caută pe prinţesă, întâlneşte un 
lup care-i vorbeşte asemeni bătrânului: „Nu te teme şi spu¬ 
ne unde te duci". La despărţire, lupul, asemeni bătrânului, 
îi dă un mijloc (un fir de păr din blana sa) cu ajutorul căru¬ 
ia îl poate chema ori de câte ori este nevoie. 

Celălalt arhetip neîncadrabil, arhetipul sinelui, a acapa¬ 
rat preocupările teoretice ale lui Jung în cea de-a doua par¬ 
te a vieţii sale, fiind considerat arhetipul central. Pentru că 
este arhetipul totalităţii psihice integrate, şinele pare singu¬ 
rul arhetip care ţine într-adevăr de psihic, mai ales că Jung 
îl consideră un concept empiric. Asemenea constatări îl vor 
fi condus pe psihanalistul elveţian spre concluzia că şi uni¬ 
tatea psihicului a produs un arhetip. însă, în măsura în care 
unul din simbolurile cele mai importante ale sinelui este 
Dumnezeu, ne putem întreba dacă nu cumva şinele repre¬ 
zintă cea mai clară deschidere spre metafizic. Asemeni lui 
Dumnezeu, şinele este nu numai totalitatea, ci şi centrul to¬ 
talităţii. Decizia în privinţa faptului dacă acest arhetip de¬ 
scrie relaţia omului cu sufletul şi spiritul său ca întreg sau 

cu Dumnezeu nu o găsim în opera lui Jung. în schimb vom 
găsi o descriere a celor mai diverse manifestări ale sinelui, 
de la simbolurile geometrice (mandale) până la impulsul 
autorealizării resimţit de fiecare. Realizarea, întotdeauna 
parţială, a sinelui dă conţinut procesului infinit al indivi- 
duaţiei, prin care individul devine ceea ce este. Autoreali- 
zarea, ca dialog perpetuu între eu şi sine, presupune de fapt 
sinteza dintre conştient şi inconştient, integrarea inconştien¬ 
tului în conştient, ceea ce constituie scopul oricărui demers 
psihanalitic. 

2.3.2.3. Câteva arhetipuri tipice 

Pentru că până acum am prezentat doar arhetipurile ati¬ 
pice şi neîncadrabile, trebuie să pun în discuţie şi arhetipu¬ 
rile care corespund definirii jungiene a arhetipului ca moş¬ 
tenire filogenetică. Anima este unul dintre arhetipurile cele 
mai bine conturate teoretic, fără a înceta să fie problematic. 
Ca o primă particularitate este de semnalat caracterul re¬ 
gional: anima este un arhetip exclusiv masculin, aşa cum 
animus, pandantul său, este un arhetip exclusiv feminin. 
Jung subliniază apăsat, în definiţia pe care li-o dă, nu nu¬ 
mai că avansează un concept empiric, care nu are de a face 
cu anima rationalis a filosofilor, dar şi că este „un arhetip na¬ 
tural, ... un apriori de dispoziţii, reacţii, impulsuri..., un 
element vital, în spatele conştiinţei..." 75 Explicitat în stu¬ 
diul „Despre arhetip cu o specială considerare a conceptu¬ 
lui de anima", faptul de a fi un concept empiric aşază ani¬ 
ma pe acelaşi plan cu conceptul artropode. Ca şi acesta 
urmăreşte doar să subsumeze unui nume un grup de tră¬ 
sături înrudite sau analoage, fără nici o preconcepţie teolo¬ 
gică sau filosofică. 

Naturalitatea animei, relaţia sa cu biologicul, presupu¬ 
ne două aspecte, reciproc incongruente, care formeză două 
straturi de profunzimi diferite, a căror eterogenitate pare a 
nu fi fost sesizată de Jung. Stratul propriu-zis arhetipal 

provine din întipărirea în inconştientul colectiv al bărbatu¬ 
lui, datorită interacţiunii etern repetabile cu femeia, a ima¬ 
ginii acesteia. „Există o imagine colectivă moştenită a fe¬ 
meii în inconştientul bărbatului, cu ajutorul căreia percepe 
esenţa femeii", scrie Jung în studiul sintetic „Relaţiile din¬ 
tre eu şi inconştient" 76 . Celălalt strat legat de biologic al ani- 
mei nu ţine de inconştientul colectiv, ci de inconştientul per¬ 
sonal. Cum personalitatea oricărui bărbat conţine şi elemen¬ 
te feminine, pe care însă nu le acceptă, refulându-le, anima 
este, în egală măsură, şi feminitatea refulată a bărbatului, 
datorită faptului că genele sale feminine au întotdeauna un 
reflex psihic. Acest al doilea strat al animei aminteşte de 
conceptul adlerian de „protest viril", definitoriu pentru psi¬ 
hologia feminină, dar prezent şi în psihologia masculină, a 
cărei esenţă constă în combaterea trăsăturilor feminine şi 
cultivarea trăsăturilor masculine. 

în sfârşit, un al treilea strat al animei rezultă din inter¬ 
acţiunile curente ale bărbatului cu femeia, în cadrul expe¬ 
rienţei individuale, şi nu mai aparţine inconştientului co¬ 
lectiv sau personal, ci preconştientului. Deşi ultimele două 
straturi nu concordă cu ideea de a priori filogenetic, anima 
îşi merită numele de arhetip prin nucleul format de primul 
strat care încorporează experienţele ancestrale ale bărbatu¬ 
lui cu femeia. 

Ca orice arhetip, anima se manifestă simbolic în viaţa 
curentă, dar şi în cultură. Dintre proiecţiile culturale cele 
mai cunoscute, să reţinem, împreună cu Jung, întrupările 
mitologice de tipul sirenelor, meluzinelor, zânelor, naiade¬ 
lor, ielelor, precum şi personaje feminine binecunoscute, 
cum ar fi Afrodita, Elena din Troia, Maria, Beatrice. 

Animus este un reflex al animei în oglinda psihismului 
feminin inconştient. Deşi Jung, ca şi Freud, nu a acordat su¬ 
ficientă atenţie sufletului feminin, conceptul de animus fi¬ 
ind doar schiţat, îl putem reconstitui după modelul animei. 
Animus va avea, deci, un nucleu filogenetic, în care se 

concentrează experienţa arhaică a femeii cu bărbatul şi care 
facilitează surprinderea esenţei bărbatului. Peste acest strat, 
care permite plasarea animusului printre arhetipurile în 
sens tare, se suprapune stratul format din refularea mascu¬ 
linităţii femeii, strat care ţine de inconştientul personal, pre¬ 
cum şi stratul preconştient, mult mai superficial, al expe¬ 
rienţelor individuale ale femeii cu bărbatul. Aşa cum ani¬ 
ma nu trebuie confundată cu sufletul în ansamblul său, nici 
animus nu trebuie substituit logosului. Animus nu este de¬ 
cât judecată de ordin inferior, simplă opinie preconcepu¬ 
tă — prejudecată. Logosul în schimb, care exprimă spiritul 
bărbatului, pune în evidenţă caracterul universal, clarita¬ 
tea conştiinţei şi raţionalitatea bărbatului. Dacă în dezinte¬ 
resul faţă de animus şi în distincţia dintre animus şi logos 
se concretizează misogismul lui Jung este o întrebare care 
ar putea forma obiectul unei alte cercetări. 

Că motivul copilului are în spate un arhetip demonstrea¬ 
ză Jung în studiul „Contribuţii la psihologia arhetipului in- 
fans" din 1940. Caracterul arhetipal al motivului este stabi¬ 
lit prin metoda amplificării, adică prin găsirea de corespon¬ 
denţe culturale pentru fenomene ale psihicului sănătos şi 
bolnav. Mărturii istorice atestă apariţia motivului copilului 
ca viziune spontană. Din îndepărtatul Ev Mediu, filosoful 
mistic german Meister Eckhart ne vorbeşte despre viziunea 
sa a „băiatului nud", iar călugărul Eustachius despre visul 
său în care, de asemenea, apare motivul copilului. Şi în po¬ 
vestirile englezeşti despre stafii am găsi indicii despre ast¬ 
fel de viziuni. „Radient boy" (copilul strălucitor), care apă¬ 
rea în preajma unor ruine romane, atestă existenţa viziuni¬ 
lor în discuţie. 

Foarte frecventă este apariţia motivului copilului în psi¬ 
hopatologie. La psihotici el apare în forme delirante, aşa 
cum se întâmplă în cazul preşedintelui Schreber, unde ho- 
munculii vin în cete pentru a-1 chinui. In visele sau fantas¬ 
mele nevroticilor aflaţi în psihoterapie, apariţia motivului 

copilului este extrem de clară şi semnificativă, exprimând 
procesul de maturizare, declanşat de analiza inconştientu¬ 
lui. In vise, motivul copilului apare ca fiu, fiică, tânăr sau 
fecioară, ca fiul regelui sau al vrăjitoarei, dar şi sub forma 
unor animale subpământene. Un caz special al manifestă¬ 
rii motivului copilului este „lucrul preţios greu de dobân¬ 
dit", denominare globală care subsumează simboluri ca 
piatra preţioasă, perlă, floare, oul de aur etc. 

Cum acelaşi motiv apare constant în cultură — este vor¬ 
ba de „zeul copil" din mitologie, despre elfii (genii ale văz¬ 
duhului) din folclorul păgân, despre Mercurius renăscut 
într-o formă perfectă, ca filius sopientiae sau ca infans noster, 
din alchimie sau despre Faust, din Faust II, transformat 
după moarte în copil şi admis sub această formă în corul 
copiilor fericiţi —, Jung conchide că este vorba de un mo¬ 
tiv arhetipal. Dar parcă pentru a ne surprinde din nou, nu 
mai acordă atenţie surselor arhetipului infans care ar fi pu¬ 
tut fi relaţia eternă dintre adulţi şi copii, ocupându-se de 
sensul său, care este total diferit de aşteptările modelate de 
definiţia standard a arhetipurilor. 

La ideea că „motivul copilului reprezintă aspectul pre- 
conştient al sufletului colectiv", Jung ajunge cu ajutorul a 
ceea ce el numeşte „fenomenologie specială" şi care se apro¬ 
pie considerabil de demersul fenomenologic din filosofie. 
înainte de toate, copilul este părăsit, expus, periclitat. Toa¬ 
te aceste trăsături descriu un fenomen psihic de natură 
creatoare, cu un conţinut necunoscut, nou, care atrage şi 
respinge în acelaşi timp conştiinţa. Dar copilul, ca simbol 
al unui conţinut nou, este ameninţat cu distrugerea nu nu¬ 
mai din partea conştiinţei, ci şi din partea inconştientului, 
care are oroare de vid şi are tendinţa de a-şi înghiţi din nou 
produsele. 

în al doilea rând, miturile în care apare motivul copilu¬ 
lui ne pun în faţa unei situaţii paradoxale: pe de o parte, 
copilul este livrat unor forţe extrem de puternice, mereu în 

pericol de a fi aneantizat, iar pe de altă parte dispune de 
forţe care depăşesc cu mult posibilităţile umane. Copilul 
este neînsemnat dar totodată dispune de puteri divine. For¬ 
ţa irezistibilă a copilului, simbolizează, după Jung, acele 
forţe vitale aflate dincolo de sfera conştiinţei, căi şi posibi¬ 
lităţi pe care conştiinţa în unilateralitatea sa nu le întreve¬ 
de. în ultimă instanţă, motivul copilului exprimă tendinţa 
cea mai puternică a oricărui individ, şi anume tendinţa de 
a se autorealiza. Faptele miraculoase ale copilului trimit la 
impulsul constrângător al realizării de sine. Aici ca şi în tră¬ 
sătura următoare, simbolul copilului exprimă atât arheti¬ 
pul infans, cât şi arhetipul sinelui. Sau poate că şinele se ma¬ 
nifestă intermediar prin arhetipul infans ? 

Hermafroditismul copilului, caracteristică întâlnită la ma¬ 
joritatea zeilor cosmogonici, traduce simbolic „unirea con¬ 
trariilor celor mai evidente", ceea ce ar putea crea impresia 
că motivul copilului introduce o stare regresivă, în măsura 
în care sufletul primitiv nu cunoştea diferenţierea. Este vor¬ 
ba însă, ne asigură Jung, de o tendinţă prospectivă, care re¬ 
uneşte contrariile ulterior momentului separării lor. 

Extrem de interesantă este cea de-a patra trăsătură a mo¬ 
tivului copilului, care nu este doar început, ci şi sfârşit. Aşa¬ 
dar, copilul ca simbol arhetipal trimite nu numai la fiinţa 
preconştientă, la starea aurorală a începuturilor vieţii, ci şi 
la fiinţa postconştientă, care este o anticipare prin analogie 
a stării de după moarte. Şi în acest sens regăsim, crede Jung, 
totalitatea psihicului care depăşeşte conştiinţa atât spre in- 
frapsihic, cât şi spre suprapsihic. Cu această remarcă înre¬ 
gistrăm încă o fandare a lui Jung în direcţia metafizicii, a 
cărei atracţie este cu greu reprimată. 

Din familia arhetipurilor tipice fac parte atât arhetipul 
matern, cât şi arhetipul patern. Primului, Jung îi dedică un 
studiu amplu: „Aspectele psihologice ale arhetipului ma¬ 
tern". Că aici este vorba de o dimensiune filogenetică re¬ 
zultă din inversarea perspectivei freudiene. în psihanaliza 

lui Freud, complexul matern provenea din relaţia copilului 
cu mama personală. Pentru Jung, forţa ieşită din comun a 
complexului matern nu poate fi explicată prin persoana 
unui om obişnuit, cum este mama fiecăruia, oricât de im¬ 
portant ar fi rolul pe care-1 joacă, ci prin existenţa unui ar¬ 
hetip, care este proiectat asupra mamei personale: „nu de 
la mama personală emană toate acele influenţe asupra psi¬ 
hicului copilului descrise de literatură, ci mai curând de la 
arhetipul care-i dă acesteia un fundal mitologic şi totodată 
autoritate, ba chiar numinozitate" 77 . Aşadar relaţia filoge- 
netică cu mama, întipărită sub forma arhetipului matern 
prevalează la Jung asupra relaţiei ontogenetice. 

Simbolurile arhetipului matern redau în forme diferite 
aspectele maternităţii: autoritatea magică a femininului, 
înţelepciunea şi înălţimea spirituală de dincolo de intelect, 
bunătatea, suportivitatea, capacitatea de a hrăni, locul 
transformărilor magice, al renaşterii dar şi latura întune¬ 
cată, ascunsă, prăpastia, lumea de dincolo, ceea ce înghi¬ 
te, seduce şi otrăveşte, ceea ce înspăimântă şi nu poate fi 
evitat. Simbolurile pot fi mai apropiate sau mai îndepărta¬ 
te de unul sau altul din aspectele menţionate: de la femei 
obişnuite, care populează visele, la zeiţe (Demeter şi Kora), 
sau mama lui Dumnezeu. Aspectul procreativ apare sim¬ 
bolizat prin ogor, grădină, stâncă, peşteră, copac, izvor, 
prin recipiente sau animalul folositor. Aspectul protector 
este redat simbolic prin biserică, universitate, oraş, ţară, 
cer, pământ, mare. De asemenea, paradisul, împărăţia lui 
Dumnezeu, Ierusalismul ceresc simbolizează mama ca 
punct de pornire şi veşnică reîntoarcere, obiect al unei nos¬ 
talgii de nedepăşit. 

Tratarea mai sumară, în „Importanţa tatălui pentru des¬ 
tinul individului" (1949, ultima variantă, definitivă), a ar¬ 
hetipului patern nu aduce elemente ideatice noi. Doar ma¬ 
terialul psihologic concret este diferit. Şi în acest caz 
accentul cade asupra forţei uriaşe a complexului patern. 

care nu poate proveni de la tatăl real, de cele mai multe ori, 
o personalitate banală: „în spatele tatălui se află arhetipul 
tatălui şi tocmai în această formă preexistentă rezidă forţa 
imaginii paterne, asemănătoare cu forţa care determină pa¬ 
sărea să migreze; în ambele cazuri, forţa nu vine de la in¬ 
divid, ci de la şirul strămoşilor." 78 


2.4. Simbolul — vehicul al arhetipurilor 

Dacă este adevărat că cercetarea simbolului a fost o 
temă privilegiată a secolului al XX-lea, atunci, neîndoiel¬ 
nic, psihanaliza a contribuit decisiv la această situaţie. 
Deoarece manifestarea inconştientului în planul conştien¬ 
tului este indirectă, simbolică, transformarea inconştientu¬ 
lui în obiect pentru cunoaştere presupune o activitate de 
decriptare a simbolului. Freud, ca întemeietor al psihana¬ 
lizei, deşi a deschis principalele direcţii de studiu, inclusiv 
pe aceea dedicată simbolurilor arhetipale, s-a cantonat în 
perimetrul simbolurilor inconştientului personal, al sim¬ 
bolurilor cu valoare individuală şi nu a elaborat o teorie 
coerentă a simbolului. 

Psihanaliza jungiană a dezvoltat o teorie amplă a sim¬ 
bolului, a acordat atenţie aproape exclusivă simbolurilor 
arhetipale, care trimit la inconştientul colectiv şi s-a dezvol¬ 
tat în bună măsură prin critica exercitată la adresa simbo- 
lologiei freudiene. Axul concepţiei lui Jung este distincţia 
dintre simbol şi semn. O pondere mai redusă revine dis¬ 
tincţiei dintre simbol şi alegorie, pe care o voi folosi ca in¬ 
troducere la restul teoriei. „Alegoria este pentru noi o ex- 
plicitare a unui gând prin imagini", scrie Jung în „Despre 
psihologia Dementia Praecox", „în timp ce simbolurile sunt 
doar asociaţii secundare, neclare, la un gând pe care mai 
mult îl ascund decât să-l lămurească" 79 . Notele esenţiale ale 
simbolului, decelate prin studiul inconştientului colectiv. 

sunt aici abia schiţate, ajungând la explicitare şi claritate de¬ 
plină abia prin distingerea simbolului de semn. 

Faţă de semn, care este o formă de exprimare prescurta¬ 
tă, convenţională şi trimite la ceva cunoscut, simbolul re¬ 
prezintă o formă de exprimare nedeterminată, plurivocă, 
având ca denotat ceva necunoscut, sau, cum afirmă Jung, 
simbolul este o expresie antropomorfă pentru un conţinut 
suprauman, pe care reuşeşte să-l redea doar incomplet. Ne 
reţine atenţia mai întâi opoziţia între caracterul prescurtat 
şi convenţional al semnului şi nedeterminarea şi plurivoci- 
tatea simbolului, opoziţie care necesită explicitări. Funcţio¬ 
nalitatea semnului se concretizează atât în caracterul său 
prescurtat, ilustrată, de pildă, prin alăturarea de iniţiale fo¬ 
losită pentru a denumi Organizaţia Naţiunilor Unite, cât şi 
în caracterul său adesea imagistic, care nu exclude conci¬ 
zia, ci o presupune, aşa cum se întâmplă cu semnele de cir¬ 
culaţie. Prescurtarea sau alegerea imaginilor indică incon- 
fundabil că stabilirea semnelor este rezultatul activităţii 
conştiinţei; utilizarea lor depinde de un acord sau de o con¬ 
venţie. De asemenea, denotatul ţine şi el de nivelul con¬ 
ştient al activităţii mentale: pe deplin cunoscut, este comu¬ 
nicat într-o formă comodă şi eficientă cu ajutorul semnului. 

în schimb, toate notele simbolului, în accepţie jungiană, 
trimit la inconştientul colectiv. Arhetipurile nu numai că nu 
se află în prezent în conştientul individului, dar ca achizi¬ 
ţie a speciei, nu au fost niciodată conştiente. Din acest fapt 
derivă în primul rând caracterul plurivoc al simbolului care 
contrastează cu univocitatea semnului. Conştientul nu de¬ 
ţine conţinutul simbolizat, ceea ce ne conduce spre ideea 
dezvoltată de Jung în studiile târzii dedicate simbolului, că 
simbolizarea propriu-zisă se produce, de asemenea, sub 
pragul conştiinţei. în timp ce semnul este elaborat conştient, 
inventat, simbolul nu poate fi inventat de către conştient, 
fiind un „produs natural": „Aşa cum am arătat deja, sim¬ 
bolurile nu pot fi inventate şi, ori de câte ori apar, nu sunt 

produse de intenţia conştientă şi de alegerea voluntară." 80 
Dacă acestea intervin, atunci rezultatul va fi un semn şi nu 
un simbol, adaugă Jung. De aici decurge, ca o consecinţă 
imediată, problema simbolului legitim. Poziţia raţionalistă 
în simbolologie, conform căreia între simbol şi simbolizat 
nu există o relaţie necesară, orice putând simboliza orice, 
este, după Jung, de nesusţinut. Simbolul legitim este doar 
acela care exprimă raporturile structurale neschimbătoare 
ale inconştientului. Audienţa simbolului este seismograful 
care indică autenticitatea sa: o audienţă extrem de extinsă, 
cum este cea a creştinismului, indică fără dubii calitatea sa 
de simbol arhetipal. 

Plurivocitatea sau complexitatea de sens a simbolului 
constă într-o suprapunere de sensuri, dintre care doar unul 
este arhetipal. Astfel, simbolul „pâine şi vin", prezent şi în 
religia creştină, constă din următoarele straturi: la suprafa¬ 
ţă, sensul de produse agricole; imediat după aceea, sensul 
de produse ale unei pregătiri speciale (pâine din grâu, vin 
din struguri); în al treilea rând, sensul de expresie a perfor¬ 
manţei psihice (efort, hărnicie, răbdare, dăruire) şi a forţei 
vitale umane în genere, în sfârşit, sensul de manifestare 
mana sau a zeului vegetaţiei. 81 

Ubicuitatea simbolului, invocată de Jung în scrierile sale 
târzii, se referă la faptul că manifestarea simbolului nu se 
limitează la anumite domenii, cum ar fi visul, ci poate fi re¬ 
găsită în orice domeniu. Există gânduri, acţiuni şi situaţii, 
precum şi obiecte simbolice. Din multitudinea de simboluri 
(individuale şi colective) se disting prin importanţă simbo¬ 
lurile inconştientului colectiv, păstrate în primul rând în 
forme religioase. De altfel, Jung consideră, spre deosebire 
de Schiller, că nu arta este păstrătoarea privilegiată a simbo¬ 
lurilor, ci religia. 

O particularitate asupra căreia Jung insistă în mod deo¬ 
sebit este orientarea prospectivă a simbolului. Aşa cum mo¬ 
tivul copilului nu trimite spre nediferenţierea începuturi- 

lor, ci spre o unificare ulterioară diferenţierii, tot astfel her¬ 
mafroditul, în pofida aspectului său monstruos, a devenit, 
încă de pe trepte timpurii ale culturii, un simbol al depăşi¬ 
rii conflictelor, ceea ce ar explica, în viziunea lui Jung, lon¬ 
gevitatea sa. 

în sfârşit, ca loc de întâlnire a conştientului şi inconştien¬ 
tului, simbolul arhetipal este apt de o dezvoltare a sensuri¬ 
lor printr-o prelucrare culturală. Astfel, arborele filosofic — 
simbol al sinelui aflat în procesul realizării sale (individua- 
ţie) — „a cunoscut, asemeni tuturor simbolurilor arhetipa¬ 
le, o anumită dezvoltare în timp, care l-a îndepărtat consi¬ 
derabil de sensul originar, al arborelui şamanic" 82 . Sensuri¬ 
le cele mai frecvente sunt: creştere, viaţă, dezvoltare fizică 
şi psihică, maternitate (sprijin, umbră, acoperiş), durată (în¬ 
rădăcinarea), vârstă, personalitate, moarte, renaştere. 

înainte de a prezenta critica jungiană la adresa concep¬ 
ţiei lui Freud despre simbol, trebuie trecute în revistă încă 
două aspecte importante ale simbolologiei lui Jung. Primul 
ţine de problema premiselor simbolizării. în esenţă, susţi¬ 
ne psihanalistul elveţian, simbolizarea devine posibilă da¬ 
torită întâlnirii dintre necunoscutul din om (inconştientul) 
şi necunoscutul din obiectele lumii exterioare omului. Ul¬ 
timul permite proiectarea inconştientului în obiecte, aşa în¬ 
cât acestea devin mai mult decât ceea ce sunt în sine. Cea 
mai bună ilustrare pentru acest proces este alchimia, în care 
era vorba mai puţin de chimie, cât de psihologie, alchimiş¬ 
tii proiectându-şi inconştientul în materialele pe care le pre¬ 
lucrau. 

Cel de-al doilea se referă la utilitatea simbolurilor. Fiind 
vorba despre simboluri ale inconştientului colectiv, care 
aduc în conştient conţinuturi complet necunoscute indivi¬ 
dului, utilitatea lor este diferită de cea a simbolurilor indi¬ 
viduale, care exprimă inconştientul personal. în timp ce ul¬ 
timele ascund anumite conţinuturi şi trebuie deconstruite 
pentru a le permite acestora accesul în conştient, primele 

vizează comunicarea dintre inconştientul colectiv şi con¬ 
ştient, fiind eficiente şi în absenţa interpretării lor. Aşa se 
întâmplă, de pildă, cu simbolurile arhetipului matern. Când 
libidoul întâlneşte un obstacol exterior, regresiunea spre 
anii copilăriei şi reactivarea relaţiei cu mama devin inevi¬ 
tabile. însă ceea ce pentru copil era ceva natural şi util, re¬ 
prezintă pentru adult un pericol sufletesc — incestul. Cum 
sensului regresiv al libidoului i se opune tabuul incestului, 
libidoul este canalizat spre simbolurile materne produse de 
inconştient. Astfel, orientarea libidoului redevine progresi¬ 
vă şi accede la trepte de conştienţă superioare. Finalitatea 
procesului este evidentă când mama este simbolizată prin 
oraş sau biserică: în timp ce dependenţa infantilă de mamă 
reprezintă o limitaţie paralizantă pentru adult, legătura cu 
oraşul plasează individul pe orbita vieţii comunitare şi îi 
permite să ducă o existenţă utilă 83 . 

2.4.1. Relaţia Freud-Jung sau contradicţia unilaterală 

Deoarece critica simbolologiei freudiene este o parte a 
criticii freudismului realizată de Jung, o voi prezenta 
într-un cadru mai cuprinzător, de care nu poate fi separată 
fără consecinţe dăunătoare înţelegerii corecte a relaţiei din¬ 
tre cele două orientări abisale. Mai ales că în mediile cultu¬ 
rale româneşti s-a încetăţenit, pe fondul unei informări in¬ 
complete şi denaturate (perioada comunistă), ideea că 
psihologia analitică sau a complexelor marchează o ruptu¬ 
ră totală faţă de psihanaliza freudiană. Critica interpretării 
freudiene a simbolului ca fiind semiotică, nu simbolică, ţine 
de o viziune mai largă despre inconştient, care, alături de 
inconştientul personal admite un inconştient colectiv, su- 
prapersonal. Relativizarea importanţei simbolismului se¬ 
xual în psihanaliza jungiană derivă dintr-o nouă viziune 
asupra libidoului, considerabil diferită de cea freudiană. în 
sfârşit, critica abordării freudiene a simbolului oniric este 

fundamentată de onirologia jungiană, care se alimentează 
atât din teoria inconştientului colectiv, cât şi din noua per¬ 
spectivă asupra libidoului. 

Rolul decisiv jucat de Freud pentru opera şi viaţa lui Jung 
se reflectă nu numai în recunoaşterile ultimului, ci şi în de¬ 
zicerile sale. Efortul de delimitare faţă de Freud, reluat de 
Jung în diferite forme până în ultima parte a vieţii, demon¬ 
strează indubitabil influenţa teoretică uriaşă exercitată asu¬ 
pra sa de întemeietorul psihanalizei. Studiile reunite în vo¬ 
lumul al IV-lea al ediţiei Walter sub titlul „Freud şi 
psihanaliza", studii scrise între 1906 şi 1955, au în comun 
prezenţa referirilor explicite la ideile şi opera lui Freud. în¬ 
sumând mai mult de 400 de pagini, volumul documentea¬ 
ză copleşitor faptul că relaţia cu Freud l-a preocupat pe Jung 
în toate etapele vieţii sale. Pentru cei mai sceptici dintre ci¬ 
titori, voi reproduce câteva dintre declaraţiile edificatoare 
de adeziune la freudism ale lui Jung din primii ani de acti¬ 
vitate. în „Diagnoza psihologică a stării de fapt" (1905), Jung 
afirmă că cercetările sale experimentale se bazează pe prin¬ 
cipiile „genialei psihanalize" dezvoltate de Freud. De ase¬ 
menea, în cuvântul de mulţumire rostit cu ocazia primirii 
titlului de doctor al Universităţii Clark din Statele Unite ale 
Americii (1909), Jung îşi declară fără rezerve filiaţia freudia- 
nă: „Opera mea este identică cu mişcarea ştiinţifică inaugu¬ 
rată de profesorul Freud, al cărui elev am onoarea să fiu." 

Atât timp cât pentru Jung, ca şi pentru Freud, a existat 
doar inconştientul personal, această perioadă întinzându-se 
până în jurul lui 1912, nu s-a pus nici problema unei critici 
a teoriei freudiene a simbolului. împreună cu Breuer şi 
Freud, Jung considera simbolul nevrotic ca pe un simbol 
al conflictului psihic inconştient. însă o dată cu descoperi¬ 
rea nivelului colectiv al inconştientului, a acelor elemente 
ale lumii interioare, care n-au fost niciodată în conştient, 
Jung dă o nouă definiţie a simbolului, pe care am prezen¬ 
tat-o câteva pagini mai înainte, şi reconsideră din noua 

perspectivă simbolologia freudiană. Ceea ce Freud consi¬ 
dera a fi simbol devine pentru discipolul său transformat 
în disident, simplu semn, deoarece complexele inconştien¬ 
te provenite din conflictele primei copilări (inconştientul 
personal) s-au aflat cândva în conştient. 

Un rol decisiv în apariţia unei noi simbolologii psihana¬ 
litice a fost jucat de modificarea atitudinii lui Jung faţă de 
problema sexualităţii, atât de importantă pentru Freud, în¬ 
cât acceptarea ideii despre etiologia sexuală a nevrozelor 
condiţiona apartenenţa la psihanaliză. De la acceptare to¬ 
tală şi entuziastă, Jung a evoluat spre restrângerea impor¬ 
tanţei factorului sexual în îmbolnăvirile nevrotice şi viaţa 
psihică a omului sănătos. Niciodată însă, Jung nu a con¬ 
testat rolul jucat de sexualitate în viaţa omului sănătos sau 
bolnav. 

Pentru prima poziţie este concludent studiul „Teoria lui 
Freud despre isterie. O replică la critica lui Aschaffenburg" 
din 1906. Aschaffenburg, un autor aproape uitat, care mai 
supravieţuieşte cultural datorită scrierilor psihanalistului 
elveţian, punea în discuţie teza lui Freud referitoare la etio¬ 
logia sexuală a nevrozelor, teză conform căreia cauza psi- 
honevrozelor constă într-o traumă sexuală. Un prim argu¬ 
ment prin care Jung susţinea punctul de vedere freudian 
este de ordin speculativ: întrucât în lumea instinctelor uma¬ 
ne nu există, în afara foamei, un instinct mai puternic de¬ 
cât sexualitatea, este firesc ca majoritatea conflictelor psihi¬ 
ce să fie legate de sexualitate. Prin urmare, dacă admitem 
că isteria are cauze psihice, atunci va trebui să admitem şi 
etiologia psihosexuală propusă de Freud. 

In plin partizanat freudian, Jung formulează o rezervă 
care anticipează opţiunea sa definitivă: deoarece ipoteza 
etiologică emisă de Freud, conform căreia orice isterie este 
reductibilă la sexualitate, a fost obţinută prin inducţie, ar fi 
mai corect să susţinem doar că un mare număr de cazuri 
de isterie au rădăcini sexuale, dar nu toate. 

Celălalt argument, deşi indirect, depăşeşte prin greuta¬ 
te şi semnificaţie scopul imediat al articolului în discuţie. 
Aschaffenburg nu-şi întemeiază critica la adresa ideilor lui 
Freud pe argumente extrase dintr-o practică psihanalitică, 
ceea ce şi anulează orice şansă de a se apropia de adevăr. 
Doar cine practică psihanaliza şi ajunge pe temeiul acestei 
practici la alte rezultate decât cele obţinute de Freud, doar 
acela poate emite pretenţii că a realizat o critică întemeia¬ 
tă. Cum dezvoltarea psihanalizei s-a realizat tocmai în acest 
mod, prin înnoiri izvorâte din experienţa terapeutică, pu¬ 
tem considera că ideea lui Jung a fost confirmată şi îşi păs¬ 
trează şi azi întreaga valoare. 

în planul simbolologiei, adeziunea la prima topică 
freudiană, axată, în fond, pe ideea că inconştientul este is¬ 
toria infantilă a libidoului, se reflectă în acceptarea şi apă¬ 
rarea concepţiei lui Freud despre caracterul sexual al sim¬ 
bolurilor onirice. Pentru cei care operează cu prejudecata 
existenţei unei rupturi teoretice între Jung şi Freud, studiul 
„Teoria lui Freud asupra isteriei", din 1908 va constitui o 
mare surpriză. Aici, Jung susţine din nou cu vigoare punc¬ 
tul de vedere al maestrului său: „Cel mai puţin i se iartă lui 
Freud ideea despre caracterul sexual al simbolurilor. însă 
eu consider că în această privinţă putem fi de acord cu el 
fără ezitare, deoarece ne vine în ajutor mitologia ca expre¬ 
sie a fanteziei unor popoare întregi." 84 

Şi în 1911, doar cu un an înainte de desprinderea de 
Freud, Jung afirma, într-o recenzie la cartea lui Morton 
Prince, dedicată mecanismelor visului şi interpretării sale, 
că doar cine nu are experienţă psihanalitică poate crede în 
absenţa dorinţei sexuale şi a manifestărilor sale simbolice. 
O asemenea credinţă absurdă s-ar alimenta, pe de o parte, 
dintr-o morală sexuală rigidă, iar pe de altă parte din ilu¬ 
zia că psihismul şi conştientul se suprapun fără rest. 

Odată cu modificarea atitudinii lui Jung în chestiunea 
sexualităţii, se va modifica şi simbolologia sa. în 1912, când 

ţine o serie de nouă prelegeri la Fordham University din 
New York, publicate ulterior sub titlul „încercare de pre¬ 
zentare a teoriei psihanalitice", Jung contestă câteva teze 
freudiene privitoare la sexualitatea infantilă. Deşi există 
implicit ab ovo, sexualitatea umană se manifestă la mult 
timp după naştere. Cu alte cuvinte, după Jung, psihanali¬ 
za ar trebui să renunţe la a mai vorbi despre faza orală şi 
sadic-anală. Argumentele sunt atât directe, cât şi indirec¬ 
te. La ideea existenţei unei sexualităţi infantile orale, Freud 
a ajuns plecând de la analogia imaginii satisfacţiei în actul 
sexual cu imaginea satisfacţiei în actul suptului, ceea ce lui 
Jung i se pare o eroare pe motiv că alternanţa tensiune-sa- 
tisfacere nu este specifică sexualităţii, ci vieţii în ansamblul 
său. Aşadar, bucuria pe care o citim pe chipul sugarului 
nu este o expresie a sexualităţii, ci a activităţii de hrănire. 
Viziunea jungiană lasă fără răspuns întrebarea, pe care nici 
n-o pune, de ce, la maturitate, zona bucală devine zonă 
erogenă. 

Argumentul indirect invocă o situaţie de largă răspân¬ 
dire în lumea vie: sexualitatea ca instinct de conservare al 
speciei se dezvoltă independent de hrănire, ca instinct de 
conservare al individului. La fel ca în restul lumii vii, la om 
procesul vital constă la început doar în hrănire şi creştere. 
Din punctul de vedere al biologiei, argumentul nu rezistă 
însă, deoarece neagă existenţa unei specificităţi biologice a 
omului, evidentă şi recunoscută în alte privinţe. Astfel, 
omul este singura fiinţă bipedă sau singura fiinţă cu acti¬ 
vitate sexuală permanentă. 

Din perspectivă jungiană, dezvoltarea psihosexuală a 
omului ar consta din trei faze. Până la trei-cinci ani se con¬ 
sumă faza presexuală. îi urmează, având ca limită puber¬ 
tatea, faza prepubertară, caracterizată de apariţia interese¬ 
lor şi activităţilor sexuale, inclusiv a celor incestuoase. Jung 
introduce un nou concept în terminologia psihanalitică, me¬ 
nit a compensa insuficienţa teoriei lui Freud preocupată în 

primul rând de conflictele băiatului, şi anume „complexul 
Electra", care, ca pandant al complexului Oedip, dădea sea¬ 
ma de înclinaţia fetiţei pentru tată şi de gelozia ei faţă de 
mamă. A treia fază este pubertatea, care marchează atinge¬ 
rea maturităţii sexuale. 

Dar Jung nu s-a oprit aici, vrând să dea un nou sens no¬ 
ţiunii de libido, centrală în psihanaliza freudiană. Bulver¬ 
sarea ar fi fost atât de mare, încât Freud a reacţionat vehe¬ 
ment, ceea ce a condus la ruptură. Atât în articolul 
menţionat, cât şi în lucrarea „Simboluri ale transformării", 
publicată în aceeaşi perioadă, Jung pune sub semnul între¬ 
bării ideea atât de dragă lui Freud că libidoul ar fi energia 
specifică instinctului sexual şi avansează ipoteza că libido¬ 
ul este energia procesului vital în genere, aşadar, o energie 
nespecifică, percepută subiectiv ca năzuinţă, propensiune 
sau dorinţă. Toate procesele vitale s-ar alimenta din aceeaşi 
energie, care se manifestă sub diferite forme şi se deplasea¬ 
ză, în funcţie de necesităţi, de la unul la altul. 

In planul simbolologiei, ecoul înnoirilor din teoria asu¬ 
pra sexualităţii se manifestă estompat doar ca relativizare, 
şi nu contestare a poziţiei freudiene. Studiul „Aspecte ge¬ 
nerale ale psihanalizei" din 1913 prezintă simbolurile oni¬ 
rice ca având şi alte sensuri alături de cel sexual. A susţine 
de pildă, că simbolul şarpe are întotdeauna o semnificaţie 
falică ar fi tot atât de greşit ca a susţine că nu are semnifi¬ 
caţie sexuală. Mai mult, în anumite vise, aspectul sexual 
poate fi un mijloc de expresie pentru altceva, nonsexual. De 
asemenea, unul şi acelaşi vis poate fi interpretat la începu¬ 
tul terapiei în cheie sexuală, iar spre sfârşitul acesteia în che¬ 
ie nonsexuală. Conţinutul manifest al visului folosit de Jung 
drept exemplu are următorul enunţ: „Urc împreună cu 
mama şi sora mea pe o scară. Ajuns sus, constat că sora mea 
este însărcinată." Interpretarea sexuală în maniera lui Freud 
ar considera scara ca fiind un simbol sexual, deoarece ur¬ 
carea ritmică a scării are asemănări cu ritmicitatea actului 

sexual. Faptul că la sfârşitul ascensiunii, sora apare însăr¬ 
cinată, n-ar fi decât realizarea deformată, dar suficient de 
transparentă, a unei dorinţe infantile incestuoase. în cheie 
non sexuală, mama ar simboliza munca sa pe care în mod 
iresponsabil a părăsit-o, sora, iubirea pentru femeie, scara, 
afirmarea socială, faptul de a face carieră, iar copilul, do¬ 
rinţa de a deveni alt om, renaşterea. 85 

Onirologia jungiană, pe care am anticipat-o prin aspec¬ 
te de detaliu, se axează pe ideea că visul are două dimen¬ 
siuni, şi nu una singură, ca la Freud. La Jung, care-1 com¬ 
pletează pe Freud, fără să-l anuleze, ceea ce ilustrează 
excelent ideea lui Constantin Noica despre contradicţia uni¬ 
laterală (doar un termen îl contrazice pe celălalt, în cazul în 
discuţie, doar Freud îl contrazice pe Jung), alături de di¬ 
mensiunea personală a visului, care exprimă inconştientul 
individual, există şi o dimensiune suprapersonală, colecti¬ 
vă, care exprimă achiziţiile filogenetice ale speciei. în arti¬ 
colul „Simbolurile şi interpretarea viselor" încheiat cu pu¬ 
ţin timp înaintea morţi sale (1961), Jung sintetizează 
experienţa de o viaţă în problema simbolurilor onirice: „Vi¬ 
sele şi imaginile lor cu multe sensuri îşi datorează existen¬ 
ţa pe de o parte arhetipurilor, iar pe de altă parte, conţinu- 
turilor refulate. Ele au două dimensiuni şi pot fi interpretate 
în două feluri: putem pune accentul fie pe dimensiunea ar¬ 
hetipală, fie pe dimensiunea personală. Prima posibilitate 
trimite la baza instinctuală sănătoasă, în timp ce ultima, la 
influenţa maladivă a dorinţelor infantile refulate." 86 

Dacă există, corespunzător celor două tipuri de incon¬ 
ştient, două tipuri de vise, atunci onirologia freudiană va 
trebui relativizată, în două puncte esenţiale: visul nu mai 
trebuie considerat doar o faţadă, al cărei scop este de a as¬ 
cunde tendinţe neacceptate cultural, ci poate fi ceea ce pare 
a fi, adică o comunicare prin simboluri a inconştientului co¬ 
lectiv. „Eu iau visul drept ceea ce este" ne asigură Jung în 
termeni atât categorici, încât ar putea crea impresia falsă că 

neagă adevărul onirologiei freudiene. De asemenea, func¬ 
ţia visului trebuie reconsiderată, în sensul că visele arheti¬ 
pale nu urmăresc, asemeni viselor produse de inconştien¬ 
tul personal, protejarea somnului prin deformarea şi 
mascarea conţinuturilor care l-ar putea perturba sau între¬ 
rupe, ci aducerea în conştient a spiritului originar. 

2 . 4 . 2 . O ilustrare: simbolurile geometrice ale sinelui 

între simbolurile arhetipului sinelui, o importanţă de¬ 
osebită revine simbolurilor geometrice, apreciază Jung pe 
baza cercetării viselor, viziunilor, rezultatelor imaginaţiei 
active şi produselor culturii. Pentru cititorul neiniţiat, ele 
au avantajul că prezintă intui ti vita te. Datorită completi¬ 
tudinii configuraţiei, cercul, în sanscrită mandala, consti¬ 
tuie cel mai important simbol geometric al sinelui. îi ur¬ 
mează cuaternitatea, care ocupă această poziţie pentru că 
reprezintă „numărul minim al împărţirii naturale a cer¬ 
cului". De aici până la cristal nu este decât un pas, pe care 
gândirea simbolică îl face fără ezitare. Prin continuarea 
procesului, au apărut apoi oraşul, biserica, locuinţa (casa), 
camera, vasul, roata. Caracterul de integrare armonică al 
totalităţii se exprimă prin aspectul unificator şi ordona¬ 
tor al simbolurilor geometrice ale sinelui, care figurează 
reunirea contrariilor şi depăşirea momentelor de dezo¬ 
rientare şi haos provocate de ciocnirea dintre conştient şi 
inconştient. Simbolurile de tipul oraş, biserică, locuinţă, 
cameră, vas exprimă prin forma lor cuprinzătoare a unui 
conţinut (locuitor sau lichid) relaţia dintre eu şi sine, ul¬ 
timul înglobându-1 pe primul. De asemenea, triada func¬ 
ţionează ca un simbol care aproximează totalitatea, fie ca 
o cuaternitate incompletă, fie ca un moment al evoluţiei 
spre totalitate 87 . 

Trecerea în revistă a numeroase mandale produse de pa¬ 
cienţii săi sau de culturile arhaice i-a permis lui Jung să 

descrie structura lor formală. Elementul esenţial este con¬ 
figuraţia circulară sau variante ale sale (elipsă, sferă, ou). 
Expresia concretă a cercului poate fi infinit diversă: floare 
(trandafir, lotus), şarpe încâlcit în jurul unui centru sau în 
formă de spirală, ochi (pupilă şi iris); centrul ordonator poa¬ 
te fi exprimat prin soare, stea, cruce cu patru, opt sau două¬ 
sprezece raze; figurile circulare au nu de puţine ori un sens 
de mişcare: sensul de la stânga spre dreapta, coincident cu 
direcţia de mişcare a acelor ceasornicului, ar indica ascen¬ 
siunea conţinuturilor inconştientului spre conştient, în timp 
ce sensul opus, dinspre dreapta spre stânga, antagonist sen¬ 
sului de mişcare al acelor ceasornicului, ar exprima atrage¬ 
rea conştientului spre inconştient şi pericolul pe care-1 pre¬ 
supune; una din paradigmele formale ale mandalei este 
pătratul înscris în cerc sau cercul înscris în pătrat, pe care 
o vom regăsi nu numai în mandalele cultice, ci, aşa cum 
vom vedea ceva mai departe, şi în poeziile, proza sau de¬ 
senele lui Mihai Eminescu. 

In culturile tradiţionale asiatice, mandala este o forma¬ 
ţiune grafică de mare complexitate, folosită în practicile ri¬ 
tuale. Mandala hidusă urmăreşte delimitarea spaţiului sa¬ 
cral central (altarul sau templul), simbol spaţial pentru 
Purusha (spiritul lumii). Mandala tantrică — un pătrat cu 
patru porţi care conţine cercuri şi flori de lotus şi este po¬ 
pulat de imagini ale divinităţii — apare pictată sau dese¬ 
nată, când este suport al meditaţiei, dar poate fi trasată 
chiar pe sol, în cazul riturilor de iniţiere. Progresul spiri¬ 
tual este sugerat de avansarea treptată spre centru. La bu- 
diştii japonezi, figurile concentrice ale mandalei reprezin¬ 
tă contrariile (unul-multiplul, diferenţiatul-nediferenţiatul, 
exteriorul-interiorul, vizibilul-invizibilul) şi depăşirea lor. 
Mandala tibetană, care constă dintr-o combinaţie de cer¬ 
curi şi pătrate, figurează universul material şi spiritual şi 
relaţia dintre ele. 88 

Experienţa terapeutică i-a arătat lui Jung că mandalele 
sunt nu numai produse culturale, ci şi produse spontane 
ale psihismului individual ale contemporanilor săi. Com¬ 
pararea mandalelor culturale cu cele individuale a permis 
constatarea identităţii de structură şi concluzia că este vor¬ 
ba de simboluri arhetipale. Atât în plan cultural, cât şi în 
plan individual, mandala urmăreşte acelaşi scop — con¬ 
fruntarea cu un principiu unificator şi ordonator (şinele), 
care, datorită transcendenţei sale în raport cu eul, este per¬ 
ceput ca Dumnezeu. 

De obicei, desenarea mandalelor are loc în momente 
de restrişte psihică şi reprezintă o „încercare naturală de 
autovindecare, care nu provine dintr-o reflexie, ci 
dintr-un impuls instinctual", scria Jung în studiul dedi¬ 
cat mandalelor din 1950. Psihanalistul elveţian a înregis- 
trat-o la copii între opt şi unsprezece ani ai căror părinţi 
sunt pe punctul de a se despărţi, la nevroticii angajaţi în 
psihoterapie, dezorientaţi de contradicţiile naturii uma¬ 
ne revelate de tratament, la schizofrenici, al căror psihic 
se dezorganizează datorită izbucnirii în conştient a con- 
ţinuturilor inconştientului colectiv. Dezordinea unor ase¬ 
menea stări este compensată de imaginea cercului, al că¬ 
rui centru organizează restul elementelor 89 . Numeroşi 
pacienţi i-au comunicat lui Jung că desenarea mandale¬ 
lor, imagini care exprimă ordinea, echilibrul şi totalitatea 
integrată, a avut asupra stării lor sufleteşti un efect bene¬ 
fic (vezi fig. 2). 

Ideea despre funcţia terapeutică a mandalelor, derivată 
din activarea arhetipului sinelui poate fi ilustrată prin două 
desene din caietele lui Eminescu. Primul a mai atras aten¬ 
ţia comentatorilor, dând naştere la câteva ipoteze explica¬ 
tive de tot interesul. Celălalt, mai simplu, a trecut neobser¬ 
vat, deşi, structural, făcea parte din aceeaşi familie a 
mandalelor. 

Figura 2 

în eseul Eminescu sau gânduri despre omul deplin al cultu¬ 
rii române, Constantin Noica se întreabă în faţa acestui de¬ 
sen, conţinut în manuscrisul 2260, p. 76 verso, pe care-1 in¬ 
clude printre manifestările interesului poetului pentru 
matematici, dacă „o mai bună pregătire în anii tineri nu l-ar 
fi răpit poeziei". Astfel este formulată ipoteza explicativă 
spirituală cu privire la desenele lui Eminescu: ele ar expri¬ 
ma activitatea spiritului şi nu a sufletului poetului. Şi Mi- 
hai Ciurdarin, în articolul „Eminescu şi gândirea filosofi¬ 
că", atribuie desenelor în discuţie o semnificaţie spirituală: 
ele ar exprima într-o formă modificată gânduri filosofice 
foarte vechi. 90 

Ipoteza psihologică, reprezentată de George Călinescu 
şi George Munteanu, vede în desenele lui Eminescu fie un 
semn al îmbolnăvirii psihice, fie un remediu împotriva dez¬ 
agregării psihice. In Viaţa lui Mihai Eminescu, Călinescu in¬ 
terpretează virajul brusc al scriitorului spre matematici din 
anul 1883 drept un simptom prodromal al psihozei care-1 
va răpi poeziei şi vieţii, bazându-se pe argumentul că „Emi¬ 
nescu nu era însă, hotărât, un om de ştiinţă şi nici măcar 
un cunoscător sistematic al vreunei discipline, ci numai vag 
amator de profunditate. Cum însă o risipire a spiritului 
peste hotarele ocupaţiunii obişnuite este un semn de îm¬ 
bolnăvire, ne temem că aceste entuziasme pentru calculul 
diferenţial sunt un preludiu al apropiatei boli. Şi intr-ade¬ 
văr, atunci când în vara anului 1883 Slavici găsea odaia ve¬ 
cină plină de fiţuici cu calcule şi ecuaţii, paharul subţire al 
minţii poetului era de curând plesnit". Pentru George Mun¬ 
teanu, (Hyperion I. Viaţa lui Eminescu), îndeletnicirile mate¬ 
matice ale lui Eminescu sunt o reacţie la pericolul îmbolnă¬ 
virii psihice, „mijloace de transcendere a răului". 

Ipoteza arhetipală, pe care o propun cititorului, consti¬ 
tuie o variantă a ipotezei psihologice şi se sprijină pe două 
premise faptice: creşterea atracţiei lui Eminescu pentru ma¬ 
tematică, situată în perioada dintre 1880 şi 1883, anul pri¬ 
mei crize psihotice, se suprapune cu accentuarea dificultă¬ 
ţilor sale psihice; lipsa de valoare spirituală (matematică) a 
ecuaţiilor şi desenelor eminesciene. D. Petroveanu, care se 
referă la acest aspect în „Manuscrisele eminesciene de fi- 
ziografie", apreciază manifestările matematice din perioa¬ 
da bolii drept „ecuaţii închipuite", iar pe cele din perioada 
lucidă a vieţii reduse ca pondere în raport cu primele, drept 
„matematici de liceu", cu o valoare care nu depăşeşte „aria 
interesului pur pedagogic" 91 . De asemenea, matematicia¬ 
nul Liviu Dragomirescu, pe care l-am solicitat să se pronun¬ 
ţe asupra valorii însemnărilor matematice din Fragmenta- 
riul (Editura Ştiinţifică şi Enciclopedică, Bucureşti, 1981), 

mi-a comunicat că, în general, expresiile analitice sunt sim¬ 
ple, cel mult înmulţiri şi împărţiri cu puterea întâi sau a 
doua şi că figurile au adesea doar o valoare metaforică, ne- 
încadrându-se în posibilul încercărilor de a rezolva cu rigla 
şi compasul problema cuadraturii cercului. 

Din punct de vedere jungian, atât preocupările matemati¬ 
ce, cât şi „desenele stranii cu cuadratura cercului", cum le nu¬ 
mea Constantin Noica, sunt expresii ale activării arhetipului 
sinelui în condiţii de restrişte psihică, cu alte cuvinte încer¬ 
cări spontane de vindecare. După Jung, chiar numerele au o 
funcţie ordonatoare, ceea ce-1 plasează în prelungirea unei 
vechi tradiţii culturale. Astfel, Plafon vedea în număr chinte¬ 
senţa armoniei cosmice şi psihice, iar pitagoreicii vorbesc de¬ 
spre relaţia dintre ştiinţa numerelor şi armonia cosmică. 

în ceea ce priveşte desenul din manuscrisul 2260 pagi¬ 
na 76 verso (vezi fig. 3), interpretarea arhetipală nu caută 
un sens global, asemeni lui Munteanu, care vedea în el o 
sinteză a condiţiei existenţiale a poetului, ci îl destructu- 
rează în elemente de sine stătătoare ca sens, toate repre¬ 
zentând simboluri arhetipale ale sinelui de tipul manda- 
lelor. Deşi există o mare diferenţă de complexitate între 
mandalele cultice sau mandalele pacienţilor lui Jung şi de¬ 
senele lui Eminescu, acestea pot fi încadrate fără rezerve 
în categoria mandalelor esenţializate. Faptul simplităţii nu 
exclude cele două cercuri din zona mediană a desenului 
eminescian, dintre care unul este uşor ovalizat, din cate¬ 
goria mandalelor, tocmai pentru că elementul esenţial al 
circularităţii asigură funcţia protectoare şi ordonatoare. 
Elementelor circulare, cu centrul marcat, caracterizate de 
dinamism le corespund echivalenţi clari printre mandale¬ 
le reproduse de Jung. Din punct de vedere psihologic, 
mandalele rotitoare sunt interpretate de Jung în funcţie de 
direcţia mişcării: orientarea mişcării de la stânga la dreap¬ 
ta, ascendentă, ar indica tendinţa conţinuturilor incon¬ 
ştiente de a se apropia de conştient, în timp ce mişcarea 
contrară, orientarea conştientului spre inconştient. Cum 
sensul de mişcare al mandalelor eminesciene este de la 
dreapta spre stânga, descendent, putem citi în ele fascina¬ 
ţia exercitată de conţinuturile abisale asupra minţii poe¬ 
tului. Pentru a oferi cititorului un termen de comparaţie 
acreditat reproduc, după Jung, două mandale rotitoare. 
Prima (fig. 4) sintetizează ambele sensuri de mişcare, as¬ 
cendent (cele patru aripi) şi descendent (cei trei câini), în 
timp ce a doua (fig. 5) redă, prin zona centrală doar miş¬ 
carea de la dreapta la stânga. 

Figura 4 

Totuşi ultimul element circular al desenului (fig. 3) din 
Caietele lui Eminescu, spirala în plan din partea de sus, pare 
a indica faptul că lupta dintre conştient şi inconştient nu 
fusese încă decisă, că poetul se mai străduia să atingă şine¬ 
le ca punct central al personalităţii, să realizeze sinteza din¬ 
tre conştient şi inconştient. Interpretarea pe care o propun 
se sprijină pe asemănarea mandalei lui Eminescu cu man¬ 
data prezentată de Jung ca o expresie a căutării sinelui 
(fig. 6). 

Mandalelor de mai sus le poate fi alăturat un alt desen 
din manuscrisul 2264, pagina 323 verso (fig. 7), despre care 
eminescologul Petru Creţia afirma că este nedatat, ceea ce 
ar pune în discuţie apartenenţa la caietul în care este legat. 
Poetul realizează aici o altă structură fundamentală a man¬ 
dalelor şi anume pătratul înscris în cerc, numită în ordine 
simbolică cuadratura cercului, frecvent întâlnită atât în de¬ 
senele pacienţilor lui Jung, cât şi în mandalele cultice 
(fig. 8). înrudirea formală cu celelalte mandale eminesciene 
permite presupunerea că provine din perioada 1880-1883, 
fiind toate ecouri simbolice, în aparenţă minore, ale unor 
mişcări psihice majore. 



Figura 7 

Figura 8 


în sfârşit, în colţul din dreapta, jos, al primului desen 
(fig. 3) se văd un pătrat, un dreptunghi şi mai multe triun¬ 
ghiuri, pe care Jung, de asemenea, în prelungirea unei în¬ 
delungate tradiţii, le consideră simboluri arhetipale ale si¬ 
nelui. în timp ce cuaternitatea, având ca principale 
manifestări grafice pătratul şi crucea, este un simbol de uni¬ 
versală răspândire al plenitudinii, totalităţii, triada, indife¬ 
rent de forma pe care o îmbracă, devine procesul în desfă¬ 
şurare, încă incomplet al realizării sinelui. 

Ipoteza că în anii 1882-1883, Eminescu desena simboluri 
geometrice ale sinelui, căci nimic nu e mai firesc în momen¬ 
tele de restrişte psihică decât încercarea de autovindecare 
prin apelul la arhetipul totalităţii psihice armonic integra¬ 
te, pare a fi întărită de constatarea comunicată de Silvia 

Chiţimia că atât în poezie, cât şi în proza poetului există de 
fapt o geografie imaginară de tip mandalic, care utilizează 
elementele peisajului real (munte, pădure, râu). După 
aceeaşi autoare, structura formală a mandalei eminesciene 
constă din mai multe cercuri concentrice: la extremitatea 
exterioară se situează cercul pădurii, după care urmează 
cercul apei (râu sau lac); al treilea grad de profunzime îl 
constituie cercul insulei, pentru ca marcarea centrului să fie 
realizată prin copac, castel, munte şi peşteră. 92 De aici am 
putea deduce că Eminescu a avut încă din tinereţe dificul¬ 
tăţi psihice, pe care le compensa prin apelul transfigurat ar¬ 
tistic la arhetipul sinelui, dar şi că a vrut să fie un om de¬ 
plin, nu doar un spirit universal. 


2.5. Domeniile de manifestare ale arhetipurilor 

Asemeni inconştientului personal, inconştientul colectiv 
este omniprezent, prin simbolurile sale, în viaţa omului. Ca 
şi Freud, care nu s-a limitat la domeniul psihopatologiei, 
Jung a descoperit prezenţa arhetipurilor în mai multe do¬ 
menii. La fel ca la Freud, patologicul rămâne domeniul de 
origine al teoriei despre inconştient. Spre deosebire de 
Freud, care s-a concentrat asupra nevrozelor, Jung a cerce¬ 
tat în special psihozele, care i-au revelat simbolurile arhe¬ 
tipale. De altfel, una din cele mai reprezentative definiţii 
formulate de Jung asociază psihoza cu izbucnirea în con¬ 
ştient a inconştientului colectiv: psihoza este „o stare în care 
elemente inconştiente au luat locul realităţii". 

Un domeniu conex în care îşi fac simţită prezenţa arhe¬ 
tipurile este terapia psihanalitică. Jung îmbogăţeşte teoria 
lui Freud asupra transferului, demonstrând că nu numai 
conţinuturile inconştientului personal sunt proiectate asu¬ 
pra terapeutului în cursul analizei, ci şi conţinuturile incon¬ 
ştientului colectiv. După o perioadă iniţială, dominată de 

manifestarea inconştientului personal, în transfer apar in¬ 
dicii ale inconştientului colectiv: psihanalistul este perce¬ 
put de pacient ca vrăjitor, răufăcător demonic sau mântui¬ 
tor, nefiind exclus să fie fantasmat ca un amestec al celor 
două ipostaze. 

într-una dintre ilustrările clinice oferite de Jung, terape¬ 
utul întreabă: „Spuneţi-mi cum vă apar când nu sunteţi 
aici? Sunt eu acelaşi?" Răspunsul pacientei pare concludent 
pentru teoria arhetipurilor: „Uneori îmi apăreţi ca foarte 
periculos, ca străin, ca un vrăjitor rău sau ca un demon. Nu 
ştiu cum ajung la astfel de gânduri, în realitate nu sunteţi 
astfel." Pentru asemenea proiecţii, afirmă Jung, nu există 
reminiscenţe personale, chiar dacă fantasmele respective au 
fost asociate de pacient în copilărie cu părinţii săi. „Vrăji¬ 
tor" sau „demon" sunt figuri mitologice, care aparţin unei 
realităţi supraindividuale, „nonumane". 

De asemenea, în visele produse în timpul psihanalizei, 
pacientul îi poate atribui terapeutului, tot ca un fenomen 
transferenţial, calităţi „supraumane": uriaş, străvechi, mai 
mare decât tatăl, asemeni vântului, asemeni lui Dumnezeu. 
Transformarea, în vis, a psihanalistului într-un tată uriaş, 
străvechi, care este totodată vântul care leagănă pacienta în 
braţele sale uriaşe nu este reflexul unei imagini conştiente 
despre Dumnezeu. Doar dacă imaginea onirică ar coincide 
cu imaginile convenţionale despre divinitate, cum ar fi pre¬ 
zenţa unui bărbat bătrân pe un tron de aur aşezat în cer, am 
putea presupune influenţa imaginilor conştiente. De altfel, 
autoarea visului considera conştient că ideea unei fiinţe di¬ 
vine este inconceptibilă şi, mai ales, nereprezentabilă. Pe de 
altă parte, imaginea divinităţii din vis corespunde unei 
reprezentări arhaice despre un demon al naturii, care tra¬ 
duce formula „Dumnezeu este spirit", unde „pneuma" 
înseamnă vânt. Dumnezeu este vântul, un suflu invizibil, 
mai mare şi mai puternic decât omul, ceea ce-1 determină 
pe Jung să conchidă că în astfel de vise imaginea lui 

Dumnezeu este total diferită de imaginea sa conştientă, re¬ 
zultat al unei îndelungate prelucrări culturale. 

De la domeniul bolii mentale şi al terapiei psihanalitice, 
investigarea lui Jung avansează spre regiuni tot mai eleva¬ 
te, după ce a parcurs registrul vieţii cotidiene, care mai pro¬ 
duce încă mituri, cum este cel al farfuriilor zburătoare. Li¬ 
teratura, ştiinţa, filosofia sunt şi ele, în esenţă, expresia 
inconştientului colectiv contribuţia conştiinţei fiind mini¬ 
mă. Dintre aplicaţiile la cultură ale teoriei arhetipurilor, 
două reţin atenţia prin insistenţă şi profunzime: studiul re¬ 
ligiei şi studiul alchimiei. 

Spre deosebire de conştiinţă, care ne oferă o imagine 
„ştiinţifică" despre lume, care încearcă să-i surprindă cât 
mai adecvat articulaţiile esenţiale, inconştientul ne dă o 
imagine „mitologică", în care locul legilor naturii este luat 
de intenţiile zeilor sau demonilor, iar cel al instinctelor de 
suflete şi spirite, ceea ce înseamnă că în această din urmă 
imagine se oglindeşte mai mult lumea interioară a arheti¬ 
purilor decât lumea exterioară. In termeni tehnici, viziunea 
mitologică asupra lumii este rezultatul proiecţiei inconştien¬ 
tului. Religia, ca manifestare a gândirii simbolice, este şi ea 
rezultatul proiecţiei inconştientului, obiectivarea relaţiei 
dintre conştient şi arhetipurile inconştientului. 

încă de la începutul importantului studiu „Psihologie şi 
religie" din 1940, Jung defineşte religia ca raportare la in¬ 
conştientul colectiv, explicaţia freudiană prin inconştientul 
personal fiind dezminţită de identitatea reprezentărilor re¬ 
ligioase din diferite locuri şi timpuri: „Religia mi se pare a 
fi o atitudine particulară a spiritului omenesc, care ar pu¬ 
tea fi formulată, în acord cu utilizarea originară a termenu¬ 
lui, drept o atentă considerare şi respectare a anumitor fac¬ 
tori dinamici, care sunt concepuţi ca spirite, demoni, zei, 
idei, idealuri pentru că au fost experimentaţi ca periculoşi 
sau folositori..." Deoarece „forţele" amintite au şi particu¬ 
laritatea „numinozităţii", a fascinaţiei, religia poate fi înţe- 

leasă şi ca „o atitudine particulară a conştiinţei, care a fost 
modificată de experienţa numinosului". Transformarea fac¬ 
torilor psihici inconştienţi în divinităţi este condiţionată de 
forţa lor: „Acel fapt psihologic care deţine forţa cea mai 
mare apare ca «zeu»". 93 Dacă respectivul factor îşi pierde 
puterea, zeul devine un simplu nume. Deşi Jung afirmă 
adesea că înţelegerea religiei ca o relaţie dintre conştient şi 
inconştientul colectiv nu autorizează nici un fel de judeca¬ 
tă — pozitivă sau negativă — asupra existenţei lui Dumne¬ 
zeu, perspectiva „metafizică" rămâne, aşa cum am arătat 
în primul subcapitol al acestui capitol, mereu posibilă. 

Reconsiderarea religiei din unghiul de vedere al incon¬ 
ştientului colectiv atrage după sine şi reconsiderarea altor 
termeni care-i sunt subordonaţi. Astfel, revelaţia este, ase¬ 
meni visului, o deschidere a profunzimilor sufletului, iar 
dogma oglindeşte şi ea „activitatea spontană şi autonomă 
a psihicului, inconştientul obiectiv". Spre deosebire de o te¬ 
orie ştiinţifică, în care valorile afective sunt neglijate, dog¬ 
ma pune accentul, dimpotrivă, tocmai pe dimensiunea afec¬ 
tivă, redând „procesul viu al inconştientului în forma 
adecvată a dramei despre păcat, ispăşire, sacrificiu şi mân¬ 
tuire" 94 . De asemenea, termenul „confesiune" capătă, în 
contextul concepţiei jungiene, noi conotaţii. Orientarea ex¬ 
primată de o biserică, numită în mod curent „religie" şi 
considerată de Jung a fi o „confesiune", reprezintă de fapt 
un surogat al trăirii religioase originare, al întâlnirii cu sim¬ 
bolul arhetipal în forma sa brută, neprelucrată cultural, ba 
chiar o apărare împotriva acesteia. Scopul confesiunii este 
de „a înlocui experienţa nemijlocită printr-o sumă de sim¬ 
boluri adecvate, organizate într-o dogmă şi un ritual. Bise¬ 
rica le menţine, cea catolică prin autoritatea sa absolută, iar 
cea protestantă prin sublinierea credinţei în mesajul evan¬ 
ghelic. Atât timp cât aceste două principii sunt eficiente, oa¬ 
menii sunt apăraţi eficient împotriva experienţei religioase 
nemijlocite." 95 

Cel mai productiv arhetip în plan religios este, după 
Jung, şinele. Printre simbolurile sale putem include nu nu¬ 
mai figuri de notorietate, cum ar fi Christos sau Buddha, ci 
şi figuri geometrice de tipul mandalelor, cuaternitatea sau 
triada, prezentate în subcapitolul anterior. Studiul „încer¬ 
care de interpretare psihologică a dogmei trinităţii" se con¬ 
centrează asupra triadei în creştinism şi în afara sa, după 
ce a stabilit, prin metoda amplificării, că este vorba de un 
motiv arhetipal. „Ordonarea în triade este un arhetip care 
ţine de istoria religiilor", scrie Jung, după ce a trecut în re¬ 
vistă câteva religii precreştine. Triada apare încă în Babilon, 
unde începe să se contureze relaţia intratrinitară, iar religia 
egipteană prefigurează ideea creştină despre identitatea de 
esenţă între tată şi fiu. 

Sensul psihologic al trinităţii trimite în primul rând la 
individuaţie, la procesul de realizare al sinelui ca totalita¬ 
te: „Ca simbol psihic, trinitatea înseamnă în primul rând 
homousia sau unitatea esenţială a unui proces trinitar, care 
poate fi considerat un proces de maturizare inconştient, 
care se petrece în individ. Astfel, cele trei persoane repre¬ 
zintă personificări ale unui proces psihic obişnuit şi instinc¬ 
tiv, care are întotdeauna tendinţa de a se exprima în mito- 
logheme şi practici rituale (obiceiurile la naştere, nuntă, 
boală, război, moarte, pubertate)." 96 Substanţa unică expri¬ 
mată prin cele trei figuri religioase este psihicul ca întreg. 
Atât fiul (Christos), care trebuie considerat un simbol al si¬ 
nelui, atributele existenţei sale de erou (origine incertă, tată 
divin, naştere periclitată, maturizare rapidă, sfârşit timpu¬ 
riu, influenţă exercitată după moarte), precum şi reprezen¬ 
tarea sa prin mandale recomandându-1 pentru aceasta, cât 
şi sfântul duh, care, atunci când este dat omului, trebuie în¬ 
ţeles ca devenire faptică a sinelui, ţin de esenţa tatălui. Cum 
simbol al sinelui poate deveni tot ceea ce este perceput de 
om ca o totalitate mai cuprinzătoare decât el însuşi, nu toa¬ 
te simbolurile trimit la completitudinea cerută de definiţia 

psihologică. Astfel, Christos este lipsit de dimensiunea noc¬ 
turnă a naturii umane, iar fără înţelegerea răului nu există 
completitudine şi totalitate, susţine Jung. 

Deşi, aşa cum cititorul a putut constata, studiul lui Jung 
are alura unei cercetări psihologice sau, mai bine spus, no- 
ologice a religiei, perspectiva metafizică, aparent anihilată 
de scientism izbucneşte pe neaşteptate în afirmaţia că „pu¬ 
tem explica aspectul divin al cuaternităţii ca pe o oglindire 
a sinelui sau, invers, şinele ca pe o imago Dei în om" 97 . 

Procesul individuaţiei se reflectă nu numai în dogma tri¬ 
nităţii, ci şi în ritul religios al liturghiei, în care Jung regă¬ 
seşte dimensiunea arhetipală a realizării sinelui: „Aşa cum 
pe treapta arhaică a vi z iunii lui Zosimos hommunculus este 
transformat în pneuma, tot astfel misterul eucharistiei 
transformă sufletul omului empiric, care este doar o parte 
a sa, în totalitatea sa, exprimată prin Christos. în acest sens, 
putem desemna liturghia ca ritul procesului individuării." 98 

Cu ideea că şi alchimia este un teren predilect de pro¬ 
iecţie a inconştientului colectiv şi a procesului individua¬ 
ţiei, Jung realizează o adevărată reabilitare psihologică a 
alchimiei. Devalorizarea alchimiei trebuie explicată prin 
faptul că de studiul său s-au ocupat în primul rând chimiş- 
tii. Pentru că aceşti cercetători nu s-au întrebat dacă chimia 
era intr-adevăr scopul alchimiştilor, activitatea şi cărţile lor 
au apărut ca o uriaşă eroare, care s-a întins pe o perioadă 
de 2000 ani. Lipsindu-le cunoştinţele de istoria religiei, oa¬ 
menii de ştiinţă au scăpat din vedere aspectele cu adevă¬ 
rat importante ale alchimiei, adică acele aspecte care trimit 
la problematica psihologico-religioasă. Primul care şi-a dat 
seama de semnificaţia extrachimică a alchimiei a fost un 
filolog — Reitzenstein — care a identificat ca esenţial con¬ 
ţinutul gnostic al alchimiei. Pe aceeaşi linie se înscrie şi 
Jung cu afirmaţia că nucleul alchimiei este învăţătura de¬ 
spre om din gnosticism, care constituie o adevărată învă¬ 
ţătură a mântuirii. 

Deoarece până în secolul al XlX-lea nu a existat psiholo¬ 
gie şi critică psihologică, inconştientul putea mult mai uşor 
să ajungă în conştient sub forma proiecţiilor. Desigur, pro¬ 
ducerea aurului şi cercetarea procesului chimic aveau o 
anumită importanţă pentru alchimişti, dar mult mai impor¬ 
tantă era trăirea inconştientului colectiv sub forma proiec¬ 
ţiei. Caracterul impersonal al materiei pe care o prelucrau 
determina o proiecţie a conţinuturilor impersonale ale in¬ 
conştientului, a arhetipurilor. Partea nonchimică a alchimiei 
era numită „mistică" şi se bucura de o atenţie deosebită. De 
altfel, adaugă Jung, cunoaşterea omului s-a realizat, mai în¬ 
tâi prin intermediul exteriorului, prin citirea regularităţilor 
sufletului în stele şi materie, ca astrologie şi alchimie. Doar 
târziu psihologia s-a desprins de astrologie şi alchimie, care 
au devenit astronomie şi chimie. 

„Latura mistică a alchimiei este, dincolo de aspectul is¬ 
toric, o problemă psihologică. Este vorba acolo, se pare, de¬ 
spre simbolistica proiectată a procesului individuaţiei", 
scrie Jung în „Viziunile lui Zosimos", studiu pregătitor pen¬ 
tru cartea Psihologie şi alchimie". Cum şi religia conţine sim¬ 
boluri ale individuaţiei, Jung ajunge la concluzia că între 
creştinism şi alchimie există o legătură secretă. Acelaşi con¬ 
ţinut arhetipal — şinele — produce simboluri în planuri di¬ 
ferite, care nu numai că îşi corespund, dar îşi sunt comple¬ 
mentare. „Alchimia, putem citi în Psihologie şi alchimie, 
formează un fel de curent subteran faţă de creştinismul care 
domină la suprafaţă. Ea se raportează la acesta, aşa cum se 
raportează visul la conştiinţă şi, aşa cum visul compensea¬ 
ză conflictele conştiinţei, tot astfel alchimia se străduieşte 
să acopere golurile pe care le-a lăsat tensiunea contrariilor 
creştinismului. " 10 ° 

în timp ce creştinismul, datorită unei continue prelucrări 
culturale a motivelor sale arhetipale, s-a orientat tot mai 
mult spre exterioritate, spre imitaţia exterioară a lui Chris- 
tos, conştiinţa îndepărtându-se tot mai mult de rădăcinile 

sale naturale, alchima a păstrat legătura cu inconştientul 
colectiv, reflectând şi dimensiunea telurică, întunecată a si¬ 
nelui. Contribuţia compensatorie a alchimiei în raport cu 
creştinismul se concretizează, după Jung, în deviza Măriei 
profeteasa, definitorie pentru întreaga sa istorie de două se¬ 
cole: „unul devine doi, doi devine trei şi din al treilea de¬ 
vine unu ca al patrulea". Intercalarea numerelor cu soţ — 
doi, patru — printre numerele fără soţ, caracteristice pen¬ 
tru dogmatica creştinismului, ilustrează că alchimia păs¬ 
trează, spre deosebire de creştinism, femininul, teluricul, 
tărâmul subpământean, răul însuşi. Unitatea spre care tin¬ 
de alchimia este, aşadar, mai completă decât cea creştină, 
care exclude răul, teluricul. 

Diferenţa şi complementaritatea dintre creştinism şi al¬ 
chimie pot fi urmărite de asemenea, punctual, în două din 
cele mai importante simboluri: Christos şi Mercurius. In 
timp ce Christos, în mod originar un simbol al totalităţii, îşi 
pierde treptat, datorită prelucrării culturale în cadrul bise¬ 
ricii, partea negativă, transformându-se într-un simbol al 
conştiinţei, Mercurius, deşi pare a deveni tot mai mult un 
simbol al inconştientului, rămâne, în viziunea lui Jung, mai 
aproape de menirea sa de simbol al sinelui, capabil să ex¬ 
prime mai fidel caracterul acestuia de complexio oppositorum. 
Mercurius este metal şi în acelaşi timp fluid, materie şi spi¬ 
rit, rece şi totuşi arzător, feminin şi masculin, senex şi puer, 
interior şi exterior, mântuitor care arată drumul, dar şi dia¬ 
volul, divinitatea, dar şi un escroc, „o dualitate manifestă, 
privită conştient ca unitate, deşi părţile sale contrare pot 
apărea independent, ca tot atâtea figuri diferite". 

3. De la arhetipuri la factori stilistici 

In raport cu Freud şi Jung, care l-au influenţat. Lucian 
Blaga contribuie decisiv la tematizarea spiritului inconştient 
ca nou obiect de studiu al filosofiei. Datorită formaţiei sale, 
Blaga aduce, pentru prima dată, în domeniul orientărilor 
abisale o conştiinţă filosofică limpede. Asimilarea distinc¬ 
ţiei dintre spirit şi suflet, insistent dezbătută de filosofia ger¬ 
mană interbelică, îi permite să dezvolte în filosofia sa a cul¬ 
turii o atitudine antipsihologistă, deşi unul din punctele 
sale de plecare — ideea de inconştient — este psihologic. 
In timp ce psihanaliza (freudiană) ar vorbi doar de un su¬ 
flet inconştient, confundând nu de puţine ori sufletul cu 
spiritul, filosofia blagiană are ca obiect bine delimitat spi¬ 
ritul inconştient şi structura sa. Ideea este exprimată nu nu¬ 
mai în Trilogia culturii şi Fiinţa istorică, ci şi în Trilogia valo¬ 
rilor. Redau în continuare pasajul programatic din ultima 
lucrare, pentru că în el tenta antipsihologistă este puternic 
marcată: „Coordonatele stilistice, pe care le vom pune în 
lumină la diverse popoare, din arhaic până astăzi, n-am 
vrea să fie înţelese ca expresii sumare, ale unor nebuloase 
înclinări psihologice*, ci ca nişte adevărate funcţii şi de pute¬ 
re categorială aparţinând spiritului inconştient." 1 

Această poziţie care se exprimă sintetic şi inspirat în sin¬ 
tagma „noologie abisală", pe care Blaga o creează pentru a 
o opune psihologiei abisale, este rezultatul unei evoluţii. 
Intr-un prim moment al întâlnirii cu psihanaliza, Blaga nu 
rezistă fascinaţiei noii discipline şi devine un adept entu¬ 
ziast, preluând necritic idei, de care, la maturitate, se va de¬ 
zice. Totuşi nici acum nu lipsesc unele distanţări faţă de 
freudism. Despre dragostea de tinereţe pentru psihanaliza 
freudiană mărturisesc publicistica şi dramaturgia blagiană 
din anii '20. 


Sublinierea îmi aparţine. (V.D.Z.) 

3.1. Psihanaliză, publicistică, dramaturgie 

Sub titlul „Sigmund Freud", Lucian Blaga prezintă şi co¬ 
mentează în „Adevărul literar şi artistic" nr. 264 din 1925 
cartea lui Fritz Wittels Sigmund Freud, omul, doctrina, şcoala, 
apărută la Viena în 1924, ceea ce atestă interesul său pentru 
noutăţile domeniului. Lucrarea i-a reţinut atenţia nu numai 
datorită valorii sale informative, ci şi pentru motivul că au¬ 
torul, unul din elevii lui Freud care s-a depărtat ulterior de 
maestru, aplică metodele psihanalitice în chiar studiul per¬ 
sonalităţii întemeietorului psihanalizei. Aspectul din urmă 
constituie pentru recenzent „latura nespus de interesantă a 
acestei biografii unice în felul său" 2 . O remarcă în aparen¬ 
ţă fără importanţă anticipează totuşi îndepărtarea ulterioa¬ 
ră a lui Blaga de freudism: „Cu Adler, Freud avusese neîn¬ 
ţelegeri mari, deşi, evident, Adler avea dreptate." 3 

Două articole din „Universul literar" (18 iulie şi 1 august 
1926) prefigurează dezvoltările despre inconştient din Tri¬ 
logia culturii (Orizont şi stil), ambele constituind contribuţii 
la o posibilă istorie a ideii de inconştient. Primul dintre ele, 
intitulat sugestiv „Cultul inconştientului", înfăţişează vi¬ 
ziunea romantică, după ce cititorul a aflat că Leibniz, cu a 
sa teorie despre inconştient „ca un grad infinit de mic de 
conştiinţă", face întâiul pas spre „teoria inconştientului ca 
realitate psihică şi cosmică". Pentru romantici, inconştien¬ 
tul, mai cuprinzător decât conştiinţa, este înzestrat cu pu¬ 
teri oculte, cum ar fi, de exemplu, „puterea de a vedea vii¬ 
torul". Ceea ce Blaga accentuează în mod deosebit este 
valorizarea inconştientului la romantici. Aceştia „preţuiau 
inconştientul mai mult decât conştientul, apropiindu-1 de 
divinitate". Ei „aveau un fel de cult al inconştientului şi re¬ 
zervau acest termen ca epitet pentru fenomenele excepţio¬ 
nale. Bunăoară, producerea «inconştientă», «somnambuli¬ 
că» a unei opere de artă era, după concepţia romanticilor, 
o chezăşie de superioritate." 4 

Cu totul alta este optica psihanalitică, prezentată în ar¬ 
ticolul „Pe urmele psihanalizei". Pentru Freud, inconştien¬ 
tul îşi pierde orice aură miraculoasă şi devine un simplu 
mecanism, „o moară adâncă unde se macină vechi şi uita¬ 
te zăcăminte de conştiinţă", scrie Blaga. Nici psihanaliştii 
nu contestă manifestarea inconştientului în cultură, dar 
pentru ei — în formularea lui Blaga — „arta şi gândurile 
mari" au rol terapeutic. In scrieri ulterioare, ca şi Tudor Via- 
nu, de pildă, Blaga va combate, din altă perspectivă, acest 
punct de vedere, pe care aici îl menţionează doar. Cel mai 
adesea însă, inconştientul descris de psihanaliză se află la 
originea îmbolnăvirilor sufletului. 

Articolul menţionat conţine şi primele aprecieri nete ale 
lui Blaga referitoare la psihanaliză. Aportul la înţelegerea 
omului este demn de luat în seamă: „Cunoaşterea sufletu¬ 
lui omenesc s-a lărgit remarcabil pe urma psihanalizei." 5 
Blaga îşi susţine ideea invocând descoperirea de către 
Freud a refulării şi a maladiilor psihogene. Semnificativ 
pentru atitudinea gânditorului român, în acest moment al 
evoluţiei sale, faţă de psihanaliză este şi faptul că el sub¬ 
scrie calificării lui Freud drept pansexualist, fiind însă dis¬ 
pus să-l scuze: „Pansexualismul lui Freud, după cum s-a 
mai arătat şi din atâtea alte părţi, e desigur numai exage¬ 
rarea izvorâtă din fanatismul inerent oricărei teoretizări." 6 
Apoi sunt numiţi acei elevi ai lui Freud care au circumscris 
importanţa sexualităţii în limitele ei reale, corectând uni¬ 
lateralitatea maestrului: Adler, Jung şi Groddeck. Să-l reţi¬ 
nem din acest triptic pe Jung, ale cărui idei vor juca un rol 
important în conturarea concepţiei lui Blaga despre matri¬ 
cea stilistică. 

Ultima parte a eseului este dedicată lui Goethe, care apa¬ 
re într-o postură surprinzătoare, aceea de precursor al psih¬ 
analizei. Psihanaliştii văd în Nietzsche pe înainte-mergăto- 
rul lor, dar Blaga demonstrează că înaintea acestuia Goethe 
„a ghicit ceva din toată această psihanaliză de azi". Argu- 

meritele, care alcătuiesc totodată o lectură psihanalitică a 
operei goetheene, sunt convingătoare: „Goethe cunoştea 
ceva din mecanismul intim al inconştientului, terapia prin 
sublimaţiune, importanţa erosului în viaţa inconştient de¬ 
monică. Goethe avea despre inconştient o concepţie mai 
vastă decât a romanticilor şi întrucâtva mai largă decât a 
psihanalizei actuale: concepţia goetheană le cuprinde pe 
amândouă, cea dintâi în întregime, a doua în prefigurare." 7 
însă Goethe nu este doar un precursor al psihanalizei, ci, 
prin sinteza dintre inconştientul romantic şi cel psihanali¬ 
tic, al lui Blaga însuşi, care în Trilogia culturii tocmai o ast¬ 
fel de sinteză îşi propune să realizeze! Voi reveni asupra 
acestui aspect. 

în sfârşit, pentru a risipi orice îndoială în privinţa virtu¬ 
ţilor psihanalitice ale lui Goethe, Blaga aminteşte explica¬ 
ţia pe care marele om de cultură german o dă unei ciudă¬ 
ţenii comportamentale a lui Byron, care avea obiceiul să 
tragă cu pistolul în gol ore în şir. Era „rezultatul unei atitu¬ 
dini inconştiente de apărare! Sunt chiar acestea cuvintele 
lui Goethe către Eckermann. Credem că un Freud, psihana¬ 
listul ticurilor şi al maniilor, nu ar explica altfel ciudăţenii¬ 
le lui Byron." 8 

Dacă este adevărat că ostilitatea faţă de psihanaliză „este 
caracteristică pentru atitudinea majorităţii intelectualilor 
noştri" din perioada interbelică, aşa cum afirmă G. Brătes- 
cu 9 , atunci materialul prezentat mai sus ilustrează faptul că 
Blaga constituie excepţia de la regulă. Astfel, G. Călinescu 
prezintă caricatural psihanaliza într-o Cronică a mizantropu¬ 
lui din 1935 şi o condamnă pe acest temei. Redăm citatul 
după G. Brătescu: „De la Freud au învăţat psihanaliştii că 
mamele simt pentru copiii lor Iocaste şi copiii Oedipi, că în 
subconştient zac delictele, şi că după ce calci cu tocul ciz¬ 
melor o babă, deşteptându-ţi-se în minte noţiunea mater¬ 
nă, trebuie să cazi în complexul Oedip." Paralela Blaga-Că- 
linescu poate fi extinsă şi dincolo de manifestările din presă. 

în timp ce criticul elimina din noua versiune a Operei lui 
Eminescu influenţele şi limbajul psihanalizei, pe care le con¬ 
sideră impurificatoare 10 , filosoful îşi clădea concepţia ori¬ 
ginală din Trilogia Culturii luând ca punct de plecare şi te¬ 
oria psihanalitică despre inconştient, la care spera să aducă 
o contribuţie prin a sa „noologie abisală", ceea ce, cum vom 
vedea, a şi reuşit. 

Mai mult decât articolele de ziar, piesele de teatru de in¬ 
spiraţie freudiană ale lui Blaga probează atât buna sa fami¬ 
liarizare cu ideile psihanalitice, în forma pe care o aveau 
înainte de anul 1920, cât şi aderenţa sa la aceste idei, nu de 
fiecare dată durabilă. Prima dintre ele. Daria (1925), în care 
Al. Tănase vede o „dramă psihologică cu infiltraţii freudie- 
ne şi o structură scenică aproape realistă" 11 , dar care este 
mai curând o dramă freudiană cu infiltraţii realiste, aduce 
pe scenă o nevrotică. Boala ei, care se manifestă prin idei 
fobice — frica de singurătate, frica de a ieşi singură în lume 
(timp de zece ani nu trecuse pragul casei decât însoţită de 
soţ sau băiat) —, are o clară etiologie sexuală actuală. Brus¬ 
ca ei însănătoşire în momentul în care se îndrăgosteşte de 
scriitorul Loga o dovedeşte: dispariţia obsesiilor şi anxietă- 
ţilor coincide cu perioada când nu a rămas datoare vieţii cu 
nimic. Din mărturisirile Dariei aflăm că nu şi-a iubit nicio¬ 
dată soţul, profesorul Petru Filip în vârstă de 50 de ani, cu 
aproape 20 de ani mai în vârstă decât ea, şi că s-a căsătorit 
cu el numai pentru sa scăpa de familia ei, care i-a oferit o 
copilărie plină de frustrări. Interdicţia de a-1 mai vedea pe 
Loga o readuce în patologic. Reapar ideile fobice care o ob¬ 
sedează, de data aceasta având însă alt conţinut: Daria cere 
singură să fie închisă în casă, pentru că-i e teamă că altfel 
ar expedia scrisori fostului iubit; soţii Filip nu mai au tele¬ 
fon, pentru că Daria se teme să nu-i telefoneze lui Loga. 
Când află că Petru Filip îl determină pe Loga, prin fratele 
ei Grigore, să plece din oraş. Daria se sinucide, după ce mai 
înainte îşi pierduse şi copilul, pe Puiu, care, sfâşiat între 

dragostea pentru mamă şi respectul pentru tată, îşi pusese 
capăt zilelor. 

Fapta, publicată tot în 1925, nu este decât o încercare de 
transfigurare artistică a unei teorii ştiinţifice, cum de altfel 
au sesizat, printre alţii, Pompiliu Constantinescu sau Că¬ 
rnii Petrescu în cronicile lor, ultimul contestându-i din 
această cauză valoarea estetică. 12 însă nu întotdeauna cei 
care au scris despre teatrul lui Blaga au indicat exact sau 
complet motivele psihanalitice din drama Fapta. Astfel, 
Pompiliu Constantinescu scrie: „Pictorul Luca /este/ afec¬ 
tat de obsesia ereditară... a crimei moştenite sub formă înă¬ 
buşită în straturile subconştientului" 13 . Dar Freud nu a vor¬ 
bit niciodată de crime moştenite sau de obsesii ereditare şi 
nici Blaga. Ov. S. Crohmălniceanu indică cu siguranţă nu¬ 
cleul oedipian al conflictului dintre pictorul Luca şi tatăl 
său, la care adaugă ideea, prezentă în final, a „descărcării 
refulărilor prin acte simbolice" 14 , fără să menţioneze însă 
şi alte teme freudiene prezentate cu o claritate didactică de 
Blaga. 

Dramaturgul invocă în Fapta numele lui Freud — ceea 
ce nu se va mai întâmpla în Ivanca, a doua variantă mult 
mai reuşită artistic —, sub semnul doctrinei căruia vor sta 
toate replicile doctorului din piesă. „Ai auzit vreodată de 
doctorul Freud?" îl întreabă doctorul pe tatăl pictorului 
Luca, pentru a-i dezvălui interlocutorului sursa de autori¬ 
tate a explicaţiilor pe care le dă maladiei fiului său. Pe când 
era copil, pictorul Luca a aflat de la o servitoare că mama 
sa a murit când l-a născut. Vestea a fost traumatizantă. Con¬ 
form teoriei freudiene despre ecoul pe care-1 au în spiritul 
adult evenimentele primei copilării, aici trebuie să căutăm 
punctul de plecare al obsesiei pictorului că este predestinat 
să devină ucigaş. Ea este întărită şi de trăirea târzie a situa¬ 
ţiei oedipiene create de concurenţa cu tatăl său pentru Ivan- 
ca. în Ivanca, conflictul oedipian alimentează singur încli¬ 
naţiile morbide ale tânărului pictor. 

O altă idee freudiană prezentă atât în Fapta, cât şi în Ivan- 
ca este aceea că între boala şi sănătatea vieţii sufleteşti exis¬ 
tă doar o diferenţă de grad şi nu una calitativă. Când pre¬ 
otul răspopit, tatăl pictorului, aude că Luca este chinuit de 
porniri criminale, ca exponent al spiritului comun, îl califi¬ 
că fără ezitare drept nebun. Replica doctorului din Fapta 
pare o parafrază a unor pasaje din tratatele de psihopato¬ 
logie freudiană: „Pornirile criminale sunt mult mai genera¬ 
le şi mai normale decât ne place să credem. Eu le am, dum¬ 
neata le ai —... Intre om şi om în privinţa aceasta nu e 
decât o deosebire de grad." 15 în Ivanca, unde efortul de a 
elimina didacticismul primei variante este evident, formu¬ 
lările de mai sus apar atenuate, însă esenţialul rămâne. Doc¬ 
torul, care acum apare sub numele de Dinu, spune despre 
Luca, prietenul său: „E cel puţin tot atât de normal ca şi 
noi... Pornirile lui — de care se teme! De! Poate că sunt 
mult mai generale şi mai normale decât ne place să credem. 
Eu le am, dumneata le ai, toţi le avem." 16 

Ideile freudiene adoptate acum din raţiuni afective şi 
combătute ulterior din raţiuni doctrinare privesc tocmai 
relaţia culturii, spiritului, cu sufletul inconştient. Este vor¬ 
ba mai concret de explicaţia freudiană a operei de artă. 
Doctorul din Fapta declară: „M-a cuprins patima de a face 
cercetări în domeniul subconştientului. Ca orice doctor as¬ 
tăzi... Mă interesează în special relaţiunea dintre artă şi 
pornirile ascunse ale omului. Cam acesta este şi titlul unui 
studiu psihanalitic ce mă munceşte". Şi, în spirit freudian, 
acelaşi personaj afirmă în alt loc: „Arta ce o face şi asceza 
ce-o practică fiul dumitale sunt un fel de ventil de sigu¬ 
ranţă împotriva pornirilor sale criminale." Cu alte cuvin¬ 
te, arta este o formă de sublimare, ceea ce presupune că 
produsele spirituale îşi au rădăcinile în zonele nespiritu¬ 
ale — idee împotriva căreia Blaga se va întoarce şi va lup¬ 
ta în scrierile sale de filosofia culturii. în Ivanca, formula¬ 
rea este mult schimbată aşa încât ideea, deşi prezentă. 

devine greu recognoscibilă: „Ce om chinuit e Luca, spu¬ 
ne Dinu. Prin contrast cu întunecatele sale instincte toate 
subiectele lui sunt de o exagerată spiritualitate. O, Doam¬ 
ne: această zilnică, îndârjită, mută, neîncetată luptă cu 
sine. Spiritul arde cu flăcări în tufa cu spini, dar spinii nu 
se prefac în cenuşă, ci rămân spini." Aici opera de artă 
apare ca un fel de formaţiune reacţională faţă de tendin¬ 
ţele instinctuale. 


3.2. Filosofia culturii ca noologie abisală 

întrucât atât articolele de ziar dedicate de Blaga psihana¬ 
lizei, cât şi piesele sale care caută să însufleţească idei 
freudiene sunt scrise în aceeaşi perioadă — 1925-1926 — 
semnificaţia lor ar fi considerabil diminuată, dacă relaţia 
gânditorului cu psihanaliza numai la atât s-ar reduce. Insă 
filosofia culturii nu poate fi înţeleasă independent de influ¬ 
enţele psihanalitice. în „Orizont şi stil", prima secţiune a 
Trilogiei culturii, vom găsi aprecierile definitive ale lui Bla¬ 
ga asupra psihanalizei şi vom putea urmări modul în care 
filosoful român înţelege să încorporeze în teoria sa asupra 
culturii elementele din psihanaliză pe care le consideră via¬ 
bile. în acelaşi timp însă, Blaga, spirit creator, nu va ezita 
ca pe canavaua unor idei preluate să brodeze ţesătura ori¬ 
ginală a „noologiei abisale", prin care crede pe bună drep¬ 
tate că aduce o contribuţie la dezvoltarea teoriilor abisale. 
Prin această includere a unor idei psihanalitice în edificiul 
său filosofic, dar mai ales prin dezvoltarea lor creatoare se 
singularizează cu adevărat Blaga, sub aspectul relaţiilor cu 
psihanaliza, în cultura română. 

înainte de a vedea ce preia Blaga din psihanaliză şi care 
este aportul său la gândirea abisală, să examinăm aprecie¬ 
rile filosofului la adresa psihanalizei, aprecieri asupra că¬ 
rora nu va mai reveni în lucrări ulterioare. Vom putea astfel 

constata continuitatea şi discontinuitatea în raport cu mo¬ 
mentul 1925-1926. 

„Nu vom ezita să recunoaştem psihanalizei merite, chiar 
excepţionale, întru elucidarea unor mecanisme ale vieţii psi¬ 
hice conştiente şi inconştiente", scrie Blaga în 1936 la vârsta 
maturităţii 17 . Reluând o idee din articolul „Pe urmele psih¬ 
analizei", Blaga îşi susţine afirmaţia invocând descoperirea 
de către Freud a refulării, cu alte cuvinte a inconştientului 
psihic, dar şi o altă înnoire, nemenţionată în articolul din 
1926, şi anume „descoperirea mecanismului răbufnirii din 
nou în conştiinţă a unor conţinuturi refulate" 18 , mecanism 
cunoscut în limbajul tehnic al psihanalizei sub numele de 
„întoarcerea refulatului". Această îmbogăţire a argumenta¬ 
ţiei demonstrează că Blaga a continuat să citească lucrări 
de psihanaliză, că nu s-a limitat la informaţia pe care o de¬ 
ţinea cu zece ani în urmă. 

Dacă la aceste evaluări globale, adăugăm luări de atitu¬ 
dine care se referă la anumite părţi ale doctrinei freudiene, 
vom avea o imagine completă a opiniilor favorabile expri¬ 
mate de Blaga la adresa psihanalizei. Tot în „Orizont şi stil", 
filosoful român ia apărarea ideii de inconştient psihic în faţa 
criticilor severe la care un Klages, în cartea sa Der Geist als 
Widersacher der Seele, înţelegea să o supună. Iată concluzia 
sa: „Ni se pare destul de vădit că Klages face, prin obiecţi¬ 
ile ridicate împotriva ipotezei despre inconştientul psihic, 
o confuzie între planul metafizic şi cel psihologic. Doctrina 
despre inconştientul psihic nu iese câtuşi de puţin zgudui¬ 
tă sau diminuată în prestigiul ei de pe urma întâmpinări¬ 
lor lui Klages. Ideea despre inconştientul psihic o socotim 
ca pe un punct câştigat, cel puţin în sensul unui postulat 
teoretic." 19 Iar în Fiinţa istorică, lucrare începută în 1943, la 
aproape zece ani de la publicarea Trilogiei culturii, sublinia¬ 
ză contribuţia adusă de teoria lui Freud la explicarea visu¬ 
lui. Blaga este printre primii care a sesizat importanţa „su- 
pradeterminării" în concepţia lui Freud asupra fenomenelor 

psihice. „Datorită «teoriei», un fenomen psihic, precum e 
visul, apare dintr-o dată în angrenajul unui complicat supra- 
determinism şi dobândeşte o finalitate precisă în jocul echi- 
libristic al puterilor psihice. Problematica psihologică câş¬ 
tigă prin aceasta întâia oară o adâncime şi o amploare pe 
care numai problematica «ştiinţifică» le are." 20 

In timp ce pe linia aprecierilor pozitive faţă de psihana¬ 
liză înregistrăm continuitate între opera filosofică de ma¬ 
turitate şi publicistică sau teatru, pe linia atitudinii critice, 
prima se deosebeşte net de cele din urmă. De-abia în „Ori¬ 
zont şi stil", Blaga dă expresie rezervelor sale referitoare la 
freudism, care cu un deceniu în urmă puteau fi doar între¬ 
zărite. Meritele incontestabile ale psihanalizei, spune Blaga, 
„nu ne obligă însă deloc la recunoaşteri totale şi necontro¬ 
late. Cu toate că nu intenţionăm să intrăm într-o critică 
amănunţită, vom face loc aici unor categorice rezerve..." 21 
Trecând în revistă delimitările filosofului faţă de Freud şi 
psihanaliza ortodoxă, indicăm totodată locul unde se vor 
insera contribuţiile sale originale, aşa cum menţionând 
aprecierile pozitive am anticipat dezvoltările ce vor avea 
ca obiect influenţele freudiene asupra filosofiei blagiene a 
culturii. 

Principalul păcat de care se face vinovată teoria freudia- 
nă despre inconştient este, în concepţia lui Blaga, unilate¬ 
ralitatea. Psihanaliza ortodoxă a descoperit doar o dimen¬ 
siune, un strat superficial al inconştientului sau, spunea 
Blaga, zonele lui „mărginaşe", „mahalaua" sa. Autorul Tri¬ 
logiei culturii are în vedere aici popularea inconştientului de 
către Freud doar cu conţinuturi instinctuale (sexuale), care 
au fost îndepărtate din conştiinţă, mai exact istoria infanti¬ 
lă a libidoului. Este vorba de fapt de o dublă unilateralita¬ 
te: pentru psihanalişti, inconştientul ar avea doar conţinu¬ 
turi pulsionale, fiind deci în întregime „suflet" lipsit de 
„spirit"; în al doilea rând, în viziunea lor, nu există conţi¬ 
nut inconştient care să nu provină din conştiinţă. Parafra- 

zând deviza senzualismului ( nihil est in intellectu, quod non 
prins fuerit in sensu), Blaga afirmă că psihanaliza se află în 
stadiul în care se conduce după principiul: „nimic nu este 
în inconştient, ce n-a fost înainte în conştiinţă". Iar în con¬ 
tinuare scrie spre clară delimitare: „Or, acestei prejudecăţi 
îi refuzăm orice tribut" 22 . 

Dintre elevii lui Freud, Jung este acela care, în viziunea 
lui Blaga, a contribuit substanţial la dezmărginirea freudis¬ 
mului: „Psihanalistul disident a îmbogăţit într-un chip cu 
totul remarcabil doctrina despre inconştient." 23 însă el a co¬ 
rectat în special prima unilateralitate — reducerea incon¬ 
ştientului la conţinuturi pulsionale — prin includerea în 
acest teritoriu adânc a precipitatelor experienţelor ancestra¬ 
le ale speciei (arhetipuri) şi mai puţin pe cea de-a doua — 
conceperea inconştientului în funcţie de conştiinţă. Totuşi, 
şi în această privinţă opera lui Jung marchează progrese pe 
linia nuanţării. Aici Blaga este prea zgârcit şi, de aceea, ine¬ 
xact în aprecieri, deoarece Jung subliniază insistent ideea 
că inconştientul colectiv nu a fost niciodată în conştiinţa in¬ 
dividuală. 

Din conceperea inconştientului doar în funcţie de con¬ 
ştiinţă, de care s-ar face vinovat Freud, derivă şi înţelege¬ 
rea „celuilalt tărâm" ca un domeniu al haoticului. în reali¬ 
tate însă, „inconştientul nu e simplu haos de zăcăminte, de 
provenienţă conştientă", ci un cuprins al „cosmoticului", 
adică „o realitate psihică de mare complexitate, cu funcţii 
suverane, şi de o ordine şi de un echilibru lăuntric graţie 
cărora el devine un factor în mai mare măsură sieşi sufi¬ 
cient, decât e «conştiinţa»" 24 . 

O semnificaţie deosebită are critica pe care o aduce Bla¬ 
ga teoriei freudiene despre creaţia spirituală ca rezultat al 
sublimării. Cu aceasta facem un pas important spre miezul 
viziunii gânditorului român asupra relaţiei spirit-suflet. Să 
ne amintim că doctorul din Fapta era adeptul entuziast al 
teoriei puse sub semnul întrebării în Trilogia culturii. El era 

preocupat de relaţia „dintre artă şi pornirile ascunse ale 
omului". Pictura lui Luca nu era decât „un ventil de sigu¬ 
ranţă" faţă de pornirile sale criminale. Chiar dacă, în Ivan- 
ca, opera de artă nu este produsul sublimării libidoului, ci 
al formaţiunilor reacţionale, proces de altfel înrudit cu su¬ 
blimarea, totuşi în cele două piese creaţia culturală este 
pusă în relaţie directă cu conţinuturi sufleteşti nesatisfăcu¬ 
te, deşi nu sexuale. Şi întrucât este evidentă simpatia dra¬ 
maturgului pentru eroul său, contestarea relaţiei genetice 
dintre suflet şi spirit din opera filosofică trebuie interpreta¬ 
tă ca o radicală schimbare de atitudine. Respingerea de că¬ 
tre Blaga a ecuaţiei freudiene creaţie spirituală = suflet (li- 
bido) nesatisfăcut, sublimat, trebuie înţeleasă ca o 
materializare a noii sale viziuni asupra raporturilor cauza¬ 
le dintre suflet şi spirit. Este o viziune dualistă, ca a lui 
Jung, şi nu monistă ca a lui Freud, care deriva spiritul din 
suflet: spiritul are autonomie genetică, cultura definind con¬ 
diţia umană tocmai în ceea ce este mutaţie ontologică faţă 
de restul lumii. Singurul merit pe care Blaga îl recunoaşte 
teoriei freudiene despre creaţia spirituală este de a fi arătat 
că „spiritul îşi ia energiile, de care are nevoie, de oriunde 
acestea îi stau la dispoziţie" 25 . Aşadar, între cele două do¬ 
menii relaţia este doar energetică. Spiritul fiind de cu totul 
altă natură, nu se poate naşte din suflet, acesta reprezen¬ 
tând doar izvorul energetic al primului. 

Ideea despre autonomia genetică a culturii, a creaţiei spi¬ 
rituale, în raport cu sufletul este reluată în „Discobolul" 
(1945), unde o găsim exprimată în formulări concentrate: 
„După o teorie, care circulă de altfel în diverse variante, cul¬ 
tura este socotită ca o realizare improprie a unui dor, a unei 
pofte mai adânci a omului, a unui apetit care nu reuşeşte 
să se satisfacă pe linia sa. Că numeşti această sete «Libido» 
ca Freud sau «Nostalgia Paradisului» ca Novalis — nu 
schimbă întru nimic esenţa teoriei, prin care cultura e de¬ 
gradată la rol de surogat. Cultura, dacă este ceva, trebuie 

să fie în sine şi pentru sine. Altfel pur şi simplu, ea nu este." 
Şi în alt loc, cu referire doar la artă: „Arta nu poate fi soco¬ 
tită numai ca o completare, ca o compensaţie a unei insufi¬ 
cienţe, a unui gol sufletesc. Nici un mutilat nu-şi pune în 
locul piciorului amputat un picior de marmură." 26 

Tot pe linia afirmării unei viziuni proprii despre relaţia 
spirit-suflet se înscriu şi obiecţiile aduse de Blaga în Trilo¬ 
gia culturii teoriei psihanalitice despre raportul cauzal din¬ 
tre constelaţia sufletească a primei copilării (istoria infan¬ 
tilă a libidoului) şi creaţia spirituală. Sunt vizate acele 
monografii psihanalitice în care se spune „despre cutare 
mare poet că a închipuit cutare celebră scenă de dramă nu¬ 
mai sub presiunea complexului oedipian, statornicit în el 
în primii ani ai copilăriei sale. Sau se afirmă despre cutare 
mare pictor, că a devenit pictor numai sub presiunea ire¬ 
zistibilă a unui complex anal infantil." 27 Trebuie subliniat 
faptul semnificativ pentru atitudinea lipsită de prejudecăţi 
a lui Blaga faţă de psihanaliză, că el nu pune la îndoială 
existenţa sexualităţii infantile, care constituie unul din pi¬ 
lonii psihanalizei ortodoxe, ci respinge doar ideea că aici 
s-ar afla izvorul ascuns al vieţii spirituale. „Nu vom îm¬ 
pinge pudicitatea până la tăgăduirea sexualităţii infantile, 
vom nega însă cu toată hotărârea accentul de fatalitate, pe 
care psihanaliştii îl pun pe această sexualitate. Psihanaliş¬ 
tii prefac întâia manifestare a unui individ, aparţinând unui 
anumit tip «vital-sufletesc», în motor permanent al vieţii 
spirituale a acestui individ." 28 Blaga inversează raportul şi 
susţine că manifestările sufleteşti infantile nu sunt cauze, 
ci simptome ale unui anumit tip psihic. Eroarea psihanaliş¬ 
tilor de a lua simptomele drept cauze ar deriva din insufi¬ 
cienţa lor filosofică. 

Nu anulează oare toate aceste critici aprecierile favora¬ 
bile la adresa psihanalizei exprimate de asemenea în Trilo¬ 
gia culturii, nu-1 readuc ele pe Blaga în tabăra adversarilor 
declaraţi ai freudismului? Spre deosebire de G. Brătescu, 

pentru care amendarea în timp a opiniei „cu totul favora¬ 
bile despre freudism" marchează realinierea lui Blaga la po¬ 
ziţia incomprehensivă, dacă nu ostilă a majorităţii oameni¬ 
lor de cultură români dintre cele două războaie mondiale 
faţă de psihanaliză 29 , consider că atitudinea filosofului din 
opera sa teoretică de maturitate este rezultatul unei dezvol¬ 
tări originale a punctului de plecare freudian. Ne vom pu¬ 
tea convinge de aceasta analizând „noologia abisală" înte¬ 
meiată de Blaga, disciplină care este, de fapt, coextensivă 
filosof iei culturii. 

înainte de a ne ocupa de matricea stilistică inconştientă, 
conceptul central al noologiei abisale, să zăbovim, dintr-o 
perspectivă contemporană, asupra criticii pe care o aduce 
Blaga freudismului, ceea ce ne va permite să apreciem gra¬ 
dul de adecvare şi profunzime al cunoaşterii pe care o de¬ 
ţinea filosoful român despre teoria medicului vienez. Când 
reproşează viziunii psihanalitice despre inconştient că este 
unilaterală, confundând partea (un aspect al inconştientu¬ 
lui) cu întregul (inconştientul însuşi), Blaga emite o judeca¬ 
tă exactă, deşi nu originală. începând din 1910, elevi impor¬ 
tanţi ai lui Freud, cum ar fi Adler şi Jung, dar nu numai ei, 
se dezic de mărginirea concepţiei pe care şi-o făcea înteme¬ 
ietorul psihanalizei despre inconştient, aducând în atenţia 
teoriei alte conţinuturi şi straturi ale psihismului adânc. Dar 
şi după ce Blaga îşi spune părerea, una din direcţiile dez¬ 
voltării psihanalitice a continuat să fie dezvăluirea de noi 
dimensiuni ale inconştientului. 

în schimb, valabilitatea afirmaţiei că psihanaliza ad¬ 
mite doar un suflet inconştient, nu şi un spirit inconştient, 
prezentă atât în Trilogia culturii, cât şi în Fiinţa istorică tre¬ 
buie circumscrisă în timp, corespunzând doar stadiului 
de dezvoltare atins de psihanaliză până la 1920. într-ade- 
văr, în prima sa teorie despre structura psihicului, Freud 
asimila inconştientul cu refulatul, ceea ce îndreptăţeşte 
acuzaţia lui Blaga că psihanaliza admite doar un suflet 

inconştient. în această fază spiritul, pentru a folosi termi¬ 
nologia lui Blaga, era rezervat de Freud în întregime con¬ 
ştiinţei. După 1920, când elaborează a doua teorie, defi¬ 
nitivă, despre structura psihicului, Freud vorbeşte despre 
supraeu (introdus în studiul Das Ich und das Es din 1923), 
care nu este decât o instanţă inconştientă ce încorporea¬ 
ză legea, cerinţele sociale suprapersonale, exprimate de 
părinţi şi alţi agenţi ai socializării, deci spirit inconştient. 
Faptul că la 13 ani după introducerea conceptului de su¬ 
praeu, Blaga îşi formulează acuzaţia că psihanaliza nu ad¬ 
mite decât un suflet inconştient, autorizează ipoteza că el 
nu a mai cunoscut texte fundamentale elaborate de Freud 
după 1920. 

O altă obiecţie importantă pe care-o aduce Blaga psih¬ 
analizei este că aceasta înţelege inconştientul ca o a doua 
conştiinţă. Să ne amintim pasajul din Trilogia culturii, unde 
autorul credea a fi pus în evidenţă principiul după care se 
călăuzeşte freudismul în conceperea inconştientului: ni¬ 
mic nu există în inconştient, fără să fi fost înainte în con¬ 
ştiinţă. Este adevărat că textele freudiene cele mai cunos¬ 
cute scrise înainte de 1920 pun un accent foarte apăsat pe 
conţinuturile inconştientului provenite din refulare, ceea 
ce a putut crea impresia că refulatul şi inconştientul se află 
într-un raport de echivalenţă. Totuşi, în alte lucrări, cum 
ar fi studiul intitulat Inconştientul din 1915, Freud vorbeş¬ 
te de conţinuturile nonindividuale ale inconştientului, de 
natură filogenetică, ce ar constitui nucleul inconştientu¬ 
lui. Dar chiar dacă în prima sa teorie asupra psihicului, 
întemeietorul psihanalizei ar fi asimilat inconştientul re¬ 
fulatului, ideea despre inconştient ca o a doua conştiinţă 
îi este străină. Inconştientul este o altă lume prin legile 
care o guvernează, diferite de cele ale conştiinţei. Carac- 
teristicele care-1 diferenţiază până la opoziţie faţă de con¬ 
ştiinţă sunt: dominaţia proceselor primare (deplasarea, 
condensarea), ceea ce înseamnă că energia psihică trece 

liberă de la o reprezentare la alta şi caută să reinvesteas- 
că reprezentările legate de satisfacerea dorinţei; lipsa ne¬ 
gării, coexistenţa contrariilor, absenţa dubiului şi a grade¬ 
lor de certitudine; indiferenţa faţă de realitate, principiul 
regulator fiind principiul plăcerii (satisfacerea imediată, 
necondiţionată a dorinţei). 

în ceea ce priveşte contestarea de către Blaga a validită¬ 
ţii explicării freudiene a creaţiei spirituale prin sublimare, 
o considerăm mai ales ca pe o reacţie faţă de excesele re- 
ducţioniste ale unor psihanalişti, fără a constitui însă o res¬ 
pingere definitivă. însuşi Blaga pare a acorda un anumit 
spaţiu de viabilitate teoriei sublimării, mult mai limitat de¬ 
cât îl doresc psihanaliştii, în care însă viziunea sa nu se poa¬ 
te înscrie. în capitolul consacrat personanţei, filosoful, re¬ 
venind într-o măsură asupra afirmaţiilor categorice din 
capitolele anterioare, concede că: „într-o formă mai atenua¬ 
tă decât şi-o închipuie psihanaliştii, se prea poate ca imagi¬ 
nea despre acest proces — sublimarea — să corespundă 
unui fapt real" 30 . Printre adepţii şi simpatizanţii ideilor 
freudiene, nu puţini au fost cei care au refuzat să subscrie 
explicării culturii prin sublimare, Jung fiind cazul cel mai 
cunoscut. Blaga va merge pe un drum asemănător. 

Incapacitatea metodei morfologice, dar mai ales a ce¬ 
lei fenomenologice, ambele cu reale virtuţi în plan de¬ 
scriptiv, de a oferi o explicaţie satisfăcătoare fenomenu¬ 
lui stil îl determină pe Blaga să pună la baza concepţiei 
sale despre unitatea stilistică a unei culturi, ideea de in¬ 
conştient, pe care o consideră „un punct câştigat, cel pu¬ 
ţin în sensul unui postulat teoretic" 31 . Riguros vorbind, 
acesta este singurul element, fără îndoială, ca orice pia¬ 
tră de temelie, extrem de important, pe care Blaga îl pre¬ 
ia de la Freud, dar care îl plasează ireversibil în constela¬ 
ţia teoriilor abisale. 

Când am prezentat şi comentat aprecierea pe care o dă 
filosoful român viziunii freudiene despre inconştient, am 

putut constata îndreptăţirea reproşului de unilateralitate pe 
care i-1 aduce. Depăşirea acestei unilateralităţi este posibilă, 
crede Blaga, printr-o sinteză dintre psihanaliză şi concepţia 
romantică despre inconştient, care-şi sunt complementare: 
„Viziunea romantică era lipsită de substanţa articulată; 
psihanalizei îi lipseşte perspectiva vastă în adânc. Ambele 
învăţături sunt truncheate, parţiale; una e prea anemică, 
cealaltă sufocată. Problematicele şi procesele sunt însă sus¬ 
ceptibile de îmbinare... Ne înscriem cu alte cuvinte printre 
adepţii unei concepţii, şi largi şi articulate, în acelaşi timp, 
despre inconştient." 32 Regăsim aici, mai bine conturată şi 
mai mult adâncită, o idee mai veche din articolul, „Pe ur¬ 
mele psihanalizei", unde Blaga credea a descoperi în ope¬ 
ra lui Goethe o prefigurare a sintezei dintre romantism şi 
psihanaliză, realizată de el însuşi mai târziu. Faptul atestă 
importanţa acestui articol pentru o mai bună înţelegere a 
Trilogiei culturii, pe care alţi exegeţi n-au sesizat-o. 

Dualismul ontologic suflet-spirit, afirmarea autonomiei 
genetice a spiritului, cu refuzul explicit, nu numai implicit, 
de a deriva cultura (opera de artă) din viaţa psiho-sexuală, 
popularea inconştientului colectiv cu conţinuturi spiritua¬ 
le (factorii stilistici) îl apropia considerabil pe Blaga de Jung, 
la care regăsim în mare aceleaşi idei directoare. De aceea, 
va trebui să căutăm deosebirile dintre Jung şi Blaga în di¬ 
ferenţa dintre arhetipuri şi factori stilistici, fără să uităm, 
din cauza disocierilor, fondul de unitate ultimă pe corpul 
căruia cresc, fond care nu este doar rezultatul influenţelor 
exercitate de psihanaliza jungiană, ci şi al afinităţilor struc¬ 
turale între cei doi. 

Exegeţi ai lui Blaga ca Al. Tănase sau Ion Mihail Po- 
pescu, care în alte privinţe exprimă opinii diferite, s-au lă¬ 
sat în egală măsură seduşi de fireasca tendinţă de indivi¬ 
dualizare a lui Blaga în raport cu psihologiile abisale, şi, 
fără să mai supună problema unui examen independent (în 
special în ce priveşte paralela cu Jung), vor insista exclusiv 

asupra diferenţei. Astfel, Al. Tănase afirmă: „Conceptul de 
stil cultural aşa cum îl înţelege şi aplică Blaga, presupune 
însă delimitarea nu numai de teoria morfologică a culturii, 
dar şi de alte teorii, cum ar fi cea psihanalitică, inclusiv va¬ 
rianta Jung a inconştientului colectiv, a arhetipului, la el ori¬ 
zontul spaţial şi temporal al inconştientului având cu totul 
alte înţelesuri" 33 . întrucât la I.M. Popescu nu există aseme¬ 
nea afirmaţii globale, vom cita două enunţuri referitoare la 
probleme particulare. Cu privire la viziunea blagiană asu¬ 
pra relaţiei conştient-inconştient: „Este evident că, înţele¬ 
gând în acest fel raporturile dintre cele două sfere ale vie¬ 
ţii umane. Lucian Blaga s-a delimitat critic şi în mod radical 
de psihologiile abisale din vremea sa, dar mai cu seamă de 
psihanaliza clasică, fiindcă ele socoteau inconştientul ca 
principiu prim al vieţii omului, principiu care domină to¬ 
tal viaţa conştientă şi care face din conştiinţă o sclavă a in¬ 
conştientului" 34 . 

Dacă ne referim doar la fenomenul stil, atunci, în privin¬ 
ţa stabilirii determinantelor sale, Blaga se deosebeşte cel 
mai puţin de psihologiile abisale, căci pentru el rolul hotă¬ 
râtor îl are matricea stilistică inconştientă şi nu conştiinţa. 
Stilul „în esenţa sa nucleală, scrie Blaga, se produce în afa¬ 
ră de orice intenţii şi uneori în pofida oricăror intenţii ale 
conştiinţei.. ." 35 Nu trebuie să ne temem că, în temeiul unei 
asemenea teze, Blaga ar putea cădea în iraţionalism, în ac¬ 
cepţia curentă care presupune şi conotaţia antiraţionalis- 
mului, căci la el inconştientul activ în cultură nu are conţi¬ 
nuturi asociale sau antisociale, ca la Freud, ci conţinuturi 
spirituale, neutre din punct de vedere moral, ca la Jung. 


3.3. Arhetipuri şi factori stilistici 

Dacă este adevărat că diferenţa dintre Blaga şi Jung nu 
trebuie căutată în recunoaşterea de către filosoful român a 

unei dimensiuni spirituale a inconştientului, ci în eteroge¬ 
nitatea factorilor stilistici faţă de arhetipuri, să examinăm 
mai îndeaproape capitolul consacrat acestei probleme din 
Aspecte antropologice. Chiar faptul că Blaga a simţit nevoia, 
la 13 ani de la publicarea Trilogiei culturii, să revină cu noi 
delimitări asupra raportării sale la Jung ilustrează că acum 
şi-a dat mai bine seama de ceea ce-1 apropie de părintele 
psihologiei analitice sau complexe decât în momentul re¬ 
dactării secţiunii Orizont şi stil. 

Deţinător al unei temeinice culturi biologice, Blaga va 
sesiza de la început punctul slab al teoriei arhetipurilor. 
Jung le considera precipitate ale experienţelor arhaice trăi¬ 
te de specie, independente de experienţa personală, cu alte 
cuvinte drept elemente înnăscute ale inconştientului colec¬ 
tiv. Dar aceasta presupune admiterea transmiterii eredita¬ 
re a caracterelor dobândite, adică memorie ereditară, ceea 
ce biologia ştiinţifică nu a confirmat până în momentul de 
faţă. întrucât de existenţa arhetipurilor Blaga s-a convins 
pe baza bogatului material clinic şi mitologic prezentat de 
Jung, şi nu pe baza teoriei acestuia, dificultatea de mai sus 
i se pare rezolvabilă prin tratarea arhetipurilor în cadrul 
problematicii instinctului. „Avem în orice caz convingerea 
că ne putem scuti de teoria «memoriei ereditare», dacă tra¬ 
tăm chestiunea arhetipurilor legând-o cu fermitate de pro¬ 
blematica instinctului." 36 Dintr-o asemenea perspectivă, ar¬ 
hetipurile apar ca „rezultate ale întâlnirii sistemelor reactive 
înnăscute (de natură biologică) cu percepţiile care alcătuiesc 
piesele lipsă ale circuitului instinctiv" 37 . 

Deoarece „în stabilirea factorilor inconştienţi care deter¬ 
mină stilul, Blaga se foloseşte, aşa cum scrie V. Colţescu, 
din plin de sugestiile morfologiei culturii şi mult mai pu¬ 
ţin de sugestiile psihologiei abisale" 38 , este evident că ori¬ 
zontul spaţial şi temporal al inconştientului, accentul axio¬ 
logic, atitudinea anabasică şi catabasică (sau neutră), 
năzuinţa formativă — principalele elemente ale matricei 

stilistice* — vor fi în multe privinţe radical divergente faţă 
de arhetipuri. Să înregistrăm şi să comentăm, unde e cazul, 
câteva din aceste divergenţe notate de Blaga în Aspecte an¬ 
tropologice. 

In timp ce arhetipurile, rezultate ale experienţelor făcu¬ 
te de specie în adaptarea la lumea sensibilă, sunt înnăscu¬ 
te, deci stereotipe, legând omul de natură, factorii stilistici 
sunt variabili, definitorii pentru om ca fiinţă creatoare de 
cultură şi istorie. Disocierea este exactă, dar ridică o proble¬ 
mă. Să ne închipuim că Trilogia culturii, tradusă din limba 
germană în anii '40, ar fi fost tipărită în aceeaşi perioadă şi 
că Jung ar fi avut posibilitatea s-o citească. Fără îndoială că, 
date fiind apropierile de propria-i optică, gânditorul elve¬ 
ţian ar fi apreciat în mod deosebit cartea filosofului român, 
aşa cum s-a exprimat întotdeauna elogios la adresa operei 
altui român — Mircea Eliade. Dacă s-ar fi angajat intr-un 
demers critic, Jung ar fi descoperit, la rândul său, punctul 
vulnerabil al teoriei blagiene: provenienţa factorilor stilis¬ 
tici. Aşa cum originea arhetipurilor a rămas până la sfârşi¬ 
tul vieţii lui Jung o problemă deschisă, tot astfel s-a întâm¬ 
plat şi cu originea factorilor stilistici. Dacă aceştia nu sunt 
înnăscuţi şi nici o simplă amprentă a mediului, care este 
sursa lor? Ce-i drept, în ultimele lucrări Blaga caută să an¬ 
coreze tot mai mult factorii stilistici în istorie, însă tentati¬ 
va nu depăşeşte vagul unui simplu postulat. 

înainte de a trece în revistă alte deosebiri, să precizăm o 
asemănare importantă, în absenţa căreia imaginea noastră 
riscă să devină unilaterală. Atât arhetipurile, cât şi factorii 
stilistici dau conţinut unui inconştient colectiv. în această 
privinţă, Blaga, ca şi Jung, se deosebeşte radical de Freud, 

* începând cu Trilogia miorilor, Blaga va folosi ca sinonim pentru „ma¬ 
tricea stilistică" termenul de „câmp stilistic". Alte sinonime care apar 
mai ales în Trilogia culturii sunt „logos inconştient" sau „noos incon¬ 
ştient", menite a sublinia că e vorba de dimensiunea spirituală a in¬ 
conştientului. 

care, deşi admitea existenţa unor conţinuturi filogenetice 
ale inconştientului, nu le-a acordat o atenţie deosebită. în 
Trilogia culturii, Blaga îi recunoaşte lui Jung meritul de a fi 
fost primul care a vorbit despre inconştientul colectiv, aşa 
încât aici putem indica o relaţie de filiaţie Jung-Blaga. Iată 
pasajul: „Jung pretinde că inconştientul în zonele sale mai 
adânci şi de o extensiune oarecum colectivă e plin de zăcă¬ 
mintele experienţelor ancestrale." 39 

Factorii stilistici nu numai că sunt deosebiţi de la o epo¬ 
că istorică la alta, dar ei diferă şi de la o colectivitate etnică 
la alta, chiar de la individ la individ. în această particulari¬ 
tate, Blaga vede o altă notă distinctivă a factorilor stilistici 
în raport cu arhetipurile, care ar reprezenta doar nivelul ge¬ 
neral uman al inconştientului colectiv. în realitate, lucruri¬ 
le stau astfel: este adevărat că Blaga nu vorbeşte despre o 
matrice stilistică general-umană, în schimb, Jung admite o 
stratificare a inconştientului colectiv care, deşi are un nivel 
general-uman, nu se reduce la acesta. Peste el se suprapun 
un inconştient etnic şi chiar unul familial. Ch. Baudouin 
formulează ideea în felul următor: „Dacă inconştientul co¬ 
lectiv este, după Jung, prin baza sa cea mai profundă un 
patrimoniu general-uman, el se diferenţiază apoi în straturi 
suprapuse, după grupuri etnice şi popoare şi chiar după 
grupurile familiale, aşa încât putem vorbi de un inconştient 
etnic şi de un inconştient familial." 40 Inadvertenţa din apre¬ 
cierea lui Blaga se datoreşte, probabil, pierderii contactului 
cu ultimele evoluţii ale operei jungiene. Să nu uităm că As¬ 
pectele antropologice sunt publicate în 1948, la puţin timp 
după război, care împiedicase circulaţia firească a informa¬ 
ţiei culturale. 

Dacă arhetipurile sunt „rapsodice", nu se constituie prin 
relaţii reciproce într-o structură coerentă, „factorii stilistici 
sunt arhitectonic complementari, alcătuind împreună un 
«câmp stilistic», care imprimă o pecete unui ansamblu de 
creaţii de cultură" 41 . Iată o distincţie care nu are nevoie de 

nuanţări. Ca orice conţinut inconştient, arhetipurile se ma¬ 
nifestă în cultură, dar nu determină în nici un caz unitatea 
stilistică a unei culturi, aşa cum se întâmplă cu factorii sti¬ 
listici. Matricea stilistică sau câmpul stilistic îşi pune am¬ 
prenta nu numai asupra literaturii şi artei, ci şi asupra filo- 
sofiei, nu numai asupra religiei, mitului sau politicii, ci şi 
asupra ştiinţei. 

Ideea că produse spirituale diverse, cum ar fi artele plas¬ 
tice şi filosofia, literatura şi actul politic, acesta din urmă şi 
religia sunt, în măsura în care aparţin aceleiaşi culturi, sub¬ 
întinse de un singur câmp stilistic inconştient, poate fi mult 
mai uşor acceptată de mentalitatea noastră de oameni ai ce¬ 
lei de-a doua jumătăţi a secolului al XX-lea, formaţi în cul¬ 
tul supremaţiei ştiinţei, decât ideea că în ştiinţă şi pictură, 
de exemplu, sunt identificabile, dincolo de intenţiile con¬ 
ştiente, aceleaşi coordonate spirituale inconştiente. Convin¬ 
gerea noastră fermă că ştiinţa îşi este sieşi suficientă, că nu 
poate exista în noi ceva mai adânc decât conştiinţa care s-o 
determine va fi şocată şi se va împotrivi. Şi totuşi în „Ştiin¬ 
ţă şi creaţie", prima secţiune a Trilogiei miorilor, Blaga de¬ 
monstrează că ştiinţa nu face nici ea excepţie de la regulă, 
că nici ea nu scapă influenţei factorilor stilistici. Este o la¬ 
tură a filosofiei blagiene mai puţin frecventă, dar care me¬ 
rită toată atenţia. 


3.4. De la transcendental la transcendent 

Trecerea în revistă şi comentarea deosebirilor dintre ar¬ 
hetipuri şi factorii stilistici, aşa cum le prezintă Blaga, a ară¬ 
tat că doar una este cu adevărat concludentă: în timp ce ar¬ 
hetipurile sunt rapsodice, factorii stilistici alcătuiesc o 
structură subiacentă stilului culturii unei epoci, punându-şi 
amprenta asupra tuturor aspectelor sale, inclusiv asupra 
ştiinţei. în schimb, o diferenţă majoră în raport cu Jung a 

scăpat atenţiei lui Blaga. îmi permit să o pun în valoare şi 
să o supun aprobării cititorului. Dacă Jung a ezitat să facă 
explicită legătura dintre transcendental (inconştient colec¬ 
tiv, arhetipuri) şi transcendent (Dumnezeu), fiind oprit de 
fiecare dată de postura de om de ştiinţă pe care şi-a asu- 
mat-o, Blaga, în calitate de filosof, stabileşte fără rezerve co¬ 
municarea între noologia abisală şi planul metafizic prin 
conceptul de „cenzură transcendentă". 

Având ca punct de plecare, în Trilogia cunoaşterii, ideea 
inovatoare că misterul nu este pasiv faţă de actul cunoaş¬ 
terii, Blaga postulează că misterul existenţial central (Ma¬ 
rele Anonim), care controlează şi misterele existenţiale de¬ 
rivate, se apără din motive de echilibru existenţial de 
eforturile cunoaşterii individuale printr-o reţea de factori 
izolatori. Totalitatea acestora alcătuiesc cenzura transcen¬ 
dentă: „De vreme ce cenzura aceasta îşi are centrul iniţia¬ 
tor dincolo de orizontul nostru crono-spaţial, o numim cen¬ 
zură tanscendentă." 42 Motivele de echilibru existenţial sunt, 
pentru Blaga, în număr de trei: mai întâi, necesitatea de a 
evita „staza perpetuă" a spiritului individuat, la care s-ar 
ajunge dacă acesta ar avea acces la cunoaşterea absolut 
obiectivă; apoi, protejarea subiectului, care ar fi sos din con¬ 
diţia sa, şi a obiectului, care ar putea fi creat şi distrus după 
plac, dacă individul ar avea acces la cunoaşterea absolută; 
în sfârşit, însuşi Marele Anonim ar fi ameninţat cu detro¬ 
narea de o cunoaştere absolută. 

Factorii izolatori sunt tocmai categoriile stilistice abisa¬ 
le care ghidează efortul revelatoriu al omului, adevărată fi¬ 
inţă întru mister, în aşa fel încât niciodată să nu ajungă la 
o cunoaştere completă şi adecvată. în Trilogia valorilor gă¬ 
sim formularea cea mai edificatoare: „Categoriile stilistice 
fac ca orice «revelare» să ofere oarecare transluciditate spre 
mistere, dar în acelaşi timp categoriile stilistice fac ca «re¬ 
velarea» să nu echivaleze niciodată cu o convertire poziti¬ 
vă şi absolut adecvată a misterului." 43 

3.5. Manifestare simbolică şi personanţă 

Acceptând că lumea interioară a omului este scindată 
într-un strat conştient şi altul inconştient, Blaga a trebuit să 
răspundă la întrebarea cu care au fost confruntate toate te¬ 
oriile abisale: cum se manifestă inconştientul la nivelul con¬ 
ştiinţei? De fiecare dată, răspunsul este condiţionat nemij¬ 
locit de concepţia pe care şi-o face respectiva orientare abi¬ 
sală despre conţinuturile inconştientului. întrucât Freud ve¬ 
dea inconştientul populat în special de tendinţele instinc¬ 
tuale asociale sau antisociale, deghizarea, deformarea, 
transfigurarea radicală condiţionează în viziunea sa apari¬ 
ţiile inconştientului în planul conştiinţei. Dacă în această 
privinţă viziunea lui Adler nu diferă prea mult de cea a lui 
Freud, cu Jung teoria simbolului ca formă de manifestare 
deghizată a unui conţinut inconştient la nivelul conştiinţei 
îşi pierde din importanţă. 

La Jung simbolul nu mai ascunde un conţinut, ca la 
Freud, pentru a-1 face acceptabil cenzurii care desparte 
conştientul de inconştient. Arhetipurile, principalele con¬ 
ţinuturi ale inconştientului colectiv, se manifestă, ce-i 
drept, simbolic în conştiinţă, dar simbolul este forma lor 
naturală de manifestare. Această poziţie nu trebuie să ne 
surprindă, căci arhetipurile sunt neutre din punct de ve¬ 
dere moral. 

Fiind de natură spirituală, factorii stilistici de care vor¬ 
beşte Blaga nu vor avea nici ei nevoie de deghizări pentru 
a pătrunde în conştiinţă. Modalitatea lor de manifestare va 
fi personanţă, proces „graţie căruia anumite conţinuturi in¬ 
conştiente apar în conştiinţă, scăzute ca un ecou, dar nede¬ 
ghizate" 44 . Am spus toate acestea pentru a pregăti o preci¬ 
zare la distincţia pe care o face Blaga în Arhetipuri şi factori 
stilistici între personanţă şi forma manifestării arhetipuri¬ 
lor: „Arhetipurile îndură în viaţa psihică a omului aşa-nu- 
mitele «travestiri», apărând din transparenţa variabilă a 

acestor travestiri când mai clar, când mai camuflat", în timp 
ce „factorii stilistici nu îndură nici un fel de travestiri". Dis¬ 
tincţia este îndoielnică pentru că nici arhetipurile nu au ne¬ 
voie de deghizări. Precizarea este necesară, întrucât cuvân¬ 
tul „travestiri" poate crea impresia că este vorba de o 
diferenţă de natură. în schimb, faţă de Freud, deosebirea 
este radicală, de ordinul opoziţiei, ca de la deghizare la ma¬ 
nifestare nedeghizată. 

Alături de matricea stilistică, personanţa conturează con¬ 
tribuţia filosofului român la dezvoltarea teoriilor abisale. 
Totuşi, personanţa este un simplu corolar al matricei stilis¬ 
tice şi, în această calitate, nu poate în nici un caz constitui 
„conceptul cheie în teoria culturii şi a valorilor în sistemul 
lui Blaga", cum susţine Ion Mihail Popescu 45 . Dacă vrem 
să stabilim conceptul cheie al filosofiei culturii construite 
de Blaga, atunci acesta este, fără îndoială, matricea stilisti¬ 
că, faţă de care personanţa este doar un apendice. Desigur, 
nu putem reduce meritele lui Blaga la atât. Nu numai con¬ 
tribuţia sa conceptuală este notabilă, ci şi analizele în care 
reorganizează concretul fenomenelor culturale din perspec¬ 
tiva originală a gândirii sale. Last but not least trebuie să 
menţionăm aportul său la descrierea matricei stilistice ro¬ 
mâneşti. 

Prin teoria sa despre factorii stilistici inconştienţi care se 
constituie într-o structură (matrice sau câmpul stilistic), Bla¬ 
ga şi-a propus să aducă o contribuţie nu numai la dezmăr- 
ginirea gândirii abisale, ci şi la dezvoltarea antropologiei fi¬ 
losofice. Reluând şi adâncind în Trilogia valorilor idei 
formulate mai întâi în Trilogia culturii, Blaga supune exame¬ 
nului critic concepţia filosofică tradiţională despre spirit ca 
notă definitorie în exclusivitate pentru om. Numeroşi filo¬ 
sofi „din antichitate şi până astăzi" au înţeles spiritul ca 
„deţinător al inteligenţei, al raţiunii (logos, nous), sau mai 
simplu ca «facultate» a judecăţii, a conceptelor, a ideilor şi 
a voinţei dirijate de idei, a virtuţilor etc." 46 , l-au identificat 

deci cu conştiinţa, l-au transformat, astfel conceput, în apa¬ 
najul omului şi în sursa culturii. Dar „spirit în înţeles de su¬ 
biect cu atribute intelectuale, spirit în înţeles de receptor de 
semnificaţii, sau spirit în înţeles de mănunchi de funcţii ca¬ 
tegoriale", scrie Blaga în continuare, putem afla intr-un 
anumit grad şi la animale. Ca instrument de adaptare la lu¬ 
mea sensibilă, ca facultate a autoconservării, spiritul nu este 
creator de cultură, aşa cum demonstrează concludent stu¬ 
diul animalelor. 

Pentru a da seama de fenomenul unic în univers al cul¬ 
turii, spiritul trebuie conceput ca înglobând conştiinţa, fără 
a se reduce la ea. Spiritul este conştient, dar şi inconştient, 
decisivă, deşi nu suficientă, pentru creaţia culturală fiind 
tocmai latura sa inconştientă — factorii stilistici. în scopul 
de a conferi un caracter intuitiv noii viziuni asupra spiritu¬ 
lui, Blaga schiţează, atât în Trilogia culturii, cât şi în Trilogia 
valorilor o reprezentare grafică în care putem cuprinde cu 
privirea întregul teritoriu, conştient şi inconştient, al spiri¬ 
tului. Este o viziune modernă, care ia în consideraţie rezul¬ 
tatele psihologiilor abisale dar, refuzând reducţionismul 
unora dintre reprezentanţii acestora, le dezvoltă într-o di¬ 
recţie ce constituie totodată o reconsiderare a concepţiei fi¬ 
losofice tradiţionale asupra spiritului şi culturii, fără a ab¬ 
dica însă de la exigenţele perene ale gândirii filosofice. 




Bibliografie 


Capitolul I 

1. Historisches Worterbuch der Philosophie, herausgegeben 
von Joachim Ritter, Schwabe et Co. Veri a g, Basel/ Stuttgart, 
1974, Bând III, pp. 197-198. 

2. Karl R. Popper, Cunoaşterea şi problema raportului 
corp-minte, Editura Trei, Bucureşti, 1997, p. 15. 

3. G.W.F. Hegel, Filosofia spiritului, Editura Academiei, 
Bucureşti, 1966, p. 25. 

4. Ludwig Klages, Der Geist als Widersacher der Seele, 
Johann Ambrosius Bartz, Leipzig, 1997, Bând I, Zweite 
Auflage, p. 252. 

5. Nicolai Hartmann, Das Problem des geistigen Seins, 
Walter de Gruyter, Berlin und Leipzig, 1933, pp. 341-42. 

6. Paul-Laurent Assoun, Freud, filosofia şi filosofii, Editura 
Trei, Bucureşti, 1996. 

7. Ibidem, p. 201. 

8. R. Eisler, Worterbuch der philosophischen Begriffe, Bând 
III, p. 297. 



518 


Filosofia inconştientului 


9. Imm. Kant, Anthropologie in pragmatischer Hinsicht, Ed. 
Kirehmann, Leipzig, 1899, p. 17. 

10. Ibidem, p. 18. 

11. R. Eisler, op. cit., p. 299. 

12. Paul-Laurent Assoun, Freud et Nietzsche, P.U.F., Paris, 
1980. 

13. Ibidem, p. 28. 

14. Fr. Nietzsche, Frohliche Wissenschaft, Kroner Verlag, 
Leipzig, 1930, p. 219. 

15. Idem, Menschliches Allzumenschliches, Studienausgabe, 
Fischer Biicherei, Frankfurt am Mein, 1968, Bând II, p. 231. 

16. Idem, Zur Genealogie der Moral, Studienausgabe, 
Fischer Biicherei, Bând IV, p. 58. 

17. Idem, Der Antichrist, Ed. citată. Bând IV, p. 184. 

18. Idem, p. 108. 

19. Idem, Jenseits von Gut ună Bose, Ed. citata. Bând III, p. 74. 

20. Idem, Menschliches Allzumenschliches, Ed. citata. Bând 
II, P . 106. 

21. Ibidem, p. 75. 

22. Idem, Morgenrote, Cari Hauser Verlag, Miinchen, 
Werke in 3 Bănden, Bând III, 1977, p. 1194. 

23. Idem, Menschliches. Allzumenschliches, Studienausgabe, 
Fischer Biicherei, Frankfurt am Main, 1968, Bând II, p. 117. 

24. Idem, Jenseits von Gut und Bose, Ed. citata, p. 76. 

25. A. Adler, Le temperement nerveux, Payot, Paris, 1926, 
p. 179. 

26. Fr. Nietzsche, Ecce Homo, Studienausgabe, Fischer 
Biicherei, Frankfurt am Main, Bând IV, p. 204. 

27. Idem, Jenseits von Gut und Bose, Ed. citată, p. 61. 

28. Idem, Genealogie der Moral, Ed. citata, p. 117. 

29. Idem, Morgenrote, Cari Hauser Verlag, Miinchen, 
Werke in 3 Bănden, Bând III, pp. 1039-1040. 

30. Ibidem, pp. 1246-1247. 

31. Roger Perron, Histoire de la psychanalyse, P.U.F., Paris, 
1988, pp. 235-36. 



Bibliografie 


519 


32. Ibidem, p. 38. 

33. S. Freud, „Introducere în psihanaliză", în Opere, voi. 
10, Editura Trei, Bucureşti, 2004, p. 139. 

34. Ibidem, pp. 139-140. 

35. Alain Jouranville, Lacan et la philosophie, P.U.F., Paris, 
1984. 

36. Ibidem, pp. 52-53. 

37. Helmuth Vetter, sub redacţia, Die Philosophen und 
Freud, Oldemburg, 1988. 

38. Alfred Lorenzer, Nachbarschaften, Grenziibergange, în 
voi. Die Philosophen und Freud, p. 252. 

39. Ibidem, loc. cit. 

40. Hans Strotzka, Freud und die Philosophie, în voi. Die 
Philosophen und Freud, pp. 81-99. 

41. Helmuth Vetter, Phdnomenologische, hermeneutische 
und (neo)strukturalistische Freudlekture, în voi. Die Philosophen 
und Freud, p. 14. 

42. Patrizia Giampieri, Krise des Subjects, Krise der 
Rationalitdt, Freud und die Philosophen in der italienischen 
Spătmoderne, în voi. Die Philosophen und Freud, pp. 58-81. 

43. Lucian Blaga, Trilogia valorilor, Fundaţia Regală 
pentru literatură şi artă. Bucureşti, 1946, p. 11. 

44. Dieter Wyss, Die tiefen psychologischen Schulen von den 
Aufăngen bis zu Gegemvart, Vandenhoek et Ruprecht, 
Gotingen, 1970. 

45. Ibidem, p. 288. 

46. S. Freud, Das Interesse an der Psychoanalyse, în 
Gesammelte Werke, Imago Publisching Co., L.T.D. London, 
1943, Bând VIII, pp. 406-407. 

47. Paul-Laurent Assoun, Freud, filosofia şi filosofii, Editura 
Trei, Bucureşti,1996, p. 85. 

48. Ibidem, loc. cit. 

49. Michel Bertrand, Das philosophische Interesse an der 
Psychoanalyse, în voi. Die Philosophen und Freud, p. 117. 

50. Paul-Laurent Assoun, op. cit., p. 87. 



520 


Filosofia inconştientului 


Capitolul II 

1. Paul Ricoeur, Le conflit des interpretations, Editions du 
Seuil, Paris, 1969. 

2. Ibidem, p. 8. 

3. Ibidem, p. 11. 

4. Ibidem, p. 10. 

5. Ibidem, p. 16. 

6. Ibidem. 

7. Ibidem, p. 20. 

8. Paul Ricoeur, Eseuri de hermeneutica, Humanitas, 
Bucureşti, 1995, p. 22. 

9. Idem, „Existence et hermeneutique", în Le conflit des 
interpretations, Editions du Seuil, Paris, 1969, p. 23. 

10. Ibidem, p. 25. 

11. Ludwig Klages, Der Geist als Widersacher der Seele, 
Johann Ambrosius Bartz, Leipzig, 1937, Bând I, p. 6. 

12. Nicolai Hartmann, Das Problem des geistigen Seins, 
Walter de Gruyter, Berlin und Leipzig, 1933, p. 1. 

13. G.W.F. Hegel, Filosofia spiritului, Editura Academiei, 
1966. 

14. Ibidem, p. 212. 

15. Ibidem, p. 163. 

16. Ibidem. 

17. Ibidem, p. 99. 

18. Ibidem, p. 119. 

19. Nicolai Hartmann, op. cit., p. 42. 

20. Ibidem, p. 43. 

21. Ibidem, p. 58. 

22. Ludwig Klages, op. cit., p. 195. 

23. Max Scheler, D/e transzendentale und die psychologische 
Methode, Felix Meiner, Leipzig, 1922, p. 145. 

24. Mircea Florian, Logică şi epistemologie, Antet, 1966, p. 76. 

25. A. Farrou, H. Scheffer, La psychologie des profondeurs 
des origines ă nos jours, Payot, Paris, 1960, p. 75. 



Bibliografie 


521 


26. S. Freud, Zur Psychopathologie des Alltagslebens, 
Gesammelte Werke, Bând IV, Imago Publisching CO., LTD, 
London, p. 306. Vezi şi „Psihologia vieţii cotidiene", în 
Opere, voi. 14, Editura Trei, 2006. 

27. Ibidem, p. 201. 

28. Paul Ricoeur, „La question du sujet" în Le Conflit des 
interpretations, Editions du Seuil, Paris, 1969, p. 234. 

29. Emil Brehier, Histoire de la philosophie, P.U.F., Paris, 
voi. II, p. 69. 

30. Ibidem, p. 70. 

31. Paul Ricoeur, op. cit., p. 236. 

32. Jacques Lacan, „Subversion du sujet et dialectique 
du deşir dans l'inconscient freudien", în Ecrits, voi. 2, 
Editions du Seuil, Paris, 1971. 

33. S. Freud, op. cit., p. 268. 

34. G. Bachelard, Psihanaliza focului, Editura Univers, 
Bucureşti, 1989, p. 1. 

35. Ibidem, p. 4. 

36. Paul Ricoeur, „Technique et non-technique dans 
l'interpretation" în Le Conflit des interpretations, Editions du 
Seuil, Paris, 1969, p. 191. 

37. Idem, „La psychanalyse et le mouvement de la culture 
contemporaine" în Le Conflit des interpretations, p. 124. 

38. S. Kofman, L'Enfance de l'Art, Payot, Paris, 1970, p. 120. 

39. S. Freud, Traumdeutung, Gesammelte Werke, Bând 
II/III, Imago Publishing Co., LTD, London, 1943, p. 81. Vezi 
si „Interpretarea viselor", în Opere, voi. 9, Editura Trei, 2003. 

40. Ibidem, p.104. 

41. G. W. F. Hegel, Filosofia spiritului, Editura Academiei, 
1966, pp. 221, 224, 225. 

42. S. Freud, op. cit., p. 571. 

43. Ibidem, p. 559. 

44. Paul Ricoeur, De l'interpretation. Essai sur Freud, 
Editions du Seuil, Paris, 1965, p. 161. Vezi şi Despre 
interpretare. Eseu asupra lui Freud, Editura Trei, 1998. 



522 


Filosofia inconştientului 


45. S. Freud, „Eseuri de psihanaliză aplicată". Opere, voi. 
1, Editura Trei, 1999. 

46. C. Noica, Scrisori despre logica lui Hermes, Cartea 
Românească, 1986, p. 57. 

47. Jean Starobinski, Melancolie, nostalgie, ironie, Editura 
Meridiane, Bucureşti, 1993, p. 189. 

48. O. Fenichel, La theorie psychanalytique des nevroses, 
P.U.F., Paris, 1953, voi. I, p. 269. 

49. S. Freud, Omul cu şobolani, Editura Trei, Bucureşti, 
1995, p. 40. 

50. Ibidem, p. 41. 

51. Otto Fenichel, op. cit., p. 269. 

52. S. Freud, „Micul Plans", Opere, voi. 2, Editura Trei, 
2000 . 

53. Ibidem, p. 39. 

54. S. Freud, „Fragment dintr-o analiză de isterie", în 
Opere, voi. 5, Editura Trei, 2001. 

55. Ibidem. 

56. Otto Fenichel, op. cit., p. 332. 

57. S. Freud, Omul cu şobolani, Editura Trei, Bucureşti, 
1995, p. 45. 

58. Ibidem, p. 45. 

59. Otto Fenichel, op. cit., p. 175. 

60. Ibidem, p. 334. 

61. Herkunftswărterbuch, Dudenverlag, 1963. 

62. S. Freud, Der Witz und seine Beziehungen zum 
Unbewuflten, Gesammelte Werke, Bând. VI, p. 237. Vezi şi 
„Comicul şi umorul", în Opere, voi. 8, Editura Trei, 2002. 

63. Tzvetan Todorov, „Retorica lui Freud", în voi. Teorii 
ale simbolului, Editura Univers, Bucureşti, 1983. 

64. S. Freud, Vorlesungen zur Einfiihrung in die Psychoanalyse, 
Gesammelte Werke, Bând XI, p. 177. Vezi si „Introducere în 
psihanaliza", în Opere, voi. X, Editura Trei, 2004. 

65. Ibidem, p. 118. 

66. Tzvetan Todorov, op. cit., p. 370. 



Bibliografie 


523 


67. S. Freud, Der Witz und seine Beziehungen zum 
Unbewuflten, Gesammelte Werke, Bând VI, p. 105. 

68. S. Freud, „Eseuri de psihanaliză aplicată", în Opere, 
voi. 1, Editura Trei, 1999. 

69. M. Robert, Romanul începuturilor şi începuturile 
romanului, Editura Univers, 1983, p. 86. 

70. S. Freud, op. cit., p. 304. 

71. Ibidem, p. 261. 

72. Ernest Jones, Hamlet et Oedip, Gallimard, 1967. 

73. Ibidem, p. 82. 

74. Ibidem, p. 87. 

75. Vladimir Marinov, Figures du crime, chez Dostoiewski, 
PUF, 1990. Vezi şi Figuri ale crimei la Dostoievski, Editura Trei, 
2004. 

76. Ibidem, pp. 284-285. 

77. Driek van der Sterren, Psihanaliza literaturii. Oedip 
Rege, Editura Trei, 1996, p. 132. 

78. Marthe Robert, Romanul începuturilor şi începuturile 
romanului, Editura Univers, 1983, p. 74. 

79. Ibidem, p. 76. 

80. Ibidem, pp. 170 şi 120. 

81. Ibidem, p. 189. 

82. Ibidem, p. 190. 

83. Ibidem, p. 179. 

84. Jean Borella, Criza simbolismului religios, Institutul 
european. Iaşi, 1995, p. 167. 

85. Ibidem, p. 149. 

86. S. Freud, Totem und Tabu, Gesammelte Werke, voi. IX, 
p. 344. Vezi şi „Studii despre societate şi religiei". Opere, voi. 
4, Editura Trei, 2000. 

87. Ibidem, p. 177. 

88. Ibidem, p. 175. 

89. C.G. Jung, „Versuch einer psychologischen Deutung 
der Trinitătsdogma", în Ziir Psychologie Weistlicher und dstlicher 
Religion, Gesammelte Werke, voi. XI Walterverlag, 196. 



524 


Filosofia inconştientului 


90. C.G. Jung, Psychologische Typen, Ediţie citată, voi. VI, 
p. 260. Vezi şi „Tipuri psihologice", în Opere complete, 
Editura Trei, 2004. 

91. C.G. Jung, „Die Psychologie der Ubertragung", în 
Praxis der Psychotherapie, Ediţia citată, voi. XVI, p. 208. 

92. C.G. Jung, „Psychologie und Religion", în voi. XI al 
Ediţiei citate, p. 64. 

93. C.G. Jung, „Despre arhetip cu o specială considerare 
a conceptului de anima", în Arhetipurile şi inconştientul 
colectiv, Opere complete, voi. 1, Editura Trei, 2003, pp. 65-85. 

94. Paul Ricoeur, De l'interpretation. Essai sur Freud, 
Editions du Seuil, Paris, 1965, p. 239. Vezi şi Despre 
interpretare. Eseu asupra lui Freud, Editura Trei, 1998. 

95. Ibidem, p. 523. 

96. S. Freud, Der Mann Moses und die monotheistische 
Religion, Gesammelte Werke, voi. XVI, p. 238. Vezi şi „Studii 
despre societate şi religie", în Opere, voi. 4, Editura Trei, 
2000 . 

97. S. Freud, Totem und Tabu, Gesammelte Werke, voi. IX, 
p. 185. 

98. S. Freud, Der Mann Moses und die monotheistische 
Religion, Gesammelte Werke, voi. XVI, p. 192. 

99. M. Eliade, Nostalgia originilor, Humanitas, 1995, p. 42. 

100. S. Freud, Zwangshandlungen und Religionsubungen, 
Gesammelte Werke, voi. VII, p. 137. Vezi şi „Nevroză, 
psihoză, perversiune", în Opere, voi. 7, Editura Trei, 2002. 

101. Paul Ricoeur, De l'interpretation. Essai sur Freud, 
Editions du Seuil, Paris, 1965, p. 247. 

102. Ernst Falzeder, „Die Făden psychoanalytischer 
Filiationen oder wie Psychoanalyse wirksam wird", 
Werkblatt, Nr. 35/1995. 

103. Mircea Eliade, „Bunul sălbatic, yoginul si 
psihanalistul", în Eseuri, Editura ştiinţifică. Bucureşti, 1991, 
P . 149. 

104. Ibidem, p. 151. 



Bibliografie 


525 


105. Jean Borella, Criza simbolismului religios, Institutul 
european. Iaşi, 1995, p. 178. 

106. La Rochefoucauld, Maxime şi reflecţii, Editura 
Minerva, Bucureşti, 1972, p. 95. 

107. Max Scheler, Das Ressentiment im Aufban der Moralen, 
Werke, Franke Verlag, Bern and Miinchen, 1955, p. 61. 

108. Ibidem, p. 43. 

109. Ibidem, p. 52. 

110. Fr. Nietzsche, Morgenrote, Werke, Cari Hauser 
Verlag, Miinchen, 1977, Bând II, p. 1261. 

111. Idem, Janseits von Gut und Bose şi Antichrist, în 
Studienausgabe în IV, Bănden, Fischer Biicherei, Frankfurt 
an Main, Bând III, pp. 61 şi 225. 

112. Ibidem, p. 303. 

113. Ibidem, p. 225. 

114. Max Scheler, Das Ressentiment im Aufban der Moralen, 
Werke, Franke Verlag, Bern und Miinchen, 1955, p. 88. 

115. Fr. Nietzsche, Ecce hommo, Ediţie citată. Bând IV, 
p. 204. 

116. Max Scheler, op. cit., p. 115. 

117. Fr. Nietzsche, Menschliches, allzumanschliches, 
Studienausgabe, Fischer Biicherei, Frankfurt am Main, 1968, 
Bând II, p. 55. 

118. M. Flonta, Imagini ale ştiinţei, Editura Academiei 
Române, 1994, p. 105. 

119. Ibidem, p. 126. 

120. G. Bachelard, La Formation de l'Esprit Scientifique, 
Fibraire Philosophique J. Vrin, 1996, pp. 9-10. 

121. Ibidem, p. 209. 

122. Ibidem. 

123. G. Devereux, De l'Angoisse ă la Methode dans Ies 
Sciences du Comportament, Flammarion, 1980, p. 64. 

124. G. Bachelard, op. cit., p. 29. 

125. Ibidem, p. 41. 

126. Ibidem, p. 83. 



526 


Filosofia inconştientului 


127. Ibidem, p. 87. 

128. Ibidem, p. 137. 

129. Ibidem, p. 132. 

130. Ibidem, p. 48. 

131. Ibidem, p. 185. 

132. Ibidem, p. 186. 

133. W. Pauli, „The influence of Archetypal Ideas on the 
Scientific Theory of Kepler", în The Interpretation ofNature 
and Psyche, Bollingen, 1955, p. 27. 

134. L. Blaga, Trilogia valorilor, Fundaţia regalaă pentru 
literatură şi artă, Bucureşsti, 1946, pp. 189-190. 

135. Ibidem, p. 143. 

136. Ibidem, p. 147. 

137. Ibidem, p. 31. 

138. Ibidem, p. 29. 

139. Ibidem, p. 89. 

140. Ibidem, p. 52. 

141. Ibidem, p. 120. 

142. Ibidem, p. 124. 

143. Ibidem, p. 149. 

144. Ibidem, p. 139. 

145. Ibidem, p. 25. 

146. Ibidem, p. 42. 

147. Ibidem, p. 94. 

148. G. Devereux, De l'Angoisse ă la Methode dans Ies 
Sciences du Comportement, Flammarion,1980, p. 6. 

149. Ibidem, p. 56. 

150. Ibidem, p. 354. 

151. Ibidem, p. 158. 

152. Ibidem, p. 133. 

153. Ibidem, p. 259. 

154. Ibidem, p. 363. 



Bibliografie 


527 


Capitolul III 

1. Jean Laplanche, J. B. Plontalis, Vocabularul psihanalizei, 
Humanitas, Bucureşti, 1994, pp. 387-390. 

2. Ibidem. 

3. G.W. Hegel, Prelegeri de istorie afilosofiei, voi. I, Editura 
Academiei, 1963, p. 444. 

4. Ibidem, p. 445. 

5. Paul-Laurent Assoun, Psychanalyse, P.U.F., 1997, 
pp. 284-285. 

6. Jean Laplanche, Le fourvoiement biologisent de la sexualite 
chez Freud, Synthelabo, 1993, p. 26. 

7. Herbert Marcuse, Eros şi civilizaţie, Editura Trei, 1996, 
pp. 225, 243. 

8. Andre Green, Les chains d'eros, Editions Odile Jacob, 
Paris, 1997, p. 93. 

9. Ibidem, p. 145. 

10. Ibidem, p. 280. 

11. Ibidem, p. 20. 

12. Jean Cournut, Epître aux Oedipiens, P.U.F., 1997 

13. S. Freud, Drei Abhandlungen zur Sexualtheorie, în voi. 
V, Sexualleben, al ediţiei Fischer, 1989, p. 47. Vezi şi „Studii 
despre sexualitate şi religie", în Opere, voi. 6, Editura Trei, 
2001 . 

14. Ibidem, p. 91. 

15. Jean Laplanche, Vie et mort en psychoanalyse, 
Flammarion, 1989, pp. 46-52. 

16. S. Freud, op. cit., p. 58. 

17. Ibidem, p. 88. 

18. Ibidem, p. 143. 

19. Jean Laplanche, Seducţia originară. Noi fundamente 
pentru psihanaliză, Editura „Jurnalul literar". Bucureşti, 1996, 
p. 136. 

20. Ibidem, p. 147. 

21. S. Freud, op. cit., p. 87. 



528 


Filosofia inconştientului 


22. S. Freud, Das okonomische Problem des Masochismus, în 
Psychologie des Unbewufiten, Bând III al ediţiei Fischer, 1975, 
p. 343. Vezi şi „Psihologia inconştientului". Opere, voi. 3, 
Editura Trei, 2004. 

23. Ibidem, p. 347. 

24. Benno Rosenberg Masochismul mortifier şi masochismul 
gardian al vieţii, Editura Trei, 1999, pp. 103-105. 

25. S. Freud, Uber infantile Sexualtheorien, voi. V, 
Sexualleben, al ediţiei Fischer, 1989, p. 179. 

26. Ibidem, p. 180. 

27. S. Freud, „Drei Abhandlungen zur Sexualtheorie", în 
voi. V, ed. cit., p. 134. 

28. Geza Roheim, Psychoanalyse et anthropologie, 
Gallimard, 1967, p. 455. 

29. Geza Roheim, op. cit., p. 452. 

30. Ibidem, p. 456. 

31. Ibidem, p. 463. 

32. Ibidem, p. 466. 

33. Herbert Marcuse, „Contribuţii la critica 
hedonismului" în Scrieri filosofice, Editura Politică, 1977, 
pp. 136-176. 

34. Ibidem, p. 150. 

35. S. Freud, „Disconfort în cultură", în Opere, voi. IV 
Studii despre societate şi religie, Editura Trei, Bucureşti, 2000, 
p. 159. 

36. Ibidem. 

37. Ibidem, p. 166. 

38. Ibidem. 

39. Ibidem, p. 172. 

40. Ibidem, p. 175. 

41. Tratat de psihiatrie Oxford, ediţia a Il-a. Asociaţia 
Psihiatrilor Liberi din România, Bucureşti, 1994, 
p. 127. 

42. J. Laplanche şi J. B. Pontalis, Vocabularul psihanalizei, 
Humanitas, Bucureşti 1994, p. 247. 



Bibliografie 


529 


43. S. Freud, „Meine Ansichten liber die Rolle der 
Sexualităt in der Ătiologie der Neurosen", în voi. V 
Sexualleben, al Ediţiei Fischer, 1989, p. 151 

44. J. Laplanche, J. B. Pontalis, op. cit., p. 387 

45. S. Freud, „Disconfort în cultură", ed. cit., p. 175 

46. S. Freud, „Beitrăge zur Psychologie des Liebeslebens", 
în voi. V, Sexualleben al ediţiei Fischer, 1989 , pp. 199-206 

47. S. Freud, „Disconfort în cultură", ed. cit., p. 183 

48. Ibidem, p. 195. 

49. Ibidem, p. 188. 

50. Ibidem, p. 189. 

51. H. Marcuse, Eros şi civilizaţie, Editura Trei, Bucureşti, 
1996, p. 34. 

52. Ibidem, p. 48. 

53. Ibidem, p. 149. 

54. Ibidem, p. 111. 

55. Ibidem. 

56. Ibidem, p. 139. 

57. Ibidem, p. 142. 

58. Ibidem, p. 154. 

59. Ibidem, p. 163. 

60. Ibidem, p. 190. 

61. Ibidem, p. 191. 

62. Ibidem, p. 218. 

63. S. Freud, „Dincolo de principiul plăcerii", în Opere 
voi. III, Psihologia inconştientului, Editura Trei, Bucureşti 
2000, P . 179. 

64. Paul Ricoeur, Despre interpretare. Eseu asupra lui Freud, 
Editura Trei, 1998, p. 336. 

65. Fr. Nietszsche, Dincolo de bine şi de rău, Humanitas, 
Bucureşti, 1991, pp. 21, 48. 

66. Helmut Thomă, Horst Kăchele, Tratat de psihanaliză 
contemporană, voi. I, Editura Trei, 1999, pp. 47-61. 

67. Jean Laplanche, Vocabularul psihanalizei, J. B. Pontlis, 
Humanitas, 1994, pp. 332-338. 



530 


Filosofia inconştientului 


68. S. Freud, „Eul şi Se-ul", în Opere, voi. III, Psihologia 
inconştientului, Editura Trei, Bucureşti, 2000, p. 240 

69. p. Ricoeur, op. cit., p. 336 

70. S. Freud, „Dincolo de principiul plăcerii", ed. cit., 

p. 200 

71. Ibidem, p. 177 

72. Ibidem, p. 179 

73. Ibidem, p. 190 

74. Ibidem, p. 192 

75. Ibidem, p. 192 

76. Ibidem, p. 193, şi „Eul şi Se-ul", din acelaşi volum, p. 241 

77. S. Freud, „Eul şi Se-ul", în ed. cit., p. 241 

78. Ibidem, p. 251 

79. Moris N. Eagle, Neure Entwicklungen in der 
Psychoanalyse, Verlag Internationale Psychoanalyse, 1987 

80. Elisabeth Roudinesco, Michel Pion, Dictionnaire de la 
psychanalyse, Fayard, 2000, p. 75. Vezi şi Dicţionar de 
psihanaliză, Editura Trei, 2002. 

81. Moris N. Eagle, Op. cit., p. 32 

82. Ibidem, p. 22 


Capitolul IV, 1 

1. S. Freud, „Neue Folge der Vorlesungen zur 
Einfuhrung in die Psychoanalyse", în Gesammelte Werke, 
Imago Publishing Co. L.T.D., London, 1943, Bând XV, p. 62. 
Vezi şi „Introducere în psihanaliză", în Opere, voi. 10, 
Editura Trei, 2004. 

2. Ibidem, p. 73. 

3. Ibidem, p 66. 

4. Annette Frejaville, „Le surmoi dans Ies textes 
psychoanalytique anglais et americains", în voi. Surmoi II 
Les developements post-freudiens, P.U.F., 1995, p. 99. 



Bibliografie 


531 


5. S. Freud, op. cit., p. 71. 

6. Daniel Lagache, „Sur la structure du Surmoi: relations 
evolutives entre Ideal du Moi et Moi ideal", în voi. Surmoi 
II, P.U.F., 1995, p. 28. 

7. Janine Chasseguet-Smirgel „Le Surmoi et l'Ideal du 
Moi", în voi. Surmoi II, P.U.F., 1995, p. 49. 

8. Paul Ricoeur, De l'Interpretation. Essai sur Freud, 
Editions du Seuil, Paris, 1965, p. 210. 

9. S. Freud, op. cit., p. 75 

10. Ibidem. 

11. Ibidem, p. 76. 

12. Paul Ricoeur, op.cit., p. 210. 

13. S. Freud, „Psihologia mulţimii şi analiza eului", 
în voi. Dincolo de principiul plăcerii, Editura Trei, 1996, 
p. 157. 

14. S. Freud, „Eul şi se-ul", în voi. Dincolo de principiul 
plăcerii, Editura Trei, 1996, p. 91. 

15. S. Freud, „Der Untergang des Odipuskomplexes", în 
Gesammelte Werke, Imago Publishing co., L.T.D., London 
1943, Bând XIII, p. 395. 

16. Ibidem. 

17. Ibidem, p. 398. 

18. Paul Ricoeur, Op. cit., p. 221. 

19. Vasile Dem. Zamfirescu, în căutarea sinelui, Cartea 
Românească, 1994, pp. 256-266. 

20. S. Freud, „Neue Folge der Vorlesungen zur 
Einfuhrung in die psychoanalyse", ed. cit., Bând XV, p. 7. 

21. S. Freud, „Eul şi se-ul", în voi. Dincolo de principiul 
plăcerii, Editura Trei, 1996, p. 98. 

22. E. Jones, „La conception du Surmoi", în voi. Surmoi 
II. Les developpements post-freudiens, P.U.F., 1995, p. 18. 

23. Jean Laplanche, J. B. Pontalis, Vocabularul psihanalizei, 
Ed. Humanitas, Bucureşti, 1994, p. 158. 

24. Jean Begoin, „Le surmoi dans la theorie kleinienne 
et postkleinienne", în voi. Surmoi II., Ediţia cit., p. 61. 



532 


Filosofia inconştientului 


25. Bernard Penot, „L'instance du Surmoi dans Ies 
«Ecrits» de Jean Lacan", în voi. Surmoi II, ed. cit., pp. 69-95 

26. Anette Frejaville, „Le surmoi dans Ies textes 
psychanalytiques anglais et americains", în voi. Surmoi II., 
ed. cit v pp. 95-109. 

27. Serge Lebovici, „Quelques notes sur la genese et 
l'evolution du Surmoi", în voi. Surmoi II, Ediţia cit., p. 119. 

28. J. Piaget, Le Jugement Moral chez l'Enfant, P.U.F., Paris, 
1957, pp. 151 şi 154. 

29. Charles Odier, Les Deux Sources Consciente et 
Inconsciente de la Vie Morale, Editions de la 
Baconnicre-Neuchatel, 1947, pp. 211-238. 

30. Ibidem, p. 213. 

31. Gilbert Diatkine, Les psychopathes et leur Surmoi, Ediţia 
cit., pp. 135-146. 

32. Charles Odier, op. cit., p. 216. 

33. Ibidem, p. 233. 

34. Ibidem, p. 223. 

35. Ibidem, p. 228. 


Capitolul IV, 2 

1. A. Samuels, B. Shorter, S. Plaut, Dicţionar critic al 
psihologiei analitice jungiene. Editura S. Freud, 
Binghampton & Cluj, 1995, p. 139 (traducere Corin Braga). 

2. C.G. Jung, „Das Gewissen in psychologischer Sicht", 
în Zivilisation in Ubergang Gesammelte Werke, voi. X, 
Walterverlag, 1967. 

3. C.G. Jung, „Uber die Psychologie des Unbewufiten" 
în Zzvei Schriften iiber Analytische Psychologie, ed. citată, voi. 
VII, 1964, p. 29. Vezi si „Doua scrieri despre psihologia 
analitica", în Opere complete, voi. 7, Editura Trei, 2007. 

4. C.G. Jung, op. cit., p. 29. 



Bibliografie 


533 


5. C.G. Jung, „Zur Psychologie des Kindarchetypus", în 
Die Archetypen und des Kollective Unbewufite, ed. cit., voi. IX, 
pp. 163-197. Vezi si „Arhetipurile inconştientului colectiv", 
în Opere complete, voi. 1, Editura Trei, 2003. 

6. C.G. Jung, „Psychologisches Kommentar zu «Das 
tibetanische Buch der Grofien Befreiung»", ed. cit., voi. XI, 
p. 558. 

7. Imm. Kant, Critica raţiunii pure, Editura Ştiinţifică, 
Bucureşti, 1969, p. 43. (Traducere Nicolae Bagdasar, Elena 
Moisuc). 

8. C.G. Jung, „Psychotherapie und Weltanschauung", în 
Praxis der Psychotherapie, ed. cit., voi. XVI, p. 98. 

9. C.G. Jung, „Instinkt und Unbewufites", în Die 
Dynamik des Unbewufiten, ed. cit., voi., VIII, p. 156. 

10. C.G. Jung, „Die psychologische Aspekte des 
Mutterarchetypus", în Die Archetypen des kollektiven 
Unbewufiten, ed. cit., voi. IXI, p. 94. 

11. C.G. Jung, „Instink und Unbewufite", în Die Dynamik 
des Unbewufiten, ed. cit., voi. VIII, p. 158 

12. C.G. Jung, „Der Begriff des kollektiven Unbewufiten" 
Die Archetypen des kollektiven Unbewufiten, ed. cit., voi. IX, 

p. 16. 

13. C.G. Jung, „Die Struktur der Seele", în Die Dynamik 
des Unbvewufiten, ed. cit., voi. 8, p. 177. 

14. Ibidem. 

15. C.G. Jung, „Uber die Psychologie des Unbewufiten", în 
Zzvei Schriften iiber Analytische Psychologie, voi. VII, ed. cit., p. 75 

16. C.G. Jung, „Die Struktur der Seele", în voi. 8, al ed. 
cit., p. 179. 

17. C.G. Jung, „Die psychologische Aspekte des 
Mutterarchetypus", în voi. IX al ed. cit., p. 117. 

18. C.G. Jung, „Das Begriff des Kollektiven 
Unbewufiten", voi. IX, ed. cit., p. 55. 

19. C.G. Jung, „Die psychologische Aspekte des 
Mutterarchetypus", în voi. IX, al ed. cit., p. 95. 



534 


Filosofia inconştientului 


20. C.G. Jung, „Uber den Archetipus mit besonderer 
Berucksichtigung des Animabegriffes", voi. IX, ed. cit., p. 85 

21. C.G. Jung, „Zum psychologischen Aspekt der 
Korefigur", voi. IX, ed. cit., p. 200. 

22. C.G. Jung, „Die Beziehungen zwischendem Ich und 
den Unbewufiten", în Zzvei Schriften zur Analytischen 
Psychologie, ed. cit., voi. II, p. 161. 

23. C.G. Jung, „Uber das UnbewuBte" în Zivilisation in 
Ubergang, ed. cit., voi. X, p. 20. 

24. C.G. Jung, „Die Schizofrenie", în Psychogenese der 
Geisteskrankheiten, voi. III, ed. cit., p. 311. Vezi şi 
„Psihogeneza bolilor spiritului". Opere complete, voi. 3, 
Editura Trei, 2005. 

25. C.G. Jung, „Der Inhalt des Psychose", în Psychogenese 
der Geisteskrankheiten, voi. III, ed. cit., p. 214. 

26. Ibidem, p. 202. 

27. C.G. Jung, „Versuch einer Darstellung der 
psychoanalytischen Theorie", în Freud und die Psychoanalyse, 
voi. IV, ed. cit., p. 148. Vezi si „Freud si psihanaliza", în 
Opere complete, voi. 4, Editura Trei, 2000. 

28. C.G. Jung, „Die Probleme der modernen 
Psychotherapie" în Praxis der Psychotherapie, voi. XVI, ed. 
cit., p. 69. 

29. C.G. Jung, „Psychologie und Religion", în Zur 
Psychologie Westlicher und ostlicher Religion, voi. XI, ed. cit. 

30. Ibidem, p. 1. 

31. C.G. Jung, „Sigmund Freud als Kulturhistorische 
Erscheinung", în Uber das Phdnomen des Geistes in Kunst und 
Wissenschaft, voi. XV, ed. cit., p. 45. Vezi si „Despre 
fenomenul spiritului în arta si stiinta", în Opere complete, 
voi. 15, Editura Trei, 2007. 

32. C.G. Jung, „Theoretische Uberlegungen zum Wesen 
des Psychischen", în Die Dynamik des Unbewufiten, voi. VIII, 
ed. cit., p. 242. 



Bibliografie 


535 


33. C.G. Jung, „Contribuţii la fenomenologia spiritului 
în basm", în voi.: „Arhetipurile şi inconştientul colectiv, în 
Opere complete, voi. 1, Editura Trei, 2003, pp. 211-255. 

34. C.G. Jung, „Psychologie der Ubertragung", în Praxis 
der Psychostherapie, voi. XVI, ed. cit., p. 289. 

35. C.G. Jung, „Uber die Energetik der Seele", în Die 
Dynamik des Unbewufiten, voi. VIII ed. cit., p. 65. 

36. C.G. Jung, „Grundsătliches zur praktischen 
Psychoterapie", în Praxis des Psychotherapie, voi. XVI, ed. cit., 
p. 17. 

37. C.G. Jung, „Uber die Energetik der Seele", în Die 
Dynamik des Unbewufiten, voi. VIII, ed. cit., p. 18 

38. C.G. Jung, „Theoretische Uberlegungen zum Wesen 
des Psychischen", în Die Dynamyk des UnbewuBten, voi. 
VIII, ed. cit., pp. 208-210. 

39. C.G. Jung, „Synchronizităt als ein Prinzip akausaler 
Zusammenhănge" şi „Uber Synchronizităt" în Die Dynamik 
des Unbewufiten, voi. VIII, ed. cit.,-, A. Sammuels, B. Shorter, 
F. Plaut, Dicţionar critic al psihologiei analitice jungiene, 
Editura S. Freud, Binghampton & Cluj, 1995 pp. 167-168; 
Monica Jităreanu, „Teoria sincronicităţii ca principiu 
explicativ", în Psihanaliza, nr. 4/1999. 

40. C.G. Jung, „Aion", în Aion. Untersuchungen zur 
Symbolgeschichte, voi. IX, 2, ed. cit., p. 77. Vezi si „Aion. 
Contribuţii la simbolistica sinelui", în Opere complete, voi. 9, 
Editura Trei, 2005. 

41. C.G. Jung, „Vorrede zu Frauen-Mysterien", în Das 
Symbolische Leben, voi. XVIII, 2, al ed. cit., p. 553. 

42. C.G. Jung, „Das Gewissen in psychologischer Sicht", 
în Zivilization in Ubergang, voi. X, ed. cit., p. 492. 

43. C.G. Jung, „Brief an Pastor William Sacht", în Das 
symbolische Leben, voi. XVIII, 2, ed. cit., p. 732. 

44. C.G. Jung, Dicţionar critic al psihologiei analitice 
jungiene, ed. cit., pp. 190-191. 



536 


Filosofia inconştientului 


45. C. G. Jung, Mysterium Coniunctionis, voi. XIV, op. cit., 
p. IX. Vezi si „Mysterium coniunctionis", în Opere complete, 
voi. 14, Editura Trei, 2005. 

46. C. G. Jung, Symbole der Wandlung, voi. V, ed. cit., 
pp. 40-50 

47. C. G. Jung, „Die Schizophrenie", în Psychogenese der 
Geisteskrankheiten, voi. III al ed. cit., p. 301 

48. C. G. Jung. Symbole der Wandlung, voi. V, ed. cit., 
p. 133 

49. C. G. Jung, „Seele und Erde", în Zivilisation in 
Ubergang, voi. X ed. cit., p. 49 

50. C. G. Jung, „Uber das Problem der psychogenese bei 
Geisteskranheiten" şi „Uber die Psychogenese der 
Schizofrenie"; în Psychogenese der Geisteskrankheiten, voi. III, 
ed. cit. 

51. C. G. Jung, „Vorreden zu den «Colected papers on 
Analytical Psychologie»", în Freud und die Psychoanalyse, 
voi. IV, ed. cit., p. 343. 

52. C. G. Jung, „Uber die Energetik der Seele", în Die 
Dynamik der Unbewuftten, voi. VIII, ed. cit., pp. 13-14. 

53. C. G. Jung, Das symbolische Leben. Verschiedene 
Schriften, voi. XVIII, 2, ed. cit., p. 698 

54. C. G. Jung, Die Symbole der Wandlung, voi. V, ed. cit., 
pp. 76-77 

55. C. G. Jung, Experimentelle Untersuchungen, voi. 2, ed. cit. 

56. C. G. Jung, „Die transcendente Function", în Die 
Dynamik der Unbewuftten, voi. VIII, ed. cit., p. 99 

57. C. G. Jung, „Ein moderner Mythus von Dingen die 
am Himmel geschen wurden", în Zivilisation in Ubergang, 
voi. X, ed. cit., p. 353 

58. Ibidem, p. 355 

59. Ibidem, p. 357 

60. C. G. Jung, „Theoretische Uberlegungen zum Wesen 
des Psychischen", în Die Dynamik des Unbewuftten, voi. VIII, 
ed. cit., pp. 240-241 



Bibliografie 


537 


61. C. G. Jung, „Seele und Erde", în Zivilisation in 
Ubergang, voi. X al ed. cit., p. 45. 

62. C. G. Jung, „Nachwort zu «Anfsătze zur 
Zeitgeschichte»", în Zivilization in Ubergang, voi. X, ed. cit., 
pp. 266-267. 

63. Ibidem, pp. 210-211. 

64. C. G. Jung, „Zur Phănomenologie des Geistes im 
Mărchen", în Die Archetypen und das kolektive Unbewufite, 
voi. IX, ed. cit. 

65. C. G. Jung, „Einige Aspekte der modernen Psycho- 
therpie", în Praxis der Psychotherapie, voi. XVI, ed. cit., p. 35. 

66. Pentru problema transformării agresivităţii în 
distructivitate din perspectivă etologică pot fi consultate 
lucrările întemeietorului etologiei umane Irenăus 
Eibl-Eibesfeldt: Agresivitatea umană, Editura TREI, 1995 şi 
Iubire şi Ură, Editura TREI, 1998, precum şi lucrarea din 
1982 a autorului prezentei cărţi. Etică şi etologie, apărută la 
Editura Ştiinţifică şi Enciclopedică. 

67. C. G. Jung, „Gegenwart und Zukunft", în Zivilisation 
in Ubergang, voi. X, ed. cit., pp. 312-313. 

68. C. G. Jung, Das Symbolische Leben. Verschiedene 
Schriften voi. XVIII, 2 ed. cit., p. 578. 

69. C. G. Jung, „Uber die Psychologie des Unbewufiten", în 
Zwei Schriften zur analytischen Psychologie, voi. VII, ed. cit., p. 71 

70. M. Heidegger, Sein und Zeit, Max Niemeyer Verlag, 
Tiibingen, 1967, p. 44. 

71. C. G. Jung, op. cit., p. 178. 

72. M. Heidegger, op. cit., p. 129. 

73. C. G. Jung, op. cit., loc. cit. 

74. C. G. Jung, „Zur Phănomenologie des Geistes im 
Mărchen", în Die Archetypen und das kollektive Unbewufite, 
voi. IX, ed. cit., p. 230. 

75. C. G. Jung, „Uber die Archetypen des kollektiven 
Unbewufiten", în Die Archetypen und das kollektive 
Unbewufite, voi. IX, ed. cit., p. 36. 



538 


Filosofia inconştientului 


76. C. G. Jung, „Die Beziehungen zwischen dem Ich und 
dem Unbewufiten", în Zzvei Schriften zur analytischen 
Psychologie, voi. VII, ed. cit., p. 209. 

77. C.G. Jung, „Die psychologischen Aspekte des Mutter- 
archetypus", în Die Archetypen und das kollektive Unbewufite, 
voi. IX, ed. cit., p. 98. 

78. C.G. Jung, „Die Bedeutung desVaters fur das 
Schicksaal des Einzelnen", în Freud und die Psychoanalyse, 
voi. IV, ed. cit., p. 368. 

79. C.G. Jung, „Uber die Psychologie der Dementia 
Praecox: o încercare", în Psychogenese des Geisteskrankheiten, 
voi. III, ed. cit., p. 74. 

80. C.G. Jung, Das symbolische Leben. Verschiedene 
Schriften, voi. XVIII, ed. cit., p. 207. 

81. C.G. Jung, „Das Wandlungssymbol in der Messe", în 
Psychologie Westlicher und ostlicher Religion, voi. XI, al ed. cit., 
p. 278. 

82. C.G. Jung, „Der Philosophische Baum", în Studien 
iiber alchemistische Vorstellungen, voi. XIII, al ed. cit., p. 293 

83. C.G. Jung, Symbole der Wandlung, voi. V, ed. cit., 
pp. 268-270. 

84. C.G. Jung, „Die Freudsche Hysterietheorie", în Freud 
die Psychoanalyse, voi. IV, ed. cit., p. 28. 

85. C.G. Jung, „Allgemeine Aspekte der Psychoanalyse", 
în Freud und die Psychoanalyse, voi. IV, ed. cit., pp. 268-270. 

86. C.G. Jung, „Symbole und Traumdeutung", în Das 
symbolische Leben. Verschiedene Schriften voi. XVIII, 1, p. 231 

87. C.G. Jung, „Aion", voi. IX, 2, ed. cit., pp. 240-242. 

88. Jean Chevalier, Dicţionar de simboluri, voi. 2, Editura 
Alain Gheerbrant, Albatros, Bucureşti, 1995. 

89. C.G. Jung, „Uber Mandalasymbolik", în Die 
Archetypen der Kollektiven Unbewufiten, voi. IV, ed. cit., p. 412 

90. M. Ciurdariu, „Eminescu şi gândirea filosofică", în 
„Revista de filosofie" nr. 2/1964. Vezi şi „Marginalii la tema 
editării critice". Viaţa Românească nr. 12/1983. 



Bibliografie 


539 


91. D. Petro veanu, „Manuscrisele eminesciene de fizio- 
grafie", Limba română, nr. 6/1988, pp. 539-540. 

92. Silvia Chiţimia, „Viziunea mandalei în poezia lui 
Eminescu", Studii de Literatură Universală, nr. XXI, Bucureşti, 
1980, p. 24. 

93. C.G. Jung, „Psychologie und Religion", în Zur 
Psychologie westlicher und ostlicher Religion, voi. XI, ed. cit., p. 2 

94. Ibidem, p. 9. 

95. Ibidem, p. 8. 

96. C.G. Jung, „Versuch einer psychologischen Deutung 
der Trinitătsdogma", în Zur Psychologie westlicher und 
ostlicher Religion, voi. XI, ed. cit., p. 27. 

97. Ibidem, p. 25. 

98. C.G. Jung, „Das Wandlungssymbol in der Messe", în 
Zur Psychologie westlicher und ostlicher Religion, voi. XI, al ed. 
cit., p. 33. 

99. C.G. Jung, „Die Visionen des Zosimos", în Studien 
iiber alchemistischen Vorstellungen, voi. XIII, ed. cit., p. 118 

100. C.G. Jung, Psychologie und Alchemie, voi. XII, ed. cit., 
p. 38. 


Cap IV, 3 

1. L. Blaga, Trilogia valorilor, Fundaţia pentru Literatură 
şi Artă, Bucureşti, 1946, p. 11. 

2. L. Blaga, Ceasornicul de nisip, Editura Dacia, Cluj, 1973, 
p. 230. D. Vatamaniuc semnalează şi un alt articol anterior, 
nesemnat, intitulat „Tălmăcitorul de vise" şi publicat de 
Blaga în Voinţa, nr. 175, din 1922, dedicat terapiei 
psihanalitice. 

3. Ibidem, p. 231. 

4. L. Blaga, „Zări şi etape", în Opere, voi. 7, Editura 
Minerva, Bucureşti, 1980, pp. 309-10. 



540 


Filosofia inconştientului 


5. Ibidem, p. 314. 

6. Ibidem, p. 315. 

7. Ibidem, p. 317. 

8. Ibidem. 

9. G. Brătescu, „Sigmund Freud sau dreptul la adevăr". 
România literară, nr. 36, din 1980. Vezi şi cartea aceluiaşi 
autor Freud şi psihanaliza în România, Humanitas, 1994. 

10. G. Călinescu, Opera lui Mihai Eminescu, voi. I, Editura 
pentru Literatură, Bucureşti, 1969, pp. 5-6. 

11. Al. Tănase, Lucian Blaga filosoful poet, poetul filosof, 
Cartea Românească, 1977, p. 435. 

12. Pentru o enumerare completă a cronicilor care evi¬ 
denţiază inspiraţia freudiană a piesei Fapta vezi cercetarea 
bibliografică dedicată de D. Vatamaniuc operei lui L. Blaga, 
pp. 361-362. 

13. P. Constantinescu, Scrieri, voi. I, Editura pentru 
Literatură, Bucureşti, 1967, p. 254. 

14. Ov. S. Crohmălniceanu, Lucian Blaga, Editura pentru 
Literatură, Bucureşti, 1963, p. 174. 

15. L. Blaga, Fapta, Editura Fundaţiei Culturale, 1925, p. 17 

16. L. Blaga, Ivanca, Opere, voi. 4, Editura Minerva, 
Bucureşti, 1977, pp. 296-297. 

17. L. Blaga, Trilogia culturii, Editura pentru Literatură 
Universală, Bucureşti, 1969, p. 15. 

18. Ibidem, p. 16. 

19. Ibidem, p. 27. 

20. L. Blaga, Fiinţa istorică, Dacia, Cluj-Napoca, 1977, p. 188 

21. Lucian Blaga, Trilogia culturii, ed. cit., p. 16. 

22. Ibidem, p. 19. 

23. Ibidem, p. 18. 

24. Ibidem, p. 17. 

25. Ibidem, p. 22. 

26. L. Blaga, „Discobolul", în Elanul insulei, Editura 
Dacia, Cluj-Napoca, 1977, pp. 77 şi 88. 

27. L. Blaga, Trilogia culturii, ed. cit., p. 23. 



Bibliografie 


541 


28. Ibidem (sublinierile îi aparţin lui Blaga). 

29. G. Brătescu, art. cit. 

30. L. Blaga, Trilogia culturii, ed. cit., p. 32. 

31. Ibidem, p. 27. 

32. Ibidem, p. 17. 

33. Al. Tănase, Lucian Blaga, filosoful poet, poetul filosof, 
Cartea Românească, 1977, p. 210. 

34. Ion Mihail Popescu, O perspectivă românească asupra 
teoriei culturii şi valorilor, Editura Eminescu, 1980, p. 198. 

35. L. Blaga, Trilogia culturii, ed. cit., p. 288. 

36. L. Blaga, Aspecte antropologice, Editura Facla, 1976, 
p. 169. 

37. Ibidem. 

38. V. Colţescu, Filosofia culturii la Blaga, teză de doctorat. 
Universitatea Bucureşti, 1975, p. 71. 

39. L. Blaga, Trilogia culturii, ed. cit., p. 18. 

40. Ch. Boudouin, Uceuvre de Jung, Payot, Paris, 1963, 
pp. 27-28. 

41. L. Blaga, Aspecte antropologice, ed. cit., p. 173. 

42. L. Blaga, Trilogia cunoaşterii, Fundaţia Regală pentru 
Literatură şi Artă, Bucureşti, 1943, p. 332. 

43. L. Blaga, Trilogia valorilor, Fundaţia Regală pentru 
Literatură şi Artă, Bucureşti, 1946, p. 182. 

44. L. Blaga, Trilogia culturii, ed. cit., p. 32. 

45. Ion M. Popescu, Op. cit., p. 201. 

46. L. Blaga, Trilogia valorilor, ed. cit., p. 54. 



